
JONAS KRIANGĖ 


ANYTA IR JOS MARČIOS 


Gyveno kadaise senė su trimis sūnumis. Jie buvo aukšti 
kaip ąžuolai ir dideliai klusnūs, tik ne per daug protingi. 

Nemažą sodybą, trobą su visu geru, vynuogyną ir vešų so- 
dą, galvijų ir daugybę paukščių — šit kokį ūkį jinai turėjo. 
Be to, ir gražaus pinigėlio buvo pasidėjusi juodai dienai, nes 
drebėte drebėjo dėl grašio ir dešimčia mazgų kiekvieną 
IišO. 

Senė nenorėjo su sūnumis skirtis, tai ir pastatė dar du 
namus šalimais — vieną iš dešinės, kitą iš kairės pusės. Bet 
paskui kuo tvirčiausiai nutarė sūnus ir būsimas marčias prie 
savęs laikyti, kad lig dienų galo nereikėtų jokių dalybų. Taip 
ir padarė. Dabar džiaugdavos jos širdis vien pagalvojus, ko- 
kia laimė laukia, kai sūnūs jai padės, o marčios glamonės ir 
visaip lepins. Dažnai viena sau ji galvodavo: ,„Marčias prižiū- 
rėsiu, prie darbo sodinsiu, pažabotas laikysiu, o kai sūnų ne- 
bus, nė kojos nuo namų kelti neleisiu. Mano anyta — tebūna 
lengva jai žemelė! — lygiai taip elgėsi. Ir mano vyrelis — 
amžiną atilsį jam, viešpatie! — negalėjo skųstis, kad neišti- 
kima būčiau buvusi... ar jo gerą vėjais leidusi... nors kartais 
ir įtarinėdavo... ir iškalbėdavo... bet dabar jau viskas pra- 
ėję.“ 

Visi trys sūnūs vežėjavo, nemažai pinigų uždirbdavo. Bet 
šit atėjo metas vyriausiajam vesti: tatai pajuto močia ir šoko 
kaip vijurkas jam nuotakos ieškoti. Penkis ar šešis kaimus 
išnaršė, vargais negalais pagal savo skonį marčią surado — 
jau ne tokią jauną, aukštą, sudžiūvėlę, užtat darbščią ir nuo- 
lankią. Sūnus motinai nepriešgyniavo, atšoko vestuves, ir se- 
nė užsivilko anytos marškinius su neprakirpta apykakle. Tai 
buvo ženklas, kad ji nebus vaidinga, kad negrauš visų nuo 
ryto ligi vakaro. 

Po vestuvių“ sūnūs iškeliavo savais reikalais, o marti su 
anyta namie pasiliko. Tą pat dieną senė ėmėsi marčios gyve- 

nimą tvarkyti. Anot jos, naujam sietui ant lentynos ne vie- 
ta. Kam gi tas puodšakes įsitiekiau? Kad rankų nenusidegin- 
čiau, — tarė sau senė. Ir guviai užsirito ant aukšto, atitempė 
iš ten statinaitę su plunksnom, dar amžinatilsės anytos, kele- 
tą grįžčių kanapių ir vieną kitą ketvirtę sorų. 

— Šit, martele, aš sugalvojau, ką tau naktimis veikti. Grūs- 
tuvę pasiimsi iš kamaros šalimais, verpstę rasi puodynėj po 
suolu, o ratelį už krosnies. Kai pabos plunksnas pešioti, ga- 
lėsi grūdus grūsti, o kai vyras iš kelio grįš, — pataisysime 
plovo su rūkytais šonkauliukais ir gardžiai pasismaguriau- 
sim! Dabar gi pailsėdama kišk sau už juostos verpstę, lig ry- 
to viską suverpk, supešiok plunksnas ir grūdus sugrūsk. Aš 
mažumėlę prigulsiu, man visi kaulai braška po tų jūsų ves- 
tuvių. Tačiau žinok, kad miegu kaip zuikis ir, be šių dviejų 
akių, pakaušyje turiu trečią, kuri visada atmerkta ir dieną 
naktį mato, kas namuos dedasi. Ar supratai, ką sakiau? 

— Taip, mamulyte. Tik kad užvalgyti ką gaučiau... 

— Užvalgyti? Tokiai jaunamartei kaip tu per akis vieno 
svogūno, galvutės česnako ir kąsnelio šaltos mamalygos. Pie- 
ną, brinzą, sviestą ir kiaušinius geriau į turgų nunešim, pi- 
nigų bent kiek pasitaupysim; namuose viena burna daugiau, 
ko gero, nebus iš ko nė šermenų man kelti. 

Kai vakaras atėjo, senė atsigulė lovon, nusigręžė į sieną, 
kad spingsulės šviesa netrukdytų, ir priminė dar kartą mar- 
čiai, jog ją sergėsianti. Tačiau anyta bemat užmigo. Kol ji 
knarkė, vargšė marti dirbo nesudėdama rankų, čia plunksnas 
pešiojo, čia verpė, pirštus pasispjaudydama, čia grūdus grūdo 
ir lukštus vėtė. Kai tik akys imdavo merktis, ji šaltu vande- 
niu veidą pasiprausdavo, kad ko nepamatytų budrioji anyta 
ir nesupyktų. Prasiplūkė vargšelė toli po vidurnakčio, o prieš 
aušrą neatsilaikė ir užsnūdo šalia ratelio tarp plunksnų, ka- 
napių ir sorų lukštų. 

O senė, kartu su vištom gulusi, pakirdo vos brėkštant ir 
jau šlumšinėja po trobą, duris trankydama, — vargšė marti 
gerai nė užmigti nespėjo, nori nenori turi keltis, ranką anytai 
bučiuoti, rodyti, ką per naktį nuveikusi. Mažėliais pamažė- 
liais marti apsikentė, ir senoji liko patenkinta savo išrink- 
tąja. 


Po kelių dienų sūnūs grįzo namo, ir jauna pati, pamačiusi 
vyrą, užmiršo savo širdgėlą. 

Netrukus senė apvesdino ir vidurinįjį sūnų. Marčią pasi- 
rinko panašią į pirmąją. Teisybė, vyrėlesnę ir dar kiek Žvai- 
rą, tačiau darbštuolę kaip reta. 

Po vestuvių sūnūs išvažiavo uždarbiauti, ir vėl marčios 
su anyta liko namie. Kaip jau ir anksčiau buvo, senė davė 
joms darbo į valias, o pati, vos tik sutemo, atsigulė, prigra- 
sinusi marčioms, kad būtų stropios ir neužmigtų netyčiom, 
nes, girdi, viską matysianti jos budrioji akis. 

Vyresnioji marti papasakojo apie visareginčią anytos akį, 
jodvi ėmė viena kitą raginti, ir darbas nuo tol tirpte tirpo jų 
rankose. O anyta tik vartosi sau kaip inkstas taukuose. 

Tačiau ne visuomet danguje jomarkas. Kiek buvus, kiek 
“" nebuvus, ateina metas ir jaunyliui vesti. Labai jau senė no- 
Tėjo, kad visos marčios būtų kaip viena neišskiriamos, ir iš 
anksto nužiūrėjo mergaitę. Bet kartais Žmogus šaudo, dievas 
kulkas gaudo. Vieną gražų rytą sūnelis parsiveda nuotaką į 
mamulytės namus. Senė pasikrapštė pakaušį, šen šoko, ten 
šoko, bet ką gi čia padarysi. Nori nenori atšventė vestuves, 
ir baigtas kriukis! 

Po vestuvių vyrai vėl išvažinėjo savo reikalais, o marčios 
su anyta namie pasiliko. Senė vėl joms darbo uždavė, o pati, 
vakarui atėjus, kaip ir anksčiau miegot susiruošė. Vyresnio- 
sios marčios mato, kad jaunoji prie darbo nelinksta, ir sa- 
ko: 

— Tu netinginiauk, mamulytė mus regi. 

— Kaip tai? Juk jinai miega. Be to, kur girdėta — mes 
dirbsim, o ji miegos! 

— Tu nežiūrėk, kad fnamulytė knarkia, — sako viduri- 
nioji. — Jos pakaušyje viena akis nemiega, toji ir mato, ką 
mes darom, tu juk mūsų mamulytės nepažįsti, jos sūrymo 
dar nesi ragavusi. 

— Pakaušyje?.. Viską mato?.. Jos sūrymo nesu ragavusiė.. 
Gerai, kad priminėt... Kaži ko mums, seselės, užvalgyt, a? 

— Seilių pakepintų, mieloji svaine.. O jeigu jau visai 
nenukenti, pasiimk iš spintelės kąsnį mamalygos su svogūnų 
ir valgyk. 

— Mamalygos su svogūnu? Betgi mūsų giminėj nuo am- 

žių šitaip niekas nevalgo. Negi nėra lašinių ant aukšto? Svies- 
to? Kiaušinių? 

— Kaipgi, yra, — atsakė vyresniosios, — tik viskas ma- 
mulytės. 

— O aš taip manau: kas mMamulytės. tai ir mūsų, o kas 
mūsų, tai ir jos. Na, svainės, ne laikas juokauti. Jūs dirb- 
kite, o aš ką nors gardžiai pritieksiu ir jus pasišauksiu. 

— Ar pakvaišai?! — išsigando vyresniosios. — Manai, 
mums gyvent nusibodo Iš namų senė išvarys... 

— Nieko jums neatsitiks. Jeigu ims klausinėti, viską man 
verskite, aš viena atsakysiu. 

— Na... jei taip... daryk, kaip žinai, tik mūsų, žiūrėk, į 
bėdą nevelk. 

— Liaukitės, sesės, nutilkite. Nebūtinai gražiuoju, galima 
ir piktuoju. 

Ir išėjo dainuodama: 


Nors ir darbščios vargšo rankos, 
Bet vis tiek jo turtas menkas. ! 


Nė valandos nepraėjo — pilna krosnis pyragų prišauta, 
vištos ant iešmo įraudusios, sviestu pakepintos, ant stalo pil- 
na lėkštė varškės su grietine ir dar mamalygos. Pasišaukia jau- 
noji marti vyresniąsias, už stalo sodina. 

— Šveiskit, svainės, į sveikatą ir dievą šlovinkit, o aš be- 
mat į rūsį nubėgsiu, ąsotį vyno atnešiu, kad pyragai gerklėje 
nestrigtų. 


Oi anyta nelemta, 

Tu rūgšti kaip serbenta! 
Ar prieš saulę, ar pavėsy 
Kiaurą vasarą sėdėsi, 

Bet nebus iš to ndudos,— 
Neprinoksi niekados. 

Būsi vis tokia pati: 

Ir sugižus, ir karti: 
Rūsčiai, piktai“ 4 
Kaktą raukai. Pa 


|! Eiliuotą tekstą vertė Vincas Giedra. 

Per trobą kulniuoji — 
Keikies, burnoji. 

Kai pažiūri — 

Lyg ylom duzri... 

Valgė jos, gėrė ir dainavo, kol čia pat ir užmigo. Kai senė 
auštant pakirdo, marčių nė kvapo nerado. Išbėgo išsigandu- 
si, šen dirst, ten dirst, į viralinę nosį kyštelėjo — ir ką gi pa- 
matė? Vargšės martelės savo anytą garbina... Plunksnos ant 
grindų paleistos, visur pilna lėkščių su visokiom nuograužom, 
vyno ąsotis apverstas — neregėtas įžūlumas! 

— Kas gi čia dabar? — pasibaisėjusi ji sušuko. 

Pašoko marčios kaip įgeltos. Vyresniosios virpa lyg dre- 
bulės, galvas iš sarmatos nuleidusios. O kaltininkė sako. 

— Negi nežinote, mamulyte, mano tėvai buvo atvažiavę, 
mes jiems valgyti pataisėme, ąsotį vyno pastatėme ir drauge 
pačios mažumą pasilinksminom. Jie ką tik išvažiavo. 

— Nejau mane miegančią matė? 

— O kaipgi, mamulyte? 

— Kodėl manęs nepažadinot, kad jus nelaboii suriestų! 

— Taigi jodvi sakė, kad mamulytė ir miegodama viską 
matot. Aš ir pagalvojau, kad tikriausiai būsite supykusi ant 
mano tėvų, jeigu nė atsikelt nenorite. O jie, vargšeliai, labai 
nuliūdo, net kąsnio praryt negalėjo. 

— Na gerai, nenaudėlės, dabar tai atsiimsite! 

Nuo to laiko anyta marčioms ramybės nebedavė. Kai tik 
prisimindavo savo numylėtas kuoduotes, išgertą vyną, vėjais 
paleistą gerą, kai pagalvodavo, kad marčios tėvai ją miegan- 
čią matė, — iš pykčio netverdavo, imdavo marčias kaip kir- 
mis medį graužti. 

Vyresniąsias jau visai pribaigė jos liežuvis, o jauniausioji 
galvojo galvojo, kol sugalvojo, kaip atsiteisti anytai, ir dar 
taip padaryti, kad senoji palikimą paskirstytų, kaip niekad 
niekas nėra skirstęs. 

— Svainės, — kartą ji sako, kai vienos liko vynuogy- 
ne. — Nematysim gyvenimo šįtuose namuose, kol visadai ne- 
atsikratysim tos raganos anytos. 

— O kaip jos atsikratysi? 

— Darykite, kaip pamokysiu, ir nesirūpinkit. 

— Ką gi mums daryti? — klausia vyriausioji. 

— Visos įpulsime į senės kambarį, tu ją čiupk už gaurų 
ir tempk iš visos sveikatos prie vienos sienos į rytų pusę, 
o tu — lygiai taip prie kitos į vakarų pusę; o ką aš darysiu, 
pačios pamatysite. 

— O kas bus, kai vyrai sugrįš? 

— Tada jūs neišsiduokite: girdi, ničnieko nežinom, nič- 
nieko nematėm. Aš pati kalbėsiu, ir viskas eis kaip sviestu 
patepta. 

Tos sutiko, nubėgo į kambarį, čiupo senę už plaukų ir 
kad ims tąsyti čia link vienos, čia link kitos sienos! O jau- 
niausioji, toji padūkėlė, vidur kambario ant grindų ją parsi- 
griovė ir kūlė be gailesčio, paskui dar liežuvį druska ir pipi- 
rais pritrynė — tas taip išsipūtė, kad anyta nė cyptelti nega- 
lėjo. Paguldė jos senę į švarią lovą, tegul prisimena dienas, 
kai pati jaunamartė buvo; paskui ėmė iš jos skrynios drobes 
traukti ir visą kalną jų krauti. Ir vis kumši kita kitą, šneka 
apie vaiduoklius ir visokias baisybes, kurių vienų būtų užtekę 
vargšei anytai į kapus nuvaryti. 

Šit ir sulaukė ji laimės, apie kurią svajojo! 

UŪmai kieme sugirgždėjo vežimai — vyrai pargrįžo. Mar- 
čios išbėgo sutikti, jaunėlės pamokytos puolė jiems ant kak- 
lų, tik bučiuoja, tik myluoja viena labiau už kitą. 


— O kaip mamulytė? — vienan balsan paklausė vyrai, 
kinkydami jaučius. 
— Mūsų mamulytė, — iššoko jauniausioji į priekį, — ma- 


mulytė susirgo, vargšelė. Kad tik neatsisveikintų su šiuo pa- 
sauliu. 

— Ką? — susirūpino sūnūs, rankas nukarindami. 

— Matot, prieš kokias penkias dienas ji ginė veršius į ga- 
nyklą ir turbūt vėjas vargšę perpūtė!.. Piktos dvasios jai lie- 
žuvį ir kojas atėmė. 

Vienas per kitą puolė sūnūs į trobą prie senės lovos; toji 
buvo sutinusi kaip statinė ir nestengė nė žodžio ištarti, tačiau 
protą tebeturėjo. Vargais negalais ji pajudino ranką, parodė 
vyriausiąją marčią ir vieną sieną, paskui viduriniąją marčią 
ir kitą sieną, galiausiai — jaunėlę ir grindis vidur kambario. 
Sunkiai pakėlusi ranką prie burnos, anyta nualpo. 

-Sūnūs pasikūkčiodami verkė ir nesuprato jos ženklų. O 
jauniausioji marti, taip pat dėdamasi verkianti, klausia: 

— Negi jūs nesuprantat, ko mamulytė nori? 

— Ne, — atsako tie. 

— Tai jos paskutinė valia. Vargšė mamulytė nori, kad 
vyriausias brolis gyventų toje troboje, vidurinysis — anoje, 
o mes, patys jauniausieji, čionai pasiliktume. 

— Teisingai sakai, pačia, — tarė vyras. 

Kadangi kitiems prieštarauti nebuvo ko, tai ir liko tokia 
paskutinė valia. 

Senė tą pačią dieną užmerkė akis, ir marčios, paleidusios 
plaukus, taip prie jos verkavo, kad visas kaimas skambėjo. 
Po dviejų dienų ji buvo gražiai palaidota, ir aplinkinės mo- 
terys vien apie anytą ir tris marčias tekalbėjo: girdi, laimin- 
ga, kad mirė, yra kam apraudoti! 


OZKA IR TRYS OZELIAI 


Kartą gyveno ožka su trim oželiais. Vyresnysis ir viduri- 
nysis stačiai nesuvaldomi buvo — tokie jau išdykėliai ir ne- 
nuoramos, 0 jaunylis stropus ir klusnus be galo. Kaip sakoma, 
penki rankos pirštai, ir visi skirtingi. 

Sykį ožka pasišaukia savo oželius ir sako: 

— Mieli mano vaikučiai! Aš einu į mišką, jums valgyti 
parnešiu. O jūs duris užšaukit, viens su kitu nesikivirčykit ir 
niekam neatidarykit, kol mano balsą išgirsite. Kai pareisiu, 
mane iš dainelės pažinsite. Šit kaip aš jums padainuosiu: 


Oželiai, vaikeliai, 
Aš jūsų mamytė. 
Skubėkit, oželiai, 
Duris atdaryti. 
Nešu jums pienelio 
Ir minkšto šienelio. 
Nešu ant ragų 
Žiedelių margų, 
Šakelių švelnių, 
Žolelių kvapnių. 

Visiems po bandelę 
Nešu į trobelę. 


— Ar supratot, ką pasakiau? 

— Taip, motute, — atsiliepė oželiai. 

— Ar galiu aš jumis pasikliauti? 

— Būk rami, motute, — į priekį iššoko vyresnieji. — Mes 
vyrukai ne bet kas, mūsų žodis tvirtas. 

— Jeigu taip, eikšekit, išbučiuosiu jus! Tesaugo dievas nuo 
nelaimės, likite sveiki, vaikučiai! 

— Laimingo kelio, motute, — su ašarom atsakė mažylis.— 
Sugrįžk greičiau ir parnešk mums valgyti. 

Ožka išėjo į mišką, oželiai užsidarė duris, velkę užstūmė. 
Bet, kaip sakoma, sienos turi ausis, o langai — akis. Nenau- 
dėlis vilkas — tasai pats, kur ožkos kūmas buvo, — jau se- 
niai laukė, kada galės pasmaguriauti oželiais. Šit dabar ir 
nuklausė jis, pasislėpęs už ožkos trobelės, kaip motina savo 
vaikeliūs mokė. 

„Gerai,— pagalvojo vilkas. — Dabar žiopsoti nereikia. Kad 
tik man duris atidarytų, o ten jau bus tvarka. Vienu mirks- 
niu jiems kailį nudirsiu!“ 

Pasakyta — padaryta. Prieina vilkas prie durų-ir užtrau- 
kia dainelę: 


Oželiai, vaikeliai, 
Aš jūsų mamytė. 
Skubėkit, oželiai, 
Duris atdaryti. 
Nešu jums pienelio 
Ir minkšto šienelio. 
Nešu ant ragų 
Žiedelių margų, 
Šakelių švelnių, 
Žolelių kvapnių. 
Visiems po bandelę 
Nešu į trobelę. 
— Nagi, vaikučiai, greičiau atidarykite! Greičiau! 
— Broliukai, — subliuvo vyresnysis oželis. — Motutė mums 
valgyti parnešė. 
— Neatidarykite, broliukai, — sako jaunylis, — blogai 

mums bus. Čia.ne motutė. Iš balso pažįstu. Mūsų motutės bal“ 
sas malonus ir plonutis, ne toks užkimęs ir storas. 

Vilkas išgirdo tokius žodžius, nuėjo pas kalvį — liežuvio 
ir dantų galąsti, kad jo balsas pasidarytų plonesnis. Paskui ir 
vėl beldžia į duris oželiams: 


Oželiai, vaikeliai, 
Aš jūsų mamytė... 


— Girdite? — sako vyresnysis. — O jūs įsikandot vis tą 
patį: ne motutė čia, ne motutė. O kas gi? Ir aš ausis turiu. 
Einu atidaryti. 

— Broliuk! BroHuk! — vėl] suriko jaunylis. — Paklausyk 
manęs. Maža kas gali ateiti ir sudainuoti: 


Įleiskit, oželiai, 
Atėjo senelė!.. 


Jūs ir tada šoksite atidaryti? Juk žinote, kad mūsų senelė 
seniai mirusi, jos ir kauleliai supuvę. 

— Na, ar aš nesakiaut — pyktelėjo vyresnysis. — Gražu, 
kai kiaušinis vištą moko... Negi motutę tiek laiko už durų 
laikysim! Einu ir atidarau... 

Tuomet jaunylis mikliai šmurkštelėjo į kaminą, kojomis į 
prieždą įsirėmė, nosis į suodžius įbedė, tyli kaip žuvis, virpa 
iš baimės tarsi drebulės lapas. Vidurinysis taipogi stryktelė- 
jo po duonkubiliu; kiek begalėdamaš susirietė į kamuolį. Tyli 
kaip žemė, iš baimės plaukai pasistoję: pabėgęs — ne vyras, 
bet užtat gyvas! O vyriausias prie durų stovi: atidaryti ar 
ne? Vis dėlto atstūmė velkę. Ir ką jis pamatė? Bet negi čia 
spėsi pažiūrėti, kai vilko pilvas grote groja ir akys iš alkio 
žaižaruoja. Ilgai nesvarstęs, jis čiupo ožiuką, galvą nutraukė 
ir beregint visą prarijo, sakytum čia jam tik ant vieno dan- 
ties. Paskui apsilaižė ir naršo po trobą, bambėdamas: 

— Ar man tik pasirodė, ar aš tikrai čia keletą balsų gir- 
dėjau? Bet tarsi skradžiai žemę būtų prasmegę... Kurgi jie, 
kur? 

Dirst šen, dirst ten — nėra oželių, nors tu ką! 

— Tikri stebuklai! Ką gi dabar daryti? Bet juk skubėti 
nėra ko... Geriau prisėsiu va tenai, seniems kaulams pailsėti 
leisiu... 


+ Krioguodamas ir stenėdamas, kūmas atsisėdo ant duonku- 
bilio. Nežinia, ar duonkubilis sugirgždėjo, ar vilkas nusičiau- 
dėjo, bet oželis ėmė ir neiškentė. Matyt, nelabasis už liežuvio 
patraukė: 

— Į sveikatą, krikšto tėve! 

— Ak tu... ak tu, išdykėli! Va kur įsitaisei? Eikš, brangu- 
ti, aš tave pabučiuosiu! 

Pakėlė jis duonkubilį, ištraukė už ausų oželį, ir vargšo 
tik kailis sudulkėjo! Kaip sakoma, pats bėdą prisišaukė. 

Paskui vilkas išgriozdė visą trobelę, galgi dar ką suras, 
tačiau nieko neaptiko: jaunylis oželis glūdėjo tylutėlis, nė ne- 
krepštelėdamas. Mato vilkas, kad nieko daugiau nepeš, tai 
va ką sugalvojo: padėjo ant lanzelių oželių galvas su iššiep- 
tais dantim — sakytum juokiasi; paskui ištepliojo sienas 
krauju, norėdamas ožkai dar didesnę piktybę iškirsti, ir nu- 
drožė savais keliais. Kai tik išėjo galvažudys, jaunylis oželis 
iššoko iš kamino ir velkę užstūmė. Ir ėmė plaukus rautis, gai- 
liai brolių raudoti: 

— Mieli mano broliukai! Kad būtumėt nepaklausę vilko, 
nebūtų jūsų suėdęs! O vargšė motulė nė nežino, kokia ne- 
laimė ištiko. 

Verkia rauda jaunylis vos nealpėdamas. 

Bet ką padarysi? Ne jo kaltė, kad brolių kvailumas taip 
liūdnai baigėsi. O kol jis vaitojo, ožka namo skubėjo, valgyti 
oželiams nešė, vos atgaudama kvapą. Eina prie trobos, ogi 
pro langus dvi galvytės žiūri. 

— Geri mano vaikučiai! Laukia nesulaukdami, va kaip 
džiaugiasi! 


Brangūs esat man, oželiai, 
Kaip aš myliu jus, vaikeliai! 

Didžiai džiaugėsi ožka. Bet kai priėjo arčiau — kas gi 
čia? Šaltis nupurtė visą kūną, kojas pakirto, akyse sutavara- 
vo. Kažkas negera jai languose pasimatė! O gal suklydo? Pri- 
ėjo ji prie durų ir šaukia: 

Oželiai, vaikeliai, 
Aš jūsų mamytė. 
Skubėkit, oželiai, 
Duris atdaryti. 

Nešu jums pienelio 
Ir minkšto šienelio. 
Nešu ant ragų 
Žiedelių margų, 
Šakelių švelnių, 
Žolelių kvapnių. 
Visiems po bandelę 
Nešu į trobelę. 


Išgirdęs jos balsą, prišoko prie durų jaunylis, — dabar jis 
buvo ir vyriausias, ir jauniausias, — atidarė jas ir puolė ant 
kaklo motutei, apsipildamas gailiomis ašaromis: 

— Motute, motute! Nelaimė mus ištiko! Blogiau nei gaisras 
ir tvanas! 

Apsidairė ožka trobelėje, siaubas ją pagavo, net visa dre- 
bėti ėmė. Paskui kiek atsitokėjo ir klausia: 

— Kas gi atsitiko, vaikeli? 

— Ak motute, kai tik išėjai iš namų, po kiek laiko kažin 
kas ėmė į duris belsti ir dainuoti: 


Oželiai, vaikeliai, 
Aš jūsų mamytė... 

— (O kas toliau? 

— Vyriausias brolis iš kvailumo ir užsispyrimo bemat šo- 
ko atidaryti. 

— Ir kas tada? 

— Tada aš į kaminą šmurkštelėjau, vidurinysis brolis po 
duonkubiliu pasislėpė, o vyriausias ilgai negalvojo ir atitrau- 
kė velkę. 

— O tada? 

— Tada ir atsitiko nelaimė. Vilkas, tasai mūsų krikštatėvis 
ir tavo bičiulis, įšoko į trobelę! 

— Kas? Mano kūmas? Betgi jis savo kailiu prisiekė, kad 
nelies mano vaikučių! 

— Taip, motute, jisai. Ir dar kaip palietė! 

— Na palauk, aš jį pamokysiu. Jis mano, kad vargšė 
našlė turi vaikų krūvą, tai galima iš jos tyčiotis? Vaikeliams 
kailį dirti? Ne, nepabėgs jis nuo atpildo! Ak tas nelabėlis, 
ak galvažudys! O dar dantis man kaišiojo, dar akį merkė... 
Bet aš ne iš tokių, kaip jis galvoja, nuo mažumės po svetimus 

daržus nelandžioju. Na gerai, kūmuti, skolinga neliksiu! Ne- 
galvok su manim juokų krėsti! Dar pasigailėsi! 

— Ak motute! Ne mums jį teisti! Juk žinai, kaip sakoma: 
su piktu susidėjęs, gero nelauk. 

—- Ne, ne, sūneli! Dievas aukštai, o karalius toli. Pati su- 
sidorosiu. Duodu žodį, sūneli: nepasidžiaugs tas nevidonas! 
Tik žiūrėk, niekam neprasitark, kad jis nesužinotų. 

“ Nuo tol ji ir ėmė ieškoti progos, kaip su kūmu atsiteisti. 
Galvojo galvojo — nesugalvoja. 

— Atrodo, jau žinau, ką daryti, — pagaliau ožka tarė.— 
Taip. užtaisysiu, kad pats sau letenas grauš. 

Priešais jos trobelę žiojėjo gili duobė. Tai va ją ožka ir 
pžisiminė. 

—>Tik į kailiaus kubilą tave, kūmuti, ne kitaip!.. Greitai 
atsiteįsime... O tau, ožkele, metas pradėti, uždavė vilkelis dar- 
dalinės 

Sig tais žodžiais ji pasikaišė sijoną, rankoves pasiraitė, 
„ugnį Kužsikūrė ir ėmė visokius valgymus taisyti. Privirė ko- 
pūstainių, plovo, prikepė pyragų su grietine ir kiaušiniais ir 
dar kitokių gardumynų. Paskui į duobę pripylė karštų žarijų 
ir pūzrų, kad ugnis rusentų, šakomis kryžmai užklojo, iš vir- 
šaus lapų užmetė, o ant lapų žemės pabarstė ir dembliu už- 
dengė. Ir dar vaško kėdutę brangiam svečiui nulipdė. 

Pataisytą valgį paliko ant ugnies, o pati ištraukė į girią 
vilko į vaišes kviesti. Eina ji per mišką, eina, o prie griovos 
vilkas priešais beišlendąs. 

— Laba diena, kūma, kokie vėjai tave čia atpūtė? į 

— Tebūnie tavo širdis tokia gera kaip žodis. Argi nežinai, 
kad kartais vėjai nupučia ne ten, kur nori? Matai, kažin kas 
mano trotelėje pabuvojo ir eibių pridarė! 

— O kas atsitiko, brangioji kūmute? 

— Oželius vienus palikau, tai ir sudraskė vargšelius! Va 
koks našlės gyvenimas! 

— Ką tu kalbi, kūma? 

— Dabar kalbėk nekalbėjęs — lengviau nebus. Jie vis, 
tiek jau pas viešpatį dievą. Šit ir nusprendžiau atminus pa- 
daryti ir tave, kūmuti, pasikviesti, kad mane vargšę paguos- 
tum... 

— Mielai, brangioji kūmutė, bet mieliau pas tave į ves- 
tuves eičiau. 

2- Tikiu, kūmuti, bet ką padarysi? Visur dievo valia. 

Eina raudodama ožka namo, o vilkas — jai iš paskos, taip 
pat dedasi verkiąs. 

— Ak kūmuti, kūmuti, — aimanuoja ožka. — Kas mums 
brangiausia, žiūrėk, ir netenki! 

— Ką padarysi, kūma, žinotum, kur bėda laukia, tai iš to- 
lo lenktumeis. Tu nesigraužk taip, anksčiau ar vėliau visi ten 
būsime. 

— Taigi, kūmuti. Bet juk vargšams mano mažuliukams, 
rodos, dar gyvenk ir gyvenk! 

— Teisybė, brangioji kūmute, tik, matyt, ir ponas dievas 
šviežieną mėgsta. 

— Jeigu pats dievas juos pasiėmė, ką jau darysi... Bet ar 
iš tikrųjų taip yra? 

— Žinai, kūma, man regis... ar tik ne Lokys Šleivys teikėsi 
į tavo trobelę apsilankyti? Pamenu, jį vienąsyk sutikau avie- 
tyne. Va, sako, kad man ožka atiduotų savo sūnelį kailiaus 
amato mokyti... 

Taip kalbėdami, jie ir priėjo ožkos trobelę. 

— Prašom, kūmuti, — sako ožka ir stato ant demblio vaš- 
ko kėdutę. — Sėskis, vaišinkis, ką dievas duoda! 

Ir padėjo jam pilną lėkštę kopūstainių. 

Vilkas godžiai ėmė juos šveisti. Makt makt vieną po kito 
ir surijo. 

— Baisiai gardūs tavo kopūstainiai, kūmute! 

Tidk tepasakė — ir keberiokšt stačiai į duobę su karštom 
žarijom: vaško kėdutė ištirpo, o šakelės vos laikė. 

— Nagi! Dabar, vilke, atiduok, ką suėdei! Su ožka galy- 
nėtis sumanei? Ožka tave ir priveiks! 

— Ak kūma, ak, svyla man padai! Greičiau trauk lauk, 
širdis nebetveria! 

— Ne, kūmuti! Man širdis taip pat netvėrė, kai neradau 
savo oželių! Sakai, dievas šviežieną mėgsta, o aš mėgstu ir 
seną vilką, kad tik gerai iškeptas būtų. 

— Ak, degu, kūmute, žūstu! Gelbėk! 

— Ką gi, dek, kūmuti, galą gauk! Iš tavęs gero nesulauk- 
si! Tegul dega dabar tavo kailis, kuriuo prisiekei, kad mano 

vaikučių neliesi! Ar pameni, kaip prisiekei, nuožmus Žžvėrie! 
Juk tu surijai mano oželius! 

— Ak, dega, viskas mano viduriuos, kūma! Ištrauk, pasi- 
gailėk manęs! 

— Dantis už dantį, kūmuti! Kaip gerai senuose raštuose 
pasakyta! 

Čiupo ožka su oželiu po glėbį šieno ir suvertė duobėn ant 
vilko. Paskui ėmė svaidyti į jį akmenis ir kas tik po ranka 
pakliuvo, kolei visai pribaigė. Taigi ožka neteko savo dviejų 
oželių, užtat ir vilką, savo kūmą, pragaišino! Bet čia jau men- 
kas nuostolis! 

Apie šį nutikimą išgirdo viso krašto ožkos ir labai nu- 
džiugo! Jos suėjo į didelę puotą, ėmė valgyti ir gerti, ir jau 
tokia linksmybė buvo, kad sunku apsakyti... 

Ir aš ten buvau, o kai metas užstojo, tekinį pasibalnojau 
ir viską jums išklojau; paskui užšokau ant balno, užjojau ant 
aukšto kalno; tenai sėdėdamas, riečiau jums niekus kiek tik 
galėdamas. 


DANILA KUOLETAS 


Gyveno kaime du broliai, ir abudu vedę. Vyresnysis buvo 
darbštus, taupus, turtingas, ir kokio tik darbo imdavosi, vieš- 
pats jam padėdavo, tačiau vaikų nesusilaukė. O jaunesnysis 
buvo vargšas. Ne kartą jis bėgo nuo laimės ir laimė nuo jo, 
mat buvo tinginys, nepaslankus ūkyje, viskas jam nesisek- 
davo, o vaikų tai visą krūvą prisigyveno! Vieno žmona buvo 
spėri darbininkė, gera, o kito — šykšti ir pikta be galo. 

Varguolis brolis — kad jis ir nuodėmių nebūtų tiek perte- 
kęs — vis dėlto turėjo porą jaučių. Ir dar kokie tie jaučiai: 
palši, jauni, augaloti, ragai smailūs, kaktose žvaigždės, o pa- 
tys riebūs, dailūs — gali ir į vežimą kinkyti, ir į Žmones va- 
žiuoti, ir žemę arti. Tačiau nei plūgo, nei akėčių, nei vežimo, 
nei tynžalos 2, nei dalgio, nei šakių, nei grėblio — jokio ūky- 
je reikalingo daikto tasai lengvapėdis neturėjo. Kai tik ko 


2 Tynžala — papildomas grąžulas kinkyti antrai porai jaučių. 

prisireikdavo, jis eidavo skolintis pas kitus, ypač pas brolį, 
kurio kieme visko į valias buvo. O tam žmona ramybės ne- 
duodavo. 

— Brolis ne brolis, duoną savo valgyk— sakydavo ji- 
nai. 

— Taip tai taip, žmona, bet juk kraujas ne vanduo. Jeigu 
ne aš, tai kas gi padės? 

Nežinodama nė ką sakyti, žmona nutildavo ir tik lūpas 
kandžiodavos. Ir viskas būtų dar nieko, jei ne tas vežimas. 
Dvi trys dienos praeis, žiūrėk, Danila vėl ant slenksčio, pra- 
šo vežimą paskolinti: tai malkų iš miško parsivežti, tai miltų 
iš malūno, tai gubų iš lauko, tai dar bala žino ko. 

— Klausyk, broli, — kartą sako jam vyresnysis. — Jau 
man ligi kaklo tos mūsų giminystės! Turi jaučius, tai ko ve- 
žimo neįsitiekit Mano jau visai parbaigei. Tai čia tarkšt pa- 
tarkšt, tai ten tarkšt patarškt — ir po vežimo. Juk žinai, kaip 
žmonės sako: daug bėdos su savais griekais, kam gi dar rū- 
pintis svetimais niekais. 

— Čia tai teisybė, — atsakė jaunesnysis, kasydamasis pa- 
kaušį, — bet ką gi man daryti? 

— Kaip tai ką daryti? Tu manęs paklausyk. Tavo jaučiai 
dideli ir dailūs. Vesk į turgų, parduok, kitus sulygsi, ma- 
žesnius ir pigesnius. Už likusius pinigus vežimą nusipirksi ir 
būsi sau šeimininkas. 

— O juk patarimas neblogas. Taip ir padarysiu. 

Nubėgo namo, išsivedė jaučius ir patraukė į turgų. Bet, 
kaip jau buvo sakyta, šuo kąsnį jam iš panosės būtų nune- 
šęs, toks išsižiojėlis buvo, o jau ko imdavos, viskas atbulai 
išeidavo. Miestas buvo nearti, turgus jau baigėsi. Bet Danilai 
Kuoletui nė motais, Ne be reikalo jis taip pramintas — kie- 
me ir teturėjo tą vieną paties pasidarytą kuolą puodynėms 
džiauti. Užsimaukšlino ant galvos ėrenos kepurę, užsitraukė 
ant ausų, ir jūra jam ligi kelių: 


Dėdė Jonas — 
Menkas ponas. 
Dėdė Petras — 
Tikras latras. 


Eina jis sau, eina su Dumanu ir Telešmanu. Kopia į nuo- 
laidžią kalvą, ogi žiūri — priešais žmogus, turguje ką tik 
nusipirkęs naują vežimą — į kalną užsistumia, o pakalnėn 
prilaiko. 

— Palauk, bičiulį, — sako Danila, o jaučiai jam iš rankų 
plėšiasi prie sultingų ir vešlių grikių šalikelėje. — Suturėk 
vežimą, šnektelsim. 

— Aš palaukčiau, bet jisai laukti nenori. O ką gi pasa- 
kysi? 

— Žiūrėk tik, tavo vežimas lyg ir pats vienas rieda? 

— Tai panašu... Beveik pats. Argi nematai? 

— O žinai ką, bičiuli? 

— Žinosiu, jei pasakysi. 

— Mainykimės: tu man vežimą, aš tau jaučius. Gana man 
su jais to rūpesčio: tai šieno paduok, tai į žardį nuvesk, tai 
žiūrėk, kad vilkas nesudraskytų, tai dar kas nors... Jau ge- 
riau vežimą traukti, jei dar pats rieda. 

— Ar juokauji, žmogau, ar teisybę sakai? 

— Nejuokauju, — sako Danila. 

— Betgi matau, kad proto ne per daug turi... — sako ve- 
žimo savininkas. — Tavo laimė, kad aš šiandien geras, ką 
gi, sukertam! Laimingai sau turėkis vežimą, o aš jaučius! 

Paliko jam vežimą, pats su jaučiais link miško pasuko ir 
netrukus dingo iš akių. O Danila vienas sau mąsto: „Gerai 
aš jį apmoviau. Kad tik neapsigalvotų. Bet tartum ne čigonas, 
gal neatsimes.“ 

Įsikinkė jis į vežimą ir nuo kalno namolei mina. 

— Ėhė, koks stebuklingas vežimas! Va kai prikrausiu ligi 
viršaus, Maišus iš malūno ar šieną iš lauko vešiu, tada, žiūrėk, 
ne blogiau riedėk! 

O vežimas vis į priekį, į priekį, sakytum jį pralenkti no- 
ri. 

Bet šit baigėsi pakalnė, kitas kalnas prasideda. Nagi, kas 
galit, dabar stumkite jį aukštyn! Danila šen šoka, ten šoka — 
o vežimas atgal rieda. 

— Štai ir atsikandau vežimo! 

Vargais negalais patraukė jį šonan, pazamstė ratus, atsi- 
sėdo ant grąžulo ir galvoja: „Tokios tokelės! Jeigu aš Kuo- 

letas Danila, tai jaučius pragaišinau, 0 jei ne, tai vežimą Ia- 
dau. Ar aš Kuoletas, ar aš ne...“ 

Žiūri — žmogus pro šalį beeinąs, ožką į turgų parduoti 
bevedąs. 

— Klausyk, bičiuli, — sako Danila. — Ar neatiduotum 
ožkos už vežimą? 

— Tai kad matai... Mano ožka ne kokia straipakojė, dar 
ir pieno duoda. 

— Ką čia tuščiai kalbėti? Duoda — neduoda, imk vežimą 
ir šen ožką! 

Tasai, žinoma, nesiginčijo — atidavė ožką. Paskui palaukė 
kitų vežimų, savąjį pririšo prie vieno iš jų ir nudardėjo, O 
Danila liko išsižiojęs stovėti. 

— (Gerai, — tarė sau Kuoletas. — Bent šauniai jį apsta- 
čiau... 

Ir tempia ožką į turgų. Bet ožka vis ožka! Kai ėmė jį į Vi- 
sas puses tąsyti, tuojau įgriso ligi gyvo kaulo. 

— Kad tik greičiau turgun nusigaučiau, — sako Kuole- 
tas. — Atsikratyčiau nuo šitokio gero. 

Eina jisai, eina, o jam priešais grįžta iš turgaus žmogus 
su žąsim po pažasčia. 

— Sveikas, gerasis žmogau, — sako Danila. 

— Dieve duok ir tau sveikatos! 

— Ar nenori mainytis? Imk iš manęs ožką, duokš už ją 
Žąsį. 

— Va ir neatspėjai. Čia ne žąsis, o žąsinas. Veislei pir- 
kau. 

— Duok šen! Aš tau irgi gerą veislę duosiu... 

— Jei dar ką pridėsi, gal ir atiduosiu. O jei ne, tai mano 
žąsys ausidžiaugs: tokių žąsiukų priperės, tik laikykis! 

Žodžiu, šiaip ir anaip, vienas prideda, kitas nusileidžia — 
Kuoletas įpiršo jam vis dėlto ožką! Čiupo savo žąsiną ir žir- 
glioja toliau, į turgų. O žąsinas po pažasčia visa gerkle ga- 
gena: ga ga ga gal!!! 

— Še tau, kad nori! Nuo vilko bėgau, ant meškos užbė- 
gau! Dai apkursiu. Nieko, tuojau ir tave į žentus išleisiu, ne- 
dorėli! 

Gretimais žmogus kapšais prekiavo. Danila išmainė žąsiną 

į kapšą, su ilgu diržu ant kaklo pamaunamą. Paėmė jis kap- 
šą, pavartė rankose ir sako: 

— Tfu, kad 'tavė bala, ką gi aš padariau! Turėjau porą 
jaučių, net miela pažiūrėti, o likau su tuščiu kapšu. Vaje va- 
je! Juk ne pirmąkart į kelią leidžiuosi. O šiandien lyg vel- 
nias protą pamaišė. 

Pavaikščiojo jis dar, pavaikščiojo, akis turguje paganė ir 
namo iškulniavo. Kaimą priėjęs, tuojau pas brolį džiaugsmu 
pasidalyti: 

— Sveikas, broli! 

— Sveikas, broli Danila! Ilgai užsibuvai turguje! 

— Taigi žinai: skubos darbą velnias renka. 

— O kokių naujienų iš turgaus parnešei? 

— Ne kažin kokių. Vargšeliai mano jaučiai kaip vandeny 
dingo. 

— O ką, žvėris koks užpuolė ar kas pavogė? 

— Kur tau! Savo ranka juos atidaviau, broli. 

Ir apsakė Danila viską, kaip buvo, nuo pradžios ligi ga- 
lo. 

— Žodžiu, — sako, — ką čia ir kalbėti? Buvo pora jau- 
čių, o dabar vienas kapšas, o po tą vėjai švilpauja, mielas 
broli. 

— Na, teisybę pasakius, tu ir lengvatikis! 

— Ką gi, broli, užtat dabar protingesnis palikau. Nors ko- 
kia be nauda iš to? 


Kai užtenka proto, 
Išteklių neduota. 
Kai medučio yra, 
Tai šulaitė kiaura. 


— Še, imk tą kapšą, ką aš su juo darysiu? Tačiau gyvu 
dievu tave maldauju, paskutinįsyk paskolink man savo ve- 
žimą ir jaučius: malkų iš miško žmonai ir vaikams parvešiu, 


vargšeliai nė šapo neturi! O jau paskui — kad ir kaip bus, 
tavęs daugiau netrikdysiu. 
— Tfu! — nusispjovė brolis, išklausęs jį ligi galo. — Ir 


kaip tave šventa žemė nešioja? Eik, pasiimk vežimą, tik Ži- 
nok, kad tai paskutinis kartas. 

Danilai to ir reikėjo. Sėdo ir suragino jaučius. Atvažiavo 
į mišką, nusižiūrėjo kur storesnį medį, prisistūmė prie pat jo. 
Neiškinkęs jaučių, ėmė tą medį kirsti, kad šis iškart į vežimą 
nugriūtų. Toks jau buvo tas Danila Kuoletas! Taukšt paukšt 
per medį, taukšt paukšt ir — ūžt — nuvirto sunkus kamie- 
nas. Vežimą į šipulius sudaužė, jaučius užmušė! 

— Na va! Iškirtau broliui piktybę! Ką gi dabar daryti? 
Aš taip galvoju: prisivirei košės, tai ir srėbk. Gal palenksiu 
brolį, duos jis man kumelę. Pabėgsiu su ja kur akys veda, o 
pačią su vaikučiais paliksiu aukščiausiojo malonei. 

Šitaip tarydamas, jis patraukė per mišką ir pasiklydo. II- 
gai klaidžiojo, kol pagaliau, neradęs kelio, atsidaužė prie ka- 
žin kokios kūdros. Pamatęs narus vandenyje, sviedė į juos 
kirvį — norėjo nudobti bent vieną ir nunešti broliui dova- 
nų... Tačiau narai, ne akli būdami, nuskrido, kirvis, aiškus 
dalykas, nuskendo, o Kuoletas liko stovėti ant kranto išsi- 
žiojęs. 

— Et! Ir nesiseka man šiandien! Tai bent dienelė! Matyt, 
kažkas pridurmais sekioja! 

Gūžtelėjo pečiais ir eina toliau. Bastėsi bastėsi, vos ne vos 
kelią rado. Grįžo į kaimą pas brolį ir kad ims visokius blėnius 
paistyti — nei į tvorą, nei į mietą. 

— Broli, paskolink dar ir kumelę, raitas jaučius varysiuos! 
Miške baisi liūtis praužė, ir dabar ten toks purvas, toks sli- 
dumas — ant kojų negali pastovėti. 

— Ak, — atsakė brolis, — matyt, tau reikėjo į vienuo- 
lyną stoti, o ne su žmonėm gyventi: visiems įskaudai, pačią 
ir vaikus nukamavai. Nėšinkis po velnių su savo kumele, kad 
nė kvapo čia nebūtų! 

Su kumele! Danila jau žino, kur nėšinsis — su jaučiais ir 
vežimu atsisveikinti. Išėjo į kiemą, pasičiupo kirvį, ant ku- 
melės užšoko, ir tiek tu jį matęs! Kai brolis susigriebė — 
gaudyk vėją laukuos! O Kuoletas jau prie kūdros, savo kirvio 
ieško. Ir tada jis prisiminė brolio žodžius, kad, girdi, jam: tik 
vienuoliu būti. 

— Pastatysiu vienuolyną šitoj laukymėj, ir dar tokį, kad 
jo šlovė po visą pasaulį sklistų, — tarė jis. Ir bemat ėmėsi 
darbo. Pirmiausia kryžių sukalė ir įsmeigė į žemę — vietą 
pasižymėjo. Paskui į mišką nuėjo medžių pasidairyti: vienas 

stulpui tiks, antras pamatui, trečias sijai, ketvirtas poliui, 
penktas kūlei. Šitaip jam po nosia bemurmant, iš kūdros iš- 
lenda velnias ir stačiai prie jo: 

— Ką tu čia ketini statyti, žmogau? 

— Argi nematai? 

— Bet pats palauk! Kvailiu nesidėk. Ir kūdra, ir miškas, 
ir visa ši vieta — mūsų. 

— Gal, sakysi, ir antys vandenyje jūsų, ir mano kirvis 
kūdros dugne? Šit aš jus pamokysiu, kaip visko gvieštis, ra- 
guoti išperos! 

Ką velnias darys! Pūkšt į vandenį ir papasakojo Skara- 
oskiui apie tą Žmogelį ir jo baisų užsispyrimą. Sujudo velniai, 
pasitarė, ir jų vyriausiasis, Skaraoskis, pasiuntė vieną su pil- 
nu aukso burdiuku pas atsiskyrėlį Danilą, kad tas dingtų iš 
šitos vietos. 

— Nesipriešink, žmogau, pragaro valdovui, geriau imk 
pinigus gražiuoju. 

Pasižiūrėjo Kuoletas į kryžių, į velnią, pažvelgė į auksą... 
gūžtelėjo pečiais ir sako: 

— Jūsų laimė, nelabieji, kad pinigų man labai reikia. Pa- 
rodyčiau aš jums!.. 

Velnias vėl sako: 

— Nesipriešink, žmogau, pragaro valdovui, geriau imk pi- 
nigus ir eik savo keliais. 

Velnias paliko pinigus ir grįžo į kūdrą, o ten Skaraoskis 
vietos neranda dėl tokios gausybės išmestų pinigų — šitiek 
sielų už juos galėtų nupirkti. 

O Kuoletas jau galvoja, kaip čia pinigus namo greičiau 
parsigabenti. „Gerai, — tarė sau. — Šiaip ar taip, tiek pinigų 
ant kelio nesimėto. O vienuolynus reikia statyti, kad velniai 
bijotų, kad auksą prie kojų klotų.“ 

Kol jis svarstė, kaip pinigus namo nešti, iš kūdros vėl pas 
jį išnyra velnias ir sako: 

— Klausyk, žmogau! Mano ponas apsigalvojo — iš pra- 
džių mudu turime pasigalynėti, o tik paskui pinigus gausi. 

„Še tau!“ — atsiduso Kuoletas. Bet kaip sakoma: jaunas 
dailus, o turtingas sumetus. Danila jau gyvent pasimokė. 

— Pasigalynėti? O kaip galynėsimės? 

— O va kaip: katras tavo kumelę ant pečių užsivers ir 
triskart apibėgs apie kūdrą neatsikvėpęs ir jos ant žemės ne- 
pasidėjęs, to ir pinigai. | 

Sulig tais žodžiais jis kumelę ant pečių užsimetė ir bemat 
apibėgo tris kartus apie kūdrą. Kuoletui net bloga pasidarė 
nuo to velnio smarkumo, tačiau jis susitvardė ir sako: 

— Na, šėtone, maniau, kad tavęs stipresnio esama... Tu 
kumelę ant nugaros užsivertei, o aš ją tarpukojin įsisprau- 
siu. — Užšoko jis ant kumelės ir triskart neatsikvėpdamas 
aplink kūdrą apjojo. Nusistebėjo velnias ir — kas gi dary- 
ti — kitką sugalvojo: 

— Dabar eime lenktynių. 

— Šėtone, šėtone! Su kuo gi tu eisi lenktynių? 

— O ką? 

— Eikš šen, parodysiu tau... 

Įindo juodu su velniu į brūzgynus, o ten kiškis bemie- 
gąsS. 

— Matai tą mažylį, kur į kamuolį susirietęs? 

— Matau. 

— Tai mano jaunylis sūnus. Na žiūrėk! Aš jį pabaidysiu, 
o tu pavyk! — Ir kad suriks: — A lia lia lial.. | 

Kiškis pasileido bėgti, o velnias paskui jį. Strykt pas- 
trykt — kiškis ir dingo iš akių. Ar seniai čia visi juokės iš 
Kuoleto, o dabar jis iš paties velnio šaiposi. Stovi šit, už pil- 
vo susiėmęs, ir kvatoja iš jo kvailumo. Tik va ir tas beat- 
bėgąs dūsuodamas. 

— Tikrai vikrus tavo sūnelis! Jau norėjau čiupti, 0 jis 
dingo man iš akių, tiek ir tematysi! 

— Į savo tėvą mažylis nusidavęs, — sako Danila, — Tai 
kaip, nepraėjo noras su manim galynėtis? 

— Lauk nelaukęs!.. Geriau eisim imtis. 

— Imtis? Ką gi, eime, jei gyvent nusibodo! Iš senių kita- 
dos girdėjau, kad velniai protingi, o dabar į tave pažiūriu, 
tai tikras kvailys. Klausyk. Aš turiu dėdę, seną senutėlį. Jam 
devyni šimtai devyniasdešimt devyneri metai ir penkiasdešimt 
dvi savaitės. Jeigu jį įveiksi, galėsime ir mudu imtis. Tik aš 
manau, kad jis tau nosį nušluostys. 

Taip taręs, jis pasisuko eiti ir pamojo velniui, kad sektų 
iš paskos. 

Būdamas atsiskyrėlis, Danila ieškodavo šaknelių ir avie- 
čių ir kartą miško tankmėje, po dideliais akmenimis, aptiko 
lokio irštvą. Šit jie prieina prie tos irštvos, ir Danila sa- 
ko: 

— Čia gyvena mano dėdulė. Eik vidun drąsiai. Jis ten 
pelenuos drūnija, nosį į nuodėgulį įbedęs. Tik kalbėt nega- 
li, dantys jam iškrito gal prieš tūkstantį metų. 

Ką darys velnias, įėjo irštvon, riesta uodegyte ėmė nosį 
dėdulei braukyti. To betrūko Šleivakojui! Kad pasiuto jis, 
kad šoko iš irštvos, čiupo velniūkštį, pasikišo po pažasčia ir 
baisingai suspaudė — vargšas vos kvapo neišleido, akys kaip 
du svogūnai jam ant kaktos iššoko. 

— Na va, prisišaukei bėdą, — sako Danila, iš tolo Žžiūrė- 
damas ir juoku netverdamas. 

Velnias nežinia kaip išsisuko, ištrūko Šleivakojui iš lete- 
nų. Pamatęs jį gyvą ir sveiką, Danila puolė neva gelbėti. 

— Liaukis, žmogau! Atstok nuo manęs, neapsimetinėk. 
Juk žinojai, koks stačiokas tavo dėdė, kam atvedei mane su 
juo imtis? 

— O ką? Nepatiko? Dabar su manim galėsi! 

— Su tavim, tik su tavim. Rėktynių eisim. Katras garsiau 
rėks, to ir pinigai: 

„Gerai, — pagalvojo Danila, — aš tau riktelėsiu!..“ O pats 
sako: 

— Ei šėtone, tu riktelėk pirmas, paklausysiu, kaip tau 
išeina. 

Išsižergė velnias, vieną koją atstatė į rytus, kitą į vaka- 
rus, rankomis į dangų įsirėmė, išsižiojo kaip slibinas ir kad 
užriks — žemė sudrebėjo, slėniai sudrioksėjo, sukunkuliavo 
jūros, net žuvys jose išsigando; iš kūdros pasipylė velnių de- 
vynios galybės, dar kiek — dangaus skliautas būtų suplei- 
šėjęs. O Danila sėdi sau ant burdiuko, kaupino pinigų, ir 
nė kam ko. 

— Žiūrėk tu man! O garsiau neišgali? Beveik negirdėjau. 
Na surik dar kartelį! 

Dar baisiau suriaumojo velnias. 

— Nė tiek negirdėjau. Dar kartą šauk! 

Sustugo velnias trečią sykį, vos pats neplyšo. 

— O dabar tai visai negirdėjau... Ar ne mano eilė? 

— Lyg ir tavo... 

— Ei šėtone! Kai suriksiu, tu tikriausiai apkursi, smege- 
nys iš kiaušo išlįs. Supranti? Bet aš tavo bičiulis, tai paklausvk 
patarimo. 

— Kokio patarimo? 

— Duokš užrišiu rankšluosčiu akis ir ausis, jei nori gyvas 
likti... 

— Rišk ką tinkamas ir kuo tinkamas, kad tik nemirčiau! 

Danila stipriai užrišo velniui akis ir ausis, lyg kokių gū- 
žynių būtų žaidęs, pasičiupo storą ąžuolinę lazdą (nors ir bū- 
damas atsiskyrėlis, Danila vis dėlto labiau lazda nei šventu 
kryžium pasikliovė) ir trinkt jam per dešinį smilkinį! 

— Oi, užteks, daugiau nerėk! 

— Ne, šėtone, palauk! Juk tu tris kartus rėkei. 

Ir trinkt jam per kairį smilkinį. 

— Oi, oi, užtenka! 

—" Ne, neužtenka! — ir dar kartą jam užvožė. 

— Oi, 0i! — klaikiai suspigo velnias. Ir su užrištom akim, 
gailiai aimanuodamas ir raitydamasis kaip gyvatė, puolė į 
kūdrą, o ten viską apsakė pačiam vyriausiajam — girdi, su 
tokiu raganium menki juokai. 

O Danila sėdi ant savo burdiuko ir sunkiai dūsauja. Nie- 
kaip nesugalvoja, kaip tą burdiuką namo partempti. Bet šit 
pas jį dar vienas velnias išniro su didžiule kuoka rankoje. 
Blinktelėjo su ta kuoka į žemę ir sako: 

— Ei žmogau! Dabar aš pažiūrėsiu, kas tu per vienas. 
Katras iš mudviejų šitą kuoką aukščiau išmes, to ir pini- 
gai. 

„Na, Danila, — galvoja Kuoletas, 4 dabar tau galas.“ Bet, 
kaip sakoma, bėda proto randa. 

— Ką gi, mesk pirmas, šėtone! 

Velnias paėmė kuoką ir taip aukštai švystelėjo, net iš 
akių ji dingo; tik po trijų dienų ir trijų naktų su baisiu tren- 
ksmu nukrito ir susmego žemėn lig pat gelmių, — visatos 
ramsčiai sudrebėjo. 

— Dabar tu mesk, — tarė pasipūtęs velnias. 

— Mesiu, nebijok, tiktai pirma ištrauk ją, kad ir aš ga- 
lėčiau kaip tu mesti. 

Velnias paklausė ir ištraukė. 

— Na, dabar greičiau, neturiu kada laukti. 

— Pakentėk, šėtone, mažumėlę, negi tau dega? 

Kenčia velnias, ką jam daryti? Praėjo kiek laiko, štai ir 
naktis stojo. Dangus giedras, žvaigždės viena kitai mirkčioja, 
mėnulis iškišo galvą virš kalvos, pamažėliais sūpuojasi, Žže- 
mei šviečia. 

— Ko gi, žmogau, nemeti? 

— Tuojau mesiu, tik iš anksto perspėju, atsisveikink su 
kuoka. 

— Kaip tai? 

— Matai dėmes va tenai, ant mėnulio? 

— Matau. 

— Tai mano broliai aname pasaulyje. Trūk plyšk jiems 
reikia geležies arkliams kaustyti. Regi, kaip man rankomis 
moja, prašo kuoką pamėtėti. 

Sulig tais žodžiais Danila ir ima kuoką. 

— Palauk, besmegeni! Toji kuoka mūsų paveldėta iš pro- 
senelių, nė už ką jos neatiduosiu. 

Velnias čiupo kuoką Danilai iš rankų ir be kvapo nu- 
movė prie kūdros. Pūkštelėjo į vandenį, papasakojo Skara- 
oskiui, kad kuokos vos neprarado. Užsirūstino tasai, susi- 
šaukė visus šėtonus ir 'treptelėjo koja: 

— Tučtuojau tegul kuris nors nueina ir įveikia tą pra- 
keiktą Danilą! 

Stojo priešais jį vienas velnias ir drebėdamas sako: 

— Klausau, jūsų žemybe! Einu išpildyti jūsų nelabo įsa- 
kymo. 

— Eik! Ir žinok, jeigu jį nugalėsi, būsi paaukštintas. 

Galvotrūkčiais velnias išrūko, bemat atsidūrė pas atsis- 
kyrėlį Danilą. 

— Klausyk, žmogau, — sako jis. — Savo nedorais darbais 
visus šėtonus sujudinai, bet dabar aš tave įveiksiu. Eisim 
keiktynių, katras iš mudviejų geriau nusikeiks, to ir pini- 
gai. 

Ir kai pasiuto velnias keiktis, Danilai net akis išsprogo. 
Vargšas Kuoletas! Matyt, jam buvo lemta atpirkti visų nuo- 
dėmes: ir brolio kumelės, įr ožkos, ir žąsino, ir miške pra- 
gaišintų jaučių. Atsirūgo vargšui nuskriaustų žąsų ašaros! 

Viešpatie, kiek turi iškenkėti palaimintas atsiskyrėlis, kai 
palieka pasaulio tuštybę ir vien apie Čangiškus dalykus te- 
galvoja. Dabar Danila visai susikirto su velniu... Ką ir sa- 
kyti, negi rasi jautresnį daiktą už akį? Atsiskyrėlis susiraukė 
iš skausmo! Bet ir smarkiai kentėdamas, susitvardė ir sa- 
ko: 

— Neišgąsdinsi manęs tokiom gudrybėm, nelabas šėtone! 
Dar graušies pirštus, visą gyvenimą mane atminsi. 

— Gerai, gana liežuviu malti, keik mane, pažiūrėsim, ką 
pats gali. 

— O tu užsimesk ant nugaros burdiuką su pinigais, ir 
einam pas mane į namus: aš nepasiėmiau tėvo keiksmų. Su- 
pratai? 

Šitaip tarė ir atsisėdo ant burdiuko. Užsivertė velnias jį 
su visu burdiuku ant pečių ir kaip žaibas nurūko į Kuoleto 
namus. Žiūri jo pati ir vaikai — jautis oru skrenda — ir iš- 
sigandę pasileido bėgti. Danila ėmė juos vardais šaukti, ta- 
da, pažinę tėvo balsą, ir sustojo. 

— Mano mieli sūneliai, bėkite greičiau, atneškite tėvo 
keiksmus: karštuvus ir pakulų šukas! 

Bėga vaikučiai iš visų pusių, neša tuos tėvo keiksmus. 
Dabar tai Danila atsigriebs! 

— Čiupkite, vaikeliai, šitą ponaitį, keikite jį kiek lenda, 
kad ir jis skonį pajustų! 

O vaikai, patys žinote, ir velnią apeina. Suvirto visa ku- 
peta ir kad ims jį briegzti. Velnias subliuvo visa gerkle. 
Vargais negalais jiems iš nagų išsprūdo. Sumuštas, suluo- 
šintas ir pinigus suvis užmiršęs, atgal nudūmė. 

„/ Danila Kuoletas, niekieno daugiau neskriaudžiamas, vargo 
nebematė, lig žilos senatvės gėrė ir valgė su savo vaikų 
vaikais už vieno stalo. 


PASAKA APIE PARŠIUKĄ 


Sako, gyveno kažkada senelis ir senelė; seneliui sukako šim- 
tas metų, o senelei devyniasdešimt. Ir juodu buvo baltesni 
už Žiemą ir niūresni už darganą, mat vaikų neturėjo. Abu 

labai norėjo nors vieno vaikelio, nes kiauras dienas ir nak- 
tis leido vieniši kaip pelėdos, kartais iš nuobodulio net au- 
syse spengdavo. O ir gyveno ne dievaižin kaip: lūšna nie- 
kam tikusi, sudriskusi pašukinė drobė ant laicų* — šit ir 
visas geras. O kurį laiką liūdesys jau visai baigia juos grauž- 
ti: joks žmogus vargšų senelių nebeaplanko, tarsi jie būtų 
maru užsikrėtę. 

Kartą senelė gailiai atsiduso ir sako: 

— Seneli, seneli! Kiek tik atsimenam, niekas mūsų tėvu 
motina nėra vadinęs! Ar ne nuodėmė šitaip gyventi pasau- 
lyje? Man regis, namai, kur nėra vaikų, negali susilaukti nė 
dievo malonės. 

— Taip tai taip, senele, bet ką gi prieš dievo valią pa- 
darysiė 

— Ir čia teisybė, seneli. Žinai, ką aš nakčia sugalvo- 
jau? 

— Žinosiu, jei pasakysi. 

— Kai tik ims švisti, kelkis ir eik kur akys veda. Ir ką 
tik pirmą sutiksi, ar tai žmogus bus, ar gyvatė, ar koks ki- 
tas padaras, dėkis į krepšį ir nešk namo. Užauginsim, kaip 
mokėsim, ir turėsim vaikelį. 

Seneliui vienatvė taip pat buvo įgrisusi, vaikų ir jis no- 
Iėjo, todėl atsikėlė vos auštant ir išėjo su krepšiu ant laz- 
dos, kaip senelė liepė... Ėjo ėjo jis per daubas, kol priėjo 
didelį liūgą. Tame liūge kiaulė ir dvylika paršiukų vartosi, 
saulėkaitoj šildosi. Kai tik pamatė senelį, kiaulė sukriuksėjo 
ir nubėgo, o paskui ją ir paršiukai. 

Tiktai vienas, toks suvargęs, apsišnerkštęs, nušašęs, įklim- 
po purvan ir liko. 

Senelis pasičiupo jį visą purviną, nusususį, įsikišo į krepšį 
ir — namo. 

„Garbė tau, viešpatie, — galvoja jis, — dabar galėsiu se- 
nelę paguosti. Kas žino, dievas ar velnias jai tokią mintį 
davė?.." 

Grįžo senelis namo ir sako: 

— Va, senele, kokį vaikelį tau parnešiau! Tegul auga gy- 
vas ir sveikas! Puikus sūnelis, juodbruvas, skaisčiaakis, ge- 


3 Laicai — gulimi suolai. 

rdsnio ir nerasi! Visas į tave, kaip iš akių luptas! O dabar 
atsinešk geldą ir nuprausk jį, kaip žmonės vaikus prausia, 
pati matai, — mažylis kiek apdulkėjęs... 

— Nesijuok, seneli, — sako ji, — nesijuok. Čia irgi dievo 
tvarinys kaip ir mes. Gal dar už mus nekaltesnis. 

Mikliau už jauną ji pasidarė šarmo ir, gerai išmanydama 
priėmėjos reikalus, paršiuką išprausė, spingsulės aliejum są- 
narius ištrynė, paskui už šnipo jį patampė ir pakuteno, kad 
bloga akis nenužiūrėtų. Po to šerius sušukavo ir taip apie jį 
tūpčioti ėmė, kad per dieną kitą visai atgavo. Nuo lupenų 
ir "sėlenų paršiukas ėmė akyse taisytis, augti, net miela į jį 
žiūrėti. O senelė džiaugsmu nesitveria, kad jos sūnelis toks 
dailus, tuklus, šviežias kaip agurkas. Nors ir visas pasaulis 
kalbėtų, kad paršiukas negražus ir storas, ji nieko nepaiso: 
girdi, kito tokio nėra, nė būti negali! Tik dėl vieno dalyko 
jai širdį sopėjo — kad sūnelis negali juodviejų tėvais va- 
dinti. 

Kartą senelis susiruošė į miestą ko ne -ko nusipirkti. 

— Seneli, — sako jam senelė, — neužmiršk vaikeliūi nu- 
pirkti saldžiųjų žirnių, labai juos mėgsta mūsų mažylis. 

— Gerai, senele, — atsakė senelis, o vienas sau galvoja: 
„Trauk devynios tą kiaulės snukį, per jį gyvenimo nėra. Pa- 
tiems duonos ir druskos trūksta, o čia šerk jį žirniais... Jeigu 
imsiu senelei viskuo nuolaidžiauti, namai vėjais nueis!“ 

Senelis nupėdino į miestą, visus reikalus atliko, grįžo na- 
mo, o senelė klausia: 

— Na, seneli, kas mieste girdėti? 

— Nelabai geros naujienos: karalius nori dukrą už vyro 
leisti. 

— Tai kas gi čia blogo, seneli? 

— Palauk (mažumą, senele, ne vien apie tai kalba. Viską 
išgirdus, man plaukai ant galvos pasišiaušė. Kai tau apsaky- 
siu, ir pati imsi it epušė drebėti! 

— Kas gi atsitiko, seneli? Gal bėda kokia? 

— Tik tu paklausyk, senele. Karalius išsiuntinėjo po visą 
pasaulį žygūnus: jo dukters ranką ir pusę karalystės gaus tas, 
kuris nuo savo namų ligi karaliaus rūmų pastatys aukso tiltą, 
grįstą brangiais akmenimis ir apsodintą medžiais, o tuose me- 
džiuose giedos neregėti paukščiai. O kas drįs karalaitės rankos 

prašyti ir tokio tilto pastatyti nestengs, tam vietoj bus galva 
nukirsta. Kaip girdėti, nežinia iš kur privažiavo daugybė 
karalaičių, tačiau niekas iš jų žodžio netesėjo, ir karalius nė 
vieno nepagailėjo, liepė visiems galvas nukirsti, todėl Žmonės 
dabar jų vaitoja! Ką gi pasakysi, senele? Nejau tai geros ži- 
nios? Ir dar sako, patsai karalius iš širdgėlos susirgęs! 

— Ak seneli! Karalių ligos geriau nei mūsų sveikata! O 
karalaičių man gaila; širdis plyšta, pagalvojus, kaip kenčia 
ir sielvartauja jų motinos! Gerai, kad mūsų sūnelis kalbėti 
nemoka ir jam visas šitas siaubas buvęs nebuvęs. 

— Žinoma, neblogai, senele. Bet dar geriau tam, kurio 
sūnus tiltą pastatys ir karalaitę gaus už žmoną: tasai vargo 
nematys ir didelę šlovę pelnys. 

Kol seneliai kalbėjosi, paršiukas gulėjo ant šiaudų pakros- 
ny. Iškėlęs snukutį, jisai klausėsi akių nenuleisdamas ir tik 
šnirpščiojo. Staiga iš po krosnies pasigirdo: „Tėveli, aš tą 
tiltą pastatysiu.“ Senelė iš džiaugsmo amo neteko. O senelis, 
išsigandęs nelabojo, ėmė dairytis, iš kur tasai balsas. Nieko 
nepamatęs, atsitokėjo truputį, o paršiukas ir vėl šaukia: 

— Nebijok, tėve, čia aš... Nuramink motiną ir eik pas 
karalių, sakyk, kad aš tą tiltą pastatysiu.. 

— Ar gebėsi, mielas vaikeli? — nustebo senelis. 

— Pasikliauk manimi, tėve. Eik ir pasakyk karaliui, ką 
liepiu. 

Atsipeikėjusi senelė ėmė paršiuką bučiuoti, įkalbinėti: 

— Mielas sūneli! Nekišk galvos į kilpą! Kam tu mus pa- 
lieki? Ir vėl būsim vieni tarp svetimų, su skaudama širdim, 
be paguodos senatvėje. 

— Nesisielok, motule, nesirūpink. Jei galvos nepalydėsiu, 
pamatysi, kas aš toks. 

Ką senelis darys? Dailiai susibraukė barzdą, pasiėmė lazdą 
ir iškeliavo. Tik atsidūręs mieste, negaišdamas į rūmus nu- 
ėjo. Vienas sargybinis, jį pamatęs, klausia: 

— Ko tau, seneli, reikia? 

— Taigi turiu reikalą į karalių. Mano sūnus imasi jam til- 
tą statyti. 

Žinodamas įsakymą, sargybinis be ilgų kalbų nuvedė ji 
pas karalių. Karalius ir klausia: 

— Ko, seneli, pas mane atvykai? 

— Ilgą amžių gyvenki laimėje, didis ir šviesus valdove! 
Mano sūnus išgirdo tave leisiant dukrą už vyro ir atsiuntė 
mane pranešti karališkajai didybei, kad jis gali tą tiltą pas- 
tatyti. 

— Jei gali, tai tegul stato, seneli. Tada jis gaus mano duk- 
Ią ir pusę karalystės. O jei nepastatys, tegul pats save kei- 
kia... Juk girdėjo, kas ištiko kitus, dar už jį žymesnius? Tai 
va, jeigu tu sutinki, eik ir atvesk sūnų. O jei ne, drožk, kol 
sveikas, ir mesk iš galvos kvailystes. 

Senelis nusilenkė lig žemei ir nuėjo namo sūnaus atvesti. 
Apsidžiaugė paršiukas, karaliaus žodžius išgirdęs, šoko žais- 
ti ir dūkti. Čia po laicais palindo, čia snukiu kelis puodus 
apvertė, o paskui sako: 

— Eime, tėte, pas karalių! 

Senelė ėmė verkauti: 

— Matyt, neturiu aš laimės! Tiek prisikenčiau; kol sūnų 
užauginau, išpuoselėjau. O dabar?.. Mano širdis jaučia, kad 
neteksiu vaiko. 

Ir iš baimės, iš didžios širdgėlos nualpo. 

O senelis daug negalvodamas kepurę ant ausų užsitraukė, 
pasiėmė lazdą ir sako: 

— Eime, sūneli, motinai marčią parvesim! 

Paršiukas, džiaugsmu nesitverdamas, dar palaigė po laicais 
ir — paskui senelį. Bėga, žvygčioja, žemę uostinėja — kiau- 
lė tai vis kiaulė. Nusigavo jie lig rūmų vartų, o sargybiniai, 
vos juodu pamatę, viens į kitą Žvilgčioja, iš juoko raitosi. 

— Ką gi tu čia atsivedei, seneli? — klausia vienas. 

— Čia mano sūnus. Jis karaliui tiltą pastatys. 

— Viešpatie dieve, — sako sargybinis, vyresnis už ki- 
tus, — ar tau protas, seneli, nepasimaišė? O gal gyventi pa- 
bodo? 

— Nuo likimo nepabėgsi. Visi vienąkart miršta. 

— Tu, seneli, matyt, dieną su žiburiu sau bėdos ieškai, — 
atsakė sargybinis. 

— O kas jums darbo, — atšovė senelis, — geriau prikąs- 
kite liežuvius ir praneškit karaliui, kad mes jau čia. 

Vėl susižvelgė sargybiniai, gūžtelėjo pečiais, ir vienas iš 
jų nuėjo pranešti karaliui apie senelį ir jo paršiuką. Pasišau- 
kia juos karalius. Senelis įėjo, žemai nusilenkė ir stovi tylu- 

tėlis prie durų. O paršiukas tik laksto po kilimus, tik kriuk- 
si, visuI šniukštinėja. 

Dėl tokio įžūlumo karalių juokas pagavo, o paskui jisai 
pyktelėjo ir sako: 

— Klausyk, seni, anąsyk buvai lyg ir sveiko proto. Ar 
tu žinai, kur kiaulę atsivedei? Sakyk, kas tave pamokė iš pa- 
ties karaliaus juoką daryti? 

— Dieve sergėk, didis valdove, aš, senis, nė galvot apie 
tai negalvojau! Nepyki, didis valdove, čiagi mano sūnus. Jei 
teiksiesi prisiminti, jisai anąsyk mane čionai buvo atsiuntęs. 

— Tai jis. tiltą pasišovęs statyti? 

— Tikimės, didis valdove, dievu pasikliaudami. 

— Tada imk savo kiaulę ir nešdinkis! O jei ligi ryto til- 
tas nebus pastatytas, tavo galva, seni, atsidurs prie kulnų. 
Supratai? 

— Dievas gailestingas, didis valdove. Bet jeigu išpildysim 
tavo įsakymą, tai jau nepyk ir savo dukterį siųsk į mūsų na- 
mus. 

Sulig tais žodžiais šenelis žemai nusilenkė, pasiėmė par- 
šiuką ir išėjo. O keli kareiviai įdurmu jį nusivijo, mat ka- 
ralius liepė lig ryto pasergėti ir viską sužinoti... Ir rūmuos, 
ir už rūmų kalbos pasklido apie tokį negirdėtą įžūlumą, visi 
tik klega, tik juokiasi. 

Vakare senelis su paršiuku grįžo namo, o senelė net su- 
drebėjo iš baimės, ėmė aimanuoti ir dejuoti: 

— Ak seneli, seneli, kokią nelaimę užtraukei! Tik karei- 
vių man ir trūko! 

— Dar turi sarmatos triukšmauti, senele? Juk čia pačios 
darbas. Paklausiau tavo kvailos galvos, išėjau įvaikio ieško- 
ti. Šit ir į bėdą kliuvom! Ir ne aš kareivius atvedžiau, o jie 
mane. O galvą ant pečių turbūt tik lig ryto teturėsiu. 

Paršiukas sau po trobą laksto, ieško užėsti, ir nė motais 
jam visa tai, ką pridarė. Ginčijosi seneliai, ginčijosi, o prieš 
rytą, kad ir kaip sunerimę buvo, ėmė ir užsnūdo. Tada par- 
šiukas tylutėliai užsiropštė ant laico, langelyje pradūrė jau- 
čio pūslę, papūtė — ir tarsi du ugnies pylimai nusidriekė nuo 
lūšnos ligi pat karaliaus rūmų. Vienu mirksniu radosi stebuk- 
lingas tiltas ir visa kita, ko buvo reikalauta. Senelių lūšna 
virto rūmais, kur kas gražesniais negu paties karaliaus. Pa- 

šoko senelis su senele — ogi jie su karališkais purpuro dra- 
bužiais ir jų rūmuose viso pasaulio lobiai. O paršiukas sau 
žaidžia ir šėlsta, ant minkštų kilimų mėgaujasi. 

Visoj karalystėj pasklido garsas apie didį stebuklą. Pats 
karalius ir jo tarėjai baisingai išsigando, Sušaukė karalius ta- 
rybą, nusprendė dukrą leisti už senelio sūnaus ir beregint 
ją išsiuntė. Nors ir būdamas karalius, jis viską pasaulyje už- 
miršo baimės perimtas! 

Vestuvių niekas nekėlė, ir su kuo gi kelsi? Karalaitei, kai 
pas jaunikį atvažiavo, patiko ir rūmai, ir uošviai. Užtat kai 
pamatė jaunikį — tarytum basliu per galvą gavo. O paskui 
gūžtelėjo pečiais ir pagalvojo: „Jeigu tokia tėvų ir viešpaties 
dievo valia, taip ir tebūnie!“ 

Ir ėmė ji šeimininkaut naujuos namuos. 

Visą mielą dienelę paršiukas kaip ir anksčiau po namus 
laksto, o naktį nusimeta kiaulės odą ir virsta dailiu karalai- 
čiu. Greitai priprato prie jo jaunamartė, ir ne taip liūdna 
jai buvo. 

Po savaitės kitos ji pasiilgo tėvų ir sumanė juos aplanky- 
ti, O vyrą namie paliko — negi su juo žmonėse rodysis! Tė- 
vas ir motina apsidžiaugė ją pamatę, ėmė apie rūmus, apie 
žentą klausinėti, ir duktė apsakė viską, kaip yra. Tada tėvas 
jai davė tokį patarimą: 

— Miela mano dukra! Dieve sergėk, nepakenk kuo nors 
savo vyrui, dar bėdą užsitrauksi! Kad ir kas jis būtų, jo ga- 
lybė neregėta, jeigu stengė padaryti tai, kas pranoksta žmo- 
gaus jėgas. 

Netrukus abi karalienės išėjo į sodą pasivaikščioti, ir ten 
motina dukrą visai kitaip pamokė: 

— Mieloji dukrele! Tu gyvenimo nematysi, jeigu nega- 
lėsi su vyru žmonėsa buvoti. Šit tau mano patarimas: liepk 
gerai pakūrenti krosnį, ir kai vyras užmigs, čiupk tą kiaulės 
odą ir sviesk į ugnį, kad visadai nuo jos atsikratytum. 

— Teisybę sakai, motute. O man nė į galvą neatėjo... 

Ir tik grįžusi namo, tuojau liepė krosnį gerai pakūrenti. 
Kai vyras kietai užmigo, čiupo ji kiaulės odą ir nusviedė į 
ugnį. Suspragėjo šeriai, sušnypštė oda, susiraitė ir virto pe- 
lenais. Ir baisus dvokas pasklido rūmuose, bemat pakirdo vy- 

ras ir išsigandęs pašoko. Puolė jis prie krosnies. Pamatęs, 
kokia nelaimė ištiko, pravirko gailiom ašarom ir sako: 

— Paika moteriške! Ką tu padarei? Jei kas tave pamokė, 
blogai tau pasitarnavo, o jei savo išmanymu taip pasielgei, 
tai doros iš tavęs nebus! 

Staiga geležinis lankas apjuosė jai liemenį, ir vyras taip 
tarė: 

— Kai apglėbsiu tavo liemenį dešine ranka, tik tada su- 

byrės šis lankas, ir tu susilauksi vaikelio. Kam paklausei pik- 
to patarimo, nuskriaudei ir nelaimingus senelius, ir mane, ir 
podraug save. Jei kadą prisireiks manęs, žinok, kad vardu 
aš Fet Frumas“, ir ieškok manęs Palaimos vienuolyne. 
„ Vos tik pasakė tuos žodžius, ūmai papūtė vėjas. Baisus 
viesulas pakėlė Fet Frumą į orą, ir jis dingo iš akių. O ste- 
buklingas tiltas vienu mirksniu prapuolė, tarsi jo niekada 
nebūtų nė buvę. Ir rūmai, kuriuose seneliai su marčia dide- 
liam ištekliuj gyveno, vėl skurdžia lūšna atvirto. Pamatę, ko- 
kia nelaimė juos ištiko, ėmė seneliai verkti dejuoti, marčią 
barti ir liepė jai eiti į keturis vėjus, nes laikyti pas save ne- 
turėjo iš ko. 

Ką jai daryti tokioj nelaimėj, kur dingti? Grįžti pas tėvą 
ir motiną? Baisu tėvo pykčio ir Žmonių pajuokos. Liktis čio- 
naiė O iš ko gyvensi, ir senelių priekaištai atsipyko. Pasiryžo 
ji eiti į pasaulį, vyro ieškoti. Tarė sau: „Dieve, palaimink!“ 
ir išėjo kur akys veda. Ėjo ji, ėjo per dykumą kiaurus metus 
ir priėjo tokią nykią, atšiaurią vietą. Pamatė čia vienišą ap- 
samanojusią trobelytę ir pasibeldė į vartelius. 

— Kas ten? — paklausė koks senelis. 

— Įsileiskite bekampę keliauninkę. 

— Jei esi geras žmogus, eikš į mano vienutę, o jei ne, tai 
nešdinkis iš čia, mano šuns plieninės iltys, kai paleisiu nuo 
grandinės, į gabalus sudraskys! 

— Aš geras žmogus, tėveliuk! 

Tada atsidarė varteliai, ir senelis įsileido keliauninkę. 

— Kokie vėjai tave atpūtė, moteriške? Kaip čionai pra- 
sigavai? Čia nė stebuklinga paukštė neatskrenda, o žmogus 
tuo labiau. 


* Dailus jaunikaitis, moldavų legendų ir pasakų herojus. 

Gailiai atsiduso keliauninkė ir sako: 

— Sunkios nuodėmės mane atvedė, tėveliuk. Aš einu į Pa- 
laimos vienuolyną, o kurioj pusėj jis, nė pati nežinau. 

— Matyt, dar turi kiek laimės, kad tiesiai pas mane pa- 
taikei. Aš — šventasis Trečiadienis: gal girdėjai apie ma- 
ne? 

— Girdėti girdėjau, o kad šiame pasaulyje gyveni, nie- 
kados nebūčiau pagalvojusi. 

— Matai? O dar Žmonės likimu skundžiasi! 

Šventasis Trečiadienis šūktelėjo savo griausmingu balsu, 
ir beregint susirinko visi jo karalystės gyvi padarai. Ėmė 
juos klausinėti šventasis Trečiadienis apie Palaimos vienuo- 
lyną, bet visi kaip vienas sakė tokio nė negirdėję. Nusiminė 
šventasis Trečiadienis, bet ką padarysi? Jis davė keliauninkei 
šventintos duonos, taurę vyno ir auksinę verpstę, kuri pati 
verpia. Meiliai pasakė: ,„Turėkis, tau pravers“ ir nusiuntė ją 
pas vyresnį brolį šventąjį Penktadiegį. 

Vargšelė vėl leidosi į kelią ir ėjo kiaurus metus per ny- 
kius, nežinomus kraštus, kol pagaliau atsidūrė pas šventąjį 
Penktadienį. Ir vėl tas pat nutiko, tik čionai gavo šventintos 
duonos, taurę vyno ir auksinį lanktį, kuris pats siūlus lenkia. 
Lygiai taip meilingai ir romiai šventasis Penktadienis nusiun- 
tė ją pas vyriausią brolį — šventąjį Sekminių. Tą pačią dieną 
keliauninkė ištraukė toliau ir ėjo vėl kiaurus metus per dar 
dykesnius ir baisesnius kraštus. Trečiais metais, jau būdama 
malonėj, vargais negalais ji nusigavo pas šventąjį Sekminių. 
Tas priėmė ją taip pat meilingai kaip ir jaunesni broliai. Pa- 
gailo jam nelaimingos moteriškės, šūktelėjo kiek turėdamas 
sveikatos, ir visi gyvi padarai — vandens, žemės ir dan- 
gaus — pas jį atrūko. Šventasis Sekminius ėmė juos klau- 
sinėti, kurioj pasaulio šaly stovi Palaimos vienuolynas. Bet 
šie kaip vienas sakė nė girdėt negirdėję, nė žinot nežinoję. 
Iš visos širdies atsiduso šventasis Sekminius, liūdnai pažvel- 
gė į keliauninkę ir tarė: 

— Turbūt dievo prakeikimas tave lydi, kad nelemta tau 
rasti, ko ieškai! Mat čionai prasideda net man nežinomas pa- 
saulis. Ir toliau niekam nevalia eiti. 

Staiga kur buvęs, kur nebuvęs šlubutis vieversys klibikš- 

čiuoja: klibikšt paklibikšt tiesiai prie šventojo Sekminiaus. 
Tasai ir klausia: 

— Ar nežinai, vieversy, kur yra Palaimos vienuolynas? 

— Kaip nežinosiu, mano pone? Aš ten ir skridau, kuI 
širdies balsas šaukė, tik koją susilaužiau. 

— Jeigu taip, daryk ką nedaręs, o šią moteriškę nuga- 
benk į Palaimos vienuolyną ir pamokyk, kaip toliau elgtis. 
Vieversys atsiduso ir nuolankiai sako: 

— Mielu noru išpildysiu tavo valią, mano pone, nors ir 
labai. sunkus tenai kelias. 

- Ir čia nelaiminga keliauninkė gavo šventintos duonos, 
taurę vyno, kad ganėtų ligi pat Palaimos vienuolyno, ir dar 
auksinį padėklą, perekšlę iš gryno aukso ir brangakmenių 
su viščiukais, taipogi auksiniais. Šventasis Sekminius pavedė. 
keliauninkę vieversiūi, o tasai klibikščiuodamas tuojau lei- 
dosi į kelią. "Kai materiškė pavargdavo ir nebestengdavo eiti, 
vieversys paimdavo -ją savo sparnelių ir 'skriste skrisda- 
vo. Šitaip jie keliavo i Wa metus, patyrę daug vargo ir 
pavojų, persigavo per daugybę jūrų ir šalių, ėjo per miškus 
if pragaištingas dykumas, o jose kibždėte kibždėjo siibinų, 
nuodingų gyvačių, mirštamo žvilgsnio basiliskų, hidrų su dvi- 
dešimt keturiom galvom ir šiaip baisių. šliužų, kurie tik ir 
taikėsi plačiai išžiotais nasrais jųos praryti; kitų siaubūnų 
gobšumo, suktumo ir nuožmumo negali nė apsakyti! 

Pagaliau, įveikę visas kliūtis ir pavojus, jie priėjo kažin 
kokį urvą. Moteriškė vėl atsisėdo vieversiui ant sparnų; vos 
ne vos plasnodamas, jis nuskrido ir ūmai atsidūrė kitame 
pasaulyje, kur, regis, vien rojaus palaima! 

— Tai čia Palaimos vienuolynas, — tarė vieversys. — 
Čia ir gyvena Fet Frumas, kurio tiek metų ieškai. Ar nieko 
nematai, ką jau esi regėjusi? 

Akys jai suraibuliavo nuo tokio gražumo ir blizgesio, bet, 
geriau įsižiūrėjusi, ji pažino stebuklingą tiltą ir rūmus, ku- 
riuose taip neilgai gyveno su Fet Frumu, ir džiaugsmo aša- 
rom paplūdo. 

— Palauk! Per anksti džiaugtis! Dar tu neverta šito kraš- 
to, ne visi išbandymai baigėsi, — perspėjo vieversys. 

Ir parodė šulinį, prie kurio jai reikėsią tris dienas iš eilės 
ateiti, apsakė, su kuo ji ten susitiksianti ir ką turinti sakyti, 

ir ką daryti su verpste, lankčiu, padėklu ir auksine perekšle 
su viščiukais — trijų brolių dovanomis. 

Paskui atsisveikino su savo keliauninke ir galvotrūkčiais 
nuskrido atgal, bijodamas, kad kas ir antros kojos neišlaužtų. 
Vargšė moteriškė nulydėjo jį ašarų pilnom akim, o paskui 
nuėjo prie šulinio. 

Čia išsiėmė verpstę ir atsisėdo ant žemės kvėptelėti. Ne- 
trukus ateina tarnaitė vandens semti. Kai tik pamatė nepa- 
žįstamąją su įstabia verpste, kuri pati verpia aukso siūlus, 
tūkstantįkart plonesnius už plauką, tuojau nubėgo apsakyti 
savo poniai. 

Tarnaitės ponia buvo Fet Frumo raktininkė — toji raga- 
na, per kurią pats velnias pražilo ir kuri gebėjo vandenį į 
akmenį paversti ir išmanė visas šėtoniškas gudrybes. Tik vie- 
no dalyko jinai nemokėjo — minčių atspėti. Viską išklausiu- 
si, ji bemat pasiuntė tarnaitę atvesti tos nepažįstamos keliau- 
ninkės. Kai ta į rūmus atėjo, ragana klausia: 

— Girdėjau, turi auksinę verpstę, kuri pati verpia. Gal 
atiduotum ją man, tik sakyk, ko už tai norėtum? 

— Leisk man naktį pabūti tam kambary, kur karalius mie- 
ga. 

— Kodėl gi ne? Duokš verpstę ir lauk čia lig vakaro, 
kol karalius iš medžioklės sugrįš. 

Keliauninkė atidavė verpstę ir laukia. O bedantė ragana, 
žinodama karalių mėgstant kasvakar prieš miegą pieno puodu- 
ką išgerti, jam tokio pieno pataisė, kad tas kaip necyvas mie- 
gotų iki pat ryto. Karalius grįžo iš medžioklės, atsigulė 10- 
von, — ragana jam ir siunčia pieno. Kai tik išgėrė, bemat 
kietai užmigo. Tada ragana pašaukė keliauninkę į karaliaus 
miegamąjį, kaip buvo jų sutarta, o pati išėjo, pasakiusi: 

— Likis čia lig aušros, kol tave pašauksiu. 

Ragana kalbėjo pašnabždom ir žengė patyliukais. Bijojo, 
kad gretimam kambary neišgirstų ištikimas karaliaus tarnas, 
kuris kasdien su juo medžioja. 

Kai tik ji išėjo, vargšė keliauninkė puolė ant kelių priešais 
miegantį vyrą, ėmė rankas grąžyti ir taip kalbėti: 

— Fet Frumai! Fet Frumai! Ištiesk savo ranką, apglėbk 
mano Hemenį, kad subyrėtų prakeiktas lankas ir pasaulį iš- 
vystų tavo vaikelis! 

Taip vaitojo ir sielojosi vargšė ligi pat ryto, o karalius 
tarsi negyvas — nieko negirdi. Auštant atėjo ragana kaip 
debesis, išstūmė nelaimingąją, liepė tučtuojau nešdintis. Išėjo 
vargšė keliauninkė, iš širdgėlos ir nuoskaudos vietos neras- 
dama, atsisėdo prie šulinio ir išsitraukė lanktį. Kai vėlei tar- 
naitė atėjo vandens ir naują stebuklą pamatė, beregint nu- 
bėgo pas savo ponią ir pasakė, kad nepažįstamoji dar tu- 
rinti auksinį lanktį, kuris pats siūlus lenkiąs ir daug nuos- 
tabesnis už verpste. Godi boba vėl pasiuntė tarnaitę jos pa- 
šaukti, „tom pačiom gudrybėm pasiglemžė auksinį lanktį, O 
rytą išvarė vargšę. 

Tą naktį ištikimas karaliaus tarnas išgirdo, kas dedasi po- 
no miegamajame, pasigailėjo nelaimingos keliauninkės ir su- 
manė apgauti klastuolę raganą. Kai karalius atsikėlė ir juodu 
išjojo medžioti, jis viską papasakojo, kas atsitiko pastarosio- 
mis naktimis... Krūptelėjo karalius, tarytum jo širdis tik da- 
bar pabudo. Paskui nuleido akis ir pravirko. Kol Fet Frumui 
ašaros upeliais sruvo, sielvarto prislėgta- jo žmona sėdėjo 
prie šulinio, o greta ant padėklo stovėjo auksinė perekšiė su 
viščiukais — paskutinė viltis! Ir vėl dievas atvedė tarnaitę 
prie šulinio. Pamačiusi dar didesnį stebuklą, ji nė vandens 
nesėmė, tik nubėgo pas ponią ir sako: 

— Ponia, ponia! Dar vienas stebuklas! Toji moteriškė tu- 
ri auksinį padėklą ir auksinę perekšlę su viščiukais, taipogi 
auksiniais. Ir jau toks gražumas, akių negali atitraukti! 

Siunčia ragana nedelsdama tarnaite pašaukti keliauninkės, 
o pati galvoja: „Matys ji kaip savo ausis, ko ieško...“ 

Ir tokia pat klasta susigobė auksinį padėklą ir auksinę 
perekšlę su viščiukais. 

Grįžęs iš medžioklės ir iš raganos gavęs pieno, karalius jo 
nė neparagavo, slapčiomis išpylė ir tuojau apsimetė kietai 
miegąs. 

O ragana, matydama, kad Fet Frumas miega, patikėjo sa- 
vo žolių galia, vėlei atvedė keliauninkę ir, pasakiusi tą patį, 
ką ir praėjusias naktis, išėjo. Nelaimingoji vėl pripuolė prie 
karaliaus lovos ir ašarom paplūdusi sušuko: 

— Fet Frumai! Fet Frumai! Pasigailėk dviejų nekaltų sie- 
lų, kurias jau ketveri metai baisi bausmė kankina. Ištiesk sa- 
vo dešinę ranką, apglėbk mane, kad subyrėtų geležinis lan- 

kas ir pasaulį išvystų tavo vaikelis, nebepakeliama man jau 
toji našta! 

Tik ji tarė šiuos žodžius, ir Fet Frumas lyg sapnuodamas 
ištiesė ranką. Vos palietė žmonos liemenį, žvangėdamas subi- 
ro lankas, ir be jokių kančių pasaulį išvydo jos vaikelis. 

Ir apsakė karalienė vyrui, kiek prisikentėjo nuo to laiko, 
kai jis ją paliko. 

Nė aušros nelaukęs, atsikėlė Fet Frumas, visus rūmus pri- 
žadino, liepė raganą atvesti su visais brangiais daiktais, ku- 
Iiuos apgaule buvo iš karalienės atėmusi. Ir dar liepė atvesti 
neprajodytą kumelę, atnešti pilną riešutų maišą, tuos rie- 
šutus ir raganą pririšti kumelei prie uodegos ir paleisti į ke- 
turis vėjus. Kaip tarė, taip padarė. Pasileido bėgti kumelė, 
ir kur riešutai, ten ir ragana gabalais krito; o kai maišas 
atsirišo, tai ir jos galva nusirito. 

Šitoji ragana buvo pasivertusi ta kiaule, kuri su paršiukais 
liūge kapanojosi ir nuo kurios Fet Frumas seneliui kliuvo. 
Savo šeimininką Fet Frumą ji buvo pavertusi nusususiu, ap- 
sišnerkštusiu paršiuku ir norėjo apvesdinti su viena iš vie- 
nuolikos savo dukterų. Už tai Fet Frumas ją ir nubaudė taip 
baisingai. O savo ištikimą tarną karalius ir karalienė dosniai 
apdovanojo ir laikė ligi jo dienų galo: 

Dabar prisiminkit, gerieji žmonės, kad Fet Frumas dar 
buvo savo vestuvių nekėlęs. Šįkart jis atšventė ir vestuves, 
ir krikštynas, kokių dar niekad nėra buvę ir tikriausiai nebus. 
Vos tik Fet Frumas pagalvojo, beregint atsirado ir jaunosios 
karalienės tėvai, ir jį užauginę seneliai, vėl su karališku pur- 
puru apsigerbę. Jie gale stalo sėdėjo. Ko tik nebuvo tose ves- 
tuvėse! Tris dienas ir naktis visi linksminosi, gal ir dabar 
linksminasi, jei tik vestuvės nesibaigė. 


STANAS, VISA KO MATES 


Kitados gyveno sumitęs nevedėlis, vardu Stanas. Nuo ma- 
žų dienų jis buvo tarp svetimų žmonių, nepažino nei tėvo, 
nei motinos, nei giminių, iš kurių būtų galėjęs laukti pagal- 
bos bei užtarimo. 

Taip ir klaidžiojo našlaitis duoneliaudamas, kol galiausiai 
prieglobstį rado tokiam dideliam sodžiuje. 

Čia pas vieną, čia pas kitą ištikimai tarnaudamas, lig tri- 
jų dešimčių savo amžiaus metų jis susitaupė kiek pinigų, nu- 
sipirko kelias avis, vežimą su jaučiais ir pieningą karvę. Pas- 
kui susirentė trobelę ir pradėjo jau sau dirbti, tame sodžiuj 
visadai pasiliko. Kaip sakoma, ir akmuo apsamanoja, jeigu 
ilgai vietoje guli. 

Trobą ir turto gerokai įsitiekęs, jaunikaitis visai ramybę 
užmiršo, negalėjo daikte nusėdėti, kaip vanduo kad ant ak- 
mens neužsilaiko. Ir miegas jo beveik neėmė, toks jis buvo 
agnus prie darbo. Vos spėja iš vienos pusės parvažiuoti, žiū- 
rėk, jau į kitą darda ir visus darbus vičvienaitis nuveikia. 
Žinia, nelengva jam buvo. Kai pats ne namie, ir gyvulių 
nėra kam gerai sužiūrėti. Bet ką vargšas darys? Negi persi- 
plėš, juk ką tik savo lizdą susisuko, o kiek prieš tai iškentė- 
ta, niekas nežino! Taip ir puldinėjo jis į visas puses, dirbo, 
kiek jėgų turėjo, kad tik nuo skurdo atsimuštų, o paskui kaip 
dievas duos. 

Viskas būtų nieko, tik ilgu kažin ko pasidarė. Šiokią die- 
ną dar pusė bėdos, įniks į darbą ir viską užmiršta. Užtat ilgom 
žiemos naktim, kada baisiai kaukia pūga, ir jei dar kokia 
šventė, tai jau nežinodavo, ką daryti, kur prisiglausti. Kaip 
toj dainoj sakoma: | 


Ar einu kur, ar kur joju — 
Ilgesys visur sekioja, 

Nei namuos, nei tarp žmonių 
Jo pamiršti negaliu. 


Matyt, taip žmogus sutvertas, kad negali vienas gyventi. 
Daugsyk svajodavo jaunikaitis apie vedybas, bet kai prisi- 
mindavo, kiek kiti nuo savo pačių prisikenčia, tuojau imdavo 
dvejoti ir tą keblų dalyką, kaip jis sakydavo, diena iš dienos 
atidėliodavo, nors vis ir vis galvodavo... Vieni sako, kad pa- 
ti — kiauras maišas. Ką tatai galėtų reikšti? Kitų paklausai — 
sergėkis tinginės, melagės ir švaistūnės; treti dar dievaižin 
kuo gąsdina, nesupaisysi, kuo tikėti, kuo ne. Teisybė, ir vyrų 
pasitaikė jam matyti už pačią silpniausią moteriškę silpnes- 
nių ir tikrų lepšių... Neretai jis susizgribdavo vienas sau be- 

kalbąs kaip koks nepilno proto... o vis negalėjo apsispręsti: 
vesti... nevesti?.. 

Tai, girdi, rudenį vesiu, tai žiemą, tai pavasarį, tai va- 
sarą, tai vėl rudenį, kai lapai nuvys. O jau ir pats vysti pra- 
dėjo — ir vis dar vienas, vedybos nė iš vietos. Juk kaip 
žmonių sakoma? Lig dvidešimt metų žmogus pats veda, lig dvi- 
dešimt penkerių — kiti apvesdina, lig trisdešimt boba supirš- 
liauja, o jau po trisdešimt — tik velnias padeda. 

Taip ir mūsų jaunikaičiui tikosi — nei pats vedė, nei drau- 
gams, netgi nei boboms (kad ir kokios jos akiplėšos, apsime- 
tėlės ir įkyrios) nepasisekė jo apvesdinti. 

Stanas buvo tylaus būdo, bet jau kai tars žodelį, tai, ro- 
dos, lipte prilimpa — ir vietoj pasakyta, ir ne kiekvienas 
nuginčys. 

Daug kas mielai būtų jį žentu ėmęs, bet jaunikaitis galvą 
turėjo, lengvai nesileido įkalbamas. Ilgainiui įgriso tatai ir 
boboms, ir draugams, ir jie numojo ranka, girdi, tesižinie. 

Vieną gražią dieną jaunikaitis atsikėlė gaidgyste, pasitaisė 
mamalygos su brinza ir dar ko tik po ranka turėjo, susidėjo 
viską krepšin, pasikinkė jaučius, pasakė: „Dieve padėk“ ir 
išvažiavo į mišką malkų. Auštant nusigavo miškan, prisikirto 
tų malkų, prisikrovė vežimą lig pat viršaus, virve stipriai 
suveržė ir, kol jaučiai ėdė, pats atsisėdo užkąsti. O kai sočiai 
prisivalgė, liko dar gabaliukas mamalygos. Surutuliojo jis 
tą mamalygą ir sako: „Ko ją namo tempti? Geriau padėsiu 
šit ant kelmelio. Gal ras koks padaras, suvalgys ir man ačiū 
pasakys.“ Padėjo mamalygą ant kelmo, pasikinkė jaučius, vėl 
„dieve padėk“ pasakė ir apie vidudienį patraukė namo. Kai 
tik iš miško išvažiavo, pakilo baisi audra, lietus su sniegu 
ėmė drėbti — ničnieko nematyti nei prieky, nei užpakaly. 
Tikra dievo rūstybė — šuns kieman neleistum, ne tik žmo- 
gaus! O velniui to ir tereikia: tokiam ore kiekvienam gali 
kantrybė trūkti, ir tada prieš valią nuodėmę papildysi. 

Tą dieną Skaraoskis, velnių viršininkas, kaip paprastai 
liepė savo tarnams su piktais ketinimais kas kur išsivaikš- 
čioti ir visur — jūroj ir žemėj — skleisti tarp žmonių ne- 
apykantą ir šunybes krėsti. 

Žaibo greitumu velniai išlakstė į visas puses. Vienas nu- 
zūko į mišką — gal ten pasiseks negandų pridaryti: ką prieš 

viešpatį dievą pakurstyti, kam ašį ar kokią kitą vežimo dalį 
sulaužyti, kam jautį sužaloti, o ką taip supjudyti, kad vienas 
kitą peštynėse užmuštų — kur čia suminėsi visas niekšybes, 
kurias velniai iškrečia. 

Ką kiti velniai nuveikė, nežinia, bet tam, kur į mišką nu- 
ėjo, tą dieną nepasisekė. Jau kaip jis iš kailio nėrėsi, kaip 
stengėsi savo raitytą uodegą į žmonių reikalus prakišti, — 
tuščias darbas. Ir kur tik eina — vis nieko. 

Šen bei ten uostinėdamas, galiausiai vakarop jis aptiko 
vėžes. Patyliukais nuėjo jomis ir atsidūrė toj vietoj, kur Sta- 
nas malkas krovė. Tik tą vietą rado, jaunikaitis, kaip sakyta, 
seniai iš miško buvo išvažiavęs. 

Matydamas, kad ir čia nepasisekė, velniūkštis iš apmaudo 
sugriežė dantimis: nežino, ką dabar daryti, kaip tuščiomis 
rankomis pas Skaraoskį grįžti. Ir dar nuo ilgo vaikščiojimo 
galva sukasi, iš alkio grobas grobą ryja. 

Stovi jis paniuręs, sutrikęs, tik žiūri — ant kelmo gumu- 
las memalygos. Apsidžiaugė velnias, prarijo mamalygą net 
necyptelėjęs. Paskui, nusprendęs, kad čia nėra ko veikti, pa- 
bruko uodegą ir grįžo pas šeimininką. Kai pasirodė pragare, 
Skaraoskis jį klausia: 

— Na, vyruti, kaip sekėsi? Kiek sielų sugavai? Atsiskai- 
tyk! 

— Tai beveik nieko, šeimininke, — sumišęs atsakė vel- 
nias, visas drebėdamas iš baimės. — Matyt, negerą valandą 
pataikiau. Tokia bjauratis šiandien, tik vienas žmogus miš- 
kan važiavo. Ir tas nuo manęs paspruko, per vėlai jo pėdsa- 
kus aptikau. Dar laimė, kad ant kelmo radau mamalygos kąs- 
nį ir suvalgiau — pilvas iš alkio urgzte urzgė. O daugiau nie- 
ko nežinau, jūsų tamsybe. 

— Ak tų, nedorėli! Mamalygą sušlamštei, o ar žinai, ką 
pasakė tas, kuris ją ant kelmo padėjo? 

— Nieko nežinau, šeimininke. 

— Apie ką gi tu galvoji, jei net nežinai, ką mirtingieji šne- 
ka? Tiek jau to, pasakysiu, nors ir nebuvau miške kaip tu. 
Štai ką jis ten bylojo: „Kas tą mamalygą suvalgys, tegul 
ačiū pasakys.“ Ar tu pasakei ką nors suvalgęs? 

— Ne, nieko nesakiau, šeimininke. 


-— 

— Ak taip?! Turėtum žmonių mintis skaityti, o dabar ne- 
žinai, nė ką jie garsiai kalba. Ar begaliu jumis pasikliauti? 
Na gerai, aš tave pamokysiu! Ir kitą kartą žinosi. Eik tuojau 
pas tą žmogų ir ištikimai tarnauk jam trejus metus, kad ir 
kur jis tave siųstų. Algos pinigais neimk, bet susitark, kad, 
laikui suėjus, iš jo namų išsineši, ką panorėsi. Ir žiūrėk, kad 
tatai Pragaro Kulniai tiktų, visi jos patiesalai supuvo... Pa- 
matysim, ar susigaudysi, ką paimti? O dabar marš! Pasiruo- 
šęs? 

— Pasiruošęs, šeimininke, einu! 

Velnėkas apibėgo pragarą, dirstelėjo pas Pragaro Kulnį, 
pažiūrėjo, ko trūksta, ir strimgalviais nurūko vykdyti Ska- 
raoskio įsakymo. Netoli Stano trobos pasivertė kokių aštuo- 
nerių metų berniūkščiu, apsirengusiu vokiškais drabužiais, ir 
susigūžęs nuėjo prie vartelių. Stanas kaip tik buvo nukėlęs 
nuo ugnies puodą ir ketino maišyti mamalygą. Staiga girdi, 
šunys kažką užpuolė, dar sudraskys. Įsižiūri — kas gi čia 
dabarė Berniūkštis nuo šunų ant tvoros užsikoręs. Stanas nu- 
bėgo prie vartų ir šaukia: 

— Ša, Chormuzai! Atgal, Balanai! Šen, Zurzanai! Šalin, 
velnio gauriai! O iš kur tu, mažyli? Ir ko čia tau reikia, šunų 
baube? 

— Ko reikia, dėdule? Aš vargšas vaikiukas, neturiu tėvo 
nė motinos, noriu bernu parsisamdyti. 

— Bernu? Juk tu net žąsų nepaganysi. Kiekgi tau metu- 
kų? 

— Kokie trylika. 

— Nejaugi?.. Vadinasi, gerai sakoma, kad žvirblis visada 
tik paukščiukas.... Aš tau septynerius duočiau, na iš bėdos 
aštuonerius. Matyt, dėl savo keverziško drabužio atrodai ma- 
žas ir geibus. Anądien čia po sodžių vaikščiojo kitas toks da- 
bišius, bet kiek dailiau ir kitaip apsirengęs: 

Durtinėlis toks skylėtas, 
Kad sveikos nebuvo vietos, 


O iš kelnių jo tiktai 
Buvo likę vien skutai. 


Jis keliu žingsniavo, o kelnės šalikele. Girdi, avies kai- 
lius supirkinėjąs. Prie savo vartų vos jį išgelbėjau nuo Zur- 

zano ilčių — tas vargšą taip dorojo, kad tik skarmalai la- 
kiojo. Kaip sakoma, užeičiau paplepėti su jumis, tiktai ne- 
pasižįstu su šunimis. Tartum ir dabar jį matau — visas ap- 
draskytas, skivytus nuo žemės rankioja. Dar valandėlė, ir 
tave būtų tas pat ištikę. O kuo tu vardu? 

— Kaip gyvas esu, Kirika visi šaukia. 

— Ar tave krikštijo ne šventasis Kirika, kuris velnius už 
gaurų laiko? 

— Negirdėjau tokio, bet aš vardu Kirika. 

— Kas man darbo, kas tave krikštijo, viena težinau, kad 
gerai pataikė taip pavadinę — juk tu iš tiesų kaip Žvirbliu- 
kas: čir čirik. 

— Kad ir kaip ten, dėdule, būtų, čirik ar ne čirik, esu 
toks, kokį matai. Buvau sutikęs... milžinų... o naudos iš jų nė 
už grašį. Žmogų iš darbo pažinsi. Tevadina mane, kaip nori, 
kas jums!.O kuo jūs vardu? 

— Stanas, tačiau dar vaikystėj, sunkiai susirgęs, pasiva- 
dinau Ipate?, nuo tol ir likau su dviem vardais. 

— Tai žinokit, dėdule, kad ir apie jus dainelė sudėta: 


Ipatės platus gurklys, — kaip besotis maukia jis, 
Išgėręs vieną stiklelį, vos kito sulaukt begali. 


— Ėhė, hė, tu čia mane apšovei, Kirika! Tai velnio vai- 
kas! Tartum ant lobio sėdi, viską iš(manai. Sudėjimo, teisybė, 
menko, bet galvos geros. Gal kartais ir mano mįslę įminsi: 

— Platus — ant plataus, ant plataus — karštas, ant karš- 
to — kėtronas, ant kėtrono — lenktas, lenktame — baltas, 
baltame — geltonas, o geltoname — narsuolis. 

Kirika nusišypsojo ir sako: 

— Jeigu įminsiu, duosi ir man kąsnelį? 

— Argi žinai, kas čia yra? Pirma įmink, paskui pažiūrė- 
sim. ( 

— Kas gi'daugiau būti gali? — sako Kirika. — Namas, 
židinys, liepsna, trikojis, puodas, vanduo, miltai ir mentu- 
ris — mMamalygai maišyti. 

— Vyras, Kirika! Dabar pats matau, kad tu nepėsčias! Kiek 
už metus prašysi, jei pas Mane eisi? 


5 Buvo tikima, kad galima apgauti mirtį, pakeitus ligonio vardą. 


ar 

— Tai kad aš... metams nesisamdau. 

— (O keleriems? 

— Trejiems iš karto, aš nepratęs vaikščioti iš šeimininko 
pas šeimininką, o ir išmokti šio to noriu, kol pas tave bū- 
siu. 

— Man dar taip geriau, Kirika. Ir ko už trejus metus pa- 
pIrašysi? 

— Ko paprašysiu? Valgį ir drabužį duosi kiek reikės, o 
kai sueis laikas, leisi pasiimti iš tavo trobos, ką panorė- 
siu. 

— Kas čia per sandėris? Gal tu mano sielos užsigeisi arba 
dąr nežinia kas šaus į galvą. 

— Ak ne, dėde Ipate, būk ramus, tiek daug iš tavęs ne- 
Ieikalausiu. Be to, ką pasiimsiu iš trobos, pačiam nė nepri- 
reiks. 

— Va tai tau, — tarė Ipatė. — Tik spragilu tau už tokias 
kalbas. Gal Balanas tave geriau supras, jei nemoki aiškiai 
pasakyti. 

— Ką gi, dėde Ipate. Sandėris — ne ginčas. Geriau iš an- 
ksto susitarti. 

— Aš taip ir sakau, velnio vaike. Nevedžiok čia už no- 
sies, aiškiai klok, kad žinočiau, kas tavo, o kas mano. 

— Ką tu, dėde Ipate, ką tu. Nešykštėk menko nieko, ne 
apie karalystę kalba juk eina. 

— Žinai ką, Kirika, likis pas mane, tada ir susitarsim. 
Matau, tu vaikis su galva, kas žino, gal ir darbininkas — re- 
gis, sumetus esi. 

— Dėl to, dėde Ipate, nesirūpink, — atsakė Kirika. — Ne- 
žiūrėk, kad mažas. Ką aš tau nudirbsiu, niekas kitas to ne- 
stengs, nors ir aukso rankas turėtų. 

— Ką gi, gal ir taip. Būtų gerai, Kirika, kad iš tavo bur- 
nos dievui į ausį. Užtat tu geresnio šeimininko iš tiesų niekur 
negautum. Tiktai iš anksto susitarkime: nepiktžodžiauk, jau 
kai išvesi mane iš kantrybės, visko gali būti. 

— Ir dėl to būk ramus, dėde Ipate. 

— Vadinasi, susitarėm. O dabar tau pavalgyti reikia. Še 
avies sūrio su muždejum * ir mamalyga. Šveisk, o paskui im- 
sies darbo. 


6 Muždejus — trintas česnakas su actu ir druska. 

Vaikiukas kaip piemuo priklaupė ant vieno kelio, greito- 
siomis užkando ir puolė dirbti. Ir taip iš širdies, taip mitriai, 
rodos, nuo pat gimimo čia būtų buvęs, o Ipatė dar su dides- 
niu noru greta jo dirbo, visai tą ilgesį užmiršo, džiaugsmu 
nesitverdamas. Nuo tos dienos, kai pas jį parsisamdė Kirika, 
viskas kaip iš pypkės ėjo, ir jau pats nežinojo, kiek tų gėry- 
bių beturi. 

Dagiais užkaišiotas pinučių tvoras, pro kurias nė vėjas 
neprasigauna; tvartus bei žardžius jaučiams ir karvėms, ap- 
tvarus avims, vištides, kiaulidės, aruodus kukurūzams, svir- 
nus kviečiams ir daugybę kitokių gėrybių savo rankom lyg 
burtais sukūrė Kirika! Gali sakyti, šimtą ir tūkstantį kartų 
praturtėjo Ipatė, kai stojo tarnauti tas vaikis. Tada jis pa- 
matė, ką gali Kirika, ir pamilo jį kaip savą. 

Taip prabėgo dveji metai, ir kartą Kirika sako: 

— Šeimininke, nepyk, bet aš noriu viena paklausti: ko- 
dėl tu nevedi? Po dienos kitos susigriebsi, kad pasenai ir 
įpėdinio nepalikai. Juk ir mirtis ateis. Nežinia kas gali atsi- 
tikti, dieve sergėk! Kam tada tavo labas liks? 

— Ką tu, ką tu, Kirika? Jeigu nevedžiau, kai buvo laikas, 
negi dabar vesiu? Turbūt nori, kad velniui iš manęs džiaugsmo 
būtų... Negi nematai, kad saulė už pusiaudienio? Aš jau grei- 
čiau senas negu jaunas... 

— Tyliau, tyliau, šeimininke, žmones tokiais žodžiais iš- 
gąsdinsi. Nesidėk seniu, dar tavo laikas nepraėjo. Aš galvo- 
ju, pets metas dabar tau vesti, turi kuo pačią ir vaikus mai- 
tinti. Dėkok dievui, daugis norėtų turėti, ką pats turi. 

— Na ir keistas tu, Kirika, — tarė Ipatė, — kartais tokias 
kvailystes paistai. Argi aš turiu pasėlių ir visa kita, ko ūkiui 
reikia? Manai, va taip pačią ir laikysi... Gerai ir žmona, jei 
visko gana. 

— Tai tik dėl to nevedi, šeimininke? 

— O dėl ko daugiau, Kirika? Argi nežinai, kad pirmiausia 
pilvas, o paskui jau kitkas? 

— Šeimininke, jeigu taip, aš pasistengsiu, kad kviečių 
turėtum, kad duonos ir pyrago ne tik vestuvėms, bet ir krikš- 
tynoms išsikepti galėtum. 

— Kurgi tu gausi, Kirika? 

— Matai ten, toli, kviečių laukas plaukia? 

— Matau. 

— Eik tuoj pat pas bajorą ir sakyk, kad apsiimi jam vi- 
sus javus nupjauti, į kūgius sukrauti, kad už darbą pinigų 
neimsi, o paprašysi tiek kviečių, kiek su visais šiaudais ant 
nugaros paneši pats ir tavo bernas. 

— Kaipgi čia dabar, Kirika?t Lygu tau būtų pasimaišę... 
Negi manai, kad vienudu stengsime nupjauti ir sukrauti to- 
kią galybę kviečių, juk čia šimto ir tūkstančio rankų reikėtų, 
ne juokas. Ir tik už du glėbius šiaudų? Koks kvailys tokio 
darbo imsis? 

— Šeimininke, jei nori žinoti, kas aš toks ir ką galiu, eik 
pas bajorą ir sakyk, kaip tave pamokiau. 

Ipatė galvoja — eit ar neit. Galų gale įsidrąsino ir nu- 
drožė. Ateina pas bajorą ir sako: 

— Prašom nepykti, pone! Ar kartais nereikia pjovėjų? 

— Reikia, ir net labai, gerasis žmogau. Matyt, pats die- 
vas tave čia atsiuntė. Kviečiai visai sunokę, delsti nebega- 
lima. 

— Tai aš, pone, apsiimu juos nupjauti. 

— Kaip tai, vienas? 

— Čia jau mano reikalas, pone. Apsiimu ir į kūgius su- 
krauti. Ar ne kaip ūkininkas kalbu? 

— Matyt, daug rankų tikiesi turėti? 

— Daug ar mažai, pone, kiek dievas duos, kad tik darbas 
būtų padarytas. 

— Kiekgi prašai už viską? 

— Kiek prašau, pone? Kai javus į kūgius sukrausiu, leisk 
man tiek kviečių drauge su šiaudais pasiimti, kiek ant nu- 
garos su savo bernu panešiu. 

— Ar tu rimtai šneki, ar juokauji? 

— Dieve sergėk, rimtai šneku, pone. 

Bajoras pagalvojo, kad Ipatė kvėštelėjęs, ir sako: 

— Jeigu taip, gerasis žmogau, ryt nuo pat ryto imkis dar- 
bo. Pažiūrėsim, koks tu darbininkas, tada ir dėl atlygio su- 
tarsim... 


— Atlygis, pone, kaip buvo sakyta. 
— Gerai, eik jau, eik, paskui pamatysim! 
Ipatė grįžo namo, o Kirika klausia: 

— Na, šeimininke, kaip su bajoru sutarei? 

-— O kaipgi? Apsiėmiau javus nupjauti ir į kūgius su- 
krauti, kaip tu sakei, bet mane baimė paėmė, kai praėjau iš- 
ilgai lauko ir pamačiau, koks jisai didelis. Sunkų darbą mudu 
sumanėme, vargu ar ligi galo įveiksim. Bajoras mane visai 
bepročiu palaikė. Ir, matyt, ne be reikalo. Velnias žino, kaip 
čia mes išsisuksima! 

— Būk ramus, šeimininke, pasikliauk manimi... — atsakė 
Kirika. — Geriau pasiimkim visa, ko reikia, ir eime iš vakaro, 
kad aušrą jau lauke galėtume sutikti. 

Ir ištraukė abudu. Vakare, kai tik atėjo, Ipatė sako: 

— Matai, Kirika? Menki juokai. Man regis, kad gerai mud- 
viem nesibaigs! 

— Šeimininke, žinai ką? Gulk, pailsėk, rytą pakalbėsim. 

Su rūpesčiu širdyje Ipatė atsigulė ant žolės ir, būdamas 
pavargęs, kietai užmigo. O Kirika akies mirksniu visus ne- 
labuosius susišaukė ir prie darbo pristatė. Vieni pjauna, kiti 
pėdus riša, treti į gubas stato ir jas savo kvapu džiovina, 
ketvirti į kūgius krauna. Velniškas darbymetis, kitaip nepa- 
sakysi! 

Ipatė auštant pasibudo, apsidairė ir žado neteko: visas 
darbas nuveiktas. Kur laukas buvo, stovi kūgis didžiausias 
ir du mažesni ant kalvos viršūnės, o Kirika lyg skradžiai žemę 
prasmegęs. Ipatei iš baimės plaukai ant galvos pasišiaušė, 
puolė jis visur ieškoti Kirikos. Tik kai rado jį miegantį ant 
kūgio, kiek atsitokėjo. Tada ir bajoro tarnai, probrėkšmiu su- 
kilę, atėjo į lauką pasižiūrėti, kaip darbas eina. Vos tik pa- 
matę, baisiai išsigando ir pas bajorą nudulkėjo. Bajoras mik- 
liai iš lovos išsirito, šoko ant žirgo, vienu gaistu atrūko į lau- 
ką — ir tokį stebuklą išvydo, kokio nuo amžių nebuvo regė- 
jęs nei girdėjęs! 

— Na, pone, darbas gatavas, — pasakė Ipatė. — Gerai, 
kad pats teikeisi atvykti, prie tavęs ir atsiskaitysim. 

Ilgai negalvojęs, Kirika nusijuosia virvę, stipriai suveržia 
didįjį kūgį, ant nugaros užsiverčia — ir žygiuoja sau. Bajo- 
ras nustėro, žiūrėdamas jam pavymui. Kad Ipatė neužsiverstų 
kitų kūgių ir jo elgeta nepaleistų! Sugriežė iš pykčio dantimis, 
bet nieko nepadarysi. 

Nežinodamas, ko stvertis, jis meiliai sako Ipatei: 

— Gerasis žmogau, še tau pinigų už kitus kūgius ir palik 
mane ramybėje! Nemaniau, kad čia paties velnio nagai pri- 
kišti. 

— Dieve sergėk, pone! Kristaus vardu jis teprapuola! Ne- 
teisybę sakai, pone, mes tiek plūkėmės, net širdis šokinė- 
jo... 

— Nedumk akių, žmogau, ne tau mane lauko darbų mo- 
kyti! Ne pirma diena kviečius sėju, turėjau reikalų ir su pjo- 
vėjais. Gal pats ir nesi velnias, bet vis tiek čia nelabojo dar- 
bas. Tačiau kas man rūpi judviejų sielos! Patys žiūrėkitės. 
Imk pinigus, kaip sakiau, eik pas kitus, aš jau ir taip gerai 
prikišau. 

Ipatė apsidžiaugė, paėmė pinigus, kaip susiderėjo, ir nuėjo 
Kirikai iš paskos. Grįžta namo, o ten jau kviečiai iškulti, iš- 
vėtyti, sumalti. Ir vėl Kirika spėjo visur apsisukti. Dabar 
Ipatė jau nebežinojo, ką galvoti. Vos pats nepatikėjo, kad su 
velniu susidėjo. 

— Klausyk, Kirika, bajoras nors ir gudrus paukštis, tačiau 
apsikvailino. Jįs man ir pinigų dar davė. 

— Ką gi, pravers ir pinigai, šeimininke. Kišk į kapšą ir ty- 
lėk. Žinojau, kad ir išlaidoms turėsime. 

Kitą dieną Kirika sako: 

— Na, šeimininke, daugiau nebesiginčysi? Netrukus tarny- 
bos laikas sueis, be manęs liksi. Anksčiau dar šiaip taip: bu- 
vai pratęs vienas verstis, bet dabar bus tau riesta, 0 ir tavo 
ūkis išaugo. Tai kaipgi tu, vesi ar ne? 

— Iš tiesų, Kirika, nežinau, ką tau ir sakyti. Lyg ir ves- 
čiau, jei tinkama pati pasitaikytų. Bet baisu, kad sau ant gal- 
vos velnio neužsisodinčiau, su muzika parsivesiu, o paskui 
nė tūkstantis šventikų neišgelbės. Skersai gerklę viskas man 
atsistos. 

— Šit ko bijai, šeimininke? O tu manim pasikliauk, aš 
tau surasiu tokią pačiutę, kokios niekas kitas pasaulyje ne- 
turės. Moteries širdis man kaip ant delno. Nesigirdamas pa- 
sakysiu, kad jas nuluptas pažįstu. Nakties vidury galiu tau 
nuotaką išrinkt. Niekam šito nedaryčiau, nors ir auksu api- 
piltų. Bet tau — kas kita. Labai noriu tave kaip žmogų ma- 
tyti, su visais lygų. Pats žinai: tūlas už tave ne geresnis, tik 
dėl to nosį riečia. Tartum pačios išmaitint negalėtum! 

— Et Kirika, tu kažin koks keistuolis! Žmogų iš proto 
savo kalbomis varai. Tai bent piršlį radau! Nežinau, kas tave 
pas mane siuntė, bet, dievaž, nuovokus esi, nieko nepasakysi. 
Kartais stoviu ir galvoju, iš kur toji tavo galybė? Arba, žiū- 
rėk, drauge»su tuo bajoru ir besakąs: ar tu Žmogus, ar vel- 
nias, ar vaiduoklis, tik čia ne visai labas dalykas. Tačiau 
kad ir kas tu būtum, man didžiai esi pravertęs! Bet sakyk, kaip 
man pačią rinksi? 

— O šit kaip. Sekmadienį nueisim mudu sodžiun į šokius. 
Aš su vaikiukais šone pastovėsiu, o tu išvesi sau tinkamą 
mergaitę. Aš ją taip pat gerai apžiūrėsiu ir tau paskui pasa- 
kysiu, kokia jinai bus. 

— Čia tu, Kirika, neblogai sugalvojai. Vis dėlto esi vel- 
nio vaikas, dievaži. 

— Ką gi, šeimininke, mūsų laikais su velniu nesusidėsi, 
tai šventieji apgalės, irgi juk negerai. 

Kiek buvus, kiek nebuvus, vieną šventadienį Ipatė su Kiri- 
ka ištraukė sodžiun į šokius. Kirika, kaip vaikiukams ir tin- 
ka, ėmė ant tvorų karstytis, su vienmečiais krizenti. O Ipatė 
mergaitę nusižiūrėjo, šokti išsivedė. Akimis ją nuo viršaus 
lig apačios, nuo apačios lig viršaus matuoja, tai ranką stip- 
riau paspaudžia, tai koją užmina, tai... žodžiu, kaip jaunikai- 
čiui dera. Tai čia treptelia, tai ten treptelia! Lig ausų įsimy- 
lėjo Ipatė. O Kirika, velnio vaikas, žinoma, jau čia. Tik bai- 
gė Ipatė šokti, Kiriką jam sako: 

— Tavo veidas lyg ko apniukęs, šeimininke! Ar tik nepa- 
tiko toji Mergaitė? 

— Nežinau, Kirika, ką tau sakyti. Matyt, nelemtą valan- 
dą pas mane būsi atėjęs. Ką gi, prie reikalo: gera mergaitė, 
visai mane apkerėjo. 

— Ne, šeimininke, jau jeigu nori manęs klausyti, tai su 
šita neprasidėk. Ir ugnis geras daiktas, bet kartais smarkiai 
nudegina. Matai, kokia mergaitė, nė nenusišypso. Tikra šven- 
tuolė atrodo! O nuo tokios šventuolės mano dėdė per vieną 
naktį pražilo. 

— Kaip tai, Kirika? 

— O pats ar nežinai kaip? 

— Matai, koks slaptingas! Greičiau lydeką iš upės iš- 

trauksi negu iš tavęs žodį. Aš manau, Kirika, ištekės ji už 
manęs ir pasidarys geresnė... 

— Cha -cha! Ne, kaip draugas tau sakau: toji mergiotė 
tris velnio šonkaulius turi. Žinoma, net pati geriausia vieną 
tokį šonkaulį turi. Taigi surasim bent jau tokią, tada ir pa- 
sakysiu, ką daryti. į 

— Kaip tu čia, Kirika, man vis — vesk ir vesk, o kai ves- 
ti panorau, tai atkalbinėji? 

— Šeimininke, juk žinai, kad aš tau pikto nenoriu. Klau- 
syk manęs, neapsigausi. 

Ipatė paklausė, ir juodu grįžo be nieko. O namie jis <3- 
vęs nebeatpažįsta: ką dirbęs nedirbęs, vis tą patį galvoja, 
šventadienio nesulaukia. 

Šventadienį juodu traukia į šokius kitame sodžiuje. Kirika 
kaip ir anąsyk su vaikiukais žaidžia, o Ipatė vėl mergaitę 
nusižiūrėjo ir išvedė šokti. Šoka, kalbina, o ta, viliūgė, sukte 
jam galvą suka. Ipatė mato, kad mergaitė — nors prie žaizdos 
dėk. Gerai, kad Kirika netoliese buvo. Kai tik baigė šokti, jis 
ir sako: 

— Šeimininke, man atrodo, ir šitos neatsisakytum. Juk iš 
tiesų ji tau patiko. 

— Lyg ir patiko, Kirika! 

— Tai žinok, ir ši ne mums. Šit kokia tylenė atrodo, o 
iš tikrųjų du velnio šonkaulius turi. Dar mažumą pakentėk, 
šeimininke. 

— Taigi mūsų laikais, dievaž, nežinau, kur tokią šventuo- 
lę rasime, kokios tu, Kirika, ieškai. Aš galvoju, kad tik ne- 
prašautume taip rinkdamiesi. 

— Ne, ne, šeimininke, pasikliauk manimi, aš žinau, ką 
darau. 

Vėl nusileido Ipatė, ir jie grįžo vakare namo be nieko. Bet 
dabar Ipatei ir darbas nesiseka, ir valgis į kūną neina, ir 
miegas nuo jo bėga — žodžiu, prasti reikalai... Per dienas 
gaudo jis dievo karvutes, deda sau ant delno ir vis užkal- 
ba: 

Ak tu, dievo karvyte! 
Lėk nulėk į tą šalį, 
Kur aš rasiu žmonelę! 


Ką čia padarysi? Tikra liga jam tos vedybos! Ir juk sa- 
koma: kai žmogus ne savam kaily, atokiau nuo jo laikykis. 
Taip ir Ipatė kaip šlapias nedegąs — liūdi ir dūsauja, vos šven- 
tadienio sulaukė. 

Kai sulaukė, nuėjo abu į šokius trečiame sodžiuje. Ipatė 
ir išvedė šokti mergaitę, kurios akys kaip velniuko žėrėjo. 
Mat išgudrėjo jau, moka iš pirmo žvilgsnio tokias pasirinkti, 
o.„kas jų širdy ir ko vertos, vienas Kirika težino: juk užvis 
sunkiausia žmogų pažinti! O Kirika jau ir čia. Nežinia, ką jis 
padarė, tačiau Ipatės ir tos mergaitės širdys viena kitai su- 
liepsnojo. Matyt, šėtonas jas dygliu pervėrė. Kai tik Ipatė iš 
rato išėjo, Kirika jį pasivėdėjo ir klausia: 

— Na kaip, šeimininke? 

— Ogi taip, Kirika! Rodos, akių nuo jos nenuleisčiau, to- 
kia ji man miela; jeigu šitos nevesiu, kitos niekados neieško- 
siu. Gana man smegenis drumsti. 

— O ji, šeimininke, ir tinkama,— atsako jam Kirika. — 
Teisybė, turi velnio šonkaulį, bet jei gyvi būsim, tai jį iš- 
trauksim. 

Na ir apsidžiaugė Ipatė! Prilipo jis prie mergaitės kaip 
vantos lapas. Tai susižvalgys juodu, tai žodelį viėns kitam 
tarstelės, tai mįslę užmins ar kokį juoką pasakys — smarkiai 
susimylėjo. Nebeištvėrė Ipatė, nuėjo pas tėvą ir motiną jos 
rankos prašyti. Kaip sakoma: 


Paprašyki mano mamą. 
Gal ji leis, o jeigu, ne, 
Tu nakčia išvok mane! 

Tėvai apsidžiaugė geru žmogumi, iš visos širdies dukrą 
atiduoda. Po kelių dienų vestuves atšoko, Ipatė išsivežė nuo- 
taką su kraičiu namo — ir baigta su tuo. Kaip du balandėliai 
juodu ėmė santarvėj ir meilėj gyventi. Kartą Ipatė sako sa- 
vo tarnui: 

— Auksinė mano pati, Kirika! Puikiai ją išsirinkau. 

— Auksinė, šeimininke, nieko nepasakysi. Tačiau žinai 
patarlę: kur trumpa, ten ir trūksta! Dar pažiūrėsim. Prisime- 
ni, tau sakiau, kad ir šita, nors tokia jau gera ir nuolanki, 
vis dėlto vieną velnio šonkaulį turi, ir jį būtinai reikia išimti, 
jeigu nori su ja iki žilos senatvės išgyventi. 


57 


— Tada jau nebežinau, Kirika, kas tau gali įtikti. Turbūt 
tik velnias susigaudys, ką pats galvoj turi! 

Nė metai nepraėjo, ir pati jam sūnų padovanojo. O dar 
po kokių trijų mėnesių nelauktai atvažiavo uošvis, kviečia į 
savo sūnaus vestuves. Kirika, kaip velnias viską užuosdamas, 
pasivedėjo Ipatę į šalį ir sako: 

— Šeimininke, tegul tavo pati su vaikeliu važiuoja, 0 tu 
sakyk, kad vėliau atjosi, jeigu laiko turėsi; 0 jei ne — tegul 
neužsigauna. Ką toliau daryti, paskui patarsiu. 

Ipatė, pratęs visur Kirikos klausyti, ir sako uošviui: 

— Tėveli, negaliu aš važiuoti. Pats matai, darbų ligi kak- 
lo. Vos ne vos su bernu.: suspėjame. Tegul pati be manęs va- 
žiuoja. Jei laiko bus, ir aš iš paskos susiruošiuų, o jei ne — 
prašom nepykti. 

Uošvis, nieko nesakęs,. pasiėmė dukrą su vaikeliu ir išva- 
žiavo. 

Antrą vestuvių dieną Kirika sako Ipatei: 

— Šeimininke, metas velnio šonkaulį tavo pačiai išimti. 
Greitai sėsk ant arklio ir jok į vestuves. Ir va ką turėsi pa- 
daryti tenai nusigavęs. Netoli tavo uošvio namų nuošalėj 
stovi trobelė, kur gyvena sena sąvadautoja, didžiai savo ama- 
tą išmananti, — net už raganą gudresnė. Jok tiesiai pas ją 
ir apsimesk pakeleiviu. Nerkis iš kailio, dangų ir žemę jai 
pažadėk, tik įkalbėk tavo pačią tenai privilioti. Šit ir pama- 
tysi, ką bobos geba ir ko verta jų ištikimybė. 

— Ką tu, Kirika, ką tu! Aš galiu galvą dėti... 

— Nebūk toks dosnus, šeimininke. Pasaugok savo galvą, 
gal dar prireiks... 

— (O ar nepažins manęs ten, Kirika? 

-— Ne, šeimininke, nors į vestuves eik, aš jau taip padary- 
siu, kad tavęs niekas nepažins. 

Norėdamas visu tuo įšitikinti, Ipatė paklausė ir išjojo. Kai 
tik į tą kaimą nusigavo, užsuko pas sąvadautoją ir, pradėjęs 
kalbą iš tolo ir užuolankom, galiausiai ėmė ją prašyti, kad 
šį vakarą atvestų tokio ir tokio Stano pačią, kuri gyvena 
tokiam ir tokiam sodžiuje. 

Senė, tatai išgirdusi, delnu burną. prisidengė ir ėmė purtyti 
galvą. 

— Mielas žmogau, kaip. aš galiu šitaip darytit Tuo labiau 

kad jos vyras geras, ir dailus, ir turtingas, o ji pati ne 1š to- 
kių, kaip tu galvoji. 

Ipatė atrišo nuo balno gertuvę su degtine, davė senei 
gurkštelėti kelis kartus, paskui įbruko pilną kapšą pinigų 
ir sako: 

— Jeigu, senele, padarysi man tą paslaugą, dar dosniau 
tau atsidėkosiu. Būk rami, niekas apie tai nesužinos. 

Galvoja senė, sakytum nenori nei to darbo imtis, nei kap- 
šo atsisakyti. Pastovėjo kiek, paskui paėmė kapšą ir sa- 
ko: 

— Kad tave blusos sukandžiotų, žmogau! Aš žinau, kas 
tai širdies ilgesys, tegul jį skradžiai žemės!.. Teisybę pasa- 
kius, neišmanau, kaip čia bus. Iš sarmatos degu, vien pagal- 
vojusi, kad tokiu reikalu eisiu pas tą moteriškę... Tiek to, 
nueisiu, pažiūrėsiu; pasiseks — gerai, o ne — manęs nekal- 
tink. Pats Žinai, kad čia nelengvas darbas ir retai kada pa- 
siseka. 

— Patikėk, senele, jei tatai padarysi, skolingas nelik- 
siu. 

— Ką gi, — sako senė, — pamėginsi — nepagadinsi. Nie- 
kas nežino, kur laimė laukia? Juoba kad jos vyro čia nė- 
Ia. 

Vakarop ji paliko svečią vieną troboje, o pati nuėjo į 
vestuves. Pasivedėjusi moteriškę į šalį, ėmė jai į ausį kuž- 
dėti, aukso kalnus žadėti ir visai susuko galvą. 

— Senele, — sako moteriškė, — kaip čia padaryti, kad vis- 
kas gerai baigtųsi? 


— Ne dievaižin kaip čia sunku, mano gražuole, — sako 
jai senė. — Nueik į kambarį, kur tavo vaikas miega, pabu- 


dink jį, ir pradės verkti. Jeigu dar kiek žnybtelsi jam, tai 
visai paleis gerklę. Tavo tėvas piktas, nebeištvers, lieps neš- 
ti pas bobutę, taigi pas mane. Tu ir pasiimk vaikiuką su vi- 
su lopšiu — ir mano trobon. O jau toliau... 

Moteriškė paklausė senės, daro, kaip ta liepė, ir vakare 
ateina pas Ipate su vaikeliu ant rankų. Vos tik spėjo įženg- 
ti, kad ėmė kikenti, apie vestuves visokius niekus pasakoti, 
O vyro nepažįsta, nors tu ką! 

Ipatė nugirdė jas abidvi, iš lopšio pasiėmė vaikelį, kaip 

jį Kirika buvo pamokęs, — ir namo! Jį pamatęs, Kirika prie 
vartų išbėgo. 

— Tai kaip, šeimininkę, — sako jis,.— „ąI apgavau aš 
tave? 

— Ne, Kirika, ne. Dabar ir aš matau, ką moteris gali. 
Daugiau'nė valandos su ja negyvensiu. Už dyką velniui ati- 
duosių tą raugę: 

— Ne, ne, šeimininke, šitaip dadbis i) Tavo pati kokių 
reta. Bet aš žinau, kas čia kaltas. Tegu ji iš pradžių namo 
grįžta, tada mes jai velnio šonkaulį išimsime, ir pats“-matysi, 
kokia iš jos bus moteriškė. 

Tuo laiku atsibunda Stano pati ir senė, žiūri — nei svačio, 
nei vaiko. Ėmė verkti, raudoti, o kas iš to? Senė šen šoka, 
ten šoka, gal kokį pėdsaką pamatys — veltui. Vaikiukas tar- 
tum skradžiai žemę prasmego. 

m Ak varge, vargeli mano, — dejuoja senė. — Užsitrau- 
kiau bėdą su tavim! Velnias žino, ką man dabar daryti! 

Velnias ją ir pamokė: 

— Moteriške, klausyk! Kitos išeities nėra, kaip paimti ka- 
tiną, į skudurus suvynioti, į lopšį paguldyti, trobą iš vidaus 
uždegti ir išeiti. Kai visa troba užsiliepsnos, imsi raudoti.-i7 
šaukti: „Gaisras! Gaisras!“ Kol žmėnės iš vestuvių subėfs; 
5 šis, kol tas, troba ir įgrius. Iš katino vien pelenai, tebus 

ę. Žmonės ras, pagalvos, kad 'vaikiukas sudegė, gal ir gerai. 
2 

— Teisybę sako, senele, taip ir padarysim. 

Vas Padarysim, padarysim! Betgi aš senatvėje be pastogės 
likstul 

—: Tuo, miela senele, nesirūpink. Pasiimsiu tave, gyvensi 
pas mane kaip dievo užanty. Už mano vyrą geresnio nerasi, 
tikra motina mums būsi. 

Ką senė darys? Sutiko. Padegė trobą, o kol žmonės su- 
bėgo, vieni pelenai beliko — ir iš trobos, ir iš katino, ir iš 
to, kas viduje buvo. O todvi pasikūkčiodamos verkia, žemę 
ašaromis laisto ir šaukia: 

— Oi varge, varge, kokia nelaimė! Mūsų vaikiukas ug- 
nyje sudegė! 

Matydami, kaip jos plaukus nuo galvos -raunasi, kaip blaš- 
kosi, visi per viens kitą ėmė jas raminti. O kitą dieną Ipatės 

uošvis, krimsdamasis dėl to negando, išsiuntė pas žentą savo 
dukterį, tą senę ir vieną berną palydos. Jau vežime jaunoji 
sako senajai: 

— Senele, lįsk tu į šitą maišą, o kai parvažiuosim namo, 
vyrui pasakysiu, kad iš motušės gavau pakulų. Taip dėsi- 
mės, kol velnio bernas iš mūsų išeis, šiandien jam laikas bai- 
giasi. 

Senė nesiginčijo, lenda maišan. Parvažiuoja namo, palieka 
vežimą kieme, ir Stano pati verkdama bėga trobon papasa- 
koti vyrui, kas atsitiko. O ten nei Ipatės, nei Kirikos — nie- 
ko. Tada su tėvo bernu ji nutempė tą maišą į virtuvę, užver- 
tė ant krosnies, už kamino, ir berną paleido keliaut atgalios. 
Dar tam nespėjus išvažiuoti,.Ipatė jau ir čia. Pamačiusi vy- 
rą, pati ėmė raudoti: 

— Ak, kokia bėda, kokia nelaimė ištiko, vyreli... Mūsų 
mažylio nebėra gyvo! 

Ir išklojo jam viską, kaip su sene buvo sutarusi. O Ipatė 
jai sako: 

— Nieko, žmona, gyvi būsim, vaikų susilauksim. Niekas 
čia nekaltas. Tikriausiai tokia viešpaties valia! 

Kol juodu kalbėjosi, žiūri, ir Kirika ant slenksčio, su plak- 
tuku, kaltu ir replėmis rankose. Šeimininkė tuojau prie jo 
verkdama ir raudodama. Išklausė ją Kirika ir sako: 

— Negi tu ja tiki, šeimininke? Neklausyk jos kalbų. Čiupk, 
ir ištrauksime tą šonkaulį! 

Ipatė stvėrė ją už kasų, parsimetė ant žemės ir tvirtai 
laiko. O Kirika jai kairės pusės šonkaulius skaičiuoja: vie- 
nas, du, trys! Kai tik užčiuopė ketvirtą, pridėjo kaltą, plaktu- 
ku stuktelėjo, replėmis sužnybo — ištraukė šonkaulį. Paskui 
odą atgal pridėjo, žaizdą kažin kuo pavilgė, ir ta A užgi- 
jo. Tada ir sako: 

— Va šeimininke, dabar turi ne žmoną, o auksą. Tik griež- 
čiau ją žiūrėk, nagus kartkartėm apipjaustyk, kad nety- 
čiom su kuo tau pokšto neiškrėstų. 

Tada Kirika nubėgo į atšlainį ir atnešė iš ten vaikiuką. 
Jį pamačiusi, moteriškė nustėro, pašiurpo visa iš baimės. O 
Kirika ranką Ipatei pabučiavo ir sako: 

-— Šeimininke, šiandien suėjo treii mano tarnybos metai. 
Lik sveikas ir laimingas, o aš einu iš kur atėjęs. Bet žinok 

ir kitiems papasakok, kad tau ištisųs trejus metus velnias 
tarnavo už kąsnį mamalygos ir bjaurų patiesalą Pragaro Kul- 
niai. 

Sulig tais žodžiais čiupo iš už kamino maišą su sene ir 
dingo, tartum vandenyje prapuolė. Moteriškė ėmė šaukti, ai- 
manuoti: 

— Pasivyk jį, vyre, nepaleisk! Motušės pakulas jis nusi- 
nešė. Iš ko dabar maišus ausime? 

Tačiau Ipatei nc tas galvoj, jis labai nuliūdo, kad nebe- 
teko Kirikos, ištikimo savo tarno, ir nežinojo, kur jo ieškoti, 
kaip atsidėkoti už visa gera, ką tasai padaręs. 

Kirika jau seniai pragare ir gyvena sau kaip inkstas tau- 
kuose pas Skaraoskį, o sena sąvadautoja aimanuoja po Pra- 
garo Kulnim, ir tik vienas katinas anam pasaulyje jos gai- 
lauja, kad jam taip pagelbėjo. 

Tai va kaip Ipatė išsivadavo ir nuo velnio, ir nuo senės, 
ir gražiai gyveno su pačia ir vaikais. Nuo to laiko, jei kas 
apie ką imdavo kalbėti, girdi, buvę taip ir anaip, jis tik galvą 
linguodavo ir atsakydavo: 

— Nagi liaukitės kvailioję, geriau žiūrėkit savo reikalų 
ir neplepėkit nebūtų dalykų, juk aš — Stanas, visa ko ma- 
tęs! 


NAŠSLAITĖ IR PAMOTĖS DUKTĖ 


Gyveno senis ir senė, kuri pamotė buvo. Juodu abu tu- 
rėjo po dukterį. Pamotės duktė buvo negraži, tinginė, pasi- 
pūtusi ir pikta. Motinos išpaikyta, ji tik puikavosi ir staipėsi 
kaip varna narve ir visus darbus palikdavo našlaitei. O toji 
buvo daili, stropi, paklusni ir geros širdies. Viešpats ją viskuo 
apdovanojo. Bet geroji mergaitė turėjo kęsti ir netikros se- 
sers, ir pamotės skriaudas. Dar laimė, kad buvo darbšti ir 
kantri, kitaip jai būtų buvę visai riesta. 

Našlaitė šen šokus, ten šokus, ir į mišką žagarų, ir į ma- 
lūną su maišu ant pečių — nors persiplėšk. Visą dienelę ne- 

prisėda, vos spėja iš vienur grįžti, bemat kitur varo. Ir pa- 
motė su savo mylima dukra dar vis bamba, joms įtikti ne- 
gali. Našlaitė jai lyg krislas akyje, o pačios duktė — sakytum 
kvapnus bazilikas, kur ant ikonos kabinamas. 

Kai mergaitės nueidavo kaiman vakaroti, našlaitė pilną 
rėtį špūlių priverpdavo, o pamotės duktė vargais negalais 
vieną kitą. O kai grįždavo vėlai naktį, tai pamotės duktė 
švyst per tvorą ir ima iš našlaitės pilną rėtį — palaikys, ma- 
tai, kol ta perlips. Paima gudruolė — ir bėgte į namus paši- 
girti, kad ji tą rėtį priverpė. Veltui našlaitė tikindavo, kad 
čia jos rankų darbas: senė su savo dukra bemat užsipuldavo 
ir jų neužginčysi, nors tu ką. Sekmadieniais ir per šventes 
pamotės duktė vaikščiojo išsigašinusi ir suglostyta, tarytum 
veršių sulaižyta. Jokio pasilinksminimo, jokio susiėjimo ne- 
praleisdavo, o našlaitei tatai buvo griežčiausiai uždrausta. Kai 
senis namo pareidavo, pamotės liežuvis kaip malūnas mal- 
davo: girdi, jo duktė esanti neklusni, pasileidusi, tinginė, tik- 
ra raugė... ir tokia, ir anokia. Tegul jis iš namų ją išvarąs, 
tarnauti atiduodąs ar ką nors darąs, tik čia jos laikyti jau 
"esą nebegalima — ir jos dukrą iš kelio išvesianti. 

Senis buvo toks išsižiojėlis ar kaip čia jį pavadinti, tik 
žiūrėdavo į pačią, ir ką toji pasakys, tai jau šventa. Gal ir 
norėjo pasiginčyti, bet, kaip sakoma, šiuos namuos višta už- 
giedojo, ir gaidys valdžios nebeteko", tik pamėgintų šiauštis, 
gerai atsiimtų iš senės ir jos dukters. Kartą, kai jau visai ne- 
apsikentė nuo tų senės kalbų, jis pasišaukė dukterį ir sako: 

— Miela dukrele, motina vis skundžiasi, kad jos neklau- 
sai, kad įžūli ir aikštinga esi, kad tau nebegalima čionai gy- 
venti. Šit aš ir galvoju: drožk tu kur dievas kelią parodys, kad 
dėl tavęs šeimoj kivirčų nebūtų. Tik atsimink tėvo priesaką: 
kad ir kur eisi, būk klusni, nuolaidi ir stropi; pas mane gyve- 
nai kaip gyvenusi: šiaip ar taip, vis po tėvo sparnu! O juk 
svetur dievaižin kokius žmones sutiksi. Jie tavęs nepakęs, 
kaip mes pakentėm. 

Matydama, kad pamotė su savo dukra nori žūt būt ją iš- 
varyti, vargšė mergaitė pabučiavo tėvui ranką ir su ašarom 


Jei šeimoj vyras galią turi, sakoma, kad tuos namuos gaidys gieda, o jei 
pati, — esą gieda višta. 

išėjo kur akys veda, be jokios vilties čionai sugrįžti. Ėjo ėjo 
keliu ir sutiko šuniuką, paliegusį, nelaimingą ir tokį jau lie- 
są, nors šonkaulius skaičiuok. Pamatęs mergaitę, šuniukas 
ir sako: 

— Geroji mergaite, pasigailėk, išslaugyk mane, ir aš tau 
kada nors praversiu. 

Mergaitė ir pasigailėjo, paėmė šuniuką ant rankų, iš- 
prausė ir išslaugė. 

O paskui toliau sau keliavo, visa širdim džiaugdamasi, 
kad gerą darbą padarė. Kiek paėjusi, žiūri — kupli kriaušė 
stovi, visa vienų žiedų, o kirmėlių ant jos devynios galybės. 
Ir sako ta kriaušė mergaitei: 

— Geroji mergaite, apgenėk mane, išgelbėk nuo kirmėlių, 
ir aš tau kada nors praversiu. 

Būdama darbštuolė, mergaitė rūpestingai apgenėjo sausas 
šakas, kirmėles nurankiojo ir patraukė toliau sau šeimininko 
ieškoti. Eina ji, eina, žiūri — apleistas šulinys, visas dumb- 
lais aptrauktas. Šulinys jai ir sako: 

— Geroji mergaite, išvalyk mane, ir aš tau kada nors pra- 
versiu. 

Išvalė mergaitė šulinį ir eina toliau. Eina ji, eina, žiūri — 
priešais ją neglieta krosnis, jau visai begriūvanti. Krosnis ir 
sako: 

— Geroji mergaite, apgliek mane, ir aš tau kada nors 
praversiu. 

Mergaitė žinojo, kad nuo darbo rankos nenukris, pasirai- 
tojo rankoves, užsiminkė molio ir taip apgliejo krosnį, kad 
gražu žiūrėti. Paskui nusiplovė molėtas rankas ir vėl leidosi 
į kelią. 

Ėjo ėjo ji dienom ir naktim ir nežinia kaip paklydo. Ta- 
čiau pasikliovė dievu ir traukė toliau, kol vieną rytą, basty- 
damasi po tamsią girią, atsidūrė neregėtoj laukymėj. Išsike- 
rojusių gluosnių paunksmėje mergaitė pamatė trobelę ir pri- 
ėjo artyn. Ją pasitiko senelis ir švelniai klausia: 

— Ko tau reikia čionai, mano vaike, ir kas tu tokia esi? 

— Kas aš, seneli? Aš vargšė mergaitė, gali sakyti, be tė- 
vo ir motinos. Baisiai daug prisikentėjau nuo to laiko, kai 
mano brangioji motutė amžinai užmerkė akis! Aš ieškau šei- 
mininko. Nieko čia nežinodama, iš vienos vietos į kitą gau- 

damasi, pasiklydau. Bet, matyt, pats dievas mane atsiuntė 
prie tavo trobos. Priglausk mane, seneli. 

— Vargšė mergaitė! — tarė senelis. — Iš tiesų pats vieš- 
pats tave nukreipė pas mane, išgelbėdamas nuo pavojų. Aš 
šventasis Penktadienis. Patarnauk man šiandien, ir tikrai ry- 
toj tuščiom rankom tavęs neišleisiu. 

— Gerai, tėveliuk, bet sakyk, ką daryti. 

— Nuprausi mano vaikelius, kurie dabar miega, ir pape- 
nėsi juos. Ir man pietus pataisysi, kad, kai grįšiu iš cerkvės, 
jie būtų nei šalti, nei karšti, o patys tie valgyti. 

Pasakė ir išėjo, o mergaitė rankoves pasiraitojo ir — prie 
darbo. Pirmiausia užkaitė vandens, paskui išėjo į kiemą ir 
ėmė tuos vaikus šaukti: 

— Vaikeliai, vaikeliai, vaikeliai! Bėkite čionai, aš jus nu- 
prausiu. 

Ir ką ji pamatė! Visas kiemas prigužėjo, o ir miškas su- 
gaudė nuo daugybės gyvačių ir kitokių didelių ir mažų tva- 
rinių. Tačiau mergaitė, tvirtai tikėdama dievą ir juo pasi- 
kliaudama, neišsigando: ėmė juos vieną po kito prausti ir 
taip sutvarkė, kad geriau nė nereikia. Po to šoko valgio tai- 
syti, o kai šventasis Penktadienis grįžęs pamatė dailiai nu- 
praustus vaikelius ir visą“darbą gražiai padarytą, širdį džiau- 
gsmas pagavo. Papietavęs jis liepė mergaitei užlipti ant aukš- 
to ir atlygio išsirinkti vieną skrynią, tik jos neatidaryti, kol 
sugrįš pas tėvą. Užlipo mergaitė ant aukšto, žiūri — ogi dau- 
gybė skrynių, vienos senesnės ir prastesnės, kitos naujesnės 
ir gražesnės. Būdama negodi, ji išsirinko pačią seniausią ir 
negražiausią. Kai nulipo nuo aukšto, šventasis Penktadienis 
mažumą susiraukė, bet ką padarysi — palaimino mergaitę. O 
toji skrynią ant nugaros ir su džiaugsmu leidosi atgal tuo pa- 
čiu keliu, kuriuo buvo atėjusi. Ir pamatė pakelėje tą apglie- 
tą krosnį, pilnutėlę putlių, rausvų pyragų. Mergaitė lig sočiai 
pavalgė, dar į kelią vieną kitą pasiėmė ir vėl eina. Tolė- 
liau — jos išvalytas šulinys, dabar lig pat viršaus sklidinas 
vandens, švaraus ir skaidraus ikaip ašara, šalto kaip ledas. O 
ant rentinio — dvi sidabro taurės, iš kurių ir atsigėrė jinai, troš- 
kulį numalšino. Pasiėmė mergaitė tas taures ir tolyn nu- 
ėjo. Eina ji, eina, ogi žiūri — tasai pats medis, jos apgenėtas, o 
dabar pilnas kriaušių, geltonų kaip vaškas ir saldžių kaip me- 


66 


dus. Tik pamatė kriaušė mergaitę, nulenkė šakas, ir ši prisi- 
valgė kriaušių, dar ir į kelią pasiėmė kiek tinkama. Patraukė 
našlaitė toliau ir sutiko pažįstamą šuniuką, dabar jau sveiką 
ir gražų, o ant kaklo jam auksinių pinigų karoliai. Atsidė- 
kodamas, kad iš ligos išgydė, šuniukas ir padovanojo juos 
mergaitei. Ėjo ėjo ji toliau ir galop priėjo tėvų hamus. Kai 
tik pamatė ją senis, labai apsidžiaugė ir ašarom apsipylė, 
Duktė išsiėmė karoliųs ir sidabro taures ir atidavė tėvui, o 
kai juodu atidarė skrynią, iš jos pradėjo eiti kaimenės ark- 
lių, bandos karvių ir avių. Senis bemat pajaunėjo, išvydęs 
šitokį turtą! Pamotė sėdėjo kaip nuplikyta ir iš apmaudo ne- 
žinojo, ką daryti. Tada pamotės duktė įsidrąsino ir sako: 

— Nieko, motule, žemėje turtų nestinga. Nueisiu ir dar 
daugiau tau parnešių. 

Ir iškeliavo jinai, iš piktumo nertėdama. Eina ji, eina tuo 
pat keliu, kuriuo ir našlaitė ėjo, ir sutinka paliegusį šuniuką; 
prieina ir kriaušę, kirmėlių apipultą, ir apleistą šulinį, išdžiū- 
vusį ir dumblu aptekusį, ir neglietą krosnį, visai- begriūvan- 
čią. Kas tik ją prašė pagalbos, visiems piktai ir su pašaipa 
drėbė: 

— Dar ko užsimanysit! Tepsiu dėl jūsų rankeles, tėvo mo- 
tutės išpuoselėtas! Ar daug tokių tarnų kaip aš turėjote? 

Ir visi jie, žinodami, kad iš bergždžios karvės pieno grei- 
čiau gausi, negu iš tokios tinginės ir išlepėlės paramos su- 
lauksi, paliko ją eiti savais keliais ir nebeprašė pagalbos. Ir 
vis toliau pamotės duktė ėjo, kol nusigavo ligi šventojo Penk- 
tadienio. Bet ir čia ji elgėsi nemeiliai, šiurkščiai ir neprotin- 
gai. Užuot kaip našlaitė pataisiusi gardžių valgių ir išprau- 
susi šventojo Penktadienio vaikelius, ji visus taip nuplikino, 
kad tie ėmė rėkti ir blaškytis, netverdami iš skausmo ir per- 
šulio. Ir valgį dūmais apleido ir pridegino, nė į burną negali 
paimti... Kai šventasis Penktadienis grįžo iš cerkvės, už gal- 
vos susiėmė, pamatęs, kas namie dedasi. Būdamas nuolankus 
ir pakantus, jis nebarė kvailos ir tinginės mergiotės, o pa- 
siuntė ją ant aukšto pasirinkti skrynios, paskui liepė drožti 
į visus keturis vėjus. Mergaitė užsirito ant aukšto ir pasirin- 
ko naujausią, gražiausią skrynią. Mat mėgo imti kuo daugiau, 
kur geriau ir kur gražiau, o darbo dirbti kuo mažiau. Nulipo 
ji nuo aukšto su savo skrynia, nebėjo pas 5ventąjį Penktadie- 

nį nė atsisveikinti, palaiminimo prašyti, ištraukė sau, lyg toj 
troboj gyvos dvasios nebūtų buvę. Eina eina vis į priekį: 
baisiai skuba, net kulnai švytruoja, bijo, kad šventasis Penk- 
tadienis neapsigalvotų, kad nesumanytų jos vytis ir skrynios 
atimti. Kai atsigavo prie tos krosnies, joje nuostabius pyra- 
gus pamatė| Ištiesė ranką, jau griebs, alkį numarins, tačiau 
ugnis ją degina, neprileidžia. Tas pat ir prie šulinio. Teisy- 
bė, sidabro taurės ant rentinio stovėjo, ir pats šulinys buvo 
sklidinas vandens, bet kai ji norėjo čiupti taurę ir vandens 
pasisemti, beregint abi jos dugnan nugrimzdo, vanduo šuli- 
nyje išseko, ir nebuvo kaip troškulio numalšinti! O apie kriau- 
šę nėra ko kalbėti, vaisių ši pilnut pilnutėlė, tarsi kastuvu 
apdrabstyta, bet negalvokit, kad ji bent vieną paragavo. Me- 
dis pasidarė tūkstantįkart aukštesnis, šakomis į debesis atsi- 
rėmė. Taigi... graužkis dabar nagus, pamotės dukra! Vėl ji- 
nai leidosi į kelią ir sutiko tą šuniuką. Jam ant kaklo buvo 
auksinių pinigų karoliai; bet kai mergaitė ištiesė ranką juos 
paimti, šuniukas kad griebs dantimis, vos piršto nenukando, 
o prie karolių nė prisiliesti neleidžia. Iš apmaudo ir sarma- 
tos pamotės duktė dabar graužė nagus, tėvo motulės išpuose- 
lėtus, tačiau nebuvo kas daro. Pagaliau vargais negalais ji 
parsigavo namo pas motiną, bet ir čia joms turtas neišėjo 
į gera: kai tik atidarė skrynią, iš jos ėmė šliaužti daugybė gy- 
vačių ir daikte surijo pamotę ir jos dukrą, sakytum jų nė 
būti niekados nebuvo. Paskui tos gyvatės dingo drauge su 
skrynia. 

O senis, likęs be pamotės ir su tokiu turtu, ėmė gyvent 
kaip inkstas taukuose ir savo dukterį išleido už gero ir darbš- 
taus Žmogaus. Dabar gaidžiai giedojo ir ant varčios, ir prie- 
angy, ir visur, vištos jo namuos nebedrįso giedoti — neilgai 
būtų pasidžiaugusios. Tik va senis liko plikas ir pakumpęs, 
mat pamotė jį per daug glostė ir žarstekliu per nugarą vis 
tikrino, ar paplotis iškepęs. 


SENAS KAREIVIS 


Sako, kitados gyveno žmogus, vardu Ivanas. Nuo jaunu- 
mės jis buvo kariuomenėje, Ilgai iš eilės tarnavęs, galop ir 
suseno. Matydama, kad jis savo karinę prievolę jau atliko, 
vyresnybė paleido jį su visais ginklais ir dar kelionei du rub- 
lius davė. 

Kareivis padėkojo vyresnybei, atsisveikino sų draugais ir 
bičiuliais, išmetė su jais vieną kitą burnelę ir iškeliavo dai- 
nuodamas. 

Kreivuliuoja jis nuo vieno griovio prie kito, nė pats ne- 
žinodamas kur, o prieky takučių eina viešpats su šventuoju 
Petru. Šventasis Petras išgirdo užpakaly kažin ką dainuo- 
jant, atsigręžė žiūri: keliu kareivis svirduliuoja. 

— Viešpatie, — išsigando šventasis Petras, — paskubėki- 
me arba į šalį pasitraukime; kad nebūtų čia koks mušeika, 
kad mudu bėdon nekliūtume. Juk žinai, jau kartą gavau kumš- 
čių nuo tokio pabaldos. 

— Nebijok, Petrai, — tarė viešpats. — Dainuojančio ke- 
liauninko nėra ko būgštauti. Tasai kareivis — žmogus geras 
ir gailiaširdis. Žiūrėk, jis viso labo du rublius teturi. Išmėgin- 
kimę jį. Sėskis kaip elgeta vienam gale tilto, o aš kitam at- 
sisėsiu. Matysi, kaip jis, vargšelis, atiduos mums savo rub- 
lius! Prisimeni, Petrai, kiek kartų aš tau kalbėjau, kad tokie 
tikrai gaus dangaus karalystę. 

Šventasis Petras atsisėdo vienam gale tilto, viešpats — ki- 
tame ir prašo išmaldos. 

O kareivis išsiėmė iš užančio savo rublius, vieną atidavė 
šventajam Petrui, antrą — viešpačiui ir sako: 

— Iš žmonių po siūlelį — plikam ir marškiniai, Šekite! 
Dievas man davė, aš iums atiduodu, o dievas dar man duos, 
juk turi iš ko. 

Vėl dainą užtraukė ir drožia toliau, 

Tada šventasis Petras nustebęs sako: 

— Viešpatie, iš tiesų jis geros širdies, nederėtų tau be at- 
pildo jį paleisti. 

— Nieko, Petrai, aš juo pasirūpinsiu. 

Viešpats su šventuoju Petru paspartino žingsnį ir pasivijo 

kareivį — O tas vis dainas plyšauja, sakytum būtų pasaulio 
valdovas. 

— Laimingos kelionės, Ivanai,— sako viešpats.— Vis dai- 
nas trauki, nesusipainioji. 

— Dėkoju, nustebęs atsakė kareivis. — Bet iš kur Žinai, 
kad aš vardu Ivanas? 

— Jeigu aš nežinasiu, tai kas gi žinos? — sako viešpats. 

— O kas toks' būsi, — pyktelėjęs klausia kareivis, — kad 
giriesi viską žinąs? 

— Aš tasai elgeta, kuriam išmaldą davei, Ivanai. O kas 
vargšui duoda, tam viešpats atsimoka, kaip šventam rašte 
sakoma. Še tau skolą, mums pinigų nereikia. Aš tik norėjau 
Petrui parodyti, koks tų gailestingas. Žinok, Ivanai, kad aš 
viešpats ir tau galiu duoti, ko tik prašysi, nes tu esi kilnus 
ir teisingas. 

Kareivis krūptelėjo, akies mirksniu išsiblaivė, puolė ant 
kelių ir sako: 

— Viešpatie, jei iš tiesų esi dievas, būk geras, palaimink 
šitą krepšį, kad panorėjęs bet ką galėčiau į jį įkišti ir niekas 
iš jo be mano valios neišlįstų. 

Viešpats nusišypsojo, palaimino krepšį ir tarė: 

— Kai nusibos, Ivanai, po pasaulį klajoti, ateik prie ma- 
no vartų sargauti, ir bus tau neblogai. 

— Su didžiausiu džiaugsmu, viešpatie: būtinai ateisiu, — 
atsakė kareivis. — O dabar noriu pažiūrėti, ar kas nepaklius 
į krepšį. 

Sulig tais žodžiais jis patraukė per laukus — tiesiai prie 
dideljo dvaro, kur ant kalvos viršūnės iš tolo vos buvo ma- 
tyti. Ėjo ėjo, kol vakare prie to dvaro prisigavo. Ateina jis 
pas bajorą ir prašo pastogės. Bajoras buvo šykštokas, bet, 
pamatęs kareivį, suprato, kad niekur nedingsi. Norom neno- 
rom liepė tarnui jį, pavalgydinti, o paskui paguldyti negyvėe- 
namam name, kur visus neprašytus svečius siųsdavo. Pildy- 
damas bajoro įsakymą, tarnas pavalgydino kareivį ir nuvedė 
nakvynėn. 

„Atsikąs jisai tos nakvynės, — pagalvojo bajoras. — Kad 
ir kaip naktį suksis, lengvai neištrūks. Pažiūrėsim, kas ką 
įveiks. Ar jis velnius, ar velniai jį?“ 

Tasai namas nuošaly stovėjo, ir jame nelabasis gyveno. 
Ten ir liepė bajoras paguldyti kareivį! 

O tam nė motais. Kai tik bajoro tarnas nuvedė, jis pa- 
sidėjo šautuvą, pasimeldė kaip paprastai ir nenusirengęs at- 
sigulė ant minkštos lyg vata kanapos; krepšį su dviem rub- 
liais pasidėjęs galvūgalyje, jau taisėsi užknarkti, nes iš nuo- 
vargio kojų nė rankų nebepakėlė. Bet kur tau! Vos tik varg- 
šas. žvakę užpūtė,, kažin kas čiupt jam pagalvę ir nusviedė 
į kampą! Kareivis griebė kardą, pašoko, užsidegė žvakę ir 
ėmė visą namą naršyti, tačiau ničnieko nerado. 

— Mei!3 Kas čia dabar? Ar namas užkerėtas, ar žemė 
dreba, kad „man pagalvė išlėkė ir vaikštau kaip nevisprotis. 
Kokie čią burtai? — tarė jis sau, žegnodamasis ir linkčio- 
damas lig žemei, o paskui vėl atsigulė miegoti. Bet kai tik 
ėmė snausti, staiga girdi balsus, vienas už kitą bjauresnius: 
čia, rodos, katė kniaukia, čia kiaulė kriuksi, čia varlė kvar- 
kia, čia lokys riaumoja, žodžiu, toks erzesys kilo, nors šven- 
tuosius šaukis pagalbon! Tada jam toptelėjo galvon, kas čia 
dedasi. 

— Na palaukite! Tuojau su jumis atsiskaitysiu. — Ir kad 
suriks:.— Marš į krepšį, velniai! 

Nelabieji vienas po kito tik lenda į krepšį, sakytum ko- 
kio viesulo nešami. Kai visi sulindo, kareivis ėmė juos plum- 
pinti. Paskui stipriai užrišo krepšį, pasidėjo galvūgaly ir dar 
kartą velnius gerai aptalžė, tiems net širdis iš baimės apmi- 
rė. Tada atsigulė, pasidėjo galvą ant krepšio ir, niekieno 
netrikdomas, kietai užmigo... 

Jau: visai prieš gaidgystę Skaraoskis, velnių vyriausiasis, 
apsižiūrėjo, kad kas ne kas iš jo tarnų negrįžo, ir bėga jų 
ieškoti. Akies mirksniu atrūko, nežinia kaip kambaryje atsi- 
rado ir- skėlė iš visos sveikatos miegančiam kareiviui į au- 
sį! /Tas-pašoko kaip įgeltas ir sušuko: 

—-Marš į krepšį!- 

Skaraoskiš bė: žodžio įlindo kitiems velniams ant galvų, 
mat! vietos ddugiėt nebuvo. 

— Gerai, dabar aš jums, nelabieji, tokią pirtį pakursiu, iš- 

varysiu siutą, — įširdo kareivis. — Panorot su manim galy- 
nėtis? Aš jus taip pamokysiu, kad šunys iš jūsų juoksis. 

Apsirengė jis, užsimetė šautuvą, išėjo kieman ir baisų 
triukšmą pakėlė, net visas dvaras subėgo. | 

— Kas tau, kareivi? Patamšiais atsikėlei ir triukšmauji? + --— 
klausia bajoro tarnai, iš miegų viens Į kitą“ Gauždamiesi, ta- 
rytum vištakį gavę. 

— Taigi va, — sako kareivis, — kiškių liaudžiai, hu: 
lupti juos noriu. 

Nuo to triukšmo pabudo pats bajoras ir klausia: 

— Koks čia erzesys kiema2? 

— Visą naktį mums nedavė miegoti tas karėtvis. “Velniai 
žino, kas ten jam buvo. Girdi, kiškių prigaudęs ir norįs“ juos 
nulupti, tik neimkite per pikta, jūsų malonybe! | 

Šit ir jis pats beateinąs su krepšiu velnių, o tie kaip žu- 
vys bučiuje daužosi. | 

— Matai, šeimininke, su kuo visą naktį grūmiausi... Už- 
tat tavo namą nuo nelabųjų išvaliau. Va jie prie tavo kojų 
guli. Liepk čion rykščių atnešti, aš juos pro rikiuotę pervary- 
siu, kad visą amžių atsimintų dievo tarną Ivaną sutikę. 

Bajoras ir išsigando, ir apsidžiaugė, nes nemažai sarinda- 
rų? buvo šventikams sukišęs, kad tie velnius iš jo namo iš- 
varytų, bet taip nieko ir neišėjo. Turbūt šį kartą kareivis bus 
jiems galą padaręs. Atsitrenkė kirvis į akmenį! 

— Gerai, Ivanai, — sako patenkintas bajoras. — Atneš 
tau rykščių kiek reikia, ir dirbk savo darbą kaip mokėda- 
mas, bent laisviau atsikvėpsiu! 

Po kiek laiko atvažiuoja vežimas, pilnas . prikrautas. rykš- 
čių, kaip jo norėta. Kareivis ima tas rykštes, po dvi, po tris. 
riša pagal visus reikalavimus. 

O apie jį jau visas sodžius susigrūdęs: kiekvienas norit 
pasidžiaugti, kaip tuos velnius kuls! Menki juokai! Kareivis 
visų akyse atrišo krepšį, kad ranką galėtų. įkišti. vieną po 
kito velnius už ragų traukia ir duoda, sų | rykštėm, net. kailis 
rūksta. Išvanoja šonus ir paleidžia, prisaikdinęs, kad..čią dau-; 
giau akių nerodytų. Ė 

— Nė galvot negalvojam, Ivanai, — pasižada nelabieji, 


? Mokestis už cerkvės apeigas. 

gūždamiesi iš skausmo, ir lekia kaip iš kokios patrankos. O 
žmonės žiūri, vaikai iš juoko leipsta. 

Galiausiai jis už barzdos išsitraukė patį Skaraoskį ir kad 
davė pylos! 

— Še tau! Ko norėjai, tą gavai, ponas Skaraoski. Kitą 
kartą žmonių nekamuosi, velnio išpera! O dabar eik sau! — 
ir Skaraoskis nurūko paskui kitus... 

— Dieve duok tau ilgą gyvenimą, — tarė bajoras, apka- 
bindams ir bučiuodamas kareivį. — Nuo šiol gyvenk čionai. 
Už tai, kad velnius išvarei, pas mane galėsi būti kaip inkstas 
taukuose. 

— Ne, šeimininke, — sako kareivis. — Eisiu ponui die- 
vui, mūsų valdovui, tarnauti. 

Sulig tais žodžiais jis prisijuosė kardą, prie šlaunies krep- 
šį pasirišo, kuprinę ant nugaros, šautuvą ant peties — ir nu- 
drožė pas poną dievą. O žmonės, kepures nusiėmę, linkėjo 
kareiviui geros kloties, kad ir.kur jis eitų. 

— Laimingos kelionės, — tarė bajoras, — jeigu liktum, 
būtum man kaip brolis, o jei nelieki— ir už brolį geres- 
nis. 

Matyt, pats bajoras to krepšio išsigando ir Ivano ne per 
labai gailavo, nors tas tiek gero buvo padaręs. 

O kareiviui dėl to galvos nesopa, eina jis sau, kiekvieną 
sutiktą klausinėdamas, kur viešpats gyvena. Bet visi kaip 
vienas pečiais gūžčioja, nežinodami, ką ir atsakyti į tokį keis- 
tą klausimą. 


— Tik šventasis Mikalojus tatai žino, — tarė kareivis, iš- 
siėmė iš užančio jo paveiksliuką, pabučiavo iš abiejų pusių 
ir — stebuklas! — atsidūrė prie rojaus vartų! Ilgai negalvo- 


jęs, ėmė iš visų jėgų į juos belstis, o šventasis Petras iš vi- 
daus klausia: 

— Kas ten? 

— Aš. 

— Kas aš? 

— Ivanas. 

— O ko.tau reikia? 

— Tabokos turi? 

— Ne. 

— Degtinės turi? 

— Ne. 

— O moteriškų? 

— Ne. 

— O muzikantų? 

— Ne, Ivanai, ko tu man galvą kvaršini? 

— O kur visa tai galima rasti? 

— Pragare, Ivanai, ne čia. | 

— Mei! Tam rojuj kaip Iššluota, -— sako kareivis. Ir, tus- 
čiai neplepėdamas, patraukė į pragarą. Nežinia, kur jis bas- 
tėsi, tik po kurio laiko jau beldžiasi į pragaro vartus ir šau- 
kia: 

— Eil Tabokos turite? 

— Turim, — kažin kas atsiliepia iš vidaus. 

— Degtinės turite? 

— Turime. 

— Moteriškų turite? 

— O kaipgi? 

— Muzikantų turite? 

— Kiek širdis geidžia! 

— Tai gerai! Čia man kaip tik, Greičiau atidarykit, — wa- 
ko kareivis, trypčiodamas ir rankas trindamas. 

Prie vartų stovintis velnias pagalvojo, kad čia paprastas jų 
lankytojas, atidaro, ogi priešais Ivanas! 

— Aiman, aiman! — suvaitojo velniai, kasydami pakau- 
šius. — Dabar mums bus riesta! 

O kareivis liepia kuo greičiau degtinės ir tabokos atnešti, 
muzikantus vesti, girdi, norįs „paūžti“. 

Velniai susižvalgė, mato, kad prieš Ivaną neatsispirs, tai 
ėmė nešti kas degtinę, kas taboką, muzikantus kviesti, ž0- 
džiu, daro viską, ko tik jis geidžia. Laksto į visas puses, kaip 
vilkučiai sukasi, kareiviui įtikti stengiasi, jo krepšio labiau 
nei švento kryžiaus bijo. 

Ivanas visai nusitašė ir kad ims tam pragare plyšauti, ka- 
zoką šokti, velnius ir velnienes nusigriebęs sukti; stovus iš- 
vartė, višką į šalis Išsvaidė — gali plyšt iš juoko. Ką dabar 
velniams daryti? Galvoja ir spėlioja, ir šiaip sprendžia, ir ki- 
taip, bet niekam nė į galvą, kaip nuo jo atsikratyti. Tačiau 
Pragaro Kulnis, — už kitus velnius sumanesnė ragana, — sa- 
ko pačiam Skaraoskiui: 

— Kvailiai begalviai! Nežinau, kaip be manęs jūs čia 
verstumėtės! Greičiau neškite man statinaitę, šuns odą ir dvi 
lazdas; aš tokį Žaisliuką padarysiu, Ivano bemat čia nė kva- 
po neliks. 

Viską atnešė, ko ji prašė, ir Pragaro Kulnis sukalė būg- 
ną: patyliukais prasigavo ji pro kareivį už vartų ir ėmė būg- 
nyti, sakytum į žygį kviesti: tra ta tratata! 

Ivanas atsikvošėjo Ir greitai iššoko už vartų su šautuvu 
ant peties, 

Tada Pragaro Kulnis tik šast vidun, velniai vartus jam 
prieš pat nosį užtrenkė, gerai užšovė sklendės ir negali atsi- 
džiaugti, kad nuo krepšio atsikratė. Kareivis beldžiasi iš visų 
jėgų, šautuvu daužo, bet ne — velniai dabar jau pasimo- 
kę. 

— Gerai, raguotieji! Pakliūsite man į rankas, krepiys 
jums nedovanos! 

O tie jam — nė mur mur. 

Kareivis mato, kad pragaro vartai septyniomis sklendė- 
mis užšauti, geležim apkalti, kad velniai nė nemano jų ati- 
daryti, jis nebenori nei muzikos, nei tabokos, nei degtinės, 
nei viso kito — vėlei į rojų traukia viešpačiui dievui tar- 
nauti, 

Ateina prie rojaus vartų, stoja sargybon Ir stovi, dieną 
naktį nesumerkdamas akių, iš vietos nepajudėdamas. 

Netrukus atkėblina Giltinė, nori prasigauti prie viešpaties 
dievo nurodymų. 

Kareivis atstatė kardą jai krūtinėn ir sako: 

— Kur eini, ragana? 

— Pas dievą, Ivanai, nurodymų. 

— Negalima, — sako jis, — aš nubėgsiu ir atsakymą tau 
perduosiu. 

— Ne, Ivanai, aš pati turiu nueiti. 

Kareivis mato, jog Giltinė nuo jo neatstoja, kad užpyks, 
kad suriks: 

— Marš, ragana, į krepšį! 

Giltinė magi nemagi į krepšį lenda, dejuoja, dūsauja, nors 
verk iš gailesčio. O jam nė kam ko, užrišo krepšį, ant me- 
džio pakabino ir beldžiasi į vartus. Atidaro šventasis Petras, 
žiūri — priešais jį kareivis. 

— Na, Ivanai, — sako, — dar nenusibodo po pasaulį bas- 
tytis ir kvailystes krėsti? 

— Ir dar kaip nusibodo, šventasis Petrai. 

— Tai ko tau reikia? 

— Pas dievą noriu patekti, kelis žodžius pasakyti. 

— Ką gi, Ivanai, eik, kelias tau neuždraustas, tu dabar 
čia savas. 

Kareivis ateina tiesiai pas dievą ir sako jam: 

— Viešpatie, tu žinai ar nežinai, bet aš jau seniai prie ro- 
jaus vartų sargybą einu. O dabar Giltinė klausia, ką jai įsa- 
kysi? 

— Perduok jai, Ivanai, šitokį mano įsakymą: trejus metus 
iš eilės temiršta tokie seniai kaip tu... — sako viešpats, at- 
laidžiai šypsodamas. 

— Gerai, viešpatie, — sako sukluses kareivis. — Einu, 
perduosiu tavo įsakymą. 

Nuėjo jis, išleido iš krepšio Giltinę ir sako: 

— Viešpats liepė tau trejus metus iš eilės vien senais me- 
džiais misti, jaunų — neliesk! Supratait Eik, vykdyk savo 
pareigą! 

Giltinė traukia per miškus įpykusi, graužia senus medžius, 
net žiaunos braška. 

Lygiai po trejų metų ji vėl eina pas dievą įsakymų, bet 
kai prisiminė, kad su kareiviu gaus susitikti, kojos ėmė pin- 
tis, nugara linkti iš baimės. 

— Tas prakeiktas Ivanas mane į kapus nuvarys, — de- 
juoja Giltinė. — Tačiau ką darysi, reikia eiti. 


Eina eina, galų gale ir rojaus vartai. O ten vėl kareivis 
stovi. 


— Tu vis čia, Ivanai? 

— O kaipgi, — atsako tas, per kairį petį aplink apsisuk- 
damas ir stodamas tiesiai prieš Giltinę. — Kur man būti, jei 
čia mano tarnyba? 

— Aš maniau, kad tu po pasaulį šlaistaisi, kvailystės krės- 
damas. 

— Juk aš iš pasaulio pabėgau. Žinau, koks jis saldus ir 


kartus, kad jį kur devynios. Bloga nuo jo pasidarė! Bet ko 
tu taip suliesėjai, ragana? 

— Per tavo malonę, Ivanai! Bet, tikiuosi, daugiau manęs 
nebekankinsi, leisi pas dievą, turiu į jį svarbų reikalą. 

— Dar ko, lauk, susikursi! Ko tau skubėti, juk nedega! 
Ar tik neketihi su dievu niekus taukšti? 

— Ėhė, Ivanai, tu jau per daug putiesi. 

— Va kaip? Dar prieš mane nosį riesi? Marš į krepšį, ra- 
gano. 

Giltinė lenda į krepšį, o kareivis ją kulia ir sako: 

— Su kuo, su kuo, bet su Ivanu juokų nedaryk! 

Viešpats visa tai žinojo, tačiau norėjo, kad ir kareivio 
valia kas būtų, ne vien Giltinės, juk ji per savo amžių taip 
pat.daug eibių pridariusi. 

— Nagi, šventasis Petrai, atidaryk, — sako karėivis, pa- 
sibeldęs į vartus. 

Šventasis Petras atidaro, kareivis vėl ateina pas dievą ir 
sako: 

— Viešpatie, Giltinė klausia, ką toliau įsakysi? Neužsi- 
rūstink labai, bet ji baisingai godi ir nenuorama, niekaip ne- 
nustygsta. 

— Pasakyk jai, Vanai, kad nuo šiol trejus metus iš ei- 
lės vien jauni mirtų; o kitus trejus — tik atžarūs vaikai. 

— Klausau, viešpatie, — sako kareivis ir nusilenkia ligi 
žemės. — Einu, viską pranešiu. 

Ateina, išleidžia Giltinę iš krepšio ir sako: 

— Viešpats liepė tau trejus metus vien jaunais medžiais 
misti; o po to trejus metus tik ūgliais, žilvičiais, karklais, vi- 
sokiais daigais. Senų medžių neliesk, bus blogai! Girdėjai, ra- 
gana? O dabar greičiau nešdinkis — vykdyk įsakymą. 

Užgniaužusi nuoskaudą, baisingai įširdusi, Giltinė nukūrė 
per miškus, ąžuolynus ir krūmynus. Bet nieko nepadarysi, 
tai jaunų medelių pagraužia, tai kokią vytelę ar daigą pa- 
kramto, net žandai braška, šonus skauda, pakaušį skelia — 
per aukšta tuopų siekti, turi lankstytis prie krūmų šaknų ir 
atžalų. Malšino alkį kaip įmanydama. Prasikamavo trejus me- 
tus iš eilės, 0 paskui dar trejus ir vėl eina pas viešpatį naujų 
įsakymų. Nors ir žino, kas jos laukia, bet nieko kito nepa- 
Veiksi. 

-— Kad ugnis supleškintų tą Ivaną! — viena sau kalbėjo 
Giltinė, į rojų eidama kaip į kartuves. — Nežinau nė ką apie 

viešpatį dievą sakyti, kad nuodėmės nepapildyčiau. Matyt, 
jis visai suvaikėjo, atleisk man viešpatie, kad tam puspročiui 
Ivanui tiek valios prieš mane duoda. Norėčiau pati viešpatį 
dievą, didį ir galingą, ar bent šventąjį Petrą tame krepšy pa- 
matyti, tada jie manim patikėtų. 

Eina ji murmėdama ir blėnius kalbėdama ir atsiduria prie 
rojaus vartų. Kai tik kareivį pamatė, net tamsu akyse pasi- 
darė. Atsiduso jinai: 

— Tai ką, Ivanai, negi vėl man gyventi neduosi su savo 


krepšiu? 

— Ėhė, daugiau galios turėčiau, dievaži, tau akis išbady- 
čiau kaip velniui ir ant iešmo iškepčiau, — su apmaudu tarė 
kareivis, — juk per tave kiek žmonių žuvo nuo Adomo ligi 


mūsų dienų. Marš į krepšį, ragana! O viešpačiui dievui nė 
neprasižiosiu apie tave, seną varną! Tu ir Pragaro Kulnis — 
abu labu tokiu! Dantimis aš jus sudraskyčiau, tokias gražuo- 
les. Bet dabar tave tol krepšy laikysiu, kol supūsi! 

Giltinė dūsauja, aimanuoja, bet kas iš to? Kareivis saky- 
tum nemato ir negirdi. Tačiau po kiek laiko ateina viešpats 
prie vartų pasižiūrėti, ką jis su savo krepšiu išdarinėja. 

— Ivanai, kaip gyveni? Ar Giltinė neatėjo? 

Ivanas nuleido galvą, tyli, tiktai jo veidas mainosi; 0 iš 
krepšio Giltinė dusliu balsu atsiliepia: 

— Viešpatie, aš čia uždaryta. Atidavei mane, vargšę, pus- 
pročio Ivano patyčioms! 

Viešpats atrišo krepšį, išleido Giltinę ir sako: 

— Na, Ivanai, užteks! Savo duoną suvalgei, savo dainą 
sudainavai! Žinoma, tu gailestingas, tavo širdis gera, nieko 
nepasakysi. Bet nuo kurio laiko, matyt, kai palaiminau ta- 
vo krepšį, tu lyg ne tas pasidarei. Bajoro velnius į ragą su- 
raitei. Pragare taip nuūžei, kad garsas paėjo kaip apie kokį 
iškrikėlį. Su Giltine leidau tau daryti, kas tik šaus į galvą. 
Bet viskas ligi laiko, sūneli. Atėjo metas ir tau mirti. Ką 
padarysi? Kiekvienas už save moka, ir Giltinė juk turi savo 
sąskaitą; ne taip tuščiai jai valia duota, kaip tu galvoji. 

Matydamas, kad juokai menki, kareivis puolė ant kelių, 
su ašaromis maldauja: 

— Viešpatie! Leisk man bent tris dienas siela pasirūpin- 
ti, karstą savo silpna ranka pasidaryti ir pačiam į jį atsigul- 

ti, o tada Giltinė tegul daro su manim ką tinkama, matau 
jau, kad galas ateina: stačiai akyse nykstu. 

Viešpats sutiko, atėmė iš Ivano krepšį ir Giltinei liepė po 
trijų dienų ateiti jo sielos. 

Ivanas liko vienas širdį užduotas ir ėmė galvoti. 

— Nagi prisiminsiu ir suskaičiuosiu, kiek džiaugsmų savo 
gyvenime turėjau, — sako sau. — Kariuomenėj — jokios 
ramybės: Ivanai šen, Ivanai ten! Po to be darbo šlaisčiausi — 
prikrėčiau juokų, ir nemenkų! Į rojų nuėjau, iš rojaus į pra- 
garą, iš ten vėl į rojų. Ir dabar, vadinasi, vėl jokios paguo- 
dos! Tokiu laiku mat rojaus įsigeidė? Na ir skurdas tame 
rojuje! Kaip sakoma: garbė begalinė, tik tuščia kuprinė; pi- 
nigų pilnos kišenės, o pasidžiaugti nėra kuo. Blogesnės baus- 
mės nesugalvosi. Degtinės nėra, tabokos nėra, muzikos nėra, 
linksmybės nėra, nė velnio nėra! Trys dienelės gyventi beli- 
ko, ir viskas, Ivanai, galas. Gal imtis kokios gudrybės, kol 
ne vėlu? 

Sėdi kareivis, galvoja, ranka kaktą parėmęs, ir staiga jam 
topt viena mintis: 

— Pala! Rodos, radau išeitį. Kas bus, tas bus... Vis tiek 
tas pats galas! 

Už savo du rublius jis nusipirko dailides įrankius, dvi 
storas lentas, keturis durų vyrius, vinių, du žiedus ir didelę 
spyną. Viens du pasidirbo karstą, nors patį karalių guldyk. 

— Šit, Ivanai, paskutinė tavo pastogė, — tarė jis. — Trys 
uolektys žemės — visa, kas tau beliko! Dabar pats matai, ko- 
kia nauda iš to gyvenimo! 

Nespėjo jis nė šitų žodžių ištarti, žiūri, Giltinė jau čia: 

— Na, Ivanai, pasiruošęs? 

— Pasiruošęs, — šypsosi tas. 

— Jei pasiruošęs, tai gerai. Greičiau gulk į karstą, aš lai- 
ko neturiu. Gal manęs dar ir kiti laukia, kad palaiminčiau į 
kelionę. 

Karėivis atsigulė į karstą kniūpsčias. 

— Ne taip, Ivanai, — sako Giltinė. 

— O kaipgi? 

— Gulk kaip mirusiam dera. 

Jis apsivertė ant šono, kojas nuleido. 

— Ką tu čia dabar, Ivanai? Tau balta, o tu juoda; ar il- 
gai mane gaišinsi? Gulk, brolau, kaip reikia! 

Ivanas vėl kniūpsčias atsigulė, galvą — į šoną, kojas nu- 
korė. 

— Ak, vargas man su tavim! Negi nė to nemoki? Matyt, 
tik visokioms eibėms ir buvai tinkamas šiame pasaulyje. Lipk 
lauk, aš parodysiu, tu avies galva! 

Kareivis išlipo iš karsto, stovi susarmatytas. O Giltinė, iš 
gerumo pasišovusi Ivaną pamokyti, atsigulė karstan aukš- 
tielninka, kojas ištiesė, rankas ant krūtinės susidėjo, akis už- 
merkė ir sako: 

— Va taip ir gulk, Ivanai. 

Tas, ilgai negalvojęs, trinkt ir užvožė dangtį, spyną užra- 
kino, karstą ant pečių užsivertė, nunešė ir paleido į plačią 
sraunią upę, tarydamas: 

— Va aš tave ir pribaigiau. Nešdinkis ir prasmek! Išsi- 
gausi iš to karsto, kai ant karklų uogos augs. Per tave vieš- 
pats man krepšį atėmė, šit ir tau mano paslauga. 

—- Matai, viešpatie dieve, — tarė juokdamasis apaštalas 
Petras, — ką dar sugalvojo tas kareivis, meldžiamojo numy- 
lėtinis? Gerai sakoma: duok kvailiui valią, nuves į nevalią. 

Viešpats pamatė, koks Ivanas įžūlus, susirūpino. Liepė jis 
tą karstą surasti, atidaryti ir Giltinę išleisti; 0 ji tegul anam 
atkeršija. Pasakyta — padaryta, ir kai kareivis nė nesapnavo, 
kad dar gaus su Giltine susitikti, ateina jinai priešais: 

— Tai ką, Ivanai, negi mes taip buvom susitarę? 

Sutriko vargšas, žodžio ištarti negali. 

— Dar kvailas dediesi? Et Ivanai, Ivanai, tik viešpaties 
kantrybė ir begalinis gerumas gali įveikti tavo nusikaltimus 
ir užsispyrimą. Seniai būtum supuvęs ir velniams ant juoko 
į pragarą nugarmėjęs, jeigu viešpats tavęs nebūtų kaip tikro 
sūnaus pamilęs. Tai žinok, Ivanai, nuo šiol pats mirties trok- 
ši, visom keturiom paskui mane šliaužiosi, maldausi, kad tą- 
vo sielą paimčiau, o aš dėsiuosi tave visai užmiršusi, paliksiu 
gyventi, kol stovės Golijos '* sienos, ir Niamcų miestas, pa- 
matysi, koks nepakenčiamas gyvenimas senatvėj! 

Ir paliko jį Giltinė bastytis po pasaulį. 


10 Jasų vienuolynas, kur laikomi bepročiai. 

Kai sutvėrė dievas žemę, 
Skyrė guliams vietą ramią. 


Kai kareivis pamatė, kad galas jo neima, tarė pats sau: 

— Negi aš per tą raganą su kuolu galvą sau skaldysiu? 
Nė neketinu. Tegul ji pati save taip galuoja, jei nori. 

Nuo to laiko, sako, Giltinei ant pykčio ėmė jis machorką 
dūminti ir degtinę maukti, sakytum ugnis būtų jį deginu- 
si. 

— Linksminkis, Ivanai, kitaip iš nuobodulio sukvailiosi. 

Ir ką vargšas galėjo daryti, jeigu Giltinė tarytum apako, 
jo nemato? 

Va taip ir gyveno tas kareivis amžių po amžiaus, gal ir 
dabar tebegyvena, jeigu nepasimirė. 


TINGINYS 


Viename kaime gyveno baisus tinginys, jau toks tinginys, 
kad net valgį kramtyti tingėjo. Visi ūkininkai, matydami, kad 
tasai Žmogus nenori dirbti, sutarė jį pakarti, kad kitų neves- 
tų iš kelio. Išrinko du iš savo tarpo, tie nuėjo pas tinginį, 
čiupo jį, kaip strampagalį įsivertė į vežimą ir su jaučiais 
veža į kartuves. 

Tokia jąu anuomet tvarka buvo. 

Ir sutiko jie ant kelio ponią su brikele. Ponia pamatė ve- 
žime žmogų, panašų į ligonį, pasigailėjo jo ir užklausė: 

— Gerieji žmonės! Matyt, vežime ligonį turite ir vežate 
vargšą ligoninėnį 

— Visai ne, ponia, — atsakė vienas ūkininkas. — Neim- 
kite per pikta, jūsų malonybe, jisai toks tinginys, kad lygaus 
turbūt visam pasauly nėra. O vežam mes jį į kartuves, kai- 
mas nori atsikratyti nuo tokio dykūno. 

— Vaje vaje, gerieji žmonės, — krūptelėjo ponia. — Ar- 
gi negaila, kad vargšelis gaus galą kaip benamis šuo? Geriau 
atvežkite jį į mano dvarą. Va toji sodyba, kur ant šlaito. Aš 
turiu svirną, pilną džiūvėsių, juodai dienai padėtų, sergėk 
nuo jos, viešpatie! Tegul sau graužia tuos džiūvėsius ir pas 

mane gyvena. Galų gale juk nepavargsiu dėl ikkąsnelio duo- 
nos. Mes turime vienas kitam pagelbėti. 

— Ei tu, tinginy, girdi, ką ponia sako? — paklausė vienas 
ūkininkas. — Pasodins tave į svirną džiūvėsiais penėti. Ko- 
kia tau laimė nusišypsojo, kad tave galas! Greičiau lipk iš 
vežimo, pulk poniai į kojas, juk ji tave nuo mirties išgelbė- 
j0. Dabar gyvensi kaip inkstas taukuos po jos sparneliu. Mes 
Kėtinome tave muilu'ir virve apdovanoti, o gailestinga ponia 
tau prieglaudą ir dar džiūvėsių duoda — gyvenk ir norėk! 
Užsistoti tokį ir šerti kaip traną — tai jau tikri stebuklai! 
Gėra patarlė: jaučiai aria, 0 arkliai ėda. Na atsakyk poniai 
ar šiaip, ar taip, negi ji turi laiko čia su mumis kalbėti? 

—- O džiūvėsiai ar mirkyti? — vos pakrutino lūpas dykū- 
nas ir net nepasijudino. 

— Ką jis sako? — paklausė ponia. 

— Ką gi jis sakys, maloningoji ponia, — atsiliepė antras 
ūkininkas. — Klausia, ar džiūvėsiai mirkyti? 

— Va tai tau, — nustebo ponia, — šito dar niekada ne- 
girdėjau. O pats jis pasimirkyti negali? 

— Klausyk, tinginy: ar pasimirkysi džiūvėsius? 

— Ne, — atsakė tinginys. — Geriau vežkite toliau. Labai 
jau daug rūpesčių dėl to bjauraus pilvo! 

Tada vienas ūkininkas sako: 

— Jūsų valia, maloningoji ponia, tik žąsinas avižų ne- 
vertas. Pati matote, ne iš gero mes jį į kartuves vežam. Kaip 
jūs galvojate? Negi nebūtų kaimas kaip vienas ėmęsis, jei 
būtų buvę galima jį į kelią atvesti? Bet kur tokiam padėsi! 
Tinginystė — kilminga ponia, su lopais padabinta suknia... 

Tuomet ponia, kad ir labai gera būdama, atsikando tos 
labdarybės ir sako: 

— Gerieji žmonės, darykite kaip išmanote| 

Ūkininkai nuvežė tinginį ir pakorė. Taip jis atsikratė nuo 
kaimo, o kaimas nuo jo. 

Tepul ir kiti tingiriiai tenai važiuoja, jei tik noro turi ir 
drąsos nestinga. 

O 'aš, balne sėdėdamas, pasaką sekiau kaip mokėdamas. 


PENKI KEPALAI 


Kartą ėjo keliu du pažįstami. Vienas krepšy turėjo tris 
kepalus duonos, antras du. 

Išalkę juodu stabtelėjo kuplaus žilvičio paunksnėje, prie 
šulinio. Kiekvienas pasiėmė savo duoną ir susėdo drauge pie- 
tauti, kad linksmiau būtų. Tik išsitraukė kephlus iš krepšių, 
prieina prie jų koks prašalaitis, pasisveikinęs meldžia pavai- 
šinti: labai valgyti užsimanęs, o nieko iš namų nepasiėmęs 
ir pirkti nesą kur. 

— Sėskis, žmogau, ir valgyk su mumis, — atsakė kelei- 
viai. — Kur du valgo, trečiam kąsnis bus. 

Prašalaičio ilgai raginti nereikėjo, atsisėdo jis, ir ėmė vl- 
si trys sausą duoną kam>žloti, šaltu šulinio vandeniu užsiger- 
dami, mat jokio kito gėrimo neturėjo. 

Valgė jie, valgė trise, kol suraitė visus penkis kepalus, 
sakytum jų nė būti nebuvo. Tada prašalaitis išsiėmė iš pini- 
ginės penkis lėjus, padavė ant nuomonės — tam, kur tris 
kepalus turėjo, ir sako: 

— Imkite, gerieji žmonės, už tai, kad mane sočiai paval- 
gydinot: išgerkit kelyje po taurę vyno arba darykite su tais 
pinigais ką tinkami. Nežinau nė kaip atsidėkoti už paslaugą, 
man jau iš bado akyse tamsu buvo. 

Iš pradžių jie nenorėjo pinigų imti, bet prašalaitis neats- 
tojo, ir galų gale jie nusileido. Netrukus jis atsisveikino ir 
nudrožė savo keliais, o tie dar liko kiek atsikvėpti žilvičio 
paunksnėje. Žodis po žodžio, ir vienas sako kitam: 

— Še, brolau, du lėjus. Tai tavo dalis, daryk su ja, ką 
nori. Turėjai du kepalus, vadinasi, du lėjus ir gauni. O sau 
tris lėjus pasiliksiu, juk aš tris tokius kepalus turėjau. 

— Kaip tai? — pasipiktino šis. — Kodėl man tik du lėjai, 
o ne du su puse, kiek priklauso mudviem abiem? Juk jis galėjo 
mums nieko neduoti, kaip tada būtų buvę? | 

— Tada, — atsakė pirmasis, — mano paslaugos būtų bu- 
vę trys dalys, o tavo tik dvi, ir viskas. O dabar mes ir veltui 
pavalgėm, ir pinigų ganėtinai turime: aš tris lėjus, o tu du — 
kiekvienas pagal kepalų skaičių. Manyčiau nė pats ponas 
dievas geriau nebūtų padalinęs. 

— Ne, drauguži, — atšovė antrasis. — Man regis, tu ma- 
ne skriaudi. Eime teistis, kaip teisėjas pasakys, taip ir bus. 

— Ką gi, teiskimės, — tarė pirmasis, — jeigu tu nepaten- 
kintas. Aš neabejoju, kad jis mane palaikys. Nors kaip gy- 
vaš į teismą nesu kojos kėlęs. 

Taip ir traukė juodu toliau. Atsidūrę mieste, nuėjo pas tei- 
sėją Ir vienas po kito viską apsakė: kaip jie drauge keliavę, 
kaip susėdę valgyti, kiek kepalų kiekvienas turėjęs, kaip su 
Jais lygiai pavalgęs prašalaitis, kaip atsidėkodamas palikęs 
jlems penkis lėjus ir kaip vienas iš jų nusprendęs pinigus 
padalinti. 

Abu atidžiai išklausęs, teisėjas tarė tam, kuris buvo da- 
lybomis nepatenkintas: 

— Vadinasi, tu manai, kad likai nuskriaustas? 

— Taip, pone teisėjau, -—— atsakė tas. — Mes nė neketi- 
nom iš prašalaičio imti pinigų už valgį: bet jeigu jau taip 
išėjo, tai reikėjo po lygiai pasidalyti svečio dovaną. Ma- 
no galva, taip būtų pagal teisybę pasielgta. 

— Jeigu jau pagal teisybę, — tarė teisėjas, — tai būk 
geras, grąžink vieną lėją, juk jis turėjo tris kepalus. 

— Va šito niekuomet iš jūsų nelaukiau, pone teisėjau, — 
pasipiktino tašai. — Aš čia atėjau ieškoti teisybės, o jūs, įs- 
tatymų sergėtojas, mane dar labiau skriaudžiate. Jei toks 
bus ir dievo teismas, visiems prastai baigsis. 

-— Tau taip atrodo, -— šaltai atsakė teisėjas, — o Iš tikrų- 
jų visai ne taip. Tu turėjai du kepalus? 

— Taip, pone teisėjau, du kepalus. 

— O tavo bendrakeleivis turėjo tris? 

— Taip, pone teisėjau, tris. 

— Gėrimo nė vienas iš judviejų neturėjote? 

— Neturėjome, pone teisėjau, tik duonos ir šalto vandens 
iš šulinio, teatlygina viešpats tam, kuris iškasė jį praeivių 
džiaugsmui. 

— Tu, rodos, pats sake!, kad visi lygiai pavalgėte? 

— Taip, pone teisėjau. 

— Tada paskaičiuokim, kiek duonos kiekvienas suvalgė: 
sakysim, visi kepalai buvo supjaustyti po tris lygius gaba- 
lus. Kiek gabalų būtų išėję iš tavo kepalų? 

— Šeši gabalai, pone teisėjau. 

— O tavo bendrakeleiviui iš trijų kepalų*, 

— Devyni, pone teisėjau. . 

— O kiek iš viso gabalų būtų buvę? Seši | ir devyni? 

— Penkiolika gabalų, pone teisėjau. 

— Ar-daug žmonių suvalgė tuos "peūkiolika gabalų?" 

— Trys žmonės, pone teisėjau.. | si 2 

— Taip! Po kiek gabalų kiekvienam išėjo? š 

— Po penkis, pone teisėjau. 

— Dabar atsimink, kiek gabalų turėjai? 

— Šešis gabalus. 

— O kiek tu suvalgei? 

— Penkis gabalus, pone teisėjau. 

— O kiek liko? 

— Tik vienas gabalas, pone teisėjau. 

— O dabar pakalbėsim apie tavo bendrakeleivį. Kiek ga- 
balų būtų buvę iš jo trijų kepalų? 

— Devyni gabalai, pone teisėjau. 

— O kiek jis suvalgė? 

— Penkis gabalus kaip ir aš, pone teisėjau. 

— O kiek jam liko? 

— Keturi gabalai, pone teisėjau. 

— Teisingai! Dabar pasiaiškinsim. Išeitų, kad tau tik vie- 
nas gabalas liko, o tavo draugui — net keturi. O iš viso, 
jums abiem pavalgius, liko penki gabalai. 

— Tikrai penki, pone teisėjau. 

— Ar tikrai tuos penkis gabalus suvalgė jūsų svečias ir 
atsidėkodamas davė jums penkis lėjus. 

— Tikrai, pone teisėjau. 

— Na, vadinasi, tau tik vienas lėjas priklauso už tą gaba- 
lą, kuris liko, o tavo draugui — keturi už tuos keturis ga- 
balus. Taigi būk geras, grąžink jam vieną lėją. Jeigu mano 
ištarme abejoji, tai eik pas patį dievą, tegul jis geriau spren- 
džia. 

Matydamas, kad neturi kaip atsikirsti, teisybės ieškotojas 
skaudama širdžia grąžino vieną lėją ir sugėdintas nuėjo savo 
„keliais. 

O jo draugas, sužavėtas tokio išmintingo sprendimo, pa- 
dėkojo teisėjui ir išėjo, skėsčiodamas rankomis ir taip tary- 
damas: 


r 

— Jeigu visur teisėjai taip nesileistų už nosies vedžioja- 
mi, sukčiai amžiams užsižadėtų po teismus valkiotis. 

Tuščiakalbiai, vadinamieji gynėjai, nebegalėdami vien ap- 
gaule gyventi, turėtų darbo imtis arba niekados iš vargo ne- 
išbristų. 

O geriems žmonėms tatai išeitų į naudą. 


MICHAILAS EMINESKUS 


FET FRUMAS, 
Iš AŠAROS GIMES 


Senų senovėje, kai Žmonės nebe tokie dar buvo, gyveno 
karalius, niūrus ir susimąstęs, lyg tamsi naktis, o karalienė 
buvo jauna ir vis šypsojos kaip šviesi diena. 

Penkiasdešimt metų karalius su vienu kaimynu kariavo. 
Tasai jau buvo seniai miręs, tačiau baisią neapykantą ir kru- 
viną nesantaiką paliko sūnums ir anūkams. Penkiasdešimt 
metų praėjo, karalius nusilpo nuo mūšių ir kančių kaip nuse- 
nęs liūtas. Savo gyvenime jis nepažino juoko, niekuomet ne- 
sidžiaugė nei tyra vaiko daina, nei meilinga savo jaunos pa- 
čios šypsena, nei mūšiuose ir sielvartuos pražilusių karių 
pasakojimais bei šmaikščiais žodžiais. Jis matė, kad jėgos 
senka, jautė mirties valandą artėjant, o neapykantos perduo-. 
ti nebuvo kam. Liūdnas jis paliko jauną pačią karališkoj 10- 
voj — auksinėj, bet nepalaimingoj, — ir geliama širdim iš- 
jojo į mūšį. O karalienė, viena likusi, gailiom našlės ašarom 
plūdo, apraudodama savo vienatvę. Jos rausvi kaip auksas 
plaukai krito ant baltos krūtinės, o iš žydrų akių skaisčiu 
kaip sidabras veidu upeliais sruvo deimanto ašaros. Jai po 
akimis radosi dideli mėlyni ratai, o šviesų veidą išrašė žŽyd- 
xOos gysliukės — ir pasidarė jis panašus į gyvą marmurą. 

Kartą, vos atsikėlusi, jinai puolė kniūpsčia ant akmens 
plytų priešais gilią nišą, kurioje mirgėjo lampada ir amžinai 
budėjo sidabru aptaisytas visų nuliūdusiųjų motinos paveiks- 
las. Klūpančios karalienės malda sujaudino šaltą ikoną, ir iš 
juodos dievo motinos akies išsirito ašara. Karalienė atsistojo 
visu didingu savo ūgiu, sukepusiomis lūpomis prisilietė prie 
šaltos ašaros ir ją nurijo. 

Praėjo mėnuo, praėjo du, o paskui devyni, ir karalienė 
susilaukė sūnaus, baltaveidžio kaip pieno puta, su auksiniais 
it saulės spinduliai plaukais. Nusijuokė karalius; net saulė 
savo ugnies viešpatijoj nusišypsojo ir sustojo danguje, tris 

paras naktis nesutemo, o vis buvo giedras ir linksmas vidu- 
dienis. Vynas iš statinių upėmis liejosi, ir džiugūs šauksmai 
drebino dangaus skliautus. Ė 

Ir motina davė vaikui vardą Fet Frumas, iš ašaros gimęs. 

Fet Frumas augo ne dienom, o valandom ir užaugo dide- 
lis ir lieknas tarsi miško pušis. 

Ganėtinai užaugęs, jis liepė kalviams nukalti geležinę laz- 
dą. Kai lazda buvo nukalta, sviedė ją taip aukštai, kad dan- 
gaus skliautą perskėlė, o paskui krintančiai atkišo mažąjį 
pirštą. Lazda smūgio neatlaikė ir lūžo pusiau. Tada Fet Fru- 
mas liepė nukalti kitą, sunkesnę, ir nusviedė ją ligi pat mė- 
nulio debesų pilies; nukritusi žemyn, lazda nesulūžo į mažą- 
jį galiūno pirštą. 

Patenkintas Fet Frumas atsisveikino su namiškiais ir iš- 
ėjo vienas sau kariauti su tėvo priešais. Jisai užsivilko pie- 
mens drabužius, lininius marškinius, aplaistytus motinos aša- 
rom, užsidėjo gėlėmis, kaspinais ir karalaičių karoliais išpuoš- 
tą skrybėlę, už žalios juostos užsikišo dvi birbynes — vieną 
doinoms !!, kitą choroms!'2 — ir tik brėkštant savo didžia- 
vyrišku žingsniu ištraukė į platų pasaulį. 

Eidamas jis grojo doinas ir choras ir vis svaidė į viršų 
lazdą, sklaidydamas debesis, o ji krito žemyn toli priekyje — 
per dienos kelią. Kalnai ir slėniai gėrėjosi jo dainomis, upės 
šiaušė kuo aukščiau bangas, šaltiniai mušė iš gelmių savo 
versmes, kad kiekvienas lašas jas išgirstų ir paskui kartotų 
kloniams ir gėlėms. 

Upokšniai sruvo žemyn, prie susimąsčiusių uolų papėdės, 
norėdami išmokti iš karalaičio meilės dainą, o aukštose, pil- 
kose viršūnėse tupintys ereliai mėgdžiojo jo sielvarto ir liū- 
„desio šauksmą. 

Visi Aplinkui slopo iš nustebimo, kai pro šalį ėjo karalai- 
tis, grodamas doinas ir choras. Juodos mergaičių akys sruvo 
ilgesio ašarom, o jauni piemenys, kurie stovėjo viena ranka 
atsirėmę uolos, kita lazdos, jautė dar didesnį ilgesį — jie 
troško būti karžygiais! 

Visi slopo, o Fet Frumas vis ėjo ir ėjo, doina maldydamas 
savo sielvartą ir akių nenuleisdamas nuo ore žėrinčios laz- 


" Doina — liaudies daina Moldavijoje. 
IZ Chora — ratelio šokis. 

dos, kuri skriejo tartum plieno aras, tartum stebuklinga Žvai- 
gždė. 

Trečios dienos pavakare lazda su dideliu trenksmu atsi- 
daužė į vario vartus, o paskui dar ilgai netilo gaudesys. Var- 
tai subyrėjo į šipulius, ir karžygys žengė į kiemą. Virš kalnų 
pakilęs mėnulis sakytum maudėsi dideliam, šviesiam kaip 
giedras dangus ežere. Jis buvo skaidrus skaidrus, .galėjai ma- 
tyti žvilgant dugne aukso smėlį O vidur ežero, smaragdo 
saloje, tankioj įr žalioj girioj išdidžiai stūksojo balto mar- 
muro pilis, tokia šyjesi ir blizganti, kad jos sienose lyg veid- 
rody atsispindėjo ežeras ir krantai, lankos ir miškai. 

Prie vartų lygiam ežero paviršiuj siūbavo auksinis luotas. 
Spindinčiam vakaro ore skambėjo linksmi gražių dainų gar- 
sai, sklindantys iš pilies. Fet Frumas įšoko į luotą ir ėmė irtis 
prie marmurinių laiptų. 

Užkopęs jais, dviejose nišose Fet Frumas pamatė sietynus 
su šimtais žvakidžių, o kiekvienoj iš tų Žžvakidžių degė po 
ugnies žvaigždę. Jis įžengė į erdvią salę, kurios lubos rėmėsi 
į aukštas kolonas ir gryno aukso arkas. Vidury salės stovėjo 
nuostabus stalas, uždengtas baltom staltiesėm ir apkrautas 
lėkštėm, kurių kiekviena buvo daryta iš vientiso perlo. O už 
stalo sėdėjo auksuotais drabužiais apsigerbę bajorai. Jie švy- 
tėjo kaip jaunystės dienos ir buvo linksmi kaip gėra chora. 
Vienas buvo dailus lyg mėnuo tylią vasaros naktį — jis vil- 
kėjo žėrinčiais drabužiais, o ant galvos turėjo užsidėjęs auk- 
sinį lanką, papuoštą brangiais akmenimis. Bet Fet Frumas 
buvo dar dailesnis. 

— Sveikas atvykęs, Fet Frumai! — prabilo karalius. — 
Apie tave ne kartą girdėjau, o regėti ligi šiol neteko. 

— Džiaugiuos radęs tave sveiką, valdove, tik bijau, kad 
tokio nepaliksiu. Atėjau tave kviesti į žūtbūtinę kovą. Gana 
tau klastaut prieš mano tėvą. 

— Ne, aš neklastavau „prieš tavo tėvą, 0 grūmiausi su 
juo garbingose kautynėse. Bet su tavim aš nesigrumsiu. Ge- 
riau jau leutarai 5 teliepia kuparams!* pripilti vyno pilnas 
taures. Ir būsim niudu tikri broliai lig pat grabo lentos. 


!3 Liaudies muzikantai. 
* Kuparai — taurininkai. 

Pasibučiavo juodu, džiaugsmingai šaukiant bajorams, iš- 
gėrė vyno ir ėmė kalbėtis. 

Karalius ir klausia Fet Frumą: 

— Ko tu labiausiai pasaulyje bijai? 

— Nieko nebijau, tiktai dievo. O tu? 

— Ir aš nieko, tiktai dievo ir Girinės. Ta nuožmi sena 
ragana kaip baisus viesulas šėlsta po mano karalystę. Kur 
žengia jos koja, ten žemė išdžiūsta, žvaigždės danguje dings- 
ta ir miestai virsta griuvėsiais. Ėjau aš su ja kariauti, bet taip 
nieko ir nepešiau. Nenorėdamas pražudyti visos karalystės, 
skaudamaą širdimi turėjau taikytis. Šit ir moku dabar sunkią 
duoklę — atiduodu kas dešimtą savo karalystės naujagimį. 
Dabar kaip tik ji turi tos duoklės atskristi, 

Kai išmušė dvyliktą, už stalo sėdinčiųjų veidai paniuro. 
Vidurnaktį viršum salos su viesulo sparnais praūžė Girinė. 
Jos veidas buvo raukšlėtas tarsį upelių išvagota uola, plau- 
kai — tai tankus miškas, akys — tamsios naktys, burna — 
bedugnė praraja, o dantys — dvi eilės malūno girnų. 

Ragana atlėkė baisingai kaukdama, bet Fet Frumas ūmai 
čiupo ją žemiau juostos įr atsivėdėjęs sviedė į didelę akmens 
piestą, paskui užvertė ant viršaus uolos luitą ir dar prikaus- 
tė septyniom geležies grandinėm. Ragana piestoje draskėsi ir 
staugė tarytum nelaisvėn pakliuvęs vėjas, tačiau padaryti 
nieko nestengė. 

Ir vėl visi sėdo puotauti. Dirstelėję pro langą, bajorai 
mėnesienos nužertam ežere staiga pamatė kylant du didelius 
vandens kalnus. Kas tai galėtų būti? Ogi Girinė, niekaip ne- 
išsigavusi iš spąstų, plaukė per ežerą su visa piesta, skirda- 
ma vandenį į bangų kalnus. Taip jinai rūko, sų ta velnio uo- 
la skindama kelią per miškus ir rausdama žemę, kol išnyko 
nakties tolybėse. 

Fet Frumas puotavo kiek puotavęs, paskui užsimetė lazdą 
ant peties ir patraukė ką tik palikta plačia bryde. Ėjo ėjo 
jisai, kol priėjo mėnulio spindulio nutviekstą baltą namelį 
tarp gėlių. Gėlės žaliose lysvėse žydrai, mėlynai ir baltai švy- 
tėjo, o tarp jų plasnojo mažučiai drugeliai, ryškiaspalviai 
kaip aukso žvaigždės. Šviesa, nuostabūs kvapai ir tylus pa- 
laimingas drugelių ir bičių dūzgesys tarytum svaigino sodą 
ir namą. Prie durų stovėjo dvi statinės vandens, o ant paša- 

lės sėdėjo ir verpė gražuolė mergaitė. Jos ilgas baltas ap- 
daras priminė debesėlį, nuaustą iš šviesos ir šešėlių, dvi sun- 
kios auksinių plaukų kasos krito jai ant nugaros, o ant skais- 
čios kaktos baltavo pakalnučių vainikas. Mėnulio spinduliai 
tvaskėjo aplink ją lyg aukso rūkas. Baltais tarsi vaškiniais 
pirštais mergaitė laikė aukso verpstą, antra ranka pešiojo si- 
dabrine vilną ir verpė žėrintį plonutį siūlą. 

„Išgirdusi lėngvus Fet Frumo žingsnius, mergaitė pakėlė 
jį žydras kaip ežero vanduo akis. 

— Sveikas atvykęs, Fet Frumai, — tarė ji prisimerkda- 
ma.— Kaip seniai aš tave sapnuoju! Kol mano pirštai verpė 
siūlą, mintys audė gražią svajonę, kad mudu mylime kits. ki- 
tą. Fet Frumai, aš verpiu aukso verpstu ir paskui išausiu tau 
stebuklingą, laime pamuštą apdarą. Tu jį nešiosi ir... mane 
mylėsi. Iš savo gijų tau nuausiu apdarą, iš savo jaunų die- 
nų — nuostabiausių glamonių kupiną gyvenimą. 

Mergaitė švelniai žvelgė į Fet Frumą, kol jai iš rankų 
iškrito verpstas ir nusirito prie kojų. Tuomet ji atsistojo, tar- 
si susigėdusi savo žodžių, jos rankos nukaro kaip prasikal- 
tusio vaiko, ir dideles akis nuleido žemyn. Fet Frumas priėjo, 
viena ranka applėbė jos liemenį, antra švelniai paglostė plau- 
kus ir kaktą ir sukuždėjo: 

— Kokia tu daili, kaip aš tave myliu! Kieno tu esi, gra- 
žuole? 

— Aš Girinės duktė, — atsiduso jinai. — Ar ir dabar ma- 
ne mylėsi, kai viską .sųžinojai? 

Ji plikom rankom apkabino jo kaklą ir ilgai žvelgė tiesiai 
į akis. 


— Man nerūpi, kas tu esi! — atsakė jis. — Aš žinau, kad 
myliu tave. 
— Jei myli, tai bėkim iš čia, — tarė ji, — prigludusi prie 


krūtinės.— Kai mbtina užtiks tave,— nugalabins, 0 tada ir 
aš iš proto išeisiu arba gulsiu greta į kapą. 

— Nebijok,— nusišypsojo Fet Frumas, išsivaduodamas iš 
jos glėbio. — Kur tavo motina? 

—-Kai sugrįžo, vis daužosi piestojegį kurią. įgrūdai, ir 
dantimis grandines graužia. Fet Frumai, —- pridūrė mergaitė, 
tr dvi didelės ašaros sublizgo akyse, — palauk, neik prie jos. 
Pirmiau tave pamokysiu, kaip mano motiną nugalėti. Va ma; 

tai šias dvi statines? Vienoje jų — vanduo, kitoje — stipry- 
bė. Nuvargusi grumtynėse, motina ima šaukti: „Palauk, van- 
dęns atsigerkim!“ Tuomet jinai geria stiprybę, o jos prieši- 
ninkas — vandenį. Šit mes sukeisim statinės, ir- ji nežinodama 
atsigers vandens. 

Pasakyta — padaryta. | 

Fet Frumas puolė ten, kur piestoje ragana bružda, 

— Kaip laikais, senute? — sušuko jis. | i 

Ragana įpykusi kad šoks iš visos sveikatos, grandinės 
nuo piestos nutrūko, ir ji išlėkė lig pat dangaus. 

— A-al Gerai, kad atėjai, — tarė, nusileidusi žemėn. — 
Dabar eime grumtynių, pažiūrėsim, katras iš mudviejų stip- 
resnis. 

— Eimel — sutiko Fet Frumas. 

Čiupo jį Girinė per juosmenį, akies mirksniu išsitiesė lig 
debesies ir šveitė žemyn, tasai į žemę iki kulkšnių sulin- 
do. 

Fet Frumas taipogi stvėrė ją ir trenkė žemėn, ligi kelių 
suvarė. 

— Palauk, vandens atsigerkime! — paprašė nuvargusi Gi- 
rinė. 

Stabtelėjo jie atsikvėpti. Ragana atsigėrė vandens, o Fet 
Frumas — stiprybės. Palaiminga ugnis pasklido jo gyslomis 
ir sustiprino nusilpusius raumėnis. 

Su dviguba jėga geležinėmis rankomis sugriebė jis senę 
ir sugrūdo į žemę ligi pat kaklo. Paskui vožė su lazda per 
galvą ir smegenis pavėjui išdraikė. 

Niūrūs debesys aptraukė dangų, sudejavo šaltas vėjas, 
mažas namelis sudrebėjo, visos jo gegnės subraškėjo. Raudo- 
nos gyvatės su trenksmu perplėšė juodą debesies laitą, su- 
šniokštė vandens latakai, sugrumėjo griaustinis, tarytum pra- 
našaudamas žūtį. Pro tirštą, neperregimą tamsą Fet Frumas 
įžvelgė šalia boluojantį sidabrinį šešėlį — blyškų, su paleis- 
tais auksiniais plaukais, su pakeltom į viršų rankom. Jis pri- 
ėjo ir apkabino mergaitę. Siaubo prislėgta, ji prigludo ir su- 
žvarbusias rankas piispaudė jam prie krūtinės. Fet Frumąas 
ėmė bučiuoti jai akis, norėdėmas mergaitę pažadinti. Debesys 
danguje sudrisko į skutus, raudonas kaip liepsna mėnulis pa- 
žvelgė iš properšos. Ir Fet Frumas pamatė, kaip ant jo krūti- 

nės sužibo dvi žydros žvaigždutės — šviesios ir nustebusios 
mylimosios akys. Jis paėmė mergaitę ant rankų ir nubėgo 
per audrą. O jinai padėjo galvą jam ant krūtinės ir vėl, re- 
gis, užmigo. Pribėgęs karaliaus sodą, Fet Frumas paguldė 
mergaitę į luotą, prirovęs žolės ir gėlių, pataisė minkštą guo- 
lį ir tarsi lopšyje perplukdė ją per ežerą. 

Į bėglius meiliai žvelgė patekėjusi saulė. Lietaus permerk- 
tas drabužis prilipo prie liekno mergaitės kūno, drėgnas jos 
veidas buvo išblyškęs kaip baltas vaškas, rankos sunertos 
ant krūtinės, išdrikę plaukai dengė kaklą, giliai įkritusios 
akys užmerktos — ji buvo graži, bet atrodė nebegyva. Fet 
Frumas ant šviesios jos kaktos padėjo kelis žydrus žiedus, 
paskui atsisėdo šalimais ir užgrojo tylią doiną. Vaiskus kaip 
jūra dangus, kepinantis saulės kamuolys, gardžiai kvepianti 
šviežia žolė ir gėlės kietai užmigdė mergaitę, ir ji regėjo 
gražų sapną, tyliai skambant birbynės garsams. Saulė paki- 
lo aukštai aukštai, aplinkui buvo tylu, ir Fet Frumas klau- 
sėsi ramaus, šilto mylimosios alsavimo. Atsargiai pasilenkęs, 
jis pabučiavo mergaitę į skruostą. Tuomet ji atmerkė akis, 
dar apžavėtas sapno regėjimo, ir, su malonumu pasirąžiusi, 
paklausė šypsodama: 

— Tu čia? 

— Ne, manęs čia nėra, negi nematai, kad nėra? — atsakė 
Fet Frumas, raudodamas iš laimės. Mergaitė ištiesė ranką ir jį 
apkabino. 

— Kelkis, kėlkis, — glamonėdamas ją, ragino Fet Fru- 
mas. — Matai, jau vidudienis. 

Mergaitė atsikėlė, nusibraukė nuo kaktos plaukus, Fet 
Frumas apglėbė mylimąją per liemenį, o ji apkabino jam 
kaklą, ir taip abudu per gėlyną įžengė į marmurinius kara- 
liaus rūmus. 

Fet Frumas su mergaite priėjo prie karaliaus ir pasakė, 
kad tai jo sužadėtinė. Karalius nusišypsojo, paėmė Fet Fru- 
mą už rankos, tarsi norėdamas pasakyt kokią paslaptį, ir pa- 
sivedėjo prie lango, pro kurį buvo matyti didžiulis ežeras. 
Nė žodžio nesakė karalius Fet Frumui, tiktai nustebęs žvelgė 
į lygų vandens paviršių, ir jo akys paplūdo ašarom. Baltas 
gulbinas, kaip sidabro bures išskleidęs sparnus ir panardi- 
nęs galvą į vandenį, plaukė per spindintį ežerą.. 


95 


— Tu verki, karaliau? — paklausė Fet Frumas. — Kodėl 
gi? 

— Fet Frumai, — atsakė karalius, — už gera, kurį man 
padarei, negalėčiau atsimokėti nė savo gyvybe, kad ir kaip 
ji brangi būtų. Ir vis dėlto tavęs dar daugiau prašysiu. 

— Ko gi, valdove? 

— Ar matai tą gulbiną, kuris vilnį pamilęs. Aš jaunas, 
turėčiau mylėti gyvenimą, ir vis dėlto keliskart norėjau pa- 
kelti prieš save ranką. Pamilau svajingų akių gražuolę, ma- 
lonią kaip nuostabus sapnas. Jinai Nuožmiaus duktė. Tatai 
išdidus ir žiaurus žmogus, kuris visą gyvenimą medžioja ne- 
įžengiamose giriose. O! Koks jis pats+baisus, tokia graži jo 
duktė. Tačiau tuščiai aš stengiausi ją pagrobti. Pamėginki 
tu! 

Fet Frumas nenorėjo nė žingsnio žengti. Bet, kaip tikram 
karžygiui, pašvęstoji brolybė jam buvo brangesnė už gyvy- 
bę, net už mylimą sužadėtinę. 

— Šviesiausias karaliau, daug laimės gyvenime patyrei, 
bet ypač tau pasisekė, kad susibroliavai su Fet Frumu. Gerai, 
einu pagrobti Nuožmiaus dukters! 

Fet Frumas išsirinko eiklius žirgus, kurie kaip vėjas skrie- 
ja, ir ėmė rengtis žygiui. Tada jo sužadėtinė — vardu Ilia- 
na — pakuždėjo jam į ausį, švelniai bučiuodama: 

— Neužmiršk, Fet Frumai, kol taves čia nebus, aš nesi- 
liausiu raudojusi. 

Jis pažvelgė į mergaitę su gailesčiu, paglostė, o paskui, 
ištrūkęs iš jos glėbio, šoko į balną ir nurūko. 

Fet Frumas jojo per nykias kodras!, per kalnus snie- 
guotom viršūnėm. Naktį, kai pro amžiais stūksančias uolas 
pašviesdavo blyškus lyg mirusios mergaitės veidas mėnulis, 
jam prieš akis iškildavo čia danguje pakibę vaiduokliški ka- 
ruliai, apjuosę kokį kalną, čia niūrus praeities griuvėsis — 
subuvusi suirusi pilis. 

Kai išaušo, Fet Frumas pamatė, kad kalnų grandinė bai- 
giasi neaprėpiama žalia jūra, kurios paviršių šaušia šniokš- 
čiančios ir žaižaruojančios bangos; ir kiek jis žvelgė į tolį, 


5 Kodros — tankios girios. 

tematė vienh mėlyną dangų ir žalią jūrą. Kalnų gaugaryno ga- 
le tiesiai virš jos kyšojo didinga granito uola, ant kurios 
tarytum paukščio lizdas buvo prigludusi daili tvirtovė, tokia 
balta, sakytum sidabruota. Skliautuotose sienose žėrėjo dau- 
gybė langų. Vienas iš jų buvo atviras, ir Fet Frumas tarp 
gėlių vazonų pamatė tamsią mergaitės galvą. Svajingas vei- 
das atrodė kaip vasaros naktis. Tai ir buvo Nuožmiaus duk- 
tė. 


— Sveikas atvykęs, Fet Frumai, — šūktelėjo mergaitė ir, 
iššokusi pro langą, atidarė pilies vartus. Jinai čia gyveno 
vienui viena lyg dykumos dvasia. — Šią naktį sapnavau, kad 


kalbėjausi su žvaigžde. Ji pranešė tave ateisiant nuo kara- 
liaus, kuris mane myli. šį 

Didžiojoj pilies salėj, židinio pelenuose, tupėjo sargas — 
septyngalvis katinas. Kai viena jo galva sumiaukdavo, gir- 
dėti būdavo už dienos kelio, o kai visos septynios, — už sep- 
tynių dienų kelio. 

Nuožmius, dieną naktį medžiodamas, buvo nusibastęs nuo 
pilies už dienos kelio. 

Fet Frumas paėmė mergaitę ant nankų, pasodino ant Žir- 
go, ir nurūko juodu tuščia jūros pakrante kaip kokie du vos 
pastebimi šešėliai. 

Tačiau Nuožmius, aukštas ir stiprus žmogus, turėjo ste- 
buklingą daugiaširdį žirgą. Pilyje sumiaukė viena katino gal- 
va, ir tas žirgas sužvengė bronziniu balsu. 

— Kas atsitiko? — paklausė Nuožmius žirgą. — Ar tau 
geras gyvenimas pabodo? 

— Nepabodo man geras gyvenimas, bet va tave bėda iš- 
tiko. Fet Frumas dukterį išsinešė. 

— Ar smarkiai turime skubėti, kad juos pavytume? 

— Galima ir paskubėti, galima ir nelabai. Nesunku juos 
pavyti. 

Šoko Nuožmius į balną ir nurūko kaip siaubingas vaiduok- 
lis. Neilgai trukus jis pavijo bėglius. Į grumtynes su Fet Fru- 
mu nestojo, nes pats buvo krikščionis, be jokios velnio ga- 
lios. 

— Fet Frumai, — prabilo Nuožmius, — tu labai gražus, 
tr man tavęs gaila. Dabar tau nieko nedarysiu, bet kitą kar- 
tą... atsimink! 

Ir, pasisodinęs dukrą ąnt žirgo, jis išnyko kaip vėjas, lyg 
jo visai nė nebūtų buvę. 

Bet Fet Frumas ne be reikalo buvo karžygys, ne be reika- 
lo ir kelią atgal įsiminė. Jisai grįžo ir vėl rado mergaitę vie- 
ną. Nors liūdnesnė ir labiau apsiverkusi, dabar ji atrodė dar 
gražesnė. Nuožmius vėl buvo ištraukęs medžioti — už dviejų 
dienų kelio. Šįkart Fet Frumas paėmė kitus žirgus, tiesiai iš 
Nuožmiaus arklidės, ir naktį abudu išjojo. 

Skriejo jie lyg greiti mėnulio spinduliai per aukštas jū- 
ros bangas, skriejo per šaltą ir nykią naktį, kaip skrieja gra- 
žus sapnas. Bet šit išgirdo kniaukiant pilyje dvi katino gal- 
vas. Ir tada jiems pasirodė, kad nė žingsnio žengti negali. — 
kartais sapne šitaip nori bėgti ir neturi jėgų. Paskui juos ap- 
gaubė dulkių debesis — tai Nuožmius atrūko galvotrūkčiais. 

Jo antakiai buvo suraukti, o veidas atrodė baisingai. Ne- 
taręs nė žodžio, jis čiupo. Fet Frumą, nusviedė lig pat juo- 
dų audros debesų ir, pasiėmęs dukrą, dingo naktyje. 

Fet Frumą sudegino žaibai, ir tik saujelė pelenų pabiro 
ant karšto dykumos smėlio. Tačiau iš pelenų radosi krišto- 
linis upelis ir ėmė tekėti per deimanto smiltis. Ir ant to upe- 
lio krantų išaugo tankūs žali medžiai, apgaubė jį vėsia pa- 
unksne ir maloniais kvapais. Jei kas būtų supratęs upelio 
balsą, būtų sužinojęs, kad jis nesibaigiančia doina aprauda 
auksaplaukę Ilianą, Fet Frumo sužadėtinę. Bet kas gali su- 
prasti upelio balsą dykumoje, kur ligi šiol žmogaus koja nė- 
ra žengusi? 

Tais senais laikais dievas dar po žemę vaikščiojo. Kartą 
per dykumą ėjo du žmonės... Tai buvo dievas ir šventasis 
Petras. Dievas iš upelio atsigėrė vandens, apsišlakstė veidą 
ir rankas. Kai juodu patraukė toliau, šventasis Petras tarė: 

— Viešpatie, padaryk, kad šisai upelis taptų tuo, kas 
buvo. 

— Amen! — pasakė dievas, pakėlęs ranką, ir keleiviai 
nuėjo toliau. 

Tarsi mostelėjus burtų lazdele, išnyko ir medžiai, ir upe- 
lis, o Fet Frumas, pakirdęs iš ilgo miego, atsistojo ir apsi- 
dairė aplinkui... Staiga jis prisiminė, kad davė Žodį pagrobti 

Nuožmiaus dukterį, o jeigu karžygys ką pažada, nelengva 
jam atsisakyti. 

Ir vėl jis leidosi į kelią ir vakarop pasiekė Nuožmiaus pi- 
lį, kuri kaip didžiulis šešėlis dunksojo vakaro sutemose. Įžen- 
gęs vidun, Fet Frumas rado jo dukterį visą apsiašarojusią. 
Kai tik pamatė jaunikaitį, pašviesėjo jos veidas tarsi banga, 
nutvieksta ryškaus spindulio. Fet Frumas papasakojo, kaip 
prisikėlė, o jinai ir sako: 

— Išvogti tu manęs vis tiek negalėsi, kol negausi tokio 
daugiaširdžio žirgo, kokį mano tėvas turi. Bet šiandien aš su- 
žinosiu, kur jis savo žirgą ėmė, kad ir tu tokį rastum. O kolei 
kas tave paversiu į žiedą, kad tėvas mudviejų drauge nema- 
tytų. 

Fet Frumas atsisėdo ant kėdės, mergaitė jam pakuždėjo 
užkeikimą, ir jis pavirto į žiedą, tamsiai raudoną kaip nuno- 
kusi vyšnia. Nuožmiaus duktė jį paslėpė tarp kitų gėlių ant 
palangės ir linksmai uždainavo, net visa pilis suskambėjo. 

Kaip tik tuo laiku grįžo ir Nuožmius. 

— Linksminiesi, mano dukra?.. Tai ko gi tokia smagi? — 
paklausė jis. 

— Todėl, kad nebėra Fet Frumo ir nebus kam manes 
grobti, — atsakė ji juokdamasi. 

Sėdo juodu vakarieniauti. 

— Tėve, — paklausė duktė, — kur tu gavai tą žirgą, su 
kuriuo jodinėji? 

— Kam tau reikia žinoti? — suraukė antakius Nuožmius. 

— Tu gi supranti, — atsakė duktė, — kad šiaip sau smal- 
su pasidarė. Juk dabar nebėra Fet Frumo ir niekas man ne- 
gresia. 

— O tu žinai, kad aš tau nieko negaliu atsakyti, — tarė 
Nuožmius. — Toli toli ant jūros kranto gyvena tokia senė, 
kuri turi septynias kumeles ir žirgų kaimenę. Jinai samdo 
žmones ganyti jas vienerius metus (nors metai ten trunka 
tik tris dienas). Kas gerai saugo, tam užmokesčio leidžia pa- 
sirinkti žirgą, o kas blogai — tą užmuša ir galvą ant kuolo 
pamauna. Bet netgi tuos, kurie gerai saugo, senė stengiasi 
apgauti: išima visiems žirgams širdis ir atiduoda jas vienam, 

taigi Žmogus beveik visada išsirenka beširdį žirgą, kuris blo- 
gesnis ir už paprastą kuiną... Tu patenkinta, mano dukra? 

— Patenkinta, — atsakė ji šypsodama. 

Tą pat mirksnį Nuožmius užmetė jai ant veido lengvą ir 
kvepiančią raudoną skarelę. Duktė ilgai žvelgė tėvui į akis, 
tarsi busdama iš kieto miego ir nieko negalėdama prisiminti. 
Jinai užmiršo viską, ką buvo pasakojęs tėvas. Bet žiedas ant 
lango klausėsi ir dirsčiojo pro lapus, sakytum kokia raudona 
žvaigždė pro debesis. 

Kitą rytą Nuožmius vėl išjojo medžioti. 

Mergaitė pabučiavo žiedą, sušnibždėjo atkeikimą, ir Fet 
Frumas prieš ją lygu iš žemių išdygo. 

— Na ką tu sužinojai? — paklausė jis. 

— Nieko neprisimenu, — liūdnai atsakė mergaitė, prisi- 
dėjusi delną prie kaktos. — Viską užmiršau. 

— O aš viską girdėjau. Sudiev, mano vaike. Greitai vėl 
pasimatysim. 

Sulig tais žodžiais Fet Frumas užšoko ant žirgo ir nudūmė 
į dykumą. 

Saulė negailestingai kepino. Netoli miško Fet Frumas stai- 
ga pamatė ant įkaitusio smėlio kepurnėjantis vos gyvą uo- 
dą. 

— Fet Frumai, — suzyzė tasai, — paimk mane ir nunešk 
į mišką. Kada nors tau praversiu. Aš uodų karalius. 

Fet Frumas paėmė uodą ir nunešė į mišką, per kurį vin- 
giavo jo kelias. 

Prajojo jis mišką, prijojo tuščią jūros krantą ir staiga smė- 
lyje pamatė saulės apdegintą vėžį. Tasai jau visai buvo nu- 
silpęs ir nebegalėjo pats ligi vandens nuropoti. 

— Fet Frumai, — tarė jis, — įmesk mane į jūrą. Kada 
nors praversiu. Aš vėžių karalius. 

Fet Frumas įmetė jį jūron ir nujojo savo keliu. 

Vakarop prijojo sudubusią žeminę, dengtą arklių mėšlu. 
Aplink styro ilgi smailūs kuolai ir ant šešių pamautos žmo- 
nių galvos, o septintas tuščias siūbuoja vėjyje ir šaukia: ,„(Gal- 
vą! Galvą! Galvą! Galvą!" 

Ant priemūrio, ant sudriskusių kailinių, gulėjo raukšlėta, 
žilais kaip pelenai plaukais senė, įsikniaubusi tarnaitei į ke- 
lius. Toji ieškojo jai galvą. 

— Gera diena, — pasveikino senę Fet Frumas. 

— Sveikas atvykęs, jaunikaiti, — atsakė ji stodamasi. — 
Ko atėjai? Ko čia ieškai? Gal nori mano kumeles pasergė- 
ti? 

— Noriu! 

— Mano kumelės ganosi tik naktį... Va dabar kaip tik 
gali ginti jas į ganyklą... Ei mergiote! Duok jaunikaičiui to 
valgio, kur pataisiau, ir išleisk jį. 

Greta žeminės buvo arklidė. Fet Frumas įėjo ten ir pa- 
matė septynias juodas kumeles, tarytum naktis septynias. Jos 
kaip gyvos nebuvo mačiusios dienos šviesos. Kumelės žven- 
gė ir kanopomis rausė žemę. 

Visą dieną burnoj nieko neturėjęs, Fet Frumas suvalgė, 
ką davė toji senė, paskui sėdo ant vienos kumelės ir nusi- 
ginė visas į šaltą, tamsią naktį. Netrukus pradėjo imti sun- 
kus miegas, akys padružo, ir Fet Frumas- nugriuvo į žolę tarsi 
negyvas. Pabudo jis tik prieš auštant. Apsidairė aplinkui, o 
kumelių — nė kvapo. Jis jau ėmė vaizduotis, kaip galva ma- 
taruoja ant stulpo, tik staiga žiūri — tolumoj, miško pakraš- 
ty, atidunda septynios kumelės, genamos uodų spiečiaus. Fet 
Frumas išgirdo plonutį balselį: 

— Tu man gera padarei, aš tau geru atsimoku. 

Pamačiusi kumeles namo grįžtant, senė vos nepasiuto iš 
pykčio. Šoko ji viską aukštyn kojom versti, niekuo nekaltą 
mergaitę kulti. 

— Kas jums, motuše? — paklausė Fet Frumas. 

— Nieko, — atsakė senė. — Šiaip užėjo. O ant tavęs aš 
nepykstu... net be galo tavim patenkinta. 

Paskui ji puolė į arklidę ir kad muša kumeles, kad šau- 
kia: 

— Geriau pasislėpkit, trauk jus devynios, kad Fet Frumas 
nerastų, tegul jį girinis suriečia! 

Išjojo Fet Frumas kumelių ganyti kitą vakarą, vėl nuvir- 
to į žolę ir miegojo kone lig ryto. Pabudo — kumelių nė 
kvapo. Iš nevilties jau norėjo bėgti kur akys veda, tik stai- 


ga žiūri — išnyra kumelės iš jūros dugno ir baisybė vėžių 
jas savo žnyplėmis gnaibo. 
— Tu man gera padarei, — išgirdo Fet Frumas kažkieno 


balsą, — ir aš tau geru atsimoku. 

Parginė jis kumeles namo, ir vėl viskas buvo kaip praė- 
jusį kartą. 

O dieną prie jo priėjo tarnaitė ir pakuždėjo: 

— Aš žinau, kad esi Fet Frumas. Nevalgyk, ką tau senė 
pataiso, ji miego žolių įdeda. Aš kito valgio atnešiu. 

Tarnaitė slapčia pamaitino Fet Frumą, ir jis vakare, tik 
išginęs ganyklon kaimenę, pasijuto žvalus kaip niekad. Vidur- 
naktį grįžo namo, suvarė kumeles į arklidę, uždarė jas, o pats 
žeminėn atėjo. Krosnyje dar žioruoja kelios žarijos, o senė 
tyso ant gulto ir atrodo nebegyva. Fet Frumas pagalvojo, 
kad ji iš tiesų pasimirė, ir ėmė purtyti. O jinai guli kaip rąs- 
tas, ir gana. Tada jis prižadino ant krosnies miegančią tar- 
naitę. 

— Žiūrėk, — tarė jai, — senė pasimirė. 

— Dar ko! Taip tau ir pasimirs! — atsiduso mergaitė. — 
Dabar ji tikrai atrodo nebegyva. Mat vidurnaktis... pats įmi- 
gis... o jos dvasia dievaižin kokiais keliais bastosi ir juodus 
kerus audžia. Lig pat gaidgystės čiulps mirštantiems kraują 
ar niokos nelaimingųjų sielas... Rytoj sueis tavo tarnybos 
metai. Pasiimk ir mane drauge, kelyje aš tau praversiu. Iš- 
gelbėsiu nuo daugelio bėdų, kurias tau senė rengia. 

Tarnaitė iš senos skrynios dugno išėmė ir padavė jam 
galąstuvą, šepetį ir skarelę. 

Kitą rytą baigėsi Fet Frumo tarnyba. Senė gavo atiduoti 
jam vieną žirgą ir paleisti. Kol jis pusryčiavo, ragana nu- 
ėjo į arklidę, išėmė visiems žirgams širdis ir sudėjo vienam 
skurdenai treigiui, kurio tebuvo kaulai ir oda. Fet Frumas 
atsistojo nuo stalo ir, kaip buvo sutarta su sene, nuėjo pa- 
sirinkti žirgo. Žirgai, kurių širdis ji buvo išėmusi, žvilgėte 
žvilgėjo. O tas nusibaigėlis treigys su visomis širdimis gu- 
lėjo kampe ant mėšlo krūvos. 

— Va šitą imu, — tarė Fet Frumas, rodydamas treigį. 

— Dieve sergėk, negi tu pas mane už dyką tarnavai? — 
sušuko gudruolė senė. — Kaipgi liksi be to, kas tau priklau- 
so? Rinkis vieną iš tų gražuolių. 

— Ne, man šitas patinka, — spyrėsi Fet Frumas. 

Senė įdūkusi sugriežė dantimis, paskui sukando žiaunas 
kaip senas malūno girnas, kad iš burnos neištikštų piktos 
sielos nuodai. 

— Gerai, imk, — pagaliau sutikc. 

Fet Frumas užšoko ant žirgo, užsimetė lazdą ant peties 
ir nuskriejo minties greitumu — visai kaip sūkurys kad skrie: 
ja dykumoje, keldamas smėlio debesis. 

Pamiškėje jo laukė pabėgusi tarnaitė. Fet Frumas užsi- 
kėlė ją ant žirgo, pasisodino sau už nugaros ir vėl nurūko 
kiek įkabindamas. 

Naktis aptraukė žemę savo juoda vėsa. 

— Man nugara dega! — staiga sušuko mergaitė. 

Fet Frumas atsigręžė ir pamatė, kad juos vejasi didžiulis 
žalsvas viesulas su dviem ugninėm įbestom akim. Raudoni 
jų spinduliai karšta liepsna kiaurai smelkė mergaitę. 

— Mesk šepetį! — paliepė ji. 

Fet Frumas paklausė. Beregint už jų išaugo juoda neįžen- 
giama giria, kurioje šnarėjo lapai ir kaukė alkani vilkai. 

— Į priekį! — sušuko Fet Frumas savo žirgui, ir tas nu- 
skriejo į tamsią naktį tarytum demonas, genamas prakeiks- 
mo. Blyškus mėnulis žvilgčiojo pro pilkus debesis, lyg koks 
šviesus veidas pro blausius ir šaltus sapnus. 

Fet Frumas vis lėkė ir lėkė. 

— Man nugara dega! — vėl dusliai sudejavo mergaitė, 
jau ilgai be žodžio kentėjusi. 

Fet Frumas atsigręžė ir pamatė didžiulę pilką pelėdą su 
žėrinčiomis raudonomis akimis lyg dviem žaibais, prikaus- 
tytais prie debesio. 

— Mesk galąstuvą! — paliepė mergaitė, ir Fet Frumas 
numetė. 

Kaip iš po žemių už jų išdygo milžiniška pilka uola, stati, 
tarsi iš baimės sustingusi, savo viršūnė atsirėmusi į debe- 
sis. 

Fet Frumas lėkė taip greitai, kad jam atrodė, lyg ne su 
žirgu šuoliuotų, o kristų iš dangaus aukštybių į bedugnę pra- 
rają. 

— Aš degu! — vėl sušuko mergaitė. 

Ragana pragręžė uolą ir dabar lindo pro skylę dūmų sro- 
vele, kurios priekyje liepsnojo žarija. 

— Mesk skarelę! — paliepė mergaitė, ir Fet Frumas pa- 
klausė. 

Ūmai jis išvydo už savęs didelį skaidrų ir gilų ežerą. Jo 

švytinčiam kaip veidrodis dugne, rodos, maudėsi sidabrinis 
mėnulis ir mirksinčios žvaigždės. 

Tada Fet Frumas viršum savęs išgirdo kerinčius garsus ir 
pakėlė į debesis akis. Aukštai danguje, už dviejų valandų 
kelio, tyliai tyliai vario sparnais plasnojo senutė Naktis. 

Kai ragana baisiu greičiu priskrido vidurį baltojo ežero, 
Fet Frumas sviedė į viršų savo lazdą ir pamušė Nakčiai spar- 
nus. Toji kaip akmuo krito žemyn ir gailiai karktelėjo dvy- 
lika sykių. 

Mėnulis pasislėpė už debesų, ir ragana, užmigusi sunkiu 
kaip švinas miegu, nuskendo į stebuklingą nežinomo ežero dug- 
ną. Vandens paviršiun išplaukė ilga juoda žolė. Tai buvo 
prakeikta raganos dvasia. 

— Mes išgelbėti! — tarė mergaitė. 

— Mes išgelbėti! — tarė daugiaširdis žirgas. Ir pridūrė: — 
Šeimininke, tu Naktį numušei dvi valandas anksčiau jos lai- 
ko, ir aš jaučiu, kad man po kojomis smėlis siūbuoja. Tuo- 
jau dykumoj palaidotųjų skeletai kelsis iš kapų ir skris į mė- 
nulį puotauti. Tokiu metu pavojinga joti. Geriau gulkis mie- 
goti, o aš tuo laiku nuskrisiu atgal pas motiną, pažįsiu jos 
ugninio pieno ir vėl būsiu neregėtai dailus. 

Fet Frumas paklausė žirgo, iššoko iš balno ir ant karšto 
smėlio pasiklojo apsiaustą. 

Bet keistas dalykas... Mergaitės akys įkrito, skruostai iš- 
sišovė, tamsi jos oda pamėlynavo, ranka apsunko kaip švi- 
nas ir pasidarė šalta nelyginant ledas. 

— Kas tau? — paklausė Fet Frumas. 

— Nieko, nieko, — atsakė ji silpstančiu balsu ir virpė- 
dama, tarsi karščiuodama, atsigulė ant smėlio. Fet Frumas 
paleido žirgą ir išsitiesė ant apsiausto. 

Neilgai trukus jis užmigo. Ir vis dėlto jam atrodė, kad ne- 
miega. Vokai paraudo ir pasidarė perregimi, jis pro juos ma- 
tė, kaip mėnulis, leisdamasis prie žemės, vis didėja ir paga- 
liau virsta danguje pakibusia žėrinčia tvirtove, kurios gau- 
sybėje raudonų langų tvaska šviesa. O nuo mėnulio žemėn 
eina karališkąs kelias, nuklotas sidabro žvirgždu ir spindulių 
dulkėmis... 

Paskui jam pasirodė, kad šalia gulinti mergaitė tyliai ke- 
liasi, jos kūnas ima sklaidytis ore, ir lieka vieni kaulai. Apsi- 


104 


siautusi sidabro apsiaustu, jinai žengia į spindintį mėnulio 
kelią ir nueina į neaiškų šešėlių pasaulį, iš kur žemėn ją pa- 
viliojo senosios raganos kerai. 

Po to jo vokai pažaliavo, pajuodo, ir jis nieko daugiau 
nebematė. 

Kai atsimerkė, saulė švietė aukštai danguje. Mergaitės iš 
tiesų nebebuvo. Bet karštoje dykumoje žvengė dailus spin- 
duliuojantis jo žirgas, apakintas auksinės saulės šviesos, ku- 
Iią pirmą kartą gavo išvysti. 

Fet Frumas šoko į balną ir, nespėjęs ne gerai apsidairyti, 
atsidūrė prie Nuožmiaus pilies. 

Šį kartą jis buvo išjojęs toli, už septynių dienų kelio. 

Fet Frumas paėmė jo dukrą ir pasisodino ant žirgo prie- 
kyje savęs. Mergaitė apsikabino rankomis jo kaklą ir galvą 
priglaudė prie krūtinės. Balta jos suknia skriejant braukė 
dykumos smėlį. Jie lėkė be galo smarkiai, net atrodė, kad 
patys stovi vietoje, o atgal bėga dykuma ir jūros bangos. Ir 
tik vos ne vos buvo girdėti kniaukiant visas septynias ka- 
tino galvas. 

Toli girioje Nuožmius išgirdo savo žirgo žvengimą. 

— Kas atsitiko? — paklausė jis. 


— Fet Frumas pavogė tavo dukrą, — atsakė išmintingas 
žirgas. 

— Ar mes jį pavysimė — nustebęs paklausė Nuožmius. 
Juk jis žinojo, kad sudegino Fet Frumą. 

— Oi nepavysim, — atsakė žirgas. — Dabar jis joja su 


mano daugiaširdžiu broliu. 

Nuožmius giliai suvarė pentinus žirgui į šonus, ir tas krūp- 
telėjęs nurūko kaip viesulas. Pamatęs Fet Frumą toli dyku- 
moj, jis ir sako žirgui: 

— Šūktelėk savo broliui, tegul raitelį nutrenkia į debe- 
sis ir eina man tarnauti. Aš jį gliaudytais riešutais šersiu ir 
saldžiu pienu girdysiu. 

Sužvingo Nuožmiaus žirgas ir savo broliui pasakė, ką šei- 
mininkas liepė, o tasai — 'Fet Frumui. 

— Pasakyk savo broliui, — paliepė Fet Frumas žirgui, — 
tegul jis savo raitelį nutrenkia į debesis ir eina man tarnau- 
ti. Aš jį karštomis žarijomis šersiu, deginančia liepsna gir- 
dysiu. 

Sužvingo Fet Frumo žirgas ir savo broliui pasakė, ką šei- 
mininkas liepė, tas ėmė ir nutrenkė Nuožmių į debesis. De- 
besys bemat suakmenėjo, gražia pilka pilim pavirto, 0 pro 
dvi properšas žvelgė žydros kaip dangus akys ir svaidė il- 
gus žaibus. Tai buvo padangių karalystėj atsidūrusio Nuož- 
miaus akys. 

Fet Frumas sustabdė ristūną ir mergaitę užsodino ant jos 
tėvo žirgo. Dar diena kelio, ir jie prijojo pasakiškus kara- 
liaus rūmus. O ten Fet Frumą visi laikė žuvusiu. Pasklido Ži- 
nia, kad jis grįžo, ir diena pasipuošė skaidria skraiste, 0 ŽžŽmo- 
nės būriavosi, lalėjo tarsi vėjo šiurenamas kviečių laukas. 

Bet kas per tą laiką nutiko Ilianai? 

Kai tik Fet Frumas išjojo, jinai užsidarė aukšta geležine 
tvora aptvertame sode ir ten, vaikščiodama šaltomis akmens 
plokštėmis, vis liejo deimanto ašaras ir rinko jas į auksinį 
kubilą. 

Gėlių sode niekas nežiūrėjo, niekas nelaistė; ant pliko 
akmens, dieną kiepinamos karštos saulės, naktį kandamos 
sauso šalčio, jos užaugo blyškios ir geibios, su pageltusiais 
lapais — tikros sielvarto gėlės. 

Karalaitė Iliana nuo ašarų apako ir nieko neberegėjo; jai 
tik atrodė, kad žėrinčiame kubile, kuris buvo pilnas jos aša- 
rų, vis dar mato mielą sužadėtinio atvaizdą. Pagaliau iš jos 
akių, dviejų išdžiūvusių upelių, liovėsi tekėti ašaros. Jei kas 
būtų matęs ilgus palaidus jos plaukus, tarsi auksinės man- 
tijos klostės krintančius ant šaltos krūtinės, jos veidą, ku- 
riame lyg kaltu buvo iškalta neapsakoma širdgėla, būtų ją 
palaikęs smėlio kape gulinčia suakmenėjusia fėja. 

Bet vos tik mergaitė išgirdo artėjant Fet Frumą, jos vei- 
das nušvito; pasėmusi iš kubilo rieškutes ašarų, jinai apšlaks- 
tė sodą. Tarsi burtų galia geltoni medžių ir gėlių lapai paliko 
žali kaip smaragdas. Liūdnos ir nuvytusios gėlės atsigavo, per- 
lais sutvisko, o ten, kur ašaros krito, išdygo baltos pakalnu- 
tės. 

Akloji karalaitė tyliai slinko tarp. lysvių ir, prisiskynusi 
glėbį pakalnučių, prie kubilo paklojo iš jų guolį. 

Tą pat mirksnį įžengė Fet Frumas. 

Mergaitė puolė jam ant kaklo, iš laimės netekusi žado, ir 
žiūrėjo į jį neregėmis akimis, trokšdama įžvelgti jaunikaičio 

sielą. Paskui ji paėmė Fet Frumą už rankos ir nusivedė prie 
kubilo, sklidino ašarų. 

Skaistus mėnulis nelyginant auksinis veidas kilo danguje. 
Vakaro tyloje Fet Frumas nusiprausė Ilianos ašarom, apsi- 
gaubė apsiaustu, jos austu iš mėnulio spindulių, atsigulė į 
pakalnučių guolį ir užmigo. Karalaitė atsigulė šalia ir susap- 
navo, kad dvi žydros žvaigždės iš dangaus nusileido jai ant 
kaktos. 

Rytą ji pasibudo jau reginti. 

Kitą dieną vyko karaliaus ir Nuožmiaus dukters sužadė- 
tuvės. 

O dar kitą buvo paskirtos Fet Frumo vestuvės. 

Liepsningos rožės, sidabrinės lelijos, baltos kaip perlai pa- 
kalnutės ir visos kitos gėlės susirinko pasitarti, ir kiekvienas 
žiedas savo kvapu pasakė, koks turi būti jaunosios drabužis. 
Savo paslaptį jie patikėjo švelniam drugeliui su auksu siuvi- 
nėtu mėlynu apdaru. O tas nuskrido ir ėmė plasnoti miegan- 
čiai karalaitei apie veidą, kol toji sapne tartum veidrody 
pamatė, kaip turi rengtis. Išvydusi save tokią gražią, jinai 
nusišypsojo. 

Jaunasis užsivilko mėnulio spindulių marškinius, užsijuo- 
sė perlinių gijų diržą, apsigaubė baltų snaigių apsiaustu. 

Ir iškėlė gražias vestuves, kokių lig tol pasaulis nebuvo 
regėjęs. Paskui jie santarvėj ir ramybėj daug laimingų metų 
gyveno, o jeigu teisybę žmonės šneka, kad prieš Fet Frumą 
ir laikas bejėgis, tai gal šiandien dar tebegyvena. 


KVAISAS KELINAS 


Gyveno karalius ir turėjo tris dukteris. Ir jau tokios gra- 
žios tos karalaitės buvo, net pačią saulę stelbė. Beje, vyriau- 
sioji ir jauniausioji dar šiaip taip, o vidurinioji — nei Žo- 
džiu apsakysi, nei raštu aprašysi. Daug karalaičių ir gene- 
rolaičių jai piršosi, tik tėvas niekam nenorėjo duoti. Šit kar- 
tą atėjo trys karžygiai dukterų rankos prašyti, bet ir tiems 
karalius atsakė. Išėjo jie iš rūmų, ir vienas švilpti pagavo. 

Švilpė švilpė, kol didelis debesys atslinko, uždengė visus, 
jie ir pasigrobė dukteris. 

Tada karalius po visą šalį išsiuntinėjo šauklius su tokia 
žinia: kas suras karalaites, tiems ir atiduos jas už pačias. 
Ir visi, kas eis jų ieškoti, pinigų kelionei gaus, su gerais 
drabužiais iškeliaus. O toj šaly gyveno žmogus, kuris turėjo 
tris sūnus. Du buvo dar šiaip taip, o trečias — kvailas, per 
dienas prie krosnies sėdėjo, pelenuos kapstydamasis. Ir pra- 
minė jį Kvaišu Kelinu. Šit vyresnieji broliai sako: 

— Eisim ir mudu karalaičių ieškoti. 

O Kelinas jiems: 

— Imkite ir mane drauge. 

Broliai sutiko: 

— Eime. 

Broliai pasidarė lanką ir susitarė: kur strėlė nukris, ter 
ir sustos ilsėtis. Iššovė vyriausiasis, ėjo jie kokias dvi die- 
nas, kol strėlę priėjo. Iššovė vidurinysis, ir vėl dvi dienas 
ėjo. O kai iššovė Kvaišas Kelinas, gavo visi dieną naktį tris 
mėnesius eiti. Taip ilgai jie ėjo, kad sudilo titnagas ir skil- 
tuvas sulūžo. Vos ne vos užteko paskutinį kartą laužą už- 
degti. 

Tada broliai taip sutarė: kol du miegos, trečias tegul ugnį 
saugo. O jei laužas užges, kaltininkui galvą nukirs. Sugulė 
jaunesnieji broliai miegoti, o vyriausiasis liko budėti. Staiga 
vidurnaktį jis girdi baisingą kauksmą. Tatai trigalvis slibinas 
atskrido. 

— Kaip tu drįsai be sutikimo į mano tėvoniją žengti? Ei- 
me kautis! 

— Eimel! 

Kovėsi kovėsi, kol jaunikaitis slibiną nuveikė ir jo galvas 
sukapojo į tris krūvas mėsos. Tada pabudo jaunesnieji bro- 
liai. Vyriausiasis jiems sako: 

— Va jūs miegojote, o aš šit kokį mūšį atlaikiau. 

Kitą naktį budėti liko vidurinysis. Ir vėl baisus kauksmas 
pasigirdo. Tatai keturgalvis slibinas atskrido. 

— Kaip tu drįsai be sutikimo į mano tėvoniją žengti? Ei- 
me kautis! 

— Eime! 


Jaunikaitis nudėjo slibiną ir jo galvas sukapojo į ketu- 
rias krūvas mėsos. 

O kai broliai pabudo. vyresnieji suskato Kvaišą Keliną 
saikdinti, kaip reikia ugnį saugoti. Mat trečią naktį jo eilė. 
Kai tik dvylika išmušė, ir jis išgirdo baisingą kauksmą. Šį 
kartą atskrido aštuongalvis slibinas. 

— Einam kautis, — sako Kvaišas Kelinas. 

O slibinas buvo stebuklingas ir apie jį viską žinojo. 

— Eimel! 

Kovėsi kovėsi jie, slibinas jau ėmė pasiduoti. Bet šit Kvai- 
šas Kelinas nukirto jam ausį, pliūptelėjo kraujas ir laužą už- 
gesino. Ėmė jie tamsoje grumtis, ir Kvaišas Kelinas pagaliau 
nugalėjo slibiną ir sukapojo jo galvas į aštuonias krūvas 
mėsos. 

Ką dabar daryti? Ugnies nebėra. Patraukė vargšas per 
mišką, priėjo aukštą medį, įsikorė į pačią viršūnę ir tolumoj 
pamatė liepsnos atšvaitą. Išlipo iš medžio ir nuėjo tenai ug- 
nies. Žiūri, priešais žmogus beateinąs. 

— Sveikas. 

— Sveikas. 

— Kas toks būsi? 

— Aš — Vakaras. 

Kvaišas Kelinas supančiojo jam rankas ir kojas, pririšo 
prie medžio ir tolyn drožia. Eina eina ir vėl žmogų sutin- 
ka. 

— Sveikas. 

— Sveikas. 

— Kas toks būsi? 

— Aš — Vidurnaktis. 

Kvaišas Kelinas supančiojo ir tą. Eina tolyn ir vėl žmogų 
sutinka. 

— Sveikas. 

— Sveikas. 

— Kas toks būsi? 

— Aš — Rytas. 

Supančiojo ir trečią. O supančiojo juos visus, kad nak- 
tis nesibaigtų, kol jis su ugnim grįš. 

Pagaliau priėjo tą vietą. Žiūri — duobė iškasta, o viršum 
jos ant trikojo — didžiulis katilas. Katile verda dvi, o gal 

ir trys karvės, o prie trikojo kepa milžiniškas paplotis. Ap- 
link laužą miega dvylika slibinų ir dvi jų močios. 

Kvaišas Kelinas įsidėjo kelias žarijas į skardinę, dar vie- 
ną į pypkę ir eis atgal. Tik šit į nosį trenkė labai gardus 
kvapas, ir jis išsitraukė iš katilo gabalą mėsos, bet netyčia 
nuvarvino vienam slibinui ant ausies kelis verdančio vandens 
lašus. Slibinas baisiai sustugo, visi pašoko ir pačiupo Kvaišą 
Keliną. Slibinai nusprendė jį užmušti, o Kelinas maldau- 
ja: 

— Garbingi ponai, prašom mane paleisti, aš vargšas Žmo- 
gus. 

Slibinai jam sako: 

— Jei atvesi mums karaliaus Rudžio dukterį, tai palei- 
sim. 

— O kodėl patys jos nepasiimat? — klausia Kelinas. — 
Jūsų daug ir stipresni esate. 

— Todėl, kad mes nelabieji, o karalius turi stebuklingą 
gaidį ir šuniuką. Kai tik prie rūmų prieinam, gaidys ima gie- 
doti, o šuniukas loti, ir turime bėgti. Tau bus parankiau, tu 
paprastas Žmogus. 

Tačiau Kvaišas Kelinas buvo gudrus. 

— Eikite ir jūs su manim, aš paprastas žmogus, nei gai- 
dys giedos, nei šuniukas los. 

Kvaišas Kelinas tuo laiku pamatė prie medžio už rankų 
pririštą kažin kokį jaunikaitį. Kai tik jie susiruošė eiti, tasai 
jaunikaitis šoko į priekį iš visų jėgų, rankos nutrūko ir liko 
ant medžio karoti, o pats pabėgo. 

Ėjo ėjo jie ir priėjo karaliaus rūmų vartus. Vartai buvo 
didžiuliai, geležiniai, ir niekas per juos perlipt negalėjo, tik 
Kvaišas Kelinas. Užsikorė jis ant vartų ir sako slibinams: 

— Eikšekite, aš jus po vieną kieman sukilnosiu. 

Ėmė juos po vieną kilnoti ir ten galvas su kardu kapoti, 
kol visus išgalabino. Paskui pats į kiemą nušoko. O karalius 
pasikliovė tvirtovės sienomis ir vartais, visas duris rūmuose 
buvo palikęs nerakintas. Kvaišas Kelinas užlipo laiptais — 
pakopos auksinės brangiais akmenimis išpuoštos — ir įėjo 
į karalaitės miegamąjį. Naktis buvo šviesi, mėnesėta. Mėnu- 
lis ir tą miegamąjį apšvietė. O jau karalaitės dailumas, to- 
kios nė pasakose nebūna. Kvaišas Kelinas pabučiavo ją, nu- 
movė nuo piršto žiedelį ir išėjo. 

Eidamas pro iškapotus slibinus, visiems atrėžė po galą lie- 
žuvio, surišo į ryšuliuką ir įsidėjo kišenėn, paskui perlipo 
per vartus ir nuėjo savais keliais. Ėjo ėjo, kol katilą priėjo. 
Vieną slibinų močią jis sugavo ir katilan įmetė, o antroji 
pabėgo. Tada mažyliu piršteliu paėmė paplotį, kitu — katilą 
su mėsa, į skardinę prisidėjo žarijų ir nudrožė tolyn. 

Priėjo Rytą, davė jam po gabalą mėsos ir papločio, atrišo 
ir sako: 

— Dabar keliauk! 

Patraukė tolyn, o kai priėjo Vidurnaktį, davė ir tam po 
gabalą mėsos ir papločio, o paskui paleido. 

Kol priėjo Vakarą, tasai buvo vos gyvas — taip ilgai su- 
pančiotas išgulėjo. Ir jam Kelinas davė po. gabalą mėsos ir 
papločio, o paskui sako: 

— Keliauk sveikas! 

— Šit jis priėjo poilsio vietą, vos spėjo laužą uždegti, ir 
saulė patekėjo. Broliai taip ilgai miegojo, net. per sieksnį 
žemę sugulėjo. Pakirdo jie ir sako: 

— Ėhė, Kvaišas Kelinai, tai dar ilga naktis buvo! 

Kvaišas Kelinas jiems nė žodžio nesakė, kas jam nutiko. 
Broliai vėl ėmė ruoštis kelionėn, ir Kvaišas Kelinas paleido 
strėlę iš lanko. Ėjo ėjo dabar, kol priėjo Auksinę girią. Ke- 
linas ir sako: 

— Broliai, jūs per šitą girią neprasigausit. Pasistatykite 
čia palapinę ir likitės, o aš vienas toliau keliausiu. 

Taip ir padarė. Priėjo jis vidurį girios, žiūri: vyriausioji 
karalaitė slibinui pietus verda. 

— Laba diena, karalaite. 

— Sveikas, Kvaišas Kelinai. Tavo vardą girdėjau, tik ma- 
tyti tavęs nemačiau. Tačiau bėk iš čia, ras tave slibinas ir 
nugaluos. 

— O kiek tavo slibinas suvalgo? 

Karalaitė sako: 

— Keturias krosnis duonos, keturias keptas karves ir dar 
keturias statines vyno išgeria. 

— Pažiūrėsiu, — sako Kvaišas Kelinas, — ar tiek įveik- 
siu. 

Kvaišas Kelinas sėdo ir sušveitė viską. 

O šit ir slibinas. 


111 


— Laba diena, šungalvi slibine. 

— Sveikas, Kvaišas Kelinai. 

— Atėjau iš tavęs karalaitės atimti. Eime kautis! 

— Palauk, leisk man pavalgyti. 

— Tai kad visą tavo valgį suvalgiau. 

— Tuo geriau, — sako slibinas. — Tuščiom kausiuosi. 

Susikibo juodu, ėmė kautis, ir nudėjo jį Kvaišas Kelinas 
Paskui sako karalaitei: 

— Likis čionai, 0 aš eisiu vaduoti kitų tavo seserų. 

Ėjo ėjo jis, kol priėjo Sidabrinės girios vidurį. O čia ant- 
ra karalaitė taipogi pietus verda. Tik pamatė ją Kvaišas 
Kelinas ir pamilo be galo. 

— Laba diena, karalaite. 

— Sveikas, Kvaišas Kelinai. Tavo vardą girdėjau, tik ma- 
tyti tavęs nemačiau. 

Bet ir Kelino dailaus būta, patiko ir jis karalaitei. Jinai 
sako: 

— Bėk iš čia, ras tave slibinas ir nugaluos. 

— O kiek slibinas suvalgo? 

— Aštuonias krosnis duonos, aštuonias keptas karves ir 
dar aštuonias statines vyno išgeria. 

— Nešk viską čion, pažiūrėsim, ar aš tiek suvalgysiu. 

Viską sušveitė. O šit ir slibinas. 

— Laba diena, šungalvi slibine. 

— Sveikas, Kvaišas Kelinai. 

— Eime kautis. 

— Palauk, leisk man pavalgyti. 

— Aš visą tavo valgį suvalgiau. 

— Na tai man bus lengviau. 

Susikibo juodu, kovėsi kovėsi, ir nudėjo jį Kvaišas Ke- 
linas. 

Labai pamilęs karalaitę, jis pasiėmė ją drauge į Varinę 
girią. Vidur girios jauniausioji karalaitė irgi pietus virė. Ji 
nepažinojo Kvaišo Kelino, bet kai pamatė jį su seseria, viską 
suprato. 

— Kur tavo vyras? 

— Medžioklėje, Kvaišas Kelinai. O tu bėk iš čia, nes jis 
tave nugalabins. 

— Kiek jis suvalgo? 

— Dvylika krosnių duonos, dvylika keptų karvių ir dar 
dvylika statinių vyno išgeria. 

— Pažiūrėsim, ar aš tiek suvalgysiu. 

Kvaišas Kelinas valgė valgė, viską suvalgė, 0 paskutinės 
statinės vyno niekaip negali išgerti. Sako: 

— Va kiek slibinas už mane stipresnis. 

O šit ir slibinas. 

— Laba diena, šungalvi slibine. 

— Sveikas, Kvaišas Kelinai. 

— Atėjau iš tavęs karalaitės atimti. 

— Ne, karalaitės iš manęs neatimsi. 

— Eime kautis! 

— Tiktai pavalgysiu. 

— Aš visą tavo valgį suvalgiau. 

— Man bus lengva, tau sunku. 

— Eime kautis. 

— Eime! 

Kovėsi kovėsi juodu, slibinas jau buvo bepasiduodąs, tik 
paskui sako: 

— Aš pasiversiu į raudoną liepsną, o tu į žalią. 

Tačiau apsigavo slibinas — juk raudona liepsna lėtesnė, 
o žalia — smarkesnė. 

Tuo laiku aukštai viršum jų skrido varnas, ir slibinas jam 
sušuko: 

— Varne, varne, pamerk savo sparną į vandenį ir užge- 
sink tą žalią liepsną. 

O Kvaišas Kelinas šaukia: 

— Šviesiausias karaliau, pamerk savo sparną į vandenį 
ir užgesink tą raudoną liepsną. 

Išgirdęs tokius žodžius, — juk šitaip jį išaukštino! — var- 
nas iš karto nuskrido vandens. Užliejo raudoną liepsną, ir 
slibinas taip krauju paplūdo, kad Kvaišui Kelinui jo iki kelių 
buvo. 

Pasiėmė jis karalaites ir patraukė atgalios. 

Eidamas pro Auksinę girią, paėmė ir vyriausiąją karalai- 
tę ir atsivedė visas pas brolius. Ir sako jiems: 

— Broliai, šitas dvi imkite jūs, o vidurinioji mano. 

Sugulė visi miegoti. Vyresnieji broliai taip tarpu savęs 
sutarė: užmušti Kvaišo Kelino neužmuši, geriau jam kojas 

nukirsią, karalaites pasiimsią, pas tėvą nuvešią ir sakysią, 
kad patys jas išvadavę. 

Kol Kvaišas Kelinas miegojo, broliai nukirto jam kojas 
ir nusviedė toli (būtų jas prisigydęs, nes užburtas buvo), pa- 
ėmė karalaites ir išėjo. O jis kautynėse labai išvargęs nieko 
nė nepajuto. 

Kvaišas Kelinas atsibunda rytą, ogi — kojos nukirstos. 
Ką dabar daryti? Ėmė šliaužti pamažiukais ir nušliaužė ligi 
Auksinės girios. Paskui šliaužė dar tris dienas ir tris naktis 
ir atsidūrė prie gražių gražiausios pilies — žiūri ir atsižiū- 
rėti negali. 

Staiga girdi: pilyje kas taip gailiai dainuoja, net širdis 
plyšta. Pamažu pamažu užsiropštė jis laiptais ir pamatė tą 
jaunikaitį, kuris rankas nusitraukė pas slibinus. 

— Laba diena, karžygy. 

— Sveikas, Kvaišas Kelinai. Kas tau atsitiko? 

Kvaišas Kelinas ir apsakė viską. 

— Tai mudu susibroliaukim! 


— Susibroliaukim! O kas tu toks? — klausia jį Kvaišas 
Kelinas. 
— Aš, — sako, — karaliaus sūnus, ir visi šie miškai bu- 


vo mano tėvo, tik slibinai juos užgrobė. Bet nuo tol, kai tu 
juos išgalabinai, jie vėl mums atiteko. O aš, kaip berankis, 
čionai gyvenu. 

Kvaišas Kelinas apkabino karalaičiui kaklą, tas jį užsi- 
vertė ant nugaros, ir taip juodu ėmė vaikščioti po mišką. 
Šit kartą išgirdo krūmuos kažin ką brazdant. Kvaišui Kelinui 
ir sako įbrolis: 

— Aš tave tyliai prinešiu, o tu griebk rankomis, kas te- 
nai bus. 

Jis prinešė prie krūmų Kvaišą Keliną, tas ir sučiupo sli- 
binų močią, kuri anąsyk pabėgo. Ir sako jai: 

— Pritaisyk man kojas, o jam rankas, jei ne, tai tave už- 
mMušiu. 

— Va ten, — sako slibinų močia, — per sieksnį nuo čia 
yra ežeras: pasinerkit į jį, ir ataugs tau kojos, o jam ran- 
kos. 

Bet: Kvaišas Kelinas gudrus: 

— Pirmiau tu pasinerk. 

— Ne, jūs pasinerkite. 

Kvaišas Kelinas nusilaužė žalią šakelę,- kyštelėjo į van- 
denį, ir ta vienu mirksniu nudžiūvo. Jis puolė kumščiuoti 
slibinų močią, kad ta juos pragaišinti norėjo. 

— Ak, ak, nemušk manęs, dešinėj yra kitas ežeras. 

Kvaišas Kelinas kyštelėjo į jį sausą šakelę ir ištraukė ža- 
lią. Tada jie įlindo į vandenį, ir Kelinas išlipo su kojomis, o 
įbrolis su rankomis. Juodu ėmė ir nugalavo slibinų močią — 
vis tiek ji būtų jiems žabangas spendusi. 

Kai iš ten išėjo, Kvaišas Kelinas ir sako: 

— Dabar aš turiu eiti pačios ieškoti, bet pirma keliaukim 
į kitą vietą, pas karalių Rudį, apie kurį tau pasakojau. 

Susiruošė juodu ir išėjo. Kai traukė per mišką netoli ka- 
Ialiaus rūmų, Kvaišas Kelinas prisirinko pilną skepetaitę rie- 
šutų. Priėjo prie vartų ir girdi klegesį didžiausią. Jie buvo 
valstietiškai apsitaisę — su baltom drobinėm kelnėm ir skran- 
dom. O senutė, kur prie vartų stovėjo, buvo mūsiškė, pap- 
rasta moteriškė. 

— Labas vakaras, tetule. 

— Sveikas, jaunikaiti. 

— Koks gi ten triukšmas girdėti? 

— Karalaitė išteka. 

— O kas ją veda? 

— Virėjas čigonas, jis dvylika slibinų nudėjo. 

Tada Kvaišas Kelinas sako senutei: 

— Tetule, duosiu tau kaušą raudonųjų, tik padaryk, kaip 
sakysiu. 

Senutė nustebo, išgirdusi apie kaušą raudonųjų. 

— Viską padarysiu, narsus jaunikaiti. 

Paėmė jis skepetaitę su riešutais (ta skepetaitė mūsiška 
buvo — juoda, gėlytėm apsiūta), įdėjo ten žiedelį ir sako: 

— Nunešk, tetule, šitą ryšelį ir padėk priešais karalių. 
Nors ir kumščių gausi, nors tave šalin varys, vis tiek prasi- 
gauk. 

Senutė įėjo, kumščių gavo, kaip jau ten įprasta, padėjo 
skepetaitę ant stalo ir išėjo. Ir kaip ji apsidžiaugė, iš Kvaišo 
Kelino gavusi kaušą raudonųjų. Tokių pinigų ne tik kad ne- 
turėjo, bet niekada ir regėjusi nebuvo. 

Karalius paėmė skepetaitę, riešutai pabiro, o žiedas liko. 
Karalaitė sako: 

— Va, tėve, mano žiedelis, kurį nežinia kur buvau pame- 
tusi. 

Karalius sušuko: 

— Kas atnešė skepetaitę su riešutais? 

Tarnai pasakė, kad senė vartininkė. Tada šūktelėjo jai, 
kad atvestų tą, kuris skepetaitę atnešė. Kvaišas Kelinas ir 
įėjo į salę. O jaunikis čigonas sėdėjo ant trijų pūkinių pa- 
galvių. Vos tik Kvaišas Kelinas peržengė slenkstį, viena pa- 
galvė iš po jo išlėkė. Kai priėjo vidurį kambario, išlėkė ir 
antra, o čigonas sako: 

— Atsargiai, nenumesk manęs ant grindų. 

Kai jis priėjo prie karaliaus, išlėkė ir trečia pagalvė... Ka- 
ralius klausia: 

— Karžygy, kaip pas tave atsidūrė mano dukters žie- 
delis? 

— Šviesiausias karaliau! Va taip ir anaip. 

O čigonas savo: 

— Ko tu meluoji, aš slibinus nukoviau. 

— Valdove, — sako Kelinas, — liepk atnešti visus slibi- 
nus, pažiūrėk, ar liežuviai nenupjaustyti. 

Tarnai atnešė slibinus, ogi liežuviai iš tiesų nupjaustyti. 
Jis išėmė ir parodė visiems tuos nupjautus liežuvių galus. 

Tada karalius liepė iš arklidės atvesti patį smarkiausią 
žirgą. Jam prie uodegos pririšo čigoną ir maišą riešutų, O 
paskui rimbais sušėrė ristūnui. Kur riešutas krito, ten ir či- 
gonas vis gabalais. 

Karalius sako: 

— Dabar; narsuoli, tu būsi mano žentas. 

O Kelinas jam: 

— Ne, valdove, aš kitą myliu. Bet aš turiu įbrolį, imk jį 
į Žentus. 

Karalaitei labiau tiko Kvaišas Kelinas, bet ką padarysi, 
jeigu kitas jai skirtas. Ir iškėlė jie neregėtas vestuves, ir puo- 
tavo ištisas tris savaites. Ko tik ten nebuvo — ir laužai degė, 
ir deglai liepsnojo, ir leutarai grojo! Po vestuvių Kvaišas Ke- 
linas sako: 

— Dabar aš einu savo pačios ieškoti. 

Kiek jau verkė šeimininkai, kiek maldavo jį liktis, nie- 
kaip negalėjo perkalbėti, taip jis ir išėjo. Prieina vietą, kur 
tėvo namas stovėjo. Dabar ten stūkso stebuklingi rūmai, o 
greta koks septynmetis berniukas kiaules gano. Matai, nuo 
to laiko, kai broliai Kvaišui Kelinui kojas nukirto, prabėgo 
kokie aštuoneri metai. 

— Laba diena, vaikeli! 

— Sveiki, bade !*, 

— Kas šiuose rūmuose gyvena? 

— Taigi du karžygiai, kurie slibinus nugalėjo ir vedė ka- 
Ialaites. 

— O kaip jie gyvena, kokias karalaites paėmė? 

— Vyresnysis paėmė vyriausiąją, o vidurinysis — jau- 
niausiąją. 

— O viduriniąją? 

— Ji turi vištas žiūrėti. 

— O pats kieno būsi? 

— Mama sako, kad Kvaišo Kelino. Kas žino, koks jisai 
žmogus. 

Kelinas išgirdo tuos žodžius, ir tik vienas dievas težino, 
kaip jam širdis ėmė plakti: tai va, gerbiamieji, prašyčiau at- 
leisti, juk tai jo sūnus buvo. 

— Bade, padėkite man kiaules suvaryti. 

Visos kiaulės į žardį subėgo, tik viena neina, ir gana. 

Kvaišas Kelinas paėmė lazdą ir sviedė į ją. Toji baisingai 
sužviegė, 0 su ja ir visa banda. Išgirdę šeimininkai išbėgo 
kieman ir šaukia: 

— Kas ten kiaules muša? 

Tada Kvaišas Kelinas įėjo į kiemą. Kai tik broliai jį pa- 
matė, iš karto pažino. Atbėgo priešais ir puolė ant kelių. 

— Dovanok mums, broli, pripažįstame savo kaltę. 

O Kelinas jiems sako: 

— Ne, ne taip, broliai. Nukalsim geležinį sviedinį, per- 
sižegnosim su juo, ir tegul vienas meta jį į viršų, o mes visi 
greta stovėsime. Ant kurio iš mūsų sviedinys nukris, tas ir 
kaltas. 

Paleistas sviedinys nukrito ant abiejų vyresnių brolių ir iš 
jų tik blyną padarė. 


16 Pagarbus kreipimasis. 

Ir suruošė jie dailias vestuves... Kvaišas Kelinas buvo švel- 
nios širdies, su brolienėm jis taip blogai nepasielgė, kaip jos 
su savo seseria. Priėmė abidvi kaip ir dera brolienes priimti, 
o jau kad puotą šaunią iškėlė... ir aš jų pasveikint nukelia- 
vau, bet išvytas iš ten buvau, supykęs nuėjau arklidėn, išsi- 
rinkau žirgą su balnu auksiniu, kojom vaškinėm, akim stikli- 
nėm, sėdau į balną, užjojau į titnago kalną: kojos tirpo, uo- 
dega traškėjo, akys sproginėjo; tada aš lazdą pasibalnojau 
ir melavau, kur tik nujojau; užsėdau ant eržilo paskiau ir pa- 
saką sekti baigiau. 


VĖJO LINDYNĖ 


Gyveno kartą labai vargingas žmogus, kuris turėjo būrį 
vaikų. Šalį ištiko baisus badmetis, ir jis už kaušelį grūdų tu- 
rėjo dirbti visą savaitę. Nusinešė žmogus tuos grūdus į ma- 
lūną, sumalė, o kai išsinešė kaušelį miltų, pakilo smarkus 
vėjas ir visus lig dulkelei išpūtė. Didžiai supyko varguo- 
lis: 

— Šitaip tau nepraeis! 

Susisuko jis šiaudų grįžtę ir leidosi į kelią. 

Vienas praeivis jį klausia: 

— Kur eini, kūmai? 

— Einu užkišti vėjo lindynės. Jis man visus miltus iš 
kaušelio išpūtė. 

— Kur tu jį rasi? 

— Kur jis yra, ten ir rasiu. 

Nuėjo jis gerą galą ir sutiko viešpatį dievą su šventuoju 
Petru, kurie anuomet po žemę vaikščiojo. 

— Kur eini, žmogau? 

— Einu užkišti vėjo lindynės. Jis man visus miltus iš kau- 
šelio išpūtė. f 

O dievas jam sako: 

— Nebeik toliau, žmogau. Še tau riešutą, tik žiūrėk, kol 
namo nepareisi, nesakyk: „„Riešute, atsiverk!“ 

Pasuko varguolis atgal, ėjo ėjo ir priėjo kažin kokią tro- 
bą. Paprašė šeimininką nakvynės. 

— Iš kur eini, bade? — klausia jį šeimininkas. 

— Ėjau užkišti vėjo lindynės ir pavijau kokį nevisprotį. 
Tas davė man riešutą, tik liepė nesakyti: „Riešute, atsiverk!“ 
Ką tai galėtų reikšti? 

Šeimininkė buvo apsukri :ir sako: 

— Nagi parodyk savo riešutą! 

Paėmė ji iš varguolio riešutą ir apkeitė į savąjį. Paskui 
nuėjo į žardį ir sušnibždėjo: 

— Riešute, atsiverk. 

Kai tik ištarė tuos žodžius, iš riešuto pasipylė neregėta dau- 
gybė gyvulių: avių, arklių, ėriukų — baisus turtas! 

O varguolis parėjo namo ir nieko iš riešuto negavo. 

— Ei viešpatie dieve, nubauski vėją, o senį tegul vel- 
nias griebia! Eisiu užkišti vėjo lindynės ir senį apkulsiu, kad 
mane apmovė. 

Ir vėl jis sutiko dievą. 

O šis, negi nežinot dievo galybės, dabar visai kitaip atro- 
dė... Nepažino jo varguolis. 

— Kur eini, bade? 

— Einu užkišti vėjo lindynės ir atkeršyti seniui, kad ma- 
ne apmulkino. 

— Še tau, bade, asilą. Bet kol namo nepareisi, nesakyk: 
„Asile, daryk pinigus!“ 

— Nesakysiu. 

Grįžo jis tuo pat keliu ir vėl užsuko pas aną šeimininką. 
Tas ėmė jį vaišinti, vynu girdyti, kol vargšas įkaušo ir už- 
migo ant suolo. O greta stovėjo čigonų palapinė, ir tie turėjo 
asilą. Šeimininkas jį nupirko ir pakeitė į tą, kurį atsivedė 
varguolis. 

Iš ryto jis pabudo, pasiėmė asilą, parėjo namo ir sako: 

— Asile, daryk pinigus! 

Kur tau! Čiupo vargšas lazdą ir apkūlė asilą. 

— Dabar aš jam nedovanosiu! 

Dar kartą išėjo žmogelis vėjo lindynės užkišti ir senio 
ieškoti. Ir vėl sutiko dievą. 

— Še tau, bade, ramentą, bet kol namo nepareisi, nesakyk: 
„Ramente, duok!" 

Pasiėmė varguolis ramentą ir su juo atėjo pas tą patį šei- 
mininką. Tasai šį kartą tikrą puotą iškėlė, o su pačia šitaip 

susikalbėjo: jeigu pasiseks ir ramentą paglemžti, reikia nu- 
galabinti tą skurdžių, kad jų vagyste nejtartų. 

Šeimininkas sako pačiai: 

— Klausyk, nuneškim ramentą į daržinę, užsidarykim du- 
ris ir pasakykim: „Ramente, duok!“ 

Kaip tarė, taip padarė. Ramentas kad pasiuto juos be gai- 
lesčio daužyti. 

— Bade, — šaukia juodų, — atiduosim ir asilą, ir riešutą, 
tiktai gelbėk mus. 

Tačiau varguolis leido ramentui į valias padirbėti, tik pas- 
kui pasiėmė asilą, riešutą, ramentą ir grįžo namo. 

Varguolis labai pralobo, žinia apie jo turtą pasiekė net 
karaliaus rūmus. Žmogus dabar tiek pinigų turėjo, kad jais 
dirvą užsėjo ir išaugino auksinius kviečius. Pasiuntė pas jį 
karalius savo tarnus aukso grūdų paprašyti — ir pats pano- 
IO auksą pjauti. 

— Pasakyk karaliui, kad nenoriu duoti. Pažiūrėsim, ką jis 
man padarys. 

Išgirdęs šitokį atsakymą, karalius baisiai įširdo, surinko 
kariuomenę ir patraukė prieš jį kariauti. Karalius, žinia, kaip 
vyriausias, jojo priekyje. Prijojo to žmogaus trobą ir šau- 
kia, kad išeitų. O žmogus tebenešiojo seną drabužį, ne mies- 
tišką. Pasikišo jis ramentą po rudinės skvernu ir išėjo kie- 
man. Karalius pasižiūrėjo, kad tasai vienas, ir jam sarmata 
pasidarė visą armiją prieš jį vesti. Tada ir sako: 

— Nagi, žmogau, parodyk savo jėgą. 

— Gerai, valdove. Ramente, ramente; karaliui per kuprą 
užpliek ir jo kareiviams pylos negailėk. 

Ir pasileido ramentas per galvas tvoti. Apdujo kareiviai 
ir karalius, visi išlakstė kas kur, palikę žmogų ramybėje. Ir 
ėmė dabar jis gražiai gyventi. Duok dieve ir mano vaikams 
tokį gyvenimą. 


PASAULIO GRAZUOLEĖ 


Lengva pasaką pasekti, sunkiau darbą nuveikti. 

Gyveno kitados labai neturtingas medžiotojas ir turėjo tris 
vaikus. Maitinosi jie kas po ranka pakliūdavo: nušaus tėvas 
kokį paukštį, parduos jį, šit visi ir pavalgo. O netoli jų dunk- 
sojo didelis miškas, vadinamas Juodąja giria. Sodžiaus žmo- 
nės kalbėjo, kad prie jo arti ir prieiti negalima. Girdi, ten 
vidurnaktį velniai renkąsi — toks jis gūdus. 

Sykį vargšas ir sako pačiai: 

— Žinai ką, vienąkart vis tiek mirti reikės — nueisiu į 
mišką ir pažiūrėsiu, gal ką rasiu tenai. 

Pati įdėjo bandelę į krepšį, užsimetė jis šautuvą ant pe- 
ties ir išdrožė. Tik priėjo mišką, ir medžiotoją didelė baimė 
pagavo... Bet vargšą žmogų bėda toli nuveda. 

Ėjo ėjo jisai ir priėjo aukštą medį su tankiais tankiais 
lapais, o kaip jis vadinasi, nė pats nežinau. Medžiotojas 
dirst — ogi tarp lapų daili paukštė, plunksnos iš gryno auk- 
so. Suka galvą vargšas, kaip ją gyvą sugavus — už gyvą 
juk daugiau pinigų duos. Ir puolė paukštę vaikytis po me- 
dį, kol ta į drevę įlindo — tada ir sugavo. 

Nenorėjo vargšas nakties laukti, labai jau girinio bijojo, 
tad pasiėmė laimikį ir parsinešė namo. Sukalė dailų narvą ir 
patupdė jame paukštę. Nors pamatė ant gūžio kažin kokias 
raides, perskaityti jų negalėjo, nes buvo neraštingas. 

Paukštę sugavo šeštadienį, o sekmadienio rytą ji padėjo 
kiaušinį. Medžiotojas ir sako pačiai: 

— Neparduosiu šitos paukštės; matai, dėsli. Iš kiaušinių 
dabar maitinsimės. 

Medžiotojas paėmė kiaušinį ir nunešė į turgų. Pirklys ir 
klausia jį: 

— Ką parduodi ir kiek prašai? 

— Kiaušinį parduodu, o prašau už jį tūkstančio lėjų. 

O pirklys — juk jie visados gudresni — sako: 

— Nagi parodyk tą kiaušinį. 

Kai tik jis pamatė, kad kiaušinis gryno aukso ir vertas 
kur kas daugiau, tuojau atskaičiavo medžiotojui tūkstantį 
lėjų. 

Tasai pripirko visokių gėrybių pačiai ir vaikams ir grįžo 
namo. 

Kitą sekmadienį paukštė vėl padėjo kiaušinį. Medžiotojas 
nuėjo į turgų ir paprašė už jį tūkstančio lėjų. Tiktai įsidė- 
mėkite, ir šį kartą tas pats pirklys pasitaikė. 

Kai medžiotojas atėjo ir trečią sekmadienį, pirklys ėmė 
klausinėti, kas jisai ir iš kur. Sugalvojo pats nueiti ir pasi- 
žiūrėti, iš kur vargšas tuos auksinius kiaušinius ima. 

Tik įžengė į medžiotojo trobą ir beregint kampe pamatė 
narvą su paukšte. Pirklys mokėjo raštą ir šit ką perskaitė 
ant jos gūžio: „Kas suvalgys mano širdį, taps karaliumi; kas. 
suvalgys skilvį, kad ir kiek kartų pabus naktį, vis ras po pa- 
galve pilną kapšą; kas suvalgys kepenis, tam visur seksis — 
ir keliuos, ir darbuos jį lydės laimė.“ 

Pirklys sumetė apgauti vargšą: 

— Parduok man šitą paukštę. 

— Negaliu, pone. Jos man ir vaikams reikia. 

Kad ir kaip spyrė pirklys, vargšas nesutiko parduoti paukš- 
tės, ir gana. 

Kitą dieną medžiotojas atsikėlė auštant, pasiėmė šautuvą 
ir ištraukė medžioti. O gudruolis pirklys atėjo pas jo kvailą 
pačią ir sako: 

— Kam tau gyventi su varguoliu, geriau tekėk už manęs. 
Pas mane ir tau, ir tavo vaikams bus gera. O kad mudu ga- 
lėtume susivesti, duokš aš nugaluosiu tavo vyrą. 

Pirklys pabarstė tokių žolių medžiotojui į valgį, ir tasai 
numirė. Tada pirklys sako moteriškei: 

— Aš tave vėsiu, bet pirmiau papjauk ir iškepk šitą paukš- 
tę. Tik žiūrėk, kad niekas jos neprapultų, mes tuoj pat viską 
suvalgysim. 

Ir sutiko kvaila moteriškė. Papjovė paukštę, iškepė ir į 
krosnį padėjo, o pati išėjo triūstis. Tuo laiku trobon įbėgo 
vaikai. Vienas ir sako: 

— Baisiai išalkau! Mama iškepė paukštę, suvalgykim po 
kąsnelį. 

— Taigi ji pirkliui iškepė, žiūrėk, kad pylos negautu- 
me, — nesutiko kitas. — Geriau suvalgykime, kas viduj, tai 
niekas nė nepamatys. 

Vyriausiasis suvalgė širdį, vidurinysis skilvį, o jaunėlis 

kepenis. O be jų dabar paukštė nė surūdijusio skatiko ne- 
verta. 

Pavalgę vaikai nusprendė: „Geriau pasislėpkime, dar lup- 
ti gausim.“ Išbėgę iš namų, jie sulindo į duobę darže. 

Atėjo pirklys, čiupo paukštę, o joje nėra kas svarbiau- 
sia. Kad ims jisai šaukti ir kulti vargšę moteriškę. Toji ir 
sako: 

— Tikriausiai vaikai suvalgė, niekas daugiau į trobą ne- 
buvo įžengęs. 

Šaukė juos pirklys, šaukė, ant krosnies ieškojo, bet taip 
ir nerado. Ir išėjo savais keliais, palikęs moteriškę sukry- 
pusioj lūšnoj. Jau iš pat pradžių jis ketino taip padaryti, 
bet viešpats nusprendė geriau jau leisti stebuklingą paukštę 
vaikams suvalgyti, negu pirkliui atiduoti. 

Šit pats vyriausias kiek pavaikščiojo po pasaulį, pavaikš- 
čiojo ir tapo karaliumi. O jaunylis, kuris kepenis suvalgė, 
vis sėdėjo sau už stalo — kur čia jam laimės ieškoti tokiam 
tinginio pančiui. O tas, kuris skilvį suvalgė, po pagalve vis 
rasdavo pilną kapšą ir greit pasidarė labai piktas žmogus. 
Jis mėgo tik puotauti ir apie panaites suktis, tebūnie man 
atleista už tokį pasakymą. Toje šalyje buvo bajoro duktė, 
bet jau tokio dailumo, kad visi ją Pasaulio gražuole vadino. 
Tai jis ėmė minti bajoro slenkstį, maldauti jį dukters rankos, 
bet tas nė girdėti nenorėjo. Štai vieną kartą jis grįžta namo 
ir sako motinai: 

— Kam man pinigai, motule, jeigu negaliu vesti tos, ku- 
ri širdžiai miela. 

O motina jį ramina: 

— Sūneli, nueik dar sykį, gal ją sutiksi. 

Tuo laiku jaunėlis, kur kepenis buvo suvalgęs, žaidė kie- 
me su kitais berniukais. Prie jo priėjo koks senis ir klau- 
sia: 

— Mielas vaikeli, ką čia veiki? 

— Žaidžiu, seneli. 

— Eime su manim, gausi obuolių ir kriaušių. 

Vaikas kaip vaikas, nuėjo su seniu, o tas jį apgavo. Tai 
buvo baisus raganius, jūrą galėjo užšaldyti. Jis vis kerėjo 
Juodojoje girioje, bet šį kartą be vaiko pagalbos negalėjo 
išsiversti. Nusivedė jis mažylį į tankmę, prie didelio akmens. 

Tris kartus į jį pastukseno, ir žemė toje vietoje prasivėrė. 
Jisai ir sako berniukui: 

— Lipk šitais laiptais po žeme (ten buvo laiptai), prieisi 
nuostabų sodą ir jame pamatysi trobelę. Įeisi vidun ir ant 
krosnies kamino rasi raktą. Paimk jį, užsikišk už juostos ir 
grįžk pas mane. Bet pasiimk va šitą geležinę lazdelę, be jos 
į trobą nejeisi (matyt, ten būta ano pasaulio). 

Berniukas nulipo pamažėliais ir paskui priėjo sodą. 

O to sodo gražumas — aplink auksiniai medžiai, — ber- 
niukas atsistebėti negali. Nebūtų mat vaikas: pamiršo, ko 
atėjo, ir puolė rinkti obuolius bei kriaušes, O paskui — ne- 
gi nežinot, kaip tatai daroma, — prisikrovė pilną užantį vai- 
sių, marškinius dirželiu persijuosęs. Jau buvo atgal beeinąs, 
tik staiga prisiminė raktą ir grįžo jo paimti. Tasai raktas bu- 
vo vienų rūdžių... Pamažėliais berniukas traukė sau atgal, 
prie laiptų, kurių viršuje jo laukė senis. Nors jis turėjo di- 
džią galią, bet į rojų kelias buvo jam uždraustas, todėl ir 
pasiuntė berniuką. Tasai prilipo angą, o senis šaukia: 

— Ei, neišeik! Duok šen raktą. 

— Neduosiu tau rakto, kol iš čia neišleisi. 

— Aš tau galą padarysiu. 

— Daryk, jei gali. 

Senis paspyrė koja žemę, ir toji užsivėrė. 

Ką daryti vargšui berniukui? Ketino jis jau grįžti į tą so- 
dą, kur anksčiau buvo. Bet, užsivėrus žemei, nuostabus so- 
das išnyko. Berniukas gailiai pravirko. Braukdamas ašaras, 
patrynė lazdelę, kurią buvo davęs jam senis, ir staiga prie- 
šais išdygo geležinis žmogus. Tai buvo nelabasis. 

— Ei berniuk, kaip tu čia pakliuvai? 

— Ogi taip ir taip, — apsakė jam berniukas. 

— Aš tave iš čia išnešiu, mažyli, bet pirmiau iškepk man 
kokia dvidešimt karvių, kad valgymo kelionėj užtekčiau. 

Pasisodino jis berniuką ant galvos, ant vieno peties už- 
sivertė dvidešimt keptų karvių, ant kito — kelias statines 
vandens ar vyno — nežinia ko, padavė berniukui peilį, sam- 
telį ir ištraukė. 

— Kai užsimanysiu valgyti, atpjausi gabalą mėsos ir ma- 
ne pamaitinsi, — priminė jis. — O kai ištrokšiu gerti, pasem- 
si kaušelį vandens ir mane pagirdysi. 

Ėjo ėjo jis dieną ir naktį. Kadangi čia pragaras buvo, tai 
jau tamsybė aplink neapsakoma — nors durk į akį. Berniu- 
kas žiūri: baigiasi mėsa, baigiasi geriamas vanduo. O nela- 
basis sako: 

— Jei pasiseks tau ir ganės valgio bei gėrimo, tai nesu- 
valgysiu tavęs. O jei neganės — suvalgysiu. Žvilgtelėk į vir- 
šų, ar saulės nematyti? 

— Matau kažin ką — lyg degtuko 'iepsnelę. 

Ėjo ėjo jis toliau, ir liko tik pusė keptos karvės. O kelias 
dar tolimas. 

Kai visai arti žemės plyšio juodu atsidūrė, vandens dar 
turėjo, o valgis visas buvo pasibaigęs. 

— Duok man valgyti, aš alkanas. 

Ką daryti berniukui? Paėmė jis peilį, atrėžė gabalą savo 
šlaunies ir padavė nelabajam; tasai suvalgė, užgėrė vandens 
ir nuėjo toliau. Šit jie išlipo į žemės paviršių. Nukėlė jis ber- 
niuką ant žemės ir klausia: 

— Sakyk, ką man paskutinįkart davei valgyti? 

— Atpjoviau gabalą savo šlaunies. 

— Nebūčiau tavęs į viršų nešęs, jeigu būčiau žinojęs, 
koks tu saldus. 

— Dabar manęs jau nesuvalgysi. Nebe tavo čia valdos. 

Ir geležinis žmogus išnyko. 

Vargšas berniukas smarkiai prealko, bet užmiršo kriau- 
šių ir obuolių užanty beturįs, ir raktas visai iš galvos išga- 
ravo. Atsistojo jis ir nubėgo namo pas motušę. Įeina trobon, 
o čia baisus vargas ir skurdas. Žinote, kaip būna, kada žmo- 
nės į didelius ponus išeina: nors vienas sūnus karalius, antras 
turtuolis, bet motinos išlaikyti nėra kam. 

— Motuše, ar neturi kokio žvakigalio uždegti? 

— Turiu, vaikeli! 

Uždegė jinai žvakigalį, o sūnus sako: 

— Ak motuše, kaip aš išalkau. Šit parsinešiau obuolių ir 
kriaušių, bet dabar man gaila juos valgyti. 

Vargšas nė nepamatė, kad vaisiai auksiniai, ir pabėrė po 
suolu. 

— Dar va raktą turiu, tik labai surūdijusį. Patrink jį, mo- 
tuše, parduok ir nupirk man duonos. 

Patrynė ji raktą kelis kartus, ir atsirado geležiniai žiūio- 
nės. 

— Ką įsakysite, šeimininkai? (Tai būta pragaro rakto, jis 
teikė galią valdyti nelabuosius.) 

Moteriškė baisiai išsigando, o berniukas bemat sumetė, 
koks čia reikalas. 

— Duokite mums pietų ir gero vyno. 

Vienu mirksniu išdygo virėjai ir ėmė į stalą nešti. Ir ko 
tik čia nebuvo! Papuotavo lig valiai, o paskui berniukas pa- 
siėmė raktą ir sako: 

— Na, motuše, dabar aš šito rakto šeimininkas! 

Praėjo metai kiti, užaugo jis, nors vestuves kelk. Kartą 
ir sako motinai: 

— Girdėjau, motuše, kad karaliaus duktė — gražuolė. 
Noriu ją į žmonas imti. 

— Vaikeli mano, kaipgi tu, toks varguolis, paimsi kara- 
liaus dukrą? Kokias kvailystes čia paistai? 

— O jei aš taip noriu? Išpiršk man ją, motuše. 

— Bet kaip aš, vaikeli, ten pateksiu? 

— Nueik, nueik, motuše! 

— Kaip aš nueisiu tuščiomis rankomis? 

— Nagi pažiūrėk, ar nesupuvo tie obuoliai ir kriaušės? 
Nunešk juos karaliui. 

— Teisybę sakai, sūneli. 

Surinko senutė skarelėn vaisius, apsigaubė rankšluosčiu 
ir išėjo. Šit ir karaliaus rūmų vartai. Sėdi karalius auksiniam 
prieangy ir mato, kaip sargyba neleidžia įeit moteriškei. O 
karalius buvo geras, ne toks kaip dabar. Jis pagalvojo, kad 
moteriškė atėjo su kokiu prašymu. 

— Ei, įleiskite ją! Ko tau reikia, tetule? 

— Taip ir taip, šviesiausias karaliau, su swarbiu reikalu 
atėjau. 

— Su kokiu gi tuo reikalu? 

— Pirmiau paimk dovanas. 

Karalius pamatė auksinius obuolius bei kriaušes ir atsištė- 
bėti negali, kad prasta moteriškė atnešė jam tokių vaisių, 
kokių ir rūmuose nerasi. 

— Mano sūnus, valdove, nori vesti tavo dukterį. 

Karalius pagalvojo pagalvojo ir nusprendė: pakvaišo bo- 
ba! 

— Jei tavo sūnus, — sako jis, — lig ryto vietoj jūsų lūš- 
nos pasistatys tokius rūmus kaip mano, įveis tokį sodą 
kaip mano ir lig čionaį nuties kelią, apsodintą medžiais, ku- 
riuose čiulbės paukščiai, — atiduosiu jam savo dukrą. 

— Lik sveikas, valdove, — tarė moteriškė ir grįžo na- 
mo. 

— Štai ką jis pasakė, vaikeli mano. 

— Gerai, motuše, lig rytojaus viską padarysiu. 

Jis patrynė raktą, ir vėl atsirado penki geležiniai žmo- 
nės. 

— Ką įsakysi, šeimininke? 

— Kad lig ryto čia stovėtų auksu dengti stikliniai rūmai, 
kad nuo jų eitų kelias, medžiais apsodintas, kad vieni medžiai 
žŽydėtų, kiti lapus skleistų, nuo trečių lapai kristų, — kad 
visi skirtingi būtų. Ir kad kelias būtų aksomo, o žolė šilko, 
kad prie kiekvieno medžio stovėtų kareivis su pliku kardu, 
kad paukščiai kuo meiliausiai čiulbėtų ir karaliui su karalie- 
ne miegoti neduotų!.. 

Na va! Dar gerokai prieš aušrą viskas gatava buvo. Ka- 
ralius atsibudo iš ryto ir sako dukrai: 

— Kiek jau šiuos rūmuos gyvenu, o paukščiai dar niekad 
taip mielai nečiulbėjo kaip šiandien. (Jis visai nesitikėjo, kad 
šitai gali įvykti, ir pagalvojo, jog jo sode paukščiai čiul- 
ba.) 

Išėjęs į kiemą ir viską pamatęs, karalius tarė sau: 

— Labai didelė šito žmogaus galia! 

O jaunikaitis sako: 

— Eik, motuše, ir paprašyk jį dukters, tegul ją man ati- 
duoda! 

Senelė nuėjo pas karalių,o tas ją už nosies vedžioja, ne- 
nori dukters leisti už prasto jaunikaičio. 

— Klausyk, tetule: aš dukrą jam atiduosiu, jeigu lygiai 
po savaitės atvažiuos pas mane su aukso karieta, pakinkyta 
žirgais, kurie žarijas ėda ir liepsną geria. 

O toji dukra kaip tik turi tekėti už vieno karalaičio. 

— Ir tatai išpildysiu, motuše. 

Staiga jaunikaitis išgirdo minios ūžimą gatvėje. 

— Kas čia galėtų būti, motuše? 

O-motina sako: 

— Tai karaliaus duktė už vyro eina. 

— O kas gi ją ima? 

— Toksai karalaitis. Matai, vaikeli, be reikalo aš tik prieš 
žmones apsijuokiau. 

— Nieko, motuše, jis vis tiek man ją atiduos. 

Buvo žiemos metas. Jis paėmė raktą, patrynė, ir atsirado 
geležinis Žmogus. 

— Ką įsakysi, šeimininke? 

— Šiandien karalaitė teka. Kai jaunieji užmigs, paimsi 
jaunąjį ir išneši į kiemą, o jaunąją — į rūsį. Auštant abu nu- 
neši atgal. 

Iš ryto įeina karalius į jaunųjų miegamąjį ir klausia: 

— Na, mano mielieji, kaip miegojote? 

— Man, tėveli, buvo labai šalta. 

— O aš, kaip dievą myliu, nežinau, kur buvau. Norėjau 
žvakę užsidegti, bet niekur jos neradau, ir nei lovos nebuvo, 
nei židinio. 

— Jums prisisapnavo! 

— Ką tu, tėveli! Šit aš net pirštų galus nušalau. 

— O aš niekaip negaliu atsigauti. 

— Ko gi jūs neliepėt tarnui pakurti židinio? Nieko jums 
neatsitiks. 

Kitą vakarą jaunikaitis vėl patrynė raktą. 

— Ką įsakysi, šeimininke? 

— ,Kai tik karaliaus žentas užmigs, paguldyk jį į sniego 
pusnį, o jaunąją užnešk ant stogo. 

Šalta buvo ant stogo, bet vis dėlto ne sniegas. Karalaitis 
visai sustiro, o karalaitės jaunikaitis pagailėjo. Tik pusę nak- 
ties liepė ant stogo laikyti. Jaunąjį iš ryto rado lovoje su- 
stingusį. Gydytojai subėgo, bet ką čia bepadarysi — numi- 
rė, vargšelis. 

Praėjo savaitė. Jaunikaitis paėmė raktą ir vėl pasišaukė 
savo tarną. 

— Rytoj rytą kad man būtų auksinė karieta ir Žirgai, kur 
žarijas ėda ir liepsną geria. Ir dar pasauly gražiausius dra- 
bužius man atnešk. 

Kitą rytą jis sėdo į karietą ir išvažiavo pas karalių. 

— Ką pasakysi, karžygy? — klausia karalius. 

— Atvažiavau tavo dukrai pirštis. 

Jis, matai, apsimetė nieko nežinąs apie pirmąjį žentą. Ati- 
davė karalius jam dukterį, linksmas vestuves jie atšoko, O 
paskui jaunikaitis parsivežė ją į savo rūmus — nebežinojo 
kaip mylėti, akių nuo jos nenuleido. 

Tik dabar raganius sužinojo, kad jaunikaitis iš pragaro 
išėjo. Ką jam daryti, kaip jaunikaitį įveikti? Juk jis, nors ir 
didelis raganius būdamas, teturėjo du girinius, o tasai — pra- 
garo raktą. Tą raktą jis visada dėdavo ant krosnies atbrai- 
los. Tik vienas tarnas šitai žinojo. O tam tarnui buvo ne visi 
namie. 

Raganius prisirinko daugybę raktų, auksinių ir sidabrinių, 
ir kartą, kai jaunikaitis su karalaite išėjo pasivaikščiot, at- 
sistojo prie rūmų vartų ir ėmė šaukti: 

— Kas man duos surūdijusį raktą, gaus už jį auksinį! 

Tarnas, kuriam buvo ne visi namie, sugalvojo šeimininkui 
gerą darbą padaryti, surūdijusį raktą pakeisti į auksinį. Taip 
ir padarė. Ehė! Raganius paėmė raktą, o su juo ir visą jau- 
nikaičio galią. 

Grįžo tas pasivaikščiojęs, ogi pilies nė ženklo. Vargšas 
liko be pastogės plynam lauke — senos lūšnos taipogi nebu- 
vo. O karalius per savo tarną jam tokią žinią pranešė: gir- 
di, jei per tris dienas nebus pilies senoj vietoj, nebematys ji- 
sai karalaitės. Jūs jau žinote, kad jaunikaičiui geriau gyvy- 
bės netekti negu mielos pačios. Ir karalaitė jį labai mylėjo... 
O meilė — didelis dalykas! Ką daryti? Prabėgo skirtos trys 
dienos, o jis negali tos pilies pastatyti. Atsisveikino jaunikai- 
tis su pačia, atsiašarojo. 

— Eisiu aš dabar į margą pasaulį. 

Ėjo ėjo ir priėjo tokią kūdrą. 

— Nebeturiu ką daryti, nusiskandinsiu! 

Bet jis netyčia patrynė ranka lazdelę, kurią buvo davęs 
Iaganius, kai į pragarą leidosi, staiga žiūri — stovi priešais 
geležinis žmogus. 

— Ką įsakysi, šeimininke? 

— Atnešk man pragaro raktą. 

—- Pragaro rakto negaliu tau atnešti. 

— Ką gi man daryti? Pasakyk bent, kur jis yra? 

— Raganius pasistatė vidury Pruto pilį, kad niekas prie 
jo neprieitų. O raktą po pagalve pasidėjęs. 

— Ką gi man daryti, kaip ten pakliūti? 

— Še tau gabalą geležies, tris kartus persiversk per ją 
ir paviIrsi Musė. 

Ir geležinis žmogus pranyko. Jaunikaitis paėmė geležį, per- 
sivertė per ją tris kartus, pasivertė muse ir nuskrido Pruto 
link. Atskrido prie pilies, o raganius popiet atsigulęs pokai- 
čio. Suka jaunikaitis galvą, kaip pilin įsigauti. Ant langų 
tvirtos langinės, kaip senovėje būdavo. 

— Pralįsiu pro rakto skylutę! 

Įlindo jis ir atsitūpė ant krosnies. Tuo laiku raganius pa- 
budo ir kad ims plaktukais belsti į grindis. Kai iš po grindų 
vienas po kito pradėjo lįsti velniai, musę net drebulys nu- 
purtė. Raganius išsiuntinėjo kur kurį piktų darbų daryti, pas- 
kui pats išėjo iš miegamojo. Musė pakilo, pasičiupo iš po 
pagalvės raktą ir išskrido. Stačiai sunku apsakyti, kaip džiau- 
gėsi jaunikaitis, kad vėl galės su karalaite gyventi! Juk ne 
dėl savęs plūkėsi, dėl jos širdį skaudėjo. Patrynė Iaktą, iI 
geležiniai žmonės bemat atsirado. 

— Pastatykite man pilį, lygiai tokią, kokia buvo. 

O ką raganiui daryti? 

Tame krašte gyveno šventoji mergelė. Tada žmonės geri 
buvo, ne taip kaip dabar, ir šventųjų savo tarpe turėjo. Kai 
tik kas susirgdavo, šventoji mergelė tą paliesdavo ir kaip 
Ianka ligą nuimdavo. 

Tuo laiku susirgo karalaitė, mūsų jaunikaičio pati. Liga 
ne tokia baisi, kad tik aš blogesne nesirgčiau, bet vos tik 
jai aiktelėjus, jaunikaitis iš proto eina. 

Pašaukė prie jos šventąją mergelę. O raganius apsitaisė 
jos drabužiais ir atėjo į rūmus. Padėjo jis ranką karalaitei 
ant kaktos, lyg kokį užkeikimą tarydamas, o kai tik jauni- 
kaitis išėjo iš miegamojo, pasakė: 

— Viešpatie, kiek puikių daiktų jūsų didenybės rūmuo- 
se, bet va stebuklingo marmurinio kiaušinio neturite. 

— O koks tasai kiaušinis, tetulyte? 

— Toks, kuris guli žemės širdyje. 

— Tai pasakysiu vyrui, kad siųstų ką nors jo ieškoti. 

Raganius išėjo, ir jaunikaitis sugrįžo. 

— Na, — tarė jam pati, — štai ką pasakė man šventoji 
mergelė. 

— Tuojau raktą patrinsiu, brangioji. 

Patrynė raktą, ir atsirado du geležiniai žmonės. 

— Ką įsakysi, šeimininke? 

— Parneškite man iš po žemių marmurinį kiaušinį. 

— Kad tu galą gautum, tiek mes tau darbų nuveikėm, 
net pragaro raktą atidavėm, o dabar nori mūsų galią atim- 
ti? Bet čia ne tavo kaltė. Žinok: raganius pas jus buvo, o 
ne šventoji mergelė. Šiandien jis vėl ateis karalaitei gyvas- 
ties atimti. 

Sulig tais žodžiais geležiniai žmonės pranyko. 

Tatai išgirdęs, jaunikaitis visas sudrebėjo. Jis pasiėmė ja- 
taganą !', o kai atėjo raganius, liepė tarnams jį plikai išreng- 
ti. Jaunikaitis kapote sukapojo raganių savo jataganu. . 

Dabar jaunieji laimingai gyveno, užmiršo net, kuo vargas 
vardu. Kartą jaunikaitis sako pačiai: 

— Širdele, važiuokime mano brolių ieškoti. (Jo motušė 
jau buvo mirusi.) 

Susiruošė jie į kelią ir išvažiavo. Važiavo važiavo, kol 
privažiavo brolį karalių. 

O karalius tuo laiku kariavo su kaimynu valdovu. Ir jam 
taip sunku buvo, kad negali apsakyti. Pamatęs brolį, jis la- 
bai apsidžiaugė. 

— Jeigu jau tu karaliaus žentas, padėk man priešą įveik- 
ti. 

Surinko jie didžiausią kariuomenę ir pagaliau laimėjo. 

Va dabar abu broliai buvo laimingi. Tiktai tas, kur skilvį 
prarijo, dar vargą vargo. Jis išėjo ieškoti Pasaulio gražuolės. 
Buvo mėginęs pakliūt į bajoro rūmus, tik tarnai neįleido. Ta- 
da iškėlė neregėtą puotą, į kurią atvažiavo ir Pasaulio gra- 
žuolė. Ir jau tokia daili buvo, kad visa puota nušvito, kai ji 
įžengė salėn. Ir va... prašyčiau atleisti, paryčiais pasivaikš- 
čiojus, šeimininkas liepė atnešti stalus, ir svečiai sėdo kor- 
tuoti. Šeimininkas pasistengė atsisėst prie vieno stalo su gra- 
žuole. Nors jam ir sekėsi, bet dėjosi jai pralošiąs. Labai jau 
mylėjo tą gražuolę. 


17 Jataganas — kreivas kardas. 

O toji, pamačiusi tokias krūvas pinigų, nustebo ir sako 
tėvui: 

— Tėve, pasikvieskime jį. (Žinote, kaip moterys, ir jūsų, 
ir Mūsų... pinigo gviešiasi.) 

Šit jis vieną vakarą atėjo pas ją, atsinešė šešis kapšus 
auksinių, sėdo lošti kortomis ir vis jai pralošinėjo. Gražuolė 
pamatė, kad jaunikaitis tuščias paliko, ir į jį nebežiūri. Tik 
lietus pila kaip iš kibiro, norom nenorom reikia kviestis nak- 
vynėn. Atsigulė jis miegoti ir, kiek kartų pernakt prasibu- 
do, tiek kartų po pagalve kapšą auksinių rado. 

Rytą tarnas atnešė vandens, jaunikaitis nusiprausė ir da- 
vė jam dvidešimt auksinių arbatpinigių. Nubėgo tarnas ir 
viską šeimininkei apsakė. O toji galvoja sau: „Iš kur šis žmo- 
gus tiek pinigų ima?“ 

Nuėjo ji į miegamąjį ir sako: 

— Aš tekėsiu už tavęs, jei pasakysi, iš kur pinigus imi. 

Tas, kvailas daiktas, ėmė ir papasakojo. O ji išvirė jam 
kavos ir įbėrė kažin kokių žolelių. Jaunikaitis susirgo, ėmė 
ožius lupti, ir paukštės skilvis iškrito. Gražuolė jį pasičiupo, 
dievaižin kuo nuplovė, visokiais kvepalais įkvėpino ir pra- 
rijo, o jaunikaitį laukan išvarė. Pati, matai, panoro pinigų 
po pagalve rasti... Viso labo jam teliko kokia dešimt kapšų 
auksinių po paskutinės nakties. Sėdo jaunikaitis ant žirgo ir 
išjojo kur akys veda. Jojo jojo ir prijojo žydintį lauką. Žir- 
gas pasilenkė, paskabė žiedų ir pavirto asilu. 

Tada jaunikaitis prisiskynė puokštę gėlių ir įsigrūdo ki- 
šenėn. Nujojo toliau ant asilo ir prijojo kūdrą. Asilas pasi- 
lenkė, atsigėrė vandens ir vėl atvirto žirgu. 

— Ėhė! — tarė sau jaunikaitis. — Ir čia neblogai. 

Prisisėmė butelį to vandens ir pasuko atgal. Atjojo ten, 
kur gyveno Pasaulio gražuolė, ir už likusius pinigus vėl iš- 
kėlė neregėtą puotą. Atbėgo ji sužinoti, iš kur dabar jauni- 
kaitis pinigų turi. 

— Kur tu pinigų gavai? 

— Va iš šitos puokštės. 

Davė jai pauostyti gėles, ir jinai asile pavirto. Palikęs ją 
namie, patsai išėjo. 

Tarnas laukė laukė savo šeimininkės, o ta — kaip vande- 
ny prapuolė. Įėjęs vidun, terado asilę. 

O jaunikaitis atsisėdo ant jos, parjojo namo ir duoda jai 
šieno... 

Asilė ir sako: 

— Niekuomet aš tavęs daugiau neapgaudinėsiu ir skilvį 
grąžinsiu, tik padaryk mane tokią, kokia buvau. 

Betgi ji buvo daug pikta padariusi, todėl jaunikaitis nu- 
sprendė su ja nujoti pas savo brolį karalių. Ten jis rado ir 
trečią brolį, vedusį karalaitę. Kai papasakojo broliams, kad 
asilė — Pasaulio gražuolė, jie puolė maldauti: 

— Dovanok jai! 

Ir jis dovanojo: davė Pasaulio gražuolei atsigerti stebuk- 
lingo vandens, ir ši vėl žmogumi atvirto. 

Dabar vienoj šaly radosi trys karaliai, ir visi buvo lai- 
mingi. O už pasaką šią pagirtiną duokit riestainių man vir- 
tinę. 


DIEVO KRIKŠTASŪNIS 


Pasaka tai pasaka, — tik aš ne tais laikais gimiau, o ma- 
žumą vėliau. Sykį nueinu pas uošvę ir randu pilną maišą 
pasakų. Nešiaus jas namo, bet netyčia išmečiau. Atsirišo 
maišas, ir nuo tol pasakos po pasaulį pasklido. Aš irgi vieną 
įsiminiau ir jums dabar ją paseksiu. 

Gyveno kartą žmogelis ir turėjo du sūnus. Ir štai atsirado 
dar trečias, o jis buvo dideliš skurdžius, neturėjo nė už ką 
krikštynų kelti. 

Pro šalį ėjo dievas ir šventasis Petras. Dievas pakrikštijo 
jam sūnų, ir berniukas aiškiaregiu tapo. 

Paskui dar jie susilaukė dukters, kuri buvo labai graži, 
prieš ją net saulė nublanko. Tėvai liepė jai nešioti pietus 
artojams. Kartą mergaitė nešė tuos pietus, pamatė ją slibi- 
nas ir davė sau žodį žūt būt pagrobti skurdžiaus dukterį. O 
dievo krikštasūnis buvo aiškiaregys ir seseriai pasakė su plū- 
gu nuvarysiąs vagą nuo virtuvės ligi pat dirvos, kad ji pas 
brolius tik ta vaga vaikščiotų. Bet ir slibinas iškart sužinojo 
dievo krikštasūnio ketinimus ir išvarė vagą nuo virtuvės 
ligi savo pilies. Šitaip nunešė mergaitė pietus tiesiai slibi- 
nui. 

O broliai jos laukia laukia — kaip nėra, taip Nėra! 

— Eisiu sesers ieškoti, ją slibinas bus pagrobęs, — tarė 
dievo krikštasūnis. 

Čigonas nukalė geležinį rutulį, kuris jam keliavedys bu- 
vo: vis metė jį į priekį, 0 pats iš paskos ėjo. 

Dievo krikštasūnis priėjo tokį medį. Atsisėdo po juo kiek 
pailsėti ir staiga viršum savęs girdi: 

— Dieve, dieve, kad greičiau grįžtų motutė, jis mane 
tuoj suės. 

— Kas gi ten kalba? 

Užsiropštė dievo krikštasūnis, žiūri — trys paukščiukai. 

— Vaikeliai, o kurgi tas slibinas, kuris jus nori suės- 
ti? 

— Va čia, kiaurymėje. 

— Ar daug paukščiukų jis lig šiol suėdė? 

— Dvidešimt keturis. 

— Gerai, aš jus išgelbėsiu. 

Įsikorė jis į pačią viršūnę ir atsisėdo greta paukščiukų. 
Kai tik slibinas iškišo galvą, norėdamas čiupti paukščiuką, 
jis šmaukšt su kardu ir nukirto. Iškišo slibinas antrą galvą, 
ir tą nukirto. Paukščiukai iš džiaugsmo nežino nė kaip atsi- 
dėkoti. Vienas ir sako: 

— Jis visus mūsų brolius suėdė, tik mes trys likome gy- 
vi. Kai atskris motina, ji iš džiaugsmo tave gali praryti. Slėp- 
kis po mano sparnu. 

Palindo jis po sparnu ir pasislėpė. Ir šit baisų kauksmą 
išgirdo, tatai skrido namo paukštė, vėjo motina. 

— Brangieji mano, ar slibinas jūsų nesuėdė? 

— Dievo krikštasūnis mus išgelbėjo. 

— Kur jis, prarysiu jį iš džiaugsmo. 

— Jeigu prarysi,i motuše, tai pažadėk paskui vėl at- 
ryti. 

— O kurgi jis? 

— Nuėjo į rytus. 

Nurūko ji kaukdama į rytus, o paukščiukai sako dievo 
krikštasūniui: 

— Kol motina nuskris į rytus, gal praeis jai karštis ir 
nepraris tavęs. 

Grįžo toji paukštė. 

— Nėra jo ten, mano paukščiukai. 

— Štai jisai. 

Paukštė tik kapt — ir jį prarijo. O kai atrijo, jis pasidarė 
toks gražuolis, net viskas aplinkui nušvito. 

— Kuo atsimokėti tau už gera, kurį man padarei — vai- 
kus išgelbėjai? — paklausė paukštė. 

— Sakyk, kur slibinas mano seserį dėjo. 

— Nei girdėjau aš, nei mačiau. 

— Kitaip man neatsidėkosi,. 

— Palauk, sušvilpsiu, pasišauksiu sūnų Rytį. 

Sušvilpė ji, ir atsirado Nykštukėlis žmogelis su barzda 
ligi kelių — jis atjojo iš miško ant raišo kiškio. Paukštė jam 
sako: 

Nykštukėli žmogeli 
Su barzda ligi kelių, 
Atjojęs iš miško 
Ant raišo kiškio, 


kur gyvena slibinas, pagrobęs mergaitę, dievo krikštasūnio 
seserį? 

— Nei aš mačiau, nei girdėjau. Gal mano brolis Pietys 
žino? 

Sušvilpė jis, ir atsirado dar vienas žmogus: aukšto ūgio, 
lūpos storos, o patsai aklas. Bet kai pūstelia, net pasaulio 
krašte išgirsti. 

— Ar nematei, negirdėjai, kur gyvena slibinas, pagrobęs 
mergaitę, dievo krikštasūnio seserį? 

— Nei mačiau, nei girdėjau. 

— Ką mums daryti? — klausia paukštė. 

— O gal žino mūsų broliai iš kitos pusės? 

— Toli jie nuo čia. Ilgai truks, kol juos pasieksi. Še tau 
plauką nuo mano galvos ir dar plauką iš jo barzdos, imk 
ir keliauk, jaunikaiti. Jei ko prireiks, tuos plaukus trilinkai su- 
lenk ir švilptelėk, mes ateisime tau pagalbon... 

Pasiėmė jis tuos plaukus ir išėjo. Priėjo girią ir pačioj tan- 
kynėj tokius dūmus užtaikė, vos neužduso. Priėjo arčiau ir 
pro tuos dūmus pamatė slibino močią: jai pasidarė labai 
karšta, stačiai nebepakenčiama, tai ji sau nuo kojų gaurus 
svilino. 

— Laba diena, tetule. 

— Sveikas, karžygy. Kur keliauji? 

— Ieškau slibino pilies, tetule. 

— Ėhė, jaunikaiti! Ilgai eiti gausi, kol ten atsidursi, o jei 
arti prieisi, tai ir galvą padėsi. 

— Tetule, man tik kelią parodyk, aš nieko nebijau... nu- 
eisiu. 

— Kelio tai nežinau, mano mielas. 

Nuėjo toliau ir staiga girdi — kažin kas šaukia: 

— Ojojoi, baisiai valgyti noriu! 

Priėjo jaunikaitis arčiau. 

— Kas čia galėtų būti? 

Žiūri: sėdi ant žemės žmogus, turkiškai parietęs kojas. 

— Ko dejuoji, bade? 

— Iš devynių laukų derlių nuėmiau, duoną iškepiau, su- 
valgiau lig trupinio ir vis dar alkanas. 

— Eime su manim. 

— Eime. 

Eina jie toliau ir ūmai girdi žmogaus balsą: 

— Baisiai gerti trokštu. 

— Laba diena, žmogau. Kodėl tu gert trokšti? Negi van- 
dens nerandi? 

— Kiek kūdrų šitoj girioj buvo, visas išgėriau ir vis tiek 
gerti trokštu. 

Dabar visi trys nuėjo toliau ir greitai kitoje girioje atsi- 
dūrė. Girdi — kažin kas krūmuos brazda. Kas tai galėtų 
būti? Ogi storalūpis Pietys. 

— Laba diena, vėjau, ką čia veiki? 

— Tvardausi, kad nepapūsčiau, noriu uodą nudobti. Bet 
taip nudobti, kad jis visas sveikas liktų. 

—“ O kurgi uodas, aš jo nematau. 

— Ana, po saule. 

—-Niekų darbas, geriau eime su manim. 

— Na jau ne. Aš einu uodo dobti, o jūs keliaukite sau. 

Nuėjo jie toliau ir priėjo slibino pilį. Slibinas buvo išsi- 
danginęs medžioti, o mergaitė sėdėjo prieangyje. 

— Laba diena, sėse. 

— Slibinas man sakė, kad tu ateisi. Bet geriau grįžk, jis 
tave nugalabins. 

— Aš jo nebijau. 

— Jis tuojau grįš iš medžioklės. 

Ir grįžo slibinas. 

— Sveikas, dievo krikštasūni. 

— Sveikas, šungalvi slibine. 

— Eime grumtynių! 

— Eime! 

Juodu grūmėsi tris lienas ir tris naktis, ir viens kito ne- 
galėjo įveikti: nepasidavė nei slibinas, nei dievo krikštasū- 
nis. 

Tada dievo krikštasūnis sulenkė plaukus ir švilptelėjo, at- 
rūko Rytys ir Pietys, sudėjo trilinkai lūpas ir kad papūs — 
slibiną į dvi dalis. perplėšė. Pusė jo su viena galva negyva 
krito, o antra su dviem galvom pabėgo. Mat slibino būta su 
trim galvom. Dievo krikštasūnis ėmė prašyti Nykštukėlį žmo- 
gelį pribaigti slibiną. 

— Niekuo negaliu tau padėti... Sukis kaip žinai. 

Dievo krikštasūnis pasiėmė seserį ir išėjo. Priėjo kara- 
liaus rūmus, o lig paties karaliaus prisigaut niekaip negali — 
durų neranda. Ėmė eit aplink rūmus ir aptiko ežerą. O ant 
jo kranto trys vaikiukai pešasi ; niekaip negali ėrenos ke- 
purės, botago ir ylos pasidalyti... 


— Ko jūs pešatės, vaikai? 

— Šit gavom tėvo palikimą ir niekaip negalim pasida- 
lyti. 

— O kam jums visa tai? 

— Kas užsidės kepurę, pasidarys nematomas, kas pliaukš- 
tels botagu, nuskris į karaliaus rūmus, kas pasakys: „Yla, 
ylele", akies mirksniu atsidurs ant stiklo kalno. 

— (O kas ten ant to kalno, kad taip įsigeidėt? 

— Ant stiklo kalno karalius savo dukrą slepia. 

— O kodėl jis ten slepia? 

— Kad slibinas nepagrobtų. 

— Ir ilgai taip bus? 

— Kol atsiras narsus jaunikaitis ir įveiks slibiną. Kas tą 
slibiną nugaluos, gaus karaliaus dukrą. 

— Mei, vaikiukai, duokite man, kuo teisingiausiai daik- 
tus padalysiu: visi sušoksit į ežerą, aš juos mesiu į vandenį, 
kas ką pagaus, tą ir turės. 

Vaikai sušoko į ežerą, o jis, gudruolis, viską pasiėmė, 
pliaukštelėjo botagu ir nuskrido į karaliaus rūmus. 

O tie rūmai tokie gražūs, kokių nė pasakoj nebūna. Patsai 
karalius sėdi kieme ir papsi pypkę. 

— Laba diena, valdove! 

— Sveikas, narsus jaunikaiti. Matyt, stiprus būsi, jeigu 
čion patekai. 

— Teisybė, valdove. Aš atėjau slibino įveikti ir tavo duk- 
ters gelbėti. 

— Slibinas čia negreit pasirodys. Bet žmonės šneka, kad 
jis netoliese, ežere, slepiasi ir naktimis mėgina stiklo kalnan 
įlipti, karalaitę pagrobti. 

— Tai lik sveikas, valdove. 

— Laimingo kelio, narsus jaunikaiti. 

— Einu slibino ieškoti. Jei jį nugalabinsiu, atiduosi man 
dukrą? 

— Atiduosiu. 

Priėjo jis ežerą, kur tuos vaikiukus buvo sutikęs. Užsidė- 
jo kepurę, pasidarė nematomas ir pasislėpė krūmuose. O 
ežere plūduriavo apversta gelda. Vidurnaktį baisus triukš- 
mas ten kilo. Tai būta pragaro skliauto. Šit atrūko Skaraos- 
kis, atsisėdo raitas ant tos geldos. Sušvilpė iš visos galios, 
ir pasirodė du šlubi velniai. Klausia juos Skaraoskis, kokius 
darbus pernakt nuveikę. 

— Aš sutikau tris vaikus, kurie kūlė kiek galėdami kits 
kitą... Labai gaila, kad priėjo dievo krikštasūnis ir atėmė iš 
jų... 

— O tu? 

— Aš sutikau Pietį, ir jis perplėšė perpus trigalvį slibi- 
ną. Viena jo pusė pasimirė. 

— Nieko doro jūs nenuveikėt. Aš jus tuoj pamokysiu, 
kaip dirbti reikia. Netoli nuo šio ežero paslėptas didelis 10- 
bis. Tai vieno senio turtas, o tas senis ateinančią naktį mirs. 
Eikite ir iškaskite pinigus. 

— O jeigu juos paims kas kitas, dievo galia apdovano- 
tas? 

— Niekas kitas negalės prieiti, jeigu mes lobį pavogsim 
arba tik ranką prie jo pridėsim. 

— Niekas niekas? 

— Niekas, išskyrus vieną... Va kaip. Jeigu dievo krikš- 
tasūnis atsigrūs anksčiau, negu jūs lobį paimsite, ir apšlakstęs 
nutvilkys mus savo krikšto vandeniu, pinigai bus jo. 

O tasai viską girdi. Atsikėlė jis auštant ir nubėgo namo. 
Labai jau tie pinigai parūpo. Parėjo ir sako: 

— Motuše, kur yra mano krikšto vanduo? 

Motina nuėjo į cerkvę, atnešė jam vandens, ir jaunikai- 
tis grįžo atgalios. Šit ir vieta, kur lobis užkastas. Visi velniai 
ten jau susirinkę. Priėjo dievo krikštasūnis ir ėmė juos šlaks- 
tyti. O velniai šaukia: 

— Pasigailėk mūsų, ko nori prašyk, tiktai nedegink. 

— Jeigu atvesite pasprukusį slibiną, paleisiu jus. 

— Gerai, tuojau atvesime. Tik gyvą tai vargu. 

— Mirusio nereikia, gyvą atveskite. 

Sukruto velniai, o jų buvo devynios galybės, pasidarė 
geležinę statinę slibinui ir išėjo. Atitempė jį, tokį dideliai 
sunkų, tik velniai ir tegalėjo pakelti. 

— Dėkite čionai! 

Dievo krikštasūnis pliaukštelėjo botagu ir pakilo į rūmus 
drauge su statine. 

Karalius klausia: 

— Ką ten turi? 

— Čia visa mano galia, valdove... Parodyk karalaitę arba 
aš statinę atmušiu. 

Karalius išsigando, bet paskui (mat gudraus būta) atvedė 
dukterį parodyti jaunikaičiui. O kaip karalius ant stiklo kal- 
no užkopė, niekas nepasakytų — ir jis turėjo neregėtą galią. 
Jaunikaitis tik pamatė karalaitę ir tartum apkvaišo, taip jinai 
jam patiko. Ir tasai, prašyčiau atleisti, jai krito į širdį. 

— Narsus jaunikaiti, gausi mano dukterį, tik pasakyk, 
kaip savo galią valion išleidi. 

O jis iš meilės visai proto neteko. 

— Valdove, aš tave apgavau, čia slibinas uždarytas. 

Karalius atšoko į šoną: 

— Nudėk jį, karžygy, jis bemat statinę sulaužys. Sykį 
buvau sugavęs, tai iš statinės ištrūko. 

Iš to džiaugsmo, kad gaus vesti karalaitę, jaunikaitis puo- 
lė slibino galabinti. Ištepliojo jam galvą derva, tas kadesu- 
bliuvo, net karaliaus rūmai susiūbavo. Nusibaigė slibinas, tirš- 

ti dūmai iš jo ėmė verstis ir toks bjaurus dvokas pasklido, 
kad karžygys krito be amo. Karalius apsidžiaugė, įgrūdo jį 
į statinę ir parito žemyn, o savo dukterį vėl ant stiklo kalno 
paslėpė. Atsipeikėjo vargšas karžygys, betgi yla karaliaus 
rūmuose liko... Ką dabar daryti? Ėmė jis iš visų jėgų daužyt 
statinę, bet pradaužti negali. Tada papūtė plauką iš Nykštu- 
kėlio žmogelio barzdos, ir tas atstriksėjo ant raišo kiškio. 

— Išgelbėk mane. 

Kiškis spyrė koja ir sudaužė statinę. Karžygys išlindo, o 
Nykštukėlis žmogelis jam sako; 

— Dar vieną kartą gali mane pasišaukti pagalbon, o dau- 
giau nebešauk. Aš tave tik tris sykius turiu gelbėti. 

Karžygys pliaukštelėjo botagu ir atsidūrė pas karalių... O 
tas apsimeta nieko neatsimenąs ir nenori dukters duoti. 

— Atiduosiu tau dukrą, jeigu užkopsi ant Gėlių kalno 
ir atneši man žiedą iš pat vidurio sodo. 

Dievo krikštasūnis leidosi į kelią. Ėjo ėjo kiaurus metus. 
Priėjo Gėlių kalną, ir kas gi jį saugo? Nykštukėlis žŽmoge- 
lis. 

— Na, narsus jaunikaiti, tu ir čia pas mane atėjai? 

— Atėjau. Žadėjai mane dar kartą išgelbėti. Duok man 
žiedą iš sodo vidurio. 

Tasai jam ir davė. O jau to žiedo kvepėjimas, net galva 
ėmė suktis. Karžygys grįžo pas karalių ir padavė žiedą. 

— Nuveik dar vieną darbą, ir atiduosiu dukterį. Iškepsiu 
bandą karvių, jei suvalgysi jas per naktį, tai gausi kara- 
laitę. 

Taip ir padarė, kaip karalius liepė. Dievo krikštasūnis 
pasišaukė savo amžinai alkaną bičiulį, ir tas pernakt viską 
sušveitė. Ir ne tik pasisotino, paryčiu net sprogo. Bet valgė 
su baisiu godumu, ir stulpus prie svirno apgraužė. Karalius 
nusistebėjo jo galia. 

— Jei išgersi visą šulinį vandens, atiduosiu tau dukrą. 

Karžygys pasišaukė antrą bičiulį, kur troškulio numal- 
šint niekaip negali, tas išgėrė šulinį, bet taip pat sprogo. 

Už karaliaus rūmų dunksojo neįžengiama giria. 

— Jei girios pakrašty vienąsyk papūsi ir visi uodai su- 
lėks prie mano durų, tai atiduosiu tau dukrą. 

Karžygys pasišaukė Pietį. Tas sudėjo keturlinkai lūpas ir 

kad papūtė — visi uodai suskrido. Karalius išsigando — ši- 
tokia jų daugybė ir taip smarkiai zyzia... 

— Didi tavo galia! Liepk uodams skristi iš čia. 

— Neliepsiu, kol dukters neatiduosi. 

Karalius prisimeilino jam ir vėl apgavo. Karžygys liepė 
vėjui atgal papūsti, ir visi uodai nuskrido. 

— Atiduosiu tau dukterį, jei užkopsi į stiklo kalną ir pats 
ją pasiimsi. 

— Aš čia ylą palikau. 

— O aš jos nemačiau. 

Karžygys galvojo galvojo tris dienas ir naktis: ką dabar 
daryti? Ir sugalvojo vėl pasišaukti Pietį. Vėjas jam ir sa- 
ko: 

— Dar vieną kartą tau pasitarnausiu. Užlėksiu ant kara- 
liaus rūmų stogo ir imsiu pūsti. 

Papūtė Pietys, rūmai susiūbavo, vos nesugriuvo. 

— Valdove, duok man savo dukterį, ir vėjas nustos pū- 
tęs. 

— Tegul geriau rūmai griūva, dukters tau neatiduosiu. 

Karžygys sako vėjui: 

— Stok priešais pačias duris ir pūsk tiesiai į kambarius. 

Vėjas sudėjo keturlinkas lūpas ir ėmė dar smarkiau pūsti. 
Karalius nuo sienos prie sienos tik puldinėja. 

— Valdove, duok man dukterį, ir vėjas nustos pūtęs. 

— Užkopk į stiklo kalną. 

— Atiduok ylą, valdove. 

— Ylą aš įmečiau vidurin ežero, prie geldos, kur velniai 
veisiasi. 

Karalius atsigulė ant grindų, ir vėjas dabar jam nebebai- 
sus... | 

Jaunikaitis nuėjo prie ežero ir pamatė nuostabią pilį, vel- 
nių pastatytą. Jie ten savo lobius slėpė. O ežere plūduriavo 
stebuklinga trobelė, kurioje kažin kas graudžiai raudojo. Kar- 
žygys sėdo į luotą ir nuplaukė prie tos trobelės. O ten vel- 
niai nelaisvėje laikė karalaitį ir kas miela diena jį kanki- 
no. 

— Ką tu čia veiki, bade? 

— Šit pačiupo mane velniai pinigus beimantį ir dabar 

kankina. Aš turiu didžią ir gražią karalystę. Broliaukimės 
mudu. 

— Broliaukimės. 

— Dabar būsime bičiuliai, tiktai bėk iš čia, vidurnaktis ar- 
ti ir velniai atsibels. 

O mūsų karžygys dar turėjo krikšto vandens. Jis palaukė, 
kol išmušė vidurnaktį ir atsigrūdo velniai, tada kad ims juos 
tuo vandeniu šlakstyti. 

— Fasigailėk, dievo krikštasūni, prašyk, ko nori, tiktai 
palik mus. 

— Atneškite man ylą iš ežero dugno. 

Vienas velnias pasinėrė ir ištraukė ylą. 

— Dabar mudu abudu nuneškite į karaliaus rūmus, ir aš 
jūsų nebešlakstysiu vandeniu. 

Išsigandę velniai juos nunešė. Karžygys ir sako: 

— Yla ylele, įkelk mane į stiklo kalną. 

Užlėkė jis ant kalno, o ten karalaitė tiek dėl jo raudo- 
jusi, kad visas kubilas ašarų priverktas. 

Kur dėsis karalius, gavo dukrą atiduoti. Atšoko jie links- 
mas vestuves, o žiemop karžygys atsigabeno seserį ir išleido 
ją už savo bičiulio. 


MITROFANAS OPRIA 


JONAB MUGURIANUS 


Vienoj šaly, vienoj karalystėj gyveno senelis su senele 
ir turėjo šimtą vaikų. O po kiek laiko susilaukė dar vie- 
no. 

Visi vaikai turėjo krikštatėvius, tik paskutiniam neatsi- 
rado, niekas nenori jo krikštyti. 

Pasitarė seneliai ir nusprendė, kad senelė eis per margą 
pasaulį ieškoti vaikui krikštatėvio. Ilgai negalvojusi, ji ir iš- 
siruošė į kelią. 

Ėjo ėjo senelė ir sutiko medžiotoją. Apsakė jam savo bė- 
dą ir klausia: 

— Medžiotojau, ar nenori būti mano kūmu? 

O medžiotojas jai sako: 

— Grįžk namo, sekmadienio rytą gerai iškūrenk krosnį 
ir lauk, kol į kiemą įvažiuos vėžimas su jaučiais. 

Sekmadienio rytą, kaip ir buvo sakyta, pas senelius at- 
važiavo vežimas, pakinkytas jaučiais, o jame sėdėjo medžio- 
tojas su pačia. 

Medžiotojas iškinkė jaučius, nuvarė juos prie ėdžių ir 
paprašė šeimininką neduoti jiems kukurūzų, o tik krežį Ža- 
rijų — kitokio pašaro jie neėdą. 

Paskui svečias įėjo senelių trobon ir pakrikštijo jiems vai- 
ką. Pavadino jį Jonu Mugurianu, padovanojo vežimą su ža- 
Iijas ėdančiais jaučiais, šautuvą, kalaviją, ietį ir pasakė, kad 
užaugęs vaikas bus medžiotojas. 

Taip ir buvo. Jonas Mugurianus augo ne dienom, 0 va- 
landom, o kai suaugo į dailų jaunikaitį, ėmė vaikščioti me- 
džioklėn. Kas rytą išeidavo, o vakare namo sugrįždavo. Kar- 
tą Jonas probrėkšmiu kaip visada susiruošė medžioklėn ir sa- 
ko tėvams: 

— Brangūs tėveliai! Išeinu medžioti ir šįkart negreitai 
grįšiu. Jei pamatysite, kad manęs nėra ir nėra, pažiūrėkite 
į šitą ietį, kurią šit įsmeigiu į stogą. Jeigu nuo jos ims lašėti 

kraujas, žinokite, kad aš nebegyvas. Tada pasikinkykite jau- 
čius, sėskite į vežimą ir niekur nesukite į šoną: jaučiai patys 
atveš pas mane. 

Tatai pasakęs, Jonas leidosi į kelią. Miškas, kur šįkart jis 
ketino medžioti, buvo labai toli, Jonas gavo nakvoti kelyje 
pas vieną bajorą. Tasai bajoras turėjo dukterį. Jonas Mugu- 
rianus buvo stotingas ir dailus jaunikaitis, todėl patiko ba- 
joraitei; ir mergaitė buvo ne paskutinė, taigi Jonas tik pa- 
žvelgęs pajuto į ją linkstant širdį. Tėvai juodviejų meilei 
neprieštaravo ir netrukus vestuves iškėlė. Jonas Mugurianus 
liko gyventi bajoro sodyboj. 

Jonas Mugurianus su bajoraite meilėj ir santarvėj gyve- 
no. Bet Žmonės sako: nėra laimės be nelaimės kaip dangaus 
be žemės, kaip kalnų be slėnių, kaip upių be vandens. 

Jonas Mugurianus nebuvo pratęs sėdėti rankas sudėjęs ir 
kiaurą dieną medžiodavo, o bajoraitė, namie likusi, iš nuo- 
bodžio ir dykinėjimo vietos neberasdavo. 

Ne kartą ji meldė Joną, kad tas neitų medžioklėn ir su 
ja namie sėdėtų. O Jonas Mugurianus sakė savo pačiai be 
darbo gyventi negalįs ir lig mirties nemesiąs savo mėgsta- 
mos medžioklės. Kad ji nenuobodžiautų, jis pažadėjo nupirk- 
ti dar vieną šautuvą ir ją imti drauge medžioklėn. 

Tokius žodžius išgirdusi, bajoraitė smarkiai supyko ir sa- 
ko: 

— Ne tam už tavęs ėjau, kad bastyčiaus po miškus bei 
laukus ir žvėris šaudyčiau. Aš bajoro duktė, o ne velniai 
žino kas. 

Jonas Mugurianus nieko jai neatsakė, tik medžioklėn ir 
toliau vaikščiojo, o bajoraitė namie iš nuobodulio ir širdgė- 
los džiūvo. 

Kartą ji sutiko turtuolį Teveluką ir sako Jono Muguria- 
naus nebemylinti, už jo tekėsianti, jei Tevelukas vyrą nuga- 
luosiąs. 

Turtuolis Tevelukas apsidžiaugė ir ėmė rinkti gausybę 
kariuomenės. Žinojo jis, kad Jonas Mugurianus neregėtai 
stiprus ir jį nukauti ne taip paprasta. 

Šit Tevelukas surinko didžiulę kariuomenę ir patraukė 
prieš Joną Mugurianų. Atjojo prie jo lango ir šaukia: 

— Eik šen, Jonai Mugurianau, ir gera valia pasiduok, 
jei ne — anam pasaulyje atsidursi. 

Tatai išgirdo bajoras, Jono Mugurianaus uošvis, ir klau- 
sia: 

— Sakyk, Jonai Mugurianau, ar reikia tau padėti, gal sa- 
vo kariuomenę duoti? 

Jonas Mugurianus jam dėkoja: 

— Ačiū tau, uošvi, nereikia man tavo kariuomenės, aš 
ir vienas atsilaikysiu prieš Teveluką. 

O Tevelukas nekantrauja, vėl šaukia: 

— Eik šen, Jonai Mugurianau, gera valia, jei ne — anam 
pasaulyje atsidursi. 

Tada Jonas Mugurianus jam sako: 

— Palauk, kol nusiprausiu. 

Jonas Mugurianus nusikabino nuo sienos kalaviją ir iš- 
ėjo. Puolė jis Teveluko kariuomenę, užsimojo kalaviju ir vie- 
nu kirčiu visą išguldė. Tėvelukas labai nusigando, davė į 
kojas ir tik taip išnešė sveiką galvą. 

Antrą naktį Tevelukas dar didesnę kariuomenę surinko. 
Atjojo prie Jono Mugurianaus lango ir šaukia: 

— Eik šen, Jonai Mugurianau, ir gera valia pasiduok, jei 
ne — gyvo tavęs nepaleisim. 

Tatai išgirdo senas bajoras, Jono Mugurianaus uošvis, ir 
sako: 

— Aš tau duosiu savo kariuomenę, Tevelukas dabar dar 
daugiau. kareivių surinko negu anąsyk, žiūrėk, kad tavęs ne- 
įveiktų. 

Jonas Mugurianus jam dėkoja: 

— Ačiū, uošvi, Man kariuomenės nereikia, aš ir vienas 
prieš Teveluką atsilaikysiu. 

O Tevelukas, netekęs kantrybės, vėl šaukia: 

— Eik šen, Jonai Mugurianau, ir pasiduok, niekur nuo 
mūsų neištrūksi. 

Tada jam Jonas Mugurianus sako: 

— Palauk, kol nusiprausiu. 

Jonas Mugurianus nusikabino nuo sienos kalaviją ir išėjo. 
Puolė jis Teveluko kariuomenę, užsimojo kalaviju ir visus 
ligi vieno paklojo. 

Tevelukas, dar labiau išsigandęs, vėl paspruko ir tik taip 
išnešė sveiką galvą. 

Grįžo Tevelukas namo, tačiau kariuomenės jau neberen- 
ka. Kitą dieną, kai Jonas Mugurianus medžiojo, jis susitiko 
su bajoraite ir klausia: 

— Kaip nudėti Joną Mugurianų? Mūšyje įveikti negaliu, 
jis ir taip kone visą mano kariuomenę išguldė. 

O bajoraitė jam sako: 

— Kol iš jo neatimsi stebuklingo kalavijo, tol neįveiksi. 
Aš paimti negaliu, Jonas Mugurianus jo nepadeda nei die- 
ną, nei naktį, o jei ant sienos pakabina, tai saugo kaip akies 
vyzdį, nė per žingsnį nesitraukia. 

Tevelukas išklausė jos žodžius ir sako: 

— Eik namo ir dėkis ligone, o aš atsiųsiu seną žiniuonę 
tavęs gydyti. Ir kai Jonas Mugurianus užmigs, ji pakeis tą 
kalaviją kitu ir stebuklingąjį man atneš. Tada Joną Mugu- 
rianų su žemėmis sumaišysiu. 

Kaip susitarė, taip ir padarė. 

Vakare, prieš grįžtant Jonui Mugurianu iš medžioklės, 
bajoraitė apsimetė serganti, atsigulė į lovą, ėmė aikčioti ir 
dejuoti. 

Jonas Mugurianus įėjo trobon, o Teveluko siųsta senė 
pasitinka jį tokiais žodžiais: 

— Klausyk, Jonai Mugurianau, tavo pati sunkiai susirgo 
ir pasveiks tik tada, kai greta atsigulsi. 

Jonas Mugurianus priėjo prie jos, pažiūrėjo pažiūrėjo ir 
sako: 

— Ne, negulsiu šalia tavęs, atsigulsiu kieme ant pašalės. 
Nenoriu tavęs žadinti, jei vėl priešininkas užpuls. 

Kaip tarė, taip padarė. O rytą atsibudęs išėjo medžiok- 
lėn. 

Tada senė pamokė bajoraitę: 

— Šįvakar apsimesk, kad tau dar blogiau, gal jis paka- 
bins kalaviją ir atsiguls greta. 

Jonas Mugurianus grįžta namo, mato — pati lovoj dar la- 
biau aikčioja ir dejuoją. Jonas Mugurianus priėjo prie jos, 
ilgai ramino, glostė, tačiau gulti greta vis tiek nesiryžo. Ir vėl 
jis nenusirengęs atsigulė ant tos pat pašalės, o kalaviją šali- 

mais pasidėjo. Rytą pabudęs kaip visada ištraukė medžiok- 
lėn. 

Nieko neišėjo iš jų ketinimų, ir senė vėl ėmė mokyti ba- 
joraitę: 

— Vakare dėkis, kad jau visai miršti, nekalbėk, akis var- 
tyk, o aš atvesiu dar dvi moteriškes, gal priversime Joną 
Mugurianų šalia tavęs gulti. 

Taip ir padarė. 

Vakare, grįžęs iš medžioklės, Jonas Mugurianus pamatė, 
kad namie prigužėję daug žmonių: vieni garsiai rauda, kiti 
aikčioja ir aimanuoja. O jo pati guli paslika nei gyva, nei 
mirusi, nekalba, akys ant kaktos išvirtusios. Pamačiusios Jo- 
ną Mugurianų, visos moterys puolė jį maldauti, glaboti: 

— Klausyk, Jonai Mugurianau, tavo pati mirtim vaduo- 
jasi, nei valgo, nei geria, nei žodelį taria. Gulkis šalia — gal 
jai kiek palengvės ir ims kalbėti, o jei ne, tai žinok, lig ryto 
vargšė nebetvers. 

Šį kartą paklausė Jonas Mugurianus, nusirengė, kalavi- 
ją ant sienos pakabino ir atsigulė šalia pačios. O Teveluko 
siųsta senė greitai čiupo jį ir toje vietoje kitą pakabino. Pas- 
kui nepastebėta išėjo iš namų ir stebuklingą kalaviją nunešė 
Tevelukui. 

Rytą Jonas Mugurianus pabudo ir iškart suprato, kad ste- 
buklingas kalavijas pakliuvo priešui Tevelukui į rankas. Jis 
labai nuliūdo, bet pagalvojęs nusprendė: „Kas bus, tas bus, 
kausiuosi su Teveluku ir šituo kalaviju.“ 

Bajoras mato, kad Jonas Mugurianus nuliūdęs, ir sako 
jam: 

— Surinksiu aš tau savo kariuomenę, greitai turi Teve- 
lukas čia ateiti, kad tik jis tavęs nenukautų. 

Jonas Mugurianus išklausė uošvį, tačiau jo pagalbos ne- 
norėjo priimti. 

O Tevelukas tuo laiku vėl surinko didžiulę kariuomenę ir 
atvedė ją prie Jono Mugurianaus namų. Tevelukas priėjo 
prie lango ir šaukia: 

— Eik šen, Jonai Mugurianau, ir gera valia pasiduok, 
jei ne — tai anam pasaulyje atsidursi. 

Jonas Mugurianus jam sako: 

— Palauk, kol nusiprausiu. 

Jis nusikabino kalaviją ir išėjo. 

Tevelukas su savo kariuomene puolė Joną, ir prasidėjo 
žiauri kova. Jonas Mugurianus ilgai grūmėsi, daugel kareivių 
paklojo daikte, sudrebėjo likę gyvi, nebeatlaikė spaudimo ir 
ėmė kas kur sprukti, pajutę mirtį žiūrint į akis. Tatai pama- 
tes, Tevelukas šoko prie Jono Mugurianaus su stebuklingu 
kalaviju ir sukapojo jį į gabalus. 

Laimėjęs pergalę, Tevelukas išsivežė bajoraitę, ketinda- 
mas kuo greičiau kelti vestuves. 

O bajoras sukrovė į kubilą sukapotą Joną Mugurianų i: 
padėjo į šaltą rūsį, kad negestų. 

Tuo metu Jono Mugurianaus tėvas išėjo kieman ir ma- 
to: nuo ieties kap kap krinta kraujo lašai. 

Viską suprato Jono Mugurianaus tėvas, greitai puolė tro- 
bon ir papasakojo pačiai. Nedelsdami jie bemat pasikinkė 
jaučius, sėdo į vežimą ir išvažiavo. Nesuko nei į kairę, nei 
į dešinę ir netrukus privažiavo bajoro sodybą. Jono Mugu- 
rianaus tėvas iššoko iš vežimo ir klausia bajorą: 

— Kur Jonas Mugurianus? 

O bajoras liūdnai jam sako: 

— Ar parodysiu, ar ne — vis tas pat. Jisai nebegyvas ir 
dar į gabalus sukapotas. 

Jono Mugurianaus tėvai ir prašo: 


— Atiduok mums bent sukapotą. Ir mums, ir jaučiams 
labai gaila Jono Mugurianaus, sunku ištverti šitokią nelai- 
mę. 

Bajoras atidarė rūsį, o Jono Mugurianaus tėvas paėmė 
kubilą, išnešė į kiemą ir pastatė priešais jaučius. Tie papūtė 
kartą kitą, ir Jonas Mugurianus pamažu pamažu atgijo. O 
atgijęs tuoj pasivertė į dailų žirgą. Tada Jonas Mugurianus 
liepė tėvui vesti jį į turgų ir parduoti tam, kuris auksu api- 
pils nuo galvos iki kojų. 

Tėvas taip ir padarė. 

Sustoję aplink neregėtą žirgą, turtingi pirkliai negalėjo 
juo atsigėrėti, tačiau nė vienas nepirko, tiek daug aukso ne- 
turėjo. 

Tiktai turtuolis Tevelukas, vos žirgą pamatęs, bemat api- 
pylė jį auksu ir nusipirko. 

Tevelukas parsivedė žirgą namo, pastatė į arklidę, o pats 
kuo greičiau nubėgo pas pačią ir sako: 

— Kad matytum, kokį įstabų žirgą nusipirkau. 

O pati jam sako: 

— Nei gersiu, nei valgysiu, kol jo nepamatysiu. 

Ir nuėjo arklidėn to žirgo pažiūrėti. Apžiūrėjo jį iš visų 
pusių, net į kanopas dirstelėjo ir grįžusi sako vyrui: 

— Tai Jonas Mugurianus žirgu pasivertęs. Jei tu jo ne- 
pragaišinsi, galas mums. 

O Tevelukas ją ramina: 

— Jeigu tai teisybė, lig ryto nė pelenų jo neliks. 

Tą jų kalbą išgirdo Teveluko tarnaitė. Kiek palaukusi, 
nuėjo arklidėn žirgo pasižiūrėti ir, pamačiusi, koks jis dai- 
lus, tarė: 

— Tai koks neregėtas žirgas, o šeimininkai sako, kad lig 
ryto jo pelenus išbarstys. 

Išgirdęs tuos žodžius, žirgas klausia: 

— Ką tu pasakei, mergaite? Lg 

— Bajoras su bajoriene kalbėjo, kad lig ryto tavo pele- 
nus išbarstys. 

Tada žirgas iš karčių ištraukė du ašutus, padavė mergai- 
tei ir sako: 

— Paimk tuos ašutus, jei mane užmuš, pasodink vieną 
prie vieno namo kampo, kitą — prie kito. 

Naktį Tevelukas užmušė žirgą, sudegino ir pelenus išbars- 
tė. Rytą pabunda, žiūri — prie namo kampų dvi dailios, kup- 
lios obelys išaugusios. 

Pamatęs jas, Tevelukas nubėgo pačiai pranešti, o ta ir 
sako: 

— Nei valgysiu, nei gersiu, kol jų savo akimis nepama- 
tysiu, tai Jonas Mugurianus obelimis pasivertęs. 

Išėjo kieman, dirstelėjo į medžius ir grįžusi vyrui sa- 
ko: 

— Nagi pažiūrėk, kur tankesni lapai: tenai jo akys. Tai 
tikrai Jonas Mugurianus medžiais pasivertęs. Jis stebi mus, 
ir jeigu jo nepragaišinsi, neišvengiama mirtis mūsų laukia. 

Tada Tevelukas ėmė ją raminti: 

— Nesirūpink, jeigu tavo teisybė, tai lig ryto nė pelenų 
jų neliks. 

O tarnaitė girdėjo tą kalbą ir, priėjusi prie medžių, sa- 
ko: 

— Kokios kuplios ir dailios obelys, o bajoras žada lig 
ryto nė pelenų iš jų nepalikti. 

Išgirdusios tuos žodžius, obelys nuskynė du obuolius, pa- 
davė juos tarnaitei ir prašo: 

— Paimk tuos obuolius, kai tik mus nupjaus, įmesk juos 
į bajoro sodą. 

Kitą naktį Tevelukas nupjovė abudu medžius, sudegino 
ir pelenus išbarstė. 

Tevelukas rytą pabudo ir mato — sode gražus vienuoly- 
nas atsiradęs. Nuskubėjo pačiai pranešti, o ta sako: 

— Nei valgysiu, nei gersiu, kol nuėjusi pati nepamaty- 
siu. Tikriausiai vėl Jonas Mugurianus vienuolynu pasiver- 
tęs. 

Nubėgo ji į sodą, priėjo prie vienuolyno, apėjo kelis kar- 
tus, gerai apžiūrėjo, net vidun žvilgtelėjo ir grįžusi pasakoja 
vyrui: 

— Lampadoje mačiau žmogaus akis, Jono Mugurianaus 
akis. Niekas kitas, tik jis, pasivertęs vienuolynų, mus stebi. 
Jei tu jo nepragaišinsi, galas mums. 

— Nesirūpink, žmona, jeigu taip, tai lig ryto vienuoly- 
ną sudeginsiu ir jo pelenus išbarstysiu. 

Ir šįkart tarnaitė buvo namie ir nuklausė jų kalbą. Atbė- 
go į sodą prie vienuolyno ir sako: 

— Koks gražus vienuolynas, o bajoras ketina lig ryto jį 
sudeginti ir jo pelenus išbarstyti. 

į Vienuolynas išgirdo tarnaitės žodžius, išplėšė dvi lentas, 
padavė jai iz sako: 

— Paimk šitas lentas, kai tik mane sudegins, greitai bėk 
prie Dnestro ir įmesk jas į vandenį. 

Naktį Tevelukas sudegino vienuolyną ir jo pelenus iš- 
barstė. C 

“Rytą Tevelukas su "pačia pabudo, pamatė, kad šįkart Jono 
Mugurianaus niekur nebėra, ir apsidžiaugė be galo. Daugiau 
nesitikėdami Mugurianaus persekiojimo, vidudienį juodu nu- 
ėjo į Dnestrą maudytis. 

Tevelukas su pačia atėjo ant Dnestro kranto, ogi visai 
prie jo dvi gražios antys plauko. 

Bajoro pačiai jos labai patiko, ta ir sako: 

— Klausyk, vyreli! Greitai nusirenk ir pagauk man (as 
antis. Labai labai jos man patinka. 

Tevelukas nusijuosė stebuklingą kalaviją, nusirengė ir pū- 
škuoja ančių gaudyti. Tos ramiai sau plaukia, visai arti Te- 
veluką prisileidžia. Bet kai tik jis ištiesia ranką, jos tolėliau 
paplaukia. Ir vėl Tevelukas antis vejasi, tos visai arti prisi- 
leidžia, o kai ranką jau tiesia, vienu mirksniu tolėliau pa- 
plaukia. Taip ilgai truko, antys vis prisileisdavo Teveluką, 
paskui vėl nuplaukdavo, kol jį įviliojo į pačią gelmę. Tada 
viena purpitelėjo ir greitai nuskrido į krantą. Kai tik ant že- 
mės nutūpė, bemat atsivertė į Joną Mugurianų. Karžygys 
paėmė į rankas stebuklingą kalaviją ir sako: 

— Jonas Mugurianus nemirė — jisai dar gyvas! 

Tai taręs, nugalavo Teveluką ir bajoro dukterį. Paskui 
grįžo Teveluko sodybon ir tą tarnaitę paėmė už pačią. Ir 
ėmė juodu gyvent, viens kitą mylėdami, skurdo neregėdami, 
bėdų neminėdami. 

Neilgai trukus jie susilaukė vaikelio ir iškėlė didelę puo- 
tą. Ir aš ten buvau, net vyną gėriau, per ūsus varvėjo, bur- 
noj neturėjau. 


NAŠBLAITĖ IR RIEšUTMEDIS 


Kitados gyveno senis su sene ir turėjo dvi dukteris. Vie- 
na buvo senio, o kita — senės. 

Gyveno juodu, gyveno, staiga apsižiūri, kad dukterys jau 
visai panos ir metas jas už vyro leisti. Ėmė juodu po muges 
vaikščioti, visokius daiktus pirkti, dukterims kraitį krauti. 
Senė vis savo dukra rūpinasi, o dėl našlaitės jai galvos ne- 
skauda. Čia nuperka dukrelei suknią, čia muslino skepetaitę, 
čia sijoną ar karolius — ką tik užmato, bet tuščiom rankom 
niekuomet negrįžta. O našlaitė žiūri į tas dovanas, graudu jai 
ir skaudu palieka. 

Matydamas tokią neteisybę, senis kartą neiškentė ir su- 
sibarė su sene. Tačiau senė buvo velniškai gudri. Kitą dieną 

ji nuėjo į turgų ir abiem mergaitėm nupirko riešutų — gal- 
voja, seniui akis apdums. Kai namo pargrįžo, savo dukrai 
davė daug riešutų, o našlaitei — tik vieną. Duktė sėdo rie- 
šutų gliaudyti, iš džiaugsmo visa švyti, o našlaitė liūdnai 
žiūri į tą vieną savo riešutą. Ką gi jai su tokiu geru veikti? 
Ėmė ir pasodino tą riešutą, kad' medis išaugtų, 0 pati atsi- 
sėdo prie jo ir verkia. Taip jinai kas dieną pas savo riešutą 
ateidavo, ašaromis jį palaistydavo. Ir netrukus išaugo dide- 
lis gražus riešutmedis. Praėjo dar kiek laiko, ir medis ėmė 
vesti vaisius: pūpso ant šakų stambūs riešutai su kietais bran- 
duoliais. Bet tiktai našlaitė gali jų pasiskinti. Kai senės dukra 
prieina prie“ medžio, šakelės pakyla, ir ji niekaip jų nepa- 
siekia. 

Sekmadieniais senės duktė išsipuošdavo kaip įmanydama 
ir su motina eidavo cerkvėn, tikėjosi kristi kokiam jauni- 
kaičiui į akį. Ji labai nuogąstavo, kad našlaitė čia jos ne- 
aplenktų. O toji visuomet namie likdavo, pietus taisydavo, 
gyvulius žiūrėdavo, kambarius tvarkydavo, paukščius lesin- 
davo — žodžiu, ruošą eidavo. Ir visur turėdavo suspėti, o 
jei ko nenuveikdavo, tai gerai už tai kliūdavo: be gailesčio 
ją apkuldavo prakeiktoji senė! Bet našlaitė buvo labai mit- 
ri, visuomet darbus baigdavo lig žmonėms išeinant iš cerk- 
vės, ir senė niekaip negalėdavo rasti dingsties, kaip prie jos 
prikibti. Kasdien našlaitė darėsi vis dailesnė ir apsukresnė. 
Ji buvo raudonskruostė, apveidi, tokia gražuolė, net miela 
žiūrėti. Tatai labai netiko senei. Šit kodėl ji nėrėsi iš kailio, 
kad tik gautų primušti ir sužaloti našlaitę, ir pagaliau sugal!- 
vojo, ką reikia daryti. 

Vieną sekmadienio rytą, eidama su savo dukra į cerkvę, 
senė pabėrė ant aukšto maišą kviečių, sumaišė su pelenais ir 
liepė našlaitei po grūdelį juos išrinkti, pietus pataisyti, gy- 
vulius sužiūrėti, kambarius sutvarkyti, paukščius palesinti — 
ir visa tai nuveikti ligi jai grįžtant. 

Matydama tokią neteisybę, ypač senės, graudžiai pravir- 
ko vargšė mergaitė: kaip ji po grūdelį išrinks tuos kviečius 
iš pelenų ir dar visus darbus nuveiks lig senei grįžtant? 

Tačiau nieko nepadarysi. Užlipo jinai ant aukšto ir ran- 
kioja kviečius iš pelenų. Rinko rinko mergaitė, graudžias 

ašaras liedama. Tik šit atskrenda du ereliai, pasižiūri į ją 1r 
klausia: 

— Ko tu raudi, vaikeli, ko sielvartauji? 

O našlaitė jiems sako: 

— Kaip aš neraudosiu, kaip nesielvartausiu, mieli ereliai, 
tiek bėdų ir negandų patyriau. Dabar pamotė dar liepė kvie- 
čius išrinkti ir visą ruošą apeiti. 

Tada jai sako ereliai: 

— Neverk, miela mergele, nesielvartauk. Eik kitų darbų 
dirbti, o mudu surinksime visus kviečius į maišą, tu tik ateik 
užrišti. 

-TĖ visos širdies padėkojo jiems našlaitė ir nuėjo triūstis. 
Būdama labai darbšti ir uoli, netrukus viską ir nuveikė. O 
cerkvėje pamaldos dar nesibaigusios. Labai apsidžiaugė naš- 
laitė, nubėgo į sodą savo riešutmedžio pažiūrėti. Kai tik pri- 
ėjo, medis staiga skilo pusiau, o viduje — tikri stebuklai! — 
kūpso krūvos visokiausių puošalų ir apdarų: karolių, žiedų, 
auksinių auskarų, viena suknia žėri kaip saulė, antra švyti 
kaip aušra, trečia spindi kaip mėnulis, ketvirta mirga kaip 
žvaigždės, ir dar gėlių ten nuostabiausių... Stovi jinai lyg 
apkerėta ir žiūri į visas tas puošmenas, o medis sako Žžmo- 
gaus balsu: 

— Užsivilk suknią, mirgančią kaip -žvaigždės, pasidabink 
pačiais gražiausiais puošalais, pasiimk gėlių puokštę ir eik 
į cerkvę. Visiems, ką rasi, duok po žiedą, tik senę ir jos duk- 
rą aplenk. 

Taip ji ir padarė. 

Kai tik įžengė cerkvėn, visi į ją sužiuro — nebuvo kitos 
mergaitės, tokios išsipuošusios ir gražios, nebent Žvaigždės 
būtų galėjusios su ja lygintis. 

Cerkvėje ji visus apdalijo gėlėmis, o į senę ir jos dukrą 
nė nedirstelėjo. 

Baigiantis pamaldoms, našlaitė nepastebėta išėjo iš cerk- 
vės ir nubėgo namo, kad jos niekas nepamatytų. Namie nu- 
sirengė, suknią pakabino riešutmedyje ir vėl apsivilko seną 
nudryžusį drabužį. Paskui užlipo ant aukšto ir, visiems prį- 
žus iš cerkvės, kaip niekur nieko maišą sau riša. 

Visą dieną žmonės tik ir kalbėjo apie mergaitę cerkvėje: 
kokia jos suknia, mirganti kaip žvaigždės, ir kokia ji gra- 

žuolė — tokios kitos, girdi, visam pasaulyje nerasi. Tik vie- 
no dalyko senės duktė gailėjosi — kad toji mergaitė, tikriau- 
siai karalaitė, visiems davė po žiedą, o jai — ne. Našlaitė iš 
širdies džiaugiasi, jos klausydama, ir viena sau galvoja: „Kaip 
jūs užgiedotumėt, jeigu sužinotumėt, kad aš ten buvau?“ 

Kitą sekmadienį senis, senė ir jos duktė vėlei išėjo į cerk- 
vę, o visus darbus nuveikti paliko našlaitei. Ir kad tik tiek 
bėdos būtų buve! Bet pamotė išbarstė po kiemą maišą sorų 
kruopų ir liepė po grūdelį surinkti lig joms sugrįžtant, kitaip, 
girdi, geruoju nesibaigs. 

Matydama, kad darbo vėl nestengs įveikti, našlaitė ėmė 
graudžiai verkti ir aimanuoti. Tada atskrido keli balandžiai. 
Sužinoję, kas nutiko, liepė mergaitei imtis kitų darbų — jie 
patys kruopas po grūdelį surinksią, jai beliksią tik maišą už- 
rišti. 

Šį kartą mergaitė darbą baigė kur kas anksčiau negu pra- 
ėjusį sekmadienį ir nubėgo į sodą prie riešutmedžio. Kai tik 
priėjo, medis skilo pusiau, ir ji vėl pamatė nuostabių puoš- 
menų. Žiūri našlaitė lyg apkerėta į visus tuos gražumynus, 
o medis jai sako žmogaus balsu: 

— Užsivilk suknią, švytinčią kaip aušra, kuo gražiau pa- 
sidabink, kaklą ir rankas pasipuošk brangiais akmenimis ir 
eik cerkvėn. 

Mergaitė taip ir padarė. 

Kaip ir aną kartą, cerkvėje visiems ji dovanojo po gėlę, 
O į senę ir jos dukrą nė nedirstelėjo. Kai ji sėdėjo cerkvėje, 
visi, ypač nevedę jaunikaičiai, negalėjo nuo „jos akių atplėš- 
ti ir tik vienas kitą klausinėjo: „Kas gi toji gražuolė?“ Bet 
niekas nežinojo, ir čia buvo visa laimė, nes vargšelei būtų 
liūdnai baigęsi: juk jai griežčių griežčiausiai buvo uždrausta 
žmonėse rodytis. Ir dabar, nelaukusi pamaldų galo, ji ne- 
pastebėta išėjo iš cerkvės ir nubėgo namo. Tuoj nusirengė, 
suknią padėjo į medį, ir tas vėl užsidarė. Paskui našlaitė už- 
sivilko kasdienį drabužį ir nuskubėjo pažiūrėti, ar neliko koks 
darbas nebaigtas. Greitai ir kiti parėjo ir rado visur kuo gra- 
žiausią tvarką, net sorų kruopos ligi grūdelio maišan surink- 
tos. Senė neatsistebi ir vis galvoja, kaip čia dabar našlaitė 
spėja viską nuveikti, bet dar keisčiau, kad po tokio sųnkaus 
darbo ji visai nepavargusi. 

Kai tik namiškiai sugrįžo, našlaitė tuoj padėjo pietus ant 
stalo. Valgant vėl imta kalbėti apie gražuolę, kuri šįkart cerk- 
vėn atėjo su šviesia kaip aušra suknia, ir visi laužė galvas, 
kas ji tokia galėtų būti. 

Labiausiai stebėjosi jaunikaičiai, ypač dėl to, kad mer- 
gaitė iš cerkvės anksčiau už kitus išeina ir niekas nemato, 
kurion pusėn nubėga. Ir šit vienąsyk jie susirinko pasitarti, 
kaip sužinot, kas toji neregėta gražuolė. Pasitarė pasitarė ir 
nusprendė kitą sekmadienį, kai tik ji ateis, ištepti cerkvės 
slenkstį derva: mergaitė žengs, ir batelis prilips. Kas jį ras, 
tas eis tinkinti visoms kaimo mergaitėms: kuri įkiš koją, tos 
ir batelis. 

Kaip tarė, taip padarė. 

Kitą sekmadienį senis, senė ir jos dukra išsipuošė ir vėl 
išėjo į cerkvę. Senė našlaitei davė darbo, kad visai dienai 
ganėtų, dar po kiemą išbarstė maišą aguonų ir prigrasino: 
girdi, kailį nulupsianti, jei visų darbų nenuveiksianti ir mai- 
šan aguonų ligi grūdelio nesurinksianti. 

Dabar senė ir jos dukra be galo džiaugėsi — iš anksto 
žinojo našlaitę nestengsiant surinkti aguonų, o tada jos ga- 
lėsiančios apkulti vargšę ir iš jos pasityčioti. Jau senokai 
mergaitė buvo gavusi pylos, todėl augo daili ir tvirta, o senei 
ir jos dukrai tatai netinka. 

Kai vargšė mergaitė pamatė, kiek aguonų po visą kiemą 
pribarstyta, ėmė graudžiai verkti ir aimanuoti. Kur jau ji 
nuveiks šitiek darbo ir dar per tokį trumpą laiką. Bet nieko 
nepadarysi! Triūsia ji, net viskas rūksta, tik staiga mato: 
viršum jos sukasi pulkelis žvirblių; paskraidė paskraidė ir 
klausia žmogaus balsu: 

— Ko raudi, vaikeli, ko sielvartauji? 

Našlaitė jiems sako: 

— Kaip aš neraudosiu, žvirbliai žvirbleliai, kaip nesiel- 
vartausiu, tiek bėdų ir negandų mano daliai teko. Dabar dar 
pamotė liepė šitas aguonas surinkti ir visą namų ruošą apei- 
ti. 

Žvirbliai ją paguodė: 

— Neverk, mieloji, nesielvartauk. Eik kitų darbų dirbti, 
o mes surinksim tau visas aguonas nuo kiemo. Tu tik ateik 
maišo užrišti. 

Našlaitė padarė, kaip buvo žvirblių liepta, ir greitai bai- 
gė triūstis. O cerkvėj pamaldos dar nesibaigusios. Našlaitė 
labai apsidžiaugė, kad ir šį sekmadienį nueis cerkvėn, ir nu- 
bėgo į sodą prie medžio. Dar nespėjo nė prieiti, medis jau 
skilo pusiau, ir ji vėl pamatė visokiausių puošmenų. “Stovi 
mergaitė ir laukia, ką jai pasakys riešutmedis, o šis prabilo 
žmogaus balsu: 

— Užsivilk suknią, spindinčią kaip mėnulis, pasiimk bran- 
gius puošalus ir eik į cerkvę. Kai eisi namo, prie dervos 
prilips ir liks tavo batelis. Tu jo netrauk, tik įmesk savo žie- 
dą. 

Taip ji ir padarė: išsipuošė ir išėjo cerkvėn. Ten visiems 
dovanojo po gėlę, o į senę ir jos dukrą nė nedirstelėjo. Šį- 
kart visi žmonės, ypač jaunikaičiai, dar labiau į mergaitę 


sužiuro — ji buvo dar gražesnė. ir dailiau pasipuošusi. Jos 
suknia spindėjo kaip mėnulis. Jaunikaičiai net pamaldų ne- 
siklausė, tik spoksojo įsispitrinę — visus ji apžavėjo savo 


gražumu. Ir dabar, nelaukusi pamaldų galo, vėl anksčiau iš- 
ėjo, kad niekas nepamatytų. Bet žengiant iš cerkvės, ant 
slenksčio prilipo kairė koja, mergaitė pabandė ištraukti, ta- 
čiau batelis ir liko prilipęs prie dervos. Tada ji nusimovė 
žiedą, įmetė batelin 1r pati greitai nubėgo namo. 

Batelį su žiedu paėmė bajoro sūnus. Ilgai negalvojęs, jis 
bemat patraukė per kaimą tinkinti batelio, norėdamas rasti 
gražuolę ir jai pasipiršti. 

Žmonės išėjo iš cerkvės, grįžo namo senis, senė ir jos 
dukra ir rado našlaitę su sena, lopiniuota suknute.- Ji kaip 
tik aguonų maišą baigė rišti. Vėl visi stebėjosi mergaitės vik- 
rumu. Kaip ji geba viską laiku padaryti? Užrišusi maišą, ji 
padavė pietus, kiek pasitraukė ir atsistojo nuošaly. Lyg ko- 
kia tarnaitė žiūrėjo, kaip namiškiai valgo, ir klausėsi jų kal- 
bos apie gražuolę nepažįstamąją: girdi, toji atėjusi dar dai- 
lesnė ir labiau išsipuošusi, pametusi batelį, jį radęs bajoro 
sūnus ir dabar einąs iš namų į namus, ieškodamas rnergaitės, 
kuriai tas batelis tiktų. Tai mergaitei jis ir pasipiršiąs. 

Išgirdusi tuos žodžius, našlaitė iš pradžių labai išsigan- 
do — bijojo, kad senė su dukra neužmuštų, sužinojusios, jog 
ji toji gražuolė, bet paskui paguvėjo ir sako sau: „Gal ir šį 
kartą pavyks išsisukti.“ 

Atsikėlusi nuo stalo, senė liepė dukrai aptašyti koją, kad 
būtų mažesnė: batelis buvęs labai mažas, o jos pėda — di- 
delė ir bjauri. Kai tik motina šitaip pasakė, duktė puolė sau 
kojos tašyti. Tašo tašo, o bajoraitis jau ir čia. Jį pamačiusi, 
senė pasiuto lakstyti po kambarį kaip apdegusi, nežinodama, 
kur savo dukrą sodinti, kad bajoraitis tik ją vieną matytų. 
Našlaitę paslėpė priemenėj už durų, kad jai to batelio ne- 
matuotų: dar tiks, neduok dieve. O priemenėj ant laktos tu- 
pėjo stebuklingas gaidys ir viską matė. 

Senės dukra jau pasiruošusi, sėdi ant suolo atkišusi ap- 
tašytą koją ir laukia jaunikaičio su bateliu. Tik įžengė tasai, 


ji koją jau ir kiša; pamatavo batelį — nelenda, dar kartą 
pabandė — kur tau. Senė puolė pati batelio auti, bet viskas 
niekais — nelenda, nors tu ką. Ir tada stebuklingas gaidys 


priemenėj už durų kad suriko: 

— Kakariekū! Našlaitė sėdi priemenėj už durų. 

Išgirdusi gaidžio žodžius, senė didžiai išsigando: kad tik 
jaunikaitis nerastų našlaitės ir nepamatuotų jai batelio. Šoko 
jinai priemenėn ir šaukia: „Štiš! Kad tave nelabieji parau- 
tų!" 

Paskui čiupo kopūsto gaivą ir sviedė į jį. Gaidys nutilo, 
bet vos tik senė nuėjo trobon, vėl užkakariekavo: 

— Kakariekū! Našlaitė sėdi priemenėj už durų. 

Senė greit į priemenę ir kad ims šaukti ant gaidžio: „Štiš! 
Kad tave nelabieji parautų!“ 

Tačiau šį kartą bajoraitis išgirdo ir puolė priemenėn: pa- 
žiūrės, matai, ar gaidžio teisybė. Dirstelėjo, ogi sėdi už durų 
našlaitė. Pasišaukė ją ir pamatavo. O batelis ant jos kojos 
kaip nulietas, sakytum jai tyčia pasiūtas. Norėdamas įsiti- 
kinti, kad čia tikrai toji pati gražuolė, bajoraitis išsiėmė iš 
kišenės žiedą, kurį buvo radęs batelyje, užmovė jai ant vidu- 
rinio kairės rankos piršto — ir Žiedas tiko, geriau nė nerei- 
kia. 

Tada bajoraitis paklausė, kur ji gavo tokius batelius ir 
suknias, kur yra antras batelis? Našlaitė jam viską apsakė: 
kaip iš jos tyčiodavos senė su savo dukra, kaip sekmadienį 
namie palikdavo ir dirbti versdavo, kaip ji darbą nuveikda- 
vo, 0 paskui išsipuošdavo ir eidavo cerkvėn. 

Jaunikaitis ją išklausė ir tarė: 

— Matai, mieloji! Kas rankų nenuleidžia, neskęsta, o grei- 
čiau krantą priplaukia! Tu darbšti ir uoli, todėl ir anksčiau 
už vyro išeisi. Nori būt mano žmona? 

Našlaitė labai sutriko nuo tokios kalbos ir jam nė žodžio 
neatsakė. Jaunikaitis suprato, kodėl ji tyli, ir tėvus paprašė 
jos rankos. Tie iš pradžių nė girdėt nenorėjo, ėmė brukti ba- 
joraičiui senės dukrą, girdi, šita anksčiau turinti tekėti. Ta- 
čiau tas visai į ją nežiūri, ir tėvai gavo sutikti, atiduoti į 
žmonas našlaitę. 

Kitą sekmadienį našlaitė užsivilko suknią, žėrinčią kaip 
saulė, ir susituokė su bajoraičiu, o senės dukra liko tėvų na- 
muose. 

Ir linksmos vestuvės buvo iškeltos. Pajauniai kaimą api- 
bėgo, visus į vestuves sušaukė, tiktai senės ir jos dukros 
nekvietė. 

Po vestuvių našlaitė su savo vyru kiaurus metus laimingai 
gyveno. Bet šit pasitaikė bajoraičiui kažin kur su reikalais 
išvažiuoti. O senė ir jos dukra, visų aplinkinių pajuoktos, 
tik ir laukė, kaip atkeršyti našlaitei. Ir jodvi sutarė persireng- 
ti elgetomis, prasigauti į jos namus ir atkeršyt vargšelei, 
kolei vyras negrįžęs. 

Taip jos ir padarė. Apsitaisė skarmalais ir nuėjo pas 
našlaitę. Senė priėjo prie vartelių ir sako: 

— Likome mudvi vargšės našlaitės ir einam per žmones 
su elgetos krepšiu. Šit sutemo, nebeturime kur nakčiai pri- 
siglausti. Pasigailėk mūsų, niekados tavo gailestingumo ne- 
pamiršim, amžinai melsim dievą tau sveikatos. 

Našlaitė buvo geros širdies ir įsileido jas nakvoti. O nak- 
tį jos atsibudo, kai šeimininkė dar miegojo, ir atėmė jai gy- 
vastį. 

Tuo laiku ėjo prošal žmogus ir pamatė našlaitę nebegy- 
vą. Paėmė ją ir nunešė prie riešutmedžio, o tas, vos tik iš- 
vydęs, pusiau perskilo. Jo viduje buvo visokio gydomojo 
vandens ir žolių. Riešutmedis tam geram žmogui liepė paimti 
gyvybės vandens ir apšlakstyti našlaitę. Kai tik jis apšlakstė, 
gražuolė tuo pat mirksniu atgijo, tik dar labai silpna buvo, ant 
kojų nepastovėjo. Tačiau riešutmedis davė našlaitei du žolės 
stiebelius, toji suvalgė juos ir jėgas atgavo. Paskui ji paėmė 
iš riešutmedžio perlų vėrinį ir padovanojo savo geradariui, 

kad nuo mirties išgelbėjo. Žmogus paėmė dovaną ir išėjo 
savais keliais. Kai našlaitė liko viena, riešutmedis jai liepė 
užsivilkti nušiurusią suknią, po kiek laiko nueiti pas savo 
vyrą ir parsisamdyti darbininke. 

Tuo metu vyras grįžo namo, ir jį sutiko ne tikroji žmo- 
na, 0 senės dukra, bet jis šios nepažino, nes buvo apsiger- 
busi našlaitės suknia ir jos puošalais pasidabinusi. Tik viena 
vyras pastebėjo: pati per dienų dienas dykinėja, 0 namie 
visur nešluota ir netvarkyta. Jis pagalvojo, kad žmona liū- 
dėjo, kai buvo su reikalais išvykęs, ir dirbti pamiršo. . 

Kartą pas juos ateina elgeta ir prašo: 

— Imkite mane už tarnaitę. 

Labai apsidžiaugė senės dukra, bet dar labiau bajorai- 
tis — juk mato, kad pati dirbti užmiršo ir be tarnaitės dabar 
neišsiversi. Į ilgas kalbas nesileidęs, jis priėmė tą elgetą — 
o čia buvo našlaitė. Ji visą ūkį žiūrėjo — ir pietus virė, kam- 
barius tvarkė, ir grindis plovė, ir paukščius lesino, ir ėriukus 
ganė. O senė su dukra dykinėja, valgo, geria ir minkštuos 
pataluos vartosi. 

Šit atėjo sekmadienis, ir jos liepia tarnaitei placindų !* 
iškepti. Sutaisė našlaitė placindas ir į vieną įdėjo tą žiedą, 
kurį kadaise buvo batelyje ant cerkvės slenksčio palikusi. 
Įšovusi placindas į krosnį, tarnaitė išėjo žąsų ganyti. 

Šeimininkė atidarė dureles pasižiūrėti, ar placindos jau 
iškepusios, o bajoraitis pamatė krosnyje nežinia ką žvilgant. 
Klausia jis žmoną: 

— Klausyk, kas ten yra? 

O ta jam sako: 

— Kažin kas žvilga vienoj placindoj. Tikriausiai tarnaitė 
ką nors tešloj paliko. 

— Keistas dalykas, nagi pasižiūrėkim! 

Juodu išėmė iš krosnies placindą, perlaužė ją, ir šeimi- 
ninkas pamatė žiedą, kurį tada batelyje buvo radęs. Jis ir 
klausia žmoną, kieno tas žiedas, o toji vėl jam atsako — 
girdi, tarnaitės. Tuomet jis suprato, kad tarnaitė ir yra tikroji 
žmona, ir bemat nubėgo lankon, kur ji žąsis ganė. 

Eidamas prie tarnaitės, jis pasiėmė du akmenis ir trina vie- 


Iš Placinda — pyragėlis su brinza. 

ną į kitą, tarydamas: „Kentėkit, akmenys, kaip ir aš kentė- 
jau, o jei negalit, tai plyškite pusiau, kaip ir aš vos neply- 
šau.“ Šitaip jis du sykius pasakė, o po trečio puolė prie jos, 
apkabino, ėmė bučiuoti ir raudoti, tokius žodžius bylodamas: 
„Mano brangioji, mano mieloji! Tu buvai mano žmona ir 
būsi!" 

Tada našlaitė ir pasakė jam viską. 

Juodu grįžo namo, bajoraitis čiupo senę, pririšo ristam 
žirgui prie uodegos, pavarė jį kaip vėją į visas keturias pu- 
ses. Ten, kur nugara į žemę senė trenkė, dauburiai radosi, 
kur koja — griovos, o kur galva — aguonos raudonos. 

O senės dukrą bajoraitis išvedė į kiemą, nusivarė į vidu- 
rį kaimo ir pasakė: „Nebus tau ramybės nei Žemėje, nei po 
žeme!“ Sulig tais žodžiais prasiskyrė žemė ir prarijo ją iki 
pat kaklo, tik galva viršuje liko. Pamatę ją, praeiviai iš tolo 
lenkdavosi. 


Štai ir pasaka baigta. 
Dar gražesnė bus kita. 
Aš ant rato užlipau 

Ir per žmones važiavau. 
Važiavau važiavau — 
Mažumą pamelavau. 


SUMANI MERGELĖ 


Gyveno kartą karalius ir turėjo vienatinį sūnų. Karalaitis 
augo ne dienom, o valandom. Tėvas nė nepamatė, kaip sū- 
nus užaugo didelis ir gražus. Tiktai kliaudą vargšelis turėjo: 
buvo kvailas kaip bato aulas. 

Ir šit karalius sumanė sūnų vesdinti. Apgarsino žmonėms, 
kad ieško nuotakos, tik ji, girdi, turinti būti protingiausia 
pasaulyje. Netrukus ir sužinojo, kad nuošaliam sodžiuj gy- 
vena vargšas žmogelis, kurio vienatūrė duktė be galo daili 
ir protinga, kitos tokios niekur nerasi. Karalius siunčia pas ją 
žygūną: 

— Radęs mergelę, liepk jai pas mane atvykti nei pėsčiai, 
nei raitai, nei oru, nei žeme, nei su lauktuvėm, nei be lauk- 
tuvių, nei plikai, nei apsirengusiai. 

Greitai nusigavo žygūnas pas mergelę ir perdavė valdovo 
žodžius. O toji sako: 

— Supratau, ko karalius nori, būsiu pas jį, kaip liepta. 

Grįžta žygūnas ir praneša karaliui: 

— Radau mergelę, pas kurią siuntei. Ruoškis, išmintinga- 
sai valdove, ją priimti. 

Karalius ilgai svarstė, kaip viešnią sutikti, ir nekantravo 
pasižiūrėti, kaip toji išpildys jo įsakymą. 

O mergelė, žygūnui išėjus, vis laužė galvą: ką daryti, kaip 
įtikti karaliui ir nuvykti pagal jo liepimą. 

Jinai sugavo balandį, įsirišo į skarelę — bus karaliui 
lauktuvės. Paskui susirado tinklą, pasisiuvo drabužį, sėdo rai- 
ta ant šlubo kiškio ir leidosi kelionėn. 

Tuolaik karalius su savo dvariškiais išėjo į kelią nuota- 
kos pasitikti. Ogi žiūri: atkepėstuoja kokia keista baidyklė: 
nei vyriškas, nei moteriška, nei raita, nei pėsčia, nei žeme, 
nei oru, nei plika, nei apsirengusi, nei su lauktuvėm, nei 
be lauktuvių. Karaliaus siųstas žygūnas iškart pažino tą pa- 
čią mergelę, kurią karalius kvietėsi. 

Šit jinai jau prie palydos, karalius ir klausia: 

— Kas tu esi ir iš kur keliauji? 

— Aš toji mergelė, kurią jūsų didybė kvietėte į rūmus. 

Nusistebėjo karalius ir vėl klausia: 

— (O kodėl taip apsitaisei? 

Mergelė jam sako: 

— Juk, jūsų didybe, liepėte atvykti nei raitai, nei pės- 
čiai, nei oru, nei žeme. Taip ir padariau. 

Karalius nužvelgė ją įdėmiai ir tarė, dar labiau stebėda- 
masis jos išmintim: 

— Gerai, gerai, kad taip padarei. O ką ten rankoje tu- 
ri? 

— Ogi lauktuvių, kaip liepėte, jūsų didybe. Prašom pa- 
imti. 

Kai tik karalius ištiesė ranką, mergelė atrišo skarelę, iš 
jos purptelėjo balandis ir nuplasnojo aukštyn. 

Tada karalius ją klausia: 

— Kokios gi čia lauktuvės? 

— Juk taip liepėte, jūsų didybe, — atsakė mergelė. — Atei- 
ti nei su lauktuvėm, nei be lauktuvių. 

Karalius dabar įsitikino, kad mergelė labai protinga ir 
gudri, kad atvyko būtent taip, kaip jis liepė. 

— Eime į rūmus, pasėdėsim už stalo, — tarė jis merge- 
lei. 

Juodu nuėjo ir susėdo už stalo. Valgant ir geriant, ka- 
ralius sako mergelei: 

— Jei tu tokia protinga, gal išpildysi dar vieną mano 
liepimą. Aš turiu vienatinį sūnų, kurį noriu apvesdinti. Jei- 
gu padarysi taip, kaip liepsiu, galėsi už jo tekėti. 

Mergelė pagalvojo ir sako: 

— Gal ir išpildysiu jūsų didybės liepimą, bet pirmiau 
tegul čion ateina karalaitis, noriu jį pamatyti ir pasikalbė- 
ti. 

Karalius liepė pašaukti sūnų. Pamačiusi jį ir kiek šnek- 
telėjusi, mergelė viena sau pagalvojo, kad tokį tik vežiman 
kinkyti, bet ne su ja vesdinti. O karalius sako: 

„— Miela mergele, šit ir sūnus. Tu žinai, kokia mano ka- 
ralystė. Viską jis paveldės. Jei padarysi tai, ką liepsiu, Bs 
tave už jo išleisiu. 

Karalius paėmė tris riteles siūlų, padavė jas mergelei ir 
sako: 

— Matai šias riteles? Pasiūk su jom tiek drabužių, kad 
visai karalystei ganėtų. 

Mergelė paėmė tuos siūlus ir karaliui atsakė: 

— Aš galiu išpildyt jūsų didenybės liepimą, bet man 
menko nieko trūksta: neturiu su kuo siūti, įnagį namie pa- 
likau. Tegul jūsų didybės sūnus man jį padaro, tačiau tiktai 
iš to, ką aš pati jam duosiu. 

Jinai iš šluotos ištraukė tris rykštes ir padavė karaliui, ta- 
rydama: / 

— Seniai ieškau jaunikio, ir kiek jų pasitaikė, nė viens 
man nepatiko. O jūsų didybės sūnus, karalaitis, galėtų juo 
būti, jeigu, žinoma, nuveiks tą mano duotą darbą. 

Nuo tol karalaitis vis tebedirba įnagį ir niekaip negali jo 
užbaigti. Dėl to ir mergelė neišpildė karaliaus liepimo. Kara- 
lius paseno, taip ir neapvesdinęs su ja savo sūnaus. Tada 

mergelė ištekėjo už vargingo, bet protingo ir darbštaus jau- 
nikaičio. 

O karalaitis ir dabar tebeieško nuotakos, nes nė viena už 
jo eiti nenori — juk mato, kokio čia kvailio esama. 


GODUS VILKAS 


Matyt, pasaulyje kadaise šitaip būta, kitaip nė pasakos 
tokios niekas nesektų. Kartą po mišką slankiojo pilkas vil- 
kas, grobio ieškodamas. Ilgai jis taip slampinėjo, kol užtaikė 
bandą paklydusių avių. Priėjo vilkas prie avių ir sako: 

— Avelės, avelės, aš jus suėsiu. 

— Kodėl, vilke? Ką pikta mes tau padarėm? — paklausė 
jį avys. 

— O todėl, avelės, kad aš alkanas. 

Tada avys jam sako: 

— Vilkeli pilkeli! Jau daugiau kaip dvi savaitės mes at- 
silikusios nuo bandos, ir piemuo mūsų neranda. O mes vi- 
sos — ėringos jauniklės. Pavasarį turėsime ėriukų. Geriau tu 
paganyk mus ligi to laiko. Tada avienos tau visiems metams 
užteks. O ėriukų mėsa kur kas saldesnė už senų avių. 

Stovi vilkas, klauso tų žodžių ir galvoja: „Teisybę avys 
sako. Nereikės bado kęsti. Kiaurus metus ėsiu ėriukus. Taip 
ir padarysiu...“ 

Kai tik vilkas šitaip pagalvojo, kur buvęs, kur nebuvęs 
atsirado piemuo sti stora lazda rankoje, pamatė vilką ir šoko 
ant jo. Tasai nelaukdamas spruko šalin. Ilgai bėgo jis, kol 
atsidūrė kitam gale miško; pailsėjo ir vėl nudzimbino ieš- 
koti maisto. 

Kiūtina vilkas per mišką, staiga mato: prie ąžuolo stovi 
paršinga kiaulė ir giles ėda. Vilkas didžiai apsidžiaugė ir jau 
šoks ją draskyti, tačiau kiaulė sako: 

— Vilkeli pilkeli! Matau, vos ant kojų pastovi iš alkio 
ir nuovargio. Tu ieškai grobio, o grobis va prieš tave. Jau 
seniai klaidžioju po šitą mišką ir labai apsidžiaugčiau, jeigu 
rasčiau kokį šeimininką, kuris mane pasiimtų, mat po dienos 

kitos galiu atvesti paršiukų... Imk mane, vilke, aš tau kasmet 
atvesiu po dvylika paršiukų ir tu ištisus metus valgysi jauną 
jų mėsytę. 

Vilkas klauso klauso -tos kalbos ir vienas sau galvoja: 
„Teisybę šneka kiaulė. Alkio nereikės kęsti. Visada turėsiu 
paršienos. Ir dar pačią kiaulę..." 

Taip jam begalvojant, nei iš šio, nei iš to staiga pakyšt 
žmogus su šautuvu ir taikosi į jį — tuoj tuoj iššaus. Matyt, 
čia ir buvo kiaulės šeimininkas. Tik jį pamatęs, vilkas strima- 
galviais nurūko. 

Ilgai jis bėgo per mišką, kol iš alkio ir nuovargio nugriu- 
vo. Gulė ant žemės ir ilsisi. Pailsėjo pailsėjo ir vėl nuėjo 
grobio ieškoti. 

Timpina vilkas per mišką, vos kojas velka, 0 priešais atei- 
na asilas. Puolė prie jo, ketindamas sudraskyti, ir sako: 

— Ilgaausi, aš tave suėsiu. 

O asilas jam: 

— Vilkeli pilkeli! Aš būsiu laimingas, jei mane suėsi, tik 
pirma paklausyk... Visi sako, kad asilas visada asilas, 0 aš 
šit daugelį iš nelaimės išgelbėjau. Jei nori, galiu ir tau pa- 
dėti. 

Vilkas klauso nasrus išžiojęs, o asilas toliau sau varo: 

— Nuo pat pasaulio pradžios vilkas buvo vilkas, o asi- 
las — asilas. Žinia, šventikai — artimiausi asilų giminaičiai, 
todėl ir joja ant mūsų, matyt, labiausiai jiems patinkame. Aš 
pats pas šventiką dirbau, bet neseniai jis mirė, ir aš šit da- 
bar iš džiaugsmo laigau sau po mišką. Sodžius dabar liko 
be šventiko. Jei nori, apsitaisyk šventiku, sėskis ant manęs, 
ir aš tave nunešiu į sodžių. Žmonės apsidžiaugs ir sutiks tave 
kuo gražiausiai, visko tau padovanos, ir gyvensi kaip dievo 
užanty. 

Vilkas apsitaisė šventiku, sėdo ant asilo ir nujojo į sodžių. 
Kai tik prijojo, asilas ėmė šaukti: „Vilkas! Vilkas!“ 

Žmonės bematant subėgo ir ėmė mušti vilką, vos neuž- 
tvatino, tik vargais negalais tas kailį išnešė. 

Vėl vilkas dūlina per mišką, vos krutėdamas iš ba- 
do. Jau temstant žiūri — priešais beateinąs arklys, toks 
jau nugeibęs ir subuvęs kuinas, vos kojas remia. Vilkas ap- 
sidžiaugė: ,,Na dabar tai alkį numarinsiu...“ 

Priėjo prie arklio ir jau griebs draskyti, o tas, ilgai ne- 
laukęs, žybt kanopom jam tiesiai į snukį. Vargšas kūlvirs- 
čiais nusirito, visi dantys išbyrėjo... Arklys sau žolę rupš- 
noja lyg niekur nieko. Atsipeikėjo vilkas, tupi įsiutęs, bet 
nei jėgų, nei ilčių nebėra, arklio vis tiek nepapjausi. Šit ir 
arklio šeimininkas ateina. Pamatė jis vilką, trenkė jam su 
lazda per galvą ir užmušė daikte. 

Šeimininkas parsivežė vilką namo, kailį nudyrė ir pasi- 
siuvo kailinius, o man net dvejus, kad jums tokią pasaką su- 
riečiau. 


TRIFANAS BALTĖ 


VASILĖ KVAILUTIS 


Gyveno vargšas žmogelis ir turėjo tris sūnus. Du vyres- 
nieji buvo stiprūs ir guvūs, o trečias, jaunylis, per dienas 
sėdėjo prie krosnies ir pelenuos kuitėsi. Žmonės ir praminė 
jį Vasile Kvailučiu. 

Tasai Žmogus turėjo sklypelį, kurį užsedavo sorom. Bet 
taip jau vis būdavo, kad naktį, kai imdavo bręsti grūdas, 
čionai atbėgdavo kaimenė žirgų ir viską nuėsdavo. II- 
gai galvojo žmogus, ką daryti, kaip derlių išgelbėti. Ir šit 
jis pasiuntė naktį vyriausiąjį sūnų lauko sergėti. Išėjo jau- 
nikaitis, atsisėdo ant ežios ir kietai užmigo. Pabudo auštant, 
ogi pusė sorų nuėsta. 

Mato tėvas — jokios iš jo naudos, pasiuntė vidurinįjį 
lauko sergėti. Tas irgi išėjo, atsisėdo ant ežios ir akylai dai- 
rosi. Bet kai tik vidurnaktį išmušė, ir jį miegas suėmė. Pa- 
budo auštant, ogi sorų tik kelios lysvės belikusios. 

Tai pamatęs, tėvas puolė bartis: 

— Vargas man su tokiais sūnumis! Matau — iš jūsų nau- 
dos kaip iš ožio pieno. Dabar žiemą gausime badauti. 

Tada jaunylis atsistojo nuo krosnies, nusipurtė pelenus 
ir sako: 

— Leisk, tėve, ir man naktį lauką pasergėti. 

Vyresnieji broliai vos nesprogo iš juoko, o tėvas tik ran- 
ka numojo: 

— Jei vyresnieji nestengė sorų išsaugoti, tai tu nė ne- 
galvok. Geriau jau kapstykis pelenuose. 

Bet Vasilė Kvailutis vis savo: 

— Eisiu ir aš naktį sergėti. 

Tėvui nusibodo jo zyzimas. 

— Eik, sergėk, tik galvos man nekvaršink. 

Vasilė Kvailutis prisirovė dilgėlių gniūžtę, prisilaužė glė- 
bį kryklės šakų ir išėjo į lauką. Čia jis nusirengė iki pusiau, 
atsisėdo ant kupsto, iš dešinės pasidėjo dilgėles, iš kairės — 

kryklės šakas. Kai tik pradėjo miegas imti, jis nuvirto ant 
dilgėlių ir pabudo, paskui nuvirto ant kryklės dyglių ir vėl 
pabudo. Taip ir barakatinavo pernakt, bet užtat prieš miegą 
atsispyrė. Šit pragydo pirmieji gaidžiai,.,staiga žiūri: į soras 
atbėgo bėras žirgas, o iš šnervių jam liepsna eina. Vasilė 
prišoko prie jo ir kapt už karčių. 

— Stok, — sako jis, — pakliuvai, ristūne, dabar nuo ma- 
nęs nepabėgsi. 

Žirgas ėmė maldauti: 

— Paleisk, karžygy Vasile, būsime mudu draugai, aš tau 
dar kada pasitarnausiu. 

Išgirdęs tokius žodžius, Vasilė be galo nustebo ir paleido 
žirgą. Tada Bėris sako: 

— Išsirauk iš mano karčių ašutą ir pasidėk. O jei ko pri- 
reiks, tik papūsk jį, aš bemat atbėgsiu ir tave iš bėdos iš- 
gelbėsiu. 

Vasilė Kvailutis išsirovė iš karčių ašutą ir nuėjo namo. 
Tėvas pamatė, kad soros sveikos, nusistebėjo tokiu stebuklu 
ir leido Vasilę dar vieną naktį lauko sergėti. 

Vasilė vėl atsisėdo tarp dilgėlių ir kryklės dyglių, ligi 
pat aušros akių nesumerkė. Auštant žiūri: sorose juodas Žir- 
gas, o jam iš šnervių liepsnos eina. Čiupo Vasilė jį už karčių, 
Juodis ir ėmė maldauti: 

— Paleisk, karžygy Vasile, būsime mudu draugai, aš tau 
dar kada pasitarnausiu. Išsirauk iš mano karčių ašutą, jei į 
bėdą pakliūsi — tik papūsk jį. 

Vasilė Kvailutts išsirovė iš Juodžio karčių ašutą ir patrau- 
kė namo. 

Ir trečią naktį jis nuėjo lauko sergėti. Jau visai miegas 
buvo besuimąs, tik staiga žiūri — sorose sartas žirgas, gra- 
žus kaip pasakoje, o jam iš šnervių debesys liepsnos eina. 
Prišoko -prie jo Vasilė Kvailutis, čiupo už karčių ir sako: 

— Nepabėgsi dabar nuo manęs, gerasis ristūne! junkai 
su savo broliais soras ėsti, todėl mūsų puoduos vėjai švil- 
pauja. 

Sartis ėmė maldauti: 

— Paleisk, karžygy Vasile. Pasigailėk, tu nė sapnuot ne- 
sapnavai, kaip aš tau pasitarnausiu. Išsirauk iš mano karčių 


170 


ašutą, prireikus jį papūsk, ir aš bema: atšuoliuosiu, iš bėdos 
tave išgelbėsiu. 

Vasilė paleido Sartį ir grįžo namo, pelenuos kapstosi. 

O tuo laiku visoj šaly pasklido žinia, kad karalius savo 
dukterį už vyro leidžia. Karalaitė buvo labai graži, su ja tik 
saulė lygintis galėjo. Tačiau karalius šit ko reikalauja: sa- 
vo dukterį jis leis tik už tokio karžygio, kuris stengs žiedą 
jai nuo piršto numauti. O karalaitė sėdi aukštoj pily, pačioje 
padangėje — pamėgink pasiekti. 

Daugis narsių jaunikaičių bandė ten užjoti, žiedą jai nuo 
rankos numauti, bet vis tuščiai. Karalaitė jau ėmė liūdėti ir 
sielvartauti, kad jaunikio rasti negali. 

Tą žinią išgirdo ir vargšas Žmogus. Savo vyresniems sū- 
nums jis sako: 

— Vaikeliai mano brangūs, eikite ir jūs laimės išban- 
dyti. Kas žino, gal pasiseks. Gerai žmonės sako: kvailys šu- 
linin akmenį įmeta, o dešimt protingų plūkiasi ir ištraukti 
negali. Kita vertus, pamėginsi — nesugadinsi. 

Du vyresnieji sūnūs pasibalnojo žirgus ir išjojo į kara- 
liaus rūmus savo laimės mėginti. 

O jaunylis ir sako tėvui: 

— Tėveliuk, ir aš norėčiau pamatyti gražuolę karalaitę. 
Duok ir man žirgą. 

Tėvas juokiasi: 

— Kur girdėta, kad toks nusmurgėlis norėtų šalia kara- 
liaus stoti? 

Bet Vasilė Kvailutis vis savo: 

— Noriu į rūmus, ir baigta! 

Senis mato, kad sūnaus niekaip nenumaldys, ir sako: 

— Na gerai, Kvailuti, pasiimk asilą ir jok į rūmus žmo- 
nių palinksminti. Esu matęs tokių galiūnų: „Ei Jonai, ar myli 
mergaites?" — „Myliu!“ — „O jos tave?“ — „Ir aš jas.“ 

Vasilė užšoko ant asilo, prijojo giraitę už kampo ir su- 
pančiojęs jį paleido laukymėje. Paskui išsiėmė ašutą iš Bė- 
rio karčių ir papūtė. Akies mirksniu priešais išdygo gražuo- 
lis Bėris. Iš šnervių liepsna eina. Jis ir klausia: „Ko reikia, 
šeimininke?“ — „Tai va, šitaip ir anaip, — viską apsako jam 
Vasilė. — Noriu numauti žiedą karalaitei nuo rankos.“ 

— Et šeimininke, šeimininke, tu man sunkią užduotį da- 

vei, — atsakė stebuklingas Bėris. — Bet tiek to, kaip nors 
išsisuksime. Liįsk man į kairę ausį, išlįsk pro dešinę, pasiimk, 
ką ten rasi, o paskui sėsk ant manęs. 

Vasilė įlindo į kairę ausį, išlindo pro dešinę, išsinešė iš 
ten žėrintį sidabro drabužį, stebuklingą vėzdą ir karžygio ka- 
laviją. Apsitaisė jis kaip dera ir šoko į balną. „Lėk, mano 
žirge!“ Paspaudė pentinais Bėrį, ir tas nuskriejo, smarkų vė- 
ją lenkdamas. Jau prie karaliaus pilies vartų Vasilė ant ke- 
lio staiga pamatė savo brolius. Pristabdė žirgą, prijojo artyn 
ir klausia: 

— Iš kur keliaujate, vyručiai? 

— Tai va iš tokio ir tokio kaimo, — atsako broliai, ne- 
pažinę Vasilės Kvailučio. — O iš kur jūs būsite? 

— Iš Sprigtynės! — ir sprigt sprigt Vasilė jiems po sprig- 
tą, net gumbai iššoko. ) 

Prijojo Vasilė karaliaus pilį, o ten žmonių minių minios. 
Ir nė vienas prie karalaitės prisigauti negali. Vasilė kad su- 
švilpė kaip tikras galiūnas, Bėris pašoko į viršų ir vos vos 
nepasiekė brangiais akmenimis žėrinčio priepilio, kur sėdėjo 
karalaitė ir verpė vilnas su aukso verpstu. 

— Negaliu aukščiau pakilti, šeimininke! — sako Bėris. 

Vasilė pasuko namo. Prie giraitės paleido Bėrį, užsivilko 
savo senus drabužius ir atsisėdo ant asilo. Grįžęs namo, jis 
nulindo už krosnies į pelenus ir laukia vyresnių brolių. 

Štai parjojo ir tie, o tėvas klausia: 

— Na kaip ten, vaikeliai, ką Žmonės šneka? Ar kokia bė- 
da jūsų neištiko? 

— Jau buvom netoli bėdos, bet išsisukome. — Ir ėmė 
viską pasakoti: kaip juos pasivijęs kažkoks Fet Frumas, kaip 
davęs po sprigtą, kaip paskui tas Fet Frumas vos lig karalai- 
tės neužjojęs. 

Praėjus kiek laiko, vyresnieįi broliai vėl ryžosi į karaliaus 
rūmus joti. O jaunylis pasibalnojo asilą ir jiems iš paskos. 
Laukymėje jis supančiojo tą asilą, papūtė kitą ašutą, ir tą 
pat mirksnį priešais išdygo stebuklingas Juodis. Ir klausia: 

— Ką įsakysi, šeimininke? 

Vasilė pralindo jam pro ausis, užsivilko aukso drabužius 
ir šoko į balną. Netrukus jis prisivijo brolius ir teirauja- 
si: 

— Iš kur keliaujate? 

— Iš tokio ir tokio kaimo. O jūs iš kurė 

— Iš Kumštynės! — ir trinkt trinkt kiekvienam su kumš- 
čiu, net kibirkštys jiems iš akių pasipylė. 

Vasilė atjojo prie karaliaus rūmų, sušvilpė kaip tikras 
galiūnas, ir Juodis pašoko lig paties priepilio. Bet Vasilė 
nespėjo nė paliesti karalaitės žiedo, ir žirgas vėl ant žemės 
nusileido. 

Sugrįžo" jis namo kaip ir aną kartą, laukia brolių. O tie 
parjojo ir pasakoja, kaip viskas-buvę. 

dr trečią kartą jie išjojo laimės mėginti. Dabar Vasilė 
papūtė Sarčio plauką. 

— Ką įsakysi, šeimininke? — klausia protingasis Sartis— 
Pralįsk man pro ausis, užsivilk brangakmenių drabužį, sės- 
kis ant manęs ir tvirčiau laikykis — ne juokai skristi su to- 
kiu žirgu. 

Prisivijo Vasilė brolius ir klausia: 

— Iš kur jojate, mulkiai? 

— Iš tokio ir tokio kaimo. O jūs iš kur būsite? 

— Iš Rimbynės! — ir šmaukšt šmaukšt su rimbu per nu- 
garas. 

Vasilė atjojo prie pilies, sušvilpė kaip tikras galiūnas, 
Sartis pakilo lig aukšto ir palaukė, kol Vasilė karalaitei žiedą 
nuo rankos numovė. 

Pasuko Vasilė namo, giraitėje Sartį paleido, sėdo ant asi- 
lo ir parjojo. Žiedą už juostos užsikišo ir vėl pelenuos kui- 
čiasi. Greitai sugrįžo vyresnieji broliai ir pasakoja, kokį ste- 
buklą regėję. O Vasilė ir sako: 

— Ir aš buvau rūmuose, ir aš mačiau karalaitę. 

Broliai net raitosi iš juoko. 

— Geriau nutilk tu, Kvailuti, niekų nepaistyk! 

Karalius laukė laukė jaunikio, o kai pamatė, kad didvy- 
rio su žiedu nė kvapo neliko, išsiuntinėjo žygūnus po visą 
šalį, kad jį surastų ir į rūmus atgabentų. Nors labai ieškojo 
karaliaus pasiuntiniai, bet karžygio su brangakmenių drabu- 
žiais taip ir nerado. Šit ir į mūsų vargšo žmogelio trobą už- 
suko. 

Įdėmiai nužvelgė jie visus tris jaunikaičius — nė vienas 
į karžygį nepanašus. Ėmė juos klausinėti, gal žino, kur ka- 

ralaitės žiedas. Vyresnieji apie jį nė girdėt negirdėję, o Va- 
silė Kvailutis sako: 

— Aš turiu žiedą. 

Prisijuokė karaliaus pasiuntiniai, net šonus diegti pradėjo, 
ir jau atsisveikins. O vienas iš jų nei iš šio, nei iš to pa- 
klausė: 

— Ei kvaily, jei turi žiedą, tai ko neparodai? 

— Tuojau! — atsakė Vasilė, nusirišo juostą ir atkišo ka- 
ralaitės žiedą. Tai nustebo pasiuntiniai! Paėmė žiedą ir nori 
nenori gavo vesti Vasilę pas karalių. 

Karalius vos nesprogo iš apmaudo, jį pamatęs. 

Ir graužėsi, ir pyko, bet ką padarysi. Jis ir sako dukte- 
riai: 

— Jeigu jau taip buvo skirta, mano dukra, eik su juo va 
į tą lūšną, kur kiauliaganiai gyvena. Nors tiek iš jo naudos 
bus — mano kiaules paganys. 

Karalius tokio žento nenorėjo nė akyse matyti, tai ką 
jau čia po vienu stogu bus. 

Jaunieji lūšnoje kiek pagyveno, ir šit karalaitė ėmė savo 
vyrą ūdyti: „Aš, girdi, nebenoriu kiauliaganio pati būti, su- 
sirink skudurus ir nešdinkis savo keliais.“ Vasilė įsižeidė, bet 
nieko jai neatsakė. Įsidėjo krepšin kiek valgymo ir iškeliavo 
pėsčias į margą pasaulį — kas gali būti naudingiau už tokį 
pasivaikščiojimą. Kur tik jis ėjo, visur aimanas girdėjo, vi- 
sur ašaras ir skriaudas regėjo. Mat tasai karalius buvo go. 
dus ir piktas, žmonėms didelę duoklę uždėjo ir visur kartu- 
vių pristatė. 

Vasilė eina iš kaimo į kaimą, žmones drąsindamas, naš- 
laičius guosdamas, o vienas sau galvoja: „Gerai, karaliau, 
ateis ir tavo eilė vargo paragauti.“ 

Paskui jis grįžo į tėvo namus ir vėl ėmė pelenuos kaps- 
tytis. Ir gal ilgai tuos pęelenuos būtų prasėdėjęs, jei nebūtų 
didelis karas kilęs. Karalius pašaukė visus jaunikaičius kara- 
lystės nuo priešų ginti. 

Išėjo į karą ir vyresnieji vargšo Žmogelio sūnūs. O Vasilė 
Kvailutis ir sako: 

— Leisk, tėve, ir mane kariauti, kitaip visi vargą vaIg- 
sime. 

Tėvas pasišaipė iš jo: 

— Ką gi tu kare veiksi, Kvailuti? Tokiems kariautojams 
tik viena belieka: „Jei kariaut, tai kariaut, rašyk gurguo- 
lėn." 

— Tiktai leisk mane, tėve, pamatysi, kokius žygdarbius 
atliksiu. 

Mato senis, kad jaunylis kaip. vantos lapas prikibo, tai ir 
sako: 

— Gerai jau, imk asilą ir daryk ką tinkamas. 

Vasilė pasibalnojo asilą, išjojo į kaimo pakraštį ir supan- 
čiojo jį laukymėje. Paskui išsiėmė ašutą iš žirgo karčių ir 
papūtė. Apsidairė — ogi Bėris jau bestovįs. 

— Aš čia, šeimininke, ir mūšyje tau ištikimai tarnausiu. 
Lįsk man į kairę ausį, o išlįsk pro dešinę. Užsidėk sidabro 
šarvus, pasiimk plieno kalaviją ir sėsk ant manęs. 

Vasilė taip padarė ir į mūšį nurūko. 

Atlėkė jie į kovos lauką, o ten priešų — kaip lapų miške, 
kaip žolės lankoje. 

Vasilė kapoja juos iš kairės ir dešinės, netrukus visas lau- 
kas priešo krauju paplūdo, Bėriui ligi pat kelių. Tada žirgas 
ir sako jam: 

— Na, šeimininke, gana, leiskimės atgalios, palik mažu- 
mą ir rytojui, paskui mano brolis neturės ką veikti. 

Kitą dieną Vasilė papūtė Juodžio ašutą, pasibalnojo žirgą 
ir vėl puolė mūšin. 

O karalius stovi, žiūri ir savo akimis netiki. 

— Tai stebuklas! — sako jis sau. — Kas galėtų būti šis 
drąsus karžygys su aukso šarvais? 

Šit kraujo Juodžiui ligi krūtinės, jisai ir sako: 

— Na, šeimininke, gana, leiskimės atgalios, palik mažu- 
mą ir rytojui, paskui mano brolis neturės ką veikti. 

Trečią dieną Vasilė atjojo su stebuklingų Sarčiu. 1r tiek 
priešų paklojo, kad kraujo paplūdo žirgui ligi karčių, o kar- 


žygiui — ligi juostos. Baigėsi nuožmi kova, prasidėjo didelė 
linksmybė. Karalius prijojo prie Vasilės Kvailučio padėkoti 
ir mato — karžygio ranka sužeista, kraujas srūte srūva. Ta- 


da karalius paėmė savo nosinę ir aprišo jam ranką. 

Vasilė grįžo namo, laukymėje paleido Sartį ir sėdo ant 
asilo. Grįžo ir vyresnieji broliai ir pasakoja tėvui apie regė- 
tą stebuklą. Taip ir taip, girdi, kažkoks Fet Frumas priešus 

kapojęs kaip kopūstus ir išblaškęs juos kaip pelus. Ir pats 
karalius jam žaizdą aprišęs. 

O Vasilė nuo krosnies sako: 

— Ir aš buvau kare, ir aš priešus kapojau. 

Broliai iš juoko tik raitosi. 

— Geriau patylėk tu, Kvailuti, niekų nepaistyk. 

O karalius iš džiaugsmo didžią puotą iškėlė ir sukvietė 
į rūmus visos šalies jaunikaičius. 

Į puotą išjojo ir varguolio sūnūs. Vyresnieji broliai susė- 
do arčiau vidurio stalo, o jaunylį nugrūdo į patį galą. 

Puotavo jie, puotavo, tik šit karalius užsimetė pakalbėti 
„su karžygiu, kuris išgelbėjo karalystę, ir padėkoti jam. Bet 
kur jį surasi, jei jo niekur nėra. Karalius vaikščiojo vaikščio- 
jo tarp stalų ir staiga pamatė savo nosinę ant Vasilės Kvai- 
lučio rankos. 

— Bet juk čia mano žentas, — tarė karalius. Ir klausia 
jį: — Iš kur šitą nosinę gavai, Kvailuti? 

O Vasilė, nieko neslėpdamas, ir sako: 

— Jūsų didybė mūšyje dovanojot, kai mane priešai su- 
žeidė. 

Karalius savo ausimis netiki. 

— Mei, čia tikriausiai nelabojo darbas. Aš netikiu, kad 
tu buvai tas karžygys. — Ir patylėjęs pridūrė: — Jeigu jau 
toks galingas, tai pernakt pastatyk aukso rūmus ir nuo jų 
lig manųjų nutiesk krištolo tiltą. Ir kad palei tą tiltą me- 
džiai su aukso vaisiais augtų, kad ant tų medžių auksiniai 
paukščiai čiulbėtų. Jei visa tai padarysi, atiduosiu tau dukte- 
Iį ir priedo pusę karalystės. 

— Gerai, padarysiu, — atsakė Vasilė ir namo nuskubė- 
jo. 

Papūtė jis visus tris ašutus, ir stebuklingi žirgai bemat 
atsirado. 

— Na va, šeimininke, atėjo metas tau trečią ir paskutinį 
kartą pasitarnauti. Ką dabar įsakysi? 

— Taip ir taip, — sako jiems Vasilė, — pastatykit lig 
ryto aukso rūmus su brangakmenių prieangiu. Ir į karaliaus 
rūmus nutieskite krištolo tiltą. Išilgai tilto pasodinkite me- 
džių, tačiau ne paprastų: kad vieni žydėtų, ant kitų aukso 
vaisiai sirptų, ant trečių jau nunokę karotų. O ant medžių 

šakų kad linguotų auksasparniai paukščiai ir savo giesmėm 
širdį ramintų. 

— Gerai, šeimininke,— sako stebuklingi žirgai. — Eik mie- 
goti ir būk ramus: ligi ryto viskas bus padaryta. 

Vasilė pabudo rytą ir mato neregėtą negirdėtą stebuklą. 
Stovi aukso rūmai, o nuo jų tolyn eina krištolo tiltas. Vasilė 
žengė ant tilto ir nuėjo į rūmus. O rūmuose prabanga ir tur- 
tų gausybė, net gailu minkštais kilimais vaikščiot, ir visur 
stalai stovi, visokiom gėrybėm nustatyti. Prieangyje muzika 
griežia, o ant medžių auksiniai paukščiai šokinėja ir čiul- 
ba. 

Vasilė klausia žmones, kur karalius valdovas. Žmonės jam 
ir parodė akmeninį bokštą be jokio įėjimo ir išėjimo, su vie- 
nu langeliu, apkaltu plieno grotom. O tame bokšte sėdi ka- 
ralius, kurį stebuklingi žirgai į kiaulę pavertė... 

Tada Vasilė tarė: 

— Jei taip stebuklingų žirgų nuspręsta, tebūnie. Daug 
blogio pridarė žmonėms karalius ir su jais kaip tikras kiaulė 
elgėsi. 

Ir susišaukė Vasilė minių minias žmonių, ir pakėlė didžiu- 
lę puotą. 


Aš irgi tenai buvau, 

Daug valgiau, puotavau. 
Pasibalnojau šaukštą paskiau 
Ir pasaką jums čia sekiau. 


STEFENELIS FE1 FRUMAS 


Kitados gyveno didelis neturtėlis su pačia. Šit juodu sė- 
di vieną žiemos dieną prie karštos krosnies ir staiga girdi 


lauke kažką baisiai dejuojant — net širdis jiems iš gailes- 
čio suspaudė. 

— Kas čia galėtų būti? — klausia pati. — Nueitum, tėvai, 
pažiūrėti, gal ką bėda ištiko. 

Išėjo Žmogus kieman, žiūri — tiesiai priešais jį ant aukš- 


tos akacijos tupi susigūžęs didžiulis erelis, jau vos gyvas nuo 

šalčio. Užsiropštė jis į medį, nuėmė tą erelį ir atsinešė į kam- 
barį. Kiurkso sau patyliukais paukštis, prie ugnies šildosi ir 
staiga žmogaus balsu prašneko: 

— Bade Nekulajau, — tuo vardu žmogus, matai, buvo,— 
tu savo laimę sutikai, kad iškėlei mane iš medžio. 

Išsigando Nekulajus, tokį stebuklą pamatęs. Sėdi, tyli — 
ką gi čia pasakysi? Kur girdėta, kad paukštis žmogaus balsu 
kalbėtų? 

O erelis jau visai atsigavo, ištiesė sparnus ir sako: 

— Noriu tave, bade Nekulajau, apdovanoti, už gerą ge- 
ru atsilyginti. 

Ir ėmė erelis pasakoti, kas jis toks ir iš kur, ko po margą 
pasaulį klaidžioja. 

— Aš, — sako, — ne paukštis, o karalaitis. Mano tėvas 
turėjo tris dukteris, gražias kaip Žvaigždės giedram danguje. 
Ir štai vienąsyk seserims pasipiršo trys slibinai, kurie dėjosi 
karalaičiais. Tėvas norėjo jiems atiduoti dukteris, tik aš pasi- 
priešinau. Tada -slibinų močia mane pavertė ereliu. O slibi- 
nai pasiėmė savo pačias ir — tiek tu juos matysi. Daug van- 
dens Dunojumi nuo tada nutekėjo, o apie mano seseris — 
nė žinelės. Aš gi žmogumi tik tada atvirsiu, kai koks žemės 
padaras gaus stebuklingą mano sesers skrynelę. 

Tai pasakęs, erelis ėmė maldaut Nekulajų, kad tas sėstų 
jam ant sparnų ir skristų drauge pas jo seseris. Jos apsi- 
džiaugs, pamačiusios žmogų, ir būtinai norės apdovanoti. Ir 
jei Nekulajus nesutiks nieko kito imti, tik stebuklingą skry- 
nelę, gal kartais ir pasiseks ją gauti. 

Nekulajus atsisveikino su pačia, atsisėdo ant erelio, ir jie 
nulėkė virš debesų juodųjų, prie saulės spindulių kaitriųjų. 
Už devynių jūrų, už devynių kalnų jie nuskrido, o žemės 
krašto vis neregėti. Tik vakarop Nekulajus pamatė juodą 
girią, 0 vidur jos — vario rūmus su sidabro stogu. 

Erelis jam ir sako: 

— Štai šituose rūmuose gyvena mano jauniausioji sesuo. 
Tu tik neužmiršk, kad nevalia jokių dovanų iš jos imti, vien 
stebuklingą skrynelę. 

Erelis nutūpė prie pat rūmų. Nekulajus nulipo žemėn ir 
pasibeldė į vartus. Jauniausioji karalaitė juos atidarė ir, pama- 
čiusi žmogų, iš džiaugsmo nustėro. Paskui puolė jam ant kak- 

lo, ėmė bučiuoti, ilgo amžiaus linkėdama ir vis kalbėdama: 

— Vaje vaje, kiek metų, kiek žiemų gyvo Žmogaus nesu 
mačiusi. Eik į vidų — pasodinsia, pamylėsiu, pavaišinsiu, tik 
papasakok, žemieti, kas pasaulyje girdėti, juk mane dienas 
naktis graužia slegia liūdesys. 

Nekulajus pasėdėjo pasėdėjo su ja už stalo, paragavo 
gardumynų visokių, pripasakojo devynias galybes naujienų 
iš viso pasaulio, o paskui atsistojo ir tarė: 

— Tai lik sveika, o man namo metas. Užteks čia iš tuščio 
į kiaurą pilstyt, negaliu daugiau gaišti. 

Karalaitė apsipylė graudžiom ašarom ir sako jam: 

— Prašyčiau tave, gerasis žmogau, dar su manim pasėdė- 
ti, apie viską pakalbėti, tačiau nedrįstu. Mano vyras slibinas 
turi tuojau grįžti, bijau, kad jis tau ką bloga nepadarytų. 


Tad išsirink, — sako, — mano rūmuose bet kokį brangų daik- 
tą, aš mielai tau jį padovanosiu. 
Nekulajus apsidairė aplinkui, ogi visur — ant stalų, ant 


lentynų, ant krosnių — vien auksiniai daiktai ir brangūs ak- 
menys. 

Pagaliau jis pamatė ant krosnies krašto stebuklingą skry- 
nelę. 

— Aš neturtingas žmogus, ir nei aukso, nei brangių ak- 
menų man nereikia, — sako Nekulajus. — Duok man štai 
tą skrynelę, aš ją pačiai parnešiu, galės joje karolius laiky- 
ti. 

Karalaitė ne juokais išsigando ir sako: 

— Rinkis, gerasis žmogau, ką nori ir kiek nori, tiktai ne 
šitą skrynelę. Ji man likusi kaip amžinatilsės motulės atmi- 
nimas, tebūna jai lengva žemelė. 

Nekulajus nenusileidžia, nors tu ką, — duok jam skryne- 
lę, ir baigta. Tačiau tušti buvo jo prašymai: karalaitė nieku 
gyvu nesutiko. 

Tada jis atsisveikino ir išėjo kaip musę kandęs. Erelis 
jau laukė jo prie vartų. 

— Et, — tarė erelis, — blogai, kad ji tau nedavė skry- 
nelės. Bet skriskime toliau, gal iš viduriniosios sesers išpra- 
šysi. 

Nekulajus užlipo ereliui ant nugaros, ir juodu nulėkė virš 
jūrų marių. Ir vėl priskrido juodą girią, vidur kurios stūk- 
sojo sidabro rūmai su auksuotu stogu. 

Nekulajus nulipo žemėn, pasibeldė į vartus. Juos atkėlė 
vidurinioji karalaitė. 

— Vaje vaje, dievaižin kiek laiko nesu mačiusi gyvo 
žmogaus. 

Karalaitė į rūmus jį pavadino, už stalo pasodino ir klau- 
sinėja, kas pasaulyje girdėti, o jis mielai atsakinėja. Kalbė- 
jo juodu, kalbėjo, bet karalaitei vis mažai rodosi, taip jinai 
žmonių pasiilgusi. 

Pagaliau Nekulajus atsistojo ir jau keliaus. 

— Lik sveika, gražuole, man laikas namo. Tolimas iš čia 
kelias, tai dar pavargs mano kojelės. 

O karalaitė nė nežino, kokiom dovanom jį apdovanoti; 
lieja vargšė graudžias ašaras ir sako: 

— Pasirink iš mano namų, ką tik širdis geidžia, juk yra 
iš ko. 

Ir tikrai yra: ant skrynių ir lentynų visokių auksinių daik- 
tų ir brangių akmenų pristatyta — net akys raibsta. 

Bet Nekulajus priėjo prie krosnies ir sako: 

— Aš neturtingas žmogus, brangių daiktų man nereikia. 
Jeigu negaila, duokš man šitą skrynelę, parnešiu namo, tai 
pati apsidžiaugs. 

Bet karalaitė jokiu būdu nesutinka jos duoti. Nekulajus 
mato — nieko nebus, atsisveikino su karalaite ir išėjo, o už 
vartų jį erelis pasitinka: 

— Et mano mielas, labai blogai, kad ji tau nedavė skry- 
nelės. Viena viltis mums liko — vyriausioji sesuo. O jei ir 
toji neduos, tai aš nebežinau, ką daryti. 

— Tai skriskime pas ją, — sako Nekulajus. -- Kas bus, 
tas bus. Negi dabar dėl kokių gobšių plaukus nuo galvos 
Iausiuos. 

Skrido skrido jie per jūras marias ir šit toli pamatė juodą 
girią, o vidur jos — gryno aukso rūmus su brangių akmenų 
bokštais. 

Nekulajus pasibeldė į vartus, juos atidarė vyriausioji ka- 
ralaitė. Kai tik pamatė žmogų, iš džiaugsmo tuoj be žado su- 

smuko. O kai atsipeikėjo, ėmė jį glėbesčiuoti ir bučiuoti, ilgo 
amžiaus linkėti ir kalbėti: 

— Ak gerasis žmogau, matyt, dar turiu laimę, kad tu 
pas mane atėjai. Juk čion aš ne tik žmogaus, net paukščio 
plunksnos nesu regėjusi. 

Karalaitė pasikvietė jį vidun, už stalo pasodino, pamylė- 
jo, pavaišino, akių nuo jo nenuleidžia, atsižiūrėti niekaip ne- 
gali. Pagaliau Nekulajus atsistojo ir jau eis. 

— Lik sveika, geroji karalaite, man laikas namo skubėti. 
Tolimas iš čia kelias, tai dar pavargs mano kojelės. 

Vyriausioji karalaitė ir šiaip, ir taip stengias jam pasige- 
rinti, kad nors valandėlę pasėdėtų. O kai pamatė, kad jo ne- 
besulaikys, ėmė verkti ir rypuoti: 

— Varge mano, varge, toli nuo pasaulio aš atskirta, ir 
nežinia kada vėl gyvą žmogų regėsiu. Taip jau, Matyt, man 
lemta — visą gyvenimą lig pat mirties liūdėti. 

Paskui liepė Nekulajui dovanų sau kokį daiktą išsi- 
rinkti. 

Nekulajus priėjo prie krosnies ir sako: 

— Nereikia man, karalaite, nei aukso, nei brangių ak- 
menų. Duok tu man dovanų šitą skrynelę, parnešiu pačiai, 
ir ji bus tau visą gyvenimą dėkinga. 

Karalaitė nieku gyvu nenori atiduoti. 


— Aš ją gavau, — sako, — iš motinos, tebūna jai lengva 
žemelė. 

Bet kai Nekulajus į kojas puolė, jai pagailo jo. 

— Gerai, pasiimk skrynelę, — tarė, — aš jau vis tiek se- 


na, nebe daug liko gyventi. Tik žinok, šita skrynelė ne pap- 
rasta, o stebuklinga. Kai pasakysi: „Skrynele, atsivožk!“ — 
ji tuojau atsidarys ir duos tau visa, ko širdis geidžia. 

Kai tik Nekulajus paėmė į rankas skrynelę, pasigirdo bai- 
sus trenksmas, aukso rūmai sugriuvo, o priešais jį radosi 
dailus, tvirtas karalaitis. Jisai ir sako: 

— Dėkoju tau, bade Nekulajau, kad padėjai man išsklai- 
dyti piktus kerus, per kuriuos tiek vargo patyrėme. Ir mano 
seserys nuožmios raganos — slibinų motinos — buvo apke- 
rėtos; o dabar ir jos laisvos. 

Karalaitis iš arklidės išsivedė baltą arabišką ristūną, už- 
sodino ant jo seserį, pats šoko į balną ir nurūko. Matyt, iš 


182 


didžio džiaugsmo užmiršo pasakyti Nekulajui, kuriuo keliu 
namo gautis. 

Kur tik pažiūri Nekulajus, visur vien tankus miškas, ir kas 
žino, kurion pusėn traukti. Pagaliau pamatė takelį ir nuėjo. 
Ėjo ėjo, o kai priėjo upelį, jau žarna žarną ryja. Pasiėmė 
jis savo skrynelę ir vos pasakė: „Skrynele, atsivožk!“, toji 
bematant atsidarė. Ir kad pradės iš jos lįsti stalai, visokiais 
gardumynais apkrauti, vargšui net seilės nutįso. O šalimais 
iš kažin kur sklinda liūliuojantys gražios muzikos garsai. Ne- 
kulajus sočiai prisivalgė, atsigėrė šaltinio vandens, o kai no- 
rėjo skrynelę uždaryti — nieko neišeina. Kamavosi kamavo- 
si, vis nepataiko, kokius žodžius jai pasakyti. 

Sėdi jis, galvoja nusiminęs: staiga priešais jį lyg iš po 
žemių išdygo ragana: 

— Aš tau pasakysiu, kaip uždaryti skrynelę, o tu man 
atiduosi, ką namie turi, bet nieko apie tai nežinai. 

O ragana buvo slibinų ir girios motina. Jr ji sumanė Ne- 
kulajui atkeršyti, kad tas padėjo karalaičiui iš kerų išsiva- 
duoti. 

Nekulajus pažvelgė į raganą, pagalvojo: ką gi jis namie 
galėtų turėti, ko nė pats nežino? „Kokie ten mano turtai? — 
klausia jis save. — Aš vargšas žmogus ir, be pačios, rodos, 
nieko nė neturiu.“ 

— Gerai, — sutiko Nekulajus. — Pamokyk, kaip uždary- 
ti skrynelę. 

O ragana sako: 

— „Skrynele, užsivožk!“ 

Tik tarė tuos žodžius Nekulajus, ir stalai bemat išnyko, 
o skrynelė užsidarė. Nekulajus pasiėmė ją ir nuėjo savais 
keliais, o ragana šaukia pavymui: 

— Kai praeis septyneri metai, atūisiu pas tave atsiskai- 
tyti. 

Nekulajus grįžo namo, o čia linksmybė. Pati susilaukusi 
auksaplaukio sūnelio. Iš didžio sielvarto jis nebežino kur dė- 
tis. Šit kada vargšas suprato, kaip apgavo jį ragana. Bet da- 
bar jau nei bėgt, nei rėkt. 

Vaikiukas augo ne dienom, o valandom, ir buvo be galo 
dailus ir protingas. Ir kuo didesnis darėsi Štefenelis Fet Fru- 
mas, tuo labiau rūpestis graužė tėvą. Kai septintus metus 

jis pradėjo, Nekulajus nuo jo nė per plauką neatstojo, akių 
nenuleido, vis būgštaudamas, kad ragana jo nepagrobtų. Su- 
blogo Nekulajus, pagelto kaip vaškas, nei valgio, nei gėrimo 
į burną neėmė... 

Tą dieną, kai sukako septyneri metai, vaikiukas išėjo pa- 
žaisti priemenėn. Staiga nei iš šio, nei iš to atrūko juodas 
viesulas, čiupo jį ir mirksniu nusinešė. 

Štefenelis Fet Frumas atsigodo tamsioj girioj, raganos tro- 
belėje. Ragana jį pasišaukė ir sako: 

— Aš tave, vaike, slibinu paversiu, ir visą gyvenimą tu- 
rėsi man tarnauti. Duosiu tau tris darbus. Jei atliksi juos — 
tavo laimė, imk savo krepšį ir keliauk namo. O jei ne — 
save kaltink. Išmaudysiu tave dervos katile ir į slibiną pa- 
versiu. 

Ir parodė jam tą katilą su derva. 

— Dabar, — sako ragana, — eik miškan ir lig ryto at- 
vežk man dešimt tūkstančių vežimų malkų, aš noriu dervą 
užvirinti. 

Štefenelis pasiėmė kirvuką ir išėjo į mišką. Eina ir liūd- 
nas galvoja: „Šit priėjo liepto galą Štefenelis.“" 

Kaip per vieną naktį tokią gausybę malkų prikirsi? 

Staiga jam kelią pastojo daili kaip žiedas mergaitė. Ji ir 
sako: 

— Neliūdėk, Štefeneli Fet Frumai, aš tau pagelbėsiu. Ra- 
gana — mano pamotė, ji ir Mane gatava gyvą palaidoti: su- 
galvojo dabar už slibino leisti. Tu gulk ir miegok sau ramiai, 
lig ryto šis visas miškas bus iškirstas. 

Štefenelis nepatikėjo jos žodžiais, tačiau prarasti nebėra 
ko, šiaip ar taip, pats vis tiek -raganos duoto darbo nenu- 
veiks. Atsigulė jis ir užmigo. 

O mergaitė išsiėmė -birbynę, užgrojo, ir bemat susirinko 
daugybė slibinų. 

— Ką įsakysi, šeimininke? — paklausė jie. 

Mat mergaitės būta fėjos. Ji ir liepia slibinams: 

— Ligi ryto kad man visą mišką iškirstumėt, tegul ragana 
paspringsta tomis malkomis! 

Rytą ragana atsibunda, dirst į kiemą, o ten malkų — kaip 
lapų miške, kaip žolės lankoje. Pabudo ir Štefenelis ir dar 
labiau nustebo: „Žiūrėk tu man, — pagalvojo jis, — koks 

stebuklas! Matyt, toji mergaitė iš tiesų mano bičiulė.“ Ir nu- 
ėjo jai padėkoti. Pamatė jį ragana ir sako: 

— Kaip šitą darbą nuveikei, man galva neišneša, bet pa- 
žiūrėsim, ar antrą atliksi. Va dešimt tūkstančių maišų miltų. 
Užmaišyk lig ryto tešlą ir duoną iškepk. Jeigu to darbo ne- 
atliksi, gausi karštos dervos paragauti. 

Vakare ragana atsigulė ant krosnies ir smagiai užknarkė, 

Štefenelis kremtasi, sau vietos neranda. 

Ir vėl pas jį atėjo fėja ir sako: 

— Neliūdėk, Štefeneli Fet Frumai, ir dabar tau pagelbė- 
siu. 

Užgrojo ji birbyne, sulėkė slibinai ir lig ryto gražiai iš- 
kepė duoną. 

Pamačiusi ir šį stebuklą, ragana vos nesprogo iš pykčio. 
Pasišaukė ji Štefenelį ir sako: 

— Nežinau, vaike, ar tau kas padėjo, ar ne. Duosiu dar 
vieną darbą, ir jeigu jį atliksi — tavo laimė! Įkišiu tave sta- 
tinėn, gerai dugną užkalsiu, ir jei lig ryto iš ten išsigausi — 
keliauk kur akys veda. 

Atritino ragana didžiulę statinę, pasodino į ją Štefenelį, 
užkalė, iš viršaus dar derva ištepė ir įmetė jūron. 

„Va dabar tai jau baigta, — pagalvojo Štefenelis, tupė- 
damas statinėje. — Sužinosiu, kur pipirai auga.“ 

Tačiau fėja, Štefenelio niekur nematydama, susišaukė vi- 
sus slibinus ir liepia jiems: 

— Nors žemę aukštyn kojom apverskite, bet Štefenelį 
suraskite, be jo negrįžkite. 

Visą žemę slibinai išgriozdė, sugrįžę sakosi niekur jo ne- 
radę. 

— Ieškokite po žeme! — paliepė fėja. 

Slibinai ieškojo ieškojo po žeme — nė kvapo. 

— Ieškokite po visas jūras marias! — tada paliepė fė- 
ja. 

Slibinai nuskrido ieškoti ir vidurnaktį statinę ištraukė ant 
kranto. Fėja dugną išmušė ir išleido Štefenelį. 

— Kaip atsidėkoti tau, gražioji fėja, už gera, kurį man 
padarei? 

O fėja jam sako: 

— Nedėkok, Štefeneli Fet Frumai, neturim mes laiko. Ge- 

riau greitai bėkime iš čia, ragana vejasi pridurmais ir vargas 
mums, jeigu sugaus. 

Juodu pasileido kiek įkabindami, tačiau netrukus juos 
ėmė vytis karšta liepsna. Kai toji liepsna jau arti buvo, fėja 
stabtelėjo ir sako: 

— Palauk, Štefeneli, praleiskim į priekį prakeiktą raga- 
ną. 

Fėja palietė birbyne žemę, ir Štefenelis virto vėjo malū- 
nu, 0 ji pati — šimtamečiu seniu. Atidūmė ragana prie ma- 
lūno ir klausia malūnininką: 

— Senas kelme, ar nepraėjo čia velnio merga ir prakeik- 
tas vaikis. 

O senis, toji fėja, sako: 

— Lyg ir praėjo, tik senokai, prieš kokius dvidešimt me- 
tų. 

Ragana nurūko toliau. O fėja paėmė Štefenelį už rankos 
ir nusivedė kitu keliu. Bėgo bėgo, ūmai fėja vėl stabtelėjo 
ir sako: 

— Štefeneli Fet Frumai, ragana mus baigia pasivyti, jau- 
čiu, kaip jos kvapas man nugarą degina. 

Štefenelis atsigręžė ir mato: tolumoj baisus debesis ky- 
la, ir Žaibus jisai svaido, ir perkūnus tranko, net žemė dre- 
ba. 

Fėja palietė birbynė žemę, ir Štefenelis virto kviečių lau- 
ku, o ji pati — sena senutėle. 

Sustojo ragana prie lauko ir klausia, grieždama danti- 
mis: 

— Kvaila sene, ar čia nepraėjo merga ragana ir vaikis 
gąlvažudys? 

O senutė, toji fėja, ravi lauką ir sako: 

— Lyg ir praėjo, tiktai senokai, prieš kokius tris šimtus 
metų... 

Nuožmioji ragana leidosi toliau vytis. Fėja paėmė Štefe- 
nelį už rankos, ir juodu nuėjo savo keliu. 

Po kiek laiko fėja vėl prakalbo: 

— Palauk, Štefeneli Fet Frumai, mane degina raganos 
kvapas. Šit ji jau visai netoli. 

Atsigręžė Štefenelis, žiūri — ragana viesulu atskrieja. Ir 
ragana juos pamatė, vėlu jau slėptis. Tada fėja metė žemėn 

birbynę ir pavertė ją dideliu tvenkiniu. Ragana jų vos ne- 
pačiupo, bet jie spėjo pasiversti baltom gulbėm ir įšokti į 
vandenį. Ragana nedelsdama pasivertė žąsim ir paskui juos 
nuplaukė. 

Bet gulbės greit išlipo ant kranto, vėl žmonėmis atsiver- 
tė, sugavo žąsį ir nusuko jai sprandą. Tada fėja lengviau at- 
siduso ir tarė: 

— Na štai mes ir išsigelbėjom nuo savo priešo. Dabar tu, 
Štefeneli Fet Frumai, esi laisvas, gali grįžti pas tėvus. 

Štefenelis klausėsi jos žodžių ir nežinojo, ką atsakyti, la- 
bai jau pamilo mergaitę. 

— Sakyk, — paklausė jis, — kuo tu vardu ir kur tave 
rasti? Myliu tave labiau už viską, tu man už gyvybę bran- 
gesnė ir noriu tave vesti. 

Fėja jam atsakė: 

— Štefeneli Fet Frumai, aš esu Merioara Gėlelė. Susimai- 
nykime mudu žiedais, ir nesirūpink, ateis laikas — mes bū- 
tinai susitiksime. 

Susimainė juodu žiedais ir išsiskyrė. 

Štefenelis grįžo namo pas savo tėvą motutę, o tie vos 
nepakvaišo iš džiaugsmo, jį pamate. Štefenelis pasilepino pas 
tėvus dvejus metus, gal net ilgiau. Ir šit vieną gražią dieną 
nusprendė, kad laikas vesti. Rado sau patogią mergelę ir 
jau ruošiasi vestuvėms. Kaip tik tomis dienomis pas juos ap- 
sistojo kokia nepažįstama mergaitė. Atėjo jinai virtuvėn ir 
prašo, kad leistų padėti raguolius kepti, kukulius virti. Šte- 
fenelio motina nė nenutuokė, kas toji mergaitė, ir mielai ją 
priėmė. Mergaitė iš tešlos nulipdė du balandėlius ir įšovė 
krosnin. Kai tie balandėliai kiek paraudo, Štefenelis grįžo iš 
laukų pavargęs ir alkanas. Motina užtiesė stalą ir padėjo ką 
tik iškeptus balandėlius. 

Štefenelis atsilaužė nuo vieno gabalėlį ir rado jame savo 
žiedą. Tada jis prisiminė Merioarą Gėlelę ir šūktelėjo: 

— Mama, ar nematei čia tokios ir tokios mergaitės? 

— Virtuvėje toji mergaitė, — atsakė jam motina. — Pa- 
deda man kukulius taisyti.- 

Štefenelis šoko virtuvėn ir apsipylė ašarom, Merioarą pa- 
matęs. 

— Tu žiedą tešlon įdėjai? 

— Aš, — atsakė jam Merioara. — Nors tu mane užmiršai, 
"et aš tave prisimenu. 

*uolė Štefenelis ant kelių ir maldauja: 

-- Atleisk man, Merioara. Dabar aš tave dar labiau my- 
ššėi, tai eik už manęs. 

Tačiau fėja pažiūrėjo jam į akis ir pasakė: 

— Jei mane iš tiesų būtum mylėjęs, nebūtum užmiršęs. O 
jeigu dabar užmiršai, vadinasi, ir paskui užmirši. Aš išgelbė- 
jau tau gyvybę, bet už tai iš tavęs nieko nereikalauju. Lik 
sveikas ir laimingas. 

Sulig tais žodžiais fėja išnyko. 

Aš verpstę pasibalnojau 
Ir visą teisybę išklojau. 


FILIMONAS 
IR JUODASIS GALIŪNAS 


Sako, kitados gyveno karalaitis. Šit sukako jam aštuonio- 
lika metų, ir išjojo jis pasižiūrėt, kaip laukai atrodo, ar tokie 
pat gražūs kaip miestas, ar dar gražesni. 

Kai tik jis išjojo į laukus, ir sutiko dailią dailią mergai- 
tę — tai buvo Amžių Grožybė Žiedų Skaistybė. Pamačiusi 
karalaitį, mergaitė pasuko atgal, bet jis, apstulbintas jos gro- 
žio, sukirto pentinais žirgą ir nurūko iš paskos. Pasivijęs gra- 
žuolę, padėjo kairę ranką jai ant peties. Mergaitė sumišo ir, 
nieko nelaukdama, puolė bėgti, mat žinojo karalaitį būsiant 
jos šešuru. O tasai nieko nežinojo. Amžių Grožybė pasiver- 
tė į greitakoję elnę ir dingo miško tankmėje. Šį kartą kara- 
laitis jau negalėjo jos pavyti. Namo jis grįžo niūrus ir piktas, 
kad nesužinojo, kas toji neregėta gražuolė, ir atgulė į lovą 
nuo sunkios negalios. Niekas neišmanė, kas jam nutiko. Daug 
gydytojų prie jo lovos buvo pašaukta, bet tik vienas se- 
niausias iš jų susivokė, kokia čia negalia. Ir tarė senajam 
karaliui: 

— Šviesiausias karaliau, tavo sūnaus liga ne mirštama. 
Mergaitę jis buvo sutikęs, štai kur jo negalia. Tačiau jis 
mirs, jeigu greičiau jo neapvesdinsi. 

— Dieve mano! — sušuko karalius. — Argi aš nenoriu jo 
vesdinti? 

Ir tučtuojau išsiuntinėjo į visas karalystes šauklius, liepęs 
jiems visur ieškoti karalaičiui nuotakos. Šaukliai sužinojo 
vieną karalių turint tekinamą dukterį. Karalaitis ir vedė ją, 
paskui, nė metams nepraėjus, susilaukė vaikelio ir pavadino 
jį Filimonu Fet Frumu. Tą pat dieną karaliaus sode atsirado 
elnė. Apsibuvo ji ten ir per dienų dienas žiūri į Filimoną: 
kaip jis stiklo geldoje maudosi, kaip visas tvirtėja kas va- 
landą. Užaugęs Filimonas paprašė tėvus duot jam kelionei 
rūbų patogių ir truputį pinigų — norįs joti į laukus pasižiūu- 
rėti. Jis girdėjo; kad ten jo tėvas jaunystėje buvo dailią 
mergaitę sutikęs. Elnė nuklausė jo žodžius ir kitą dieną, tik 
Filimonui išjojus, nubėgo užuolankom. Ir prie miesto vartų 
juodu susitiko. Filimonas turėjo šautuvą, kardą ir ietį. Pa- 
matęs elnę, puolė vytis. Tačiau karalaitis nenorėjo jos nei 
kirsti, nei šauti, nei ietimi perverti, o tik gyvą pagauti, par- 
sivaryti namo ir tėvams parodyti. Besivydamas Filimonas 
prijojo didelę upę: elnė mirksniu ją peršoko, o Filimonas 
liko anoj pusėj. Kai tik elnė krantą kojom pasiekė, b2mat 
virto dailia mergaite, tokia jau dailia ir liekna, kad Filimonas 
akių nuo jos atplėšt negalėjo. Mergaitė ir sako jam: 

— Filimonai Fet Frumai, pakilk į padangę, perskrisk van- 
denį, ateik pas mane. Aš tave apkabinsiu, aš tave išbučiuo- 
siu, ilgą gyvenimą duosiu. 

Sukirto pentinais žirgą Filimonas ir nuskriejo viršum upės. 
Mergaitė ji apkabino, išbučįavo, nusimovė nuo piršto žiedą 
ir padovanojo jam drauge su skepetaite. Ir Filimonas padavė 
jai savo žiedą ir skepetaitę, O paskui klausia: 

— Kodėl tu anksčiau buvai elnė, o dabar virtai dailia 
mergaite? 

— Tavo tėvas čia kaltas. Uždėjo ranką man ant peties. 
O aš gėdijausi pasakyti, kad jis bus mano šešuras. Juk se- 
niai žinojau jį netrukus vesiant, tavęs susilauksiant, o patį 
būsiant mano žadėtiniu. O dabar eime, ir aš tėvus turiu, rei- 
kia pažiūrėti, ar jie dar-gyvi. 

Vakarop juodu priėjo mergaitės namus ir sužinojo, kad 
motina iš ilgesio pasimirė, o tėvas dar tebegyvas. Kaip nu- 
stebo jis, dukrą pamatęs: 

— Ar tu čia, Amžių Grožybe? 

— Aš, tėve. 

— O kur tu buvai dingusi, dukrele, šitiek laikot 

— Aš labai toli buvau. 

— O ką čia parsivedei? 

— Filimoną Fet Frumą. Mudu susitikom ir iš širdies pa- 
sikalbėjom. Jisai man pasipiršo. O aš atsakiau pirma norinti 
jūsų sutikimo prašyti. 

— Jeigu taip, kviesk jį vidun ir sodink už stalo. 

Pasodino jie Filimoną Fet Frumą už stalo, tris dienas ir 
tris naktis vaišino, 0 jis gėrė valgė, bet daugiausia į mer- 
gaitę žvelgė. 

— Štai kaip, Filimonai, — tarė jam būsimas uošvis, — 
eik namo ir pasakyk tėvui, kad mes nuo šiol giminės, kad aš 
savo dukrą tau atiduodu. Tegul greičiau siunčia pas mane 
palydą, aš ją su duona druska priimsiu, meiliai pavaišinsiu. 

Filimonas taip ir padarė, o paskui netrukus grįžo su visa 
palyda. Tačiau per vėlu jau buvo... Per tą laiką Amžių 
Grožybei pasipiršo jaunikis iš kitos karalystės, vienarankis 
ir vienakojis Šlubis Valdovas. Mergaitė jam didžiai patiko, 
žiūrėjo jis į ją neatsižiūrėdamas ir iš džiaugsmo vis juokėsi. 
O kai juokėsi, tai iš burnos auksas biro. 

Mergaitės tėvas tuolaik po kambarį vaikščiojo ir taip by- 
lojo: 

— Amžių Grožybe Žiedų Skaistybe, Filimonas Fet Fru- 
mas dailus ir narsus. Bet jūs gražiuoju gyvensit, po karalių 
puotas vaikščiosit ir visą turtą iššvaistysit. Visi tokie kara- 
liai ir bajorai, kai gerai įkaušta. O šitas išsigimėlis prireikus 
tik nusijuoks, ir iš burnos auksas pabirs. Ir gyvensi su juo 
be jokio vargo. 

— Tėve, geriau jau būčiau gyva negimusi, neg už tokio 
šlykštynės tekėjusi. Bet jeigu taip nori, tavo valią išpildy- 
sių... 


Ir va tada atvyko su savo palyda Filimonas Fet Frumas 
mergaitei pirštis. 

Išėjo karalius jo pasitikti, kilimais kelią nuklojo. Įžengė 
Filimonas vidun ir dairosi nuotakos. O karalius jam sako: 

— Kaip tau sakiau, taip ir padariau, Filimonai Fet Fru- 
mai... Bet Amžių Grožybė susirado kitą jaunikį ir su juo 
išėjo. 

Filimonas Fet Frumas išklausė tą, kuris turėjo uošviu bū- 
ti, pasibalnojo žirgą ir sušuko palydai: 

— Grįžkite namo, vyručiai, pas tėvą. Grįžkite be manęs, 
aš josiu kur akys veda — savo laimės ieškoti... — Ir išjojo. 
Jojo jis tris dienas ir tris naktis, kol aukštą kalną prijojo. 
O kai užkopė į pačią viršūnę, žiūri — žmogus miega. Fili- 
monas ir pagalvojo: „Matai, kaip jis kietai miega. Jei tik 
norėčiau, galėčiau jį sukapot kaip kopūstą, nė cyptelėti ne- 
spėtų. Betgi gaila nei iš šio, nei iš to gyvybę atimti. Geriau 
ir aš greta prigulsiu ir numigsiu, o kai jis atsibus, doroj ko- 
voj jėgas išbandysim.“ 

Pirmas pabudo Juodasis Galiūnas. Jau norėjo tuoj pat nu- 
dobti Filimoną, bet pagalvojęs nusprendė: „Kam jį žudyti, 
jeigu jis manęs nenužudė? Prižadinsiu jį ir paklausiu, ko jam 
čia reikia!" 

Ir suriko Juodasis Galiūnas iš visos sveikatos: 

— Ei Filimonai Fet Frumai! Kelkis! 

— Ėhė, ilgokai mano miegota!.. 

— Dabar amžinu miegu miegotum, bet nenorėjau tavęs 
žudyti. Tai kaip, su kardais kaposimės ar imtynėse jėgas iš- 
bandysim? 

— Geriau imtynėse, garbingiau bus, — atsakė Filimonas 
Fet Frumas. 

Susikibo juodu ir pradėjo imtis. Tris dienas ir tris naktis 
ėmėsi, kibirkštis iš uolų skeldami, o įveikti kits kito nesten- 
gė. Galų gale nutarė atsikvėpti. Juodasis Galiūnas klausia Fi- 
limoną Fet Frumą: 

— Ar turi brolį? 

— Ne. 

— Tai susibroliaukim. 

Pabučiavo jie kardų ašmenis, apsikeitė jais ir prisiekė vi- 
są gyvenimą broliais būti. 

— Tu apie Šlubį Valdovą girdėjai? — paklausė Filimo- 
nas Juodąjį Galiūną. 

— Girdėjau. Jis veda Amžių Grožybę. Būtų ne pro šalį 
ir mums tose vestuvėse papuotauti. 

Eidami į Šlubio Valdovo karalystę, jie sutiko senutę. 

— Sveika, senele. Atnešk mums skarelę ir du raguolius, 
riešutų ir žemėpupių. Mes tau gerai atsimokėsim. 

— Duokite man šventą ramybę, keliauninkai, neturiu ka- 
da su jumis gaišti. 

Po ilgų maldavimų senutė vis dėlto sutiko ir atnešė, ko 
jie prašė. Tada Filimonas Fet Frumas išskleidė skarelę, ant 
jos padėjo raguolius ir uždengė skepetaite, Amžių Grožy- 
bės jam dovanota prie upės. Ant skepetaitės jis išdėliojo ra- 
zinų, figų ir riešutų. Paskui vieną riešutą išgliaudė, branduo- 
lį su Juoduoju Galiūnu pasidalijo, o į kevalą įdėjo Amžių 
Grožybės žiedą. Viską padavęs senutei, liepė nunešti nuo- 
takai, galgi atpažins savo žiedą ir skepetaitę. 

Taip ir buvo. Amžių Grožybė perkando riešutą, o iš jo 
žiedas iškrito. Tada ji liepė kuo greičiau pašaukti senutę. 

— Pasakyk, senele, kas tave atsiuntė su šitom dovanomė 

— Kažin kokie žmonės... 

— Sakyk teisybę, nebijok. Aš žinau, tave atsiuntė Fili- 
monas Fet Frumas. Perspėk jį, kad pasisaugotų, vienarankis 
ir vienakojis yra didelis nedorėlis. O jeigu mano žodžiais 
nepatikės, tai pasakyk, kad bent nemiegotų, už debesų nu- 
skristų. Aš prisisegsiu saulę prie kaktos, mėnulį prie krūti- 
nės, aušrinę prie peties, suknią žvaigždėmis išsiuvinėsiu ir 
apakinsiu Šlubį Valdovą. Jei ir tai negelbės, tegul tada Juo- 
dasis Galiūnas visatą juodu rūku apdengia. 

Juodasis Galiūnas nepaklausė senutės, liepė Filimonui jo 
laukti, o pats nutraukė pas Šlubį Valdovą. Sukirto jis pen- 
tinais savo eiklų žirgą, kaip strėlė nuskriejo viršum debesų, 
viršum kariuomenės ir baisiose kautynėse pusę Šlubio Val- 
dovo kariaunos iškapojo. Pavargęs grįžo ir sako Filimonui: 

— Aš iškapojau puse Šlubio Valdovo kariuomenės ir su 
juo pažintį pradėjau. Eik, broleli, ir tu. 

Filimonas Fet Frumas paklausė, užpuolė kariuomenę ir iš- 
klojo lig paskutinio vyro. O Šlubį Valdovą sudegino ir jo 
pelenus pavėjui išbarstė. Pasiėmęs Amžių Grožybę, jis lei- 
dosi atgalios, kur jo laukė Juodasis Galiūnas. Ūmai jam top- 
telėjo liūdna mintis ir ėmė jį graužti: „Neturiu ašai laimės. 

Nuo vieno išgelbėjau Amžių Grožybę, o kitam atiduodu!“ 
Prijojo jis kalną, o čia Juodasis Galiūnas sėdi už debesį juo- 
desnis. 

— Labas vakaras, broleli, labas vakaras! Ko gi tu neat- 
sakai? 

— Kaipgi tau atsakysi? Mudu prisiekėme būti broliai, o 
tu apie mane blogai galvojai. 

Susigėdo Filimonas Fet Frumas ir paprašė jam dovanoti. 
Dabar, kai visi sunkumai jau įveikti, trise jie leidosi atgal 
į Filimono tėvo rūmus. Šis labai apsidžiaugė pamatęs sūnų, 
iškėlė didelę puotą, o paskui liepė eiti ilsėtis. Kol Filimonas 
ir Juodasis Galiūnas miegojo, karalius aplink juos pastatė 
namą su storom trimetrėm sienom ir padegė jį. Mat sugalvo- 
jo juodu gyvus sudeginti, kad paskui galėtų vesti Amžių 
Grožybę. Tačiau jo ketinimai žlugo. Juodasis Galiūnas buvo 
burtininkas. Pabudo ir ugnį bematant suvaldė: viską aplinkui 
sustingdė, sušaldė. 

Tatai pamatęs, karalius ėmėsi kitos gudrybės: pasiuntė 
pas juos senę su nuodais. Juodasis Galiūnas išėjo pasitikti 
tos senės ir kad davė sprigtą jai kakton — net į žemę suva- 
rė. Bet karalius ir šįkart nenusiramino. Pasiėmė jis duonos, 
alyvų krepšį ir gertuvę su vandeniu ir atėjęs sako sūnui: 

— Tai tu vedei? O mano sutikimo ar prašei? Nagi eime, 
aš tave išmokysiu, kaip valstybę valdyti! 

— Klausyk, brolau, — pasakė Filimonas atsisveikinda- 
mas. — Saugok Amžių Grožybę. 

Tėvas nusivedė Filimoną į dykynę ir devynias dienas val- 
gyti nedavė. 

— Tėve, duok man ką nors pavalgyti. 

Tėvas davė jam duonos su sūdytom alyvom. 

— Tėve, duok man gurkšnelį vandens, mirštu iš trošku- 
lio! 

— Jei duosi išdurti akį, tai gausi. 

Filimonas Fet Frumas atsiklaupė, ir tėvas jam išdūrė akį. 
Paskui ir sako: 

— Kelkis, einam toliau. 

— Einu, tik duok man dar gurkšnelį vandens. 

— Jeį duosi išdurti antrą akį, tai gausi. 

— Ką gi, matau, kad nori mane luošiu palikti, kur jau 
čia bemokysi, kaip valstybę valdyti. 

Godžiai gėrė Filimonas vandenį iš gertuvės, o paskui nu- 
jojo toliau ant nuomonės, nesgi nematė, kur Žirgas neša. Jo- 
jo jojo ir prijojo neįžengiamą girią. Šakos jam veidą braižo, 
drabužius drasko. Greitai jis nusikamavo ir šaukia: 

— Palauk, mano žirge, nebeturiu jėgų toliau joti. — Iš- 
žabojo jis ristūną, kardą prie balno pakabino ir taip jam 
"pasakė: — Eik, mano žirge, į visus keturis vėjus. Kas tave 
priglobs nuo šalčio ir išgelbės nuo alkio, tam ir tarnauk. 

Žirgas netrukus priklydo prie vienuolyno kaimenės. O 
Filimonas Fet Frumas liko gyventi miške visų užmirštas, net- 
gi tikro tėvo, kuris skubiai grįžo namo įveikti Juodojo Ga- 
liūno. 

Filimonas maitinosi pūzrais, gėrė iš upelio vandenį ir 
paukščių kalbos mokėsi. 

Ir šit kartą jis išgirdo, ką šneka du paukščiai, viršum jo 
beskraidantys: „Koks jis gražuolis! Jei dar akis turėtų, tai 
būtų dailiausias jaunikaitis pasaulyje. Va jeigu jis aukštiel- 
ninkas atsigultų ir taip pagulėtų, mes greit nuskristume gy- 
vybės vandens, pašlakstytume akis, ir jis vėl praregėtų.“ 

Filiiaonas suprato paukščių kalbą ir dvylika dienų ir nak- 
tų nejudėdamas išgulėjo. Pagaliau atskrido paukščiai su gy- 
vybės vandeniu, pašlakstė jį, ir karalaitis praregėjo. Padėko- 
jo jis paukšteliams ir leidosi į kelią. Ėjo ėjo, kol priėjo ark- 
lių kaimenę, kurią sergėjo senis. Filimonas paprašė jį pagal- 
bos, o tas ir sako: 

— Ką gi, išsirink žirgą, kokį nori. 

Ilgai rinkosi Filimonas Fet Frumas ir pagaliau išsirinko 
nukaršusį kuiną. 

— Ėhė, — pasakė senis. — Su tokiu žirgu toli nenujosi. 
Jis senas ir vos kojas velka. 

Bet Filimonas nepalenkiamas. Padėjo jis ranką ant žirgo, 


paglostė, ir staiga — stebuklas/ — tasai persivertė ir jau- 
nas, gražus atsistojo. 

— O kur ginklas prie žirgo? — paklausė Filimonas Fet 
Frumas. 


— Kaipgi, yra. Ant dulkėto aukšto guli. — Tada senis 
atnešė jam kardą, padėjo žirgą pabalnoti ir jau vartus kelia, 

bet Filimonas paspaudė pentinais ristūną, šovė aukštyn ir 
nuskriejo tiesiai į savo karalystę. O ten dar vis karalius su 
Juoduoju Galiūnu tebekariauja. 

Kai Filimonas Fet Frumas atjojo į rūmus, Amžių Grožybė 
kaip tik tarėsi su Juoduoju Galiūnu, ką toliau daryti. Tada 
Filimonas žengė prie jų ir sako: 

— Šit aš grįžau ir liksių su jumis, jei neišvarysite. 

Užuot atsakę, jie puolė glėbesčiuot Filimoną. Ilgai negal- 
vojęs, jisai išėjo, išsitraukė tėvą iš lovos ir pririšo prie žirgo 
uodegos. O tas septynerius metus buvo saulės šviesos ne- 
matęs. Vos tik laisvę gavęs, šoko bėgti. Ir ten, kur krito ka- 
raliaus ranka, šulinys atsivėrė, kur nulėkė koja — upelis ėmė 
tekėti, o kur liemuo — praraja liko žiojėti. 

Juodasis Galiūnas, pamatęs, kad jo bičiuliai iš visų kan- 
čių išvaduoti, atsisveikino su jais ir namo patraukė. Pati jį 
sutiko susiraukusi ir davė jam valgyti tų valgių, kurie prieš 
septynerius metus buvo pataisyti. Juodasis Galiūnas pavalgė 
ir visas vienų žaizdų paliko. Nebepakęsdamas šitos kančios, 
jis išėjo kur akys veda. Ėjo ėjo, kol atsidūrė prie karaliaus 
rūmų. Čia jis paprašė vieną piemenį atnešti ką nors užval- 
gyti nuo vestuvių stalo. Ilgai netrukęs, tas ir atneša jam tru- 
pinių. Juodasis Galiūnas atsisakė tokį valgį imti ir tarė tar- 
nui: 

— Eik, vaike, pasakyk savo šeimininkui, kad aš jam kaip 
brolis septynerius metus tarnavau, ir ne man tokie jo patie- 
kalai. 

Tarnas viską persakė, kaip buvo liepta. Tada Filimonas Fet 
Frumas puolė jo pasitikti, atsivedė į rūmus ir pasodino ant 
septynių pagalvių stalo gale. Ir jau kad ims vaišinti! Juodasis 
Galiūnas išgijo ir liko gyventi Filimono Fet Frumo karalys- 
tėje. 

O Amžių Grožybė Žiedų Skaistybė greit susilaukė auk- 
saplaukio vaikelio. Iš neapsakomo džiaugsmo jie pakėlė di- 
džią puotą, gal dar ir šiandien puotauja. 


LIAUDIES PASAKOS 


ILIANA KOSINZIANA 


Prie jos kasos — 
Rožė, pilna rasos. 


Gyveno pasaulyje turtuolis. Visko jis turėjo į valias, tik 
vieno trūko: nors jau buvo įmetėjęs, vaikų su pačia vis ne- 
susilaukė. 

Kartą jam pati ir sako: 

— Žiū, kiek mes gero visokio turime, o vaiko viešpats 
dievas mums neduoda. Ir senatvėje paramos neturėsime, ne- 
bus ko paglamonėti. Blogiau, regis, ir būti negali. Eik tu pas 
gydytojus, gal duos kokios žolelės. 

Išėjo vargšas į pasaulį, pas daugelį gydytojų pabuvojo, vi- 
sokių žolelių pačiai prinešė, bet praėjo metai, praėjo antri, o 
vaikų kaip nėr, taip nėr. 

Nė vienas gydytojas jiems taip ir nepadėjo. Tada pati 
jam vėl sako: 

— Eik, vyreli, pas žiniuones, ir jų žoleles išmėginsim, 
gal pasiseks... 

Vaikščiojo vaikščiojo mūsų moldavas, kol užtaikė prity- 
rusią žiniuonę. Išklausė jį senė ir taip liepė: 

— Tu, žmogau, nesigraužk. Eik namo ir paklausk pačią, 
ko ji norėtų valgyti, o namie nebūtų. Paskui ateisi ir man 
pasakysi. 

Grįžo vyras ir klausinėja pačią, ar norėtų ką valgyti, ko 
namie nėra. 

— Taigi mūsų namai kaip pilna taurė,— sako- pati. — Nė 
sugalvot nesugalvočiau, visko turim į valias. 

— O tu pagalvok pagalvok, vis ką prisiminsi. 

Galvojo galvojo pati ir staiga jai toptelėjo, kad norėtų 
aukšlės. Tatai išgirdęs, vyras tuojau pas žiniuonę nubėgo. 

— Gerai, — sako žiniuonė.— Tai ir bus vaistas. Drožk į 

turgų. Eidamas žveją sutiksi. Nupirk iš jo aukšlę ir duok pa- 
čiai suvalgyti. 

Vyras taip ir padarė: išėjo į turgų ir sutiko žveją. 

— Žvejy, gal parduotum kiek žuvies, man vaistams reikia. 

— Parduočiau, mielas žmogau, tik kad jau pardaviau. 

— Pažiūrėk gerai, gal krežyje dar kokią rasi. Man daug 
nereikia. 

Žvejas pasirausė krežyje ir po lapais rado dvidešimt vie- 
ną aukšlę. Vyras paėmė iš jo tas žuvytes ir nešykštėdamas 
užmokėjo. O paskui, didžiai prasidžiugęs, grįžo namo, liepė 
pačiai žuvienės išsivirti ir viską suvalgyti. Toji taip ir pa- 
darė. 

Praėjo kiek laiko, ir jie susilaukė dvidešimt vieno sūnaus. 
Tada tėvas susiėmė už galvos ir dusliu balsu sušuko: 

— Ar man tų vaikų reikėjo?.. Toks pulkas ir plaukus nuo 
galvos nuvalgys! Dievas juos siuntė, tegul jais ir rūpinasi, 
o aš eisiu kur akys veda. 

Išbėgo jis iš namų ir eina net neatsigręždamas, kol dide- 
lėj girioj atsidūrė. Neįžengiamoj tankynėj susirentė trobelę 
ir liko gyventi. Maitinosi samanom ir šaknim, gėrė šaltinio 
vandenį, žmonėms akyse nesirodė ir greit visai laukinis pa- 
sidarė. 

O pati su sūnumis tuo laiku šiaip taip manėsi. Berniukai 
netruko paaugti, visi kaip vienas į darbą kibo ir vėl ėmė 
gražiai gyventi. Jie buvo sumanūs ir apsukrūs, tai greitai 
turto prasigyveno dvidešimt kartų daugiau nei tėvas. 

O kai visai į vyrus suaugo, pradėjo medžioklėn vaikščio- 
ti, į pačias toliausias tankynes nuklysdavo. Šit kartą jie už- 
ėjo trobelę, kurioje laukinis gyveno. Labai nustebę broliai 
ėmė visus klausinėti, kas tasai Žmogus, ir galiausiai sužinojo, 
kad tai jų tėvas. Tada jaunikaičiai grįžo namo, viską motinai 
apsakė ir ėmė drauge sukti galvas: kaip tėvą namo susigrą- 
žinti, kad niekas jų našlaičiais nelaikytų. 

Senutė motina šitokį gudrų patarimą jiems davė: 

— Sūneliai, tik jūs tėvo neišgąsdinkite. Jis laukinis pasi- 
darė ir, jei visa goniava jį užpulsite, iš baimės gali galvą 
pamesti ir dar toliau pabėgti. Nuneškite jam duonos žiaube- 
Ię, gertuvę vyno ir aulinį batą, kad vienai kojai būtų per 

didelis, o dviem — per ankštas. Viską padėkite trobelėje ir 
žiūrėkite, kas toliau bus. 

Jaunikaičiai taip ir padarė. 

Štai grįžo laukinis trobelėn ir iškart žiauberę pamatė: šo- 
ko prie jos ir godžiai valgo, vis kartodamas: 

— Tokią duoną tik namie valgiau. 

Kramto jis, kramto, staiga gertuvę pamatė. 

— Tai gerai! Pasirodo, čia ir vyno esama. O aš jau šitiek 
metų jo nesu Iagavęs. 

Gurkštelėjo kartą kitą iš gertuvės ir įkaušo. Jau ketino 
gultan griūti, bet staiga batą pamatė. 

— Ė! Žiūrėk tu man — batas! O kurgi kitas? 

Ieškojo ieškojo jis, visus kampus išnaršė, kito neranda. 
Įkišo vieną koją — per didelis. Ir šovė jam į galvą įkišti ant- 
rą. Įkišt įkišo, o ištraukti niekaip negali. Tada ir sūnūs pasi- 
rodė, apstojo jį ir sako: 

— Gana tau, tėve, miške gyventi, eime su mumis namo. 

Sūnūs parsivedė tėvą namo, nuprausė, apkirpo, aprengė, 
o kai jis į Žmogų panašus pasidarė, šitokią kalbą pradėjo: 

— Tėve, tu mums dienos šviesą dovanojai, o paskui pa- 
likai likimo valiai. Nors dabar apie mus pagalvok. Eik į mar- 
gą pasaulį ir išpiršk mums dvidešimt vieną seserį, kad mes 
galėtume įsikurti. O jei nė šito mums nepadarysi, tai galvos 
ant pečių nenešiosi. 

Išėjo vargšas į pasaulį, daug kelių išvaikščiojo, daugely 
kraštų pabuvojo, bet dvidešimt vienos sesėrs niekur nerado. 
Kartą eina iš miško takeliu nuleidęs galvą, liūdnos mintys 
ramybės neduoda, ir susitinka tokią senutę. Pasipasakojo se- 
nutei, kas jo laukia, o ta pasigailėjo ir davė tokį patarimą: 

— Eik šituo keliu į priekį ir į priekį, kol prieisi Ilianos 
Kosinzianos rūmus — prie jos kasos rožė, pilna rasos. Visam 
pasauly tik ji turi dvidešimt vieną dukterį. Pamėgink savo 
sūnums išpiršti jos dukteris, gal kas ir išeis. 

Senukas paklausė patarimo, ėjo ėjo vis į šiaurę, kol pri- 
ėjo puikius rūmus, kokių niekur dar nebuvo regėjęs, po pa- 
saulį klaidžiodamas. | 

Žengė jis pro paauksuotus vartus, perėjo brangiais .akmę- 
nimis grįstą kiemą ir prie marmuro laiptų sustojo. Jam virš 

galvos suskambo sidabrinis varpelis, ir už durų pasigirdo Ilia- 
nos Kosinzianos balsas: 

— Jei geras žmogus esi, įeik, o jei blogas, trauk savo 
keliais. Kai paleisiu stebuklingą kalaviją, tai sukapos tave 
nelyginant kopūstą. 

— Aš geras Žmogus. 

— Tai įeik. O ko tau iš manęs reikia? 

— Turiu dvidešimt vieną jaunikaitį, o meldžiamoji dvide- 
šimt vieną mergaitę. Ar netiktų mums susigiminiuoti?t 

— Tavo kalba man maloni, bet pirmiau noriu jaunikius 
pamatyti. 

Nudžiugo senukas ir sugrįžo namo. 

— Na kaip, radai mums nuotakas? — klausia jį sūnūs. 

— Radau. Eime pas Ilianą Kosinzianą. 

Jaunikaičiai taipogi apsidžiaugė, šoko puoštis, į kelionę 
ruoštis. Nubėgo jie į kaimenę, gerus ristūnus išsirinko. O tam, 
kuris paskutinis buvo gimęs,— žirgo nebeliko. 

— Neliūdėk, Petria,— sako jam broliai. — Imk koks pa- 
puola. 

— Kurgi aš jį paimsiu? Jūsų man nereikia, o kaimenėj 
vieni kuinai beliko. Nueisiu į turgų, nusipirksiu žirgą, kokį 
norėsiu. 

Prisikrovė jis du desačius '? aukso ir leidosi į kelią. Ilgai 
ieškojo, kol surado širmą obuolmušį, eiklų ir tvirtą gražuolį. 
Patiko jam tasai karžygio žirgas. 

— Kiek nori už žirgą, prekijau? 

— Saiką aukso. 

Petria nesiderėjo, atpylė aukso, užšoko ant žirgo ir lei- 
dosi atgalios. O tas žirgas buvo stebuklingas. Kai tik iš tur- 
gaus išjojo, jis ir prabilo žmogaus balsu: 

— Kur ketini joti, šeimininke? 

— Mes, visi broliai, jojam pas Ilianą Kosinzianą jos duk- 
terų vesti. 

— Jeigu norite gyvi likti — sako žirgas, — tai manęs klau- 
sykite. Žirgų į kiemą neveskite, o pririškite už tvoros. Tiktai 
mane pasiimk. Iliana Kosinziana jus meiliai sutiks, už stalo 
pasodins ir dukteris jums atiduos. Paskui visi sugulsite mie- 
goti. Tik prieš tai nuotakas aprenkite savo drabužiais, o patys 

moteriškai apsitaisykite. Kai aš tau su kanopa stuktelėsiu, 
prikelk visus brolius, sėskitės ant žirgų ir jokite kiek įka- 
bindami iš tų burtingų rūmų. Dabar sakyk, kaip man lėkti — 
greičiau už vėją ar greičiau už mintį? 

— Lėk taip, kaip narsiam jaunikaičiui dera joti. 

Žirgas nurūko padebesiais, žemė po kanopom tik šmėkš- 
čiojo, ir netolumais nuo rūmų kitus dvidešimt brolių jis pa- 
sivijo. 

— O šit ir mūsų Petria. 

„— Taip, broliai, prisivijau. Dabar darykite, kaip aš jus 
pamokysiu, kitaip mums gerai nesibaigs. 

Ir Petria apsakė, ką pats iš žirgo buvo girdėjęs. Jauni- 
kaičiai paspaudė pentinais ristūnus ir netrukus sustojo prie 
Ilianos Kosinzianos rūmų. Visi broliai pririšo žirgus už tvo- 
ros, tik Petria savąjį įsivedė į kiemą. 

Iliana Kosinziana su dukromis išėjo jų pasitikti, labai 
meilios jiems buvo, ir kiekvienas pasirinko nuotaką, kokios 
širdis geidė. 

'Susėdo visi už stalo, valgė rečiausius valgymus, gėrė ge- 
riausią vyną, 0 papuotavę kiekvienas pasiėmė savo nuotaką, 
atsisveikino su uošve ir nuėjo miegoti. Kai liko vieni, jauni- 
kaičiai ir sako savo žmonoms: 

— Va ką, mielosios, mūsų krašte toks paprotys: pirmą 
naktį vyras su žmona drabužiais apsikeičia. Nedera senobi- 
nių papročių niekinti, ir mes taip padarykime. 

Apsikeitė tais drabužiais, moterys ėrenų kepures ant gal- 
vų užsimaukšlino, vyrai skareles pasirišo. Taip ir sugulė 
miegoti. 

O Iliana Kosinziana pasišaukė stebuklingą kalaviją ir lie- 
pė visiems broliams galvas nukapoti. Kalavijas ėmėsi darbo 
ir nuritino galvas, kurios tik buvo su kepurėmis. 

Tada stebuklingas žirgas stuktelėjo Petriai su kanopa, tas 
pašoko kaip įgeltas ir sušuko: 

— Jojame, broliai! 

Sėdo jie ant žirgų ir nušuoliavo. 

Bet nuo kanopų kaukšėjimo pabudo Iliana Kosinziana, nu- 
bėgo pažiūrėti, kas atsitiko, ir pamatė savo dukteris nebegy- 
vas. O jaunikaičių nė kvapo. Iliana suriko įtūžusi ir liepė 
kalavijui pasivyti bėglius, baisia mirtimi jiems atkeršyti. 

Kalavijas jau buvo bėpasivejąs brolius, bet tie spėjo at- 
sidurti už Ilianos karalystės, o ten jis galios nebeturėjo. Taip 
broliai išsigelbėjo nuo tikros mirties, bet namo be nieko grį- 
žo. Pagalvojo jie, ką daryti, ir vėl sako tėvui: 

— Nepasisekė mums pas Ilianą Kosinzianą, dabar jau tiek 
seserų niekur nerasim. Eik, tėve, ir ieškok mums nuotakų — 
po dvi, po tris, kur kiek aptiksi. 

— Va šitaip, vaikeliai, kur kas geriau — matau, į protą 
atėjote. 

— O aš, tėve, tau galvos nekvaršinsiu — sako Petria— 
Eisiu pats sau nuotakos pasiieškoti. 

Ilgai nesiruošęs, sėdo jis ant žirgo ir leidosi į kelionę. 
Nežinia kiek pajojęs, staiga žiūri — kažkas blizga ant kelio. 
Pasilenkė iš balno, paėmė auksinę plūnksnelę ir klausia žirgą: 

— Pasiimti ją ar numesti? 

— Jei pasiimsi, gailėsiesi, jei neimsi, taip pat gailėsiesi. 
Geriau pasiimk, jei vis tiek gailėtis gausi. 

Petria įsidėjo plunksnelę ir joja toliau. Kiek pajojęs, vėl 
mato — kažkas blizga vidur kelio. Pasilenkė iš balno ir pa- 
ėmė auksinę pasagą. 

— Ar pasiimti ją, mano žirge, ar numesti? 

— Jei pasiimsi, gailėsiesi, jei numesi, taip pat gailėsiesi. 
Geriau pasiimk, jeigu vis tiek gailėtis gausi. 

Petria įsidėjo krepšin ir pasagą, paspaudė žirgą pentinais 
ir toliau nušuoliavo. Jojo jojo ir vėl mato: kažkas blizga ant 
kelio. Pasilenkė iš balno ir paėmė auksinę skarelę, tarsi saulė 
žėrinčią. 

— Pasiimti ją, mano žirge, ar numesti? 

— Jei pasiimsi, gailėsiesi, jei nepasiimsi, taip pat gailė- 
siesi. Geriau pasiimk, jeigu vis tiek gailėtis gausi. 

Petria įsidėjo skarelę ir toliau nušuoliavo. 

Taip jis jojo nesustodamas, kol prijojo labai turtingo ba- 
joro rūmus. Tasai pamatė Petrią ir klausia: 

— Ko tau reikia, jaunikaiti? 

— Noriu pas tamstą tarnybon parsisamdyti. 

— Galiu tave vežėju paimti. Sutinki? ) 

— Gerai. 

Bajoras paskyrė jam atlygį, bet tokią sąlygą iškėlė: jei 
tik kada jo valios neišpildys — galvą nuo pečių, ir viskas. 

Petria pastatė savo žirgą arklidėn, o pats ėmėsi darbo — 
viskas jo rankose tirpte tirpo. 

Kartą į arklidę kyštelėjo nosį bajoro duktė. Žiūri ji: ant 
sienos kas akinamai švyti. Atbėgo pas tėvą ir sako: 

— Tėveli, vežėjas turi švytintį daiktą, kokio mūsų rūu- 
muose nerasi. 

Bajoras susiraukė: 

— Liepk jam tą daiktą tučtuojau atnešti. 

Vežėjas ir atnešė auksinę plunksnelę. Bajoras pasižiūrėjo, 
supyko ir šaukia: 

— Rask kur nori man paukštę, kurios toji plunksna, ki- 
taip galvos ant pečių nenešiosi. 

Petria nuliūdo, susirūpino, nuėjo pas savo žirgą patarimo. 

— Niekai, šeimininke, nesirūpink. Eik, gerai išsimiegok, 
o kai tik sutems, pabalnok mane, ir josime paukštės ieškoti. 

Petria taip ir padarė, vakare pasibalnojo ristūną ir išjojo 
seniai nemintais keliais. Bejojant žirgas jam sako: 

— Petria, aukso paukštė yra Ilianos Kosinzianos rūmuose, 
nuostabiam narve, kuris dešimtkart gražesnis ir brangesnis 
už pačią paukštę. Tu paukštę paimk, o narvo neliesk, blogai 
bus. Pereisi dvylika kambarių, kuriuos sergsti dvylika sargų, 
ir tik tryliktam kambary paukštę rasi. O sargų nebijok, aš 
juos užmigdysiu, ženk per juos drąsiai. 

Petria įsigavo į Ilianos Kosinzianos rūmus, perėjo dvyli- 
ka kambarių ir tryliktam rado paukštę nuostabiam narve. Jis 
paukštę paėmė, o narvo nelietė. Paskui išbėgo iš rūmų, šoko 
ant žirgo ir atgalios strimagalviais nukūrė. 

Bajoras labai apsidžiaugė, kai Petria padavė jam neregė- 
tą paukštę, pasičiupo ją, o vežėjui liepė eiti į 'arklidę. 

Po savaitės bajoro duktė vėl į arklidę nosį įkišo, o ten 
kažkas dar labiau švyti. Puolė jinai pas tėvą ir šaukia: 

— Tėveli, Petrios arklidėje kažin kas dar labiau šviečia. 

— Liepk jam čia atnešti. 

Ąteina Petria ir rodo bajorui auksinę pasagą. O tas, ilgai 
negalvojęs, ir liepia vežėjui: 

— Atvesk man žirgą, kuris šitą pasagą pametė, kitaip gal- 
vos ant pečių nenešiosi, tu vėpla! 

Petria susikrimto, akys pilnos ašarų, ir nubėgo savo žir- 
gui bėdos apsakyti. 

— Nesirūpink, šeimininke. Mes ir žirgą rasim pas Ilianą 
Kosinzianą. Vakare leisimės į kelią. 

Sutemus Petria pasibalnojo savo ristūną ir išjojo tolimon 
kelionėn. 

Kai pasiekė Ilianos Kosinzianos rūmus, stebuklingas ristū- 
nas ir sako: 

— Mūsų ieškomas žirgas stovi arklidėje ir karštas žari- 
jas ryja. Išrauk iš mano karčių tris ašutus ir mesk ant tų 
žarijų. Jis įkvėps svilėsių ir nežvengs, kai vesi iš arklidės. 

Petria paklausė savo ristūno, viską taip padarė, laimingai 
išsivedė iš arklidės stebuklingą žirgą su aukso karčiais ir grį- 
žo 'pas bajorą. Tas net akis išsprogino nustebęs. 

Po .savaitės bajoro duktė vėl kyštelėjo nosį į arklidę ir vos 
neapako: toks ten švytėjimas buvo. Atbėgo jinai pas tėvą: 

— Tėveli, mūsų Petria turi tokių daiktų, kokių nė kara- 
liaus rūmuose nerastum. 

— Liepk jam čionai atnešti. 

Kur dings Petria, neša bajorui auksinę skarelę. 

Šis pasižiūrėjo didžiai nustebęs ir liepia vežėjui: 

— Eik, kur nori, visą pasaulį išvaikščiok, bet atvesk man 
šitos skarelės savininkę, kitaip galvos ant pečių nenešiosi. 

Petria jau visai nusiminė, nubėgo pas žirgą patarimo, 

— Nenustėk vilties, šeimininke, gal ir šitą darbą nu- 
veiksim. 

Naktį Petria pasibalnojo žirgą ir vėl leidosi į Ilianos Ko- 
sinzianos rūmus. 

— Petria, Ilianą Kosinzianą rasi miegančią. Prie jos ko- 
jų pamatysi stiklinę stebuklingo gėrimo, o prie galvos — kitą 
stiklinę. Iš pradžių išgerk tą, kur prie kojų, paskui tą, kur 
prie galvos, ir tavo jėgos dešimteriopai padidės. Tada paimk 
ją su visa lova, sėsk ant manęs ir — į kelią. 

Petria patyliukais įsigavo į rūmus, išgėrė abi stebuklingo 
gėrimo stiklines, kaip plunksnelę pakėlė Iianą Kosinzianą 
su jos lova, išnešė iš namų, šoko ant žirgo ir dieve duok ko- 
jas. Taip ir atlakino ją nepažadintą į bajoro pilį. Čia jis ty- 
liai tyliai pastatė Kosinzianos lovą greta bajoro lovos, 0 pats 
išėjo į savo arklide. 

Rytą bajoras pabudo ir be gato nustebo. Žiūri ir negali 
į Kosinzianą atsižiūrėti — tokia ji graži, stačiai su saule ly- 
ginama. 

Netrukus ir Iliana pabudo, apsidairė aplinkui, viską su- 
prato ir perpykusi ėmė šaukti: 

— Tik Petria galėjo mane taip apšauti. Liepkite jį pas 
mane pašaukti. 

Mirksniu vežėjas čia atsirado. 

— Va kas, Petria, tu mano dukteris nugalavai, aukso 
paukštę pavogei, stebuklingą žirgą išvedei. Maža to, ir pačią 
išnešei iš rūmų, sudrumstei mano ramybę ir džiaugsmą. Da- 
bar atėjo metas atsilyginti. Atsimink, jei neatvarysi čia ma- 
no žirgų kaimenės iš jūros dugno, tai galvos ant pečių ne- 
nešiosi. 

Petria nubėgo pas žirgą ir viską papasakojo. O tasai jam 
tarė: 

— Eik ir iš jos pareikalauk dvylikos vežimų dervos, dvy- 
likos vežimų demblių ir dvylikos vežimų drobių. 

Iliana išklausė vežėjo žodžius ir liepė jam duoti, ko prašo. 

Tada žirgas Petriai ir sako: 

— Ištepk mano nugarą derva, uždėk dembį;, paskui vėl 
ištepk derva ir uždėk drobę. Taip ir sukrauk viską iš tų 
vežiinų. 

Petria sudėjo žirgui ant nugaros visus demblius ir drobes, 
ir šis pasidarė dydžio sulig namu. Paskui pats užsikorė ant 
viršaus ir leidosi į kelią. 

Ar ilgai jojęs, ar trumpai, jis pagaliau atsidūrė prie aukš- 
to. jūros kranto. O pakrantėje žiojėjo daug urvų, kuriuose 
lengvai buvo galima pasislėpti. 

— Tu, Petria, lįsk į urvą ir lauk, kol aš įveiksiu eržilą 
iš jūros dugno,— paliepė žirgas.— Jei pasiseks man jį įveikti, 
išeik, užmauk jam kamanas, ir josim atgalios, o jeigu jis 
mane nurungs, žiūrėk, nekišk nė nosies — bus blogai. 

Petria pasislėpė, o žirgas kad sužvengė, net jūra suban- 
gavo, ir taipogi užlindo už uolos. Tada iš jūros dugno išplau- 
kė baisingas eržilas, akies mirksniu apibėgo visą krantą, nie- 
ko nepamatė ir vėl puolė į vandenį. 

Petrios žirgas išlindo iš anapus uolos, dar garsiau sužvengė 
ir pasislėpė. Iš jūros bangų vėl iššoko įtūžęs eržilas, du kar- 

tus visą krantą aplakstė, nieko nepamatė ir vėl į jūrą puolė. 
Tada Petrios žirgas trečią kartą sužvengė — kalnai sudrebėjo. 

Iššoko eržilas visai įdūkęs, tris kartus krantą apibėgo, Že- 
mę kanopomis rausia. Petrios žirgas mato — eržilas ' gerokai 
suplukęs. Tik dabar jis drįso jam pasirodyti. Žūtbūtinai jie 
susikibo, vienas kitą dantimis drasko. Tik Petrios žirgas gy- 
vą mėsą plėšia, o eržilas — demblius ir drobes. Petria pama- 
tė, kad jo žirgas eržilą jau priveikia, išbėgo iš urvo ir pa- 
žabojo belaisvį. Paskui užšoko ant savo stebuklingo žirgo ir 
nudūmė atgal, už pavadžio vesdamas eržilą. 

Šuoliavo jie, šuoliavo, tik šit žirgas sako Petriai: 

— Atsisuk, Petria, ar iš paskos ko nepamatysi. 

Petria atsisuko ir toli toli pamatė lyg kokį gervių būrį. 

— Ką matai? 

— Tartum gervių būrys skrenda paskui mus. 

O ten kaimenė iš jūros dugno paskui eržilą bėgo. Žirgas 
iš karto suprato ir sako: 

— Sudrožk man sykį rimbu, o eržilui du sykius ir smar- 
kiau. 

Petria taip ir padarė, ir jie dar greičiau nurūko. Po kiek 
laiko žirgas vėl sako: 

— Petria, pasidairyk, ar nieko nematyti. 

Jaunikaitis atsigręžė ir pamatė lyg kokią avių bandą. 

— Ką matai? 

— Tartum avių banda mus vejasi. 

— Gerai. Sudrožk man sykį rimbu, o eržilui tris sykius, 
tiktai smarkiau, kad uodegoj nesivilktų. 

Ir vėl jie lėkė neatsikvėpdami, kol žirgas pasakė: 

— Apsidairyk, Petria, ar dar ko nepamatysi. 

Petria atsigręžė ir pamatė kaimenę baisingų arklių. Lekia 
paskui juos ir žemes ryja. 

— Ką matai, Petria? 

— Didelė kaimenė baisingų arklių mus vejasi. 

— Va dabar man su rimbu drožk du sykius, o eržilui — 
keturis. 

Petria paklausė, ir ristūnai ėmė dar smarkiau lėkti. 

Iliana Kosinziana jau žinojo, kad kaimenė greit atbildės, 
ir liepė Žardžius pastatyti. Kai Petria atjojo, ji visas kumeles 
žardin suvarė, o eržilą į arklidę pastatė. 

— Šit,— sako Petria— atginiau tau kaimenę. 

— Bet manęs dar vis tiek neatsikratysi. Dabar pamelžk 
kumeles, užvirink jų pieną katile ir jame išsimaudyk. 

Petria mato, kad Iliana trūks plyš nori jį pragaišinti. Dar 
niekada jam taip graudu nebuvo. Atėjo jis pas žirgą niūrus 
kaip debesis, o tas jį klausia: 

— Kas tau, šeimininke? 

— Štai ką liepė man padaryt Iliana— ir viską žirgui pa- 
pasakojo. 

— Eik pas Ilianą ir paprašyk, kad leistų man su tavim 
drauge būti, pažiūrėti, kaip kankinsiesi. 

Petria nuėjo pas Ilianą ir sako: 

— Matau, išmušė paskutinė valanda, labai prašau tave, 
leisk mano ištikimam žirgui drauge būti, kai aš mirtim va- 
duosiuos. 

— Gerai,— sutiko Iliana. 

Vakare Petria vandeniu užliejo žardį, kur kaimenė stovi. 
O naktį spustelėjo šaltis, ir kumelės lig pat kelių į ledą įšalo. 

Rytą Petria jas pamelžė, pieną supylė į didelį katilą, o kai 
jis užvirė, atsivedė iš arklidės žirgą ir pririšo prie ąsos. 

Žirgas papūtė žiemine šnerve, ir pienas sustingo, paskui 
papūtė vasarine, ir jis atšilo — pasidarė visai toks kaip tven- 
kinio vanduo vasaros dieną. Petria išsimaudė ir išlipo iš ka- 
tilo gyvas ir sveikas. Tatai pamačiusi, Iliana jam sako: 

— Rytoj vėl kumeles pamelši ir pieną užvirinsi. Aš jame 
išsimaudysiu. O prie katilo pririšk mano eržilą. 

Jaunikaitis padarė viską, ką ji liepė. Jos eržilas buvo taip 
pat stebuklingas. Papūtė jis pieną žiemine šnerve ir užšaldė, 
paskui papūtė vasarine ir atšildė. Iliana išsimaudė kaip va- 
sarą tvenkinyje, pasišaukė Petrią ir vėl jam liepia: 

— Dabar tokią pat maudyklę užtaisyk ir bajorui, o prie 
katilo pririšk jo žirgą. 

Petria pamelžė kumeles, pieną užvirė ir prie katilo ąsos 
pririšo bajoro žirgą. Betgi tas buvo paprastas ir pienui nieko 
padaryt negalėjo. 

Bajoras labai pūtėsi, turėdamas aukso paukštę, auksakartį 
žirgą ir savo belaisvę — Ilianą Kosinzianą. Nenorėjo jis būti 
mažiau narsus už prastą vežėją ir nubėgo tam piene išsimau- 

dyti. Vos tik įšoko į katilą, bemat kvapą išleido. 

Tada Iliana Kosinziana pasišaukė Petrią ir taip ėmė byloti: 

— Na, Petria, dabar mudu bajoro atsikratėme ir laisvi 
paukščiai likome. Tu nevedęs jaunikaitis, o aš našlė, tuoki- 
mės ir drauge savo dienas leisime. 

Iškėlė jie linksmas vestuves, didžią puotą, ir aš ten buvau, 
valgiau gėriau, paskui pabėgau jums šitos pasakos sekti. 


TAU VIENA KLIUVO, 
O MAN DVI 


Vienoj šaly gyveno neturtingas jaunikaitis“ Nuo mažų 
dienų jis buvo našlaitis — nei tėvo, nei motinos neturėjo. Ga- 
vo jis bernu parsisamdyti. Bernavo bernavo, vargą vargo, 
nugarą svętimiems lenkė, bet nieko gero neprasigyveno. Ta- 
da nusprendė šeimininką mesti ir eiti kur akys veda. Eina jis 
keliu ir vienas sau kalba: 

— Daug kam nugarą lenkiau, tik velniui dar netarnavau. 
Patarnausiu dabar ir jam, gal kas ir man klius. 

Tik šit priešais ateina velnias ir klausia: 

— Ar sutiksi man tarnauti? 

— O kodėl gi ne? Todėl ir traukiu kur akys veda. 

— Na tai eime! 

Jaunikaitis nuėjo paskui velnią, ir tas jį parsivedė namo. 

— Žinai ką,— sako jam velnias.— Nusivilk savo drabužį, 
apsirenk tuo, ką duosiu. Kiaurus metus tau nevalia kitaip 
„gerbtis, praustis, kirptis ir skustis. O kai metai prabėgs, ir 
tavo tarnyba baigsis. 

Jaunikaitis taip ir padarė. Pačioje miesto aikštėje velnias 
pastatė didelę krautuvę, prikrovė ją visokių dailių prekių, 
o jaunikaitį pasodino pinigus imti ir skaičiuoti. 

Tas ir kibo į darbą. Prekijai tik zųja, prekes pardavinėja, 
o jis visą dieną ant kėdutės sėdi ir pinigus skaičiuoja. 

Prekyba eina kaip iš pypkės, pinigai upeliais plaukia, o 
velnias kasdien juos pasiima. 

Vieną gražią dieną pas jaunikaitį ateina koks bajoras ir 
prašo paskolinti du tūkstančius rublių. 

— Užsuk vakare, gal ir duosiu. 

Kai tik bajoras išėjo, velnias ir čia. Jaunikaitis klausia jį, 
ką daryti. 

— Duok jam pinigų! — liepia tas. 

Vakare bajoras ir vėl ateina. 

— Na kaip, apsigalvojai? Paskolinsi man pinigų? 

— Rašyk raštelį — sako jam jaunikaitis.— Štai pinigai. 

Bajorui to ir tereikėjo. Parašė jis raštelį, čiupo pinigus 
ir nubėgo kortomis lošti. Bet neilgai džiaugėsi, greitai viskas 
ligi kapeikos iš kišenės išslydo. 

Nė savaitė nepraėjo, ir bajoras vėl krautuvėje — prašo 
dešimt tūkstančių rublių paskolinti. Jaunikaitis vėl jam lie- 
pia vakare užsukti. 

Ateina velnias, o jaunikaitis klausia, ką daryti. 

— Duok jam pinigų! — liepia tasai. 

Vakare bajoras parašo raštelį, ir jaunikaitis atskaičiuoja 
jam dešimt tūkstančių rublių. 

Žmonių engėjas ir tuos pinigus greit prašvilpė, po mė- 
nesio — vėl pas jaunikaitį, bet šįkart jau šimto tūkstančių 
prašo. 

— Užsuk vakare,— sako tas. 

Velnias atėjo, jaunikaitis viską ir papasakojo. Nelabasis 
pagalvojo pagalvojo ir sako: 

— Gerai, duok jam, kiek prašo. 

Ir vėl jaunikaitis atskaičiavo bajorui pinigus, paėmęs iš 
jo raštelį. 

Po kelių mėnesių bajoras visus pinigus vėjais paleido ir 
be nieko paliko. Lazda rankoje — šit visas jo turtas. Vaikšto 
jis po miestą be darbo ir švilpauja sau. 

Tuolaik ir jaunikaičiųi baigėsi tarnyba. Nuėjo jis pas šei- 
mininką, viską gražiai atsiskaitė. Bet, būdamas doras Žmogus, 
dar priminė velniui: 

— Čia trūksta tų pinigų, kurie bajorui paskolinti. 

— Gerai, nesirūpink, jis man atsimokės. 

— Tada ir tu man užmokėk už tarnybą ir drožiu savo 
keliais. 

— O tu palauk kelias dienas, atsiskaitysim. 

Kitą dieną velnias sėdo karieton, nuvažiavo pas savo sko- 
lininką. Prirėmė bajorą prie sienos, tas mikt mikt, o mokėti 
neturi kuo. 

— Gerai,— sako velnias,— man tavo pinigų nereikia, tik 
atiduok vieną savo dukterį va už šito jaunikaičio. 

Nelabasis išsitraukia iš kišenės siaubūno paveikslą: visas 
skarmaluotas, purvinas, nesiskutęs, barzda susivėlusi, pirštų 
nagai ilgiausi. Bajorui plaukai pasišiaušė, bet nėra kur dėtis. 
Pasišaukė jis savo tris dukras ir apsakė joms kas ir kaip. 
Dvi vyresniosios purtyte purtosi, o jauniausioji ir sako: 

— Aš eisiu už jo, tėveli. Kas bus, tas bus, kad tik jūs 
senatvėj už skolas kalėjime neatsidurtumėt. 

Vyresniosios seserys ėmė iš jaunėlės šaipytis, šlykščių su- 
žadėtiniu akis badyti, bet toji tyli ir vestuvėms ruošiasi. 

O nelabasis jaunikaitį nuprausė, nukirpo, gražiai aprengė, 
jis toks dailus pasidarė, kokio niekas nė regėti nebuvo -re- 
gėjęs. 

Atėjo vestuvių diena, ir štai velnias atsiveda jaunikaitį. 
Visi tik žiūri, stebisi, savo akimis netiki. 

Uošvis ir klausia: 

— Tai kur jaunikis? 

— Ogi va,— sako velnias ir pastumia priekin gražuolį. 

Vyresniąsias dukras didis apmaudas ir pyktis pagavo, jos 
užsirakino kambariuose ir galą pasidarė. 

O jaunikaitis vestuves atšoko. Velnias atsisveikindamas 
jam dar daug pinigų davė ir taip pasakė: 

— Tu man gerai tarnavai, bet vis tiek tegavai vieną, 
o aš net dvi uždirbau. 


TESRŪVA PRIEŠAKY ŠVIESA, 
TESISKLEIDŽIA UŽ JOS 
TAMSA 


Jeigu žodžių tik išteksiu, aš jums pasaką paseksiu, dar 
girdėtą iš mamos kaime vakarais žiemos. 
Gyveno vyras su pačia. Kai tik juodu jaunystėj susituo- 

kė, tuojau ir susilaukė dukrelės. Toji dukrelė augo neapsa- 
koma gražuolė, kaip saulelė skaisti, kaip smilgelė grakšti. Kam 
vesti jau buvo metas, tie dar delsė, vis tikėjosi: juk ir ji 
mergaitė kaip visos, kada nors turės jaunikį išsirinkti. 

Bet, kaip sakoma, lengvai sėkla dygsta, tik nelengvai pra- 
žysta. Kartais lietūs ir žvarbūs vėjai  daigą prie žemės len- 
kia, drasko jį ir laužo, ir sunku jam atsigauti, galvelę į sau- 
lę pakelti, 

Atėjo sunkios dienos ir vargšei mergaitei. Nei iš šio, nei 
iš to susirgo jos motulė ir dievui sielą atidavė. Tik suspėjo 
iš užančio žiedą išsiimti, paduoti dukrelei ir pasakyti: 

— Matai šitą žiedą? Saugok jį kaip savo akį. Kad ir kas 
tau pirštųsi, užmauk žiedą ant piršto: jeigu tiks, tekėk už 
to, o jei ne, nė negalvok. 

Palaidojo ji motulę, pasielvartavo, paliūdėjo, praėjo kiek 
laiko, ir vėl jaunikiai slenkstį mina. 

Visiems ji matavo žiedą, tačiau nė vienam jis netiko. Taip 
ir negalėjo jaunikio išsirinkti. 

Anuomet gyveno Nykštukėlis žmogelis su barzda ligi ke- 
lių ir turėjo anūką, slibiną, luošą ir baisų kaip velnią — to- 
kio prieš miegą nė neminėk. 

Kartą Nykštukėlis žmogelis iššniųkštinėjo, kokio dydžio 
žiedąs, užkūrė didelį laužą ir anūką privertė devynias die- 
nas ir devynias naktis liepsnoje ranką laikyti. Kai jis suminkš- 
tėjo, Nykštukėlis žmogelis padėjo anūko pirštą ant priekalo 
ir trinkt patrinkt ėmė kalti su devyniais kūjais. Kalė kalė, 
kol pirštas pasidarė kaip tik tam žiedui. 

Paskui Nykštukėlis žmogelis savo anūkui užvilko auksu 
sidabru siūtą, brangakmeniais puoštą drabužį ir pasiuntė 
pirštis gražuolei mergaitei. 

Pasveikino jis mergaitę, atkišo pirštą... ir žiedas tartum 
čia buvęs. 

Ak varge tu mano, nelaiminga mergaitė ašaromis apsipylė. 
Niekuomet nesitikėjo, kad šitoks jaunikis teks. Bet jei mo- 
tulė. mirties patale taip pasakė, kurgi dabar dingsi. Verkė ji, 
raudojo, ir niekas negalėjo jai padėti, niekas negalėjo pa- 
guosti. 

Nežinia kaip mergaitė išsisuko, vis dėlto pasislėpė nuo 

slibino. Niekieno nepastebėta, ji nubėgo prie motinos kapo 
ir gailiai rauda: 


Oi smėleli tu pilkasis, 

Oi kapeli tu šaltasis, 

Kad suskiltium nuo kaitrų, 
Atsivertum nuo audrų, 

Ir gera, brangi motulė, 
Kur giliai po žemėm guli, 
Mano aimanas girdėlų, 
Mano ašaras regėtų! 


— Kas tau atsitiko, mieloji dukrele? — išgirdo ji duslų 
balsą tarsi dejonę. 

— Ak brangioji motule, tu mano nelaimei palikai žiedą, 
neradau pagal jį sau doro jaunikio, o pritiko jis siaubūnui 
slibinui. Pamokyk mane, motule, kaip slibino atsikratyti, ne- 
gi dabar turėsiu už tokio nelabojo tekėti — tai jau geriau 
greta tavęs kapan gulti. 

— Dukrele mano, eik namo ir pasakyk jaunikiui, kad te- 
kėsi už jo, jeigu pasiūs tau dailią suknią: kaip priešaušrio 
dangų, kaip vidudienio saulę, kaip vakaro žarą. O jei ne- 
pasiūs, tegul eina savo keliais. 

Mergaitė grįžo namo ir slibinui išdėjo: girdi, jei  pasiūs 
tokią suknią, tekės už jo, o jei šio įsakymo neišpildys, tegul 
nė slenksčio nemindžioja. 

Nykštukėlio žmogelio anūkas šitą žinią pasiuntė į slibinų 
karalystę, ir tie iš aukso ir brangių akmenų tokią suknią pa- 
siuvo, kokios nei prieš tai, nei po to pasaulis neregėjo. 

Slibinas grįžo nešinas suknia ir nusilenkęs jai padavė. 
Mergaitė užsivilko ją — ogi visa kaip nulieta. Nors jau la- 
bai graži ji buvo, bet su ta suknia septynis kartus gražesnė 
paliko. Jai ant krūtinės, pečių ir kojų žėrėjo trys saulės: 
ryto, vidudienio ir vakaro. 

Slibinas džiaugiasi, o mergailė liūdi ir nyksta. Jos šviesus 
veidas pasidarė kaip žemė, per skuostus ašaros upeliais te- 
ka. Pamatė ji, kad jau vestuvės rengiamos, slapta nubėgo 
prie motulės kapo ir ėmė graudžiai verkti, raudoti, širdis, 
rodos, iš gailesio plyštų: 

Oi smėleli tu pilkasis, 

Oi kapeli tu šaltasis, 
Alsiverk, priimk mane,— 
Gulsiu, mama, pas tave. 
Mano veidą tu paglostysi, 
Mano ašaras nušluostysi. 
O Jei ne, akis atmerk 

Ir pamokyk, ir patark: 

Kur man, vargšei, pasidėti? 
Negaliu ilgiau kentėti. 


Ir vėl iš po žemių pasigirdo duslus balsas: 


Ko, dukrele, nusiminus? 
Ko eini čionai raudoti, 
Ko ramybės man neduodi? 


— Motule, motule, — tarė mergaitė, — slibinas man suk- 
nią pasiuvo ir dabar skubina kelt vestuves. 

— O tu jaunikiui liepk dar vieną pasiūti. Ir kad būtų 
jinai graži kaip ryto aušra šviesi, spinduliais nusagstyta, žie- 
dais nubarstyta; kad tie žiedai žydėtų, rasos ant jų Žvilgėtų, 
kad spalvos akį gaivintų, kvapas širdį svaigintų. Jeigu jis. 
pasiūs tau tokią suknią, tekėki už jo, jeigu ne, liepk nė prie 
namo artyn neiti. 

Grįžo mergaitė namo ir sako slibinui: 

— Jei miela tau esu, slibine, jei nori, kad tavo nuotaka 
būčiau, pirma aprenk mane suknia, kuri būtų graži kaip ryto 
aušra šviesi, spinduliais nusagstyta, žiedais nubarstyta; ir tie 
žiedai Žydėtų, rasos ant jų žvilgėtų, spalvos akį gaivintų, 
kvapas širdį svaigintų, jeigu ne... 

Nespėjo ji nė pasakyti, o Nykštukėlio žmogelio anūkas 
jau lekia į slibinų karalystę ir kad užjudino ten geriausius 
savo siuvėjus ir aukso kalėjus. Tris dienas jie skynė gėles, 
tris dienas verpė šilko gijas, tris dienas rinko brangakme- 
nius ir aukso dulkeles ir pasiuvo tokią suknią, kokios ant- 
ros pasaulyje nerastum; žiūrėdami į ją, paukščiai čiulbėjo, 
žmonės virpėjo, akių atitraukt negalėjo, veiduos palaima spin- 
dėjo. Kai užsivilko ją mergaitė... ak... broleli tu manol... Nei 
gegužis puikus, padabinęs laukus, nei saulėtas sodas, nei 

kraštas žieduotas, nei žvilgsnis meilus, nei dangus gilus — 
niekas su ja lygintis nebegalėjo. Tik su daina, su svajone 
galėjai sugretinti. Kas į ją pažiūri, iškart pamilsta, o mer- 
gaitė vaikšto kaip niūrus debesis ir graudžiai rauda. 

Vėl slapta atėjo mergaitė prie motulės kapo ir verkia. 
sielvartą ašarom plauna: 


Oi smėleli tu pilkasis, 

Oi kapeli tu šaltasis, 

Sunkiai mamą tu slegi, 
Gaubia Ją tamsa gūdi. 

Bet mgna dalia sunkesnė, 
Prieš mane — tamsa gūdesnė. 
Šaltas kape, atsiverk, 
Motinėle, žodį tark. 

Nežinau, kur pasidėti, 
Negaliu ilgiau kentėti! 


— Kas atsitiko, brangioji dukrele? 

— Slibinas pasiuvo suknią ir laukia, kad aš jam ranką 
paduočiau, kad su juo tuoktis važiuočiau. 

— Gražuolėle tu mano, liepk slibinui pasiūti trečią suk- 
nią, gražią kaip kerinti naktis, kad žėrėtų joje Žvaigždės ir 
pilnatis, ir jeigu jisai sutiks, jei pasiūs ir suknia visiems į 
akį kris, dėkis, kad jam klūsti, kelk linksmas vestuves. O 
kai išeisi į kiemą šokti, pridėk ranką prie žiedo ant krūtinės, 
pasakyk: „Tesrūva priešaky šviesa, tesiskleidžia už jos tam- 
sa" — ir eik kur akys veda. Ir būsi tu laisva kaip dangaus 
paukštė, kaip vėjas pietų, niekas neras nei tavo šešėlio, nei 
tavo pėdų. 

Mergaitė taip ir pasakė slibinui, o tas, nė žodžio netaręs, 
ryžosi ir šį darbą atlikti, savo giminei sarmatos nepadaryti. 
„Gerai, — galvoja jis; — jei ne šiandien, tai rytoj vis tiek 
būsi mano!“ Išdūmė jis ir pasiuvo trečią suknią, tačiau jau 
tokio gražumo, kad nė per dieną neapsakysĘ o mes laiko 
kaip tik neturime. Nykštukėlio žmogelio anūkas atėjo pas 
mergaitę, toji užsivilko naują apdarą ir tapo neregėta gra- 
žuole, ant pečių jai du brangakmeniai kaip ryto žvaigždės 
žėrėjo, ant juostos rubino ir smaragdo kekės tviskėjo, ant 

krūtinės mėnuo baltą šviesą skleidė, bet viskas blanko prieš 
:ją — skaistaveidę. 

Nedaug laiko praėjo, ir jie iškėlė vestuves. Svečių su- 
važiavo minių minios, prasidėjo puota ir linksmybės. Muzika 
užgrojo, visi šokti pagavo, niekam nė į galvą, kad vestuvės 
tuo ir baigsis. 

Šit atėjo metas nuotaką senu papročiu išvest iš namų. 
Kai tik svečiai suskato vietą chorai valyti, nuotaka ranką 
prie gėlės ant krūtinės pridėjo ir šitaip tarė: 

— Tesrūva priešaky šviesa, tesiskleidžia už jos tamsa! 

Sulig tais žodžiais žemę nuklojo juodas rūkas, ir mer- 
gaitės jau niekas neberegėjo. 

Išėjusi iš namų, ji patraukė dangaus pakraščiu, Žvaigž- 
džių spinduliais ir nusigavo lig senos neįžengiamos girios. 
Buvo jau vakaras, ir mergaitė nusprendė susirasti vietelę 
nakvynei. 

Saulė vakare nusileidžia, anksti rytą pakyla, o audra ir 
lietus gali bet kada užklupti. 

Nykštukėlio žmogelio anūkas grįžo slibinų karalystėn, o 
tie neleido jam ilgai ant krosnies tupėti, greitai išruošė daI 
vieną slibiną su dviem piktais šunimis ir pasiuntė mergaitės 
ieškoti. Šunys nosis į žemę įbedė, uodegas pastatė ir nuve- 
dė juos per platų pasaulį dar visai šviežiom pėdom. Bėga 
šunys pirmi, slibinai su nuožmiais snukiais iš paskos pūkšda- 
mi, abu kumščiais mosuoja, akim žaibuoja, dantim griežia, 
kaip vilkatai staugia, dejuoja; lekia jie, dumia sukaitę, nori 
greičiau pasivyti mergaitę. 

Tie šunys greitai pribėgo girią, pasiuto loti ir puolė į 
brūzgynus, kur mergaitė buvo pasislėpusi. Vargšelė iš bai- 
mės nustėro, norėjo skradžiai žemę prasmegti. 

Čiupo ją įtūžęs už rankų Nykštukėlio žmogelio anūkas, 
mėgino iš krūmų ištraukti, bet ta nė iš vietos nejuda. O 
antras slibinas, ilgai negalvojęs, šmaukšt kardu mergaitei 
per rankas ir nukirto lig pat alkūnių. 

Gražuolė mergaitė liko viena su savo sielvartu ir liūde- 
siu. Nukiūtino ji per girią, o jėgos silpsta. Staiga nei iš šio, 
nei iš to užėjo audra, baisus viesulas pakilo, vėtra medžius 
griauna, su šaknimis rauna. Mergaitė prigludo prie medžio, 
ir šit triokšt nulūžo viršūnė, o joje — lizdas su paukščiukais. 

Vėjas lizdą sudraskė, iš jo paukščiukai ka= kur pabiro. Guli, 
vargšeliai, piepsi, rodos, ir akmuo iš gailesčio pravirktų. 

Mergaitę sujaudino paukščiukų riksmas, ėmė ji po girią 
puldinėti, nukapotom rankom juos surinko ir savo kūnu už- 
dengė, kol audra ir lietus praėjo. Kai jau norėjo juos palikti, 
staiga girdi: kokia paukštė viršum galvos plasnoja. Paukš- 
čiukai ėmė čiepsėti ir stieptis prie motinos. 

Apsidžiaugė paukštė, pamačiusi, kad jos vaikai gyvi ir 
sveiki, ir paklausė mergaitę: 

— Kuo tau už gerą darbą atsilyginti? 

— Kuo negaila. 

— Ak brangioji mano, mielai tau rankas atauginčiau, bet 
reikia tyro kaip ašara vandens iš šaltinių šaltinio, kuris tryk- 
šta iš slibinų uolos, o gauti jo neturiu galios. Pasirūpinsiu 
tavim kaip savo paukščiukais: kaip juos žiūriu, taip ir tave 
žiūrėsiu. 

Paukštė ištiesė sparną, pavėdavo mergaitei virš galvos 
ir pavertė ją į paukščiuką, kaip dU vandens lašai panašų į 
kitus. 

Išmaitino ji tuos paukščiukus, išaugino, ir tada jie links- 
mai giesme tekančią saulę šlovino, virš plačių laukų skraidė, 
patys sau maisto ir nakvynės ieškojo. 

O netolimais nuo: girios, kur paukščiukai gyveno, buvo 
didelis, dailus Žaliojo karaliaus sodas. 

Įjunko paukščiai į tą sodą skraidyti, kirminus, vabalus 
lesioti, ir vieną dieną čion pamatė neregėto grožio šakotą 
obelaitę. Toji obelaitė ne paprasta buvo: rytą jos lapai iš- 
siskleisdavo, vidudienį šakos žiedais pasipuošdavo, o kitą 
dieną vaisiai sunokdavo, ir jau tokie saldūs, gardūs, sultin- 
gi — gali liežuvį praryti. Tą medį pamatę, paukščiai jo obuo- 
lius ir telesdavo. 

Žaliasis karalius kentė dieną, kentė dvi, bet kai pamatė, 
kad derliaus nebesurinks, susišaukė tris savo sūnus ir sa- 
ko: 

— Jei norite obuolių valgyti, pasergėkit medį nuo dan- 
gaus paukščių. 

— Pasergėsim, tėveli; — vienu balsu atsakė sūnūs. 

Pirmą vakarą sergėti ėjo vyriausias sūnus, tačiau neilgai 

budėjo: taip kietai užmigo, kad rytą raudona saulė vargais 
negalais prižadino. 

Iš sarmatos jis nežinojo nė kur dėtis: juokėsi iš jo ir 
karalius, ir broliai, ir visas dvaras. 

Kitą vakarą sergėti išėjo vidurinysis. Grūmėsi grūmėsi 
jis su miegu, o kai visai sutemo, dar kiečiau už aną įmigo. 
Iš ryto vėl visiems buvo juoko. 

Trečią vakarą sergėti išėjo jaunėlis. Jis pasiėmė ginklus, 
susirado atkampią vietelę ir atsisėdo tykoti. Neilgai sėdėjus, 
ir naktis suteino. Staiga išgirdo ką sparnais plasnojant, visas 
būrys paukščių ant medžio sutūpė ir kad ims vaisius lesti! 
Karalaitis pakėlė lanką, prisitaikė, bet jį pamatė paukšte 
paverstoji mergaitė ir sušuko: 

— Palauk, karalaiti, nešauk!.. Jei mus pragaišinsi, nieko 
nelaimėsi, tiktai džiaugsmo nebeturėsi. 

Karalaitis išsigando, lanką nuleido, o paukštė strykt pas- 
trykt vis žemyn ir žemyn. Kai ant žemės nutūpė, atvirto ne- 
apsakoma gražuole. 

Karalaičiui širdis iš meilės apsalo. Bet kai pamatė ją be 
rankų, gailiai pravirko; su juo podraug ėmė verkt ir mergai- 
tė. Ašaros upeliais liejosi, bet meilės liepsna jas greitai džio- 
vino. Ir apsakė jam mergaitė savo gyvenimą, didžiai var- 
gingą, subjaurotą tų šungalvių slibinų. 

— Ir savo sielos nepagailėčiau, kad tik tave su rankomis 
matyčiau. Ar tai įmanomas dalykas? 

— Paukštė man sakė, kad reikia kaip ašara tyro vandens 
iš šaltinių šaltinio, kuris trykšta iš slibinų uolos. Jei kas jo 
atneštų, aš galėčiau pagyti — ataugtų rankos kaip buvu- 
sios. 

Karalaitis apsidairė, pamatė sode tarp medžių žydinčią 
raudoną aguoną, nuskynė ją ir prisegė mergaitei prie krū- 
tinės. 

— Turėk šitą žiedą, o aš iškeliauju. Kai manęs pasiilgsi, 
mesk jį į skaidrų vandenį: — jeigu nuskęs — manęs nebe- 
lauk, jeigu vandeniu plauks — lauk nors visą amžių, jei 
prie kranto sustos — lauk vienerius metus... 

— Kurgi tu keliausi? 

— Eisiu prie slibinų uolos. 

— Ten net paukštis nenuskrenda, o žmogus tuo labiau. 

— Jei vis dėlto grįšiu, kur tavęs ieškoti? - 

— Rytais tavo sode giedodama tekančią saulę šlovin 
siu. 

Gražuolė atsisveikino su Žaliojo karaliaus sūnum, vėl 
paukšte pavirto ir purptelėjo ant šakelės. 

Paskui ji įsikando aguonos žiedą, nulėkė prie skaidraus 
upelio, įmetė jį į vandenį ir žiūri su baime, kas bus. Iš pra- 
džių žiedas ėmė plaukti pasroviui, o paskui prie kranto... ir 
sustojo, tarsi ten būtų visą amžių augęs. Paukštytė apsidžiau- 
gė ir greitai nuskrido į rūmus pažiūrėti, ar dar ten narsuolis, 
o jis jau toli nuėjęs, keliauja į slibinų karalystę, prie šal- 
tinių šaltinio, kurio vanduo kaip ašara. 

Paukštytė ėmė čiulbėti ilgesio ir meilės giesmę, o kara- 
laitis vis ėjo ir ėjo per kalnus ir miškus, per slibinų gyve- 
namus kraštus, ir vieną gražią dieną priėjo gilią griovą, O 
jos dugne trys velniai pešasi, -už gaurų tąsosi ir taip kau- 
kia — nors šventuosius pagalbon šaukis. Pamatę keliaunin- 
ką, puolė jį prašyti: 

— Gerasis žmogau, jeigu jau čia atėjai, išspręsk mūsų 
ginčą: keistas riešutas tatai, patys jo neįkąsime. Tėvas mir- 
ties patale mums paliko tris daiktus, o mes niekaip negalime 
pasidalinti. 

— Ką gi jis jums paliko? 

— Porą naginių, ėrenos kepurę ir birbynę. Bet tie daiktai 
ne prasti, stebuklingi. Jei apsiauni nagines, gali su jom van- 
deniu kaip žeme vaikščioti. Kai kepurę ant galvos užsidedi, 
gali eit savo keliu be jokio vargo, nieks tavęs nemato. Jeigu 
su birbyne užgroji, iš karto atsiduri ten, kur širdis geidžia. 

— Sunkią mįslę jūs man užminėt. Kokia nauda bus, jei 
visi trys po vieną daiktą gausite. Vienas vandeniu vaikš- 
čios, kitas — pats velnias žino kur. Va kad vienas kuris vis- 
ką turėtų, tada tai bent. Aš ir galvoju taip padaryti, kad 
vienem viskas tektų. Dabar klausykite manęs. Palikite daik- 
tus čia, griovoje, ir bėkite lig tos kalvos, kur tolumoj ma- 
tyti. Kas greičiau ten nubėgs ir sugrįš atgal, to ir bus visi 
daiktai. 

— Gerai, — sutiko velniai. 

— Stokite į eilę ir marš! 

Vaje, kaip jie pasileido... tik viesulas susisuko ir dešimt 
arstų aplinkui kodros vienų dulkių paliko. Velniai bėga, o 
k:.ralaitis šypsosi į ūsą. Apsiavė jis nagines, užsidėjo ant 
galvos kepurę, užgrojo su birbyne ir, vos spėjo pagalvoti, 
bemat atsidūrė prie slibinų uolos, prie šaltinių šaltinio, kurio 
vaRduo kaip ašara. 

Slibinai pajuto, kad iš šaltinio kas vandenį. semia, ir vie- 
lų mirksniu visi subėgo — seni ir jauni. Žiūri žiūri — ten 
2ė gyvos dvasios. O patys jaučia, kad vandenį semia. Tai 
bėda! Apsupo jie šaltinį, akis išsprogino, bet ničnieko ne- 
mato. 

Vienas slibinas pasilenkė prie šaltinio, o neregimas ka- 
ralaitis užsimojo vėzdu ir bumbt jam į pakaušį, tasai vos ko- 
jų nepakratė. 

— Oi oi, kas man trenkė, kad jam akys iš kaktos iššok- 
tų! — sustugo slibinas ir grybšt grybšt užu savęs stovintį, 
manė, kad čia jo darbas. Tasai irgi skaudiko nematė ir kitam 
užvožė. Ir pradėjo slibinai vienas kitą tvatyti, baisios muš- 
tynės kilo, dangus su žeme susimaišė. Tik vienas slibinas 
liko gyvas, ir jo neėmė nei kalavijas, nei vėzdas. 

Karalaitis pagalvojo: jeigu slibino vėzdas neįveikia, tegul 
jį įveiks kalėjimo sienos ir rūsių tamsybė. Jaunikaitis prisi- 
dėjo birbynę prie lūpų ir tarė sau, kad drauge su slibinu grei- 
čiau atsidurtų karaliaus rūmuose. Nespėjo jis nė dainos su- 
groti, o jau ir namie. Slibiną po pilim pasodino, septyniom 
spynom užrakino, dar sargybą pastatė, o pats nuėjo tiesiai 
į sodą, kur tarp žalių lapų čiulbėjo paukščių pulkelis. Jį pa- 
mačiusi, viena paukštytė strykt pastrykt nuo šakos ant ša- 
kos, o kai ant žemės nutūpė, dailia mergaite virto. Iš džiaugs- 
mo karalaitis juokėsi, o mergaitė verkė. Jis atraitojo jai 
rankoves lig pat pečių ir nukapotas rankas tris kartus su- 
vilgė šaltinio vandeniu. Beregint ataugo rankos kokios bu- 
vo, 0 mergaitė iš laimės visa nušvito. Graži saulė, suspindus 
virš miškų ir žydinčių laukų, graži gėlė, kai vėtra nutyla, 
kai palyja lietus ir saulė aukštai pakyla, graži lanka, gegu- 
žiui atėjus, kai ją glamonėja pietinis vėjas. Lygiai tokia gra- 
ži buvo ir mergaitė su ataugusiom rankom, su džiaugsmu šir- 
dyje ir šypsena veide. 

Juodu nuėjo į rūmus, o Žaliasis karalius, prasidžiugęs, 

kad sūnus grįžo ir dar tokią gražuolę parsivedė, puolė pasi- 
tikti. Tačiau nespėjo jų nė apkabinti — staiga sargybiniai 
ėmė šaukti iš baimės: griūva sienos ir lūžta kalėjimo sklen- 
dės — slibinas laužiasi iš nelaisvės. Dievulėli, kokia baimė 
visus pagavo! Daugis išlakstė, o karalaitis užsidėjo ant gal- 
vos ėrenos kepurę ir, kai tik priėjo įtūžęs slibinas, bumbt 
jam vėzdu per vieną smilkinį, paskui per kitą, paguldė bai- 
sūną daikte. Mergaitė priėjo prie jo, pažino ir net suvirpėjo. 
Slibinas, paskutines jėgas sukaupęs, ištiesė ranką ir norėjo 
ją sučiupti. Bet mergaitė, pamačiusi savo žiedą ant jo piršto, 
kapt ir nutraukė. Tą pat mirksnį slibinas į pelenus virto, tik 
krūva kaulų ant žemės pabiro — seniai jam buvo laikas dvės- 
ti. 

Tada Žaliasis karalius savo tarnams liepė tuos kaulus su- 
deginti, o pelenus pavėjui išbarstyti, kad slibino nė žymės 
neliktų. Paskui iškėlė vestuves su negirdėta muzika, su ne- 
regėtais valgymais ir svečių prisikvietė iš viso pasaulio. At- 
važiavo ir mergaitės tėvas iš tolimos karalystės: jam pačiam 
pirmam buvo pasiųsta karieta su dvylika žirgų. Ir kad jau 
puotavo, tai puotavo! Kas tik už stalo sėdo, alkanas ir blai- 
vas nekilo. Ir aš turėjau laimės į tas vestuves pakliūti. Pa- 
sibuvau tenai, pasilinksminau ir pamačiau, kaip meilėj ir 
santarvėj juodu pradėjo gyventi. 


FET FRUMAS IR SAULĖ 


Gal seniai, gal neseniai buvo toks metas, kai Saulė ne- 
bešvietė. Tada viešpatavo bekraštė naktis ir jau tokia tamsi, 
nors į akį durk. Senukai kalbėjo, jog kadaise jų protėvių 
protėviai pasakoję, kad Saulę slibinai pagrobė, o kur ją pa- 
slėpė, niekas nežino. Taip ir vargo nelaimingi žmonės, ak, 
kaip vargo! 

Tai šit anais laikais prie neįžengiamos girios ant srau- 
nios upės kranto mažoj lūšnelėj gyveno vyras su pačia. Juo- 
du labai sunkiai manėsi, nei duonos, nei druskos neturėjo, 
o apie kokį gyvulį nė galvot negalvojo. Taip vargą ir var- 

go. Vieną gražią dieną pati žiūri — ogi besilaukiantį. Vyras 
buvo darbštuolis, dailaus sudėjimo, šeimai geras. Kol pati 
namie sėdėjo, Yis pusę pasaulio apėjo, dirbo rankų nenuleis- 
damas, nors jam būtų reikėję ir iš žemės iškasti, vis tiek 
tuščiomis negrįždavo. Vaikščiojo jis taip po visą karalystę 
skersai ir išilgai, daugel Žmonių susitikdamas, čia pasitarda- 
mas, čia jų pasiklausydamas. Žmonės ėmė kits kitą drąsin- 
ti, kad, girdi, slibinus apgavus, Saulę išvadavus, žemė paliktų 
dosni ir šviesi, žaluma apsipiltų laukai visi, derlius toks už- 
derėtų, kad Žmonės nuimt vos spėtų, šypsotų jauni ir seni 
veidai, alsuotų visų krūtinės laisvai. 

Tada susirinko kokios trys, o gal keturios dešimtys žmo- 
nių (su jais ir mūsų varguolis) ir nusprendė eiti Saulės va- 
duoti ir grąžinti ją į dangų. Graudžiai raudojo pati, meldė 
vyrą jos vienos nepalikti. Bet kur tau! Kuo garsiau ji rau- 
dojo, tuo tvirčiau jisai laikėsi savo. Išėjo į kelią, ir tiek jį 
tematė. Pati žinojo vien dieną, kada jis išėjo, o apie grįžimą 
lig šiol jokios žinelės. Ir visi Kiti, kurie su juo iškeliavo, kaip 
vandeny prapuolė. 

Po kiek laiko varguolio pati susilaukė sūnelio — tokio 
rubuilio stipruolio. Vaikelis augo ne dienom, o valandom. 
Perdien jis užaugo, kiek kitas per metus, o vakare jau ir 
lakstyti pradėjo. Kiek ūgtelėjęs, ėmėsi darbo: tai vieną daik- 
tą dirbinėja, tai kitą. Bet vėliau pamatė: nors iš kailio ne- 
riasi, 0 reikalai eina vis prastyn ir prastyn. Šit ir klausia 
jis motiną: į 

— Sakyk, motin, ką mano tėvas veikė? Ir aš to paties 
imsiuosi, gal tada ir mes į šviesų kelią išeisim. 

— Vargas mums, sūneli. Menu, negavo jis laisvai atsi- 
kvėpti, visą gyvenimą blaškėsi, po pasaulį bastėsi, o švie- 
saus kelio taip ir nesurado. 

— Tai ką gi jis galų gale veikė? 


— Ak sūnau, sūnau, — ėmė raudoti motina, ir jai per 
skruostus ritosi ašaros kaip žirniai. Ir nusiraminusi at- 
virai jam atsakė: — Bijau tau pasakoti, kad ir tu neišei- 


tum po pasaulį klajoti. 
— Papasakok, motin, papasakok! 
Susigraudinusi ji ėmė pasakoti, širdį lieti: 

— Kaip mes ten gyvenome, bet vargais negalais manė- 
mės. Ir va kartą atėjo kalbos, kad pasaulyje yra Saulė, kuri 
žmonėms šviesą ir šilumą duoda, o žemė nuo jos derlinga 
pasidaro. Šit ir išėjo tavo tėvas su kitais drąsuoliais Saulės 
vaduoti, laimės ieškoti. Ir apie juos lig šiol nėra jokios ži- 
nelės. 

Susikrimto sūnus, sužinojęs skaudžią tėvo nedalią, nu- 
liūdino jį motinos ašaros, bet nuo tol širdyje suliepsnojo troš- 
kimas Saulės ieškoti, kad ir kokioj tamsioj belangėj ji būtų 
paslėpta. Geležį rūdim užleis, kad surūdytų, medį — grybu, 
kad jis supūtų, akmenį — kerpėmis, kad jis subirtų, ir pa- 
sieks tada Fet Frumas Saulę ir išleis į padangę juodą, tegul 
žemei šviesą ir šilumą duoda. 

Ir nuo to laiko Saulė jam dienąnakt iš galvos nėjo. Su- 
dėjo jis tokią dainą ir be paliovos ją dainavo: 


Kur eini ir kur žiūri, — 

Vien tamsa — juoda, niūri. 
Kai paaugsiu, kai subręsiu, 
Saulę nuostabią atrasiu. 
Išvaduosiu aš ją, brangią, 

Ir įkelsiu į padangę, 

Kad ji šildytų laukus, 

Ir pasėlius, ir miškus, 

Kad žmonėms apšviestų kelią, 
Kad palengvintų jų dalią. 

Kartą, taip jam savo dainą traukiant, pro šalį važiavo 
Juodasis karalius, tos šalies valdovas. Išgirdęs jis liepė smar- 
kius žirgus sustabdyti ir ėmė sparnuotos dainos klausytis. 
Išklausė ją nuo pradžios ligi galo ir paliepė savo vežėjui: 

— Greitai bėk ir atvesk dainininką. 

Vežėjas nušoko nuo sėdynės ir šaukia: 

— Ėhėhė, kur tu? Palauk! 

— Aš čia! 

Apgraibom apgraibom ir susidūrė juodu vienas su kitu. 
Kol ligi karietos gavosi, karalius sėdėjo ir taip galvojo: „Vis- 
ko į valias turiu, ko tik širdis geidžia. O jei dar turėčiau 
Saulę, nebūtų man lygaus pasaulyje.“ 

— Va čia karalius, klaupkis prieš jį! — tarė vežėjas, 
priėjęs prie karietos. 

— Kas tu toks? — paklausė karalius. 

— Varguolio sūnus, — atsakė berniukas. 

Iš balso karalius nusprendė, kad jis kokių dešimties ar 
penkiolikos metų. 

— Kas tave šitos dainos išmokė? 

— Pats sugalvojau ir dainuoju. Kai paūgėsiu, išvaduo- 
siu Saulę, kurią slibinai nuo amžių uždarę laiko su visa jos 
šviesa ir šiluma. 

— Kuo tu vardu, berniuk? 

— Jonas Fet Frumas. 

— O kur tavo tėvai gyvena? 

— Tik motiną turiu, ir gyvenam mes miške, nuo čia ne- 
toliese; tik ne gyvenimas tatai, o neišbrendamas vargas. 

— Klausyk, berniuk, jei tu žinai, kur Saulė su šviesa ir 
šiluma uždaryta, eikš į mano rūmus, aš tave maitinsiu ir Žiū- 
rėsiu, o kai ganėtinai sutvirtėsi, duosiu gerą žirgą ir pinigų 
kelionei. Žinoma, tik turėsi man Saulę su visa jos šiluma ir 
šviesa atgabenti. 

— Šviesiausias karaliau, jei nori, kad eičiau į tavo rū- 
mus, liepk atvesti ir mano motutę. Jos širdis nebetvers iš 
sielvarto ir liūdesio, kol manęs ieškos visais keliais ir take- 
liais. 

— Tebūnie, kaip nori, — tarė karalius, ir vežėjas tuojau 
nubėgo pas motiną. Eiti jinai atsisakė, bet prasidžiugo gavu- 
si žinelę, kad Jonas Fet Frumas sveikas ir gyvas. 

Kai berniukas paaugo ir pajuto savyje jaunatvišką jėgą, 
o akmenį galėjo į dulkes sutrupinti, pasakė karaliui einąs 
Saulės vaduoti ir paprašė suruošti į kelią. 

— Išsirink arklidėje tinkamą žirgą, pasiimk kiek pinigų, 
drabužį, kardą, vėzdą ir keliauk. 

Fet Frumas pasiėmė sidabru siūtas kamanas ir išėjo rink- 
tis žirgo. Visas arklides apėjo, bet nė vienas žirgas nesilei- 
"do žabojamas. Tik nuošaliam kampe rado tokį nugeibusį kui- 
ną, vos ant kojų bestovintį. Kai jis pamatė Fet Frumą, pats 
galvą atkišo — tik žabok. 

— Tpru... gaišena, pasitrauk, neimsiu tavęs, nelauk! 

Dar keliskart Fet Frumas apėjo arklides, ir vėl nė vie- 

nas žirgas nesileido žabojamas. Tik tas arkliapalaikis galvą 
pats į kamanas kiša. 

— Tegul taip ir bus, — nusprendė Jonas Fet Frumas ir 
pasižabojo kuiną. Tada šis tris kartus pasipurtė ir pasivertė 
į puikų ristūną, net žemė po kanopom dreba. O kai Fet Fru- 
mas jį pabalnojo ir pats į balną sėdo, žirgas Žmogaus balsu 
prabilo: 

— Sakyk, šeimininke, kaip josi? Galiu aš lėkt kaip vė- 
jas erdvėje, galiu, jei nori, skrieti kaip svaja. 

— Nelėk kaip vėjas erdvėje, neskriek taip greitai kaip 
svaja, o neški palengva į tolį, kaip dera jot narsuoliui. 

Žirgas ristele ėmė bėgti, žemė jam po kojom drebėti. Per- 
jojo jie aukštus kalnus ir griovius gilius, prijojo kažin kokią 
kalvę. Fet Frumas ir šaukia kalviui, nuo žirgo nelipdamas: 

— Kalvi, meistre, parodyk, ką moki, nukalk man vėzdą 
tokį, kad būtų nei lengvas, nei sunkus, man jaunam mojuot 
parankus, ir nukalk durims vyrius ir sklendes, kad kalvę ga- 
lėčiau gerai uždaryti, kad jon nestengtų baisus slibinas Lim- 
ba Limbėjųs įlįsti. 

— Gerai, keliauninke, tegul tavo žirgas mažumą pasiga- 
no, tuojau viską nukalsiu. 

— Aš toliau josiu, 0 tu dirbk, kaip sakiau. Kai grįšiu, 
kad viskas būtų gatava. Imk pinigus iš anksto ir žiūrėk, tuos 
daiktus gerai padaryk: užgrūdintus kietai, užkniedytus tvir- 
tai. 

Kalvis ėmėsi darbo, o Fet Frumas spustelėjo pentinais 
žirgą ir nušuoliavo. 

Jojo jojo ir nusprendė prie tilto pailsėti. Guli jis pakelėj 
ir girdi kaukšint žirgo kanopas kitam gale tilto. Vos tik žen- 
gęs ant tilto, tas žirgas suprunkštė ir ėmė trauktis atatups- 
tas. Raitelis rimbu jį pliekia ir šaukia: 


Tpru lu, kuine, niekdary tu, 
Kad tave vilkai surytų, 

Kad nupliktų tavo karčiai, 
Jei tuoj pat nežengsi sparčiai! 
Kai pirkau tave, arkly, 
Gyreis, gyreis kiek gali: 

Aš esu labai drąsus, 

Vien Fet Frumas man baisus. 

Tada Fet Frumas pašoko ir sako: 


Nekeik, slibine, nerėk, 
Aš Fet Frumas, pažiūrėk! 


Išgirdęs jo žodžius, raitelis nusikvatojo, net kalnai aplink 
sudrebėjo: 


Ak, kvailys tu, iš tiesų! 

Juk ne slibinas esu. 

Ar žinai, ką užsipuoli? 

Nagi Vakarą narsuolį, 

Tą, kur Saulę nukabino 

Nuo padangės skliauto gryno! 
Gal tu galvą praradai, 

Jeigu balsą kelt bandai, 

Jeigu kelią man pastoji 

Ir atgal skubiai nejoji! 

Eikš arčiau ir nevėpsok, 

Su manim į kovą stok. 

Jeigu tau drąsos užtenka, 
Kalaviją imk į ranką. 

— Ne, imtynės — garbingesnės, 
Išmėginsim, kas tvirtesnis! 


Tada Vakaras puolė Fet Frumą, čiupo jį per juosmenį, 
pakėlė viršum galvos ir taip trenkė, kad tas ligi kulkšnių į 
žemę sulindo. Fet Frumas pašoko įpykęs, stvėrė Vakarą per 
juosmenį ir ligi kelių jį žemėn suvarė. Įsiutęs Vakaras kai 
žiebė Joną Fet Frumą, tai ligi juostos tas žemėn susmego. 
Fet Frumas, visas iš niršulio virpėdamas, Vakarą iki kaklo 
žemėn sugrūdo. Paskui išsitraukė kardą ir nukirto priešinin- 
kui galvą, o žirgui vožė vėzdu ir su žemėm sumaišė. 

Fet Frumas pailsėjo, jėgas atgavo, šoko ant žirgo ir to- 
liau iškeliavo. Jojo jojo savo eikliu ristūnu, kol antrą tiltą 
prijojo ir vėl sugalvojo pailsėti. Paleido žirgą į lauką žolės 
rupšnoti, o pats atsisėdo šalikelėje ir uždainavo: 

Kur eini ir kur žiūri, 
Vien tamsa — juoda, niūri. 


Aš prisiekiau: kai subręsiu, 

Saulę nuostabią atrasiu. 
Išvaduosiu aš ją, brangią, 

Ir įkelsiu į padangę. 

Kad ji šildytų laukus 

Ir pasėlius, ir miškus, 

Kad žmonėms apšvieslų kelią, 
Kad palengvintų jų dalią. 


Dainuoja jis savo dainą, ir staiga — kaukšt kaukšt — kauk- 
ši žirgo kanopos anapus tilto. Tik priėjo žirgas prie tilto, tuo- 
jau suprunkštė ir traukiasi atatupstas. Raitelis pliekia jį su 
rimbu ir šaukia: 


Tpru tu, kuine, niekdary tu, 
Kad tave vilkai surylų, 

Kad nupliktų tavo karčiai, 
Jei tuoj pat nežengsi sparčiai! 
Kai pirkau tave, arkly, 
Gyreis, gyreis kiek gali: 

Aš esu labai drąsus, 

Vien Fet Frumas man baisus. 


Fet Frumas, išgirdęs rimbo kirčius ir slibino žodžius, pa- 
šoko ir sako: 


Nekeik, slibine, nerėk, 
Aš Fet Frumas, pažiūrėk! 


Tada raitelis nušoko nuo žirgo, kvatoja iš jo, nosį riečia: 


Ak, kvailys tu iš tiesų! 
Juk ne slibinas esu. 

Gal paaiškint tau reikės? — 
Su Patamsiu tu šnekies! 
Kur tik pasirodo jis, 
Žmones lenkia snaudulys! 
Regis, galvą praradai, 
Jeigu balsą kelt bandai, 
Jeigu kelią man pastoji 
Ir atgal skubiai nejoji! 
Eikš arčiau ir nevėpsok, 
Su manim į kovą stok. 


Jeigu tau drąsos užtenka, 
Kalaviją imk į ranką. 

— Ne, imtynės — garbingesnės, 
Išmėginsim, kas tvirtesnis! 


Patamsis čiupo Fet Frumą per *'juosmenį ir taip jį tren- 
kė, kad tas ligi kulkšnių į žemę sulindo. Fet Frumas pašoko 
įtūžęs, stvėrė Patamsį per juosmenį ir lig kelių jį žemėn su- 
varė. Įsiutęs Patamsis kaip žiebė Fet Frumą, tai ligi juostos 
tas žemėn susmego. Fet Frumas, visas iš niršilio virpėdamas, 
Patamsį iki kaklo žemėn sugrūdo. Paskui išsitraukė kardą ir 
nukirto jam galvą, o žirgui vožė vėzdu ir su žemėm sumai- 
šė. 

Fet Frumas pailsėjo, jėgas atgavo, šoko ant žirgo ir to- 
liau iškeliavo. 

Jojo jojo jis per kalvas, per miškus, per plačius laukus, 
per daubas ir uolas, perkopė per smailas kaip kalavijas kal- 
nų viršūnes ir, prijojęs trečią tiltą, vėl sugalvojo pailsė- 
ti. 

Paleido žirgą žolės rupšnoti, o pats atsisėdo šalikelėj, 
pasirėmė alkūne ir uždainavo: 


Kur eini ir kur žiūri, 

Vien tamsa — juoda, niūri. 

Aš prisiekiau: kai subręsiu, 

Saulę nuostabią atrasiu. 

Išvaduosiu aš ją, brangią, 

Ir įkelsiu į padangę. 

Kad ji šildytų laukus 

Ir pasėlius, ir miškus, 

Kad žmonėms apšviestų kelią, 

Kad palengvintų jų dalią. 

Kai tik pabaigė savo dainą, girdi kaukšint kanopas ana- 

pus tilto. Tik priėjo Žirgas prie tilto, suprunkštė ir pasitraukė 
atatupstas. Raitelis pliekia jį su rimbu ir šaukia: 


Tpru tu, kuine, niekdary tu, 
Kad tave vilkai surytų, 

Kad nupliktų tavo karčiai, 
Jei tuoj pat nežengsi sparčiai! 

Kai pirkau tave, arkly, 
Gyreis, gyreis kiek gali: 
Aš esu labai drąsus, 
Vien Pet Frumas man baisus. 
Fet Frumas, išgirdęs švilpiant rimbą ir raitelį keikiantis, 
išėjo priešais jį: 
Nekeik, slibine, nerėk, 
Aš Fet Frumas, pažiūrėk! 


Raitelis nušoko nuo žirgo, eina prie Fet Frumo, juokda- 
masis ir girdamasis: 


Ak, kvailys tu iš tiesų! 
Juk ne slibinas esu. 

Gal paaiškint tau reikės? — 
Su Vidurnakčiu šnekies. 

Aš net Saulę nugalėjau, 
Žemę tamsuma užliejau! 
Regis, galvą praradai, 
Jeigu balsą kelt bandai, 
Jeigu kelią man pastoji 

Ir atgal skubiai nejoji)! 

Eikš arčiau ir nevėpsok, 

Su manim į kovą stok. 
Jeigu tau drąsos užtenka, 
Kalaviją imk į ranką. 

— Ne, imtynės — garbingesnės, 
Išmėginsim, kas tvirtesnis! 


Vidurnaktis čiupo Fet Frumą per juosmenį, pakėlė jį ir 
taip trenkė, kad tas ligi kulkšnių į žemę sulindo. Tada Fet 
Frumas stvėrė Vidurnaktį ir ligi kelių jį žemėn suvarė. Įsiu- 
tęs Vidurnaktis kaip žiebė Fet Frumą, tai ligi juostos tas Že- 
mėn susmego. Fet Frumas įpykęs pašoko, griebė Vidurnaktį 
ir taip pat ligi juostos žemėn sugrūdo. Jau norėjo priešinin- 
kui galvą nukirsti, bet Vidurnaktis iš žemės išsirangė ir pats 
jį su kardu puolė. Kapojosi jie, kapojosi, kol abu pavargo ir 
į šalis išvirto. 

Dangus vos vos pašviesėjo. Pilkuose debesyse suko ra- 
tus erelis. Vidurnaktis jį pamatė ir ėmė šaukti: 

— Ereli, ereliuk, pašlakstyk mane vandeniu, kad jėgas 
atgaučiau. Už tavo gerą tau geru atsimokėsiu: numirėlį gau- 
si. 

Jonas Fet Frumas taipogi ėmė maldauti erelio pagalbos: 

— Ereli, ereliuk, pašlakstyk mane vandeniu, kad jėgas at- 
gaučiau. Už tavo gerą tau geru atsimokėsiu: du numirėlius 
tau duosiu ir dar danguje Saulę įžiebsiu. Ji apšvies ir sušil- 
dys erdves, po kurias tave sparnai nešioja. 

Erelis krito žemyn, susirado vandens, pamirkė sparnus, 
dar į snapą kiek paėmė ir lygu strėlė atskrido prie Fet Fru- 
mo. Nutūpęs ant jo, patapšnojo šlapiais sparnais, paskui dar 
davė vandens atsigerti. Jonas Fet Frumas bemat pašoko ir 
pasijuto stipresnis, negu anksčiau buvo. Vienu kirčiu per- 
kirto slibiną nuo galvos ligi kojų, paskui perkirto ir slibino 
žirgą ir paliko abu juos ereliui. 

Fet Frumas užšoko ant žirgo ir šuoliavo toliau, kol pri- 
jojo tankią girią, kurioje augo didžiuliai medžiai. Čia jis pa- 
leido žirgą pasiganyti, o pats atsistojo ant vienos kojos, tris 
kartus apsisuko ir pasivertė į auksinį gaidį su raudona skiau- 
tere. Suplasnojo jis sparnais, užkakariekavo, pasivertė į mu- 
sę, 0 musė — Zy Zy Zy! — nuskrido į slibinų močios rūmus, 
kurie buvo čia netoliese. Atskrido — bakst į duris, bakst į 
langą, bakst į pastogę, niekur negali prasigauti: neranda jo- 
kio plyšelio. Tada musė įskrido į kaminą, nusileido juo ir, 
išlindusi pro krosnį, kartą kitą perskrido kambarius ir nutūpė 
kampe. Iš ten apžiūrėjo kambarį, kurio vidury stovėjo sta- 
las, nukrautas visokiausiais valgymais ir gėrimais. Žiūri, ap- 
link stalą sėdi keturios moteriškės: trys jaunos, o ketvirta — 
sudžiūvusi iš senatvės. Senė žiūrėjo žiūrėjo į tas jaunąsias 
ir staiga sako: 


Ak jūs, brangiosios marielės, 
Ak jūs, gražiosios gėlelės, 
Na paliaukite liūdėję 

Ir į tolumą žiūrėję! 

— Tuojau grįš jūsų vyrai ir negerai bus, jeigu ras apsi- 
verkusias ir nuliūdusias. Geriau papasakokite ką — laikas 
greičiau praeis. Pradėk tu, Vakaro žmona, paskui ir kitos 
papasakos. 

Nukrausčiusi stalą, toji ir sako: 

— Mano vyras baisiai stiprus, susitikęs Joną Fet Frumą, 
vienu gaistu jį žemėn suvarys, tas niekaip iš jos nebeišsi- 
gaus. 

Po to ėmė kalbėti kita, tikriausiai Patamsio žmona, mat 
ji buvo juoda kaip derva, tik dantys ir akys blykčiojo. 

— Ir mano vyras stiprus, susitikęs Joną Fet Frumą, vie- 
nu dvelksmu jį nupurtys kaip rudens vėjas kukurūzo la- 
pą. 

Prabilo ir trečioji, pati baisiausia ir šlykščiausia, su gele- 
žiniais nagais ir plieno peiliu už juostos. 

— O mano Vidurnaktis, susitikęs Joną Fet Frumą, vienu 
smūgiu iš jo paliks tik pelenus ir juos pavėjui išbarstys, kad 
nė žymės neliktų. 

— Nutilkite, nesigirkite. Jonas Fet Frumas taip pat ne 
iš kelmo spirtas. Jeigu kuriam mano sūnui pasitaikys jį su- 
tikti, tas gaus smarkiau nei su kokiu žemės karžygiu grum- 
tis. 

— Tokio niekšo nevadink karžygiu, — pertarė ją Va- 
karo žmona, — jei kas pikta mano vyrui atsitiks, aš pati 
nugaluosiu tą paikšį. Pasiversiu prie jo kelio šuliniu su šal- 
tu vandeniu. Jei bent lašą atsigers, iš karto negyvas kris, ir 
žemė jo kūną praris. 

— O aš galiu obelim pasiversti, — paskubėjo įsiterpti Pa- 
tamsio žmona, — ir jei Jonas Fet Frumas paragaus obuolio, 
tą pat mirksnį ir nusinuodys. 

— O jei mano vyrui jis pikta padarys, — sako Vidurnak- 
čio žmona, — kad ir kur Jonas Nelaimėlis bus ar kur ke- 
liaus, visur jį sutiksiu, pasivertusi vynmedžiu su vynuogių 
kekėmis. Nors vieną uogelę jis paragaus, čia pat kris nusi- 
nuodijęs. 

— Ir vėl, dukrelės, girtis ėmėte: juk žinote — pagyrų 
puodas netaukuotas. Geriau atsidarykit podėlį ir pažiūrėkit, 
ar Saulė tebėra. 

Tatai išgirdo musė ir tuojau pat pro durų plyšį įlėkė į ki- 
tą kambarį. 

Marčios dirstelėjo į skrynią, pasišaipė, pasijuokė, ir visos 
trys vienu balsu atsakė slibini močiai: 

— Čia toji Saulė! Kaip buvo, taip ir tebėra. — Ir, duris 
uždariusios, nuėjo kiekviena prie savo darbų. 

Jonas Fet Frumas, muse pasivertęs, liko tame podėlyje, 
prilėkė prie skrynios, pakėlė dangtį, norėdamas pasižiūrėti, 
kas ten viduje. 

Bet kai tik dangtį pakėlė, Saulė ištrūko iš skrynios, lyg 
strėlė šovė. pro langą ir pakilo į dangaus aukštybes. 

Nušvito žemė, kas tik gyvas atsigręžė į Saulę, džiaugda- 
masis jos šiluma“ ir šviesa, ir visur toks džiaugsmas radosi, 
kokio niekas niekada nebuvo patyręs. Svetimi žmonės glė- 
besčiavosi kaip broliai. Visi buvo laimingi, kad iš tamsos iš- 
sivadavo, džiaugėsi Saule, kuri visus vienodai šildė, visiems 
vienodai švietė. 

Juodasis karalius, tik šviesą pamatęs, iššoko į rūmų bal- 
koną devintam aukšte ir ėmė rankomis gaudyti Saulę, bet 
žemyn galva nukrito ir taip galą gavo. 

O Jonas Fet Frumas leidosi bėgti iš slibinų močios rū- 
mų, bijodamas, kad jo neimtų vytis. 

Perbėgo per mišką, šoko ant žirgo ir sušuko: 

— Nešk mane greičiau už vėją pas kalvį. 

Žirgas nuskubėjo, žemė po kojomis dundėjo. Šuoliavo 
šuoliavo jis, kol prie kelio pamatė šulinį ir sustojo atsiger- 
ti. Bet Jonas Fet Frumas iš balno pasilenkė ir įsmeigė kardą 
ligi pat dugno; žiūri, iš ten šliūkštelėjo nuodingas kraujas, 
per rentinį ėmė tekėti, visą apylinkę užliejo. 

Jonas Fet Frumas paspaudė pentinais žirgą, šmaukštelėjo 
rimbu ir toliau nujojo. 

Jojo kiek jojęs ir staiga šalia kelio pamatė šakotą obelį, 
visą dailiais obuoliais apkibusią. Šakos nuo jų viršum kelio 
nulinkusios. Tie obuoliai buvo dideli ir rausvi, vien į juos 
pažiūrėjus, seilės teka, joks žmogus, rodos, negalėtų pro juos 
praeiti, nors vieno neparagavęs. O Jonas Fet Frumas, obelį 
pamatęs, išsitraukė kardą ir, kelis kartus aplink ją apjojes, 
visas šakas nukapojo. Iš jų paplūdo žalsvai geltonos sultys, 
kur jos nulašėjo, ten žemė ėmė liepsnoti ir vien nuodegos 
liko. 

Jonas Fet Frumas paspaudė pentinais žirgą ir nujojo to- 
liau. 

Po kiek laiko saulėtame kalvos šlaite jis pamatė vynme- 
dį su didžiulėm gintarinėm sultingom kekėm. Jonas iškart 
suprato čia esant ką negera ir nusprendė uogų neragauti, 
vynmedį su šaknim išrauti. Prijojo jis arčiau ir sukapojo jį 
kardu. Iš jo pasipylė nuodingos sultys, laižomos liepsnos lie- 
žuvių. 

Ir vėl Jonas Fet Frumas paspaudė pentinais žirgą, šmaukš- 
telėjo rimbu ir nurūko toliau, trokšdamas kuo greičiau namo 
parsigauti. 

Saulės šviesa ir šiluma viską pakeitė: anksčiau žemė bu- 
vo juoda, o dabar aplink laukai sužaliavo ir visur nuostabūs 
sodai žydėjo. Jono akyse stebuklai dėjosi: augo miškai ir švel- 
niai kuždėjos, kilo tankūs ąžuolynai, stiepės vešlūs žoly- 
nai. 

Jonas Fet Frumas jojo jojo, ir staiga nei iš šio, nei iš to 
papūtė vėjas, gandindamas visą pasaulį: žolę prie Žemės 
lenkia, medžius miške laužo, o užpakaly juodas debesis — 
kur jisai praslenka, viskas degte išdega. 

Atsigrežė Fet Frumas ir iš karto pažino slibinų močią. 
Matyt, leidosi jį vytis, nugalabyt nori. 

Jonas paspaudė pentinais žirgą, nuskriejo kaip strėlė ir 
vienu mirksniu atsidūrė prie kalvės. Nė nepažiūrėjęs, ar yra 
kas, ar ne, įlėkė su žirgu vidun, uždarė langus ir duris tais 
vyriais ir sklendėmis, kur jo užsakymu kalvis buvo nukalęs. 
O vėzdą su spygliais, nuo priekalo paėmęs, į ugnį įkišo. Ta- 
da ir slibinų močia kaip sūkurys atskrido, aplinkui nertėja ir 
pralįsti vidun negali: kalvė gerai uždaryta, nei languose, nei 
duryse jokio plyšelio. 

Veidmainė slibinų močia meiliu balsu maldauja: 

— Jonai Fet Frumai, nors plyšelį sienoj padaryk, bent 
viena akim pasižiūrėsiu, kaip tu atrodai, kad visus mano sū- 
nus ir marčias stengei išgalabyti. Juk jie patys narsiausi ir 
stipriausi žemėje buvo. 

Jonas Fet Frumas dar primetė anglių į Žžaizdrą, gerai įpū- 
tė dumplėmis, o kai vėzdas ligi baltumo įkaito, pradaužė su 
juo sienoje skylę ir stovi šalia. 

Kai tik slibinų močia tą skylę pamatė, išsižiojo ir prikišo 
prie jos vieną akį, norėdama jaunikaitį pamatyti ir jį nuga- 
luoti, o Jonas Fet Frumas atsivėdėjo ir švilpt vėzdą pro sky- 

lę. Tiesiai į nasrus slibinų močiai pataikė. Toji prarijo įkai- 
tintą vėzdą ir čia pat galą gavo. 

Jonas Fet Frumas atstūmė sklendės ir su žirgu laukan iš- 
ėjo. Dangus pragiedrėjo, vėjas nutilo, rodos, Saulė dar ryš- 
kiau švietė, o prie kalvės tysojo negyva Slibinų močia. 

Jonas Fet Frumas šoko ant Žirgo ir nušuoliavo toliau. 
Jojo be rūpesčio, su džiaugsmu širdyje, savo dainą dainuo- 
damas. O gražumas aplink — nė apsakyt negali! 


Virš plačių lygių laukų, 
Virš gėlėtųjų lankų 
Skraido vėjas toks kvapus, 
Supa žiedus ir lapus! 
Kodros ošia ir žaliuoja, 
Saulė šildo spįnduliuoja, 
Kaip karoliai rasos žvilga 
Ir švelnutę žolę vilgo. 


Taip jis ir keliavo per margą pasaulį, ieškodamas tos vie- 
tos, kur Saulė vidudienį ilsisi; jis girdėjo, kad ten gyvena 
slibinas Limba Limbėjus. Daug sielvarto ir nelaimių iš jo 
žmonės patyrė. Tai buvo slibinų močios vyras, o nugaluo- 
tųjų siaubūnų — Vakaro, Patamsio ir Vidurnakčio — tė- 
vas. 

Pagrežęs žirgą į pietus, Jonas patraukė nauju keliu. Daug 
aukštų kalnų perjojo, daug gilių slėnių ir sraunių upių. Ką 
tik kelyje patikęs, visus klausinėjo, kur rasti šungalvį slibi- 
ną Limbą Limbėjų. 

Pusiaukelėje jis sutiko jauną karžygį, nuliūdusį ir šlubą. 
Tas ir apsakė slibino taipogi ieškojęs ir koją kely susižalo- 
jęs. Ir dar, girdi, to slibino Limbos Limbėjaus vėzdas ne- 
imąs, kardas nekertąs, jo galia kiaulėj su paršiukais paslėp- 
ta, o toji kiaulė esanti į šiaurę nuo Akmens kalno. 

Fet Frumas pasuko žirgą į šiaurę ir nušvilpė kaip vėjas, 
jam po kanopom net žemė drebėjo. O kai Saulė artėjo prie 
laidos, nusprendė jis ant ežero kranto pagiry pailsėti. Atsigu- 
lė sau ant šono, žiūri į ežerą ir staiga prie kranto pamatė 
kiaulę su paršiukais. Jam ir toptelėjo, ar čia nebus ta pati, 
apie kurią pasakojo jaunikaitis. Jonas priėjo arčiau ir išvy- 
do baidyklę: 

Ant nugaros jai — 
Adatos, nę šeriai. 
Akys ugninės, 
Kanopos plieninės. 
Kur koją kelia — 
Žiežirbas skelia. 


Jonas Fet Frumas čiupo vėzdą dešine ranka; kardą — 
kaire ir taip drožė tai kiaulei su vėzdu, kad ta bemat kvapą 
išleido. Iš jos iššoko kiškis ir jau spruks šalin, bet Fet Frumas 
jam kardu galvą nukirto. Iš kiškio išskrido antis — Jonas 
užsimojo, ir tai nulėkė galva. Begalvė antis nukrito ant že- 
mės ir padėjo kiaušinį. Tas kiaušinis nusirito per kupstus 
ir suskilo, o iš lukštų išskrido trys grambuoliai. Jonas Fet 
Frumas du sugavo ir sutraiškė, bet trečias paspruko. Gram- 
buolys purptelėjo aukštyn, tiek jį ir tematė. 

Slibinas Limba Limbėjus laikė sargą, kuris jo rūmus die- 
ną naktį akių nesudėdamas sergėjo. Slibinas jam buvo lie- 
pęs: 

— Kad ir kas pasirodys — ar žmogus, ar paukštis, aI 
žvėris, ar vabalas, bet koks gyvas padaras — visus turi pa- 
matyti ir nužudyti, niekam pilin nevalia prasigauti. 

Tačiau slibinas užmiršo sargui pasakyti, kokio pavidalo 
bus jo gyvybė ir galia, jeigu kiaulę kas nors nugaluos. 

Ir šit į Limbos Limbėjaus pilį atskrido grambuolys, o 
sargas muša jį viskuo, kas tik po ranka pakliūva, į rūmus 
nė iš tolo neleidžia. Veltui grambuolys jį gailiai maldau- 
ja. ž 

— Leisk mane pas Limbą Limbėjų, mano ir tavo šeimi- 
ninką. Jo gyvybė dideliam pavojuj, jo dienos nebeilgos. Įleisk 
vidun: kai mane šeimininkas pematys, rankose kiek palai- 
kys — tada jis nemirs, pavojaus nepatirs. 

— Aš turiu įsakymą- vykdyti. Jeigu ką įleisiu, šeiminin- 
kas man galvą nuritins. — Ir, tėškęs grambuoliui su ranka, 
nusviedė jį ant žemės ir sutrypė kojomis. 

Paskui, galvodamas, ką gi čia jis padarė, nubėgo praneš- 
ti Limbai Limbėjui. O tasai, dantis sukandeęs, kaip vaškas iš- 
geltęs, tiek tik ir spėjo pasakyti: 

— Ak varge tu mano, grambuolio nereikėjo užmušti. 

Sulig tais žodžiais ir nuvirto negyvas. 

Netrukus Fet Frumas atėjo į pilį ir ieško slibino: galiniam 
kambary surado Limbą Limbėjų, čiupo jį, numetė ant malkų 
krūvos ir padegė. Kai laužas užgeso, pelenus jis pavėjui iš- 
barstė. 

— Vėjas pelenus tavo plačiai išnešios, be pėdsakų dingsi 
nuo žemės šios, — lengviau atsidusęs, tarė Fet Frumas ir 
atsigręžė į Saulę. 

Staiga pilies požemiuos jis išgirdo kažin ką gailiai vaito- 
jant: 


Mylimi tėveliai, 

Sesutės, broleliai, 

Sielvarto prislėgti, 

Nerimo apimti, 

Verkit, raudokit, 

Mano skausmą žinokit: 
Nesulauksit manęs namuos, — 
Slibinas mane užkamuos. 


Vienu kirčiu Jonas Fet Frumas numušė spynas ir sklen- 
des ir ant akmeninės požemio aslos pamatė mergaitę gražią, 
į Saulę panašią. 

Išsivedė ją laukan, pažvelgė juodu į Saulę, ir mergaitė 
prasidžiugusi pabučiavo Joną. Paskui visą savo širdies skaus- 
mą jam apsakė: kaip ją pagrobė slibinas Limba Limbėjus, 
kaip spyrė, kad su juo gyventų, o ji verčiau sutiko mirti, 
negu jam tekti. t 

Ilgai nelaukę, jie greitai sukvietė tėvus, brolius ir seseris, 
pritaisė visokiausių valgymų ir gėrimų, sušaukė viso pasau- 
lio dainininkus ir muzikantus ir vestuves iškėlė. 

Ir kas tik į tas vestuves atėjo, visus už stalo sodino, vi- 
sus vaišino, girdė ir valgydino. Ir aš Jono Fet Frumo vestu- 
vėse buvau. Linksmai ten puotavau, su pasaka parkelia- 
vau. 


BAZILIKAS ZALIASIS 
IR KARALAITE 


Vienoj karalystėj gyveno tikra pavargėlė moteriškė. Ne- 
gana visų bėdų, per kurias gyvenimas buvo nemielas, jinai 
dar ir vaikų neturėjo. Kartą žiniuonė jai pasakė: jei išgersi, 
girdi, joninių naktį skintos žolės antpilo, tai susilauksi vai- 
kelio. 

Pasakyta — padaryta. Ir šit į senatvę ji susilaukė neapsa- 
komai dailaus vaikelio — akių nuo jo negalėjai atplėšti. O 
kadangi toji joninių nakties žolė buvo bazilikas, tai ir pava- 
dino jį Baziliku Žaliuoju. 

Vaikiukas augo ne dienom, o valandom, mat buvo ste- 
buklingos galios globojamas. Ir kur tik jis žengdavo, ten ba- 
zilikas išdygdavo. 

Taip ir augo jis dideliam varge. Ir ilgai būtų vargęs, jei- 
gu karalystės, kur juodu su motina gyveno, nebūtų ištikusi 
nelaimė. Tan kraštan įjunko nuožmus slibinas su dvidešimt 
keturiom galvom ir užbūrė visus šaltinius. Žmonės ir gyvu- 
liai kentė baisų troškulį ir. kaip musės krito. Karalius ir šiaip, 
ir taip mėgino jį įveikti, betgi slibino plikom rankom ne- 
paimsi. Sužinojęs, kad slibinas neatburs tų šaltinių, kol ka- 
ralaitės negaus į žmonas, karalius iš sielvarto visai sunega- 
lavo ir į lovą atgulė. Norom nenorom turėjo jam dukterį 
atiduoti, gelbėti tuos šaltinius, kad ir pats iš troškulio ne- 
mirtų. Kaip sakoma, savi marškiniai arčiau kūno. 

Šit kokia nelaimė ištiko tą karalystę. 

Kartą Bazilikas Žaliasis šėrė gyvulius ir staiga kaimo 
aikštėje girdi kažką garsiai kalbant. Tai būta šauklių, kuriuos 
karalius buvo siuntęs į visus šalies kampus skelbti žmonėms 
žinios: kas išgelbės jo dukterį iš slibino, gaus ją per žmoną 
ir dar pusę Karalystės priedo. 


kas ir susimąstė, tačiau niekas Nesi S laimės mėginti, nes 
nieko baisiau pasauly už tą slibiną nebuvo. O kas savo bai- 
mės įveikti negali, tas tikrai jau slibino nenugalės. Tik Ba- 
zilikas Žaliasis, išgirdęs tuos žodžius, puolė kiek įkabindamas 
pas savo motiną ir sako: 

— Taip ir taip, girdi, motule, einu karalaitės gelbėti. 

Motina graudžiai pravirko ir sako jam: 

— Kur tu eisi, brangus sūnau, ir mane seną paliksi liki- 
mo valiai? Matai, kokie narsuoliai eiti nesiryžta, tai ko gi 
tau... 
Bet Bazilikas Žaliasis nė negalvojo savo sprendimo keis- 
ti ir bemat ėmė ieškoti ginklo pagal savo ranką. 

Kokius dvejus metus jis bastėsi po pasaulį, kol rado kal- 
vį, kuris apsiėmė iškalti jam tokį dviašmenį kalaviją, kad nė 
šimtas vyrų negalėtų iš vietos pajudinti. Grįžo jis namo, tuo- 
jau krito miegoti ir prapūtė net tris dienas — menki juokai 
dvejus metus keliauti. Atsibudęs krepšin paviržio įsidėjo, at- 
sisveikino su motina ir leidosi į kelią. Šešis mėnesius klai- 
džiojo nevaikščiotais keliais po miškus ir dykumas. Jau ir 
valgyti nebeturejo ko, vienu vandeniu gyvastį laikė. Dar ne- 
mažai dienų ir naktų taip praėjo. Vieną gražią dieną jis pa- 
matė kokį mišką, bet labai jau pavargęs nestengė ligi jo nu- 
eiti, nusprendė sėsti kur papuola ir pailsėti. Vargšas buvo 
išalkęs be galo, ėmė net lapus kramtyti. Ūmai jam toptelėjo 
į galvą lipti medžio viršūnėn ir pasižiūrėti, ar toli to miško 
pakraštys. Tuojau įsiropštė į aukštą medį ir tolumoj pamatė 
mirksint žiburėlį. Greit nulipo žemyn ir nudrožė to Žiburėlio 
linkui. Ėjo ėjo, kol pagaliau atsidūrė prie slibino pilies, kur 
gyveno karalaitė. Bazilikas Žaliasis ėmė sukti galvą, kaip 
čia reiks su tuo slibinu grumtis. Neilgai galvojęs, ir pasibeldė 


į vartus. Išgirdusi beldžiantis, karalaitė, — o ji kaip tik viena 
namie buvo, — labai išsigando ir drebančiu balsu paklau- 
sė: 

— Kas ten? 


Bazilikas Žaliasis, išgirdęs švelnų sidabrinį moteriškės bal- 
są, pralinksmėjo ir sako: 

— Atidaryk, čia aš, Bazilikas Žaliasis. Apie tave iš tavo 
tėvo šauklių girdėjau. Jie sakė: kas tave iš slibino išgelbės, 
gaus tavo ranką ir priedo pusę karalystės, bet niekas nedrįso 
žengti šio žingsnio. Tik aš panūdau. Dvejus metus basčiau- 
si, nusikaliau kalaviją ir atėjau tavęs vaduoti. 

Tada mergaitė skląsčius atitraukė, ir narsusis jaunikaitis 
įėjo vidun. Pamačiusi, koks jis gražus ir liemeningas, mer- 
gaitė žado neteko iš džiaugsmo, bet greitai atsitokėjo ir grau- 

džiai pravirko. Ji labai bijojo, kad parskris slibinai, nugaluos 
Baziliką Žaliąjį ir tada nebebus kam jos vaduoti. 

Bazilikas Žaliasis ėmė karalaitę guosti: 

— Neverk, geriau duok man ko pavalgyti, aš taip išal- 
kau ir pavargau, net žodžio ištart negaliu. 

Mergaitė negaišdama jį pavalgydino ir sako: 

— Gulk ir pailsėk. Kai grįš slibinai, aš tave pabudinsiu, 
ir galėsi stoti su jais į kovą. 

Vos tik Bazilikas Žaliasis galvą padėjo, bemat saldžiai už- 
migo. O mergaitė stovi greta ir negali juo atsigrožėti. Vie- 
na jai tik rūpi — kad slibinai turi greitai grįžti. 

Tuo metu slibinhai jau lėkė namo, ir nuo jų plasnojimo že- 
mė drebėjo, durys girgždėjo — baisus triukšmas pasikėlė. 
Atskrido jie prie slenksčio ir iškart pajuto svetimo žmogaus 
kvapą... O mergaitė, juos pamačiusi, iš baimės neteko amo, 
tik ašaros iš akių ritasi. Šit viena karšta ašara kapt Bazilikui 
Žaliajam ant veido, tas tuoj pabudo ir patyliukais klausia: 

— Parskrido? 

a Mergaitė nieko jam neatsakė, vis dar kalbėti negalėjo, tik- 
tai galva linktelėjo ir rankomis pamosavo: taip, girdi, slibi- 
nai parskrido ir už durų stovi. Bazilikas Žaliasis čiupo kala- 
viją ir puolė prie durų, kur tie slibinai jo laukė. Dvidešimt- 
keturgalvis slibinas, kuriam visi kiti kluso, liepė šešiagal- 
viui eiti ir pažiūrėti, koks svetimšalis jų pilin įsigavo. 

Pamindžikavo prie durų šešiagalvis ir pagaliau ryžosi dirs- 
telėti, kas jų pilyje yra, o kiti slibinai paėjo į šalį ir lau- 
kia. 

Šešiagalvis jautė — atėjo jam mirties valanda, bet jei 
vyresniojo liepta, kurgi dingsi. 

Lig pusės jis įlindo kambarin, nasrus plačiai išžiojo, lie- 
žuvius iškišo. Iš nasrų tiršti dūmai verčias. Vos jį pamatęs, 
Bazilikas Žaliasis nė kiek neišsigando, išsitraukė iš makštų 
kalaviją ir pradėjo kapoti. 

Mostelėjo kartą kalaviju ir nuritino slibinui galvas, dar 
kartą mostelėjo — ir liemenį perkirto. Paskui išmetė viską 
pro langą ir vėl stovi už durų, žiūri, kas bus toliau. Slibinai 
laukė laukė kieme grįžtant šešiagalvio ir nesulaukė. Tada 
vyriausiasis liepė eiti dvylikagalviui pažiūrėt, kas ten deda- 
si. Žengęs prie durų, tas iškart pajuto mirties valandą atė- 

jus, bet nedrįso nepaklausyti. Pastūmė duris, nasrus išžiojo, 
liežuvius iškišo. O iš nasrų kaip iš kamino tiršti dūmai ver- 
čias. Kai tik jis duris atidarė, Bazilikas Žaliasis mostelėjo ka- 
laviju, sukapojo jį į gabalus ir išmetė ten pat, kur aną sli- 
biną. Paskui priėjo prie durų ir laukia dvidešimtketurgalvio. 
Nors tas ir buvo žemės siaubas, Bazilikas jo jau nebebijojo. 
Matydamas anuos du negrįžtant, vyriausiasis suprato, kad ka- 
žin kas ten nebegerai. Todėl nusprendė pirmiau kišti dvyli- 
ka galvų, o kitas dvylika kieme palikti. Ir iš jo nasrų vertė- 
si tiršti dūmai ir kibirkštys po visą namą skraidė. Dirstelėjo 
į jį Bazilikas Žaliasis ir pagalvojo, kad šitą įveikt bus ne- 
lengva, tačiau nusimint nenusiminė. 

Kai tik slibinas pro duris įkišo savo dvylika galvų, Bazili- 
kas Žaliasis šmaukštelėjo kalaviju iš visos sveikatos ir nu- 
kirto jas vienu moju... Turėdamas dar dvylika galvų, slibi- 
nas tik pajuto sprandą kažin kuo nuplikinus, bet nesusigau- 
dė, kad dvylikos galvų jau nebeturi, todėl vis spraudėsi vi- 
dun, kol visas pro duris pralindo. Bazilikas Žaliasis vėl pakė- 
lė kalaviją ir vargais negalais nukirto jam likusias dvylika 
galvų. Bet slibino kūnas dar ir dabar tampėsi, net žemė dre- 
bėjo. 

Tiktai į rytą jis nusibaigė..Prasidžiugusi mergaitė šlovino 
Baziliko Žaliojo narsą ir jo grumtynes su slibinais. Bazilikas 
Žaliasis ir sako jai: 

— Eik tu pietų taisyti, 0 aš prigulsiu pailsėti, labai pa- 
vargau tame mūšyje. 

Palinksmėjusi karalaitė gardžius pietus pataisė, visokių 
valgymų ant stalo pridėjo. Iš laimės savo kaily nesitveria, 
kad Bazilikas Žaliasis visus slibinus išgalabino ir ją išvada- 
vo, kad greitai bus dailaus ir narsaus karžygio žmona. Kai 
pietūs buvo gatavi, jinai pažadino Baziliką, ir juodu drauge 
pavalgė, paskui ėmė rengtis į karaliaus rūmus. 

Nežinia kaip apie tą nutikimą sužinojo Pusžmogis. Jis tu- 
rėjo vieną koją, vieną ranką, pusę galvos, vieną akį if vie- 
ną ausį. O sužinojęs kuo greičiausiai atrūko į slibinų pilį. 
Bazilikas Žaliasis su karalaite ruošėsi jau į kelią. Pusžmogis 
ir suriko: 

— Ei Bazilikai Žaliasis, eik šen į mūšį! Katras laimėsim, 
to ir bus karalaitė. 

Karalaitė jau anksčiau buvo girdėjusi apie tą Pusžmogį, 
apie jį ne kartą slibinai kalbėjo, todėl graudžiai pravirko, 
tarydama: 

— Bazilikai Žaliasis, jeigu tu šitą įveiksi, vadinasi, tau 
gyvam lemta būti. Ir tada mes laimingai ir gražiai gyven- 
sim. 

Bazilikas Žaliasis pasiėmė kalaviją ir išėjo į kiemą. Mos- 
telėjo kalaviju ir atkirto Pusžmogiui kraštą galvos. Bet tas 
pabėgėjo į šoną ir vėl šaukia: 

— Bazilikai Žaliasis, eik šen į mūšį! 

Išsigando Bazilikas Žaliasis, išgirdęs, kad Pusžmogis jį vėl 
mūšin šaukia. Pribėgo jis prie pabaisos ir vienu kirčiu nukir- 
to likusią dalį galvos, kūną į gabalus sukapojo, 0 tuos ga- 
balus surinko ir sukrovė po namo slenksčiu. Tik tada atėjo 
pas mergaitę ir sako: 

— Sukapojau jį į gabalus, dabar nebeprisikels. 

Tačiau Pusžmogis atgijo ir vėl šaukia: 

— Bazilikai Žaliasis, eik šen į mūšį! 

Šį kartą Bazilikas baisiai išsigando. Bet vis dėlto pasiėmė 
kalaviją ir eina grumtis. O Pusžmogis pasislėpė už durų ir, 
kai tik Bazilikas išėjo, puolė prie jo, ištraukė kalaviją ir nu- 
kirto jam galvą. Bazilikas Žaliasis be gyvybės parkrito ant 
žemės. 

Nukovęs Baziliką Žaliąjį, Pusžmogis nusviedė kalaviją gre- 
ta jo, atėjo pas karalaitę ir sako: 

— Eime pas tavo tėvą. 

Graudžiai apraudojo karalaitė Baziliko Žaliojo mirtį, bet 
ką padarysi, gavo leistis į kelionę su tuo išsigimėliu. Ėjo ėjo 
jie, kol karaliaus rūmus priėjo. Buvo tamsi naktis, ir kara- 
laitė šūktelėjo tėvui: 

— Tėve, įsileisk mane. 

Tik išgirdęs jos balsą, karalius bemat pažino; išbėgo pa- 
sitikti ir stipriai priglaudė prie savęs dukrą. Daugel metų 
jos nebuvo regėjęs. Prasidžiugęs susikvietė svečių ir ėmė 
klausinėti apie grumtynes su slibinais. Tada pašnekesin įsi- 
terpė ir Pusžmogis, bet jis buvo toks bjaurus, kad karaliui 
bloga darėsi bežiūrint. Bet ką darysi: davei žodį — tesėk. Juo- 
du greitai susitarė, kad kitą dieną bus sužieduotuvės, 0 po 
metų ir vestuves atšoks. Po sužieduotuvių jaunikis ir nuota- 

ka buvo atskirti. Pusžmogis linksmas, o karalaitė liūdna — 
niekaip negali užmiršti Baziliko Žaliojo. 

Tuo laiku Baziliko Žaliojo motina, sūnaus pasiilgusi, pa- 
liko mažą, varganą savo ūkelį ir leidosi eiti jo pėdomis. Ta- 
kelis, kuriuo ji ėjo, buvo nusėtas bazilikais, ir kaip tik tą 
dieną, kai karalaitė su Pusžmogiu iškeliavo į karaliaus rūmus, 
motina rado sūnaus kūną. 

Ėmė vargšė prie jo raudoti. Tuo laiku pro šalį bėgo skruz- 
dėlės, žiemai rinkdamos sau maistą. Staiga viena skruzdėlė 
puolė kitą ir nutraukė jai galvą, o trečia, tatai pamačiusi, pri- 
ėjo prie negyvosios ir pridėjo galvą prie kaklo. Po to žaizdą 
tris kartus patrynė baziliko lapeliu, ir skruzdėlė atgijo. Baziliko 
Žaliojo motina nusprendė taip pat padaryti. Bazilikas Žalia- 
sis pabudo tarsi iš miego ir labai apsidžiaugė, išvydęs moti- 
ną. Paskui jai papasakojo apie savo grumtynes su slibinais 
ir Pusžmogiu, parodė tų slibinų lavonus ir tarė: 

— Eik namo, į mūsų varganą ūkelį, kurį be priežiūros 
palikai. O aš keliausiu ieškoti savo žudiko Pusžmogio ir dar 
kartą su juo jėgas išmėginsiu. 

Motina patraukė namo, o Bazilikas Žaliasis — į vakarus. 
Ėjo ėjo visą dieną nuo aušros lig sutemos, kol atsidūrė prie 
kokios trobelės, kurioje degė žiburys. Kai tik jis priėjo, prie 
slenksčio šuo ėmė loti ir iš vidaus senelis prabilo: 

— Jei tu geras žmogus, įeik, o jei blogas, praeik. Mano 
trobą sergsti šuo su geležies nagais ir plieno iltimis, tave jis 
į gabalus sudraskys. 

Bazilikas Žaliasis, būdamas doras ir tyros širdies, nuspren- 
dė eiti ton trobelėn. Pasveikino jis senelį, kuris ten vienas 
gyveno, ir apsakė jam visus savo nutikimus nuo pradžios ligi 
galo. O jis šitaip tarė: 

— Pernakvok pas mane, rytą aš tau pasakysiu, kur yra 
Pusžmogio galia ir kaip jį įveikti. 

Tasai senelis buvo šventasis Penktadienis. Rytą jis pabu- 
do ir susišaukė paukščius iš visų pasaulio kampų. Palesinęs 
juos, paklausė, ar nežiną, kur yra Pusžmogis. Paukščiai atsakė 
nieko apie jį negirdėję. 

Tada šventasis Penktadienis pažadino Baziliką Žaliąjį ir 
tarė jam: 

— Eik į vakarus ir į vakarus, kol rasi mano brolį. Gal 
jis ką žinos apie Pusžmogį, aš tau nieko negaliu padėti. 

Vėl iškeliavo Bazilikas Žaliasis. Dvi dienas ėjo, kol pri- 
ėjo senelio brolį šventąjį Sekminių. Ir jam apsakė visus savo 
vargus. Tas taipogi liepė palaukt ligi ryto. Kitą dieną šven- 
tasis Sekminius atsikėlė tik auštant, susišaukė viso pasaulio 
paukščius ir paklausė, ar jie nežiną, kur yra Pusžmogis. 

— Mes nieko nežinom, bet čia nėra balandžio, gal jis ką 
pasakytų. 

Netrukus ir balandis atskrido. Paklaustas šventojo Sekmi- 
niaus, jis atsakė: 

— Pusžmogis dabar karaliaus rūmuose. Jis susižiedavo su 
karalaite, o vestuves kels po metų. Karalius ketina rasti to- 
kius muzikantus, kurie ir seną, ir jauną pašokdins... O aš šit 
atsinešiau stebuklingą birbynę, kurią radau slibinų urve: gal 
kam ir pravers. Apie Pusžmogio galią iš jo paties sužino- 
jau. Ji į rytus nuo karaliaus rūmų. Už devynių girių stovi 
aukštas kalnas, ant kurio ganosi avys. Tame kalne gilus ply- 
šys, o jame raišas kiškis gyvena. To kiškio pilve yra aukso 
obuolys, o jame devyni kirminai. Va tie devyni kirminai ir 
yra Pusžmogio galia, kas ten nusigaus ir kirminus sutraiškys, 
nugaluos ir patį Pusžmogį. 

Sulig tais žodžiais balandis nuskrido, o šventasis Sekmi- 
nius įėjo trobelėn, pažadino nuvargusį Baziliką Žaliąjį ir tarė 
jam: 

— Pasiimk stebuklingą birbynę ir eik į karaliaus rūmus, 
ten rasi savo žudiką Pusžmogį. Per sargybinį praneši kara- 
liui, kad nori pagroti jo dukters vestuvėse. Matai, karalius 
ieško tokių muzikantų, nuo kurių "muzikos šoktų ir seni, ir 
jauni, ir kalnai, ir upės. Ir pagrosi jam su birbyne. Kai dėl 
kainos su karalium susitarsi, paliksi rūmus ir eisi į rytus 
už devynių girių. Pirmam sodžiuj ten nusisamdysi už pieme- 
nį. Paskui avis nusiginsi į aukštą kalną ir užlipęs gilų plyšį 
pamatysi. Tada su birbyne užgrosi. O kai užgrosi, iš plyšio 
išeis raišas kiškis ir ims šokti pagal tavo muziką, tada jį ir 
užmušk. Jame rasi aukso obuolį, obuolyje — devynis kirmi- 
nus. Šit tie devyni kirminai ir yra Pusžmogio galia. Kai tik 
kirminus sutraiškysi, jis bemat numirs, o karalaitė, kurią iš 
mirties išgelbėjai, tau atiteks. Bet žinok, sunku bus, baisios 

audros, sraunios upės pastos tau kelią į Pusžmogio galią. Jei- 
gu stengsi visas kliūtis įveikti, rasi, ko ieškai. 

Bazilikas Žaliasis padėkojo jam, pabučiavo ranką ir nu- 
ėjo į karaliaus rūmus. Ėjo ėjo, kol rūmus priėjo ir per var- 
tininką pranešė karaliui norįs groti vestuvėse. 

Tatai išgirdęs, karalius liepė įleisti keliauninką kieman, 
o kai pamatė jį, paklausė, kokiu instrumentu grosiąs. 

Bazilikas Žaliasis atsakė: 

— Groju ne dievaižin kokiu instrumentu — birbyne, bet 
kai tik užgrosiu, ims šokti žolė ir medžių lapai, ir visas pa- 
saulis. 

Karalius nusijuokė: 

— Tokie muzikantai kaip tu gali avims groti, tik ne ma- 
no dukters vestuvėse, bet tiek jau to... pagrok, pažiūrėsim, 
ko esi vertas. 

Bazilikas Žaliasis išsiėmė stebuklingą birbynę ir užgrojo. 
Ir tokie garsai ėmė lietis, kad šokti pagavo ne tik karalius 
su savo dvariškiais, bet ir medžiai, ir grindinio akmenys. Lą- 
bai patiko grojimas karaliui, gerą užmokesnį jis pasiūlė ir 
liepė ateiti į vestuves. 

Tada Bazilikas Žaliasis paprašė leisti nuotaką pamatyti, o 
karalius ir sako: 

— Pamatysi, kai groti ateisi. 

Palikęs karaliaus rūmus, Bazilikas Žaliasis patraukė į ry- 
tus, prie aukšto kalno, kur buvo paslėpta Pusžmogio ga- 
lia, 

Ilgai jis ėjo, visus sunkumus nugalėjo, bet už devynių 
girių kilo toks smarkus viesulas, kokio niekas nebuvo regė- 
jęs. Ūmai priešais jį radosi vandens siena, o tam vandeny 
plaukiojo didžiulės juodos gyvatės. Baziliką Žaliąjį net šiur- 
pas nukratė. Vis dėlto jis puolė į vandenį, norėdamas ir šią 
kliūtį įveikti, kaip kitas kad buvo įveikęs. Kol jis per bangas 
yrėsi, viesulas išvertė vieno turtingo bajoro užtvanką. Tven- 
kiny daug žuvų buvo, ir viena didžiulė žuvis užpuolė Bazili- 
ką Žaliąjį. Su ta didžuve besigrumdamas, jis pametė birby- 
nę, kurią buvo užsikišęs už juostos, ir apsižiūrėjo tic išlipęs 
ant kranto. 

Įtūžęs ir susikrimtęs jisai tarė sau: 

„Na, o dabar eik toliau, jei gali!“ 

Įtraukė jis daugiau oro ir vėl puolė į vandenį ieškoti ste- 
buklingos birbynės.. 

Kol jis vandenyje nardė, gyvatės priplaukė ir puolė jį vi- 
su būriu, rodės, jau galas. 


Tačiau Bazilikas Žaliasis žinojo, kad gyvatės vandeny 
nasrų neišžioja, ir nekreipė į jas jokio dėmesio, sau toliau 
ieškojo stebuklingos birbynės, kol pagaliau rado po dideliu 
akmeniu. Tada ėmė į krantą irtis, metas buvo į tą aukštą 
kalną kopti. Bet gyvatės apsivijo jam apie kūną, apie rankas 
ir kojas ir laukia, kada iš vandens išbris, kad galėtų savo 
nuodingus dantis suleisti... Bazilikas Žaliasis galvos nepametė, 
kai tik iš vandens išlipo, stebuklinga birbyne užgrojo. Gyva- 
tės ėmė šokti, taip jis ir išsigelbėjo. Paskui leidosi į tą sO- | 
džių už devynių girių, kur Pusžmogio galia paslėpta. Atėjęs 
Bazilikas pas vieną sodietį pasiprašė nakvynės. Tasai jį pri- 
ėmė. Kai Bazilikas Žaliasis pailsėjo, šeimininkas jį ir klausia, 
kur keliaująs, ko ieškąs? 

— Ieškau šeimininko, pas kurį galėčiau už piemenį par- 
sisamdyti, avis ganyti. 

Šeimininkas pažadėjo jam vietą surasti ir nuvedė pas 
šventiką. Šventikas sutiko jį pasamdyti ir tokiais žodžiais pra- 
bilo: 

— Samdyti aš tave pasamdysiu, tik žinok, savo galva už 
avis atsakysi, žiūrėk, kad kuri nuo bandos nenuklystų. 

O Bazilikas Žaliasis apie avis mažiausiai galvojo. Nusilen- 
kė jis šventikui ir nuėjo prie aukšto kalno, kur avys ganė- 
si. Nuėjęs išsiėmė iš už juostos birbynę ir groja. Grojo gro- 
jo, kol kiškis išėjo ir ėmė šokti. Tada Bazilikas Žaliasis puolė 
prie jo, čiupo už ausų, trenkė birbyne per galvą ir kiaušą 
jam perskėlė. Paskui išskrodė kiškį ir rado aukso obuolį, ku- 
riame buvo tie devyni kirminai. Labai apsidžiaugęs, Bazili- 
kas Žaliasis čia pat du kirminus sutraiškė. Pusžmogis bere- 
gint susirgo. Bazilikas Žaliasis aukso obuolį įsidėjo kišenėn 
ir kad pasiuto groti birbyne iš didelio džiaugsmo — nesilio- 
vė, kol pusė avių nuo šokio išgaišo. 

Paskui jis atsigręžė į vakarus ir leidosi atgalios, į kara- 
liaus rūmus, kur gyveno jo mylima Mergaitė, dabar to šlykš- 
taus Pusžmogio sužadėtinė. O karalaitė sėdėjo pilyje ir gal- 

vojo apie savo graudų likimą: labai nenorėjo vargšė eiti už 
to išsigimėlio. 

Keliaudamas į karaliaus rūmus, Bazilikas Žaliasis užėjo 
į turgų ir nusinirko. šilkinį apdarą, kokį anuomet tik gydyto- 
jai nešiodavo. 

Tuo laiku karalius, pamatęs, kad Pusžmogis serga, sukvie- 
tė geriausius gydytojus iš viso pasaulio. Mat bijojo, kad, 
žentui mirus, kiti karaliai jo žmogžudyste nekaltintų. Bet nė 
vienas gydytojas neišmanė, kokia liga jį paguldė. 

Tada ir Bazilikas Žaliasis pasiekė rūmus ir nuėjo pas ka- 
ralių apsimetęs gydytoju: atseit, apžiūrės ligonį ir pagydys. 
Karalius liepė jį įleisti į Pusžmogio kambarį. Dar laukdamas 
karaliaus leidimo, Bazilikas Žaliasis išsiėmė obuolį ir sutraiš- 
kė penkis kirminus. Paskui greitai įėjo pas ligonį — tasai 
gulėjo lovoje su aprišta galva, vos gaudydamas orą. Kai tik 
Pusžmogis žvilgtelėjo į Baziliką Žaliąjį, tuojau jį pažino ir 
sušuko: 

— Iš kur atsiradai? Juk aš tave nugalavau ir po slenks- 
čiu pakišau. 

O Bazilikas Žaliasis žodžio kišenėje neieško: 

— Aš prisikėliau ir gydytojaut išmokau, dabar šit atėjau 
tavęs gydyti, kaip kad tu mane gydei. Tu pasigviešei sveti- 
mo darbo ir pasiėmei mergaitę, nors slibinus aš įveikiau. Ko- 
vos tu išvengei, o šlovės panūdai ir ėmei girtis, kad slibinus 
nurungei, kad tau turi tekti karalaitė. Na tai žinok, žmogaus 
darbas niekuomet niekais neina. O aš išmokau gydyti ir ra- 
dau tavo galią. Jeigu nori ją pamatyti, žiūrėk — štai turiu 
kišenėje. 

Bazilikas Žaliasis išėmė iš obuolio paskutinius kjrminus 
ir, padėjęs ant stalo, sutraiškė. Tada ir Pusžmogis kvapą iš- 
leido. Karalius su karaliene didžiai apsidžiaugė ir greitai pa- 
šaukė karalaitę. Toji tik įėjo į kambarį ir vos nenualpo, pa- 
mačiusi Baziliką Žaliąjį. 

— Ar čia tu, Bazilikai Žaliasis, tas pats, kur mane iš mir- 
ties išgelbėjai? — sušuko jinai. 

Netrukus jie ir vestuves iškėlė, kiaurus metus ir dar vie- 
ną naktį šoko, o žmonės linksminosi ir džiaugėsi, kad nuo 
slibino ir siaubūno Pusžmogio išsivadavo. 

Ir aš ten buvau, 

Drauge su visais puotavau. 
Suvalgiau iš karto veršiuką, 
Vos mano pilvas netrūko. 
Užšokau ant žirgo paskiau 
Ir pasaką savo baigiau. 


AKMENINIS 


Gyveno kitados moteriškė. Ji turėjo du sūnus ir dukterį. 
Kartą pavasarį broliai išvažiavo į laukus žemės arti. Arė arė 
juodu, viena užuogana dar liko, bet ji pasirodė jiems pati 
sunkiausia — jėgų nebebuvo. 

Vieną rytą jie susiruošė eiti į laukus, įsidėjo vežiman ark- 
lą ir akėčias ir sako motinai: 

— Motuše, kiek mes čia galim be karštimo plūktis? Iš- 
virk mums ko nors, ir sesutė tegul į arimą atneša. 

— Ak mano brangieji, kaip aš ją vargšę taip toli siųsiu. 
Juk jinai maža, paklys ir neberasime. 

— Nepaklys, motuše. Mes šit jaučius pasikinkysim ir iš- 
varysim vagą nuo namų lig pat laukų, jinai ta vaga eis ir 
tiesiai pas mus pataikys. 

Motina nuėjo valgio taisyti, o sūnūs paėmė arklą ir varo 
gilią vagą nuo namų — platų kelią savo mielai seselei. Dar- 
bas tądien gerai sekėsi, nes vyrai tikėjosi, kad seselė tuojau 
atneš karštimo. Juk lauke padirbęs, kur kas labiau peralksti, 
ir srėbalas gardesnis, kai sėdi sau ant žemės motinėlės ir vė- 
sus vėjelis tave gaivina. 

Juodu žvilgčiojo išilgai vagos, o saulei vis aukščiau ky- 
lant, jų akys dažniau ir dažniau krypo ton pusėn, kur turėjo 
pasirodyti tokia laukiama seselė. 

Betgi ne visada norai pildosi, pasitaiko ir taip, kad iš 
vienos pusės saulė kaitina, iš kitos šešėlis vis juodesnis da- 
rosi. 

Netoli nuo jų lauko plytėjo slibino valdos. Jis buvo se- 
nas senutėlis, baltas kaip žiema ir paniuręs kaip rudens dar- 

ganos. Tasai bjaurybė sužinojo, kuriuo keliu eis mergaitė, ir 
nusprendė ją sučiupti, savo verge padaryti. Tatai sugalvojęs, 
negaišdamas leidosi į kelią. Priėjęs vagą, šoko ją lyginti ir 
trypti. O kaimo pakrašty atsidūręs, slibinas nusimetė nuo 
pečių arklą su vario noragu ir nuvarė tokią pat gilią vagą 
ligi savo rūmų. Mergaitė išėjo už kaimo ir patraukė vaga, 
bet atsidūrė ne pas brolius, o baisaus slibino rūmuose. Pa- 
čiupo ją slibinas, užrakino ir duoda jai darbą po darbo — 
kasdien vis sunkesnį. Baisiai nuliūdo motina, baisiai nuliūdo 
broliai, kai grįžę sužinojo seselę išėjus ir be žinios prapuo- 
lus. Lig pat vidurnakčio jie spėliojo, bet nieko gudraus ne- 
sugalvojo. O rytą vyresnysis brolis atsikėlė, įsidėjo šio to į 
krepšį ir išėjo į margą pasaulį seselės ieškoti. Pamatęs nese- 
niai išverstą vagą, patraukė ja. 

Kaip sraunūs vandenys neša pražūtin lengvą skiedrelę, 
taip ir slibino vaga vedė jį į tikrą mirtį. Ir niekas negalėjo 
jo iš to kelio grąžinti. Vis sparčiau jisai žengė savo sesers 
pėdom. Baigėsi vaga, ir jaunikaitis įžengė į slibino karalys- 
tę. 

Netoliese kaip žalia jūra siūravo puikus sodas, o medžiai 
jame buvo vienas už kitą gražesni. Vidur šito sodo stovėjo 
auksuoti rūmai, išpuošti brangiais akmenimis, kurie žėrėjo 
tartum skaisti saulė. Jaunikaitis neišsigando, o tvirtu žings- 
niu nužygiavo tiesiai į rūmus. Čia mergaitės balsas jį sus- 
tabdė: 


Neik į rūmus, neik, berneli, 
Kuo greičiau skubėk į šalį, 
Neik į sodą stebuklingą, — 
Ten baisu ir pavojinga, 
Slibinas tuoj pastebės, 
Tartum vėjas atskubės. 

Ir ištiks nelaimė mus — 

Jis tave kaipmat užmuš! 


Jaunikaitis apsidairė ir priešais save pamatė savo seselę. 
Jt taip pat jį pažino ir priėjo — veidas liūdnas, ašaros upe- 
liais liejasi. 

— Ak mano broli, greičiau išeik, tuoj atūš Žiaurusis sli- 
binas. Kai tik jis tave pamatys, daikte nugaluos. 


249 


Sesele, sesuo, 

Mums metas namo. 

Kai tu išvykai 

Ir mus palikai, 

Aptemo saulutė šviesi, 

Mes raudame graudžiai visi, 
Galvodami, kur tu esi. 


— Paskubėkim, — tarė ji, ir juodu, susiėmę už rankų, 
šoko bėgti. Bet vos kelis žingsnius žengė, lygiai prieš juos 
nukrito slibino kuoka — tokia didžiulė, kad jos nei apeisi, 
nei apvažiuosi. Ir pats baisūnas slibinas priešais išdygo ir 
klausia: 

— Tai ką, vyruti, ar kausimės, ar eisime puotauti? 


Ne vaišintis, ne puotauti 
Tokį kelią čion ėjau, — 
Su tavim aš susikauti 
Noriu, slibire, tuojau. 


Slibinas sušnairavo į kalaviją, karantį sau prie šono, ir su- 
suko: 


Kalavijau, klausy k: 
Makštis palik 
Ir kirsk išsyk! 


Kalavijas iššoko iš makštų, švilptelėjo ore ir nukirto jau- 
nikaičiui kojas. Slibinas čiupo savo kuoką, pasuko viršum 
galvos ir nusviedė toli toli, už rūmų, už sodo, į pat savo ka- 
ralystės pakraštį. Žnegtelėjo į žemę toji kuoka ir išdaužė 
gilią duobę. Slibinas įmetė ten nelaimingą jaunikaitį ir jo 
nukirstas kojas. 

Po kiek laiko ilgesys ir liūdesys, ir dar motinos ašaros į tą 
pat kelią išvarė ir antrą brolį — patraukė jis vaga. Žygiavo 
nuo ryto lig pietų, apėjo gilią duobę, išmuštą slibino kuokos, 
ir atsidūrė prie sodo. Jau norėjo žengti į tą sodą, tik girdi 
mergaitės balsą: 


Neik į rūmus, neik, berneli, 
Kuo greičiau skubėk į šalį, 
Neik į sodą stebuklingą — 

Ten baisu ir pavojinga, 
Slibinas tuoj pastebės, 
Tartum vėjas aiskubės. 
Ir ištiks nelaimė mus — 
Jis tave kaipmat užmuš! 


Jaunikaitis apsidairė ir pamatė savo seselę. Ir jinai jį pa- 
žino, priėjo — veidas liūdnas, ašaros upeliais liejasi. Mergai- 
tė ir sako: 

— Ak broli, greičiau išeik, tuoj slibinas atūš ir padarys 
tau galą. 


Sesele, sesuo, 

Mums metas namo. 

Kai tu išvykai 

Ir mus palikai, 

Aptemo saulutė šviesi, 

Mes raudame graudžiai visi, 
Galvodami, kur tu esi. 


Tik žengė kelis žingsnius, žiaurus slibinas kur buvęs, kur 
nebuvęs vėl jiems kelią pastojo. 

— Stok, narsuoli, ir sakyk man: kausimės ar eisime puo- 
tauti? 

Jaunikaitis jam atrėžė: 


Ne vaišintis, ne puotauti 
Tokį kelią čion ėjau, — 
Su tavim aš susikauti 
Noriu, slibine, tuojau. 


Tada slibinas liepė savo kalavijui: 


Kalavijau, klausyk: 
Makštis palik 
Ir kirsk išsyk! 

Kalavijas iššoko iš makštų, švilptelėjo ore ir nukirto jau- 
nikaičiui kojas aukščiau kelių. Slibinas pasilenkė ir įmetė 
jį į tą pačią gilią duobę. 

Ir anksčiau sielvartavo mergaitė, o dabar jos širdgėla pa- 
sidarė bekraštė. Vargšė kaip žemė pajuodo, liedama kruvi- 

nas ašaras, ir kasdien, prisėlinusi prie gilios duobės, įmesda- 
vo jon broliams ką valgyti. 

O motina nekantrauja, kada sugrįš bent vienas iš vaikų. 
Kartą, eidama pro šulinį, ji panoro atsigerti šalto vandens. 
Numalšinusi troškulį, atsisėdo kvėptelėti ant akmens ir nuo 
tos valandėlės žmė lauktis. 

Neilgai trukus ji susilaukė dailaus, į saulę panašaus vai- 
kelio. Jos sūnus akyse augo: kitas per metus tiek neužaugs, 
kiek šitas per dieną. Ir praminė jį Akmeniniu. Kai jam dvi 
savaitės sukako, jis ėmė žaisti su dvylikamečiais. Ir niekas 
jėga negalėjo su juo lygintis. Kartą žmonės, į jį žiūrėdami 
ir jo stiprumu stebėdamiesi, tarpu savęs kalbėjo: 

— Va šitas jeigu eis, tai brolius ir seserį tikrai suras. 

Išgirdęs tuos žodžius, Akmeninis be kvapo parbėgo na- 
mo. 

— Motuše, negi aš turiu brolių ir seserų? 

Apsiniaukė mptinos veidas, ji susimąstė ir sako: 

— Nieko nebeturi, mano sūnau. 

Bet nelengva motinai savo vaiką apgaudinėti — liūde- 
sys ją graužte graužia. Akmeninis pamatė, kaip motina su- 
sikrimto, ir dar labiau žmonių kalbom patikėjo. 

Kartą medžiodamas jis nuklydo į žalią pievaitę ir pamatė 
geležinę uolą. „Kad taip iš jos kuoką nusikaldinčiau“, — 
pagalvojo jis ir nunešė ją kalviui. 

Kalvis nukalė tokią kuoką, kad dvylika vyrų nebūtų pa- 
kėlę. Akmeninis ją paėmė, parsinešė namo ir kad užsimos, 
kad paleis — kuoka net už debesų nuskriejo. O jaunikaitis 
atidarė duris ir sako motinai: 

— Aš atsigulsiu pailsėti, o tu, išgirdusi, kad kuoka at- 
švilpia, mane pažadink. 

Jis tris dienas ir tris naktis miegojo. Ketvirtą dieną, iš- 
girdusi šaižų švilpimą, motina jį pažadino. Iššoko jis ant 
slenksčio ir atkišo kelį kuokai. Paskui pažiūrėjo — kuoka 
sulinkusi. „„Reikės dar kalti“, — pagalvojo ir nunešė atgal į 
kalvę. Tada pasišaukė motiną ir sako: 

— Sapnavau, motuše, sapną, kad pas mane atėjo žilas 
senis ir šit ką patarė: tau reikia po troba palįsti ir iš ten man 
paduoti kąsnelį savo kepto papločio, tada mano galia patri- 
gubėsianti. 

O tėvai juk viską padarytų, kad jų vaikai stiprūs ir gra- 
žūs būtų! 

Akmeninis čiupo trobos kampą prie pat pašalės, pakėlė 
ją, Motina su papločiu rankoje palindo ir kiša jį iš tenai. Ta- 
da sūnus pamažu ėmė trobą žemyn leisti — vis daugiau ir 
daugiau. Vargšė kentė kentė ir pagaliau sušuko: 

— Akmenini, ką darai? 

— Sakyk man, motuše, ar aš turiu brolių ir seserų? 

Motina sudejavo, verkti pradėjo: 

— Taip, mano brangusis, ir brolių, ir seserį turi. 

Ir ji apsakė, kaip visi paskui vienas kitą išėjo ir nebe- 
grįžo. 

— Na jeigu taip, užmaišyk man savo ašarom papločių 
tolimam keliui, eisiu aš į margą pasaulį, gal jų pėdas aptik- 
siu. 

Motina išlindo iš po trobos, prisipylė miltų į duonkubilį 
ir užmaišė tešlą, laistydama ją graudžiom ašarom. Akmeni- 
nis paėmė iškeptus papločius ir patraukė vaga savo brolių 
pėdomis. Ėjo ėjo jis, apėjo gilią prarają, išmuštą slibino kuo- 
kos, ir atsidūrė prie puikaus sodo. Jau norėjo žengti į jį, 
bet išgirdo mergaitės balsą: | 


Neik į rūmus, neik, berneli, 
Kuo greičiau skubėk į šalį, 
Neik į sodą stebuklingą — 
Ten baisu ir pavojinga, 
Slibinas tuoj pastebės, 
Tartum vėjas atskubės. 

Ir ištiks nelaimė mus — 

Jis tave kaipmat užmuš! 


Stabtelėjo Akmeninis, pamatęs sunykusią, išbalusią, apsi- 
verkusią mergaitę, jos pasigailėjo ir padavė gabalėlį paplo- 
čio. Mergaitė atsikando kąsnį. 

— Kur gavai šitą paplotį? 

— Namie. Man motina davė. 

— Negali būti, juk jį kepė mano motušė. 

— Vadinasi, tu mano sesuo. 

Akmeninis jai apsakė, kaip motina pasiuntė du sūnus, 
jaunus ir dailius, dukters ieškoti ir namo parvesti. 

— Ir šit jie: išėjo, — pasakoja jai jaunikaitis, — kaip 
vandeny prapuolė, nei regėti, nei girdėti. Motušė tik Žino, 
kada jie išėjo, o kada namo grįš — kas pasakys? 

— Tai aš vaga iš namų ėjau, o paskui mane ir broliai. 
Susitikti mes susitikome, bet grįžti namo mums slibinas ne- 
leido. 

— Mieloji sesele, bėkime. 

— Jeigu tu mano brolis, tai grįžk kuo greičiau namo ir 
pmotuše pasirūpink, mus jinai vargu bematys. Jau kiek kartų 
mėginau bėgti, bet vos kelis žingsnius žengiu, slibinas ma- 
ne pagauna, sumuša ir atgal sugrąžina. 

— O kaip man jį pažinti? 

— Susitikęs jis visada klausia: „Ką gi, kausimės ar ei- 
sime puotauti?“ Išgirdęs atsakymą: „Eime kautis“, jis liepia 
savo kalavijui: 


Kalavijau, klausyk: 
Makštis palik 
Ir kirsk išsyk! 


Taip jis nukirto abu mano brolius ir įmetė į duobę. 

O jei atsakymas kitoks, jei neprašytas svečias nori ,,puo- 
tauti“, vedasi jį slibinas į rūmus, už stalo sodina ir pradeda 
vaišinti — trimis keptais jaučiais, vynu ir duona. Ir toks jo 
papratimas: tik nugrauš kaulą —- šmaukšt juo svečiui per 
galvą: nori kaulą suknežinti ir smegenis iš jo iščiulpti. O jei 
kas stiprus ir gyvas lieka, vis tiek jam galas — pavalgęs sli- 
binas vėl kalavijui sako: 


Kalavijau, klausyk: 
Makštis palik 
Ir kirsk išsyk! 

Vos tik mergaitė baigė pasakoti, staiga tolumoj pakilo 
baisus juodas debesis, sugrumėjo perkūnas, o iš to debesies 
kaip Žaibas ant jų krito slibino kuoka. Akmeninis čiupo ją 
viena ranka, apsuko apie galvą ir nusviedė atgal. Debesis 
dar labiau pajuodo, užtemo, ir pasigirdo piktas slibino bal- 
sas: 

— Et, negeri svečiai manęs laukia! 

Ir stačiai nuo kalno kaip viesulas nusirito vilkolakis, ap- 
linkui save dulkes keldamas, ir, atsitrenkęs į žemę, slibinu 
atvirto. 

— Ko nori, šaunus narsuoli, kautis ar puotauti? 

— Iš pradžių pavalgysim, už stalo pasėdėsim, 0 paskui 
ir pasikausim! 

Įėjo juodu į rūmus, slibinas padėjo ant stalo tris keptus 
jaučius, statinę vyno ir kad ims šveisti. Apgraužė kaulą ir 
trinkt jaunikaičiui per galvą! Tačiau atitiko kirvis kotą! Ak- 
meninis taip pat apgraužė kaulą ir kad drožė slibinui į kak- 
tą, tik kibirkštys tam iš akių pasipylė. Kol slibinas atsipeikė- 
jo, Akmeninis ištraukė jam kalaviją iš makštų ir per kelį — 
pradžioj pusiau perlaužė, paskui į keturias, į aštuonias dalis 
ir kai trenkė uolon, tai viskas šipuliais išlakstė. Slibinas at- 
sigodo, čiupt čiupt — ogi kalavijo nebėra, Mato, kad prasti 
reikalai, nenusisekė jo gudrybė, tada išėjo į kiemą ir užblio- 
vė iš visos gerklės: 

— Eikš, narsuoli, dabar kausimės ant varinio laito. 

Suėjo juodu ant varinio laito, kurį devyniasdešimt de- 
vyni slibinai su devyniasdešimt devyniais kūjais per devy- 
niasdešimt devynias dienas ant devyniasdešimt devynių prie- 
kalų iškalė. Čia jie žūtbūtinai susirėmė, o kai kuokomis kir- 
to, tos į gabalėlius subiro. Tada rankomis susikibo — katras 
katrą nurungs. Uolos pagavo trupėti, kalnai skradžiai žemę 
prasmego, nuo medžių skiedros tik lakstė, danguje blykčiojo 
žaibai ir griaudėjo perkūnija, taip baisiai grūmėsi prakeiktas 
slibinas ir Akmeninis. Grūmėsi grūmėsi juodu, kol visai jėgų 
neteko ir iš didžio nuovargio sugriuvo ant žemės. Abudu taip 
buvo įsikarščiavę, kad slibinui iš nasrų mėlyna liepsna ėjo, 
o Akmeniniui iš burnos — žalia. Guli juodu, vos kvapą gau- 
dydami, ir aukštai žydrame danguje mato pilką sakalą. Tik. 
jį išvydęs, slibinas visais nasrais sušuko: 


Sakale, padėk: 
Prie Dunojaus lėk 
Ir atnešk greičiausiai 
Man vandens tyriausio. 
Sakale, skubėk, 
Liepsną tą užliek! 
O jei neklausysi, 

Žus nuo mano rankos 

Tavo sekaliukai, 

Zylės, kėkštai, slankos 

Ir kiti paukščiukai. 
O sakalas suka ratą viršum jų kaip niekur nieko. 
Tada Akmeninis jį meiliai paprašė: 


Sakalėli, padėk: 

Prie šaltinio nulėk 

Ir atnešk greičiaušiai 
Mecn vandens tyriausio. 
Atvėsink mane, 
Atgaivink mane! 
Jeigu tu klausysi, 
Jeigu tu nuskrisi, 
Vaišes tau suruošiu: 
Slibiną šį duosiu 

Tavo sakaliukams 

Ir kitiems paukščiukams. 

Sakalas puolė į žemę, paieškojo paieškojo ir netrukus at- 
nešė ąsotį šaltinio vandens. Numalšino narsiam jaunikaičiui 
troškulį, apšlakstė jį, atgaivino. 

Naujas jėgas pajutęs, Akmeninis pašoko, įsiręžė ir kad 
čiups nuožmų slibiną, kad trenks į žemę — tasai ir gavo 
galą. 

Dingo debesis iš žydro dangaus, pasirodė skaisti saulu- 
tė, vėjas atnešė gardžius laukų kvapus. Akmeninis grįžo į 
rūmus, rado savo seselę, paėmė už rankos ir sako:. 

— Dabar eime namo, žiaurusis slibinas mūs nebesulai- 
kys. 

Mergaitė žengė kelis žingsnius, sustojo ir pravirko. 

— Ak negaliu išeiti, palikusi čia savo nelaimingus bro- 
lius. 

— Tai kurgi jie? 

— Gilioj bedugnėj. Slibinas juos sužalojo ir įmetė te- 
nai. 

Akmeninis nulipo į bedugnę ir greitai išnešė savo bro- 
lius. Vargšai laikė rankose nukirstas kojas, buvo išbalę ir 

liesi, vos vos begyvi. Paguldė juos Akmeninis ant žolės, ap- 
sidairė aplinkui ir patraukė tiesiai į rytus. Ėjo ėjo per kal- 
nus, per miškus, per plačius slėnius ir sutiko senutę. 

— Laba diena, senele! 

— Sveikas, narsus jaunikaiti! Kur keliauji? 

— Ieškau mirties ir gyvybės vandens. 

— Šitame slėnyje daug visokių šaltinių, bet-nelengva bus 
tau rasti mirties ir gyvybės vandens; kone visų šaltinių van- 
duo užnuodytas. 

Akmeninis atsisėdo ir galvoja. Ir čia šaltinis, ir ten van- 
duo trykšta, bet kaip sužinoti, kuris gydo? Neparagausi jo: 
laimė, jeigu gerą pataikysi, o jei nuodų išgersi ir galą gau- 
si? 

Akmeninis vaikščiojo po tą slėnį šaltinius apžiūrinėdamas 
ir staiga pamatė gėles. Ėmė jas rauti, prisirinko didelę puokš- 
tę, grįžo prie šaltinių ir į kiekvieną pamerkė po žiedą. Kaip 
tik užteko tų priskintų gėlių. Pasižiūrėjo Akmeninis — ogi 
visur žiedai nuvytę, sunykę. Tik vienam šaltiny žiedas dar 
labiau išsiskleidė, o kitam net šaknis į žemę suleido. Prisi- 
sėmė jis du ąsočius vandens iš tų šaltinių ir nuėjo neatsigręž- 
damas. Paskui pridėjo broliams nukirstas kojas, pašlakstė 
mirties vandeniu, ir jos suaugo, o kai pašlakstė gyvybės van- 
deniu, tai jaunikaičiai atsistojo, tarytum nieko nė nebūtų 
buvę. Be galo laimingi jie apsikabino, išsibučiavo ir leidosi 
visi keturi namo. 

Kaip po tamsios ir šaltos nakties aušra įr saulės šiluma 
viską atgaivina, taip motinos širdin grįžo meilė ir laimė, kai 
ji pamatė savo vaikus. Ir ėmė jie gyvent linksmi, visokio 
ištekliaus pilni. Kiekvienas po savo stogu daugel metų taip 
laimingai ir gražiai gyveno, o gal ir dabar tebegyvena, jeigu 
nepasimirė. 


DAFINAS IR VESTRA 


Toli toli, kur saulė, į valias prisižiūrėjusi žmonių rūpes- 
čių, eina miegoti, buvo didelė karalystė. Ten gyveno karalius 
su karaliene. Juodu buvo nebejauni ir senatvėje neturėjo. jo- 

kios paspirties ir paguodos — nei sūnaus, nei dukters. Todėl 
sielvartas labiau negu senatvė juos prie žemės lenkė. Bet šit 
atsirado senas senutėlis atsiskyrėlis, kuris mokėjo visokius 
vaistus iš žolių taisyti, ir atėjo į rūmus paguosti karaliaus ir 
karalienės. 

Rūmininkai atvedė senį prie karaliaus sosto, 0 tas puolė 
ant kelių ir padavė karalienei vynuogių kekę, išaugusią ant 
kalvų žalių, nokintą saulės karštų spindulių. Karalienė tik 
paragavo vynuogių ir tą pat mirksnį pradėjo lauktis. 

Karaliui sakytum širdį saulė atšildė, vėl jam pasidarė mie- 
las gyvenimas ir žmonių reikalai. Jis susišaukė tarnus, šuni- 
ninkus ir medžioklius ir ištraukė medžioti. Daug visokių žvė- 
rių prišaudė: ir vilkų, ir lapių, ir kiškių; įsismaginęs toli nu- 
jojo, už savo karalystės ribų, tiktai niekas šito nepastebėjo. 
Nusileidę žemyn nuo stačios uolos, medžiokliai pamatė aukš- 
tą apleistą tvirtovę. Apėjo visą — vieni akmenys ir nė gy- 
vos dvasios. 

Medžiokliai puola šen, puola ten kaip paukščiai kilpose, 
o išėjimo niekur neranda. Praėjo diena, praėjo kita, jau visą 
laimikį suvalgė, daugiau nieko nebeturi, o grobas vis labiau 
grobą ryja. Praėjo dar viena diena ir naktis, o auštant žiūri 
jie — velnias po tvirtovės sieną vaikšto ir pypkę papsi. 

Priėjo kariai prie karaliaus ir prišnekėjo jį nelabąjį pa- 
klausti: 

— Jūsų tamsiausia niekšybe, kuo mes neįjtikome, kad mus 
šioje tvirtovėje uždarei? 

— Ne aš jus uždariau, jūs patys čia atėjote, — atsakė 
jam velnias nuo viršaus. 

— Ką tau padovanoti, kad tvirtovės vartus gu B LS 
paklausė karalius. 

— Padovanok man, ką rūmuose turi, bet apie tai ničnieko 
nežinai, ir aš tave bemat išleisiu. 

Susimąstė karalius, matyt, kipšas bus čia ką bloga sugal- 
vojęs, tačiau labai rūpėjo jam ištrūkti iš tų sienų, todėl ir 
sako: 

— Sutinku, tebūnie taip. 

— Parašyk raštą, — spiria velnias. 

Kai tik velnias gavo karaliaus raštą, tvirtovės sienos be- 
regint prasmego skradžiai žemę. Visi apsidžiaugė ir kuo grei- 

čiau iškeliavo namo. O kai karalius savo valdas prijojo, pa- 
liko neapsakomai laimingas. Mat karalienė buvo susilaukusi 
apskritaveidžio sūnelio, kurį juodu ir pavadino Dafinu. Visi 
atsistebėti negalėjo, kad vaikelis ne dienom, o valandom 
auga. 

Tik šit netikėtai į karaliaus rūmus atsibeldė velnias ir pa- 
reikalavo ne ko kito, o paties Dafino. Karalius ir karalienė 
nespėjo iš siaubo atsitokėti, o velnias čiupt vaikelį už pa- 
karpos ir nurūko — tiek jį ir matysi! Dafinas nė neįsižiūrėjo, 
kokiais keliais ir kur jį velnias atnešė. Nelabasis berniuką 
įkinkė į sunkų darbą, ir ko tik vargšas Datinas negavo para- 
gauti! Ir alkio, ir šalčio, ir bemiegių naktų — visko prisiken- 
tėjo. Bet kur dingsi nekentėjęs: pamėgink neišpildyti kipšo 
valios. Daug ką norėjo sužinoti Dafinas, bet labiausiai jį 
traukė amatai visoki. Lengvai jam ir kalbos sekėsi, todėl 
netrukus ėmė suprasti, ką sako paukščiai ir gyvuliai, ir ma- 
Ži vabalėliai. 

Kartą nelabasis išsidangino į tolimus kraštus, o Dafinas, 
vienas palikęs, nuėjo prie šaltinio. Atsisėdo jis aukštos tuo- 
pos paunksnėje, atsigėrė, užkando ir atsigulė kiek pailsėti. 
Tik šit ant tuopos viršūnės nutūpė trys paukštės ir, pamačiu- 
sios jaunikaitį, prašneko: 

— Žiūrėkite, seselės, — kalbėjo pirmoji, — štai guli nar- 
sus jaunikaitis, iš tolimų kraštų velnio atsigabentas. Jei jis 
žinotų Juodojo senio nedalią, nueitų, nuodėmes jam atleistų 
ir nelaimingąjį išvaduotų iš velnio bausmės. Va jau šimtą 
aštuoniasdešimt metų jis semia iš bedugnio šulinio vandenį 
ir pila į ežerą, kur maudosi gražuolė Vestra. Velnias ir ją 
pagrobė 11 užbūrė, kad kipšiene taptų ir blogais keliais nu- 
eitų. 

Dafinas susiruošė ir išėjo. Nei tau prisės, nei priguls, vis 
eina ir eina. Ketvirtai dienai auštant, atsidūrė prie didelio 
didelio ežero, kurio nei galo, nei krašto nematyti. Žiūri, tolu- 
moj, kalno atšlaitėj, juoduoja šulinys. Dafinas priėjo arčiau ir 
pamatė senį: 

— Dieve padėk, seneli! 

— Ačiū, sūneli. O kas tu būsi? 

— Aš ne vietinis, seneli. Išsivedė mane velnias, ir dabar 

neišmanau, kaip iš jo karalystės pasprukti ir laisvę at- 
gauti. 

Senis atsisėdo ant rentinio, susimąstė, kaipgi čia jaunikai- 
tis galėtų išsigelbėti. 

— Tai štai, —- pagaliau tarė. — Be Vestros pagalbos nie- 
ko nebus. Tą jauną mergaitę velnias čia atsivežė iš už de- 
vynių upių, iš už devynių kalnų, kad ir ji vien bloga darytų. 
Jinai jau perėmė iš velnio jėgą ir visą šėtonišką gebėjimą, 
bet jos širdis dar skaisti kaip: kūdikio. Eik tu ana puse ežero, 
patykok Vestrą, kai ateis maudytis, čiupk drabužius ir į Ko- 
jas, tik dieve sergėk neatsigręžk — iškart neteksi jai ga- 
lios. Aš judu palaiminsiu, ir jei pasiseks iš velnio ištrūkti, 
laimingai nugyvensite savo amžių. 

Dafinas apsidžiaugė ir lengvu žingsniu nušvytravo to di- 
delio ežero pakrante. Priėjo sakytą vietą, pasislėpė krūmuo- 
se ir sėdi — nė cypt. 

Graži vakaro žara dangaus mėlynėje, bet nė iš tolo nepri- 
lygsta gražuolei Vestrai, kuri kaip tik leidosi nuo kalniuko 
prie ežero. Priėjusi drabužius nusimetė, pasinėrė į vandenį ir 
iškart virto balta kaip sniegas gulbe. Tada ėmė maudytis, 
sparnais deimanto purslus taškyti, visokius stebuklus dary- 
ti — akių nuo jos atplėšti negali. Bet Dafinas ilgai į ją ne- 
žiūrėjo, pasičiupo drabužius... ir baigta. Vestra išlipo į kran- 
tą, susigriebė — ogi drabužių nėra. Iš baimės net širdis jai 
apmirė. Apsidairė į visas keturias puses ir pamatė Dafiną. 
Ir nuėjo paskui jį, vis dainas dainuodama. Dafinas bėga ne- 
atsigręždamas, nors ir jaučia — padai svyla. Vestra dar la- 
biau stengiasi, širdinga daina jį keri: 


Datinai brangusis, 
Žiedeli kvapnusis, 
Kaip rytas skaistus, 
Kaip nendrė grakštus! 
Nebėk, neskubėk, 
Sustok, pažiūrėk: 
Panašios į mane 
Nematei nė sapne. 


Sunku Dafinui, aimanuote aimanuoja, taip maga atsigręž- 
ti, bet vis dėlto jis įveikė savo širdį, neatsisuko. Pribėgo prie 

šulinio, stojo priešais senį, o kai tas padėjo jam ranką ant 
peties, — Vestra jau ir čia. 

Senis juodu palaimino, kad gražiai gyventų, vargo nera- 
gautų. Paskui išsiėmė iš po juostos du vestuvinius žiedus ir 
užmovė jauniesiems ant pirštų. Juodu atsistojo, padėkojo ir+ 
jau eis, tačiau Dafinas prisiminė paukščių kalbą ir pasakė: 

— Tebūnie, senelį, nuodėmės tau atleistos, tepasibaigia 
velnio bausmė. 

Sulig tais žodžiais senis išnyko, tarsi skradžiai žemę pras- 
mego. Akies mirksniu nebeliko nei šulinio, nei karties, tiktai 
jų Žymės ant prilenktos žolės. Matyt, seniai buvo laikas jiems 
dingti nuo žemės paviršiaus. 

Dafinas eina laimingas, o Vestra vis liūdnesnė daroši ir 
galiausiai sako: 

— Niekuomet mes neišeisim iš šios karalystės be vėlnio 
sutikimo. Eik pas jį, paprašyk mano rankos. 

Dafinas patraukė į velnio rūmus, ilgai ėjo per uolas, grio- 
vas ir daubas, ir šit prieš jį juoda kaip suodžiai tvirtovė. Tik 
įžengė vidun ir sutiko nelabąjį. 

— Sveikas, kipše. 

— Sveikas, — atsako velnias ir klausia: — Koks dvokas 
čia tave atnešė? 

— Atėjau prašyti Vestros rankos. 

— Vestrą tau atiduosiu, jei tris mano įsakymus išpildy- 
si. 

— Sutinku jūsų tamsybės įsakymus pildyti. 

— Gerai, ateik vakare. 

Dafinas ateina vakare. Išėjo velnias kieman, pasižiūrėjo 
į vakarus ir klausia: 

— Ką ten matai? 

— Žemės kraštą, — sako Dafinas. 

— Jei nori Vestros rankos, tai lig ryto suark man visą tą 
lauką, pasėk kviečių, užaugink ir nukirsk, sugrėbk ir susta- 
tyk į rikes, o paskui iškulk, nuvežk į malūną ir saulei tekant 
atnešk man šviežios duonos paragauti. 

Išgirdęs tokį įsakymą, Dafinas nusigando ir nuliūdo, tam- 
sesnis už naktį grįžo pas Vestrą. Ir tokia mintis jam šovė 
į galvą — ar tik nebus ji pasiuntusi jo į tikrą pražūtį? 

— Nesirūpink, neliūdėk, — sako jam Vestra. — Niekų 
darbas tokį įsakymą išpildyti. 

Vestra pažvelgė į tolimus kalnus, sušvilpė iš visų jėgų, 
ir nežinia iš kur sulėkė velnių devynios galybės, visas laukas 
kibždėte kibžda. 

— Lig ryto išpildykite mano įsakymą, — tarė jiems mer- 
gaitė. — Nuo jo tamsybės rūmų į vakarus ir pietus iki pat 
žemės krašto turite visą lauką suarti, kviečiais užsėti, derlių 
užauginti, nuimti, iškulti, grūdus sumalti ir, vos ėmus brėkš- 
ti, man karštą duoną atnešti. Ar supratot? 

— Taip! Taip! — vienu balsu sušuko velniai. 

Ir kad dirbo, tai dirbo, darbas rankose tirpo. Vieni arė, 
žemę vertė, kiti su akėčiom iš paskos ėjo, treti sėjo, ketvirti 
šliaužte šliaužė ir savo kvapu šaknis šildė. Stebuklingai pasi- 
keitė laukas. Paryčiais kviečiai jau sunoko, ir supuolė velniai — 
kas kerta, kas kulia, kas į malūną veža, brėkštant duona jau 
krosnyje pašauta. O kai skaisti saulutė ėmė tekėti, šilta duo- 
na, ką tik iš krosnies ištraukta, jau ir čia. Dafinas paėmė 
baltą kepalą, pasidėjo ant rankšluosčio ir nunešė velniui. 

— Šit jūsų tamsybės įsakymas išpildytas, prašom duo- 
ną. 

Susiraukė velnias, dirstelėjęs į savo laukus, tačiau duoną 
paėmė. Paskui Dafiną nusivedė į ginklinę ir liepia: 

— Išsirink kokį nori ginklą, antrą įsakymą medžioklėje 
pildysi. Ateik rytoj ir nušauk kiškį mano sode. Bet prisimink, 
medžioti gali tik mano sode. Supratai? 

— Supratau, jūsų tamsybe, — atsakė Dafinas ir su džiaugs- 
mu širdyje nuėjo pas Vestrą. 

— Ko tu toks linksmas? — klausia jinai. 

— Ko man nebūti linksmam, jeigu kipšas nieko gudraus 
nesugalvojo. Irgi, matai, įsakymas: nušauti kiškį jo sode. 

— Nesijuok, nedžiūgauk, Dafinai, kad paskui nereikėtų 
verkti. Juk tai bus ne paprastas žvairaakis, o patsai velnias, 
kiškiu pasivertęs. Rytoj tu jo nesivaikyk su šautuvu, nieko 
nepeši, o sėsk prie rūmų durų ir lauk. Aš pasiversiu kurtu, 
pradėsiu jį gainioti, neleisiu jokion olon pasislėpti. Kai visai 
nusivarys, jis mėgins į rūmus prasmukti. Tada jį ir čiupk, 
trenk iš visų jėgų galvą į laiptus. 

Kitą dieną Dafinas pasislėpė už rūmų durų, o kurtas ėmė 
vaikytis pilkį — rodos, jau jau nutvers ir sudraskys. Kiškis 

pajuto, kad riesta, kad geruoju gali nesibaigti, ir puolė prie 
durų. Dafinas jį sugriebė už ausų, paskui čiupo už užpakali- 
nių kojų ir trinkt galva į akmenis. Kiškis suspiegė iš skaus- 
mo. 

Toks triukšmas ir kauksmas pasikėlė, kad velnio pati iš 
savo kambarių išbėgo ir, pamačiusi, kas čia dedasi, vos ne- 
kibo sau plaukų rauti ir šaukti, tačiau laiku susigriebė ir pra- 
dėjo barti Dafiną: | 

— Ko tu čia, Dafinai, tokį triukšmą keli? 

— Man liepė jų tamsybė kepsniui kiškį sugauti. 

— Palauk, neužmušk jo, duok man gyvą, aš jam kailį nu- 
dirsiu ir iškepsiu. 

— Ne, aš pats turiu jų tamsybei atiduoti. 

— Kaipgi tu jam atiduosi, jeigu jis tik vakare grįš? Duok 
šen, aš jį iškepsiu vakarienei, ir pats su mumis paval- 
gysi. 

Dafinas atidavė jai kiškį ir nuėjo sau ramus ilsėtis po 
doro triūso. O vakare atėjo pas nelabąjį į rūmus karštos 
kiškienos paragauti. Velnias jį priėmė kaip niekur nieko, 
vaišina, dedasi labai džiaugiąsis, o pačiam. galva aprišta, pa- 
akiuos mėlynės. Sunkiai bepražiodamas burną, velnias sako 
Dafinui: girdi, sutinkąs atiduoti jam Vestrą, tik reikią iš ryto 
ateiti ir išsirinkti ją iš velnio dukterų. 

— Gerai, — pasakė Dafinas ir išėjo patenkintas, kad galų 
gale baigėsi tie velnio mėginimai. 

— Ko tu taip džiaugiesi? — paklausė jį Vestra pasitikda- 
ma. 

— Ko man nesidžiaugti, jeigu nelabasis liepė tave pasi- 
imti ir eiti savo keliais. 

— Mano mielas Dafinai, tu nežinai, kaip bus sunku iš- 
pildyti šitą įsakymą. Čia reikia verkti, o ne džiaugtis. Rytoj 
turėsi mane surasti tarp šimtų mergaičių, kurios kaip du van- 
dens lašai ir veidu, ir plaukais, ir drabužiu panašios į mane. 
Kaipgi tu atskirsi? 

— Nors jų būtų kiek žvaigždžių danguje, aš vis tiek tave 
pažinčiau. 2 

— Taip nekalbėk, o geriau paklausyk, ką tau pasakysiu. 
Rytoj atidžiai žiūrėk kiekvienai į akis ir išsirink tą, kuriai 
ašaros ims birti. 

Taip juodu sutarė. Kitą dieną Dafinas atėjo savo Vestros, 
o nelabasis jį nuvedė į kambarį, kur stovėjo daugybė mergai- 
čių, — visos kaip viena panašios į Vestrą. Ilgai į jas žiūrėjo 
Dafinas, bet niekaip negalėjo rasti savo sužadėtinės. O ir kaip 
ją atskirsi, jeigu mergaitės stovi tarsi aukso varpos kviečių 
lauke. Laikas eina, baimė ir liūdesys vis labiau spaudžia šir- 
dį, ir staiga jis pamatė: vienai ant blakstienų žvilga du ašarų 
perlai. 

— Va šitoji, jūsų tamsybe! — nudžiugęs sušuko jauni- 
kaitis. 

Velnias iš pykčio pamėlo, suprato juos buvus susitarus, 
puolė prie jų su kumščiais ir uždarė į gilų kalėjimą su dvyli- 
ka geležinių durų, sunkiais skląsčiais uzšautų. Tam kalėjime 
buvo tik vienas mažas langelis, pro kurį skverbėsi plonas kaip 
gija šviesos spindulys. Didis sielvartas prislėgė Dafiną, o 
Vestra stuktelėjo žiedą į žemę, juodu pavirto mažais maša- 
liukais ir pro plyšelį ištrūko į laisvę. Ir nuskrido jie kiek 
beįstengdami per kalnus ir klonius, kuo toliau nuo to pra- 
keikto kipšo. Tačiau velnias pajuto, kad jų kalėjime nebėra, 
apsidairė aplinkui ir pamatė juos toli toli, už aukštųjų. kal- 
nų, už tamsiųjų miškų. Jiems iš paskos jis pasiuntė geriau- 
sius savo Iaitininkus, kad pabėgėlius atgabentų atgal į rū- 
mus. 

Raitininkai nuskriejo greičiau už lakų vėją, greičiau už 
patį Žaibą ir jau netoli Dafino ir Vestros pradėjo liepsnas 
leisti. 

Atsigręžė Vestra ir pažino raitininkus. 

— Mus vejasi kipšo pasiuntiniai. 

— Tai ką daryti? 

— Nebijok. Aš pasiversiu į žydintį sodą, 0 tu senas so- 
dininkas būsi. Kai jie prijos ir ims klausinėti, sakyk, kad, 
girdi, praėjo pro šalį kokia pora, tik labai seniai, dar kada 
savo sodą pradėjai sodinti. 

Sulig tais žodžiais Vestra pasivertė į žydintį sodą, kur bu- 
vo vaismedžių daugybė, o Dafinas — į seną seną sodinin- 
ką. 

Kaip viesulas atlėkė kipšo pasiuntiniai ir klausia jį: 

— Ar čia neprabėgo mergaitė ir jaunikaitis? 

— Seniai, labai seniai čia du kokie prabėgo. Kaip tik ši- 
tuos medžius sodinau. O nuo to laiko nieko neregėjau. 

Raitininkai nustebo, išgirdę tokį atsakymą, ir grįžo be 
nieko. 

— Jūsų menkybe, — sako jie nelabajam, — buvome ten, 
kur siuntei, bet nieko nesutikom, tiktai sodininką. 

— Juk ten jie buvo, grįžkite atgal ir čiupkite juos. 

Vėl puolė vytis raitininkai. 

— Ak vėl man kažin kas nugarą svilina, — pasiskundė 
Dafinas. 

Vestra atsigręžė ir pažino velnio pasiuntinius. 

— Mus baigia pasivyti. Tu vėl sakyk kaip anksčiau, 
tik dabar pasiversim į kviečių lauką ir senį, atėjusį jų 
pjauti. 

— Gerai, — sutiko Dafinas ir staiga pavirto į senį su 
pjautuvu rankoje. 

Tik spėjo jis kelias varpas nurėžti, pažiūrėti, ar kieti grū- 
dai, o raitininkai jau čia. 

— Sakyk, seni, ar nematei jaunikaičio ir mergaitės? 

— Mačiau juos, kaipgi, mačiau, tiktai senokai, tada aš 
kviečius sėjau, o nuo to laiko nieko neregėjau. 

Raitininkai nosis nukabino, patikėjo senio žodžiais ir grį- 
žo atgal. 

— Jūsų menkybe, — pranešė jie velniui, žemai lenkda- 
miesi, — nepavysim mes jų. Sutikome senį prie kviečių lau- 
ko, tai jis sakėsi matęs juos, tiktai labai seniai, kada javus 
sėjęs. Šit ir grįžome atgal. Kas žino, kur jie dingo! 

Velniui net širdis apmirė iš pykčio. 

— Juk tai jie ir buvo! 

Susisuko jis kaip baisus viesulas ir pats nurūko bėglių 
vytis. Atsigręžė Dafinas ir mato tamsų, išsidriekusį debesį 
stačiai ant jų slenkant, tačiau Vestra pažino klastūną velnią, 
stuktelėjo žiedą į žemę, Dafiną pavertė į gilią vandeningą 
upę, pati antele pasivertė ir plaukia per bangas. 

Kai kipšas prie upės atsidūrė, kai antelę pamatė, tuoj pa- 
žino Vestrą. Pasiuto jis į save orą kvėpti, baisią audrą su- 
kėlė, nori, matai, antelę arčiau burnos prisitraukti. Tačiau 
upė savo bangomis antelę gena, prie kito kranto neša. 

Matydamas, kad šitaip nieko nepeš, jisai ėmė lakti van- 
denį. Lakė lakė, kol per daug prisirijo ir perplyšo. 

Kaip tankiame miške paklydusieji staiga pamato nežymų 
takelį, taip Dafinas ir Vestra staiga išvydo priešais platų ke- 
lią. 

Prasidžiugę jie leidosi už devynių upių, už devynių kalnų 
į Dafino gimtąjį kraštą. O ten senas karalius su karaliene vis 
liūdi ir rauda savo nelaimingo sūnaus. Nuo to laiko, kai 
velnias vaikelį pagrobė, nedžiūvo jiems ašaros nuo akių, 
šypsena neskaidrino veido, o krūtinę draskė atodūsiai. Bet 
šit jie sulaukė dienos, kokios jau nebesitikėjo sulaukti. Da- 
finas grįžo į rūmus ir stojo jiems prieš akis. 

Kaip saulė savo spinduliais išsklaido nakties tamsą, taip 
džiaugsmas nušvietė tėvų veidus — ir iškėlė jie puotą di- 
džiulę, linksmas savo sūnaus ir gražuolės Vestros vestuves. 
Žmonių susirinko devynios galybės, ir aš ten buvau, alų mi- 
dų gėriau, bet, sužinojęs, kas jiems nutiko, ligi galo neištvė- 
Iiau — 


Ant tekinio pašokėjau 
Ir per žmones nuriedėjau. 
Te visi greičiau sužino 
Apie Vestrą ir Dafiną. 


BAZILIKAS FET FRUMAS 
IR ILIANA KOSINZIANA, 
SAULĖS SESUO 


Nors čia pasaka, vis tiek 
Pasiklauses patikėk. 

Ji ne melas, nė apgaulė, 
Jeigu sklinda po pasaulį. 


Gyveno kartą vyras su pačia, ir juodu turėjo dukterį, 
gražią kaip giedras rytas, žvitrią kaip pavasario vėjas, ap- 
sukrią — ką tik paims, tą ir padarys. Kas sykį regėjo darbš- 

čias jos rankas, degančias akis, liepsnojančius skruostus, tas 
visą gyvenimą nebeužmiršo, o jaunesniam ir širdis imdavo 
smarkiau plakti. 

Vieną gražią dieną ji pasiėmė du ąsočius ir nuėjo prie 
šulinio vandens. Prisisėmusi ąsočius, mergaitė atsisėdo ant 
rentinio pailsėti. Staiga pamatė baziliko stiebelį. Ilgai ne- 
galvojus, nusiskynė jį, pauostė ir nuo tos valandėlės pradėjo 
lauktis. 

Tėvai mergaitę ėmė smarkiai barti, į šuns dienas dėti, 
vargšei gyvenimas pasidarė nebemielas, ir ji ryžosi bėgti kur 
akys veda. Mergaitė patyliukais susiruošė, išėjo — tiek ją 
ir tematė. 

Iš baimės ir didžios skriaudos mergaitė ėjo ir ėjo neatsi- 
kvėpdama, kol tamsią girią priėjo ir atsidūrė prie urvo. Ji 
ketino urve pailsėti ir jau žengė vidun, tik šit priešais save 
pamatė kosčiojantį, krenkščiantį senį. 

— Kas tokia būsi ir kaip čia patekai? — paklausė jis, Ia- 
mentu pakėlęs nukarusius antakius. 

Mergaitė pravirko, ėmė aimanuoti, o paskui ir papasa- 
kojo, kas jai nutiko, kaip čionai atklydo. 

Viską išklausęs, senis švelniu žodžiu ją nuramino ir pri- 
kalbėjo pagyvent šiame urve. 

Taip juodu ir gyveno, mergaitė savo sielvartą maldyda- 
ma, o senis — karšindamasis. Rytais prie urvo prieidavo 
trys ožkos, senis jas pamelždavo, va taip jie ir manėsi. 

Praėjo skirtas laikas, ir mergaitė susilaukė vaikelio. 

Juodu išmaudė jį ryto rasoj, kad joks blogis neliptų, vir- 
šum jo ugnį ir geležį palaikė, kad visus gyvenimo sunkumus 
įveiktų ir doras, skaistus kaip saulė liktų. Paskui motina 
sukalbėjo užkeikimą, kad jis visada narsus būtų, o senis ap- 
grabinėjo tamsius urvo kampus, ištraukė kalaviją ir vėzdą, 
kurie nuo jaunų dienų buvo likę, ir kūdikiui padovanojo, 
kad šie ir jam ištikimai tarnautų. Krikštynose nedaug jie val- 
gė ir gėrė, užtat daug džiaugsmo ir linksmybės turėjo, kūdi- 
kiui gyvenimo laimės linkėjo. Senis jam davė Baziliko var- 
dą, pagal tą baziliko stiebelį, o motina dar pridėjo Fet Fru- 
mą. Labai jau dailus jai atrodė brangusis sūnelis. 

Bazilikas Fet Frumas užaugo, pradėjo vaikščioti į tolimą 

medžioklę po kodras, po ąžuolynus ir vis tolyn ir tolyn nu- 
sigaudavo, kiek tik akys užmato. 

Kartą jis priėjo tokį slėnį, o kai tolumon pažvelgė, jam 
pasirodė, kad regi didžiulį žalią ežerą, kuriame saulė maudo- 
si. Arčiau priėjęs, pamatė gryno aukso ir perlų rūmus, žėrin- 
čius virš bekraštės žalios girios, tankios kaip šepetys. Pirmą- 
kart jis išvydo tokią grožybę ir; pasitaisęs už diržo kalaviją 
ir vėzdą, nudrožė tiesiai į rūmus. Neilgai ėjęs, šit ir peržen- 
gė slenkstį. Durys ir langai atviri, bet nei rūmuos, nei prie 
jų nematyt nė gyvos dvasios. Perėjo jis visus kambarius, į 
kiemą išėjo,. vėl aplink apsidairė — nieko. Ir staiga Bazilikas 
girdi: sušniokštė miškas, medžiai subraškėjo. Ir išlenda iš to 
miško septyni baisingi slibinai: 


Ožio 
ragais, 
asilo 
nagom, 
vilko 
nasrais, 
ilgom 
uodegom. 


Kai tik pamatė Baziliką Fet Frumą, tuojau jį užpuolė. 

Tačiau Bazilikas išsitraukė kalaviją ir, kai tik kuris žen- 
gia per slenkstį, šmaukšt — ir galvos nebėra. Ritasi tos gal- 
vos grindimis kaip kopūstai. Taip jis visus šešis slibinus nu- 
galavo. O kai įėjo septintas, kalavijas jo nebeima. 

Bazilikas jį daužė ir ašmenimis, ir plokštuma per sprandą 
ir per galvą, į pačią širdį badė — nors tu ką. Tada jis pasi- 
čiupo vėzdą. Kad šoko, kad susiraitė slibinas ir ėmė trauktis, 
su galva vis atsitrenkdamas į sieną. Pribėgęs devyniasdešimt 
devintą kambarį, jis pasislėpė akmeninėje piestoje. 

Bazilikas jį užrakino, raktą užantin užsikišo ir patenkin- 
tas savo geru darbu namo nudrožė. 

Su dideliu džiaugsmu grįžęs į urvą, jis ir. sako motinai: 

— Nuo šiol, motuše, gyvensime kitoje vietoje, paliksime 
urvą. Aš radau didelius ir puikius rūmus. 

Prasidžiugo motina, nuėjo su Baziliku į aukso ir perlų 
rūmus ir gyvena ten kaip šeimininkai. 

— Šit, — sako Bazilikas Fet Frumas, — čia viskas: mūsų. 
Tik žiūrėk, nieku gyvu neatidaryk paskutinio kambario du- 
rų — tenai dar vienas slibinas likes. 

— Būk ramus, sūneli. Jeigu jau jis norėjo tave suėsti, 
tai aš gebėsiu laikyti duris užrakintas. 

Motina paėmė raktą, dešimčia mazgų skarelėn įrišo ir 
taip paslėpė, kad per amžių amžius jo niekas nerastų. 

Dabar gyvenimas lyg. iš gausybės rago juos apipylė pa- 
laima ir turtais. Ir jų rūmai puikiausi, ir medžioklė gausi, ir 
neregėtas grožis aplinkui. 

Ne metus ir ne dvejus jie šitaip gyveno. Tačiau kaip pa- 
vasarį netikėtai maloni šiluma. pradžiugina, taip kartais stai- 
ga ir audros žemę užgriūva, tarsi norėdamos ją į gabalus 
sudraskyti. 

Tie septyni slibinai buvo kilę iš kitos karalystės. Juos ten 
išaugino sena ragana Kloanca, juoda kaip derva ir tokia pik- 
čiurna, kad vien nuo jos žvilgsnio žemė išdega. Laukė laukė 
ji savo slibinų, o kai pamatė, kad jie ilgiau nei paprastai ne- 
grįžta, blogas nujautimas sugėlė širdį. Kloanca ėmė blaš- 
kytis kaip gyvatė ant laužo ir baisingai įtūžusi nurūko jų 
dvaran pažiūrėti, kas atsitiko. 

Sužinojusi, kas slibinams nutiko, ragana už galvos susi- 
ėmė. 

Nesitverdama įniršiu, jinai puolė Baziliko motiną, ištrau- 
kė raktą, čiupo už rankos ir iš visų jėgų trenkė ją į rūsį. 
Paskui išvadavo slibiną, ir juodu ėmė tartis, kaip Bazilikui 
atkeršyti, kaip jį nugalabinti. 

— Iškviesk jį kautis. 


— Bijau, — sako slibinas. — Jo smūgis kur kas sunkes- 
nis už mano. Aš taip sakyčiau: geriau mums gražiuoju iš čia 
išeiti, jam nė akyse nesirodyti, jei pamatys — abiem bus 
riesta. 


— Jeigu taip, manimi pasikliauk. Aš jį tiek priveiksiu, 
kad jis į gyvatės urvą lįs, pats sau mirtį susiieškos. 

Sulig tais žodžiais ji paslėpė slibiną, o pati susisuko kaip 
vijurkas ir pasivertė Baziliko Fet Frumo motina. Paskui apsi- 
metė kenčianti, sunkiai serganti ir laukia jo. 

Praėjo diena, praėjo dvi, ir Bazilikas Fet Frumas grįžo iš 

medžioklės. Kai tik slenkstį peržengė, ragana ėmė dejuoti ir 
raudoti: 

— Ak varge varge, išėjai — kaip vandeny prapuolei, ne- 
galėjai greičiau namo grįžti, vaikeli! O aš sunkiai susirgau, 
ir nebuvo kam pagelbėti. Jei būčiau bent lašelį paukštės pie- 
no turėjusi, tai būčiau ligą išvariusi ir pasveikusi. 

Didžiai nuliūdęs išklausė Bazilikas Fet Frumas žinią apie 
sunkią motinos negalią, pasiėmė ąsinį, paguodė motiną greit 
grįšiąs ir išėjo ieškoti paukštės pieno. 

Ėjo ėjo per kalnus, per klonius ir galų gale priėjo kokius 
rūmus. 

Pasibeldė į vartus ir už jų išgirdo mergaitės balsą: 


— Jei geras žmogus, tai užeik, jei blogas — praeik. Ma- 
no šuns gaurai geležiniai, o dantys plieniniai — sudraskys 
į gabalus, kai įeisi. 

— Geras, geras aš žmogus, — atsakė Bazilikas Fet Fru- 


mas. 

Vartai atsidarė, jis pamatė namą su atlapom durim ir lan- 
gais ir įėjo. 

O tem name rado neregėto grožio mergaitę. 

— Ko čia atėjai į mūsų kraštą, gerasis jaunikaiti? — pa- 
klausė jį mergaitė. 

— Paukštės pieno ieškau, — atsakė tas. 

— Kol gyva, nesu girdėjusi tokio valgymo ar vaisto. Bet 
jei tu geras žmogus, ir aš tau gera padarysiu — sužinosiu. 
Kiek vėlėliau nueisiu pas savo sesę Skaistuolę Saulę, jinai 
žino, kur kas yra pasaulyje. 

Šit kaip Bazilikas Fet Frumas atsidūrė pas Ilianą Kosin- 
zianą, Saulės seserį. 

Vėliau, kai keleivį nuovargis užmigdė, Iliana Kosinziana 
nuėjo pas seserį ir klausia: 

— Sesele, ar nežinai, kur pasaulyje galima rasti paukštės 
pieno? 

— Toli, sesele, toli nuo čia. Daug savaičių reikia ten eiti 
į rytus, Varinio kalno linkui. Tačiau gauti jo vis tiek nega- 
lima, nes toji paukštė — neregėta baidyklė, jos sparnai — 
nelyginant debesys, o jei ką arti pačiumpa, tuojau tempia į 
savo lizdą ir duoda vaikams sudraskyti. 


271 


Saulės sesuo išsigando, pagalvojusi, kad keliauninkas į 
tikrą pražūtį eina, ir nusprendė jam padėti. Iš ryto išvedė iš 
arklidės dvylikasparnį žirgą ir atidavė Bazilikui. 

— Imk, gerasis žmogau, žirgą, jis tau pasitarnaus, iš bė- 
dos išgelbės. Grįždamas pas mus užsuk — nesvarbu, ar pa- 
siseks tau, ar ne. 

Bazilikas Fet Frumas mielai savo širdį būtų padėjęs prie 
kojų tai mielai ir dailiai mergaitei. Karštai padėkojęs, užšoko 
ant žirgo ir leidosi kelionėn. 


Jojo, risnojo 
per laukus — 

per plikus, 
klaidžiais takais, 
gūdžiais miškais, 


kol tolumoj pamatė lyg kokį vario pylimą. Vis artyn jam įo- 
jant, tasai pylimas augo ir augo, kalva iš jo pasidarė, o iš 
kalvos -— didžiulis kalnas. Varinio kalno papėdėje atsidūręs, 
Bazilikas pamatė, kad jo viršūnė remia dangų. Nedažnai tokį 
kalną regėsi! Fet Frumas apžiūrėjo jį, nužvelgė nuo apačios 
lig viršaus ir tik tada aukštai aukštai pamatė didžiulę paukš- 
tę, kurios sparnai tartum debesys. 

Bazilikas Fet Frumas timptelėjo pavadžius ir paragino Žir- 
gą. Akies mirksniu jis atsidūrė viršūnėje. Tik pažvelgė ir ši- 
tokį stebuklą pamatė: vario lizduose tupi dar neapsiplunks- 
navę paukščiukai, kiekvienas dydžio sulig jaučiu, ir iš bado 
vienas per kitą rėkia. Bazilikas Fet Frumas apsidairė aplin- 
kui ir, radęs plyšį vario uoloje, pasislėpė jame drauge su 
žirgu. Netrukus atskrido paukštė, ėmė skraidyti apie lizdus, 
savo vaikus pienu girdyti. Atskrido ji prie lizdo, šalia kurio 
buvo pasislėpęs Bazilikas Fet Frumas. Įsidrąsinęs jis atkišo 
ąsinį, ir paukštė pripylė pieno. Tada šoko ant žirgo ir — die- 
ve duok kojas. Alkanas paukščiukas vėl ėmė klykti, o paukš- 
tė apsidairė ir pamatė Baziliką. Puolė iš paskos kaip kokia 
nelaboji dvasia, tačiau pavyti negalėjo. Ji teturėjo vieną po- 
rą sparnų, o Baziliko žirgas šešias, todėl kur kas greičiau 
skrido. 

Atgalios jisai vėl jojo 


per laukus — 

per plikus, 

klaidžiais takais, 

gūdžiais miškais, 
kol atsidūrė pas Ilianą Kosinzianą. Toji su džiaugsmu sutiko 
ir pakvietė pailsėti. Bazilikas Fet Frumas pavalgė, atsigėrė ir 
atsigulė miegoti, o Kosinziana, viską žinodama, paukštės pie- 
ną paslėpė ir į ąsinį pripylė karvės pieno. 

Pabudo Bazilikas Fet Frumas ir, pasiėmęs ąsinį, sako: 

— Tu man gera, sesele, smagu pas tave ilsėtis, bet ke- 
liauti bus dar smagiau. Juk manęs laukia nesulaukdama |ig0- 
nė motušė. 

(OO Kosinziana jam sako: 

— Ką gi, karžygy, keliauk laimingai, tik ilgai netruk ir 
vėlei pas mus užsuk. 

Bazilikas Fet Frumas nusilenkė jai, atsisveikino ir išjojo. 
Kai tik prie rūmų prijojo, ragana susisuko kaip vijurkas, taI- 
si ją kas ugninėm strėlėm būtų pervėręs, — pajuto. Šoko į 
lovą, dejuoja, aikčioja, rodos, iš tiesų mirtim vaduojasi: 

— Gerai, kad grįžai, mielas vaikeli. Ak, kaip ilgai tavęs 
laukiau. Ar parnešei man vaistų? 

— Parnešiau, — atsakė jai Bazilikas Fet Frumas ir pada- 
vė ąsinį. 

Ragana prisidėjo ąsinį prie lūpų ir visą pieną išmaukė. 

— Dėkui, mielas sūneli, dabar lyg palengvėjo. 

Jinai atsigulė miegoti, tiktai akių nesudėjo, vis suko gal- 
vą: kur jį dabar išsiųsti, kad jo nė padujų neliktų. Kiek pa- 
galvojusi, staiga apsimetė, kad pabudo dar nuo didesnių 
skausmų, vartosi, dejuoja. 

— Ak mielas sūneli, vėl mane liga susuko. Ir aš sapna- 
vau, kad pasveiksiu, jei gausiu šerno mėsos. 

— Ką gi, eisiu, motuše, tokios 'mėsos ieškoti, kad tik tu 
pasveiktum. 

Užšoko jis ant žirgo ir leidosi kelionėn. Jojo jojo, kol vėl 
atjojo pas Ilianą Kosinzianą. 

— Laukei svečių? 

— Laukiau, mielai priimsiu. 

Atsisėdo jis pailsėti ir ėmė pasakoti Kosinzianai, kokia 
nauja bėda ištiko. 

— Ar nežinai, kur galėčiau rasti šerną? Vėl mano motušę 
liga paguldė, ir ji sako, kad išgelbėti vien šerno mėsa te- 
gali. 

— Aš nežinau, bet tu kol kas pailsėk, o vakare paklau- 
siu savo seserį Saulę. Ji. tikriausiai žino, juk iš viršaus viską 
mato. 

Bazilikas Fet Frumas liko nakvoti, o vakare, paguldžiusi 
savo spindulius, grįžo ilsėtis ir [lianos sesuo. 

Kosinziana nuėjo pas Saulę, ėmė jai meilintis ir klausi- 
nėti: 

— Girdėjau aš šnekant apie šernus; ar kartais nežinai, ku- 
riam pasaulio krašte jų gali būti? 

— Toli, sesele, toli nuo čia, kelias į šiaurę ir į šiaurę, kur 
plyti gėlėti laukai, kur ošia ūksmėtį miškai. 

— O kaip jį sugauti ir iškepti? 

— Tatai neįmanoma, sesele. Į tas kodras, kur jie gyvena, 
nė mano spinduliai neprasiskverbia, žmogus tuo labiau ten 
įžengti negali. Aš pati juos matau tik vidudienį, kai išeina 
į pamiškę pasivolioti pelkėje. Jų iltys aštrios — kas tik pri- 
eina, sudrasko į gabalus. 

Iliana Kosinziana šiuos žodžius persakė Bazilikui, o tas, 
dabar žinodamas, kur keliauti ir kas jo laukia, sėdo ant žir- 
go ir išjojo. Jojo jojo jis per kalnus ir klonius, per upes ir 
griovius, prajojo gėlėtus laukus, prijojo ūksmingus miškus. 
O ten tokia tamsa kaip tikram pragare. Žirgas pakilo virš 
pačių aukščiausių medžių, ir Bazilikas pamatė pelkę, apie 
kurią jam kalbėjo Kosinziana. 

Saulė kaip tik prčiuos pietuos buvo, girioje ėmė kažin 
kas garsiai kriuksėti, ir patraukė iš jos šernai purvan pasi- 
volioti. Bazilikas nužiūrėjo vieną dailesnį šernėką, čiupo jį, 
užsivertė ant žirgo ir nurūko. Susigriebė šernai ir puolė iš 
paskos — vijo vijo, žemes rijo. Jeigu Bazilikas Fet Frumas 
nebūtų turėjęs tokio eiklaus žirgo, būtų gavęs čia savo kau- 
lus palikti. Tik greitas žirgas jį išgelbėjo nuo įšėlusių žvėrių 
ilčių. O dabar žirgas smagiai šuoliavo, Bazilikas Fet Frumas 
dainas dainavo, džiaugėsi, kad ir šitas žygis laimingai bai- 
gėsi. 

Grįždamas jis vėl užsuko pas Ilianą Kosinzianą ir kaip 
anąkart sustojo pailsėti. Saulės sesuo jo šerną pakeitė į pap- 
rastą paršą, o paskui lyg niekur nieko meilingai palydėjo į 
kelionę. 

Bazilikas Fet Frumas grįžo namo. Pamačiusi jį, ragana 
dantimis sugriežė, net kibirkštys pasipylė, tačiau bemat susi- 
tvardė ir sutiko, dėdamasi mirštamai serganti: 

— Ak mielas sūneli, ačiū dievui, gavau tave dar kartelį 
pamatyti. Kiek ilgiau būtum užtrukęs, nebūtum manęs gy- 
vos radęs. Greičiau padurk šerną ir duok man mėsos. 

Bazilikas Fet Frumas padūrė paršą, iškepė ant žarijų, ge- 
zokai paskrudino ir davė jai paragauti. 

— Va dabar lyg lengviau pasidarė ir akyse pašviesėjo,— 
ragana dėjosi atsigaunanti. O kai viską sušveitė, dar labiau 
ėmė aimanuoti. 

— Ak mielas sūneli, vargšas mano vaikeli, prisikamavai 
tokiose kelionėse, bet jei nori, kad tikrai ligos atsikratyčiau, 
jok dar vieną sykį. Vėlei blogiau pasijutau, ir neišplėši iš 
mirties nagų, kol nepargabensi gyvybės ir mirties vandens. 

— Tai aš josiu, motuše, — atsakė Bazilikas Fet Frumas 
ir leidosi į kelią. 

Jojo jojo, atjojo pas Ilianą Kosinzianą ir guodžiasi: 

— Niekas mano motinai nepadeda, dabar ji liepė parga- 
benti mirties ir gyvybės vandens. Ar nežinai, kur jo ieško- 
ti, kokiais būdais gauti? 

— Palauk mažumą, pailsėk, gal ir šį kartą tau padėsiu. 

Vakare ji nuėjo pas savo seserį, kuri ką tik buvo prisė- 
dusi po kelionės. 

— Sesele Saule, tu iš dangaus visą žemę matai, ar nežinai, 
kuriam krašte teka mirties ir gyvybės vanduo? 

— Toli, sesele, toli nuo čia, už devynių upių, už devynių 
kalnų, kur viešpatauja Laukų valdovė. Bet kiek tik žmonių 
šito vandens ėjo, niekas gyvas negrįžo: mat prie tos kara- 


lystės stovi nuožmus slibinas. Įeiti jis leidžia, O išeiti — ne. 
Slibinas ne tik nešamą vandenį išgeria, bet ir drąsuolį nu- 
galuoja. 


Bazilikas Fet Frumas, sužinojęs, kur keliauti ir kas jo lau- 
kia, neišsigando, tik pasitaisė kalaviją ir vėzdą už juostos, 
atsisveikino su šeimininke, šoko ant žirgo ir išjojo. Kelias 

buvo tolimas, jojo jis pro jūras marias neatsikvėpdamas ir 
už devynių upių, devynių kalnų prijojo neregėtą karalystę. 
Visos žemės grožybės čia buvo tris kartus gražesnės. Niekur 
nematyt jokios sausos šakelės, jokios nugeibusios žolelės. Vis- 
kas vešliai auga, dailiai žydi, gausiai dera. 

„ Eina, jis per tą karalystę — širdis .atsidžiaugti negali — 
ir: priėjo. dvi uolas, iš kurių tryško du šaltiniai. „Štai tie šal- 
tiniai, kutių man reikia, — pagalvojo Bazilikas Fet Frumas ir, 
norėdamas įsitikinti, pagavo drugelį, sudraskė į gabalus, pas- 
kui pamarkė į vieną šaltinį, ir drugelis jau sveikas, pamerkė 
į kitą, ir drugebis atgijo. Karžygys apsidžiaugė, prisisėmė dvi 
gertuvės vandens: ir. pasuko atgalios. Bet kai tik. prijojo ka- 
ralystės; kraštą, "medžiai aplinkui subraškėjo tarytum nuo vėt- 
Ė ros,. dangus aptemo, ir- priešais jį išdygo dešimtgalvis slibi- 
nas, piktai mosuojantis uodega. 

-Bazilikas, Fet Frumas vienon rankon čiupo kalaviją, kiton 
vėzdą; kai slibinas ištiesė vieną galvą, su vėzdu per ją tvo- 
iš o su kalaviju nukirto. Ir antrą, ir trečią galvą taip nuriti- 

.„ Slibinas pamatė, kad galas arti, ir pakilo į dangų; bet 
a žirgas dar aukščiau nuskriejo. Bazilikas Fet Frumas 
nukirto visas dešimt galvų ir nutrenkė slibiną žemėn. 

Dabar jis netrukdomas nujojo toliau ir atsidūrė pas Ilianą 
Kostnzianą. Po sunkių grumtynių ir tolimo kelio Bazilikas 
Fet Frumas atsigulė pailsėti, o Iliana Kosinziana paėmė ir 
pakeitė jam gertuves, padėjo lygiai tokias, tik paprasto van- 
dens.pripiltas. 

Bazilikui Fet Frumui nė galvon neatėjo kuo nors įtarti 
Ilianą Kosinzianą, kuri jam tiek kartų padėjo. Gerai pailsė- 
jęs, jis pasibalnojo žirgą ir išjojo namo. 

Kai tik jį pamatė, ragana net pajuodo, kaip žemė pasi- 
darė. Iš pykčio ir apmaudo jos širdis nuodų pritvinko. Jinai 
išgėrė vandens,. kiek atsigavo ir vėl suka galvą, kaip Bazi- 
liką Fet Frumą pragaišinti. 

Leidusi jam truputį po kelionės atsikvėpti, ragana pasi- 
šaukė paskui ir glostydama sako: 

— Mielas sūneli Bazilikai, tiek keliavęs turbūt visai jėgų 
netekai. Nagi pažiūrėkime, ar dar pertrauktum šitą šilko vir- 
vę. 

Ir, paėmusi šilko virvę, jį aprišo. 

— Įsiręžk, mielasis, pažiūrėsim, ar neiššvaistei savo jėgų 
po margą pasaulį, po kelius nevaikščiotus. 

Bazilikas Fet Frumas įsiręžė ir sutraukė virvę į gabalus. 

— O dabar pažiūrėkim, ar dvi virves pertrauksi. 

Bazilikas pertraukė ir dvi virves. . 

— Dar turi jėgų, oi turi. Tik pažiūrėsim, ar visas. 

Sulig tais žodžiais rūgana jį aprišo trimis šilko virvėmis. 

Įsirežė Bazilikas Fet Frumas, patraukė — nieko neišėjo; 
dar kartą įsirežė — virvės raumenis jam smarkiai suspaudė; 
trečią kartą sukaupė visas jėgas ir kad patrauks — šilko vir- 
vės lig pat kaulų įsipjovė į kūną, bet nesutrūko. 

Nudžiugusi senoji Kloanca sušuko: 

— Ei slibine, kur tu ten pasislėpei, bėk čionai, sukapok 
Baziliką Fet Frumą. 

Slibinas sužvengė iš džiaugsmo, atbėgo iš savo slėpynės 
ir, čiupęs kalaviją, sukapojo Fet Frumą kaip kopūstą. Paskui 
surinko jo kūną į sudriskusius desagus ?9, permetė per balną, 
sudrožė žirgui bizūnu ir džiūgaudamas sušuko: 

— Ei kvailas žirge, nešk jį kur gyvą nešiojai. 

Žirgas kaip vaiduoklis nurūko, tik žemė po jo kojomis 
sudundėjo, ir pasileido tenai, kur buvo augintas, šertas ir 
glaubstytas: tiesiai prie Ilianos Kosinzianos rūmų sustojo. 

Kosinziana išėjo pasitikti, bet pamatė ne keliauninką, no- 
rintį pailsėti, o apsiputojusį ir kraujais aptaškytą savo žŽir- 
84. 

Skaudama širdim jinai puolė prie jo, nuėmė desagus ir 
pažino sukapotą Baziliką Fet Frumą. 

— Ak vargšeli tu mano, šit kaip jie tave nugalavo, — 
pravirko ji ir ėmė dalį prie dalies dėti, kol sudėjo Baziliką 
Fet Frumą tokį, koks buvo gyvas. 

Nubėgusi į sandėliuką, ji atsinešė mirties ir gyvybės van- 
dens, šernėką ir paukščio pieną. Kur trūko Bazilikui kokio 
gabalo, ji šerno pridėjo, paskui pašlakstė mirties vandeniu, 
ir viskas suaugo, apiplovė gyvybės vandeniu, ir karžygys 
atgijo. Bazilikas Fet Frumas sunkiai atsiduso: 

— Tai dar ilgai miegojau. 

— Ak mano mielas, būtum amžinai miegojęs, jei manęs 


2 Desagai — per petį persimetami krepšiai lauknešiai. 

čia nebūtų buvę, — atsakė Iliana Kosinziana ir pridėjo jam 
prie lūpų ąsinį su paukščio pienu. 

Bazilikas Fet Frumas ėmė gerti ir kas gurkšnis darėsi vis 
stipresnis. O kai visą išgėrė, toks galiūnas paliko, koks nie- 
kuomet anksčiau nebuvo. Vienu vėzdo smūgiu galėjo akmens 
uolą sutrupinti. 

Tada Bazilikas Fet Frumas prisiminė, kaip pasityčiojo iš 
jo slibinas, čiupo savo kalaviją ir nuskubėjo į rūmus. 

Atėjęs ir mato: už stalo sėdi ragana su slibinu ir linksmai 
puotauja, o šalimais stovi jo motušė su šluostuku rankoje ir 
jiems patarnauja. 

Kai Bazilikas Fet Frumas įėjo, tiems nenaudėliams tarsi be- 
dugnė atsivėrė po kojomis. Jaunikaitis užkūrė varinę krosnį ir 
sudegino juodu, kad jų nė žymės neliktų nei žemėj plačioje, 
nei vandenyje, nei ant kalnų aukštųjų, nei prie debesų juo- 
dųjų. 

Paskui Fet Frumas apkabino savo motiną ir ėmė guosti 
ją glamonėdamas. 

Netrukus dar vieną džiaugsmą juodu patyrė: Bazilikas Fet 
Frumas paprašė Ilianos Kosinzianos rankos. Susirinko nere- 
gėta daugybė žmonių į linksmas vestuves. O gale stalo sėdė- 
jo pati seselė Saulė, lenkė taurę lig dugno, laimės visiems 
linkėjo, džiaugsmą sėjo, linksmybę ir sveikatą pavasario 
metą. 

Po vestuvių jie meilėj ir santarvėj gyveno, o gal ir dabar 
tebegyvena. 


-— 


TRYS BROLIAI 


Pasaka lieka pasaka, bet ji ne anais pasakų laikais sudė- 
ta, o tada, kai mūsų proseneliai su rėčiu vandenį samstė ir 
su kreičiu saulę trobon nešiojo. 

Sako, tuo metu gyveno trys broliai, vienodi visai kaip 
vandens lašai. Jų tėvas ir motina neturėjo laimės sūnumis 
pasidžiaugti, anksti rankas ant krūtinės sudėjo. Pradėję pa- 
tys šeimininkauti, broliai dieną naktį plūkėsi, sukosi kaip vo- 

verė rate, tik naudos iš to maža tebuvo. Mato jie, kad galo 
su galu nesuduria, ir ėmė tartis, ką toliau daryti. 

— Klausykit, broliai, — sako vyriausiasis: — Kol buvo 
gyvi tėvai, ir mes gyvenom lengvai. O kai tik juos palaido- 
jom, namai iki gyvo kaulo įgriso. Geriau eime laimės ieško- 
ti, galgi rasime kur gerą darbą, vienas kitam padėsime ir į 
žmones išeisime. 

— Gerai, — sutiko jaunesnieji broliai. 

Ir štai vieną gražią dieną leidosi jie iš gimtų namų pa- 
saulio pamatyt, kraštų svetimų. 

Ėjo ėjo, nemažai miestų ir kaimų apėjo, o darbo niekur 
neranda. Kartą priėjo tokią kryžkelę: vienas kelias buvo į 


kairę, kitas — į dešinę, o trečias — tiesiai. Broliai susėdo 
pailsėti, žodis po žodžio, ir šit ką ėmė kalbėti: 
— Klausykite, — sako vienas. — Kiek laiko kelius mi- 


nam ir vis negalime darbo rasti. Geriau išsiskirkim, eikim 
kas sau, gal geriau mums seksis. 

— Taip tai taip, bet kaip mes sužinosim, kas kam nuti- 
ko? — klausia kiti. 

— Kad ir kur stotume dirbti, parsisamdysim tik vieneriems 
metams, o paskui vėl susirinksim šitoj kryžkelėj ir kas ką 
uždirbs, su kitais broliais pasidalys. 


Pasakyta — padaryta. Vyriausiasis brolis nuėjo į dešinę, 
vidurinysis — į kairę, o jaunylis tiesiai. Vyriausiasis greitai 
susirado darbą, stojo bernauti, tačiau nelabai plėšėsi — kad 


tik laikas bėgtų ir badas į akis nežiūrėtų. Vidurinysis taip 
pat bernu parsisamdė, tačiau jis buvo baisiai tingus, dirbo 
tarytum nusvilęs nagus, vis labiau broliais kliovėsi, gal jie 
daugiau uždirbs ir su juo pasidalys. Jaunylis vis ėjo į priekį 
nuo aušros lig sutemos ir prieš naktį atsidūrė tankioje girio- 
je. Iš visų pusių vien stori ir aukšti medžiai, kelio galo ne- 
matyti, o temsta labiau ir labiau. Jaunikaitį baimė pagavo, 
net plaukai jam pasišiaušė. Kelionėje jis pavargo, dabar pats 
laikas būtų atsigult pailsėti, bet kaip čia atsigulsi, dar koks 
žvėris užpuls ir sudraskys. Taip jis kamavosi iš nuovargio ir 
baimės, kol į galvą šovė išganinga mintis: įsikarti į aukščiau- 
sią ir storiausią medį ir ten pralaukti iki saulėtekio. Vargais 
negalais įsirabždino į medžio viršūnę, įsitaisė ant storos ša- 
kos ir sėdi iš baimės nei gyvas, nei miręs. Staiga girdi apie 

vidurnaktį — kažin kas eina. Nežinia kiek — penketas ar 
šešetas koks — visi linksmai kvatoja, garsiai barasi. Ir sus- 
tojo po tuo medžiu, kur jaunylis įsiropštęs. Vienas iš jų, ma- 
tyt, vyriausiasis, klausia: 

— Na, nelabieji, sakykite, kur buvot, ką matėt, ką pikta 
žmonėms padarėt? Atsiskaitykite kiekvienas man, matysiu, 
nusipelnėte pragaro ar ne? 

— Jūsų tamsiausioji niekšybe, — sako vienas, — daug ke- 
lių pasaulyje išvaikščiojau, bet užtat ir darbą kaip reikiant 
nuveikiau. Netoliese nuo čia yra didelė karalystė. Sukiojau- 
si, landžiojau po ją ir galiausiai baisų marą gyvuliams užlei- 
dau. Krinta arkliai, karvės, avys, ir niekas nežino, kaip iš ne- 
laimės gelbėtis. Žmonėms nė į galvą, kad lengva vaistą pa- 
sitaisyti: pirmdėlės piene reikia išvirti akacijos sėklą ir ser- 
gančiem gyvuliui duoti tris nuoviro lašus ir tris akacijos sėk- 
liukes — ligą kaip ranka atima. 

— (O Ką tu padarei, Sarsaila? 

— Ėhė, jūsų niekšybe, man regis, dar joks velnias nebus 
taip iškrėtęs. Į pietus nuo čia yra didelė karalystė. Daug aš 
ten padirbėjau, bet galų gale vis dėlto užkalbėjau upes ir 
šulinius — aplinkui visas vanduo išdžiūvo. Žmonės paklaiko 
iš troškulio, miršta kaip musės, gvvuliai krinta, o niekam nė 
į galvą triskart įbesti ietį į uolą, kuri stovi tarp dviejų Kak- 
tomušos kalnų. 

— O tu, Nikodica, kuo pasigirsi? 

— Žemai lenkiuosi, jūsų aukščiausioji šlykštybe. Aš taip 
pat ne veltui po pasaulį valkiojausi. Už trijų šalių nuo šičia 
yra Žaliojo karaliaus viešpatija. Jis garsėja didžiuliais dva- 
rais, turtingu iždu, bet dar labiau jį garsino duktė, kuri buvo 
graži, į saulę panaši. Žiemą vasarą dėl jos džiūvo narsūs jau- 
nikaičiai iš viso pasaulio. Bet va aną savaitę aš ją sunkiai 
susargdinau. Visi aplinkui rauda, karalaitės gailauja, bet nie- 
kas jai padėti nemoka. Ir kam ateis į galvą, kad vaistą rasti 
niekų darbas: reikia atmatuoti du žingsnius nuo karaliaus 
slenksčio, iškasti duobę gylio sulig žmogum, paimti nuo jos 
dugno raudoną slieką, užpilti jį taurele degtinės ir, palaikius 
antpilą ant saulės nuo aušros lig sutemos, duoti karalaitei 
tris lašus, — vienu mirksniu ji pasveikš. 

— Vyrai, raguotieji, gerų darbų pridarėte, drožkite vėl į 
pasaulį. 

Nelabieji kur kuris išlakstė jiems vieniems težinomais ke- 
liais. 

Kol jie kalbėjo, jaunylis tarsi priaugo prie medžio, kvapą 
sulaikė, ausis pastatė — nė vieno žodžio nepraleido. Kai miš- 
ke viskas nutilo ir baimė kiek atlėgo, jaunikaitis ėmė gal- 
voti: „Jeigu visa, ką jie kalbėjo, teisybė, tai aš jiems koją 
pakišiu, visus kėslus išardysiu. Tegul paskui kalba, kad aš už 
patį velnią velniškesnis.“ 

Auštant jis išlipo iš medžio ir patraukė į kelią. Ėjo ėjo 
per kalnus, per klonius ir vieną gražią dieną priėjo nedidelį 
sodžių. O ten vienos dejonės, žmonės iš sielvarto kaip žemė 
pajuodę — krinta gyvuliai, ir niekas neišmano, kaip juos gel- 
bėti. 

— Gerieji žmonės, — kreipėsi mūsų jaunikaitis į sodie- 
čius. — Pamėginkite tokį ir tokį vaistą. 

— Ėhė, jaunikaiti! Kiek jau mes visokių vaistų mėginom, 
o naudos — kaip iš ožio pieno. 

— Bet pamėginkit ir šitą. Kas žino, kur kada laimė lau- 
kia. 

Varguoliai paklausė patarimo, susirado pirmdėlę, pamelžė, 
akacijos sėklą piene išvirė ir davė vienam sergančiam gyvu- 
liui tris sėkliukes ir tris lašus nuoviro. Gyvulys bemat pa- 
linksmėjo ir pasveiko, ligą kaip ranka atėmė. Sodiečiai neži- 
nojo nė kaip atsidėkoti jaunikaičiui už gerą patarimą, o jis 
atsisveikino ir iškeliavo toliau. Taip jis ėjo iš sodžiaus į so- 
džių ir mokė visus, kaip gyvulius gydyti, kolei priėjo karalys- 
tės galą. Dabar kitas vaizdas priešais jį atsivėrė — aplinkui 
išdegę laukai, apgriuvę šuliniai, išdžiūvusios upės. Jis susi- 
Iado gerą meistrą, kuris jam padarė ietį su geležiniu antga- 
liu, paklausė kelio prie Kaktomušos kalnų ir išėjo. Kai tik 
atsidūrė prie uolos, kalnai viršum jos ėmė kaktom daužytis, 
net kibirkštys šokinėja. Išsigando jaunikaitis. Jie taip daužėsi 
tris dienas ir tris naktis, kol pavargo ir stabtelėjo pailsėti. 
Tada jaunikaitis galvotrūkčiais puolė prie uolos ir triskart 
įbedė į ją ietį. Sudrebėjo kalnai, vėl pradėjo kaktom daužy- 
tis, bet iš uolos į pat dangų pliūptelėjo galinga vandens sro- 
vė ir atšaldė jų karštį. Tą pat mirksnį visuos šuliniuos radosi 
vandens, atgijo upės, savo dainas ėmė niūniuoti kalnų upokš- 
niai. Žmonės atsigėrė, pralinksmėjo, jaunikaičiui kelią gėlė- 

mis išklojo. Nuėjo jis toliau ir greit nusigavo kiton karalys- 
tėn. Čia nuo mažo lig didelio visi vyrai ir moterys buvo di-- 
džio sielvarto prislėgti: karalaitė — neregėta gražuolė — 
sunkiai susirgo ir dabar guli mirties patale. Seniai karaliaus 
šaukliai apskelbė: kas išgydys karalaitę, tas gaus jos ranką 
ir priedo pusę karalystės. Visi gydytojai ir žiniuonys išmėgi- 
no savo vaistus ir užkalbėjimus, tačiau išgelbėti jos niekas 
nestengė. Graužėsi karalius ir karalienė, duktė jiems buvo 
brangesnė už viską pasaulyje, verkė kruvinom ašarom, kad 
ji tirpsta kaip vaško žvakė. Va tuo metu, kai jau viltys iš- 
blėso ir visi tik laukė neišvengiamos mirties, į rūmus atėjo 
mūsų jaunikaitis. Jis žemai nusilenkė karaliui ir gydytojams 
ir paprašė leisti karalaitę gydyti. 

— Ak jaunikaiti, daugis čia ėjo pasišovę ją išgydyti, bet, 
matyt, liga neįveikiama. 

— Šviesiausias karaliau, daugis ėjo pasišovę ją išgydy- 
ti, leisk ir man jėgas pamėginti. 

— Kam tatai, jeigų jau seniai nebėra vilties ir jokios 
prošvaistės. 

— Leiski ir jam, valdove, pamėginti, kas žino, kur kieno 
laimė, — ėmė maldauti karalių dvariškiai. 

— Na ką gi, tebūnie taip, bent jau žinosiu, kad viskas 
išbandyta, — sutiko karalius. 

Jaunikaitis atmatavo du žingsnius nuo rūmų slenksčio, iš- 
kasė duobę gilumo sulig žmogum, rado raudoną slieką, įmetė 
jį į degūinės taurelę ir palaikė ant saulės nuo aušros lig su- 
temos. Paskui davė karalaitei išgerti tris lašus antpilo, ir at- 
sikėlė ji iš lovos sveika ir linksma. 

Karalius nelaukdamas sukvietė muzikantus ir iškėlė ves- 
tuves. Buvo didžiulė puota, visi gėrė valgė ir jaunuosius žval- 
gė, atsižiūrėt negalėdami. Visą mėnesį truko linksmybės, o 
paskui nutilo, ir tada jaunikaitis pasisakė karaliui turįs savo 
namus, kur jo broliai laukią ir sulaukti negalį. Karalius tuš- 
čiai maldavo jį pasilikti, tuščiai jam sostą žadėjo, jaunikaitis 
buvo neperkalbamas. Tatai matydamas, karalius liepė pri- 
krauti tris vežimus aukso ir brangiųjų akmenų, kas, jo gal- 
va, atstojo pusę karalystės, davė jauniesiems auksu siūtus 
drabužius ir atsisveikinęs išleido į didžią kelionę. Jaunylis 
patraukė atgalios ir lygiai po metų nuo išsiskyrimo dienos 


283 


atsidūrė prie sutartos kryžkelės. O vyresnieji broliai jau čia, 
laukia jaunylio. Patys jie nieko ir neuždirbo, vis dykinėjo, 
kiekvienas gviešdamasis kito darbu pasipelnyti. 

— Sveiki, brangūs broliai! 

— Sveikas, broleli, — atsakė vyresnieji, godžiai įsistebei- 
liję į pilnus vežimus. 

— Kur buvot, ką dirbot, broliai? Ką gero įsigijot lig šio- 
lei? 

— Et bzoleli, darbo mes gavom, didžiai prakaitavom, bet 
nieko nelaimėjom, jėgas tik padėjom. 

— Nieko, broliai, kaip skirdamiesi sutarėm, taip ir pa- 
darysim: viską gražiai pasidalysim. Imkite kiekvienas po ve- 
žimą to mano gero. 

Broliai apsidžiaugė ir nubėgo prie vežimų, bet kai ant 
paskutinio pamatė mergaitę, abu prie jo pripuolė ir visa 
gerkle šaukia: 

— Čia mano! 

— Ne, mano! 

— Kodėl tavo? 

— Todėl, kad aš pirmas prie jos pribėgau. 

— Ne, mano, juk aš vyresnis. 

— Palaukite, broliai, be reikalo nesiginčykit, čia mano 
pati, — sušuko jaunylis ir pasiėmė savo žadėtinę. 

Vyresnieji broliai net išsižiojo iš nustebimo ir ėmė jį klau- 
sinėti: 

— Kur tu, broleli, dirbai, kad tiek daug pelnei“ir dar... 
tokią gražuolę nuotaką radai? 

Jaunylis ėmė jiems pasakot viską, kaip buvo, kiek jis ge- 
ro padarė, kiek žmonių iš tikros mirties išgelbėjo, 0 tuodu 
susižvelgė ir abu drauge prabilo: 

— Klausyk, mei, negi ir mudu negalėtume taip padaryti, 
ir gautume ne vieną vežimą aukso, o visus tris ir priedo dar 
dailią nuotaką? 

— Eikite va šituo keliu lig pat miško ir įlipkite į patį aukš- 
čiausią ir storiausią medį. Palaukite ten lig nakties ir suži- 
nosit, ką turite daryti, — patarė jiems jaunylis ir paragino 
jaučius namo. 

O vyresnieji kiek įkabindami pasileido į mišką, susiieško- 
jo tą medį, vargais negalais įsiropštė į viršūnę ir laukia už- 

gniaužę kvapą, kada velniai ateis. Vidurnaktį miške jie iš- 
girdo ką šnekant ir kaukšint kanopas. Susirinko nelabieji prie 
medžio — ar šeši, ar penki jų ten buvo — ir ėmė skųstis vy- 
riausiajam: 

— Ak jūsų niekšybe, gerą. dalyką buvau suga'voio- 
be reikalo mane gyrei, tik va nežinau, kas žmonėms vaistą 
parodė, ir visi gyvuliai pasveiko. 

— Jūsų aukščiausioji šlykštybe, ir mano ketinimai nie- 
kais nuėjo. Argi aš galėjau pagalvoti, kad atsiras mirtinga- 
sis, kuris tai padarys? O šit atsirado toks, tris kartus ietį įbe- 
dė į:uolą, šuliniai vandens prisipildė, upės ir upokšniai atgi- 
jo, ir žmonės išsigelbėjo nuo sausros ir troškulio. 

— Jūsų niekšybe, ir mano piktadarystė nenusisekė. Kaž- 
kas pagydė karalaitę. 

— Kas gi viską padarė? 

— Ar kas nors nenuklausė praėjusį kartą, kai mes čia 
tarėmės? 

— O gal ir dabar kas pasislėpęs medyje klauso? 

— Nagi pažiūrėkim. 

Vienu mirksniu trys nelabieji įsirito į medžio viršūnę ir, 
aptikę vyresniuosius brolius, sušuko: 

— Va jie, mei! 

— Ai ai! Palaukite! Tai ne mes!.. 

Bet velniai jų neklausė, čiupo už pakarpos ir trenkė iš 
medžio žemyn galva. Broliai nudribo ant žemės ir jau nebe- 
kėlė. 

O jaunylis netrukus į namus parkeliavo ir dar ilgai gy- 
veno, gerus darbus darydamas. 


RAUDONAKIS MALŪNININKAS 


Gyveno žmogus ir turėjo vienatinį sūnų. Ugtelejęs ber- 
naitis padėjo tėvui ūkininkauti. Šit kartą žmogus prikrovė 
pilną vežimą maišų su kviečiais ir pasiuntė sūnų miltų su- 
malti. 

— Į kurį gi man malūną važiuoti? 

— Į vandeninį. 

— Juk žinai, kad ten daug vandeninių malūnų. 

— Rinkis bet kokį, tik raudonakio malūnininko sergė- 
kis. 

Čiupo bernaitis pavadį ir klabu klabu pamažėliais priva- 
žiavo malūną. Išeina jo pasitikti malūnininkas, visas nuo gal- 
vos ligi kojų miltuotas, ir meilingai šaukia: 

— Privažiuok, apgręžk, maišus išmesk. 

— Ar nedaug žmonių malūne? 

— Nieko nėra, duokš maišus ir malam. 

Bernaitis priėjo prie malūnininko, ogi žiūri — to akys 
raudonos kaip nuplikytos. 

— Ne, aš nenoriu malti pas raudonakį malūnininką, — 
tarė bernaitis ir pasuko į kitą malūną. 

O malūnininkas jį pralenkė ir prie kito malūno vėl pasi- 
tinka. 

— Sveikas, malūnininke. 

— Sveikas, bernaiti. 

— Ar daug žmonių malūne? 

— Taip, baisingai. 

„Tfu, kokia bėda! — pagalvojo bernaitiss — Ir žmonių 
daug, ir šitas malūnininkas raudonakis.“ 

— Jeigu taip, važiuosiu į kitą malūną. 

Tačiau malūnininkas jį vėl pralenkė ir prie trečio malū- 
no išeina pasitikti. 

— Kaip čia pas tave, malūnininke, daug žmonių? 

— O kaip tu manai? Visas malūnas maišais užverstas. 

„Kol sumals tuos kviečius, akys ant kaktos iššoks, — sa- 
ko sau bernaitis. — O juk ir šitas malūnininkas raudonakis. 
Geriau grįšiu pas pirmąjį, ten nors žmonių nėra, greičiau mil- 
tus gausiu." 

Pasuko jis vežimą atgalios, netrukus jau ir privažiuoja 
pirmąjį malūną. 

— Grįžau pas tave, malūnininke. Kituose malūnuose žmo- 
nių marios, 0 ir mMalūnininkai visi raudonakiai. 

— Gerai, bernaiti, pilk grūdus į dėžę, kol nieko nėra. 

Nežinia kiek Čia to laiko praėjo, bet šit jau stovi maišai, 
iki viršaus miltų kaupini. 

— O dabar, — sako malūnininkas, — iškepkim pyragą ir 
pavalgysim. 

— Iškepkim. 

— Atvežk vežimą malkų, aš tuo laiku tešlą užmaišysiu. 

Bernaitis išvažiavo malkų, o raudonakis malūnininkas at- 
sitempė kubilą, tokį didžiulį, kad maišo miltų jame nė ne- 
matyti, pripylė vandens ir ėmė tešlą maišyti. Bernaitis atvežė 
malkų, juodu ugnį pakūrė, iškepė pyragą, o kai iš krosnies 
ištraukė, malūnininkas ir sako: 

= Dabar, bernaičiuk, pasakas seksime. Katras taip papo- 
rins, kad kitas juo nepatikės, tas. ir gaus pyragą. 

Bernaitis sutiko, ir šit malūnininkas ėmė pasaką sekti: 

— Prisimenu, dar visai buvau mažutis, kai mano tėvas 
daržu manėsi. Vienąkart jis pasodino arbūzo sėklą, ir išaugo 
didžiuliai lambai, per visą šalį nusidriekė, į vieną pusę ligi 
Dnestro, į kitą ligi Pruto, į šiaurę ligi Mogiliovo, o į pietus 
ligi Dunojaus. Kas tik pro šalį eidavo, visi tų arbūzų prisi- 
valgydavo ir dar likdavo. Kartą vienas praeivis tarp tų lam- 
bų pametė peiliuką. Ėmė jis ieškoti — ieškojo dieną, antrą, 
trečią, kol mano tėvą susitiko. 

— Mei, ko gi čia ieškai? 

— Peiliuką pamečiau. 

— Kada? 

— Prieš tris dienas. 

— Ir visas tris dienas jo ieškai? 

— Taip. 

— Aš visą kaimenę arklių kartą pamečiau, ir tai tris die- 
nas neieškojau, o tu dėl kokio menko peiliuko taip graužie- 
si! 

— Tai čia visa pasaka? 

— Visa. į 

— Na ir kas čia tokio? Gal taip iš tiesų buvo. 

— Tada paklausysim, ką tu papasakosi. 

— Prisimenu, kai nedidelis buvau, tėvas įsitiekė daugybę 
avilių. Ir visas savo biteles pažinojo, kiekvieną vardu vadi- 
no. Šit kartą tėvas pastebėjo, kad prapuolė bitelė, vardu For- 
noaja. Vieną dieną jos nėra, antrą, trečią ir taip keletą die- 
nų iš eilės. Laukė laukė jis, ar nesugrįš bitelė — nei girdėti, 
nei regėti. O vargšę, matai, pasigavo bajoro tarnai ir į plūgą 
pasikinkė. Grįžo ji pas mano tėvą visa nuvarvta, su nutrin- 

tu kaklu — taip ilgai jungą tempė. Tėvas nuliūdo, klausia 
vieną žiniuonę, kitą, kaip bitelę išgydyti. 

Šit ir pamokė jį viena senutė bitelę maitinti riešuto bran- 
duoliu, saldžiame piene mirkytu. Tėvas gavo ir riešutą, ir 
saldaus pienelio, davė jai valgyti, o ta ėmė ir užspringo. Rie- 
šutas jai gerklėje įstrigo — niekaip negali ištraukti. Riešu- 
tui šilta, drėgmės gana, jis ir išleido šakneles, augti pradėjo. 
Išlindo jis iš bitelės galvos ir kad išsiskleidė į aukštį ir į plo- 
tį — didelis, storas riešutmedis paliko, o riešutų ant jo gau- 
sybė buvo, net šakos linko. Riešutai sunoko, lenda iš savo 
žalio valkalo, bet atskrido juodos varnos ir ėmė juos lesti. 
Mudu su tėvu puolėm jas vaikyti, grumstais svaidyti, tačiau 
tie grumstai tarp šakų įstrigo. Tiek mes jų ten primėtėm, kad 
medžio viršūnėje visas laukas nusidriekė. Tėvas tenai užli- 
po, suarė žemę ir kviečius pasėjo. Kai atėjo pjūties metas, 
užsiropštėm abudu greičiau javus nuimti, kad lietus nesulytų, 
kruša neišdaužytų. Nukirtome visus kviečius, sugriebėme, aš 
nulipau žemėn, o tėvas liko baigti pėdų rišti. Pėdus jis su- 
rišo, į kūgį sukrovė ir paskui mane žemyn susiruošė. Iš šiau- 
dų jis ilgą storą virvę nusipynė, ėmė leistis, ir virvė pasibai- 
gė, ligi žemės kelių sieksnių pritrūko. Taip ir liko karoti tarp 
dangaus ir žemės, nei šen, nei ten negali pajudėti. Pro šalį 
skrido mūsų bitės, pamatė tėvą ir ėmė apie jį skraidyti. Skrai- 
dė skraidė ir pradėjo korius su medum ant jo lipinti, vis 
daugiau ir daugiau. Tėvas apsunko nuo medaus, šiaudinė vir- 
vė nutrūko, ir jis tėkštelėjo ant žemės, tik didelė medaus ba- 
la paliko. Supuolė žmonės su indais visokiais to medaus ka- 
binti. Ir tavo tėvas su dideliu puodu atėjo. Tačiau medaus 
jau neberado. Gerai paieškojęs, staiga pamatė mano tėvo 
naginės galiuką. Čiupo jis tą naginę, apsidžiaugė, ten dar bu- 
vo truputis medaus likę. Va, pagalvojo jis, bent kiek parne- 
šiu savo sūnui, tai yra tau, pasmaguriauti. 

— Meluoji, negalėjo taip būti. 

— Tu nepatikėjai mano pasaka. 

— Reikėjo ir sakyti, kad čia pasaka, tada... 

— Tada, vadinasi, pyragas mano. 

Raudonakis malūnininkas suprato bėdon kliuvęs, tačiau 
jau niekur nedingsi. O bernaitis pasikrovė miltus ir pyragą 
į vežimą ir nuvažiavo namo. 

KAI UZ GERA 
PIKTU ATSIMOKAMA 


Kartą ėjo žmogus per mišką, namo iš darbo grįžo. Kelias 
tolimas, eina jis sau užsigalvojęs ir staiga mato — priekyje 
medis dega. Plėvoja liepsna, apėmusi jį nuo apačios lig vir- 
šaus, tik šakelės traška. O pačioje viršūnėje ilga ilga gyvatė 
raitosi nuožmioj ugny ir šnypščia iš baisaus skausmo. Jinai 
pamatė žmogų ir gailiu balsu maldauja: 

— Padėk, gerasis žmogau, išgelbėk mane iš žiaurios mir- 
ties. 

Sąžinė neleido žmogui pro šalį praeiti, gyvatę bėdoje pa- 
likti: ir ji, girdi, gyvas padaras, taip pat mirti nenori. Jis iš- 
tiesė savo ilgą lazdą, ir gyvatė patyliukais pamažiukais nu- 
sileido Žemyn, nušliaužė žmogaus ranka ir staiga apie jį ap- 
sivijo. 

Vargšelis nustėro iš nustebimo. 

Čiupo jis gyvatę, suka, plėšia, norėdamas išsivaduoti, bet 
kur tau! Gyvatė tik įtūžo ir dar labiau kaklą suspaudė, vos 
neužsmaugė. 

— Tfu, kokia nelaimė, — “blaškosi žmogus. — Norėjau 
gyvatei gera padaryti, o jis man į bloga išvirto. 

— Taip visada būna. 

— Kaip tai? 

— Negi nežinai, kad už gera piktu atsimokama? 

— Kur tu tai girdėjai? 

— Kaip tai kur? Juk taip būna, klausk, ką nori, niekas 
tau nepasakys, kad už gera geru atsimokama; 0 jei atsiras 
bent vienas padaras, kuris kitaip galvoja, aš nušliaušiu tau 
nuo kaklo. 

Nuėjo žmogus toliau, iš sielvarto net akyse tamsu, vos 
vos kelią įžiūri. Eina eina ir staiga sutinka arklį. 

— Sveikas, arkly. 

— Sveikas, piaeivi. 

— Klausyk, į kokią bėdą aš kliuvau. Ėjau per mišką ir 
va šitos gyvatės pagailėjau, iš ugnies ištraukiau, 0 ji man 
apie kaklą apsivijo, ir nešioju dabar ją kaip sunkų kryžių. 

Išspręsk mūsų ginčą, ar teisinga, kad už gera piktu man at- 
simokama. 

— Et bėdžiau, tavo širdgėlą aš suprantu, juk ir aš vos 
bepastoviu iš gyvo vargo. Jaunystėje šeimininkas mane šėrė 
pačiais geraisiais grūdais, girdė ir prižiūrėjo, o paskui, būda- 
vo, užšoks raitas, ir nešu jį per pasaulį skersai išilgai. Bet 
kai tik susenau — pavarė jis mane į visus keturis vėjus. Ne- 
bereikalingas aš jam. Va kaip pasaulyje būna! Vargas mums, 
nelaimingiems, už gera piktu mums atsimokama. 

— Na ką, ar ne mano teisybė? Girdi, ką arklys sakot — 
piktdžiugiškai sušnypštė gyvatė. 

Žmogus nuėjo toliau ir pamatė seną šunį, perkarusį ir nu- 
šašusį. 

— Sveikas, šunie! 


— Sveikas. 
— Eikš arčiau ir paklausyk, kokią bėdą turiu. Va taip ir 
taip man atsitiko. — Ir apsakė šuniui visa, kaip buvo. 


— Ak gerasis žmogau, tik užjausti tave galiu, juk ir aš 
didelę nelaimę patyriau. Jaunystėje tarnavau šeimininkui, ir 
jis mane gerai šėrė. Gaudžiau aš jam kiškius, lapes, vaikiau 
vilkus, o kai pasenau ir jėgų nebetekau, jis mane išvarė, ir 
dabar bastausi be vietos, ir šiukšlynuos rausiuosi, ir kaulus 
graužiu, šeimininkas visus mano nuopelnus užmiršo. Et, ką 
čia ir kalbėti, visuomet už gera piktu atsimokama. 

— Girdi, žmogau, ką visi šneka? 

— Girdžiu, kaip negirdėsi, tačiau dar ką nors paklauski- 
me. 

Nuėjo toliau savo keliu, vis į priekį ir į priekį, kol kitoj 
girioj atsidūrė. Ir čia sutiko narsų jaunikaitį, skaisčiaakį gra- 
žuolį su kuoka ant peties ir kardu prie šono. 

— Sveikas, gerasis jaunikaiti, — sako žmogus. 

— Sveikas, varguoli. 


— Išklausyk mano širdies skausmą. 

— Sakyk, kas tave slegia. 

— Aš ėjau namo po darbo ir miške iš ugnies ištraukiau 
šitą klastūnę gyvatę, o ji va apsivijo man apie kaklą, taikosi 
pasmaugti. Išspręsk mūsų ginčą, narsus jaunikaiti, sakyk, ar 
galima už gera piktu atsimokėti. 

— Gerasis žmogau, negaliu jūsų ginčo spręsti, kai vienas 
ant kito sėdi. 

— Tai ką daryti? 

— Vienas eikite į šitą kelio pusę, kitas į aną, tada ir pa- 
sakysiu. 

Gyvatė — nieku gyvu. Apsivijusi žmogaus kaklą kaip už- 
kerėta. 

— Ranpgykis žemyn, prakeiktoji gyvate, tegul išspręs mu- 
sų ginčą tas narsus jaunikaitis, — sušuko jai Žmogus. 

Gyvatė nušliaužė žemyn, paskui į kitą kelio pusę. Tada 
jaunikaitis sušvilpė iš visų jėgų, staiga išdygo būrys galingų 
karžygių ir ėmė trypti, daužyti, į gabalus kapoti gyvatę, kol 
ją su žemėmis sumaišė. 

Šit kokia ištarmė būna, kai už gera piktu atsimokama. 


ARKLYS IR LOKYS 


Gyveno malūnininkas ir turėjo arklį Malūnininkas taip 
jį nuvarė, tiek krovinių su juo privežiojo, kad iš vargšo gy- 
vulio tik oda ir kaulai beliko. Malūnininkas mato, kad arklys 
darbui nebetinka, parišo jam pavadį ir paleido — girdi, eik 
kur akys veda. Nukaukšėjo arklys keliu ir atsidūrė girioje. 
Čia jisai rado vešlios žolės, skaidraus šaltinio vandens ir ga- 
nėsi sau medžių paunksnėje, ilsėdamas ir jėgas atgaudamas: 
kailis jam ėmė blizgėti, šonai apvalėti, jau kaulai pro odą 
nebarkšo; gera, smagu arkliui gyventi, rytais vakarais jis net 
laigyt pradėjo, šokinėti, piestu stoti ir po žalią žolę volio- 
tis. 

Bet šit ir vėl sunkios dienos atėjo — pristojo prie jo 10- 
kys, vis taikosi sugauti ir suėsti. Arklys ir sužvengė: 

— Mesk tu iš galvos tą kvailystę, loky, kad negautum 
prakeikt akimirkos, kada susitikome. 

— Manai, kad mano dantys atšipo. kad negalėsiu tau 
kailio nudirti ir mėsą suryti? 

— Nejau toks stiprus esi? 

— O kaipgi. 

— Tai eime jėgų išmėginti. Pamatysiu, ko vertas, — sako 
arklys. 

Lokys apsidairė, pamatė nugriuvusią uolą, priėjo prie jos 
ir kad suspaus glėbyje — į dulkes sutrupino ir pavėjui iš- 
barstė. 

— Ir viskas? — paklausė arklys. — O kai aš su kanopa 
žiebsiu į akmenį, tai ne dulkės, bet ugnis pasirodys. 

— Matau, girtis moki, — pyktelėjo lokys. 
, — Eime ant kelio, pats pamatysi. 

Nuėjo. Lokys atsistojo ant užpakalinių kojų, žiūri, 0 ark- 
lys tolėliau paėjo, paskui kad įsibėgės — kaip viesulas *pralė- 
kė, kibirkštis iš akmenų skeldamas. 

Lokys net pritūpė iš baimės ir nustebimo. 

— Na, ką pasakysi? 

— Iš tiesų tu daug stipresnis, — atsakė lokys. 

— Kaipgi tave nubausti, kad drįsai man dantis rodyti? 
Ir nugaluoti tave per maža! 

— Negaluok manęs, gerasis arkly. Ką tik nori, tau pa- 
darysiu, tiktai palik gyvą. 

— Tai va nuo šiol vedžiosi mane už pavadžio, ieškosi 
gardesnės žolės, kol aš užmigsiu. 

Lokys nė cypt, bijo, kad arklys nepakeltų kojos ir ne- 
užvožtų su kanopa. Gano gano lokys arklį, o pats Taukia — 
kada pi jis, prakeiktasis, užmigs. Bet kur tau! Prisiveikė lo- 
kys, dantimis griežia, burnoja paskutiniais žodžiais, bet vie- 
nas sau, kad arklys neišgirstų. Kartą jis įsidrąsino ir droviai 
klausia arklį: 

— Jūsų arkliška malonybe, būtų neblogai kiek pailsėti. 

— O ašir taip per daug ilsiuosi. 

— Kada gi tu ilsiesi, aš nė karto nemačiau, kad būtum 
atsigulęs, akis užmerkęs ir bent mažumą numigęs. 

— Negi nežinai, kad arklys viena ausim miega, kita gir- 
di? 

— Tai kada gi tu miegi? 

— Tada ir miegu, kai nesiganau, o šiaip stoviu ir min- 
džikuoju. 

Lokys įsidėmėjo tuos žodžius ir ėmė stebėti, kada arklys 
ganosi, kaip vandenį geria, kada stovi visai nejudėdamas. 
Sykį pamatė arklį taip stovint — akys į vieną tašką įbestos, 

nuo kojos ant kojos mina — ir paleido iš letenų pavadį. Ark- 
lys stovi kaip niekur nieko. Lokys žengė atgal žingsnį kitą, 
visas dreba, prakaitas pila. Arklys nė iš vietos. Tada jis 
davė kojom garo ir nulepečkojo. Bėga kiek įkabindamas 
be kelio, be takelio, o priešais vilkas ateina. 

— Ko gi taip leki, kūmai, lyg nuo mirties gelbėda- 


masis. 
— Nuo jos ir lekiu. 
— Nejaugi? 
— Kaip mane gyvą matai! Čia netoliese arklys miega. 
— Arklys?! 
— Taip. 


— Na ir kas. Negi jo išsigandai. 

— Kaip tik jo. Žiūrėk, pabus, tai kad žiebs, ir galas tau. 

— Na ir bailys tu, loky, ir -dar kvailas! Kur tas arklys? 

— Dirstelėk va ten, iš kur atbėgau. 

— Nematau. 

— Pasistiepk. 

— Nieko nematau. 

Atsisuko lokys, žiūri atgal, ant pirštų galų stojasi, bet nie- 
ko nemato. Arklys už kalvos liko. 

— Kurgi jis? — neiškenčia vilkas. 

— Šen pakelsiu tave, tada pamatysi. 

Kaip apglėbė jis tvirtom letenom vilką, tas tik nasrus iš- 
žiojo ir kvapą išleido. O lokys nė nepajuto, kad jį savo le- 
tenom suspaudė ir galą jam padarė. Nustebęs, kad vilkas nu- 
sibaigė, šleivakojis atsiduso ir sako: 

— Et vargšeli, tu tik pamatei arklį, ir tai nudvėsei, o ką 
man sakyti, kai tiek laiko jį ganiau? 

Baimės pagautas, jis dar smarkiau leidosi bėgti, gal ir 
šiandien kur dumia neatsigręždamas. 


KAS PIRKLIAMS NUilsO 


Didelis juokdarys buvo tas Leontijus Kurerarus. Kai iš- 
krės kokį pokštą, tai paskui girdai visur tik ir sklinda. Susi- 
eina du trys Žmonės, ima apie jį kalbėti ir pasakoja viso- 

kias jo išmones, šmaikštesnes vieną už kitą. Va, sakysim, kad 
ir šitoji. Kartą į mūsų kaimą pirkliai atvažiavo. Baigę vi- 
sus reikalus, suskato ieškoti, kas nuvežtų stotin. Užtaikė jie 
Petrią Duduką, kuris turėjo porą kuinų — vien kaulai ir oda, 
kaip ir varguolio šeimininko, — ir susitarė. Petria įsidėjo 
vežiman du maišus šiaudų atsisėsti, uždengė juos sermėga ir 
išvažiavo. 

Iš pradžių kelias buvo lygus, ir Petria šauniai niugino ark- 
lius. Bet šit trys varstai nuo stoties prasidėjo status kalnas. 
Čia visada jis gerokai privargdavo ir prisišūkaudavo, kol 
viršun užsigaudavo. 

Pakalnėje Petria sustabdė arklius atsikvėpti, pasižiūrėjo 
į pirklius, tikėdamasis jų sąžinę prabilsiant, bet tie sėdi sau 
kaip niekur nieko ir negalvoja lipti iš vežimo. Petria įsirėmė 
pečiu į rungą, šmaukši botagu ir niūkia arklius: 

— Na arkliukai, na pamažėliais! 

Arkliai plėšiasi iš paskutiniųjų, šoka traukti, bet kur tau! 
Baisiai status kalnas ir dar pirkliai vežime sėdi kaip užke- 
rėti. 

Staiga jis žiūri — vidur kalno Leontijus Kurerarus tuš- 
čiomis žemyn besileidžiąs, matyt, taipogi stotin žmones vežė 
ir dabar namo grįžta. Kai tik vežimai susigretino, Leontijus 
pristabdė arklius. 

— Ar tai tu čia, Petria? 

— Aš, brolau Leontijau. 

Tas pasižiūrėjo į arklius, į pirklius ir susiraukė. 

— Stok, kad tu prasmegtum, pakliuvai man galų „gale! 

Petria akis išpūtė, nieko nesupranta. 

— Ko tu lygiai šitoj vietoj išplakei mano arklius, kai va- 
kar važiavau į kalną? Ir dar dediesi nieko nežinąs? Va dabar 
aš ir tavuosius rimbu pašventinsiu. 

Ir kad ėmė čaižyti, duoda kur papuola, o daugiausia pirk- 
liams per nugaras. 

Tie raitosi, šaukia visa gerkle, paskui — iš vežimo iššoko 
ir šalin lekia, o Leontijus vis dar botagu prideda. Su pasigar- 
džiavimu pirklius išpliekęs, jis kad paleido arklius pakalnėn, 
tik tekiniai sumirgėjo. 

Pirkliai jau nebenorėjo vežiman lipti, pėsčiom patraukė, 
vis dar spjaudydamiesi ir plūsdamiesi, o Petria Duduka šyp- 
sos ir pamažėliais sau arklius ragina. 


SLIBINO KARALYSTĖ 


Esu. gimęs ne pasakų laikais, o vėliau, kada Turluešto mer- 
gaitės jas prikyštėse nešiojo. Kartą tylutėliai ranką įkišau ir 
čiupt vieną pasigavau. Tai dabar jums ir pasakoju. 

Kitados gyveno vyras su pačia. Gyvenimas jiems širdies 
skausmo nepašykštėjo, daug sunkumų ant savo pečių juodu 
pakėlė, bet labiausiai sielvartavo, kad neturi sūnaus nei duk- 
ters — užvado ir paspirties sunkią valandą. O abu jautė sa- 
vo rudenį artėjant. Žiauri buvo vargšų dalia, bet šit kas sykį 
atsitiko. Vieną gražų rytą pati brido per rasą į kalvos vir- 
šūnę saulėtekio pasitikti ir nuo tos valandos ėmė lauktis. 
Netrukus į pasaulį atėjo dailus, sveikas vaikelis — tėvai ne- 
bežino, nė kaip džiaugtis. 

Dienai kitai praėjus, žmogus ir galvoja: laikas kūmus šauk- 
ti, krikštynas kelti ir vaikeliui vardą duoti. Bet ką tik jis 
kvietė, niekas nenorėjo kūmais būti. Kasdien vis pilnesni 
nerimo darėsi naujagimio namai. 

Vieną vėlų vakarą, kai visi jau miegojo, vargšas žmoguš 
vartėsi nuo šono ant šono, negalėdamas sumerkti akių, de- 
javo ir dūsavo: 


Oi oi mano bėdos, 
Sunkios mano bėdos! 
Niekas jų nemato, 
Niekas jų nežino 
Ir žinot nenori. 
Sulig tais žodžiais kažkas plinkt į duris ir įsivertė į vi- 
dų: 
— Labas vakaras. 
— Labas vakaras. 
— Aš išgirdau, žmogau, apie tavo bėdą — negalįs rasti 
kūmų ir vaikeliui vardo duoti. Tai šit atėjau padėti. 

— Maloniai prašom, bet kas tu esi? 

— Giltinė. 

— O kuo gi sutvirtinsi giminystę? 

— Kaip tai kuo? 

— Negi nežinai kūmus ateinant ne tuščiom rankom — 
Ieikia vaikeliui ką dovanoti, kad jis augtų ir stiprėtų. 

— Jeigu taip, tai aš jį pasiimsiu. 

— Eik lauk iš mano namų, baidykle, kad čia tavo balso 
negirdėčiau. Jeigu lig šiol kūmų nesuradau, tai vėliau sura- 
siu, bet tau vaikelio neduosiu. 

Giltinė iškiūtino, žmogus išėjo kieman (o buvo aiški nak- 
tis, mėnesiena), atsisėdo ant pašalės ir vėl dūsauja ir rau- 
da: 


Oi oi mano bėdos, 
Sunkios mano bėdos! 
Niekas jų nemato, 
Niekas jų nežino 

Ir žinot nenori. 

Jo verksmą ir aimanas išgirdo mėnulis ir iš dangaus ka- 
ralystės nusileido žemėn, sustojo prieš pat nelaimingąjį, vie- 
nu mirksniu pasidabruodamas ir kiemą, ir namą, ir takelį. 
Žemai nusilenkė ir klausia: 

— (Gal aš tau, šeimininke, į kūmus tiksiu? 

— O kuo tu apdovanosi mūsų vaikelį? 

— Grožiu ir turtais,;,kokius tik turiu. 

Žmogus pažiūrėjo į jį, pažiūrėjo ir sako: 

— Tavo turtus naktis suės, grožis dings, kai saulė tekės. 

— Krataisi gėrio, kaip regiu, tai lik, žmogeli, su blo- 
giu, — atsakė mėnulis, akies mirksniu pakilo į dangų ir ėmė 
slinkt į vakarus. | | 

O žmogus vėl rauda dėl savo likimo. Lig pat saulėtekio 
taip ir aimanavo: 


Oi oi mano bėdos, 
Sunkios mano bėdos! 
Niekas jų nemato, 
Niekas jų nežino 

Ir žinot nenori. 

"Išaušo. Saulė lėtai pakilo virš kalvos ir pamatė ne Iasą 
ant žolės ir gėlių, o ašarų upelius, kurie liejosi iš akių varg- 
šui žmogeliui. Tada ji medžių viršūnėmis atsirito prie pat 
namo, kur buvo naujagimis. 

— Labas rytas, žmogau. 

— Labas rytas. 

— Kodėl tu su ašarom mane tekančią sutinki? 

— Ak šviesiausioji saule, kaip aš neverksiu, jei negaliu 
rasti, kas mano kūdikį kuo nors apdovanotų ir vardą duo- 
tų. 

— Ar nenori, kad aš būčiau krikšto motina? 

— O kuo tu mano sūnų apdovanosi? 

— Auksu ir grožiu neregėtu. 

— Tebūnie, — sutiko varguolis ir įsivedė saulę vidun. Ir 
kur tik ji ėjo, viskas žėrėte žėrėjo, kur žingsniavo, viską ap- 
link auksavo. 

Saulė priėjo prie vaikelio lopšio, paglostė spindulių pluoš- 
tu jam veidą, pažadino iš miego, paėmė ant rankų, meiliai 
pabučiavo ir sulig papročiu išmaudė, tačiau ne vandeny, bet 
savo šiltuos ir švelniuos spinduliuos, o paskui atidavė jį vaI- 
guoliams: 

— Imkite savo sūnų Fet Frumą, tegul užauga jis stiprus 
ir sveikas jaunikaitis, tebūna jums paguoda ir paspirtis se- 
natvėje. 

Žmogus su pačia nusilenkė saulei, už tokį džiaugsmą pa- 
dėkojo kaip mokėdami. O ji atsisveikinusi vėlei keliavo nuo 
vieno žemės krašto į kitą. Varguoliai dabar ėmė laimingi gy- 
venti savo paauksintuos namuos. 

Fet Frumas stiprėjo, augo tvirtas ir gražus, tėvai niekaip 
negalėjo atsidžiaugti, toks buvo brangus jiems vaikelis. Atė- 
jo laikas, ir sūnus ėmė vaikščioti medžioklėn, iš pradžių ar- 
čiau namų, o paskui ir į tolimesnius kraštus. Vienąkart jis 
grįžo su geru laimikiu, tėvas jam ir sako: 

— Brangus sūnau, gali visą margą pasaulį skersai išilgai 
išvaikščiot, tik slibino karalystės neperženk. 

— Kodėl, tėve? 

— Todėl, kad niekas, ją perženges, negrįžo. 

Nuo tol Fet Frumas medžioti eidavo visur, tik grįždamas 
visada lenkdavosi slibino karalystės — ir ne iš baimės, o 

dėl to, kad nenorėjo skaudinti tėvų, nenorėjo, kad jie lauk- 
tų jo ir rūpintųsi. 

Vieną gražią dieną jis įsigeidė dar tolėliau paeiti. Neži- 
nia kiek jis ten ėjo koja už kojos — tik šit pamatė kiškį. 
Švilpt nuskriejo jo strėlė, švilpt kita jai iš paskos, kiškis ėmė 
šlubuot viena koja — jaunikaitis, rodos, bemat jį sučiups... 
Tačiau kiškis, nuo šono ant šono virtuliuodamas, lekia, net 
dulkės stulpu kyla. Fet Frumas — paskui jį, kiškis vis toliau 
ir toliau dumia, o su juo ir medžiotojas. Fet Frumas atsitokė- 
jo pačiam vidury slibino karalystės. Kiškio nė kvapo neliko, 
tik priešais, pamiškėje tarp medžių, pilis matyti, o jau gra- 
žumas jos — akių atplėšti negali. 

Fet Frumas priėjo, žiūri: langai ir durys atlapoti, o ap- 
link — nė gyvos dvasios. Kai tik peržengė slenkstį, keptos 
mėsos, placindų ir kitokių gardumynų kvapas dūrė į nosį, 
net seilė ėmė varvėti. Peržengė kitą slenkstį — ogi ant sta- 
lų prikrauta visokių valgymų, taurės gėrimų pilnos. Jeigu 
čia dar ne rojus, tai jau netoli nuo jo. Fet Frumas išalkęs 
kaip vilkas, akys viską ryte ryja, tačiau be kieno nors ži- 
nios nesmagu va taip iškart sėsti prie stalo. Atsistojo ant 
slenksčio, apsidairė aplinkui — nė dvasios. Tada išpūtė krū- 
tinę ir garsiai suriko: 

— Ei žmonės! Kas čia šeimininkas, pasirodyk! 

Tris kartus iš eilės sušuko, tačiau niekas neatėjo. „Jeigu 
taip, — nusprendė Fet Frumas, — sėsiu už stalo. Kas bus, 
tas bus, o alkanam likti neverta.“ Prisivalgė ko tik širdis 
geidė, jau stos nuo stalo, tik staiga girdi: tap tap tap kažkas 
ateina. Atsigrežęs Fet Frumas pamatė siaubūną — tokį bai- 
sų ir šlykštų: 


Nosis kaip ragas, 
Smakras kaip noragas. 
„Plaukai suvelti, 
Dantys iššiepti. 
Jaunikaitis net pašiurpo iš baimės. 
— Kas tau leido čionai puotauti? — sustugo siaubūnas. 
— O ko aš turėjau prašyti, jeigu aplink nė gyvos dva- 
sios? 
— Ir tu, netikša, drįsti bjauroti mano valgymus? 

— Man nė į galvą badauti, kai šitiek visko ant stalo. 

— Eik šen kautis! 

— O kaip kausimės? 

— Kaip nori. 

Užsimojo kalaviju Fet Frumas, norėjo vienu kirčiu sli- 
biną nugalabinti, bet tik per orą šmaukštelėjo, vos rankos 
neišsisuko. O siaubūnas sau juokiasi — kalavijas jo neima, 
kaip per šešėlį praeina. Tada Fet Frumas kardą pasičiupo, 
daugsyk apsuko jį apie galvą, norėjo slibiną sukapoti ir su 
žeme sulyginti, bet viskas veltui: ir kardas kaip per dūmus 
praeina. Šokinėja Fet Frumas, stengiasi iš visų jėgų, o slibi- 
nas tiktai šaiposi: 

— Ei tu, begalvi narsuoli, ar nebūsi iš tų, kur iš tuščio į 
kiaurą pilsto? 

Erzina jį tasai pabaisa: girdi, vėją su kepure gaudai, van- 
denį su rėčiu samstai. Fet Frumas primanęs žemę iš apmau- 
do ir pykčio graužtų. 

— Cha cha cha, narsuoli karžygy, didžiai tu stengiesi, bet 
nieko nepeši: juk kauniesi ne su kvailiu sau lygiu, o su pa- 
čiu šitos karalystės slibinu. 

Fet Frumas suprato, kad neįveiks siaubūno, kad be rei- 
kalo taip graužiasi ir jėgas eikvoja. Paėjo jis į šoną atsikvėp- 
ti, o slibinas paniuro kaip debesis ir kad treptels į žemę ko- 
ja — ta akies mirksniu pasidarė didelė didelė ir stora, vieni 
pirštai kaip kalvos. 

— Vaje vaje, prakeiktas slibine, — nustebo Fet Fru- 
mas, — koksai kalnas tau iš kojos pasidarė! 

— Su tuo kalnu tave sutraiškysiu, sutrypsiu ir kaulus su- 
trupinsiu. 

Fet Frumui iš baimės plaukai atsistojo, kepurę pakėlė — 
gavo ją ant kaktos užsmaukti. 

Slibinas papurtė dešinį petį, dešine ranka ratą apsuko — 
ir vienu mirksniu jau galėjai su ja visus debesis į krūvą su- 
blokšti. 

— Vaje vaje, ugnialiežuvi slibine, tai dar didumas tavo 
rankos! 

— Kai spirsiu tave su koja, kai griebsiu su ranka — ma- 
malygą iš tavęs padarysiu. 

Jaunikaitis nustėro iš nustebimo ir baimės, o slibinas stai- 
ga pasipurtė, jo galva pasidarė tokia baisi ir didelė, kad dan- 
gų kiaurai pradūrė. 

— Vaje vaje, kokia tavo galva užaugo. 

— O dabar aš suėsiu tave. — Ir pakėlė koją, sutryps jau- 
nikaitį. 

Fet Frumas išsitraukė durklą, užsimojo, tačiau tas, palie- 
tęs slibino koją, į gabalėlius subiro, kaip į geležinį kalną 
atsitrenkęs. 

— Be reikalo giniesi, vis tiek tave savo koja sutrypsiu, 
savo ranka sumaigysiu, neišsigelbėsi ir nuo mano aštrių dan- 
tų. 

Fet Frumas kiek pasitraukė, slibinas taip pat žengė žings- 
nį atgal ir sako: 

— Jei nori gyvas iš čia išeiti, atvesk man Frumoasą Fru- 
moaselorą, Sodų karalystės valdovo dukterį, tada ne tik lais- 
vę atgausi, bet dar atlygintas būsi. 

Ir Fet Frumas ryžosi eiti į tą žygį, kad tik išsigelbėtų nuo 
siaubūno, kurį pamačius kinkos drebėjo ir širdis šokinėjo. 

— O kokioj šaly jos ieškoti? 

— Eik į pietus. 

Ir leidosi jis į kelią. Ėjo ėjo pagal ženklus, pagal žvaigž- 
des, pagal švytinčius jonvabalius ant kalvų, kol vieną gra- 
žią dieną atsidūrė prie vėjo malūno. 

Čia pūtė baisus vėjas, ir malūno sparnai greitai sukosi, 
net jų nebuvo matyti. Prie durų Fet Frumas pamatė seną 
malūnininką, kuris sėmė į maišus miltus, prie jų trilinkas su- 
silenkęs. 

— Laba diena, malūnininke! 

— Sveikas, jaunikaiti! 

Pasilabino juodu — vienas kelionės, o antras sunkaus dar- 
bo iškamuotas — ir susėdo ant pašalės pailsėti. 

— Kam tu miltus mali? 

— Malu, mano brangusis, Frumoasai Frumoaselorai iš So- 
dų karalystės. 

— Iš tikrųjų? — pašoko tarsi įgeltas Fet Frumas. 

— Kas tau pasidarė? 

— Aš tenai keliauju. 

— Į tą karalystę? Bijok, jaunikaiti, savo žodžių ir žinps- 
nio, kurį ketini žengti: norint ten patekti, reikia pereiti uo- 
lomis nusėtą Gelmių karalystę, Kalnų karalystę, Jūrų kara- 
lystę ir dar didžią daugybę šalių, kur nei Žmogaus nesutiksi, 
nei paukščio neišgirsi. Žmogaus gyvenimo šitokiam žygiui 
per maža! 

— O kaip ten patenka miltai, kuriuos tu mali? 

— Ne žmonės juos gabena, o dangaus padarai. Atskren- 
da du ereliai kaip debesys, čiumpa nagais maišus ir greičiau 
už žaibą skrieja į Sodų karalystę. 

Fet Frumas labai nustebo, bet tuoj pagalvojo, kad iš čia 
ir tegalės nusigauti į Sodų karalystę. Jis pasišovė senajam 
malūnininkui į pagalbą maišus purtyti, miltus į juos semti 
ir Iraišioti. 

Senis tik džiaugėsi, galėdamas be darbo sau barzdą glos- 
tyti ir prabėgusių dienų gailauti. Vos Fet Frumas išnešė du 
maišus miltų į kiemą, žiūri — du didžiuliai ereliai, iš dan- 
gaus aukštybių nusileidę, čiupo po maišą ir nuskrido į pietus. 
Ereliai pamažu dingo žydruose toliuose, ir Fet Frumas, ran- 
ka prisidengęs akis nuo saulės, dar ilgai žvelgė į juos. 

Kai atėjo metas antrąkart ereliams atskristi, Fet Frumas 
įlindo į vieną maišą. Senis buvo apyžlibis ir nieko nepaste- 
bėjo, — jis paėmė kuokštą kanapių stiebų, išdžiovintų rudens 
saulėje, susuko virves, užrišo maišus ir išnešė į sutartą vie- 
tą. Šit ir ereliai pradėjo leistis, vienu mirksniu čiupo nagais 
maišus ir... plast plast pakilo nuo žemės, nuskrido į Sodų ka- 
ralystę. 

Iš savo maišo Fet Frumas girdėjo vien šlamant sparnus 
ir kaukiant vėją. Po kiek laiko vienas erelis sudejavo: 

— Ak brolau, nebeištversiu, išmesiu maišą. 

— Laikyk jį stipriai, mes skrendame virš jūros. 

— Nebeturiu jėgos, kojos dreba, nagai atsileidžia. 

— Kas gi tau atsitiko, juk niekada nesiskundei, kad naš- 
ta sunki! 

— Nežinau, kas šiam maiše, bet jis sunkesnis negu visa- 
da. Ak, tuojau išmesiu. 

— Jei taip, sukaupk paskutines jėgas, visu greičiu pa- 
kilk į aukštį ir paleisk maišą: mudu pasikeisim. Tu čiupsi 
mano, aš — tavo. 

Taip ir padarė. Abudu kaip strėlės šovė aukštyn, paleido 
maišus ir puolė jų gaudyti. Taip juodu sunkųjį maišą kelis- 
kart apsikeitė ir į Sodų karalystę atskrido labai pavėlavę. 
Miltai tenai buvo seniai pasibaigę, krosnys atvėsusios, kai 
kurių žmonių tik kaulai ir oda belikę iš bado. 

Kai tik ereliai atgabeno maišus, kepėjai šoko greitai kuū- 
renti krosnis, tešlą maišyti ir... vienam maiše rado Fet Fru- 
mą. Kadangi darbas virte virė, ir jį prispyrė malkas kapoti, 
vandenį nešioti. Šį kartą kepėjai baisiai skubėjo ir pro pirš- 
tus į savo darbą žiūrėjo: kepalai sukrito karštoje krosnyje, 
nebeišėjo tokie purūs ir rusvi, pelenų spalvos buvo. 

Fet Frumui jie liepė kubilus išgramdyti. Jis visas liekanas 
suminkė į vieną kepalą, pašovė į krosnį, ir iškepė toks pu- 
rus, rusvas pyragas, net gražu pažiūrėti. 

Šiltus kepalus ištraukę iš krosnies, kepėjai nunešė juos 
į rūmus, bet ten buvo išbarti ir apjuokti: juk miltus visus 
išeikvojo, O pyrago negalėjai nė burnon dėti. Tada jie Fru- 
moasai Frumoaselorai ant rankšluosčio nunešė Fet Frumo iš- 
keptą kepalą. Ir kaip ji apsidžiaugė šituo pyragų — nors al- 
kana nebuvo, bet net per didžiąsias šventes tokio nematė. 

— Kas gi jį iškepė? 

— Tarnas. 

— Pašaukite jį čia. 

Ir ėmė šaukti Fet Frumą pas karalaitę: ji norinti gražiai 
padėkoti, dosniai apdovanoti ir dar pavaišinti. Fet Frumas 
atėjo ir, manot, čia pasakos galas? Kur tau! 

Tai šit bevaišindama karalaitė pamatė jo žvilgsnyje žė- 
rint saulės spindulius, kurie tamsą sklaido, ir jos širdelė su- 
virpėjo, veidas šypsena pražydo, akys meilės liepsna sulieps- 
nojo — abu jie vienas kitam patiko. Sėdėdamas gale stalo, 
senasis karalius pamatė, kaip duktė Fet Frumui dėkoja, kaip 
jį apdovanoja ir vaišina — rodos, ims ir pačią karūną šitam 
kepėjui atiduos. 

Supykęs jis nežymiai davė ženklą dviem sargybiniams, ir 
tie bemat Fet Frumą kieman išgrūdo, spardydami ir keikdami 
stačiai su Žemėmis sumaišė. 

Širdgėla aptemdė veidą Frumoasai Frumoaselorai, nebe- 
tveriamas skausmas nudegino jai širdį, sielvarto priblokšta, 
plūsdama ašaromis, ji išėjo už vartų, kur ir pamatė sužalotą 

Fet Frumo kūną. Akimirką ji stabtelėjo, nebegalėdama sutu- 
rėt karštų ašarų ir dejonių, paskui sunkia širdim nuėjo į gi- 
Iaitę. Atsisėdo tenai, nusiraminti norėdama, netyčiomis dirs- 
telėjo į žolę ir pamatė dvi skruzdėles, sunkiai tempiančias grū- 
dą, kuris dešimtkart buvo už jas didesnis. Viena skruždėlė 
grūdą tempė į priekį, kita vis taikė jį nustumti į šoną. Iš ap- 
maudo ir pykčio, kad taip nesiseka, toji, kur į priekį tempė, 
puolė antrąją ir trakšt trakšt pergraužė ją per pusę. Liko 
vargšelė ta ant saulės džiūti, o pirmoji, kad ir kiek stengėsi 
ir plūkėsi, nebegali grūdo iš vietos pajudinti. .Sustojo ji ir 
galvoja: Kelias tolimas, viena nieko čia nepadarysi. Draugė, 
nors kada ir į šoną ar atgal patraukia, vis tiek padėjėja — 
vietoje jos nestovėjo, pamažėliais krutėjo į priekį. Ilgai ji taip 
galvojo, svarstė, paskui paliko grūdą, kažin kur nuropojo ir 
po kurio laiko grįžo tokią žolelę įsikandusi. Sudėjo anos skruz- 
dėlės puses į daiktą, ir, kai tik perbraukė ta žolele, bemat 
negyva skruzdėlė pašoko sveika, tartum jai ničnieko nebūtų 
atsitikę. Čiupo jodvi grūdą ir, tampydamos į visas puses, 
nutraukė jį tolyn. 

Mergaitė žiūrėjo į jas išpūtusi akis. Iš pradžių stebėjosi, 
o kai pamatė, kad skruzdėlė atgijo, suvokė, ką jai dabar rei- 
kia daryti. Bet kaip? Kur rasti tą gydomąją žolę? O skruzdė- 
lės kribų kribu tempia grūdą tolyn ir tolyn. 

Sunkus mėginimas jos daliai kliuvo, bet va dabar ir laimė 
nusišypsojo. Ji sugalvojo, ką reikia daryti. Pasilenkė, pa- 
ėmė atgijusią skruzdėlę, pertraukė ją perpus ir padėjo šalia 
grūdo. Kita skruzdėlė, pamačiusi, kokia nelaimė ją vėl išti- 
ko, paliko grūdą ir nubėgo stebuklingos žolelės ieškoti. Da- 
bar Frumoasa Frumoaselora akių nuo jos nenuleido. Skruz- 
dėlė ropojo nuo žolelės prie žolelės, nuo krūmelio prie krū- 
melio, kol rado tą žolę, kurios ieškojo. Šaknys jos buvo nedi- 
delės ir stiebas neaukštas, 0 ji pati — nekokia pažiūrėti ir 
nugeibusi. Skruzdėlė nugraužė žolelę ir nuskubėjo pas savo 
draugę. 


Antrąkart stebuklas įvyko. Atgijo skruzdėlė. Jodvi vėl 
čiupo grūdą ir nubogino į savo aruodus. 

Neapsakomai apsidžiaugusi, Frumoasa Frumoaselora su 
šaknim išrovė nuvytusios, padžiūvusios žolės kuokštelį ir ėmė 

su juo braukyti vargšą Fet Frumą. Jaunikaičio kūnas akies 
mirksniu sugijo. 

Kaip iš žemės gelmių visagalė saulė išveda į šviesą laukų 
grožį ir našumą, taip išmintingoji mergelė savo gaivinančia 
žole prikėlė Fet Frumą. Ir jis pasidarė šimtąkart dailesnis ir 
mielesnis. Jaunikaitis atsistojo, apsidairė aplinkui ir sako: 

— Ak, kaip ilgai aš miegojau! 

— Būtum ir miegojęs amžinu miegu, mano mielas, jei ne- 
būčiau tavęs atgaivinusi. 

Žodis po žodžio, ir palinko viena į kitą jų šiidys nuo 
žvilgsnių liepsningų. Ilgai jie būtų meiliai kalbėję, jei nebūtų 
bijoję, kad senasis karalius netyčiom gali pamatyti Fet Fru- 
mą, o tada tik ugnis ar vanduo, vėjas ar Žemė težino, kas 
jam nutiktų. 

— Bėgam iš čia, — sako jis mergaitei. 

— Kaip? 

— Su tėvo ereliais. 

— Brangusis, būtų gerai taip padaryti. Bet ar žinai, kad 
jie viską gali nešioti, tik ne žmones? 

Tada Fet Frumas ėmė sukti galvą,' bet nieko sugalvoti 
negalėjo. O gražuolė mergaitė verkė verkė, pagaliau aik- 
čiodama sako: 

— Kartą girdėjau rūmuose šnekant, esą erelių kelią įveik- 
ti galįs tik raganos Žgiveros žirgas. Senoji ragana verčia 
narsius jaunikaičius ganyti savo tris kumeles, kurios tris die- 
nas iš eilės atsiveda po kumeliuką. Jie stačiai akyse auga, 
tvirtėja, gerais ristūnais palieka. Ir pasaulyje nėr už juos 
geresnių žirgų. Va jie gali nuskristi tą pavojingą kelią. Ta- 
čiau nelengva tokį žirgą gauti: per daug sunkius darbus ra- 
gana užduoda. Kiek narsuolių pas ją ėjo, nė vienas negrįžo. 
Senė gyvo nė vieno nepaleidžia. Žirgų jėgą ir širdis jinai sle- 
pia kur tik į galvą šauna. Dažniausiai kokiam liguistam kui- 
ne, kurį gali pažinti, davęs ėsti ne šieno ir avižų, o žarijų. 

Taip pasakė mergaitė, ir juodu išsiskyrė, tikėdamiesi su- 
sitikti. Mergaitė liko laukti, o Fet Frumas leidosi į kelią ir 
ėjo vis ėjo Žydinčiais laukais, žaliuojančiais miškais, kloniais 
ir takais su trykštančiais vandens šaltiniais. Kiek ėjęs, kiek 
ne, rado ant kelio aukštą medį, kurio viršūnėje buvo maty- 
ti lizdas. Tame lizde buvo du paukščiukai, ir taip jie klegėjo, 

tokį triukšma kėlė, rodos, pasaulį aukštyn kojom apvers. Fet 
Frumas apsidairė aplinkui ir pamatė gyvatę, kuri šliaužė jau 
visai prie lizdo. O paukščiukai susiglaudę kraštelyje ir kad 
gailiai piepsi, kad piepsi. 

— Ak gerasis jaunikaiti, pasigailėk ir išgelbėk mano vai- 
kelius nuo prakeiktos gyvatės, — staiga žmogaus balsu pra- 
šneko paukštė, suplasnojusi sparnais prieš pat keliauninko 
veidą. 

Fet Frumo prašyti ilgai nereikėjo, jis nusilaužė didžiulę 
šaką ir smogė gyvatei, toji net nežinia kur nulėkė. Jaunikai- 
tis — paskui ją ir tol daužė, kol pribaigė. Kaip apsidžiaugė 
vargšai paukšteliai! Nutupė. jam ant pečių, su ašarom akyse 
ėmė dėkoti, o paskui tasai, kur ant dešinio peties tupėjo, 
sako: 

— Keliauninke, didelį darbą tu padarei, ir už gera mes 
tau geru atsimokėsim. Išsirauk iš mano sparno plunksnelę ir, 
kai sunku tau kada bus, tik paimk ją į ranką, pagalvok apie 
mane, aš bemat šalia atsirasiu. 

Gerai įsidėjo Fet Frumas plunksną ir vėl į kelią, kad grei- 
čiau pas raganą Žgiverą nusigautų. Ėjo ėjo, vis spartindamas 
žingsnį, ir sustojo atsikvėpti prie šaltinio. Kai pasilenkė atsi- 


gerti, žiūri — vandeny bitelė, jau jau nuskęs. „Dieve, kiek 
bėdų tam margam pasauly“, — pagalvojo jaunikaitis ir, at- 
sargiai išėmęs ją iš vandens, padėjo ant žalio lapo, saulės 
pašildyto. 


Numalšino troškulį ir atsistojo, toliau eis. O bitelė, tuo 
laiku atsipeikėjusi, pradėjo jaurikaičiui dėkoti, širdį jam 
glostyti. Paskui dar liepė sparno skiautelę atsiplėšti, kad pri- 
reikus galėtų atskristi jam pagalbon. 

— Gerai jį pasidėk ir nepamesk, bėdoje tau pravers. 

Fet Frumas įsidėjo tą sparno skiautelę ir vėl eina pas Ia- 
ganą Žgiverą. 

Ėjo ėjo per žydinčius laukus, pėr tamsius miškus, kol 
vieną gražią dieną atsidūrė ant jūros kranto. Čia buvo taip 
baisiai karšta, kad viskas degė aplinkui. Rodos, žmogus imsi 
ir iškepsi stovėdamas. Eina jis svilinančia žeme, žiūri — ant 
smėlio žuvis jau kvapą vos gaudo. 

— Ak, pasigailėk, keliauninke, įmesk mane į vandenį, jei 
neįmesi, man jau galas. 

Didelio čia daikto Fet Frumui įmesti žuvį į vandenį ir ją 
iš mirties išgelbėti. Vienu mirksniu ji pasinėrė, suspurdėjo, 
paskui vėl iškilo ir sako: 

— Didelę malonę padarei. Visą gyvenimą geru žodžiu ta- 
ve mMinėsiu. Ir neįsižeisk, kad noriu tau savo pagalbą pasiū- 
lyti, jei kokia nelaimė ištiks. Pasilenk prie manęs, paimk vie- 
ną žvynelį ir prireikus tik pažvelk į jį, aš bemat šalia atsi- 
rasiu. 

Fet Frumas įsidėjo ir žuvies žvynelį prie bitės sparno 
skiautelės ir paukštės plunksnelės, atsisveikino ir nuėjo savo 
keliais. Ėjo jis per kalnus ir slėnius, per griovius ir laukus, 
kol priėjo trobelę, menką, sukrypusią, su langeliais, ne di- 
desniais kaip lapių landos. Toji trobelė buvo aptverta medi- 
ne tvora, o ant jos kuolų kyburiavo žmonių galvos. Tik vie- 
nas kuolas buvo tuščias, ir jis, vėjo siūbuojamas, gailiai pra- 
šė: „Galvos, galvos! Galvos, galvos!“ 

Fet Frumas pasibeldė į duris, ir ant slenksčio išėjo kaulė- 
ta senė — murzina, trilinka susirietusi, juoda kaip žemė, iš- 
sidraikiusiais plaukais. Ragana bjauri ir baisi buvo, mūsų 
jaunikaitis jau norėjo sprukti kur akys veda, kad tik jos ne- 
regėtų. Viduje trys kumelės nekantriai daužė žemę kanopo- 
mis. Pastačiusios ausis, jos purtė karčius — tuoj ims ir ištrūks 
į laisvę. Pamačiusi žmogų, atėjusį parsisamdyti, senė džiaugs- 
mu nesitveria: 


— Iha, ihaha! 

Ženk pro mano dureles 
Ir pažvelk į kumeles. 
Jūs į lanką nuvaryk 

Ir lig pat aušros ganyk. 
O po trejeto dienų 
Dovaną tu gausi, — 
Duot už darbą ketinu 
Žirgą kuo eikliausią. 


Fet Frumas taip pat apsidžiaugė ir sako jai: 


Išleiski, sene, kumeles, 
Jos peralko, vargšelės,— 
Ganysiu po lankas žalias, 

Teėda iki valios. 
Už darbą, aš tikiuosi, 
Tai, ką žadėjai, duosi. 

— Bet neužmiršk, jei bent vieną kumelę praganysi, tavo 
galva karos ant to kuolo, kur jau seniai rauda ir maldauja: 
„Galvos, galvos! Galvos, galvos!“ Vakare, kai tik saulė už 
kalvos viršūnės pasislėps, turi būti namie su kumelėm. 

— Gerai, — sutiko-Fet Frumas, — žiūrėsiu jas, akių ne- 
nuleisdamas. 

Ragana Žgivera tada iš savo lūšnos atnešė kąsnį mala- 
jaus?! ir kelis svogūnus, įdėjo krepšin ir jau išpančios kume- 
les. Tatai pamatęs, Fet Frumas sušuko: 

— Palauk, nepaleisk! Jei kumelėms apinasrių neuždėsi, 
aš neganysiu. 

Ragana iš pykčio dantimis sugriežė, ėmė bartis ir kažką 
viena sau murmėti, tačiau iš pastogės ištraukė tris apinas- 
rius. Fet Frumas uždėjo juos kumelėms, surišo draugėn, pa- 
balnojo ir išjojo ganyti. Pasijutusios laisvos, kumelės snu- 
kius prieš vėją pakėlė, ausis pastatė, ėmė šokinėti, laigyti ir 
dar dievai žino ką išdarinėti. O kai atbėgo prie jaunos žo- 
lės, mMargais žiedais nusėtos, ėmė glemžti ją iš eilės, vien 
pliką žemę tepalikdamos. Fet Frumas nulipo, bet kumeles te- 
belaikė už pavadžių ir negalėjo atsižiūrėti, kaip jos tyliai ir 
ramiai sau ganosi. 

Laikas ėjo, jau ir po pusiaudienio. Labai išalkęs Fet Fru- 
mas išsitraukė iš krepšio kampelį malajaus, atsilaužė ir ėmė 
žiaumoti. Kai tik pavalgė, sunkus miegas jį suėmė nelygi- 
nant mirtis. Mat į tą malajų buvo migdomųjų žolių įdėta, 
todėl ir miego užsimanė, akys lipte lipo ir dienos šviesos ne- 
bematė. Kaip stovi jis susmuko ant žalios žolės ir kietai už- 
migo. Saulė jau artėjo prie laidos. Tada Fet Frumas pabu- 
do — tik pavadžiai rankoje, o kumelių nė kvapo. Puolė ieš- 
koti šen ir ten, švilpia, šaukia — kur tu jas rasi. Iš baimės 
vargšas net virpėti pagavo, sakytum būtų drugio krečiamas, 
šaltas prakaitas jį išpylė, o kai prisiminė, kad kuolas senės 
kieme galvos nesulaukia, vos į ašaras nepuolė. Bet ne be 


21 Malajus — paplotis iš kukurūzų miltų. 

reikalo sakoma: nėra to blogo, kad į gera neišeitų. Fet Fru- 
mas prisiminė plunksnelę, ir, vos tik ją išsitraukė, paukštė 
jau čia. Ir klausia: 

— Kokia bėda tave ištiko, šeimininke? 

— Nagi va, stojau tarnauti pas raganą Žgiverą, ji mane 
pasiuntė kumelių ganyti, o aš užmigau, ir visos Išlakstė. 

— Neliūdėk, šeimininke, tu manęs nelaimėj nepalikai, pa- 
sistengsiu ir tau būti naudinga. Tuojau sušauksiu viso pa- 
saulio paukščius. Kad ir kur bus kumelės — žemėj ar dan- 
gaus karalystėjį — atvarysim jas, neilgai gausi laukti, iki 
saulei leidžiantis spėsi jas ir priganyti, ir pagirdyti. 

Dingo paukštė, kažkur skraidė skraidė, ir po kiek laiko 
Fet Frumas toli išgirdo dundant kanopas ir garsiai žvengiant. 
Ir pamatė Žgiveros kumeles — tos rūko, iš baimės lyg gal- 
vas pametusios, apsuptos būrio paukščių, kurie krykdami li- 
gi kraujo jas kapojo. 

Kai tiek arti jos buvo, kad galėjo girdėti, Fet Frumas pa- 
kratė apinasrius ir sušuko: 


Marš, kumelės bėros, 
Į arklidę Žgiveros! 


Sulig tais žodžiais apinasriai patys kumelėms užsimovė. 

Gražiai padėkojo Fet Frumas paukščiams už gerą darbą. 
Kai saulei atėjo metas slėptis už kalvos, jisai parvedė kume- 
les namo. Senė dėjosi nepikta ir miela, bet kai jaunikaitis 
atsigulė ant pašalės, čiupo rimbą ir ėmė lupti kumeles, tary- 
dama: 

— Rytoj kad man pasislėptumėt pačioj didžiausioj tan- 
kynėj, kur nė velnio koja nėra žengusi. Aišku? 

— Aišku, aišku, taip ir padarysim, — su ašarom įtikinėjo 
kumelės. 

Auštant jos atsivedė gražius kumeliukus, tvirtesnius ir už 
akmenį. Prieš pat saulėtekį ragana Žgivera kumeles su ku- 
meliukais išleido į kiemą. Kai tik čiulptelėjo jie triskart savo 
motinų pieno, tuojau. pasipurtė ir virto stipriais, atkiliais ir 
dailiais žirgais, net akių nuo jų negali nuleisti. Senė apžiū- 
rėjo žirgus, patenkinta nusijuokė ir sako: 


Marš, kumelės bėros, 
Į arklidę Žgiveros! 

Žirgai pro trobelės duris ir suėjo į požemių arklidę. 

— Tai tokį žirgą gausi, jei dar dvi dienas ganysi ku- 
meles, — sako senė Fet Frumui ir vėl siunčia jį iš ryto. 

Ir antrą dieną jis išjojo ganyti. Iš ryto gerai sergėjo, o 
kai tik pavalgė, ką senė buvo įdavusi, vėl kietai užmigo. 
Kumelės nusimetė apinasrius ir nežinia kur nušuoliavo. O 
Fet Frumas pakirdo, kai saulė jau buvo tik per sieksnį nuo 
žemės. Vėl jį baimė pagavo. Ieško vienoj pusėj, ieško kitoj, 
net jų pėdų nematyti. Susikrimto Fet Frumas, bet prisiminė 
bitės sparno skiautelę. Kai tik ją išsitraukė, vienu mirksniu 
bitelė ir čia. Prisimindama, ką jai gero Fet Frumas padarė, 
klausia: 

— Ko nuliūdęs, šeimininke? 

— Pabėgo man raganos Žgiveros kumelės. 

— Dėl šito nesigraužk. Aš šiandien kaip tik pagalvojau: 
kas gi čia laužo medžius tankynėj, o tai, pasirodo, kumelės. 
Tučtuojau atvarysiu jas, tik tu kratyk apinasrius ir šauk. 

Vienu mirksniu bitelė dingo, ir netrukus sudundėjo žemė, 
sužvingo kumelės. Jas varė bičių spiečius ir taip gylė, kad 
net už širdies griebė. 

Tik jas pamatęs, Fet Frumas ėmė kratyti apinasrius ir 
šaukti: 


Marš, kumelės bėros, 
Į arklidę Žgiveros! 


Paskui sėdo raitas ir nujojo prie senės lūšnos. Baisiai nu- 
stebo ir įširdo Žgivera, jį pamačiusi, tačiau akyse dėjosi links- 
ma. Pavalgydino jaunikaitį ir paguldė miegoti ant pašalės. 
O naktį Fet Frumas išgirdo švilpiant rimbą ir keikiantis se- 
nę: 

— Kad jus kur vilkas sudraskytų, negalėjot pasislėpti, ne- 
galėjot pabėgti. Šekit, šekit! 

— Pabėgome mes, motuše, pasislėpėme miške, bet mus 
užpuolė bičių spiečius ir tol gylė, kol pas berną atvarė. 

— Rytoj pasislėpsite jūros dugne. Aišku — ir vėl jas 
pliekia, tik bizūnas švilpia. 

Auštant visos trys kumelės atsivedė po kumeliuką, ir ra- 
gana prieš pat saulės tekėjimą išleido juos į kiemą. Tris kar- 

tus čiulptelėję pieno, kumeliukai virto dar dailesniais už anuos 
Iistūnais. Jei tokiems šautų į galvą pabėgti, niekas jų ne- 
pavytų. Žgivera akių nuo jų nenuleidžia — gėrisi vis, o pas- 
kui ir šaukia: 

Marš, kumelės bėros, 

Į arklidę Žgiveros! 

Jie susigrūdo prie durų ir suėjo į požemių arklidę. 

— Matai, kokie gražuoliai? Dar šiandien paganyk kume- 
les ir gausi vieną iš jų, — sako ragana Fet Frumui, o tas jau 
laiko rankoje apinasrius, ves jas ganyklon. 

Dabar jis nusprendė nieku gyvu neužmigti. Jau po vidu- 
dienio, o Fet Frumas nevalgo, nė per žingsnį nuo savęs ku- 
melių nepaleidžia ir gano jas šviežioje žolėje. Bet galų gale 
neištvėrė ir pavalgė, ką senė buvo įdavusi, ir vėl jį kietas 
miegas pradėjo imti — nė pats nežino, kas jam darosi. Už- 
migo stovėdamas ir miegojo, kol saulė pradėjo leistis už kal- 
vos. 

Ak, kiek baimės ir šįkart jaunikaitis turėjo! Siaubo pa- 
gautas, tik dreba, net marškiniai ant kūno šokinėja. Bet pri- 
siminęs, kad senė liepė kumelėms slėptis jūros dugne, kuo 
greičiausiai nudūmė ant jūros kranto, išsitraukė Žžvynelį ir 
bemat išgirdo: 

— Kokia bėda tave ištiko, šeimininke? 

— Pabėgo man raganos Žgiveros kumelės. 

— Nesirūpink, nedidelė bėda. Aš ir galvoju, kas drums- 
čia vandenį jūros dugne, o čia, pasirodo, jos kumelės. Be- 
regint išvarysiu jas į krantą, tu būk pasirengęs. 

Fet Frumas nespėjo nė mirktelėti, vanduo suburbuliavo, 


ir drykt visos trys kumelės ant kranto. Fet Frumas pakratė 
apinasrius ir šūktelėjo joms: 
Tprū, kumelės bėros, 
Ginsiu pas Žgiverą. 
Uždėjo apinasrius, pabalnojo kumeles ir joja pas senę. 
Kai saulės kraštelis ėmė slėptis už kalvos viršūnės, Fet Fru- 


mas sustojo prie Žgiveros lūšnos. Ragana vos nesprogo iš 
apmaudo ir pykčio. k 

Ir trečia naktis praėjo. Kumelės atsivedė kumeliukus, ir 
Žgivera juos vėl kieman išleido. Paskui suvarė arklidėn, nu- 
ėjo iš paskos neva jų ramdyti ir ką patvarkyti, o iš tikrųjų, 
tegul aną dykuma praryja, kerų daryti. Nežinia, kaip ji ten 
kerėjo, kaip užkalbėjo, tik visų aštuonių žirgų širdys viena- 
me atsidūrė, ir tą ji pavertė į liesą, liguistą, negražų kuiną, 
kuris net atsistoti nepajėgė. Kiti žirgai buvo dailūs, atkilūs, 
stiprūs ir smarkūs kaip ugnis. 

Fet Frumas ant pašalės musių negaudė, o galvojo, ką sa- 
kė jam atsisveikindama mylimoji. Kai ragana Žgivera jį pa- 
sišaukė arklidėn žirgo rinktis, jaunikaitis susirado kampe 
samtelį, prisidėjo į jį žarijų ir nuėjo. 

Žirgai stovėjo vienoj eilėj. Kai tik Fet Frumas ėjo artyn 
su tom žarijom, jie prunkštė, karčius kratė ir vis taikėsi įkąs- 
ti. Tiktai kuinas, kuris ramiai sau kampe gulėjo, ištiesė prie 
samtelio snukį. 

— Va šitą ir imu, — sako Fet Frumas. 

— Kaip čia dabar, mano mielasis, negi savo darbo taip 
nevertini? Ką tu su juo veiksi, juk nė atsistoti nestengia? 
Išsirink gerą žirgą ir nesidarkyk. 

Fet Frumas dar kartą pasižiūrėjo į kuiną kiek abejoda- 
mas, bet paskui vis tiek savo: 

— Ne, tetule, kito neimsiu. 

Jeigu jau nusprendė, tai tuščios raganos kalbos ir malda- 
vimai. Ką padarysi, juk žadėjo duoti žirgą, kokį išsirinks. 
Kitaip dabar nebus. 

Fet Frumas išsivedė žirgą kieman ir jau leisis į kelią, bet 
žiūri — Žgivera visa pajuodo iš apmaudo ir pykčio. Nebe- 
ištvėrusi ir sako jam: 

— Palauk, jaunikaiti, eikš už stalo, mažumą pasistiprin- 
si: kur tu dabar aikanas keliausi. 

— Neprikalbinsi, ragana, nė nemėgink, kąsnis man sker- 
sai gerklę stosis. 

— O tu nesiožiuok, nuodėmė būtų tave alkaną paleisti, 
juk tiek laiko mano kumeles ganei. 

Fet Frumas žinojo, kad iš Žgiveros nieko doro nesulauk- 
si. Žirgui jis davė dar vieną samtelį žarijų, ir tas makt makt 
greitai jas prarijo, paskui pasipurtė, tvirtas ir apvalus kaip 

agurkas pasidarė, o iš šonų išaugo šešios eilės sparnų. Ir to- 
kie ilgi, platūs tie sparnai, net vėjas juose švilpia. 

— Balnok, šeimininke, — žirgas sako Fet Frumui. 

Jaunikaitis sėdo raitas, ir žirgas, kaip strėlė aukštyn pa- 
kilęs, žaibu viršum debesų nuskriejo. 

Raitelis beregint atsidūrė prie Frumoasos Frumoaseloros 
rūmų ir dar lėkdamas ją liūdną ir išblyškusią lange pamatė. 
Mergaitė vis žiūrėjo į kelią, laukė mielo savo draugo ir grau- 
žėsi, ašaras liejo. Vargšė nesitikėjo, kad nuo šios dienos 
saulė išsklaidys jos sielvartą ir laimė nusišypsos. 

Tyliau nei vėjo dvelksmas žirgas nusileido prie rūmų, ir 
Fet Frumas, karštai priglaudęs mergaitę prie krūtinės, tokius 
žodžius žirgui tarė: 

— Skubėk, mano žirge, leiskis į kelią, nešk į namus ma- 
ne ir mergelę. 

— Šeimininke, šeimininke, nunešiu aš jus, tiktai ne į ta- 
vo namus, 0 į slibino karalystę, kaip esi prisiekęs. 

— Sustok, kvailas žirge! 

— Negaliu, viršum jūros skrendam. 

— Sustok, jei sakau! 

— Negaliu, skrendam virš gelmių karalystės, uolomis nu- 
sėtos. 

Tada Feat Frumas pasilenkė į priekį, norėjo griebti Žirgą 
už karčių, ir nuo galvos jam nulėkė ėrenos kepurė. 

— Sustok, žirge, nuo galvos man kepurė nulėkė. 

— Negalime sustoti, šeimininke. Kol tu šituos žodžius sa- 
kei, mes tiek nuskriejome, kad pėsčiam šešių mėnesių reikė- 
tų. O kol aš dabar šnekėjau, ji liko už visų metų kelio. 

Taip greitai lėkė žirgas. Fet Frumas nespėjo nuotakai nė 
papasakot apie slibiną, o čia pat ir jo rūmai. 

Pamatęs tokią viešnią, Frumoasą Frumoaselorą, siaubū- 
nas neapsakomai nudžiugo. Kaip vijūnas ėmė priešais ją rai- 
tytis, vildamasis širdį palenkti, bet kur tau! — mergaitė iš- 
kart ėmė ant jo šaukti: 

— Eik šalin iš mano akių, šlykštyne! 

Slibinui širdis meile liepsnoja, o mergaitė jam: 

— Neik prie manęs, bjaurybe, tu žmonėms sielvartą ir 
nelaimę neši! 

lr gudrumu, ir meiliais žodžiais slibinas mėgino prisige- 
rint mergaitei, lig Žemės priešais ją lankstėsi, bet viskas vel- 
tui. Mergaitė, kad galėtų, rodos, žvilgsniu jį sukapotų. Pa- 
sišaipiusi, pasityčiojusi, galų gale spjovė jam į veidą-ir pra- 
keikė: 


Dink nuo žemės paviršiaus, piktoji dvasia, 
Kaip žolė kad pradingsta žiemos pusnyse! 


Ir šiaip, ir taip mėglavosi jis mergaitei, vis labiau pyk- 
damas ir niršdamas, kol pagaliau iš apmaudo plyšo jam širdis 
ir tulžis. 

Pamatęs, kad slibinas negyvas nugriuvo, Fet Frumas pri- 
rinko didelę krūvą malkų, ant viršaus uždėjo siaubūną, pa- 
kūrė, tasai ir supleškėjo. O jo pelenus pavėjui paleido, kad 
nė žymės neliktų žemėje. 

Paskui Fet Frumas padavė ranką savo gražuolei nuota- 
kai, nuvedė ją į rūmus, papuoštus brangiais akmenimis, ir iš- 
kėlė didžiulę puotą. 

Į tas vestuves ir Fet Frumo tėvai buvo atgabenti, kara- 
liai ir dvariškiai iš tolimiausių šalių sukviesti, o kiek dar 
šiaip žmonių iš viso pasaulio priėjo, kai skersai išilgai pas- 
klido žinia apie šungalvio slibino galą. 


Ir aš ten pakviestas buvau, 
Daug gėriau, valgiau, puotavau. 
O pasaką šią sužinojęs, 
Greičiausiai leidausi į kojas. 
Per platų pasaulį einu, 

Visiems ją pasekt ketinu. 


ALISTARAS FET FRUMAS 


Matyt, iš tiesų kažkada taip nutiko, negi žmonės pasako- 
tų nebūtus dalykus. 

Ne danguje, o žemėje, vienam slėnio sodžiuje, gyveno 
senis su sene, ir juodu tokie nukaršę buvo, kad vos vos vil- 
ko savo metų naštą. Jų viltis ir ramstis buvo vienintelis sū- 

nus Alistaras. Seniai jau visai baigė dieneles, tad, prieš pa- 
likdami šį pasaulį, pasišaukė sūnų ir davė jam paskutinį savo 
priesaką: 

— Mielas Alistarai, palydėjęs mus į paskutinę kelionę, 
už balkio rasi kuokštą baziliko, susiieškok jame žalią stie- 
belį ir tris kartus jį pauostyk. 

— Gerai, tėveliai, viską padarysiu, — tarė Alistaras. 

Vaitodamas ir raudodamas palydėjo jis tėvus, o grįžęs 
namo baziliko kuokšte susirado tą žalią stiebelį. Jis buvo 
mažesnis ir plonesnis už adatą, bet kai tik kartą pauostė Alis- 
taras, tuojau pajuto jėgas patrigubėjus, pauostė antrą kartą, 
dar tiek jų prisidėjo, o kai trečią kartą jo prisilietė, galingas 
kraujas ėmė tekėti gyslomis. Ir apie ką tik jaunikaitis dabar 
pagalvoja, viskas tuoj išsipildo. 

Alistaras dirbo nenuleisdamas rankų, bet vis tiek negalė- 
jo iš skurdo išbristi. Vieną gražią dieną jis nusprendė eiti į 
margą pasaulį: galgi nusišypsos jam laimė. Ėjo ėjo, kol pri- 
ėjo rūmus. Iš kur jis žino, kas čia per rūmai ir kieno? Prasi- 
džiugęs, kad pagaliau rado būstą, pasibeldė į vartus ir tuojau 
pamatė priešais save baisingą slibiną. 

— Laba diena, — tarė keliauninkas. 

— Sveikas, — atsakė slibinas. 

— Slibine, ar savo valdose, kad ir kieme, nerastumei man 
darbo? — paklausė Alistaras. 

— Kaipgi, man labai reikia tarno. Įeik. 

Alistaras įėjo kieman ir čia pamatė daugybę svirnų, tvar- 
tų, kaip ir dera turėti turtingam ponui. Slibinas iš karto ėmė 
jį mokyti, kaip ir ką turįs daryti, o vienas sau galvoja: kad 
greičiau tas vakaras ateitų, keliauninką tuoj pat nugaluo- 
čiau. Dirbant nejučiom ir sutemo. Kažin kur iš laukų grįžo 
slibino sūnus. Sėdę už stalo, visi pavalgė, o netrukus ir mie- 
goti kiekvienas į savo kampą nuėjo. Savo sūnų slibinas pa- 
guldė ant vienos pašalės, užklojo jį raudonu apklotu ir šalia 
pastatė degančią žvakę, o Alistarą paguldė ant kitos ir ap- 
klojo juoda kaip žemė antklode. Ir žvakės jam neuždegė. 
Jaunikaitis galvoja sau: „Ką sumanė tasai siaubūnas? Ne be 
reikalo juk taip pasitvarkė.“ Alistaro neima miegas, jis vis 
suka galvą, o slibinai iš karto užknarkė, net langai ėmė dre- 
bėti. Mūsų jaunikaitis vartosi nuo šono ant šono, bet kas iš 

to: nė valandėlę negali akių sumerkti. „Atsigulsiu į slibino 
sūnaus vietą“, — nusprendė jis. Pasakyta — padaryta. Grei- 
tai jis atsikėlė, priėjo prie slibino sūnaus, lengvai paėmė jį 
ant rankų — tas nė nesujudėjo — ir, paguldęs į savo vietą, 
užklojo juoda antklode. O pats atsigulė į slibino sūnaus vie- 
tą ir beregint užmigo. 

Už kalvų viršūnių naktis paslėpė sidabrinį mėnulį, tarsi 
norėdama, kad slibinas kietai ir ramiai miegotų. O kai visai 
mėnulis už kalvos nusileido, senasis slibinas ir pakirdo. Čiu- 
po jis sunkų durklą ir išėjo į kiemą. Šit ir pašalė, kur jis pa- 
guldė Alistarą. Durklas tik švystelėjo ore, ir džykt džykt nu- 
sirito miegančiojo galva. Slibinas nežinojo, kad nudobė sa- 
vo sūnų. Ir iš kur jis galėjo Žinoti, jei taip tamsu buvo — 
nors durk į akį. Paskui senis slibinas užkūrė krosnį ir vis 
krovė ir krovė malkas, kad spėtų ligi aušros savo grobį iš- 
kepti. Alistaras net nustėro, pagalvojęs, jog visa tai jam tu- 
rėjo nutikti. Jis greitai pašoko, čiupo žvakę ir pūst pūst nori 
ją užpūsti, o ši vis dega. Tada ją žemėn, bet negali nei nu- 
mesti, nei užgesinti. Tartum prie rankos priaugusi ta žvakė 
ir vis ryškiau dega. Tatai pamatęs, Alistaras šoko bėgti, tik 
kulnai sušvytavo. Bėga, skuba, o žvakė jam kelią šviečia. 
Kai slibinas atsigadėjo ir pažvelgė tolin, pamatė ne krintan- 
čią Žvaigždę, o bėgančią žvakę. Užsirūstino jis ir sušuko: 


Žvake, žvake, kur sprunki, 
Kur per tamsą tu leki? 

Į namus sugrįžk greičiau, 
Šviesk tenai, kur pastačiau! 


O žvakė vis tolsta ir tolsta. Tada senis slibinas atsisuko 
į namus ir kad užriks įsiutęs: 


E he he, slibino vaike, 
Tau iš guolio šokti reikia. 
Kelk, miegali, kelk, nelauk, 
Žvakę bėgančią sugauk! 
Bet kur tau atsilieps sūnus, jeigu jis nebegyvas? Slibinas 
ieško jo ir rūmuos, ir kieme, visur-šaukia, bet neprišaukia. 
— Pirma Alistarą ant iešmo užmausiu, o paskui savo žva- 
kę atgausiu, — tarė sau slibinas ir, čiupęs numirėlį, nuėjo 

prie krosnies. Eina, skuba ir staiga sūnų atpažįsta. Tik dabar 
pamatė, ką jis padarė. Pasigriebė durklą ir vytis žvakę, vytis 
Alistarą. Susisuko kaip vilkolakis ir visur, kur žingsnį dėjo, 
uolos griuvo ir trupėjo, medžiai lūžo ir traškėjo, žemė vė- 
rės, plyšinėjo. Ir vis artėja prie bėglio, vis artja — tarsi de- 
besų galybės vytųsi Alistarą. O tas spėjo pribėgti didelę 
upę, plačią ir baisiai gilią, puolė į ją nesustodamas ir nu- 
plaukė. Alistaras jau buvo kitam krante, o slibinas tik prie 
vandens. Sustojo jis — mat plaukti nemokėjo — ir ėmė šauk- 
ti, koneveikti: 


Alistarai, tu šunie! 
Mano žvakę nunešei, 
Mano sūnų užmušei!l 


Iš ano kranto Alistaras jam atsiliepia: 


Slibine, šungalvi tu! 
Jeigu dūksi, nenurimsi, 
Savo kaulų nesurinksi! 


Slibinas atgalios grįžo, o Alistaras nudrožė sau takais ne- 
mintais per vešlią žolę ir Žydinčias gėles. Eidamas vis pasi- 
žiūri į žvakę ir nori ją užpūsti, o ta dar smarkiau liepsnoja; 
mėgina ranka užgesinti — vis tiek šviečia ir rankos nedegi- 
na; sau prie marškinių prikiša — tie nedega. Tokia jau tos 
žvakės liepsna: degint nedegina, uždegt neuždega, o šviesti 
šviečia. 

Alistaras įsidėjo žvakę į krepšį ir traukia toliau. Ėjęs ėjęs 
takais ir keliais, Alistaras atsidūrė prie kažin kokio pono rū- 
mų ir čia rado sau prieglaudą. O tasai ponas, pamatęs, kad 
jaunikaitis darbštus ir protingas, skyrė jį arklininkų vyres- 
niuoju. Kaip ir kitiems tarnams davė jam kamarėlę, ir jau- 
nikaitis čia apsiliko. 

Viskas gerai ėjo, tik iš arklininkų vienas piktas žmogus 
radosi. 

Kartą jis ateina pas poną ir sako: 

— Tikriausiai, pone, nežinai, kaip anądien gyrėsi Alis- 
taras? 

— Kai pasakysi, tai žinosiu. 

— Sakė, kad... tąjį... parves tau slibino žirgą, jei tik pa- 
norėsi. 

— Slibino žirgą? Pašauk jį čionai. 

Iš džiaugsmo trūkčiagalviais nulėkė arklininkas, suieško- 
jo Alistarą, ir tas atėjo pas poną. 

— Atvesk man slibino žirgą. Jei neatvesi, tavo galva at- 
sidurs prie kulnų. 

Ką darysi, Alistaras žemai nusilenkė..ponui ir istraukė. 
Ėjo ėjo mielą dienelę ir apie vidurnaktį atsidūrė prie slibino 
rūmų. Pritykino prie arklidės, įėjo vidun, o žirgas, tik jį pa- 
jutęs, garsiai sužvengė tris kartus. Netrukus pasigirdo: tapu 
tapu tapu!.. Tatai slibinas su- žiburiu rankoje atbėga. Alista- 
ras pritūpė, ant vieno kulno apsisuko tris kartus, pasivertė į 
musę ir nuskrido arklidės pastogėn. 

Slibinas apžiūrėjo visus kampus, pagzabaliojo po ėdžiom, 
aplink arklidę visur išnaršė — nieko. Nusiraminęs grįžo į rū- 
mus. Alistaras nutūpė iš pastogės ir jau čiups žirgą, bet kur 
tau — tas užsispyrėlis nesileidžia ir vis garsiau žvengia. 

Vėl atbėgo slibinas su žiburiu, viską aplink apžiūrėjo, vi- 
sus arklidės kampus viduj ir iš lauko išnaršė, ir vėl — nė 
gyvos dvasios. 

— Tfu, kad tave šunys sudraskytų, ko be reikalo žvengi, 
miegoti neleidi? — įsiuto slibinas, čiupo pasitaikiusį po ranka 
pagalį ir kad ims vargšui žirgui šonus vanoti! 

— Pamėgink man dar kartą sužvengti — grįžęs kailį nu- 
dirsiu. 

Slibinas nuėjo į rūmus, o kai stojo tyla, Alistaras nutūpė 
iš pastogės, atsivertė žmogumi, priėjo prie žirgo, — o tas 
nebežvengia, — išsivedė kieman, pasibalnojo, ir... slibinas 
tik išgirdo, kaip nušuoliavo žirgas: drauge su Alistaru. 

Tada puolė kiek įkabindamas vytis. O Alistaras tik gena 
žirgą, tik gena, bet ir slibinas neatsilieka. Kai Alistaras per- 
plaukė didžiąją upę, slibinas jau ir anam krante. Pamatęs, 


kad žirgas su Alistaru oran kyla, siaubūnas iš paskutiniųjų 
sušuko: 


Alistarai, tu šunie! 
Mano žvakę nunešei, 

Mano sūnų užmušei, 
Mano žirgą greitakojį 
Tu nujojai! 

O Alistaras jam atsiliepia: 


Slibine, šungalvi tu! 
Jeigu dūksi, nenurimsi, 
Savo kaulų nesurinksi! 


Slibinas grįžo atgalios, kandžiodamas sau rankas iš ap- 
maudo ir pykčio. Alistaras greičiau už vėją nuskriejo pas 
savo šeimininką. Prie slenksčio išžabojo žirgą, atidavė jį po- 
nui, o tasai toks patenkintas ir prasidžiugęs, sakytum būtų 
patį dievą už barzdos nusičiupęs. 

Bet juk seniai žinoma, kad kiškį kurtas vejoja, starą pa- 
dangėj pesTys gainioja, o blogis gėrį nuveikia. 

Alistaras ramybės vis tiek neturėjo, vėl tas šnibždeika 
arklininkas pas poną nuėjo ir sako: 

— Pone, tu turtingas, stiprus ir daug žinai, bet kas ap- 
linkui dedasi, tavo ausis negirdi. 

— Ką tu nori pasakyti, kalbėk aiškiau. 

— Anądien Alistaras pasigyrė: girdi, jeigu norėsi, jis tau 
slibino kepurę gali atnešti. 

— Šauk jį čionai. 

Pašaukė Alistarą, ponas jam ir liepia: 

— Atnešk man slibino ėrenos kepurę, jei neatneši, tavo 
galva atsidurs prie kojų. 

Alistaras be žodžio į kelią leidosi — pamėgink kiek su- 
gaišti, ponas perpyks ir geruoju nesibaigs, net savo gimtą 
dieną užmirši. 

Ėjo ėjo jis, o kai jau nebetoli slibino rūmai buvo, pamatė 
viršum savęs juodus debesis, pakilo baisi audra ir toks lietus 
ėmė pilti, kokio niekada nebuvo regėjęs. Viršuj perkūnas ir 
žaibas skrodė ir draskė debesis, apačioj vanduo upeliais klio- 
kė, žeme raižė. 

Bet jaunikaitis įveikė ir vėtrą, ir lietų, o prie slibino rū- 
mų triskart apsisuko, pasivertė į katę ir kniaukia, vidun pra- 
šosi. Slibino pati šaukia vyrui: 

— Kelkis, pabusk, eik duris atidaryti, lietus permerks 
vargšę katytę. 

Slibinas nenorom atsikėlė, tik duris pravėrė, katė šmurkšt 
pranėrė vidun ir prie krosnies. Slibinas grįžo, Žvilgtelėjo ka- 
tei į akis ir kad sušuks: 

— Čia Alistaras! Aha, papuolei man pagaliau! 

— Kas tau, vyreli, matyt, visai sukvailiojai — ar tik ne- 
šovė galvon užmušti tokią gražią katytę?! 

— Aš jį iš akių pažįstu. Čia Alistaras, kąte pasivertęs. 

— Tik gulkis ir mesk iš galvos tuos niekus. 

Kai slibinas užmigo, katė prisėlino prie jo, kaip jos vie- 
nos temoka, ir tempia nuo galvos kepurę. Traukia traukia, 
bet nutraukti negali. Tada katė atvirto žmogumi, tik netyčia 
palietė slibiną, tas bemat pabudo ir jį sučiupo. 

— Juk aš sakiau, kad čia Alistaras. Kelk, slibiniene, kurk 
krosnį, dabar turėsim ką vakarienei kepti. 

Slibinienė užkūrė krosnį, paskui juodu apžiūrėjo Alistarą 
ir pamatė, kad jis labai liesas — tik oda ir kaulai. 

— Ė-ė-ė, taigi čia nėra ko kepti. — sako slibinas.— Gesink 
ugnį, pirmiau jį atšersime. 

Ir puolė jį maitinti kuo gardžiausiais papločiais, riešutais 
ir saldžiu pienu. Alistaras ėmė taisytis, stiprėti, 0 po mėne- 
sio taip sustorėjo, kad iš akių vien plyšeliai paliko. 

— Va dabar pats laikas, — džiaugėsi slibinas. — Slibinie- 
ne, kuo karščiau prikūrenk krosnį, o aš einu svečių kvies- 
ti. 

Pasakyta — padaryta. Slibinienė prikūreno varinę krosnį, 
įkaitino lig raudonumo, ant priekrosnio padėjo ližę, pašaukė 
Alistarą ir sako: 


Įkaito krosnis jau, 
Stokis ant ližės tuojau! 


Alistaras ir atsistojo ant ližės. 

— Gulkis! — šaukia jam slibinienė. 

Tada Alistaras atsisėdo ant ližės krašto ir kojas nulei- 
do. 

— Tfu, koks netikša, atsigulti ant ližės nemoka. 

— Iš kur aš galiu mokėti, jeigu nuo pat gimimo nei li- 
žės, nei krosnies nemačiau. Parodyk, kaip reik atsigulti. 

— Lipk žemyn! — suriko slibinienė, užsiropštė ant ližės, 
atsigulė aukštielninka, ištiesė rankas ir kojas, o Alistarui to 

tereikia. Kai tik slibinienė gerai atsigulė, jis čiupt ližę ir vie- 
nu mirksniu šūstelėjo giliai į krosnį, paskui džekt užstūmė 
dangtį. 

Alistaras pasičiupo slibino kepure ir — atgalios. Žings- 
niuoja sau dainuodamas, o tuo laiku slibinas patenkintas 
grįžta su svečiais, sodina juos už stalo ir eina prie varinės 
krosnies. Atitraukęs dangtį ir pamatęs savo pačią, vos ne- 
nugriuvo. Pasičiupo durklą ir vytis Alistarą. Lėkė jis kaip 
žaibas, iš akių kibirkštys šokinėjo, 


iš ausų ėjo dūmai tiršti, 

O iš šnervių — garai kairšli; 
kur tik statė koją, tenai 

į bedugnę virto kalnai 


Kai slibinas upę pribėgo, Alistaras jau buvo toli toli. 
Įtūžęs siaubūnas sušuko: 


Alistarai, tu šunie! 
Mano žvakę nunešei, 
Mano sūnų užmušei, 
Mano žirgą greitakojį 
Tu nujojai! 

Ir kepurę pačiupai, 
Pačią krosnin įkišai! 

Alistaras atsigręžė ir šaukia jam: 


Slibine, šungalvi tu! 
Jeigu dūksi, nenurimsi, 
Savo kaulų nesurinksi! 


Paskui neskubėdamas nužingsniavo pas savo šeimininką. 
Atidavė ponui ėrenos kepurę, tačiau nespėjo nė atsikvėpti, 
o tas vėl šaukia: 

— Atvedei žirgą, atnešei kepurę, o dabar paties slibino 
noriu. 

Leisdamasis į kelią, Alistaras pono kieme susirado kirvu- 
ką, pjūklelį, kaltą, drožtuvą, kaištį ir viską susidėjo į krepšį. 
Prie slibino rūmų jis pasivertė į žilagalvį senį su barzda ligi 
kelių. Priėjęs prie vartų, šūkauja: 

— Garbingi šeimininkai ir šiaip kilmingi žmonės, kam 
reikia statinių! Darau šules ir vyno statines. 

Išgirdęs slibinas pasišaukė jį į rūmus, ir juodu sutarė: 
kubilius padarys naujų statinių ir sutaisys senas. 

Kubilius ėmėsi darbo ir per kelias dienas padarė tokią 
ąžuolinę statinę, kad akių nuo jos atitraukti negali. Slibinui 
iš džiaugsmo širdis šokinėti pagavo, kai jis pamatė, kokios 
kubiliaus rankos. 

— Dabar mano statinės nebetekės, — sako jis. 

— Nebetekės, jeigu man padėsi, aš senas, blogai matau, 
negaliu visų plyšelių sužiūrėti ir užkamšyti. 

— Ką gi man daryti, seni? 

— Lisk į šitą statinę, apžiūrėk, ar kur tarp -šulų neprasi- 
šviečia. 

Slibinas įlindo į statinę, visus šulus apžiūrėjo, bet jokio 
plyšelio nerado. 

— Ne, seni, šulas prie šulo — taip gerai jie suvaryti ir 
apdrožti. 

— Palauk, dabar aš dugnus pridėsiu, pažiūrėsi, ar gerai 
prieina. 

Alistaras pridėjo vieną dugną, pridėjo kitą. 

— Ar nešviečia kur? 

— Anė plyšelio. 

— O tu pasipūsk, jėgą parodyk, pažiūrėsim, ar tvirta sta- 
tinė. — Slibinas pasipūtė; kečia statinę. 

— Smarkiau! — šaukia kubilius. 

— Ojojoi... — stana tas statinėje. 

— Puūskis, kiek stengi, dar smarkiau! 

Nė vienas lankas nesuvirpėjo, nė vienas šulas nepajudė- 
jo. O slibinas jau šaukia: 

— Nebeturiu jėgų! 

— Na tai priimk darbą į sveikatą. 

Slibinas suprato pakliuvęs Alistarui į nagus, bet iš statinės 
išlįsti negali. 

Ir ėmė risti Alistaras statinę, o joje kaip voverė rate var- 
tėsi slibinas, čia šonus į šulus daužydamas, čia galvą į dugną 
trankydamas. Taip ir atritino jis slibiną lig pat pono namų. 

Išgirdęs Alistarą sugrįžus, tas sunerimęs ir nustebęs išėjo 

kieman — mat apie slibinus tebuvo girdėjęs, o regėt nere- 
gėjęs. 

— Alistarai, greičiau išmušk dugną, aš noriu jį pamaty- 
ti. 

— Ne, pone, jeigu atidarysiu statinę, jis mus visus nuga- 
labys. 

— Tada pragręžk skylę, baisiai noriu bent viena akim 
į jį dirstelėti. 

Alistaras paėmė grąžtą, pragręžė skylę, ir, kai tik ponas 
prie jos prisikišo, slibinas patraukė orą, 0 su juo drauge ir 
patį poną kaip kokį siūlą — to neliko nė kvapo. 

— Va tai tau, — tarė Alistaras, — slibino norėjai, galvą 
padėjai. 

Alistaras paėmė statinę, numetė ją ant krūvos malkų ir 
viską padegė — supleškėjo slibinas su ponu, net pelenų ne- 
liko. 

Pagaliau Alistaras atsikratė nuo slibino, atsikratė nuo po- 
no ir išvargęs nuėjo į savo kamarėlę pailsėti. Kai jis atvėrė 
duris, žvakė, kuri visąlaik degė, tik susiūbavo į šalis, skais- 
čiai suliepsnojo ir kaip pasakoj virto mergaite. O jau dailu- 
mas jos, nors visą dieną stovėk ir žiūrėk. 

— Sakyk, mieloji, kas esi ir ko taip kankiniesi: vaikščiot 
nevaikštai, kalbėti nekalbi, o tik degi visą laiką, turbūt nė 
pati nežinodama dėl ko. 

— Brangusis Alistarai Fet Frumai, dabar baigėsi mano 
kančios, tu mane iš jų išvadavai, nugalavęs tą nekenčiamą 
slibiną. 

Ir mergaitė ėmė pasakoti, kaip ją slibinas pagrobęs ir no- 
rėjęs savo sūnaus žmona padaryti, tačiau ji nesutikusi. Tada 
slibinas ją prakeikęs: kol gyvas būsiąs, tol ji žvake nuola- 
tos šviesianti, bet nei sušildyt, nei padegt negalėsianti. 

— Ir daugel metų taip būtų buvę, jeigu tu nebūtum ma- 
nęs atžavėjęs nuo slibino kerų. 

Alistaras ją apkabino, pabučiavo, sukvietė visus to kraš- 
to Žmones, ir iškėlė juodu vestuves, negirdėtas neregėtas! 

Daug žmonių prisirinko — kad jau Nnksminosi, tai lin-- 
ksminosi. Ir aš ten buvau, valgiau gėriau, burnoj neturėjau. 
Gal ir šiandien tose vestuvėse būčiau smaginęsis, jeigu ne- 
būtų reikėję sekti pasakos apie Alistaro Fet Frumo Rutiki- 
mus. 

TRANDAFIRAS 


Senų senovėje tai atsitikė, kai lokys buvo šuniukas, asi- 
las — mažas veršiukas, o vilkas ganė avis kalne ir ganyda- 
mas grojo birbvne. Anuomet pietuose viešpatavo Raudonasis 
karalius. Daugel metų jis karaliavo, o vaikų kaip nėra, taip 
nėra. Kai jis iš širdgėlos ir rūpesčių jau nebegalėjo vietos 
sau rasti, karalienė susilaukė dailaus, tvirto vaikelio, kurį ir 
praminė jie Trandafiru. 

Karalius ir karalienė gražiai šalį valdė ir su visais žŽmonė- 
mis sugyveno. Žilos senatvės sulaukę, juodu sudėjo ant krū- 
tinės rankas ir pasimirė/ Į sostą įžengė jų sūnus Trandafiras, 
kuris tada buvo pačioje jaunystėje. Sėdo jis į sostą ir valdo 
sau, bet ne veltui sakoma: kai žiedas pražys ir į saulę palinks, 
bitė jo dulkeles surinks. 

Prie karaliaus slapčiomis prisigavo ir ėmė jį deginti mei- 
lės liepsna, ir jam neberūpėjo nei karališki valgymai, nei se- 
nų išminčių patarimai. Et, kur jau ten! Karalius nieko ne- 
girdi, nieko nemato, ne gyvenimas — kankynė: meilė drasko 
jam krūtinę. Kaip vėjo gūsis purto medžio lapus, taip jo sie- 
la virpa, nujausdama širdies kančias. 

Vieną gražią dieną, metęs visus reikalus, jis pasibalnojo 
žirgą ir leidosi į kelią. Ilgai jojo karalius ir prijojo neregėto 
gražumo stepę, o paskui atsidūrė kažin kokio bajoro dvare. 
Buvo vakaras, ir. jis liko čionai nakvoti. Bajoras, žinoma, jį 
gražiai priėmė: pasodino už stalo, pavaišino taure vyno, pa- 
mylėjo. O paskui juodu išsikalbėjo. Žodis po žodžio, ir ba- 
joras sužinojo, ko svečias nerimsta. Ir kaip pavasario vėjas 
tirpdo kalvų sniegą ir gena į klonius šniokščiančius upelius, 
taip svečio žodžiai skatino šeimininko vaišingumą: juk jau- 
nikaitis toks turtingas ir didingas, o bajoras kaip tik turi te- 
kinamą dukterį. Kiek buvus, kiek nebuvus, išsigašinus ir iš- 
sipusčius bajoraitė jau sėdi šalia karaliaus. Stalai lūžta nuo 
gardžių valgių, didi linksmybė. Jaunieji pamilo kits kitą ir 
tą pat vakarą susižadėjo, o vestuves sutarė lygiai po dviejų 
savaičių. 

Kitą rytą Trandafiras su visais atsisveikino, pasibalnojo 
žirgą ir išjojo namo — pranešti apie vestuves ir pradėti joms 

rengtis. Daug didelių ir mažų kraštų jis prajojo ir apsistojo 
nežinia kokio karaliaus rūmuose. Su didele pagarba jis buvo 
pasodintas už stalo, kitaip nė būti negali; karalius, dar jau- 
nas, smagus — visur svečias brangus. Sėdi jie už stalo ir 
šit įeina daili karalaitė, nuo kojų ligi galvos auksu, sidabru 
ir brangakmeniais išsipuošusi. Kai tik jaunasis karalius ją 
"pamatė, mergaitė iš pirmo žvilgsnio patiko. Ir kol už stalo 
sėdėjo, tol į ją ir žiūrėjo. Aną bajoraitę jis visai užmiršo. 
Taip visada būna: juk kai mėnulis pateka, Žvaigždės užgęs- 
ta. Jie vaišinos, šnekučiavo, o paskui susižiedavo. O susižie- 
davę vestuves lygiai po dviejų savaičių paskyrė. Įsimylėjęs 
karalius džiūgaudamas išskubėjo namo — valdiniams praneš- 
ti ir vestuvėms rengtis. Pajojo kiek, ir staiga jį tokia baimė 
ir gėda paėmė, nors tu žemėn prasmek. Kaip jis galėjo iš 
karto dviem nuotakom pirštis ir dar vestuves tą pačią dieną 
sutarti? Kur tai matyta? ,„Ką pasakys žmonės, tokią kvailys- 
tę išgirdę, — galvoja jis sau, — pirštais užbadys. Ir ne tik 
juokus darys, dabar nė vienas už manęs savo dukros ne- 
leis." 

Susikrimtęs jis numetė pavadį ant balno, paleido žirgą žin- 
gine ir galvoja. Jojo jojo ir atsidūrė klonyje. O per jį plati 
upė ramiai teka. Pasuko karalius paupiu ir prijojo sodžių. Jo 
pakrašty, prie vingio, moterys žlugtą skalbia. Raitelis prijo- 
jo prie jų ir sveikina: 

— Laba diena, moteriškės! 

— Tebūnie gera širdis tavo, karžygy! 

Apžvelgęs tas moteriškes, ant akmens karalius pamatė ap- 
driskusią skarmaluotą mergaitę. Ji vis slėpėsi ir gūžėsi, dan- 
gstydama savo skylėtą- drabužį. O buvo tokia graži, kad nuo 
jos atvaizdo vandenyje sklido šviesa. Veidas jos — kaip pa- 
vasario diena, kada saulutė šviečia ir žolė žaliuoja. Tranda- 
firas nustėro, pamatęs tokią grožybę. Nei priekin, nei atgal, 
nei į kairę, nei į dešinę negali pajudėti. Nustėręs jisai stovė- 
jo, širdis neramiai plastėjo, ašaros temdė akis, o veidai lieps- 
nojo kaip rožių žiėdai. Ką čia kalbėti! Kaip mėnuo gegužy 
gėles išskleidžia, taip daili mergaitė visų širdis žeidžia. 

Trandafiras nulipo nuo žirgo, paėmė mergaitę už rankos 
ir paklausė, kuo ji vardu. 

— Iliana, — atsakė ta nukaitusi ir sutrikusi. 

— Kur tu gyveni? 

— Šitam sodžiuj, kur slėnyje stovi. 

— Vienų viena? 

— Ne, turiu tėvą ir motiną. 

— O kuo jie verčiasi? 

— Kiek prisimenu, jie demblius pina. Tėvas pina, motina 
švendrus džiovina, o į turgų nuėję, demblius tuos pardavi- 
nėja. 

— Eime pas tavo tėvus. 

Mergaitė susirinko savo skudurus, ir juodu nuėjo į sodžių. 
Eina, iš takelio į kelią pasuka, iš kelio vėl į takelį, praėjo 
tamsią gatvelę ir atsidūrė prie apgriuvusios lūšnos. Tranda- 
firas pririšo žirgą prie staktos ir įėjo vidun. 

— Sveiki, gerieji žmonės. 

— Tebūnie gera širdis tavo, maloniai kviečiame. — Mer- 
gaitės tėvai pagalvojo, kad čia bus koks turtingas pirklys, iš 
tolo atvykęs pirkti demblių arba užsakyti švendrų. Tačiau 
vargšai suklydo. Pakalbėjo šį bei tą, staiga nepažįstamasis nu- 
siima ėrenos kepurę ir nusilenkęs prašo: 

— Gražuolės mergaitės tėveliai, tenebūnie jums nuoskau- 
dos, tenebūnie ir prieš jūsų valią, gal palaimintumėt man į 
žmonas savo dukrą. 

Po šitų žodžių žmogus ir sako: 

— Ak mielasis, tu gyveni rūmuose, o mes — iūšnoje, tik- 
riausiai nori iš mūsų pasityčioti. 

— Ne, ne, aš teisybę sakau. 

— Negi nematai, kad mes vargšai, nė savo marškinių ne- 
turime, o tu gyveni plačiai ir turtingai — ne, tuščios kal- 
bos. 

— Meilė už viską pasauly brangesnė. 

— Et gerasis žmogau, kur kas blogiau atsidaužt į staktą, 
negu suklupt ant slenksčio. 

— Čia aš nesiginčiju, ir laikas baigti pokalbį. Šekit pi- 
nigų, užsimokėkite skolas ir ruoškitės vestuvėms, — sako 
karalius ir vargšams duoda du prikimštus kapšus, kad jie 
greit nusipirktų, ką dera turėti sužieduotuvėms. 

Kaip ne savo kojom vyras su pačia išėjo pirkinių. Ką tik 
turėjo — ir ko neturėjo — jie dėjo ant stalo, ir šit sužiedavo 
savo dukrą. Vestuves sutarė lygiai po dviejų savaičių. 

Trandafiras nenorėjo palikti vargšo lūšnos, lygiai kaip 
žmogus nenori su gyvenimu skirtis. Bet ką darysi, gavo at- 
sisveikinti su sužadėtine, grįžti savo karalystėn, pranešti apie 
vestuves, puotai ruoštis. Iliana Trandafirą palydėjo už kaimo 
ligi kalvos viršūnės, ir ten juodu atsiskyrė. Žirgas rūko keliu, 
o sužadėtinis vis gręžėsi atgal ir žiūrėjo į mergaitę, kuri mo- 
jo jam ranka, kol jis tolumoje išnyko. 

Kiek pajojes Trandafiras vėl ėmė sielvartauti, jam taip 
baisu pasidarė, tarsi būtų mirties valanda atėjusi. Ir kaip jis 
nesipgrauš, jeigu prisiminė su trim mergaitėm susižiedavęs ir 
vestuvių dieną visoms paskyręs lygiai po dviejų savaičių! Tai 
bėda! Dabar pasirink, kurią iš jų vesti: ar bajoraitę, ar Ka- 
ralaitę, ar paprastą mergaitę. Tos mintys visą kelią jam ne- 
davė ramybės, ir kuo daugiau galvojo, tuo labiau graužtis 
ėmė. Šit kokion bėdon kliuvo jaunasis karalius ir nebežino- 
jo, ką daryti, lygiai taip būna paklydėliui, atsidūrusiam kryž- 
kelėje. Iš sielvarto ir apmaudo jis šviesios dienos nebematė. 
Visai galvos netekęs, karalius prajojo daug laukų, daug dyk- 
viečių ir pamiškėj sutiko perkarusį, visą apdraskytą kiškį, 
kuris vos kojas vilko. Pamatęs Trandafirą, kiškis ėmė mal- 
dauti, verkdamas iš skausmo: 

— Ak jaunikaiti, išgydyk mane, gerai atsimokėsiu, jei 
gyvas liksiu. 

— O kas tau atsitiko, mielas kiškeli? 

— Gauja vilkų mane vijosi, vos kailį išnešiau nuo jų 
ilčių. 

— Tai kuo tau galiu padėti? 

— Nunešk mane namo, vilkai ir vėlei prisivys. 

— O kur tavo namai, ilgaausi? 

— Trešnių rūmuose, pačioj miško gilumoj. 

Kiškio žodžiai ir jo nelaimė sugraudino Trandafirą. Jis 
paėmė kiškį ant rankų ir leidosi į kelionę, vis paragindamas 
žirgą, kol atsidūrė pačiam vidury didžiulės girios. Toje girio- 
je stūksojo Trešnių rūmai. Medžiai augo labai arti kits ki- 
to, jų šakos ir lapai buvo susipynę, net lietaus lašas pro juos 
nebūtų prasiskverbęs. Trandafiras nulipo nuo žirgo, įėjo į rū- 
mus ir ten pamatė... Tik pamanykite! Dengtus stalus, lieps- 
nojančius deglus, pačiam gale soste sėdintį ilgaausių kara- 
lių, o aplinkui — neregėtą daugybę kiškių: kas ausimis kar- 

po, kas tupi jas nuleidęs. Trandafiras priėjo prie sosto ir 
paleido kiškį. 

Jį pamatęs, karalius vos nepuolė į ašaras, tatai jo sūnus 
buvo. 

— Tėve, šviesiausias valdove, neverk, — geriau atsidė- 
kok keliauninkui: jeigu jis manęs nebūtų paėmęs, nežinia, 
ar būtume kada susitikę. 

Karalius liepė valdiniams sušaukti visus šalies gydytojus, 
kad tie bemat išgydytų nelaimingą jo sūnų, o Trandafirą pa- 
sisodino gale stalo, prie savo sosto, ir ėmė jam dėkoti, klau- 
sinėti, kuo galėtų už gera atsilyginti. | 

— Gal auksu, o gal brangiais akmenimis? — klausia ka- 
ralius. 

— Man ničnieko nereikia, šviesiausias valdove, širdyje 
mano žaizda. 

— Kokia ta žaizda? 

— Ką gi, viską iš pradžių išklausyk. Aš esu Trandatiras, 
Raudonojo karaliaus sūnus. Buvau labai jaunas, kai į rankas 
gavau šalies vadžias. Valdyti valdžiau, kaip liepė metas ir 
aplinkybės, o kai išmušė valanda vesti, niekas nebestengė 
manęs sulaikyti — pasibalnojau žirgą ir išjojau į margą pa- 
saulį ieškotis sužadėtinės. Jojau jojau ir sustojau pailsėti vie- 
no bajoro dvare, o tas turėjo dukterį. Ji man patiko, ir mes 
susižiedavom, 0 vestuves paskyriau po dviejų savaičių. Grį- 
žtu rengtis vestuvėms ir sustoju pas tokį karalių, o jo duktė 
taipogi neapsakomai daili. Sakytum protą kas man pamai- 
šė — užmiršau savo sužadėtinę ir susižiedavau su antra, ves- 
tuves po dviejų savaičių paskyriau. Džiaugiausi be galo, kol 
iš tos šalies išjojau. O kai tik išjojau, mane baimė pagavo, 
nebežinau, ką toliau daryti, — bijau žmonių pajuokos ir pra- 
keikimo. Kur tai matyta: susižieduoti iškart su dviem mergai- 
tėm ir vestuves tą pačią dieną paskirti! Susimąstęs paleidau 
pavadį, ir žirgas ėjo sau kur akys veda. Nešė nešė jis mane 
ir nunešė į tokį slėnį, o ten moteriškės upėje žlugtą beskal- 
biančios. Su jom buvo viena mergaitė, apdriskusi, skarma- 
luota, tačiau neregėto gražumo. Ir šit kaip vėjas išblaško sun- 
kius debesis, taip toji gražuolė išsklaidė mano baimę ir ne- 
Iimą. Be ilgų kalbų ir užuolankų mudu susižiedavom ir ves- 
tuves paskyrėm vėl po dviejų savaičių. Dabar, šviesiausias 

valdove, pats pasakyk, kurią man pasirinkti: ar bajoraitę, ar 
karalaitę, ar paprastą mergaitę. 

Ėmė galvoti kiškių karalius, bet nieko gero sugalvoti ne- 
gali, tada ir liepė sušaukti visus savo teisėjus. Atėjo tie tei- 
sėjai — nusižeminę tik lenkiasi karaliui. 

Paklausė, apie ką čia kalba eina, ir ėmė svarstyti, tarstyti, 
bet kiek galvas suko, visi skirtingai jam patarinėjo. Vieni 
sakė: jaunikaitis turįs vesti bajoro dukrą, juk su ja pirmąja 
susižadėjęs, kiti — karaliaus dukrą, ta jam labiau patikusi. 
Ačiū dievui, radosi ir tokių, kurie buvo linkę šitaip spresti: 
Trandafiras turįs vesti vargšo dukrą — toji buvusi už visas 
gražiausia ir pačiam karaliui mieliausia. 

Ir vėl ėmė jie šiaip ir taip svarstyti, tikriausiai būtų ilgai 
dar taręsi, jeigu vienas nebūtų pasakęs: 

— Broliukai, čia tik velnio darbas, jis košės privirė, te- 
gul dabar ir kabina. 

— O kur mes jį Iasime? 

— Jo rūmai netoli nuo čia, — atsakė kiškių karalius. 

Kadangi jaunikaitis labai skubėjo, tai palydovu gavo kiškį, 
ir tą pat mirksnį abudu leidosi kelionėn, kiškis priekyje, rai- 
telis — jam iš paskos. Ir taip lig pat velnio tvirtovės. O ten 
ant vario lentelės prie durų parašyta: „Kas nori su velniu 
kalbėti, iš pradžių triskart su juo turi jėgas išmėginti, o kas 
velnio neįveiks, tegul su margu pasauliu atsisveikina.“ Tran- 
dafiras perskaitė užrašą ir krūptelėjo iš baimės, tačiau pasi- 
beldė į vartus, ir šit išeina pats velnias. 

— Sveikas! 

— Sveikas. 


— Ar tik neketini su manim galynėtis? — klausia vel- 
nias. 

— Jeigu nori. 

— Mano noras, tavo galas. 

— Ne, tavo. 

— Cha cha cha! Tokių užsispyrėlių dar nebuvau sutikęs. 
Ką gi, pirmiausia eisim bėgtynių. Pažiūrėsim, katras greičiau 
apibėgsim aplink tvirtovę. 

— Vis dėlto nori su manim pasirungti? — nustebo Tran- 
dafiras. — Tu nė žingsnio nespėsi žengti, o aš jau būsiu api- 

bėgęs. O kad paskui per daug nesistebėtum, pirma aplenk 
mano brolį, — sako Trandafiras, rodydamas kiškį. 

— Gerai! 

Nubėgo tuodu — tik dulkės parūko. Ir velnias liko už- 
pakalyje... Che che! Grįžo jis kur kas vėliau, vos kvapą gau- 
do, o jau piktas piktas. 

— Na ką pasakysi? — klausia Trandaifiras. 

— Dar nesidžiauk, stiprumu pasirungsime. Pažiūrėsim, kas 
toliau šitą Žirgą ant nugaros nuneš. 

— Tu nešk pirmas, — sako Trandafiras. 

Velnias čiupo žirgą, užsivertė ant nugaros ir tapu tapu 
nunešė ligi kalvos, vargais negalais užsiropštė į viršūnę ir 
atitempė jį atgal, visas prakaitu žliaugdamas. 

Trandafiras dirst į jį ir ėmė kvatotis: 

— Et prakeiktasai, dar drįsti girtis. Geriau skiauterės ne- 
statytum. Tu ant nugaros žirgą vienąkart vos atitempei, o aš 
jį apžergęs dešimt sykių ligi kalvos nunešiu ir visai nepa- 
vargsiu. 

— Nagi pažiūrėsim, — kursto jį velnias. 

Trandafiras sėdo ant žirgo, kojom spustelėjo jam šonus 
ir nušuoliavo. Lig kalvos ir atgal, paskui vėl iš naujo. Vel- 
nias nustėro iš nustebimo. Jam nė į galvą tokie dalykai — 
manė, kad žmogus ir dešimtkart lengvesnio krovinio nepa- 
keltų! 

— Prisipažįsti nugalėtas, velniūkšti? — spiria jį Tranda- 
tiras, lipdamas nuo žirgo. 

— Dabar eisim švilptynių, — nepasiduoda velnias. 

— Pirmas tu švilptelėk, o aš pažiūrėsiu, ar toli girdėti, o 
kai aš sušvilpsiu, tu be ausų paliksi. 

Velnias išsigando, tačiau įkvėpė daugiau oro, ir kad švilp- 
telėjo vieną kartą, net tvirtovės sienos sulinko. 

DE Tiu! Tik tiekė Kai aš sušvilpsiu, tai tavęs tikra motina 
nepažins. 

Tatai išgirdęs, velnias iš baimės sudrebėjo. 

— Jei nori, kad ausys sveikos liktų, — sako Trandafi- 
ras, — atnešk rankšluostį, aš tau jas aprišiu. 

Nubėgo velnias ir atidumia su rankšluosčiu. Trandafiras 
užrišo jam akis, taukšt braukšt pastūmė žirgui po kojom. 

Tas išsigandęs sužvingo ir taip žiebė kanopa į smilkinį, kad 
velnias nežinia kur nusirito. 

Atsigaivelėjęs ėmė jaunikaitį maldauti: 

— Nebešvilpk daugiau, palik mane gyvą. 

— Aš būčiau nė nešvilpęs, jei būtum man į vieną klau- 
simą atsakęs. 

— Į viską tau atsakysiu. 

— Aš Trandafiras. Tai tu kaltas dėl visų mano bėdų. Sa- 
kyk, kurią iš trijų mergaičių man vesti? 

— O ką aš žinau? 

— Arba pasakyk, arba aš dar kartą švilptelėsių. 

— Nešvilpk, nešvilpk, pasakysiu. 

— Na? 

— Klausyk: patylėk — aš pasakysiu, stokis — aš atsisėsiu, 
ką sugalvojai, šeimininke, ant žirgo ir lėk. 

— Kvailioji? 


— Visai ne, jaunikaiti. „ 


— Tada sakyk taip, kad suprasčiau. 

— Bajoraitė tau sakys: tegul visi nutyla — aš kalbėsiu, 
visur pirmoji būsiu aš; karalaitė sakys: šalin visi iš kelio — 
aš einu, ir ten, kur geriau, kur man patogiau, ir nei viena, 
nei kita tavęs negodos. Jos nori būti aukštesnės už aukščiau- 
sius, stipresnės už stipriausius. Tokios visos turtingos nuo- 
takos. O varguolio dukra vaikščios paskui tave su taure vy- 
no, su rankšluosčiu ant rankos ir vis klausinės: „Ko tu gei- 
di, šeimininke?" Veski ją ir turėsi tikrą pačią. 

Kai Dokija pavasarį išpurto savo kailinius, dienos stoja 
šviesios, giedros ir labai šiltos. Lygiai taip pašviesėjo ir Tran- 
dafiro širdyje, lengviau jam pasidarė alsuoti. Grįžo jis savo 
šalin, ir dvi savaites ten žmonės tik visokius valgymus taisė 
ir brangius vynus iš statinių pilstė. Ir tokią puotą, tokias 
vestuves jie iškėlė, kokių pasaulis dar nebuvo regėjęs. Tran- 
dafiras ir [liana ėmė šalį valdyti ir didžioj santarvėj bei 
meilėj gyventi. Jų viešpatavimą galėjai su ramia upės tėk- 
me palyginti — lankoje ji nesutinka jokių kliūčių ir tyliai 
savo vandenis varo. 

MiLŽINAS GEVEUNAS 


Matyt, įvyko visa tai, 
Juk negalėtų melagystė 
Po žmones taip plačiai pasklisti. 


Kadaise gyveno čabanas ir turėjo tris sūnus. Pamiškėje 
jis pasistatė žardį avims ir ten kiaurus metus jas ganė. Kiek 
žemiau, pačiam girios vidury, gyveno milžinas Geveunas — 
baisingas slibinas, tokio geriau nė sapne nematyti. 

Rytais, kada paukščiai pabunda, ir vakarais, kai iš slėnio 
vėsa padvelkia, fnilžinas Geveunas imdavo šaukti ir rykauti 
čabanams: 


Mei, čabanai, e he he, 
Ginkit avis pas mane, 
Į gėlėtus laukus, 

Į ūksmėtus miškus! 

Bet visi čabanai žinojo, kad už meilių žodžių baisūs dar- 
bai slypi. Ir niekas jam neatsiliepdavo, niekas neidavo. 

Kiek kartų čabanas išgirsdavo milžino slibino balsą, tiek 
kartų savo sūnus pamokydavo: 

— Dieve sergėk, tik nė vienas slibinui neatsiliepkite — 
jam to ir tereikia: ir avių, ir galvos neteksite. Niekas ne- 
išsigelbėjo, kas jam atsiliepė ar su avimis girion nuėjo. 

Jaunikaičiai klausė tėvo patarimo. Taip slinko metai. Atė- 
jo laikas, ir senis čabanas pasimirė. Stovykloje liko vieni 
sūnūs. Jie grūdo į statines brinzą, žiūrėjo ūkį kaip ir tėvas, 
žodžiu, nesėdėjo rankas sudėję. Vieną gražią dieną vyriau- 
sias ir vidurinysis brolis išėjo į mugę. Nusipirko jie, ką no- 
rėjo, bet, matyt, magaryčių padaugino. 

Eina į šonus svirduliuodami, akmenis pakelėj skaičiuoda- 
mi. O kai prie savo būdos atsidūrė, toks geras ūpas pagavo, 
juodu tik giriasi, visu balsu širdį lieja. 

Grįžo stovyklon, jau kibs į darbą, bet staiga girdi: 


Mei, čabanai, e he he, 
Ginkit avis pas mane, 

Į gėlėtus laukus, 
Į ūksmėtus miškus! 
— Nagi atsiliepkime jam ir avis nuvarykim, — sako vy- 
riausias brolis. 
— Atsiliepkim: kas čia žino, gal ir neteisybę tėvas sakė, 
nueisim, pažiūrėsim, — pritarė jam vidurinysis. 
— Broliai, atsikvošėkite, visi mes pražūsime, — mėgino 
juos atkalbėti jaunylis. 
— Užsičiaupk, mei, ką tu išmanai? Dar per mažas mus 
mokyti. 
Tuo laiku vėl jie išgirdo slibino balsą. Vyresnieji broliai 
atsistojo ir visa gerkle sušuko: 


Ū-ū-ū, Geveunai, 
Girdim mes tave visi, 
Bet nežinom, kur esi! 

Nespėjo jie nė atsikvėpti — Geveunas jau ir čia: 

— Sveiki, jaunikaičiai. 

— Laba diena. 

— Tai jūs mane šaukėte? 

— O kas gi kitas. 

— Tada eime su manim į ganyklą, girion. Tik pirmiausia 
papjaukite avį — aš baisiai alkanas. 

Jaunikaičiai parėžė avį, mėsą ant iešmo pamovė, ugnį 
užkūrė, o kai žarijų radosi — pradėjo kepti. Keliais kąsniais 
milžinas prarijo avį su visais kaulais, o paskui jaunikaičius 
su avių banda nusivedė į savo girią. 

Ganykla ten buvo išties gera, bet ne savo labui ir džiaugs- 
mui jaunikaičiai avis ganė. Siaubūnas slibinas nuo jų akių 
nenuleido ir kasdien spyrė po tris avis jam iškepti. Čabano 
sūnums širdį skaudėjo, matant, kaip niekais eina jų ir tėvo 
triūsas. 

Apsiprato jie su šiuo negandų — kurgi dingsi. Bet siau- 
būnui to neužteko. Vieną gražią dieną jis užkūrė didelį lau- 
žą, pakabino katilą, o kai vanduo užvirė, įmetė į jį vyriau- 
sią brolį. Tokio pat likimo ir vidurinysis susilaukė. Dabar ei- 
lė jaunyliui, ir tas, vargšas, iš baimės ir siaubo nežino, ko 
nusitverti. 

Nujausdamas nelaimę, jis atvarė avis į ganyklą ir galvo- 
ja, ką daryti, juk milžinas bemat gali jį didžiulėm rankom 
sučiupti. Taip ir nebūtų nieko sugalvojęs, jei bandoje nebuū- 
ių buvę aiškiaregės avelės. Pamačiusi šeimininką susirūpi- 
nusį, ji ėmė bliauti, lakstyti, o paskui ir nuo kitų atsisky- 
Iė. 

Jaunikaitis tada ir klausia: 

— Kas atsitiko, avele, ko pabėgai ir Žolės neėdi? 

— Šeimininke, šeimininke, aš jaučiu, tau gresia pavojus. 
Milžinas Geveunas ketina ir tave nugaluoti. Bet tu būk vy- 
ras, nenusimink. Įsidėmėk: pastatęs katilą ant ugnies, Ge- 
veunas tuoj pat užminga. O tu pridėk į laužą malkų, kai 
vanduo užvirs, išpilk milžinui ant akių. 

Žinia: tik iš paties mažiausio grūdelio medis leidžia šak- 
nis į žemę ir tiesia į dangų šakas. 

Taip ir jaunikaitis, avelės nuramintas, patikėjo, kad išsi- 
gelbės, ir jėgos jo sustiprėjo. Kitą rytą milžinas užmigo prie 
laužo, o jaunikaitis pasirengęs stovi prie katilo. Kai vanduo 
užvirė, jis atsargiai nuėmė katilą, šliūkšt milžinui ant akių 
verdantį vandenį ir apakino jį. 

Pašoko Geveunas kaip smarki liepsna ir pasidarė baises- 
nis už pasiutusį šunį ar pakiršintą gyvatę — ėmė suktis kaip 
vilkolakis, bet viskas veltui. Paskui priėjo prie žardžio, atsi- 
sėdo ant kalvos ir liepia jaunikaičiui avis melžti. 

Tam nė į galvą, kas čia bus, o milžinas klausia: 

— Jau varysi avis? 

— Taip, — jis atsako. 

Tada Geveunas puolė prie žŽardžio vartų, viena ranka juos 
laiko, kita avis čiupinėja ir leidžia po vieną, norėdamas jau- 
nikaitį sugauti. 

Bet ir jaunikaitis ne iš kelmo spirtas. Prisėlino jis prie 
didelio avino, palindo po pilvu, įsikibo rankomis į vilną ir 
nepastebėtas prasmuko. 

Ištrūko jaunylis slibinut iš rankų. Dabar jis tikrai žino, 
kad niekuo bernaičio neprisivilios ir nesučiups. Tasai tik šai- 
pysis ir tyčiosis iš jo. Atsistojęs visu savo didžiuliu ūgiu, 
milžinas ėmė gailauti: 

— Brangusis mano, kas tave pamokė tokios gudrybės — 
puikiai sugalvojo, o jei pats tatai sumetei, tuo geriau. Nebe- 

turiu aš jėgų tave prie savęs laikyti, ir jeigu ryžaisi eiti į 
visus keturis vėjus, paimk iš manęs šitą žiedą, prisiminsi mil- 
žiną Geveuną. 

Jaunikaitis, nieko blogo nenujausdamas, pribėgo, paėmė 
žiedą ir užsimovė ant piršto. O Geveunas kad sušuks: 

— Žiedeli, žiedeli, kur tu? 

— Čia, čia! — atsiliepė žiedas (jis buvo ne paprastas, o 
stebuklingas). 

Tada milžinas šlept šlept šlept nušlumšėjo savo didžiulėm 
kojom, kur girdėjo tą balsą, paskui vėl šaukia: 

— Žiedeli, žiedeli, kur tu? 

— Čia, čia, — atsiliepė žiedas, ir jaunikaitis pajuto pats 
sau virvę ant kaklo užsinėręs. 

Geveunas lakstė išskėstom rankom, norėdamas sugauti jau- 
nylį, ir vis šaukė: 

— Žiedeli, žiedeli, kur tu? 

— Čia, čia! — kartojo žiedas visai milžinui po nosim. 

Jaunikaitis čiupo žiedą mauti nuo piršto. Tačiau nieku 
gyvu neina nutraukti. 

O milžinas vis arčiau ir arčiau. 

Tada jaunylis dantimis žiedą griebė — tuščias darbas. Ma- 
to, kad kitaip nebus, išsitraukė peilį iš už juostos, padėjo 
ranką ant rentinio, mat šulinys netoli buvo, šmirkšt pirštą 
su tuo žiedu ir įmetė į šulinį. 

O milžinas vėl šaukia: 

— Žiedeli, žiedeli, kur tu? 

— Čia, čia, — atsiliepė tasai iš šulinio. 

Įširdęs gobšuolis Geveunas buldinkšt galva žemyn į šuli- 
nį ir lekia staugdamas į dugną. Prisirijo jis ten vandens, ėmė 
dusti, bet dar vis mėgino išsikepurnėti, kol galų gale kvapą 
išleido. 

Įsitikinęs, kad milžinas nusigalavo, jaunikaitis užlipo ant 
jo padų, kyšančių iš šulinio, ir ėmė šokti, džiaugsmu netver- 
damas. Paskui susirinko savo avių bandą ir nusivarė į girią. 
Jau visai pagiry kiti čabanai jį prisivijo. Išgirdę, kas jauny- 
liui nutiko, ir jie įsidrąsino avis ginti į girią. Iš pradžių su 
baime tenai ėjo, paskui gražiose, vešliose laukymėse žar- 
džius apsitvėrė ir ėmė juose avis ganyti. Gal ir šiandien dar 
gano, jeigu neišmirė. 

FET FRUMAS, 
MEDŽIOTOJO SŪNUS 


Pasakėle, pasakaite, 

Ant žolės stiebelio greitai 
Pas mane atjojai tu 

Prie langinių atvertų. 

Ir kol ėmė raust rytai, 
Prasimanymus rietei. 


Sako, kitados gyveno vyras su pačia. Ir garsėjo kaip di- 
delis medžiotojas — lygaus jam nebuvo. Tik gaila, skartą jį 
nelaimė ištiko: toli nuo namų girioje apspito ruja vilkų. Kad 
ir daug jų išklojo, bet kiti įniršę sudraskė medžiotoją. Pati 
jokios žinelės iš vyro negauna, palaukė kiek, palaukė, 0 pas- 
kui ėmė verkti graudžiom ašarom, savo nelaimę jose skan- 
dinti. Ilgai ji raudojo iš didžio sielvarto ir liūdesio, be kita 
ko, visai dienas baigė, o vyras kaip vandeny prapuolė. 

Taip ir buvo, kol išmušė valanda ir jų namuos nauja 
žvaigždė sužibo — moteriškė sūnaus susilaukė. Dabar vargšė 
turėjo kuo pasiguosti, kam savo meilę išlieti — juk kito to- 
kio sūnaus pasaulyje nerasi. Ir moteriškė praminė jį Fet 
Frumu. 

Nežinia kiek ten truko, ir Fet Frumas išaugo į tvirtą, dai- 
lų jaunikaitį. Vyriškai į viską ėmęs Žiūrėti, jis panoro pasi- 
žvalgyt po platų pasaulį. Nieko geriau nesugalvojęs, klausia 
motiną: 

— Sakyk, motule, kuo mano tėvas vertėsi? Ir aš noriu sau 
tinkamą darbą rasti, juk badu mirsime, jeigu sėdėsim rankas 
sudėjeę. 

— Ak mano mielas, — ėmė rypuoti motina, — tik nesi- 
imk jo amato, didelis pavojus tavęs laukia. Geriau gyvenk 
kaip ir visi čionykščiai žmonės. 

Fet Frumas paklausė motinos patarimo, bėt neilgai tvė- 
rė ir ėmė spirti motiną, kad pasakytų teisybę. Ką ji darys 
turėjo viską apsakyti. 

— Matai, mielas sūnau, tavo tėvas medžiokle vertėsi, tik- 
tai tu nesugalvok taip manytis, aš jau su kaupu už tą amatą 
atsimokėjau. 

Jaunikaitis kaip ir visi jo amžiaus neėmė domėn motinos 
žodžių. Vos tik išgirdo tėvą buvus medžiotoju, ir pats užsi- 
metė juo būti. Pasidarė lanką strėles ir kitą rytą išėjo į pla- 
čią stepę medžioti. O medžioklė — toks jau dalykas, jei jos 
imsiesi kaip reikiant, tai ir ji tvirtai tavęs laikysis. 

Jaunikaitis pamėgo šitą darbą, kita vertus, jam ir sekėsi: 
tai paukštį nušaus, tai kiškį viena strėle paguldys. Kartą me- 
džiodamas jis išvaikščiojo skersai išilgai aplinkinius miškus, 
kalvas ir laukus ir priėjo neregėtą girią — ant sidabrinių 
medžių žėri perliniai lapai. Vidur tos girios jis pamatė ne- 
apsakomai dailią laukymę, gėlėmis nusėtą: rožių krūmais, 
aguonom ir bijūnais. O vidury laukymės — ežeras kokių reta: 
krantai balto marmuro, vanduo kaip ašara, visus akmenėlius 
dugne gali suskaičiuoti. 

Saulė skaisčiai šviečia, jokio vėjelio, o vanduo šiltas šil- 
tas. Jaunikaičiui nuo tokios grožybės net širdis apsalo, pa- 
mažu jis apėjo ežerą ir jau grįš atgalios, tik staiga — purpt 
purpt trys paukštės ant kranto nutūpė. Fet Frumas pasislėpė 
ir jau norėjo strėlę paleisti, bet paukštės sparnais mostelėjo 
ir akies mirksniu pasivertė į neregėto gražumo fėjas: veide- 
liai meilūs, plaukai auksiniai. Tiktai pūkšt jos tiesiai į van- 
denį. Maudosi, plaukioja, nardo — miela į jas žiūrėti. O 
gudrus jaunikaitis patyliukais už krūmo užėjo, mergaičių 
sparnus susirado, užantin juos ir leidosi atgal. 

Vargšės fėjos nė nenujaučia bėdos, o jaunikaitis drožia sau 
namo. Po kiek laiko, į valias prisipūškinusios, fėjos kaip gul- 
bės pamaži priplaukė prie marmurinio kranto... Visos trys 
išlipo ant šilkinės žolės ir šukuojasi, laksto, kaitinasi saulu- 
tėje, žaidžia ir linksminasi kaip prieš nelaimę. Tuo laiku vie- 
na netyčia dirst į tą vietą, kur sparnai gulėjo, — ogi nėra. 
Puolė po krūmais ieškoti, žolėje, bet nors užsimušk — ne- 
rasi. Viena fėja, kur akylesnė, pamatė jaunikaičio pėdas. Ir 
nuėjo visos trys tom pėdom, akis į žemę įbedusios — gal spar- 
nus išprašys. Skuba mergaitės, viena kitą lenkia, nei kalnų, nei 
slėnių nesirenka, o jaunikaitis sau švytruoja ir švytruoja. 
Nuėjo jos gerą pusę kelio i: tolumoj pamatė Fet Frumą. Vie- 
na iš jų, vyriausioji, ir prakaibo meiliu balsu, gražiomis ei- 
lėmis: 

Berneli išdidusis, 
Bijūnė tu skaistusis, 
Į tolį neskubėk, 
Sustok ir pažiūrėk: 
Mergelė auksaplaukė 
Tavęs su meile laukia. 


Daug ugnies ir stebuklingos galios turėjo toji daina, O 
fėjos balsas stačiai degino jaunikaičiui širdį. Fet Frumas pa- 
juto, kaip užvirė kraujas gyslose ir veidas suliepsnojo. Sulė- 
tinęs žingsnį, atsigręžė pasižiūrėti, kas iš paskos eina. Tik pa- 
sižiūrėjo — purpt purpt du sparnai mirksniu iš užančio išskrido 
ir bematant nulėkė prie vienos mergaitės. Tartum pasakoj jinai 
vėl virto paukšte ir lengvai pakilo į dangų. Fet Frumas pa- 
statė akis iš nustebimo, o paskui perpyko, supratęs fėjos ap- 
gaulę ir stebuklingą galią. 

Panarino jis galvą, stipriau susiveržė palaidinės apykak- 
lę ir, nusprendęs daugiau nebeatsigręžti, nuėjo toliau. 

Kartą pipirą prarijęs, kitąkart nė į burną neimsi. Taip 
galvodamas ėjo Fet Frumas, bet netoli tenuėjo: kita mergaitė 
užtraukė liūdną dainą: 


Gražusis berneli, 
Skaistusis žiedeli, 
Klausykis mano dainos, 
Manęs neaistiumk jaunos. 
Liūdna manoji daina, 
Širdis kančios kupina. 
Pražydo meilė many, 

O tu eini, nueini. 


Ir jau taip švelniai, taip širdingai dainavo, kad: 
Lapeliai miške neramiai sukuždėjo, 
Šaltinių vanduo dar labiau nuskaidrėjo, 


Padangėje saulė sustojo 
Ir žemę žiedais deimantiniais nuklojo. 


Fet Frumas atgal nesigręžia, o mergaitė vis nenutyla: 
O skaistus žiedeli, 
Negi nesustosi, 

Negi aš, vargšelė, 
Veltui kankinuosi? 


Toji artėjanti daina taip apžavėjo Fet Frumą, kad jis vos 
kojas bepavilko. 

Ne veltui sakoma: medis vaisius augina, o daina žmonių 
širdis skina. 

Karšti žodžiai sustabdė jaunikaitį, pamažu jis pasuko gal- 
vą atgal, ir akies mirksniu purpt antra pora sparnų išskrido 
jam iš užančio. Kol ant blakstienų pasirodė ašarų rasa, mer- 
gaitė, vėl paukšte atvirtusi, jau buvo toli dangaus mėlynė- 
je. 

Fet Frumas stovi išpūtęs akis, o širdy — graudulys, sie- 
loje skriauda nebetelpa. Ir pagalvojo jaunikaitis, kad trečios 
poros sparnų nieku gyvu nepaleis. 

Vėl patraukė į kelią, ašaros byra, žolę jomis laisto. Kai 
slėnį praėjo, trečia fėja ėmė dainuoti, savo balsu viską ap- 
linkui kerėdama — netgi žolė pagal ją lingavo. 


Ir pumpurai išsprogo, 
Nuo tos dainos sušilę, 
Ir medžių šakos nuogos 
Lapeliais apsipylė. 
Daina plaukė lygiai, kaip šaltinio vanduo iš kalvos pa- 
"pėdės. 


Žalias pagirio lazdyne, 
Spaudžia man gėla krūtinę. 
Vienas tu tiktai žinai, 
Kaip nuliūdus aš nūnai, 
Kaip ilgiuosi aš jaunuolio, 
Atkeliavusio iš tolio 
Į šią girią stebuklingą, 
Į jos ūksmę palaimingą. 
Eina jaunikaitis, eina pasisergėdamas, o fėjos daina dar 
su didesne aistra liejasi: 


O širdie, varguole tu, 
Pasiversk paukščiu greitu. 
Ir skubėk, širdie, skubėk, 

Kuo greičiau pas jį nulėk! 
Pasivyk ir krisk ant tako, — 
Tegul ir daina išsako, 
Kaip didžiai be jo liūdžiu, 
Kaip jo meilės aš geidžiu. 
Fet Frumas nepasiduoda, fėja — taipogi. Visus savo ke- 
rus pasitelkė, ir daina kaip ugninė strėlė į dangų pakilo: 


Rausvas bijūno žiedeli, 
Jaunas, dailus berneli, 
Sustok, pažvelk atgalios, 
Pagailęs mano dalios. 


Kalnai skeldėjo nuo tos dainos, gal ir jaunikaičio širdis 
būtų neatlaikiusi, jeigu jis nebūtų paskubėjęs atverti savo 
namų durų ir peržengti slenksčio. Kai tik vidun įėjo, tėja 
nutilo ir atsistojo už jo liekna, graži, su šypsena. Nusilenkė 
ji jaunikaičiui — dailesnė už pačią karalaitę, sakytum tikra 
saulės duktė: tarpu antakių lyg koks saulės spindulių atšvai- 
tas, ant kaklo, lankstaus kaip vynmedis, mėnulio puošalai, 
ant apdaro — žiedai iš gegužės laukų. 

Ir pamilo juodu kits kitą, paskui be ilgų kalbų ėmė ves- 
tuvėms rengtis. Kai stalai buvo apdengti ir žvakės uždeg- 
tos, jie sukvietė gimines, artimuosius ir šiaip Žmonių daugy- 
bę, kad visi pajustų jaunųjų džiaugsmą. Prasidėjo didelė puo- 
ta ir neregėtas linksmumas. Ir sužadėtiniai, ir visa jaunuo- 
menė taip šoko, kad žemės po kojomis nebejautė. 

Sirbės 2? ir choros žmones nukamavo — jie stačiai griuvo 
iš kojų, apsipylę prakaitu. O muzika vis trenkia, nors dauge- 
lis jau po vieną nuo šokėjų atšlyja. Tik nuotaka kaip plunks- 
nelė lengvai tebešoka — tai kaip viesulas skrieja, tai ratu 
sukasi, visi tik stovi išsižioję. Tai bent šokimas, tai dūki- 
mas! 

Žinia, kaip džiugina akį žalia eglė plikam miške. Ji nė 
negalvojo sustoti, vis dar labiau smaginosi. Vienas svečias 
nebeištvėrė ir stebėdamasis sušuko: 

— Mei, mei, čia tai šokėja! 

O fėja jam sako: 

?2 Sirbė — liaudies šokis, taip pat ir melodija. 

— Šitas šokis — niekis, va kad jaunasis man sparnus grą- 
žintų, aš šimtąkart gražiau pašokčiau. 

— Neatiduosiu tau sparnų, — sako jaunasis. 

— Kodėl? — nustebo svečiai. 

— Kai atiduosiu — bemat išskris. 

— Na ir žmogus! — visi sušurmuliavo. — Kaip ji išskris 
Atiduok jai sparnus ir nedaryk juokų iš savęs. Tegul šoka, 
o jei mėgins skristi, negi mes tokie niekų verti: nepagausime 
vienos paukštės?! — ėmė šaukt iš visų pusių vestuvininkai. 
Skaudama širdim jaunasis ištraukė sparnus ir atidavė jai. Mu- 
zikantai pakėlė. strykus prie stygų, birbynes — prie lūpų ir 
kad užgrojo, net kalnai ėmė šokinėti. Pagal muziką mergaitė 
prisidėjo prie pečių sparnus, priglaudė rankas prie šlaunų 
ir kaip tuopos lapas nuo vėjo susiūbavo sulingavo, ėmė suk- 
tis tarytum vilkutis, o akys — žaibus svaidyti. Ir taip ji gra- 
šia nuo to stebuklingo šokio, o nuotaka smulkiais žingsne- 
liais leidosi rato pakraščiu, paskui greit į jo vidurį ir staiga 
blinkt į žemę. Nė kibirkštis nebūtų spėjus taip iššokti, kaip 
ji į paukštę pavirto ir pakilo į viršų, vis aukštyn ir aukštyn. 
Jaunasis čiupo lanką, įtempė templę ir ėmė taikytis. O paukš- 
tė, pajutusi, kad blogai bus, persivertė per galvą ir gegute 
pavirto. Tada ir jaunikaitis numetė lanką, mat medžiotojai 
tokio papročio laikosi: šauk bet kokį paukštį, tik gegutės, 
dieve sergėk, neliesk. Nuliūdo jaunasis, susikrimto, o gegutė 
nusileido žemiau, apsuko ratą ir sako jam: 

— Jaunikaiti, jaunikaiti, jei norėsi mane regėti, ateik į 
aukso rūmus auksiniame miške. 

Sulig tais žodžiais ji vėl aukštyn ėmė kilti, kol paliko kaip 
kviečio grūdas, paskui kaip aguonos grūdelis, o netrukus 
dangaus mėlynė ir visai ją paslėpė nuo žmonių akių. 

Visi kaip po šermenų iš tų vestuvių skirstėsi. O jaumi- 
kaitis iš širdgėlos niekaip negalėjo nusiraminti ir niekur ne- 
rado sau vietos. 

Vieną gražią dieną Fet Frumas liepė motinai suruošti jį 
į kelią — eisiąs į aukso rūmus, kur stovi auksiniame miške. 
Motina raudoja, ašaras lieja, bet negali jo perkalbėti, ir ga- 
na! Fet Frumas vis savo: 

— Ruošk mane, motute, į kelią. 

Vargšė moteriškė per sielvartą ir ašaras šviesios dienos 
nebemato. Bet ką darysi, ėmė ruąšti sūnų į kelią. 

Fet Frumas ėjo ėjo, kol priėjo kraštą, kur buvo baisi saus- 
ra, rodos, žemės širdis dega. Ir dar ilgai jisai keliavo. Dieną 
ėjo — nė vabalėlio neregėjo, o naktį žingsniavo — niekur 
švieselė nesužioravo. Sunkus ir liūdnas buvo jo kelias, bet 
pagaliau ir jam laimė nusišypsojo. Prie vieno kalno jis pri- 
ėjo lūšną, kur ant pašalės sėdėjo senas senutėlis: barzda — 
kaip šieno kupeta, pats liesas ir išbalęs, užtat labai išmintin- 
gas. 

— Laba diena, seneli. 

— Sveikas, jaunikaiti. Sėskis ant pašalės, pailsėk ir apsa- 
kyk, kas tave taip toli atvedė, kas privertė eiti šitais keliais, 
atsibastyti į mūsų dyką kraštą? 

— Visam pasauly ieškau auksinio miško su aukso rū- 
mais. 

Senelis galvojo galvojo, paskui pečiais gūžtelėjo: 

— Daug mačiau savo amžiuje, daug girdėjau, bet nepri- 
simenu, kad būtų kas apie tokį mišką kalbėjęs. Bet jei pas 
mane pataikei, mėginsiu padėti, gal ir sužinosim, kur reikia 
eiti. 

Senelis atsistojo, išsitraukė iš užančio birbynę ir kad su- 
švilps, net kalnai prilenkė savo viršūnes, ir ėmė bėgti, lėkti 
iš visų pusių žvėrys, paukščiai, musės ir kiti miško padarai. 
Susirinko jų neapsakoma daugybė. 

Kai jau nebebuvo kur kojos statyti, senelis klausia: 

— Mano vaikai, jūs tiek margą pasaulį išnaršę, ar nere- 
gėjote aukso rūmų auksiniame mišk=? 

Žvėrys tyli: niekas nematė tokių rūmų. 

— Negirdėjote apie juos? 

— Ne, negirdėjom. 

Paskui žvėrys vieni kitus suskaičiavo. 

— Ar visi yra? 

— Ne! — subliovė ožkelė. — Mūsų sesers nėra. 

Senelis dar kartą sušvilpė, ir atklibeno ožkelė, vos vilkda- 
ma: kojas. 

— Sakyk, — paklausė ją senelis, — ar neužėjai kur auk- 
so rūmų auksiniame miške? 

— Iš ten ir grįžtu, tėve. 

— Tai būk gera, palydėk jaunikaitį, parodyk jam kelią. 

— Ak tėve, kad ir norėdama negalėčiau parodyti, tam 
krašte sausra neregėta — žolė ligi šaknų išdžiūvo, vandens 
lašo niekur nerasi. Šįkart vos išnešiau iš tenai kailį, bet dau- 
giau į tą kraštą nebedrįstu eiti. 

Jeigu liepta, ką datys ožkelė. Kai ji kiek atsigavo, lei- 
dosi su jaunikaičiu į kelią, pati vos amMt kojų pastovėdama. 
Nuvedė jį ožkelė nemintais takais, uolėtais laukais ligi kal- 
vos viršūnės, už kurios jau plytėjo lyguma, sausros iš- 
deginta. 

— Dabar eik tik į priekį, niekur nesuk, kai žemės kraštą 
pamatysi, būsi jau atėjęs į tuos aukso rūmus auksiniame miš- 
ke, — pasakė jam ožkelė atsisveikindama. 

Fet Frumas jai padėkojo, įsmeigė akis į priekį ir nuėjo, 
niekur nesukdamas. Aplinkui vilkatai dulkių debesis kėlė, o 
žolės tik vieni stiebeliai styrojo. Saulė nežmoniškai kepino, o 
jis ėjo, nelėtindamas žingsnio, ligi pat auksinio miško. Bet 
kaip jis nustebo tame miške: nuo saulės kaitros medžiai nu- 
geibę ir susitraukę. Rūmai taipogi susisukę ir persikreipę, 
bokštai ir sienos į šoną pasvirę. Visur tuščia. Niekas jo ne- 
pasitinka. Apėjęs rūmus, griovyje Fet Frumas pamatė nusi- 
plūkusį žmogzelį, kuris rausė žemę, norėdamas šaltiny aptikti 
nors gurkšnį vandens. 

— Sveikas, gerasis žmogau. 

— Sveikas, didžiausios kloties tau. 

— Ar nežinai, kur rasti burtininkę iš aukso rūmų auksi- 
niame miške? 

— Ak karžygy, jau mėnuo, kai ją pagrobė slibinas. Nuo 
to laiko ir prasidėjo ši sausra, visai nusigaluot baigiam. 

— Kurion pusėn ją išgabeno? 

— Į pietus. 

et Frumas ištraukė į pietus, palikęs kalnus ir kalvas, ir 
vieną gražią dieną priėjo avių žardį. Laikas ir apie poilsį pa- 
galvoti, bet vartai, pasirodo, uždaryti. Įėjo jis aptvarėlin, kur 
avis melžia, ir atsisėdo ant kupsto. Kai saulė pasislėpė už kal- 
vos viršūnės, du čabanai atvarė tris bandas avių — visos 
perkarusios, alkanos, vos kojas velka. 

Fet Frumas išėjo jų pasitikti: 

— Laba diena, broliai! 

— Laba diena, didžiausios kloties tau! 

— Laukiate svečio? — klausia jaunikaitis. — Priimsit pa- 
ilsėti? 

— Maloniai prašom! Kur vienam yra vieta, ir antram ra- 
sis, kur du, ten ir trečias be skriaudos išsitenka. 

Eina čabanai melžti avių, bet ne šu milžtuvėm, o su še- 
šiais riešutų kevalais. 

— Kam jums tie kevalai? 

— Kaip tai kam? Avis melšim. . 

— Gana juokus krėsti, duokite šen milžtuves, aš jums pa- 
melšiu. 

— Ėhė, jaunikaiti, matyt, tau nė motais, kad mūsų milž- 
tuvių lankai seniai persimetę ir dugnai supleišėję, kad mūsų 
pievų žolę ir žemės derlių pragaišino Juodasis slibinas. Se- 
niai jis atėmė mums šaltinių vandenį ir kodrų paunksnę, pa- 
siuntė mums kaitrą ir smarkius vėjus. 

Karžygys vis netikėjo, kol pats gerai išmelžė dvi avis, 0 
pieno tegavo kelis lašus. Vargšės avys vos kvėpčiojo. Nu- 
sprendęs dar truputį pailsėti, Fet Frumas įsiprašė pas juos 
keletą dienų piemeniu pabūti. 

— Pabūk, gerasis žmogau, vis tiek nėra 'kam vienos ban- 
dos ganyti. Tik neužmiršk: rytoj mes avis ginsim į skirtingas 
puses, tai tu nesugalvok įžengti Juodojo slibino karalystėn, 
tada mes avių neteksim, o tu — galvos. 

— O kas tasai slibinas? 

— Ėhė, tai tikra mūsų rakštis! Ir dar: pasiryžo jis pieme- 
nis nugaluoti. Paklausyk viską iš pat pradžių: aukso rūmuo- 
se auksiniame miške viešpatavo fėjų fėja, ir valdė ji grožį 
lankų, žemės derlių ir vėsą miškų, o Juodasis slibinas — ne- 
žinia ką ir kaip jis ten padarė — pagrobė ją, ir dabar mums 
beliko laukti galo, ant krūtinės rankas susidėjus. 

Fet Frumui širdis iš džiaugsmo ėmė šokinėti, kad paga- 
liau fėjos pėdsakus aptiko, bet drauge jis ir nuliūdo, prisimi- 
nęs jos nelaimingą likimą. Tačiau neišsiduodamas ir klausia 
čabanus: 

— Na gerai, mei, negi niekas negali jo nugalabyti? 

— Cha cha cha, kas gi drįs prieiti prie jo karalystės, jei- 
gu vieną jos sieną saugo dešimt vilkų ir dešimt lokių, tokių 
stiprių ir piktų, kad nė visas piemenų būrys neįveiktų. Antrą 

sieną saugo Viž Vižijila, kuris visam pasauly dulkių debesis 
nešioja. Daugis žmonių padėjo galvas palei tą sieną ir nė per 
žingsnį nepriartėjo prie slibino karalystės. 

Kitą rytą čabanai pamelžė avis, pasiėmė birbynes, jarly- 
gas 3, davė ir Fet Frumui ką čabanas turėti privalo, ir visi 
trys išsivarė savo bandas į skirtingas puses. Fet Frumo bir- 
bynė buvo saulėj suskilinėjusi, o skylutės žemėmis užsikim- 
šusios. Priekyje bandos eidamas, jis valė ir valė tą birbynę, 
skutinėjo, o kai prisidėjo prie lūpų ir užgrojo, tai visi klo- 
niai aplinkui ėmė skardėti. Drožia jis sau, švilpiniuoja, o 
banda — iš paskos, vienur pasigano, kitur ir taip prabėga. 
Vargšės avys žino, kur gaus paėsti, ir eina kaip tik ten, į 
“slibino karalystę. Arti sienos jos ėmė bliauti ir trūkčiagal- 
viais puolė prie žolės, vos savo vilnų neišbarstė. Čabanas — 
paskui jas, O avys tik šlamščia tą žolę, tik traškina. 

Už sienos Fet Frumas apsidairė — čia tartum visai kitas 
pasaulis: žolė lig juostos, gėlėmis išmarginta, šen bei ten kup- 
lūs medžiai, aplinkui vėsu ir tylu. Čabano širdis smarkiau ėmė 
plakti, pamačius visą tą grožybę, jis prisidėjo prie lūpų bir- 
bynę, ir suskambo daina api2 šitą palaimingą kraštą, net Žo- 
lė ėmė linguoti. Kai daina pasklido po aplinkinius klonius, 
iš anapus kalvos išlindo vilkai ir lokiai, kaukdami ir kalen- 
dami dantimis. Lėkė jie vienas per kitą, bet kai išgirdo bir- 
bynės treles, tuoj pat sustojo. Toji birbynė buvo stebuklin- 
ga, išgirdęs ją grojant, ir Žmogus, ir žvėris apmirdavo. Vil- 
kams ir lokiams daina, matyt, patiko, jie sutūpė ant žolės prie 
čabano, užmiršę, kad ir jį, ir avis turi sudraskyti. O čabanas, 
pajutęs žvėrių silpnybę, grojo ir grojo, net kvapo jam pri- 
trūko. Paskui liovėsi pūtęs birbynę. 

Išsigandę žvėrys ėmė dairytis. 

— Kas atsitiko, kodėl dainos negirdėti? 

— "Sulūžo birbynė, — atsakė čabanas. 

— Kaip gaila, ir nebegalima pataisyti? 

— Aš pataisyčiau, bet neturiu, ko man reikia. 

— O ko gi tau reikia? 

— Šimtamečio ąžuolo šerdies. 

— Mes tau tokių ąžuolų kiek nori surasim! 


23 Jarlyga — ilga lazda su kabliu gale. 

— Jei parodysit ir padėsit man iš tokio ąžuolo ištraukti 
šerdį, sugrosiu jums dainą, kokios dar niekas pasaulyje nėra 
girdėjęs. 

— Padėsim! Padėsim! Tik susitaisyk birbynę ir. pagrok,— 
taip užbūrė muzika tuos žvėris. 

— Atneškite kirvį, eisim ieškoti medžio. 

Nuėjo vienas vilkas, vaikščiojo, lakstė kažkur ir po kiek 
laiko atitempia įsikandęs kirvį. Paskui žvėrys apibėgo kelis 
ąžuolus ir rado lokį, kad trys geri vyrai jo neapkabintų. 

— Va šitas geras, — sako čabanas. — Dabar aš kirsiu su 
kirviu išilgai kamieno, kai pasidarys plyšts;. čiupkit letenom 
iš kraštų ir tempkit į abi puses, o aš trauksiu ąžuolo 
šerdį. 

Pasakyta — padaryta. Vilkai stojo į vieną ąžuolo pusę, 16- 
kiai — į kitą, o Fet Frumas užsimojo ir — trekšt medis įski- 
lo. 

— Čiupkite, mei, o aš kirvį ištrauksiu. 

Žvėrys puolė prie medžio, kibo letenom į plyšį, *o o“Fet Fru- 
mas tik trukt ir ištraukė kirvį. Dieve mano, kas nytiko! Ąžuo- 
las susiglaudė ir visiems vilkams ir lokiams suspaudė lete- 
nas, tie vargšai kaukia, aimanuoja“ — iš skausmo širdis jiems 
plyšta. 

Fet Frumas pasiraitojo rankoves, čiupo kirvį ir eiha prie 
jų paskutinės dainos sudainuoti. O žvėrys galuojas, nenu- 
stygsta: Jaunikaitis prisitaikė ir žagt vilkui su kirviu per 
sprandą! Žiūri: galva nenusirito! Jis, dar kartą. Ir vėl nieko. 
Smogė antram, trečiam vilku — neimą jų kirvis. Tada jis 
priėjo prie lokių — taip pat tuščias darbas, nors tu ką! 

— Na gerai, tupėsite taip suspaustom letenom, kol su- 
liesėsite nuo bado ir troškulio, o tada galas jums. 

— Mir, mrrl. Būk geras, paleisk, mes tavęs neliesime. 

— Ėhė, žinom jus: išgelbėk lokį nuo mirties, o jis tave 
išvarys iš pasaulio. Daug žmonių jūs nugalavot, dabar atėjo 
laikas atsiskaityti. 

Grįžo prie bandos ir vėl gano, 0 žolė tanki, aukšta, vos 
avys matyti. Kai saulė ėmė vakarop slinkti, nusivarė Fet Fru- 
mas avis į žardį. Jau temstant sutiko kitus čabanus, ir vėl 
du piemenys nuėjo melžti avių su šešiais kevalais: Iš dviejų 
bandų jie primelžė keturis kevalus, o kai ėmė trečią melž- 

ti — atsistebėti negali: avių tešmenys pritvinkę ir pieno gau- 
sybė. 

— Kur tu, mei, bandą ganei? 

— Radau joms ganyklą. O ką? 

— Nejaugi buvai slibino karalystėj? 

— Buvau, rytoj galim visi kartu eiti. 

— Tu nori mus ir avis pragaišintiė 

— O ko jūs, mano broliai, taip bijote? 

— Kaip tai ko, negi nežinai, kokie vilkai ir lokiai saugo 
karalystės sieną? 

— Geriau už jus žinau, — sako jis ir papasakojo, kas die- 
ną jam nutiko. O tie ir tikėt, ir netikėt, suveržė milžtuvių 
lankus ir net aštuonias jas primelžė pieno. Paskui įdėjo į jį 
šliužą, išpylė į koštuvą ir kitą dieną ant koptūro išvertė du 
pūdus sūrio. Rytą ir vėl tas pat. Čabanai, džiaugsmu nesitver- 
dami, nors ir drebėjo iš baimės, vis tiek nuginė avis į slibino 
karalystę — labai jiems buvo smalsu, ar teisybę sako Fet 
Frumas. Ėjo ėjo jie, priėjo sieną, ir avys suskato žolę rupš- 
noti. O vilkai ir lokiai sustaugė, suriaumojo, čabanams net 
plaukai atsistojo. Tiedų botagais pliaukštelėjo ir jau spruks 
atgal. 

— Nebėkite, mei, eikite su manim, pamatysite, kokie jie 
bus klusnūs. Nebijokite, eime. 

Čabanai išspogino akis ir eina baimės perimti. Ąžuolas 
buvo netoli, ir greitai jie pamatė žvėris, kokius juos nu- 
sakė Fet Frumas. 

— Kaip sekasi, žvėriukai? 

— Pasigailėk, paleisk mus, nė plaukelio ant tayo galvos 
neliesime. 

Fet Frumas pasižiūrėjo į juos: skausmas jėgų dar neatė- 
męs, nuo bado ir troškulio nesuliesėję. 

— Tiu, kad tave, jiė amžius taip prastovės ir nieko jiems 
neatsitiks. Ką gi daryti, mei? 

— Padekime juos. 

— Ohol 

Trise jie pririnko visą krūvą sausų šakų nuo medžių, už- 
kūrė ugnį prie pat vilkų ir, kai tos šakos suliepsnojo, ėmė 
žvėris taip kepinti, kad šie raitėsi kaip gyvatės. Visi sudegė, 
liko tik vienas, perpus apdegęs. Pašokęs ištraukė jis vieną 

leteną — antra medyje liko — ir nurūko neatsigręždamas į 
slibino karalystę. Jaunikaitis nespėjo nė pamatyti, kur jis 
nubėgo. (Nuo to laiko vilkai ugnies bijo.) 

Atėjo eilė ir lokiams. Čabanai ugnį prie jų pernešė, o ta 
lokių neima. Visos šakos sudegė, 0 žvėrys sveiki ir staugia 
ne nuo ugnies, o kad letenos suspaustos. Tai bėda, galvoja 
čabanai, ką gi daryti? Vienas, perpykęs, kad lokys įkando 
ranką, čiupo lazdą ir sugrūdo žvėriui į nasrus lig pat krūti- 
nės. Lokys ėmė blaškytis, raitytis, o čabanas, atgal lazdą 
traukdamas, išplėšė jam širdį. Žvėris suvirpėjo, sudejavo ir 
negyvas nugriuvo. 

— Šit ir galas. Gražiai išėjo! 

Ir puolė visi trys lokiams į nasrus lazdas grūsti ir širdis 
laukan plėšti, kol gyvas liko tik vienas. Šoko jis iš paskuti- 
niųjų ir su nutrauktom letenom nudulkėjo prie sienos. Vienas 
čabanas spėjo jam už uodegos nučiupti, ir tas nusitempė jį 
paskui save. Prie sienos čabanas įsispyrė žemėn, norėdamas 
žvėrį sulaikyti, tačiau lokys smarkiai šūstelėjo į priekį, ir ča- 
bano rankose liko tik uodega. (Nuo tol lokiai uodėgos nebe- 
turi.) Dabar čabanams lengviau pasidarė. Aplinkui kiek akys 
užmato žolės — kaip anais laimingais laikais. Taip gražu ir 
gera čia — nors imk birbynę ir grok dainą kiek širdis gėidžia. 
Po kelių dienų, medžiodamas kažin kokius paukščius, jauni- 
kaitis priėjo ir antrą sieną. Nė trijų žingsnių nespėjo jis žen- 
gti, o jau priešais ateina Viž Vižijila su penkiais kalavijais 
vienoj rankoj, su penkiais kitoj, net žemė dreba. Avys ir 
du čabanai mirtinai išsigando ir taip davė į kojas, kad jų nė 
pėdų neliko. Vižijila įnirtęs puolė jaunikaitį: 

— Seniai mano kalavijai darbo turėjo! 

Fet Frumas smogia jam su jarlyga, leidžia strėlę, o Viži- 
jila mikliai išsisuka, šoka čia į vieną, čia į kitą pusę, kala- 
vijais mosuoja, žvangina jais, o kai šmaukštelėjo viršum, Fet 
Frumui rankas nukirto, kai apačia švystelėjo — nukirto ko- 
jas. 

— Visas kančias patirsi, kol numirsi, — tarė Vižijila ir 
nudrožė išilgai sienos. O Fet Frumas liko be rankų ir kojų, su 
skaudama širdžia, o aplink — nė gyvos dvasios, tik žolė lin- 
guoja. 

Tada jis ėmė ristis, žaizdos tuoj žemėm apsivėlė, spygliai 
jas bado. Kraujas bėga ir bėga, o mirti nemiršta, ir gana. 

Tris dienas ir naktis jis taip ritosi, kol prisirito ežero 
krantą. Pasilenkė vandens atsigerti, bet vanduo nuo jo trau- 
kiasi. Viž Vižijila ir vandenį užbūrė. Fet Frumas ritasi per 
dumblą, o vanduo — vis toliau ir toliau. Ak, tai kančia! Taip 
nusigavo ligi šaltinio, lūpomis siurbtelėjo kelis lašus vandens, 
bet praryti negali. Tada jis pašoko, puolė į priekį, griebė 
dantimis vandens gyslą ir taip ją sukando, kad šaltinis iš 
skausmo sudejavo: 

— Paleisk, ak paleisk, jaunikaiti! 

— Nepaleisiu. 

— Paleisk, ak paleisk, jaunikaiti! 

— Va kaip? Tada grąžink man dešinę ranką. 

— Tebūnie taip, — tarė šaltinis, ir mirksniu Fet Frumui 
išaugo dešinė ranka, tokia pat stipri, raumeninga. 

Pajutęs ranką, jis įsitempė ir čiupo gyslą. Suveržė dar 
tvirčiau, šaltinis net sustugo. 

— Ak, paleisk — mirštu iš skausmo! 

— Nepaleisiu, kol ir kairės rankos nepadarysi tokios, ko- 
kia anksčiau buvo. 

— Tegul išauga tokia pat ir kairioji, — tarė šaltinis, ir 
akimirka ranka išaugo. 


Fet Frumas apglėbė šaltinį ir kaire ranka. Tasai sunkiai 
suaimanavo ir sako: 


— Arba taip suspausk, kad mirčiau, arba paleisk, tada 
visus tavo norus išpildysiu. 

— Paleisiu, jei grąžinsi man kojas, kokias turėjau. 

— Tebūnie taip, — tarė šaltinis, ir staiga Fet Frumui iš- 
"augo kojos, sveikos ir tvirtos kaip anksčiau. 

Įsirėmė jaunikaitis kojomis į žemę ir vis dar nepaleidžia 
šaltinio. 

— Ak, nespausk, jau man galas. Prašyk, ko nori, ir ne- 
kankink manęs. 

— Sakyk, kaip įveikti Viž Vižijilą? 

— Negaliu pasakyti. 

— Nepasakysi, neišsigelbėsi, — pagrasina Fet Frumas ir 
dar stipriau jį spaudžia. — Sakyk! 

— Nuryk tris gurkšnius vandens iš tos vietos, kur laikai 
sukandęs. 

Fet Frumas paklausė. Kai vieną gurkšnį nurijo, pasijuto 
galįs visą ežerą išgerti, po antro — rodos, kalnus vartyti steng- 
tų, o po trečio — juos į dulkes, regis, sumaltų. 

Atsistojo jis ir nužingsniavo per plačią stepę. Nespėjo ap- 
sidairyti, jau atūžia Viž Vižijila, žaibus svaido ir savo kala- 
vijais žvangina. Fet Frumas čiupo jį už krūtų ir kaip trenks 
į žemę — kalavijai barkšt barkšt išlakstė į visas puses. Ta- 
čiau siaubūnas nepasiduoda. Ėmė juodu grumtis ir taip susi- 
kibo, kad siaubūnui akys ant kaktos iššoko ir kraujas šliūkš- 
telėjo iš nosies. 

Kai jaunikaitis trečią kartą Viž Vižijilą žiebė į žemę, į 
keturis vėjus šis ištiško, liko tik dvokiantis klanas. 

Fet Frumas vėl pasidarė stiprus ir laisvas. 

Pasižiūrėjo jis į neregėtus tolius ir patraukė į slibino ka- 

ūksmėtais miškais, 
gėlėtais laukais 
ir slėniais rasotais. 

Ir po vidudienio atėjo į tokį kraštą, kuris žėrėte žėrėjo: 
rodės, saulė tviska smaragdo vandenyje. Bet apgaulingas bu- 
vo tasai regėjimas — ėmė jis įžiūrėti aukso ir retų akmenų 
bokštelius, o tie savo spindesiu apšvietė kažin kieno sodą, 
vaisiais aplipusių medžių viršūnes. Stabtelia jaunikaitis prie- 
šdis rūmus: durys plačiai atvertos, sietynuose ryškiai dega 
žvakės, ant sienų — neregėti papuošimai. Išvaikščiojęs skeI- 
sai išilgai, pagaliau jis pamatė tris fėjas, kurių sparnus kita- 
dos buvo užantyje paslėpęs. Visos jos graudžiai raudojo, ir 
kaip neraudos, juk slibinas atėmė jų sparnus, sudegino, o 
pačias pasmerkė kentėti ir sunkų darbą dirbti. 

Kai pamatė ant slenksčio jaunikaių, joms veidus tartum 
saulė nušvietė, taip vargšės apsidžiaugė. Jaunylė, pati gra- 
žiausioji, kuri jo nuotaka buvo, puolė jam į glėbį, bet tuoj 
nuliūdo ir susikrimto — siaubūnas slibinas jau turįs iš me- 
džioklės grįžti. 

— Ak, ką mums daryti, kur tave paslėpti? Jeigu jis ras, 
sunki mirtis tavęs laukia. 

- O kaip sužinote, kada jis grįžta? 

— Nuo sienos slibinas sviedžia kuoką į savo karalystę, O 
toji įlekia pro duris ir — į savo vietą. 

— O kaip jis kaunasi? 

— Su kalavijais ir šiaip eina grumtynių, o kartais prieši- 
ninką įmeta į geležinį rūsį, kur stovi žirgas su septyniom po- 
IOmM sparnų, 0 jam iš šnervių garai verčiasi. Neapsakomai 
kankina žmones tasai žirgas, o paskui ir nugalabina. 

Sulig tais žodžiais švyst kuoka pro atlapas duris ir — ant 
vinies. Fet Frumas pribėgo, čiupo ją ir taip sviedė ten, iš 
kur ji atskrido, net medžių viršūnės palinko. Prie antros sie- 
nos kuoka atsitrenkė į slibiną, jeigu ne jis, būtų tikriausiai 
kita tiek nulėkusi. Slibinas baisiai įpyko ir nurūko, nuo dan- 
gaus ligi žemės išžiojęs nasrus, gatavas praryti visus, kas tik 
po kojom pasipainios. 

Fet Frumas jau laukia. Slibinas atlėkė velnišku greičiu, o 
jaunikaitis jam stukt su pečiu, tas tik susisuko kaip vilkutis. 
Paskui stvėrė jį į glėbį ir sugrūdo galva į žemę ligi pat ke- 
lių. Slibinas ėmė kepurnėtis ir, kai tik ištraukė galvą, sušu- 
ko: 

— Viž Vižijila, pagalbos! 

— Ak tu, siaubūne, tu griaumedi, ir iš tavęs šlapia vieta 
liks kaip iš anos baidyklės! — Blinkt ir vėl sugrido jį stačia 
galva į žemę, tiktai padai viršuj styro. Vargais negalais slibi- 
nas ištraukė galvą antrą kartą ir nebesitverdamas sudeja- 
vo: 

— Vilkai ir lokiai, bent jūs pagelbėkite, jūsų šeimininkas 
miršta! 

— Ėhė hė, tavo vilkų pelenus vėjas išpustė, o lokių šir- 
dys seniai su lazdom išplėštos. 

Jaunikaitis čiupo jį trečią kartą, ir slibinas ž-ž-ž skradžiai 
žemę prasmego. 

Aplinkui taip gražu pasidarė, kaip pas mus gegužyje bū- 
na. Vėjas toli lig karalystės pašalių skleidė gėlių kvapą, o 
žolė ir kitos laukų gėrybės stačiai mainėsi saulėje. 

Fet Frumas žengė į rūmus, ir, ilgai negalvoję, juodu su 
jauniausiąja fėja sutarė kelti vestuves. O kol joms ruošėsi, 
atėjo ir tie čabanai su avių bandomis. Būdami jauni ir pačių 
neturėdami, juodu vedė dvi vyresniąsias seseris, ir prasidėjo 

trejos vestuvės iš karto. Ir kokios vestuvės! Nuo valgių sta- 
las lūžo, vyno upeliai tekėjo, o muzikantais buvo sukviesti 
paukščiai iš visos karalystės. Ilgai jie puotavo ir linksmai šo- 
ko, o Fet Frumas vis galvojo apie savo motutę, kuri liko vie- 
na ir be jokios žinelės. Ir sugalvojo, ką daryti. Jis išsivedė 
iš geležinio rūsio slibino žirgą, pasibalnojo jį, sutramdė, pa- 
sodino fėjų fėją tarp sparnų, atsisveikino su čabanais ir nu- 
skrido į gimtus namus. 

Tartum vėjas lėkė žirgas, tiesiai prie trobos — juk jis ste- 
buklingas buvo. O jei jau sykį namuos, tai ir ėmė gražiai sau 
gyventi, kaip kad visiems žmonėms dera. 


LEGENDA APIE KREGŽDE 


Kitados gyveno čabanas ir turėjo tris klusnias, darbščias 
dukteris. Jis avis ganydavo, o dukros namus žiūrėdavo, ir 
viskas kuo geriausiai ėjo. Tačiau nuo kurio laiko čabanas ėmė 
jausti, kad senatvė jį prie žemės lenkia, ir vieną gražią dic- 
ną taip sako savo dukroms: 

— Mielosios mano, aš jau senas, nebeturiu jėgų bandą 


ganyti. 

— Ak tėve, neliūdėk, likis namuose, pailsėk, jėgas at- 
gauk, o bandą mes iš eilės paganysime, — sako vyriausioji 
duktė. 


— Aš sutikčiau, brangioji, jeigu būtumėt ne mergaitės. 
Jums tik namuos sėdėti — kai išeisite į laukus, išsigąsite ko 
nors. 

— Ak tėveli, — spyrėsi vyriausioji duktė, — pamatysi, 
dar ir kaip ganysim, atsidžiaugt negalėsi. 

— Nutilk, dukra, kiek laiko avis ganau, bet niekad ne- 
Iegėjau čabano su skarele ir sijonu. 

— Tai mes vyriškai apsirengsim: užsivilksim sermėgą, už- 
sidėsim ėrenos kepurę, apsiausime nagines. Niekas mūsų nė 
nepažins. 

— (Gal teisybę sakai. 

Ilgai nelaukusi, vyriausioji duktė užsivilko sermėgą, ap- 
siavė nagines, ant galvos užsimaukšlino ėrenos kepurę — 
tikras jaunikaitis! — paskui apsijugęsė raudona kaip liepsna 
juosta, dar kepurę taip valiūkiškai išlankstė. Išleido avis iš 
žardžio, išvedė bandą už sodžiaus ir, grodama su birbyne, 
patraukė nedidelės kalvos linkui. Senas tėvas nelabai tikėjo 
dukters žodžiais ir drąsa, jis tik norėjo patikrinti, ar galėtų 
ja bėdoje pasikliauti. Slėpdamasis, kad kitos dukros nematy- 
tų, išsitraukė jis iš už sienojo lokeną, nusėlino į krū- 
mus, apsigerbė ant savęs kailį ir — mrr... mrr! — puolė sta- 
čiai prie avių. Pamačiusios atbėgant žvėrį, avelės vienu mirks- 
niu išlakstė. Mergaitė nustėro iš baimės, kojos ėmė drebėti, 
iš rankų lazda iškrito. Surikusi ji pasileido namo. 

Dar niekad taip liūdna ir apmaudu nebuvo seniui. Grįžęs 
jis pamatė savo dukrą mirtinai išsigandusią ir baltą kaip po- 
pierius. 

— Ak mano varge, juk žinojau, iš jūsų maža vilties. Tik 
apie viryklę jums suktis. 

— Nenusimink, tėve, — sako antroji duktė, — dabar aš 
ginsiu avis į ganyklą. 

— Miela dukrele, geriau sėdėk namie, aš nenoriu, kad ir 
tave Žvėrys išgąsdintų. 

Tačiau negalėjo jos atkalbėti. Mergaitė apsirengė vyriš- 
kai ir nusiginė avis, kur vešlesnė žolė. 

O tėvas nenusėdi vietoje. Nori įsitikinti, ar gali pasikliau- 
ti viduriniosios dukters protu ir drąsa, jeigu (neduok dieve!) 
kokia bėda ją ištiktų. Ir vėl slapstydamasis, nemačiom pa- 
siėmė lokeną, nuėjo į miško laukymę, kur artėjo duktė su 
banda, užsitraukė kailį ir — mrr! mrr!.. — išėjo priešais. Mer- 
gaitė, pamačiusi tokį didelį žvėrį, kuris tiesiai į ją riaumojo, 
kalendamas dantimis, apgręžė savo avis ir leidosi bėgti kiek 
įkabindama. 

Senis paslėpė kailį ir dukrai iš paskos. Į kiemą beveik 
drauge juodu įėjo. O namie — raudos, aimanos, vargšui Žmo- 
gui net akyse tamsu pasidarė nuo tokios sumaišties. Sušau- 
kęs visas tris dukteris, jis ėmė jas raminti, savo likimu skųs- 
tis: 

— Ak mano varge, matyt, nėra man laimės šiam pasau- 
ly: turėčiau sūnų, būtų šiandien paspirtis, o dabar ką daryti? 
Dings mano užaugintos avys ir po tiek sunkaus darbo metų 
liksim be nieko. 

Jaunylė labai ėmė į širdį tėvo dejones ir ryžosi jam pa- 
dėti, kad ir kas būtų. 

— Tėve, — tarė ji, — ginsiu ir aš avis į ganyklą. 

— Liaukis, mano dukra, neturėjau pagalbos iš vyresnių 
seserų, tai iš tavęs — tuo labiau. Dar išsigąsi, nė pati paskui 
iš baimės neatsigausi. 

— Aš nieko neišsigąsiu. 

— Visos jūs taip namie, po tėvo stogu, šnekate, o ten, 
laukuos, drebate iš baimės. 

Tačiau niekaip jos atkalbėti nestengė. Kad ir kiek įtiki- 
nėjo, ji vis tiek savaip padarė. Užsivilko sermėgą, apsiavė 
nagines, ant galvos užsimaukšlino ėrenos kepurę ir išginė 
avis į mišką. 

Kai tik išsivarė bandą į plačius laukus, viena avelė ėmė 
bliauti ir lakstyti — stačiai vietos sau neranda, sakytum kvai- 
tuliu būtų susirgusi. 

— Kas atsitiko, miela avele, ar šeimininkas, ar žolė tau 


nepatinka? 

— Ir žolė, ir šeimininkas patinka, o nerimstu dėl to, kad 
bijau: vėl lokį sutiksim — mirtinai išsigąsi kaip ir tavo se- 
serys. 


Mergaitė kaip mergaitė, nors ir drąsi buvo, bet vis tiek 
bijojo laukuos vienų viena likti. 

— Tu daug kartų čionai ganeisi, miela avele, gal geriau 
šios pavojingos vietos išsilenkti? 

— Kad ir aplenksi, pavojaus neišvengsi, tačiau tu nebi- 
jok. Kai pamatysi lokį prie bandos šleivojant, pulk prie jo 
ir duok su lazda per snukį. 

Mergaitė labai norėjo tesėti tėvui duotą žodį, tad įsidrą- 
sino ir nuėjo į priekį — ton vieton, kur žvėris išlįsdavo. Šit 
ir lokys suriaumojo ir, kalendamas dantimis, puolė avis ir 
mergaitę. Avys išsigando, susimetė į krūvą ir jau bėgs šalin. 
O mergaitė apsuko lazdą aplink galvą, sušvilpė ir trinkt 1o- 
kiui per snukį, blinkt per šonkaulius, tėvas tik pajuto, kad 
kailis plyšta nuo smūgių. Šoktelėjo jis į šalį ir šaukia: 

— (Gana, mano dukra, nemušk! 

Tatai išgirdusi, mergaitė savo ausim ir akim netiki. Su- 
drebėjo visa, o tėvas priėjo prie jos, apglėbė ir sako: 

— Dukra, tu tesėjai žodį, neišsigandai kaip tavo seserys, 
nuo šiol ganysi avis, ir aš būsiu ramus, žinosiu, kad yra kam 
jas žiūrėti, kad niekas nedrįs sakyti, jog tu netikras čaba- 
nas. 

Ir ėmė ji avis ganyti, skersai išilgai su jom visas ganyk- 
las išvaikščiojo. Viskas ėjo kuo puikiausiai, ir tėvas ramia 
širdžia gyveno, ir Žmonėms buvo malonu žiūrėti į tokį ča- 
baną. Kartą ji tolėliau nuginė bandą ir ten susitiko kitą ča- 
baną. Kaip jau įprasta, juodu suvarė bandas draugėn, vie- 
nas žodį, kitas žodį ir išsikalbėjo, mergaitė sužinojo, kad čia 
raganos Kotoroancos sūnus. 

Taip. ir ganė juodu avis drauge. Tik šit kartą Kotoroan- 
cos sūnus įdėmiai pasižiūrėjo į mergaitę, ir suplastėjo jam 
širdis: jis suprato, kad šis čabanas ne jaunikaitis, kaip galė- 
jai spręsti iš drabužių. Tatai jam nedavė ramybės nei dieną, 
nei naktį, su savo mintimis dabar jis turėjo kovoti, kaip jūra 
kad grumiasi su vėjais. 

Jaunikaitis vogčiom žvilgčiojo į rausvus čabano skruos- 
tus, į grakščią eiseną ir dailias lūpas, o vakarais, kai bandą 
pargindavo namo, Kotoroanca matydavo jį sunkiai dūsaujant 
ir stačiai nykstant akyse. 


— Kas gi tau, mielas sūneli, — kartą sako jam, — kas 
atsitiko? Gal kokia nelaimė? 
— Ak ne, — atsakė jis. — Šiandien sutikau vieną čaba- 


ną. Ir iš eisenos, ir iš elgsenos manau jį esant mergaitę, bet 
nei žodžiu, nei žvilgsniu negaliu šitos paslapties išsiaiškin- 
ti. 

— Nesigraužk, o išmėgink jį, kaip tau patarsiu, būtinai 
viską sužinosi. Kai rytoj susitiksite, nuvaryk avis pamiškėn, 
kur paukščiai ir gėlės. Jei ten jaunikaitis, tai patrauks prie 
medžių pasirinkti lazdos ar šakos dūdelei, o jei mergaitė — 
prie gėlių puls. 

Kotoroancos sūnus mirksniu pagyvėjo ir nusprendė daryti 
taip, kaip motina patarė. Kitą dieną jis atėjo prie mergaitės 
bandos dainuodamas, rodos, ims ir visus laukus bei kodras 
prie širdies priglaus. 

Bet kaip žemė su savo gėrybėmis atsispindi ramiuos ir 
tyliuos vandenuos, taip vienų mintys ir jausmai pamažu per- 
siduoda kitiems, įžvalgesniems ir atsargesniems. Stebuklinga 
avelė įspėjo Kotoroancos sūnaus mintis ir suko galvą, kaip 
išvengti žabangų, kurias jis gali paspęsti mergaitei. 

Kai atėjo metas eiti į kodras, savo spėliones ji pakuždėjo 
mergaitei, ir — dabar laikykis! — jos sutarė jaunikaitį ap- 
gauti. Švilpiniuodami ir pūsdami birbynes, jie priėjo miš- 
ką, kur prasidėjo ganykla, visa nusėta neapsakomo gražumo 
gėlėm — rodos, jos už širdies griebia ir kviečia prie savęs, 
kad nors pauostytum ar ranka prisiliestum. O mergaitė mina 
jas lyg nematydama ir traukia tankmėn pasirinkti lazdos bo- 
tagui ir šakos birbynei. 

Kotoroancos sūnus buvo apstulbintas ir nežinojo, nė ką 
galvoti. Vakare pareina jis liūdnas, susimąstęs. Kotoroanca 
jį nuramino kaip galėdama, paguodė ir pamokė čabaną pas 
save pasikviesti, tada jie tikrai sužinosią, ar čia mergaitė, ar 
jaunikaitis. 

Pasakyta — padaryta. Kotoroancos sūnus išginė bandą ir 
vis čabanui dedasi ištikimas draugas, o vakare, iš tolo pra- 
dėjęs, ėmė jį kviestis pas save į svečius. Iš pradžių mergaitė 
spyriojosi — tai tas, tai anas, o paskui ir nuėjo. Kotoroanca 
jau laukė jų. Iš anksto prikaitino vandens — tarytum sūnui 
galvai išsitrinkti, o pati kitką sumanė: priverst ir čabaną 
trinktis, tada pamatys, ar jis su kasom, ir viskas paaiškės. 

Nežinia kaip avelė viską sužinojo ar suuodė, tik šit pri- 
ėjo prie mergaitės ir pakuždėjo, kokia klasta jai rengiama. 
Toji išsigando ir paprašė avelę patarimo. Avelė sako: 

— Kai atneš tau geldą praustis, aš pro šalį praeisiu ir 
netyčiomis ją apversiu, o tu sakyk, kad su kitu vandeniu 
nesitrinksi. Kad ir kaip įkalbinės Kotoroanca, niekaip ne- 
sutik. 

Taip ir padarė. Senė sutaisė visa kaip reikiant ir šaukia 
čabaną galvos trinktis. O neatsargi avelė sukinėjosi sukinė- 
josi aplink geldą, ėmė ir apvertė ją. 


— Tai eibininkė avelė, pribjaurojo čia man, — sako Ko- 
toroanca. — Palauk, tuojau užkaisiu dar vandens. 

— Nesirūpinkit be reikalo, aš su kitu vandeniu nesitrink- 
sių, — sako čabanas. Kotoroanca mato, kad nieko nebus, ir 

nusprendė kitaip paslaptį išgauti. Klodama guolį, čabanams 
po galvom padėjo po kuokštelį baziliko ir sūnui pašnibž- 
dėjo: 

— Gulkis, mano mielas, lig ryto viską sužinosiu. Judviem 
po galvom padėjau po kuokštelį baziliko, jei lig ryto jis ne- 
nuvys, vadinasi, čabanas — jaunikaitis, O jeigu nuvys, tai 
mergaitė. 

Čabanai atsigulė, vienas galvą padėjo ant vieno pagalvės 
kampo, kitas — ant kito, kaip buvo Kotoroancos paruošta, o 
auštant, kada miegas pats saldžiausias esti, avelė ėmė ir su- 
keitė baziliko kuokštelius. 

Rytą Kotoroanca patikrins kuokštelius, ogi jie vienodi. 
Niekais nuėjo jos kerai ir burtai. 

— Tau tik taip pasirodė, sūnau, — sako jinai. — Šitas ča- 
banas — jaunikaitis. 

Jeigu jau taip, Kotoroancos sūnus liovėsi spėliojęs, iš- 
siskyrė su čabanu ir ėmė apie savo reikalus galvoti. 
“Netrukus jis pačią vedė ir ramiai sau gyveno. 

Kartą čabanas (toji mergaitė) netyčiom atklydo prie Ko- 
toroancos sūnaus namų. Prieina arčiau ir žiūri: priešais trobą 
dega laužas, o ant trikojo kažin kas puode verda. Tolėliau, 
prie medžio, Kotoroancos sūnus darinėja ėriuką, 0 namie 
triūsia jauna šeimininkė. Mergaitė priėjo arčiau. Tuo laiku 
laužas smarkiai įsidegė, ir iš puodo ėmė viralas bėgti. Šeimi- 
ninkė atskubėjo, su prikyšte čiupo puodą ir nori nuo ugnies 
nukelti. 

— Dieve tu mano! — nebeištvėrė mergaitė. — Pirmą kar- 
tą Matau šeimininkę, kur su prikyšte puodą kelia. — Susi- 
erzinusi ji griebė nuo galvos ėranos kepurę ir trenkė į žemę. 
Jos plaukai pasklido ant pečių, veidą apgaubė auksiniu Žiedu. 
Kotoroancos sūnus atsigręžęs ją pamatė ir puolė su išskės- 
tomis rankomis, norėdamas apkabinti (o tos rankos buvo 
ėriuko krauju išteptos). Tada mergaitė apsisuko aplink save 
ir kregžde pavirto. Tiktai toj vietoj, kur prisilietė Kotoroan- 
cos sūnaus rankos, liko raudonas rėželis, ir lig šiai dienai 
sali jį matyti. 

Kregždė suspurdėjo — purpt ir jau kyla į dangų. Koto- 
roOancos sūnus čiupo už uodegos, tačiau ji plėšte išsiplėšė, 
xzankoje tepalikusi plunksnų žiupsnelį Kotoroancos sūnus 

žvilgsniu nulydėjo kregždę ir pamatė, kad jos uodega kaip 
žirklės. Kregždė vis tolo ir tolo, kol dingo danguje.' 

Nuo tol kregždžių kaklelis raudonas, uodega iškirpta, o 
savo lizdus jos lipina namų pastogėse — matyt, kad kilusios 
iš žmonių giminės. 


BERNO AVELĖ 


Kadaise gyveno bernas. Daug metų jis tarnavo ponui ir už 
savo darbą atlygio gavo tokią nugeibėlę avelę, net gaila į 
ją žiūrėti. Bernas pasiėmė tą avelę ir išėjo į margą pasaulį. 
Vaikšto jis, vaikšto, darbo ieškodamas, o avelę pasigano pa-“ 
kelėse, miškeliuose, paupiuose. Avelė augo, stiprėjo ir pasi- 
darė apvalaina kaip agurkas. Kasdien jos garbanytės darėsi 
riestesnės ir blizgesnės. Dabar bernas iš visos širdies girdė ir 
šėrė avelę, akių nuo jos nenuleido — tik tiek paguodos varg- 
šas ir turėjo. 

Kartą jis ganė avelę šalikelėj ir pamatė karaliaus šauk- 
lius. Tie skelbė karalių turint jauną dukterį, kuri vis liūdna 
ir liūdna. Dar nebuvę tokio žmogaus, kuriam bent lūpų kraš- 
teliu ji būtų nusišypsojusi. Karalius, girdi, „labai sielojasi dėl 
tos nelaimės ir dieną naktį kenčia. Jis skelbia visiems: kas 
pralinksmins dukterį, gaus ją už žmoną ir priedo pusę ka- 
ralystės. 

Tatai išgirdęs, bernas pagalvojo: „Eisiu į karaliaus rū- 
mus, pamėginsiu laimę. O jei ir užsitrauksiu gėdą, tai juk 
ne vienas būsiu.“ 

Šitaip galvodamas, jis ir leidosi į karaliaus rūmus. Ėjo 
nuo ryto lig vakaro, o kai ėmė temti, atsidūrė kažin kokiam 
sodžiuje ir pasibeldė į vienus vartus, nakvynės pasiprašė. Kai 
vartai atsivėrė, — o dieve! — žmogus žiūri pas patį šventiką 
pataikęs, o tam, tokiam dievobaimingam, ką daryti! — gavo 
dėtis, kad jį nakvynėn mielai priima. Ir nuvedė berną į vie- 
ną kambarį. Kai tik jo pati ir trys dukros pamatė avelę su 
tokiom blizgančiom garbanėlėm, amo neteko. Kitaip nė būti 
negalėjo — kur tik ta avelė ėjo, ten viskas auksu žėrėjo. 

Vėlią naktį jos visos sugalvojo: jei pavogti avelės negali- 
ma, tai nors kelias auksines garbanas išsiraus. Patyliukais, 
pirštų galais, vyriausioji duktė prisėlino prie avelės, čiupo 
kuo daugiau garbanų, o išrauti jų negali. Tada nusprendė 
mažiau imti ir norėjo ranką ištraukti, bet ta tarsi priaugo 
prie avelės. Mergaitė pridėjo ir kitą ranką, bet kai tik pa- 
lietė auksinę vilną, taip ir prilipo. Iš siaubo net visa drebėti 
ėmė. Bando ji atsiplėšti, ranką ištraukti — nieku gyvu! 


Neilgai iškentė ir vidurinioji duktė — ir ji prisėlino prie 
durų, taip pat pasivogs kelias garbanėles. Kai pamatė, kad 
sesuo jau tampo avelę, puolė prie jos, bet kur tau! — rankos. 
beregint prilipo, ir neatplėšia, nors tu ką. 

Po kiek laiko neištvėrė jauniausioji — pakliuvo kaip ir 
kitos. 


Šventikas su pačia jau sunerimo: 

— Ką taip ilgai veikia mūsų dukros? Kas joms galėjo 
nutikti? 

Įsidrąsino šventiko pati ir nuėjo pažiūrėti, kas gretimam 
kambary dedasi. Atvėrusi duris, ji pagalvojo, kad dukterys 
negali garbanų išrauti, ir abiem rankom kibo į avelę. Ir tai 
tas pat. Dėl dukterų išsigandęs ir susirūpinęs, šventikas tai- 
pogi nuėjo pasižiūrėti. Atsidarė duris, čiupo pačią, norėdamas 
pagelbėti, traukia atgal, bet šmaukšt ir prilipo prie jos ir duk- 
terų. 

Lig pat ryto jie kamavosi, nė paukščiai taip narve nesi- 
kamuoja. 

Rytą čabanas atsikėlė saulei tekant ir leidosi į kelionę, 
kaip buvo numatęs. Avelė taip pat atsikėlė ir patraukė jam 
iš paskos su visa šeimyna. Velkasi jie klupdami ir griūdami, 
čia visom keturiom, čia ir šliaužte, o čabanas visa tai mato, 
bet nekreipia dėmesio, tik šypsosi sau į ūsą. 

Sodžiaus pakrašty kažin koks žmogus grūdus vėtė. Pama- 
tė šventiką su visa šeimyna ir įširdęs sako savo pagalbinin- 
kui: „Tik pažiūrėk į šventiką — kad jį dykuma prarytų, koks 
godišius, ir avelę nori pasiglemžti.“ Užsimojo jis ir bumpt 
šventikui su vėtykle per nugarą, tam net kaulai subraškėjo. 
Dabar ir tas žmogus paskui juos bidzena. 

Avelė, žolės ieškodama, čia į pakelę bėga, čia per krū- 

mus, o visiems prilipėliams nuo skausmo ir nuovargio jau 
visai kojos pinasi. 

Taip ir atėjo į karaliaus rūmus. Bernas pasibeldė į vartus 
ir suriko visu balsu: 

— Atidarykite vartus, šventiką atsivedžiau! 

Sargybiniai atidarė vartus, ir karalius išėjo pasitikti. Bet 
kai pamatė jį, susiėmė už šonų ir stačiai juoku plyšta. Čia jau 
ne šiaip sau pokštas. Tokio dalyko dar niekas nėra regė- 
jęs. 

Arčiau rūmų priėjęs, bernas aukštai lange išvydo niūrią 
karalaitę, kuri kaip gyva nebuvo nusijuokus. Kai ji pamatė 
išsigandusį, sumišusį šventiką ir tuos žmones, vienas kito 
nusitvėrusius, dar tą avelę, kuri kas žingsnis taip juokingai 
juos žemėn vertė, nebeištvėrė ir kad ims kvatotis, niekaip 
nustoti negali. Taip linksmai juokėsi karalaitė. 

Tarytum saulė ant žemės būtų nusileidusi ir visi pasaulio 
turtai prie rūmų radęsi — toks džiaugsmas Žmones pagavo, 
o labiausiai patį karalių. 

Liepė jis sušaukti geriausius muzikantus, o berną apren- 
gė auksu žėrinčiais drabužiais, sutuokė su savo dukra ir iš- 
kėlė vestuves, kokių niekad nebuvo. Ir aš ten daug savaičių, 
daug mėnesių puotavau. Iš didelio linksmumo svečiai ėmė 
šaudyti iš patrankos, neapsižiūrėję ir mane vietoj sviedinio 
užtaisė. Kaip jau trenkė — lėkiau lėkiau ir šit tiesiai čionai 
pataikiau, kad galėčiau jums pasaką apie berną ir avelę pa- 
sekti. 


TINDALĖ 
IR PEKALĖ 


Vieną gražią dieną pati Tindalę pasiuntė turgun pirkti 
Iūgštaus pieno ir grietinės. Eiti jis nuėjo, bet puodynės tai 
nepasiėmė. Atėjo į turgų, o ten pieną ir grietinę nors į rieš- 
kutes pilkis. Ilgai nesukęs galvos, Tindalė nusiėmė skrybėlę 
ir sako sau: „Va į ką pirksiu.“ 

Priėjęs prie moteriškės, kur pieną pardavinėjo, prašo: 

— Pilk man pieno į skrybėlę. 

Ta prikrėtė rūgpienio ir pasiėmė pinigus. 

— Dabar — kita bėda. Į ką grietinės pirkti? 

Pagalvojo pagalvojo Tindalė ir taip nusprendė: „Išversiu 
skrybėlę į kitą pusę.“ 

Džiaugdamasis, kad rado išeitį, išvertė jis skrybėlę ir nė 
nematė, kad pienas išsiliejo. Nusipirko grietinės ir pėdina at- 
galios. 

Pati jau laukia jo ir, pamačiusi, kad tiktai grietinės nu- 
pirko, klausia: 

— O kur pienas, Tindale? 

— Taigi va kur! — atsakė Tindalė ir dabar skrybėlę į ki- 
tą pusę verčia. Grietinė šliukšt ant žemės. 

Taip Tindalė savo pirkinius namo parnešė — kad jį kur 
galas! 


Kartą Pekalė neša maišą su riešutų kevalais ir šaukia: 

— Ei, tai bent riešutai! 

Priešais ateina Tindalė, taip pat su maišu ant nugaros. O 
tam maiše žolė, bet jisai šaukia: 

— Ei, tai bent šilkai! 

Susitiko juodu, ir Pekalė, žinoma, pirmas užkalbina: 

— Klausyk, brolau, gal maišus sumainysim? 

Tindalė pagalvojo pagalvojo, pasikasė pakaušį, nuspren- 
dė, kad sandėris bus neblogas, ir sutiko. Beregint juodu susi- 
mainė ir nudrožė vienas šen, kitas ten. 

Kad būtumėt matę, kaip jie apsidžiaugė, pasižiūrėję į mai- 
šus ir į savo laimikį! 

— Ak ir gudrus tasai žmogus! — tarė vienas. 

— Na ir paukštis tasai perėjūnas, — tarė kitas. 

„ Nežinia, ar žemė baigėsi, ar koks ten galas, bet, kaip ir 
turėjo būti, Pekalė vėl susitiko Tindalę. 

— Sveikas, brolau! — šaukia Tindalė. — Sakyk, kuo tu 
vardu? Mudu kits kitam labai tinkame! 

— Aš — Pekalė, — atsakė tas juokdamasis, — o tu? 

— Aš Tindalė. 

Taip juodu susipažino, susidraugavo ir net susibroliavo. 

Kartą Pekalė ir Tindalė stojo bernauti pas vieną šventi- 
ką. O šventikas buvo piktas ir godus — savo vargšus tarnus 
labai engė. Kai tie prašydavo valgyti, jis versdavo juos dirb- 
ti, kai pareikalaudavo atlygio už darbus, suklupdydavo juos 
melstis. R 

— Nedėkingieji, — bardavo šventikas, — vien apie valgį 
ir pinigus tegalvojate, geriau iš širdies pasimelstumėte: anam 
pasauly Žmogui parengtas tikrasis gyvenimas. 

Pekalė ir Tindalė mėgino įtikinėti jį ir šiaip, ir taip, o tas 
nenusileidžia, nors tu ką. Pamatę, kad čia nei pakenčiamo 
gyvenimo, nei pinigų nebus, juodu sugalvojo šventiką kaip 
reikiant pamokyti. 

O jei jau sugalvojo, būkite tikri: taip ir padarys. Pekalė 
ir Tindalė prigaudė visą krepšį vėžių, kiekvienam pritaisė 
po ploną žvakutę, uždegė jas ir vėžius paleido svetainėje. 
Patys baltai apsigerbė ir, pasiėmę po storą žvakę, eina iš 
kampo į kampą giedodami: 

— Mes, viešpaties pasiuntiniai, atėjom šventiką su pačia 
paimti į dangaus karalystę. 

Šventikas dirstelėjo į svetainę ir stebisi. Jam ' pasirodė, 


kad čia pats dangus — su žvaigždėmis, saule ir angelais — 
ant žėmės nusileido. 
— Didi tavo malonė, viešpatie, — ėme (dėkoti šventikas 


ir nubėgo pas pačią: 

— Ei, ruoškis: tuojau keliausim į rojų. 

Ką čia prisiruoši, atėjo abu į svetainę kaip stovi. 

— Pasiruošę? 

— Pasiruošę, šviesiausieji angelai! 

— Na tai lįskite į šitą maišą, jūs dar be sparnų, skristi 
negalit. Mes jus nunešim į rojų. 

Šventikas su pačia sulindo, o Pekalė ir Tindalė maišą 
kuo stipriau užrišo ir nutempė grindimis per visus slenksčius 
į kiemą. 

— Ak viešpatie, skauda kaulus nuo tokio trankymo! — 
raudoja šventiko pati. 

— Tylėk, man regis, dabar per debesis skrendam, — at- 
sako tas. 

O Pekalė ir Tindalė pririšo maišą prie šulinio svirties ir 
ant jo užrašė: „Kas per šį maišą tris kartus suduos, gaus 
auksinį, o dievas tam vieną nuodėmę atleis.“ 

Rytą toji žinia po visą kaimą pasklido. Žmonės ateina 
prie šulinio, suduoda per maišą tris kartus, gauna iš Pekalės 
auksinį ir drožia sau namo. Paskui atėjo šventiko tarnai ir 
kad ėmė pliekti per maišą, tik skutai laksto. 

— Ak, ak, mano vargšai šonai, — vaitoja šventikas. O 
jo pati klausia: 

— Kuo gi mes nusikaltom, viešpatie, kad taip skaudžiai 
mus baudi? 

Kai per maišą užvožė paskutinis bernas, šventikas su pa- 
čia iš jo išvirto. Apduję ir baisiai išsigandę, jie tik dairosi 
į šalis ir vis negali atsitokėti. 

— Tėveli, — tada ir sako Pekalė, — gal ir mums papa- 
sakosi, kaip ten danguje, kurį taip uoliai siūlei? 


— Mudu, — sako Tindalė, — susibroliavom, tai eime pas 
vieną šeimininką ir visadą kartu būkime! 

— Eime, — sutinka Pekalė. 

Parsisamdė jie šventikui. Buvo vasara, ir tas Tindalę pa- 


ar asi o Pekalei liepė karvę ganyti. 
ji karvė turėjo nartą ir buvo baikšti — dieve sergėk, 


kokia baikšti! Jau ims glemžti žolę, tik staiga kad pašoks ir 
lekia, prakeiktoji, kur kojos neša. Vargšas Pekalė gavo visą 
dieną paskui ją lakstyti. Vakarop jis galutinai nuo kojų nu- 
sivarė. 

Bet ir Tindalei kulti buvo ne lengviau: kiaurą dieną be 
perstojo jis arklius ratu vedžiojo. O šventikas dar ragina ir 
ragina, Tindalei jau visai galva susisuko. 

Vakarieniaudami juodu susitiko. 

— Na, Tindale, kaip tau sekėsi kluone? — paklausė Pe- 
kalė. 

— Et, koks ten darbas! Tarp mūsų šnekant, tas šventikas 
apie ūkį nieko neišmano! Šit ir sėdėjau visą dieną rankas 
sudėjęs. Net keista, kad dar prisitaikiau kartą kitą arklį Ia- 

tu pavedėti. Žodžiu, ten vienas dykinėjimas, šitaip nė už 
maistą neatidirbsi. 

— O su karve, brolau, dar blogiau! — sako Pekalė. — 
Nors pasiimk iš namų pagalvę ir miegok nuo ryto lig vaka- 
ro: karvė ganosi, o tu neturi ką veikti! 

— Tikrai? 

— Tikrų tikriausiai! 

— Pekale, tada taip padarykim: aš eisiu karvės ganyti, 
o tu kluone pabūk. Ar ne vis tiek, kur miegosiė 

— Gerai Tindale! 

Taip ir padarė. Kitą dieną Pekalė vos iš proto neišsikraus- 
tė, bėgdamas paskui arklius, o Tindalė vos galo negavo, vai- 
kydamasis karvę. 

„Na ir paukštis tasai Pekalė!“ — vienas sau. galvoja Tin- 
dalė. 

„Ee, tas Tindalė nepakenčiamas!“ — sako sau Pekalė. 

O vakare, vienas kitą pamatę, vos nesprogo iš juoko. Pas- 
kui pagalvojo ir metė šitą darbą. 

Girdi, lengvas tai lengvas, tik tegul pats šventikas jį dir- 
ba. 


Kartą Pekalė sėdėjo pagiry ir suko galvą, ką čia iškrėsti. 
Dirstelėjo jis į kelią, žiūri — karieta atvažiuoja. Pekalė grei- 
tai pašoko, susirado didelę kartį, vieną galą ant žemės nu- 
leido ir laiko abiem rankom. O ta karieta +ažiavo turtingas 
ponas su pačia. Pamatė jis Pekalę, liepė vežėjui sustoti ir 
sako: 

— Gera diena! 

— Ačiū! — atsiliepė Pekalė. 

— Tai ką čia darai? 

— Taigi va, pone, nešiau namo tą kartį ir stabtelėjau, 
noriu duot jai mažumą pailsėti. O jūs kur važiuojate? 

— Girdėjau iš žmonių apie tokį Pekalę, kuris visokių 
pokštų moka ir gali kiekvieną apgauti. Va ir ieškau jo, no- 
Tiu pažiūrėti, kaip jis tatai daro. 

O Pekalė sako jam: 

— Na, pone, toliau nėra ko važiuoti, juk aš ir esu Pe- 

kalė. Tik dabar tavęs apgauti negaliu, savo pokštus namie 
užmiršau. Palaikyk va šitą kartį, tik, žiūrėk, nepalenk, aš 
pokštų į kaimą nubėgsiu. O kad greičiau būtų, visi lipkite iš 
karietos: su arkliais bematant grįšiu. 

Ponas taip ir padarė, kaip liepė Pekalė, tasai sėdo į ka- 
rietą, ir tiek jį matysi. 

Sutemo naktis, o Pekalės vis nėr ir nėr. Prastovėjo jie 
taip iki ryto ir kitą dieną ligi popiet. Eina pro šalį žmogus. 

— Laba diena! — sako. 

— Laba diena! — atsiliepia ponas. 

— O ko jūs stovite? 

Apsakė jam ponas, kad turi kartį laikyti, kol iš namų su- 
grįš Pekalė su savo pokštais. 

— Sakė su karieta greitai grįšiąs, o jo lig šiol nematy- 
ti. 

"Tada praeivis ir sako ponui: 

— Klausyk, pone, negi tau maža, kad miške be karietos 
ir žirgų likai? Kokių dar pokštų tau reikia? 


K 


Kartą Tindalė ėjo toliman kaiman pas savo gimines. Ėjo 
ėjo, ir kely jį naktis užklupo. O greta buvo kažin koks kai- 
mas, ir Tindalė nusprendė jame pernakvoti. Pasibeldė į vie- 
nas duris, į kitas — niekur vietos nėra. Šit pagaliau pataikė 
pas tokią šeimininkę. 

— Ar negalėčiau pas jus pernakvoti? 

— Kodėl ne? Eikš vidun. Pas mane jau kažin koks šven- 
tikas apsistojo. Atsigulsite abudu seklyčioje, ne taip nuobo- 
džiausite. 

Tindalė ir įėjo. Šeimininkė abiem paklojo lovas. Kai jinai 
iš seklyčios jau žengė, Tindalė paprašė: 

— Šeimininkėle, pažadink mane anksčiau. Prieš saulės te- 
kėjimą turiu pas gimines būti. 

— Gerai, pažadinsiu. 

— O manęs nežadink, — sako šventikas, — kol pats ne- 
pabusiu. 

Anksti rytą šeimininkė pažadino Tindalę. Atsikėlė jis ir 
pro miegus dar tamsoj apsirengė šventiko drabužiais. 

Kai saulė patekėjo, Tindalė jau buvo arti kaimo, kur gi- 

minės gyveno. Pamatęs save su šventiko sutana, stabtelėjo 
ir ėmė plūstis: 
— Tai kvaila moteriškė — ne mane, o šventiką pažadino! 


Vienas ponas pasiuntė Pekalę vežimo pirkti. Ilgai jis ka- 
žin kur užgaišo. Ir laikas praėjo, ir pinigus iššvaistė. Grįžo 
jis be vežimo, o ponas ir klausia: 

— Pekale, kur vežimas? 

— Aš jį suvalgiau, pone. 

— Klausyk, juk vežimo niekas nevalgo. 

— Jei nevalgo, tai aš jį išgėriau. 

— Ne, Pekale, vežimo niekas ir negeria! 

— O jeigu jo nei valgyt, nei gert negalima, vadinasi, tai 
buvo ne vežimas. 

Kartą Tindalė kelyje sutinka Pekalę su ryšuliu ant laz- 
dos ir sako jam: 

— Klausyk, drauguži, kur eini? 

— Einu pas piemenis, noriu jiems savo avis vasarai ati- 
čuoti. 

— Ar daug tų avių turi? 

— Baltų nė vienos, o juodų truputį mažiau. 


PABAIGOS ŽODIS 


Knygoje pateikiami svarbiausi pasakų tipai, kuriuose at- 
sispindi moldavų liaudies visuomeninis gyvenimas, pasaulė- 
vaizdis ir buitis. 

Pagrindinis šių pasakų herojus — nepaprastai stiprus ir 
uvras jaunikaitis, dažniausiai Fet Frumas. Jo bičiuliai — ant- 
gamtiškų jėgų personažai, stebuklingi Žirgai ir paprasti so- 
diečiai — padeda įveikti sunkumus, nurungti klastingus prie- 
šus ir rasti gražuolę Ilianą Kosinzianą. Piktosioms jėgoms čia 
atstovauja burtininkai, raganos, slibinai, o neretai — ponai, 
bajorai ir karaliai. Kiekviena pasaka išreiškia liaudies siel- 
vartus ir džiaugsmus, meilę gimtajam kraštui, gėrio ir tei- 
singumo idealus. Ir dar: visos jos tikrai didelės meninės ver- 
tės, labai poetiškos, jose be galo daug išmonės, o kartais ir 
subtilaus, saikingo humoro. 

Gal dėl to jomis taip domėjosi didieji moldavų žodžio 
meistrai J. Kriangė, M. Emineskus, M. Opria, T. Baltė ir kt. 
Visi jie intensyviai rinko pasakas, publikavo jas, atskirus 
elementus panaudojo savo kūriniuose. Skaitytojai tikriausiai 
pajus šių autorių stilizavimo manierą, jų individualybę (tai 
būdinga kiekvienam pasakotojui), tačiau iš esmės tautosa- 
kos principai čia lieka nepaliesti. 

Knygoje pateikiami svarbiausi moldavų pasakų tipai, kuriuose atsispindi 
liaudies visuomeninis gyvenimas, pasaulėvaizdis ir buitis. Dalis jų perpasa- 
kota žodžio meistrų J. Kriangės, M. Emineskaus, M. Oprios ir T. Baltės. 

